
Cam la jumătatea drumului dintre Câmpina şi 
Băneşti, linia dealurilor subcarpatice se îndoaie de mijloc 
pe neaşteptate. Câmpia porneşte chiar de la picioarele lor 
şi se tot duce, rar vălurită, până la Dunăre. Scăpate de 
chingile aspre ale stâncilor, apele Prahovei nu mai saltă 
jucăuşe în cântec de copilă zglobie, ci se domolesc spre 
maturitate şi schimbă verighete de cununie cu şesul. 
Copilăria Prahovei moare acolo, lângă arcul de cerc al 
înălțimilor, iar drumul ei, parcă mai înțelept, mai blând, 
se continuă molcom odată cu demnitatea vârstei. 

Pe ultima curmătură a dealurilor era cândva un 
castel frumos. Zidurile lui roşcate, acoperite la vreme de 
vară cu iederă multă ca într-o îmbrățişare, făceau trup 
comun cu malul drept al Prahovei. Din turnurile ascuţite 
asemenea turlelor de biserici, străjile vedeau în zilele 
senine până dincolo de cocheta aşezare a Târgşorului. 

Câmpia blajină, acoperită ici-colo cu pâlcuri de 
pădure, dar şi cu holde mari, aducea castelanilor bucate 
peste măsura hambarelor. Caii, pe jumătate sălbatici, 
hălăduiau prin păduri până aproape de Codrul Vlăsiei, 
aflat hăt departe, pe la Snagov. Nimeni nu le ştia 
numărul, chiar dacă unii erau însemnați cu fierul roşu. 
Turme de oi urcau către munți în sunet plăcut de talăngi, 
înconjurate de câini ciobăneşti cât vițeii. Pe marginile 
Prahovei, la deal, peste Câmpina şi Telega, prunii, merii, 
gutuii, perii şi nucii se întreceau în roade, fără să țină 
seama de puterile crengilor, astfel că oamenii făceau 
adesea proptele în jurul nechibzuiţilor pomi. Prisăcile, 
aşezate în livezi, mirozna de fân sau de otavă, florile de pe 
coaste ori din văi, bâzâitul calm al albinelor, aminteau 
despre bogata binecuvântare a lui Dumnezeu. 

Pe dealurile din stânga, ce se călătoreau fără 


întrerupere până dincolo de Valea Călugărească şi chiar 
mai departe, viile cu fustele lor mari, înfoiate, lungi până 
la pământ, se alintau desfrânate în bătaia vântului de 
toamnă, arătându-şi sânii verzui-aurii. 

Oamenii satelor de pe înălțimi sau din câmpie mai 
purtau şi alte nume, după locul în care îşi aveau 
aşezarea. Binecuvântat între ei era neamul Brezenilor, 
ciobani din tată în fiu, mari la trup, cu feţele roşii pline de 
sănătate. Băneştii şi Floreştii, fii ai câmpiei, nu arătau 
cine ştie ce voinici. Aveau obrajii închişi la culoare, bătuți 
de soarele mult. Acestora le mersese vestea despre 
agerimea în lupte. Pe dealuri, acolo unde hotarele dintre 
vii şi păduri, dintre livezi şi fânețe erau greu de împărțit 
cu dreptate, trăiau Cepturenii. Oamenii umblaţi prin 
lume spuneau că fetele Cepturenilor nu au egal în 
frumusețe. Adesea zăboveau pe acolo tineri călători, crai 
înrăiți în dulce şi creştinească aplecare spre dragoste, 
bărbaţi copți la minte şi la trup, cu gânduri de pocăință 
pentru păcate vechi, uncheşi roşi de tăriile timpului, ca 
încălțările purtate peste măsură. Puţini dintre ei 
părăseau zona aceea a dealurilor. După o vreme, de obicei 
scurtă, craii se cumințeau pe la case noi, pocăiții încasau 
scatoalce de câte ori călcau pe de lături, iar uncheşii 
năuci de atâta frumuseţe îşi lepădau vârstele. Nunțţile rar 
țineau mai puțin de o săptămână. Butoaiele mari cu vin 
sau cu ţuică se goleau prin hărnicia găleților. Nimeni nu 
umbla după măsuri mici. Cântece vesele coborau până la 
câmpie. 

Stăpân peste aceste locuri era comitele Staicu, un 
tânăr şcolit pe la universitățile de la Florența, Genova şi 
Veneţia, fratele mai mic al măriei-sale Mircea, domnul 
Ţării Româneşti. Castelanul împlinise douăzeci şi şase de 
ani şi părea sorocit a fi un cavaler cu care prahovenii să- 
şi afle multe prilejuri de mândrie. Înalt ca şi cei din 
neamul Brezenilor, se deosebea de aceştia prin zveltețea 
trupului. Fața sa prelungă, cu linii aspre, ochii cenuşii, 
scânteietori şi părul cârlionțat ca o cunună, îi dădeau un 


aer plăcut. Margareta, soția tânărului castelan, era fiica 
lui Petru Muşat, domnul Moldovei. Pe lângă frumuseţe şi 
grație, Margareta moştenise de la acesta părul blond, 
prins în coc greu, şi fața alb-roză ca petala mărului 
înflorit proaspăt. Nunta lor se petrecuse cu doi ani 
înainte, dar nu era o căsătorie din dragoste, ci una la 
îndemnul noului domn al Ţării Româneşti. Cei doi soți se 
vedeau rar. Staicu lipsea cu lunile de la castel şi nimeni 
nu ştia pe unde hoinăreşte. Zvonurile despre nefericita 
căsătorie circulau în şoaptă, iar gurile rele dădeau ştiri 
sigure că tânărul se încurcase cu o muiere de prin alte 
părți. Cât despre Margareta, mulți ar fi fost în stare să 
jure că are o dragoste tăinuită. 


Într-o seară din mai a anului 1388, un pâlc de 
călăreți trecu în goană prin satul Ciulinița, străbătu 
câmpia de-a latul şi se afundă în Codrul Vlăsiei. 
Conducătorul pâlcului cunoştea bine locurile, fiindcă îşi 
purta oamenii fără sminteală pe cărări întunecoase, unde 
lumina lunii rar izbutea să pătrundă. O jumătate de ceas 
mai târziu, în fața călăreților apăru un lac frumos, ale 
cărui ape străluceau ca arama lustruită. De-a lungul 
malului înalt, acoperit cu vegetație bogată, un drum larg, 
bine întreținut, ducea către vechile ziduri ale mănăstirii 
Snagovului. Mândra aşezare bisericească avea pe vremea 
aceea două părți separate între ele. Una pe mal, 
înconjurată de ziduri puternice, la adăpostul cărora se 
aflau chiliile călugărilor, o capelă din lemn de stejar, 
magazii, hambare, pivnițe, clădirea în care locuia 
egumenul Lazăr, săli de scrimă şi două curți mari, 
îndulcite cu puzderie de flori. A doua aşezare, legată de 
prima doar prin bărcile ascunse lângă zidul ce cobora în 
apa limpede, adâncă, era ceva mai departe, pe o insulă 
din mijlocul imensului lac. Mulţi localnici şi străini 
treceau cu bărcile către insulă spre a-şi afla popas de 


meditaţie sau rugăciuni. Bogăția odoarelor mănăstirii ar fi 
putut atrage lăcomia unora. Dar paşnicii călugări, mulți 
la număr, îi priveau pe credincioşi cu blândețe, cu 
zâmbete îngăduitoare, chiar dacă uneori mâinile lor aspre 
umblau pe furiş sub rasele lungi până la pământ, ce 
ascundeau arme nu tocmai de lepădat. 

Călărețul din fruntea pâlcului descălecă lângă poarta 
ferecată la vreme de noapte. Undeva, prin împrejurimi, 
răsunau plăcute şi liniştite bătăi de toacă. Pentru un 
neştiutor, semnalele ar fi însemnat prilej de rugăciune. 
Puţini ştiau că ceva pândari aflați în foişoare bine 
ascunse de ochiul trecătorului observau din vreme 
apropierea unor străini. 

Pe muchia zidului se ivi un bărbat cu rasă 
călugărească şi coif de oştean. În mâinile lui grăsuţe 
apăruse nu o cruce ori nişte mătănii, aşa cum s-ar fi 
cuvenit, ci un arc încordat gata să sloboadă săgeata. 

„Drace! socoti oaspetele. Aici în loc de sfântă 
binecuvântare poți să te alegi cu o săgeată care să te 
schilodească sau chiar mai rău. Cuviosul de colo te 
trimite în lumea drepţilor cât baţi din palme şi nu ştiu 
dacă mai ai vreme să te lepezi de greutatea păcatelor. 
Bătăile de toacă au început de cum am intrat în Codrul 
Vlăsiei. Apoi, ele s-au repetat de-a lungul drumului. De 
fiecare dată, douăzeci şi două de bătăi. Adică atâția câți 
suntem. Asta înseamnă că de peste o jumătate de ceas au 
aflat călugării despre intrarea noastră în pădure şi ne 
cunosc numărul. Multe s-au schimbat pe aici!” 

— Ce doreşti, fiule? întrebă cel de pe zid cu asprime. 

— Să-l văd pe sfinția-sa, egumenul Lazăr. 

— La asemenea ceas? Şăguieşti pesemne. Înțeleptul 
Solomon astfel grăieşte în a şasea epistolă către burgunzi: 
„Ho, fraților, că doar nu dau turcii!” 

— O fi, răspunse drumețţul. Din păcate vremea nu ne 
îngăduie. Venim de departe. 

— Hm! O să mă aleg cu ceva mustrări. Pe cine să 
anunț egumenului? 


— Pe cavalerul Negrea. Sfinția-ta nu eşti părintele 
Sima? 

— Aşa se pare. 

— Păi, ar trebui să mă recunoşti. 

— Nu, fiule. La vreme de noapte nu-l recunosc nici 
pe tata. Am vederea proastă, iar auzul mă ajută slab. Cât 
despre memorie, să nu mai vorbim. Aşteaptă să trimit 
vorbă! Însă până atunci, adunaţi armele voastre grămadă 
şi depărtați-vă de ele! Că tot înțeleptul Solomon zice în a 
opta epistolă către tătari... 

Se opri o clipă să scornească ceva frumos, fiindcă n- 
avea habar de învățăturile sfinte. Ba mai mult: adormea 
pios la fiecare slujbă, iar ştiinţa cititului îi lipsea cu totul, 
chiar dacă egumenul făcuse mari sforțări în această 
privință. Apoi se lumină cu un zâmbet şi zise din vârful 
buzelor țuguiate: 

— Că tot înțeleptul Solomon spune clar în a paişpea 
epistolă către tătari: „De veniți cumva cu gânduri rele, ați 
încurcat-o cum vă văd şi mă vedeți”. 

Trecu un sfert de ceas. Porțile mari scârțâiră uşor. 
Călăreţii intrară într-o curte largă, străjuită de pomi. O 
seamă de călugări cu spade grele în mâini sau cu arcuri 
încordate îi înconjură grabnic. Lumina lunii, puternică, se 
lipea ca o mângâiere pe ziduri, pe boschete şi prin cele 
mai tainice unghere. Aleea pietruită care ducea către 
frumoasa locuință a egumenului părea poleită cu un strat 
de aur. În aer stăruia adânca tihnă a unei nopți calme, 
uşor asprite de răceala din apropierea apei. Călugărul 
Sima, un bărbat scurt, plinuț, ager în mişcări, veni lângă 
Negrea şi grăi cu blândețe: 

— Pace ţie, fiule! A trecut un an de la ultima noastră 
întâlnire. Atunci ai fost pe aici împreună cu Sofronie, 
starețul de la Cozia. Dacă nu te recunoşteam, dormeai în 
pădure până la ziuă. Vremurile sunt aspre, iar cine nu ia 
seama în jurul său cade uneori în primejdie, vorba 
proorocului Pilat din Pont. Cine dintre voi doreşte să 
meargă la egumen? 


— Noi patru. 

Sima îşi roti privirile către cei arătați de mâna lui 
Negrea. Primul era înalt, cu pălăria trasă mult pe frunte, 
înfăşurat într-o pelerină ce-i ascundea fața. Al doilea 
arăta mult mai scund, chiar firav, cu chipul dulce, 
tineresc. Al treilea, îmbrăcat în straie cam ponosite, nu 
prea mare la trup, moale în mişcări, părea să fie un 
slujitor de rând. Sprâncenele lui groase, părul negru 
despărțit în cărare şi un mic semn de tăietură pe obraz 
reținură o clipă atenţia lui Sima. 

Îngândurat, conduse oaspeții pe alee, prin 
coridoarele slab luminate, spre odaia de primire unde 
Lazăr, abia sculat din dulceața primului somn, aştepta 
mirat de o astfel de vizită nocturnă. Tânăr, poate sub 
treizeci de ani, egumenul mănăstirii Snagovului se 
număra printre marii prelați ai Țării Româneşti. În rang 
bisericesc îl întreceau vreo câțiva, dar puterea lui era 
însemnată. Mitropolitul Antim de la Argeş ţinea sfat cu el 
în toate problemele mai deosebite. 

La apariţia celor patru oaspeţi, egumenul, îmbrăcat 
simplu, într-o rasă fără podoabe, le ieşi înainte şi îi pofti 
să se aşeze după voie. Doi călugări tineri, sfioşi, umblau 
iute de-a lungul unei mese şi aşezau gustări. Când totul 
fu isprăvit după rânduială, egumenul le făcu un semn şi 
ei ieşiră cu plecăciuni adânci. Doar Sima rămase 
nehotărât în prag. 

— Pofteşte, sfinția-ta! îl îndemnă Lazăr. lar domniile- 
voastre, cătă către oaspeți, să nu vă sfiiți a vorbi de față 
cu el. Mănăstirea Snagovului nu are taine pentru Sima. 
Cine sunteți? 

Cavalerul cel înalt îşi lepădă pălăria şi pelerina. 
Lazăr tresări. Sima, om stăpânit în alte împrejurări, scăpă 
o exclamațţie de adâncă mirare. 

— Fir-aş al nai... 

Dar încruntarea egumenului îl făcu să se corecteze 
la timp. 

— Fir-aş al sfinților părinți! Măria-sa lvanco... 


Ivanco... regele Dobrogii şi al Varnei, fiul marelui 
Dobrotici... 

— Nu, sfinția-ta! îl întrerupse musafirul cu asprime. 
Ivanco îmi zic prietenii mei bulgarii. Numele meu este 
loan, fiul seniorului de fericită memorie Dobrotă. După 
moştenirea rămasă de la tatăl meu sunt despot. Numai 
bizantinii şi genovezii mă numesc rege în actele lor. 

— E o mare cinste pentru noi, interveni Lazăr. lar 
surpriza a fost adâncă, fiindcă legăturile noastre s-au 
pierdut odată cu trecerea anilor. Stau retras şi ştiu puţine 
din câte se petrec dincolo de porțile mănăstirii. Dar şi 
turcii vă numesc rege. 

— Da, şi ei, chiar acum când vin peste noi. După 
lupta de la Polenik, unde nu le-am dat ajutorul cerut de 
sultanul Murad, turcii mă socot, într-o scrisoare către 
genovezi, ca fost rege. Adică: „loan, qui Varnae cum 
regione finitima Dobritze vocata regulus erat”. Acum ei 
vin să-şi îndeplinească proorocirea făcută anul trecut, dar 
nu numai asta îi mână, ci şi bogățiile Dobrogii. 

Glasul despotului avea în el nuanțe de asprime ce se 
potriveau cu întreaga lui înfăţişare. Egumenul slujise la 
curtea lui Dobrotă cu mulți ani în urmă. Atunci petrecuse 
ceasuri încântătoare alături de prințul loan. Hălăduiseră 
amândoi prin pădurile Dobrogii în goană după vânat sau 
în plimbări lungi, pline de farmecul locurilor. Pe vremea 
aceea, chipul viitorului despot strălucea de gingaşă 
tinerețe. Acum, barba lui scurtă, țepoasă, cu vârfurile 
întoarse, lipite de un obraz rece, uscat, bătut de timp şi 
de briza mării, fruntea mai boltită decât pe vremuri şi 
două cute adânci în colțurile gurii îi dădeau alt aer. 

„Puțin i-a rămas din vechea înfăţişare, gândi Lazăr. 
Asprimea vieții, care a devenit atât de nesigură la 
marginea Balcanilor, i-a alungat tinereţea.” 

Tăcerea se  prelungise peste cât se cuvenea. 
Egumenul ridică brațul şi făcu un semn de binecuvântare 
asupra înaltului oaspete. loan dori să-i răspundă printr- 
un zâmbet cald, prietenos, dar numai buzele îl ascultară. 


— Poate ar fi bine să vă odihniţi, măria-ta, propuse 
Lazăr, în a cărui voce răzbi o nuanță mai înaltă, oarecum 
nefirească. 

Regele prinsese nuanța ca pe un strigăt îndepărtat al 
vechii lor prietenii. Abia în clipa aceea ochii lui se 
tulburară uşor, iar asprimea privirilor se şterse şi lăsă loc 
unui licăr ce porni către inima egumenului ca o solie. 
Atât fusese de ajuns între ei pentru a-şi regăsi, peste ani, 
vechile simțăminte. 

— Suntem grăbiţi, îşi reveni regele. Nu avem timp de 
odihnă. Pe ea o recunoşti? 

Zicând acestea, întinse brațul spre cavalerul cel 
tânăr, cu trupul firav şi fața dulce ca de prunc. 

— Nu, nu o cunosc, măria-ta. Cu toate că... după 
frumosul păr auriu... Să fie oare prințesa Irina, sora 
voastră? 

— Da, nu te-ai înşelat. Când ai părăsit cetatea 
Caliacra, Irina avea patru-cinci ani. Acum are aproape 
şaisprezece. 

— E o mare cinste pentru noi, repetă egumenul. 

— Ah, nu! îl întrerupse oaspetele. N-am venit în 
semn de prietenie, deşi am fi dorit-o. Acum trei 
săptămâni am aflat că sultanul Murad îşi trimite oştile 
asupra Dobrogii. În fruntea lor se află marele vizir Ali- 
paşa, fiul lui Hairedim. 

— Poate că sunt zvonuri. Nu cred că turcii se 
încumetă azi atât de sus. Numai după cucerirea 
Balcanilor ar putea să o facă. Iar asta cere timp. Cine v-a 
dat ştirea? 

— Nufărul Alb. 

Egumenul îşi reținu o tresărire. 

— Îl cunoaşteţi? 

— Nu. Cred că nimeni nu-l cunoaşte, zâmbi loan. 
Veştile lui cad parcă din cer. În urmă cu trei săptămâni 
călătoream de la Varna spre Caliacra. Într-o pădure 
întinsă pe dealuri şi prin râpe, o săgeată a căzut înaintea 
calului meu. Prinsă de săgeată era o scrisoare adresată 


nouă. Prin ea ne vestea că vom fi atacați de turci în cel 
mult o lună. Că vor lovi întâi Varna, apoi Dobrogea. 
Zadarnic au răscolit oamenii mei pădurea în căutarea 
arcaşului. 

— Să fie o glumă? 

— Nufărul Alb nu glumeşte. Anul trecut, când turcii 
se îndreptau spre sârbi şi bosnieci, Nufărul ne-a trimis 
ştiri despre numărul călăreţilor lui Murad. Prin el am 
aflat câtă oaste au turcii la Niş, la Sofia şi la Adrianopole. 
Cred că are legături mari printre oamenii lui Murad. 
Numai astfel poate să cunoască atâtea lucruri. 

— Nufărul Alb, murmură egumenul. El i-a anunțat 
pe Lazăr al Serbiei şi pe Tvartko al Bosniei că vin turcii 
peste ei. Datorită Nufărului, sârbii şi bosniecii au avut 
vreme să se pregătească şi să câştige lupta de la Polenik. 

— Vara trecută, interveni cavalerul Negrea, o mică 
oaste de achingii s-a încumetat până în regiunea 
Oreahova-Vrața cu scopuri de pradă. Nufărul l-a 
înştiințat din timp pe țarul Strațimir de la Vidin şi astfel 
peste o mie de robi creştini au scăpat din mâinile turcilor. 

— Aşa este, aprobă loan al Dobrogii. Numele 
Nufărului Alb este cinstit în Balcani şi chiar mai departe, 
la genovezi, la venețieni, la unguri şi la poloni. Dar şi la 
turci. Sultanul Murad a pus preț pe viaţa lui trei mii de 
ducați de aur. De două ori a fost ucis Nufărul anul trecut. 
De două ori s-au plătit cei trei mii de ducați, şi totuşi 
Nufărul Alb trăieşte. Cine ştie ce nenorociți au căzut sub 
securea călăului de la Adrianopole. Totdeauna se găsesc 
ticăloşi gata să vândă pe careva pentru un pumn de aur. 
Dar nu despre asta am venit să discutăm. Iscoadele mele 
au adeverit ştirile date de Nufăr. Treizeci şi cinci de mii de 
achingii, adică numai călăreți, urcă prin trecătorile 
Munţilor Balcani. În drumul lor ard satele cu vâlvătăi 
până la cer. O seamă de bulgari şi-au părăsit vetrele lor 
cu ce-au putut lua şi fug spre cetatea Vidinului. Însă 
acolo e o foamete mare şi aud că bântuie ciuma. De 
teama ciumii, turcii nu vor ataca cetatea lui Strațimir, ci 


oraşul nostru Varna, apoi Dobrogea. După cum se mişcă, 
în zece zile ne vom ciocni cu ei. În caz că vom pierde, e 
bine să ne luăm unele măsuri. Am adus cu noi zestrea 
Irinei care se ridică la optzeci de mii de ducați. De fapt, în 
afară de pământ, mori, câteva corăbii şi două mine de 
cupru, aceasta e întreaga noastră avere. 

— Poate că era bine să aduceţi şi tezaurul Dobrogii. 

— Nu, sfinția-ta! Tezaurul nu poate părăsi pământul 
țării sale. Ar însemna să nu credem în viitorul ei. E o 
datină veche păstrată de noi şi de părinții părinților 
noştri. Am avut grijă să-l îngropăm. Doar doi oameni 
cunosc locul nou al tezaurului: eu şi vechiul nostru 
slujitor, cavalerul Toma. 

Egumenul cătă spre cel îmbrăcat în haine ponosite, 
mirându-se de ținuta acestuia. Apoi îşi aminti că-l văzuse 
adesea la curtea lui Dobrotă şi totdeauna lipsit de 
eleganța cuvenită slujbei sale. 

— De va fi să pier, continuă loan, sora noastră va 
veni aici, pentru a nu cădea în robia turcilor. Zestrea ei 
rămâne la voi. Cred că nicăieri nu va fi în mai mare 
siguranță decât la Snagov. Noi ne vom întoarce, dar nu 
înainte de a-i face o vizită comitelui Staicu, pe care îl vom 
ruga să-i fie Irinei frate şi părinte. 

— Mi-e teamă că faceți un drum în zadar, grăi Lazăr. 
Din câte ştiu, comitele Staicu lipseşte de la castel. El s-a 
aplecat spre cele sfinte şi caută împăcare cu Dumnezeu 
pe la schiturile din munți, iar uneori, chiar pe la Cozia. 
Adică mă înşel. Doamna Margareta, soţia lui, vă va primi 
cu plăcere. Prinţesa Irina ar putea să rămână de pe acum 
la castel. 

— Ah, nu! vorbi pentru prima oară în noaptea aceea 
sora lui loan. Locul meu e pe pământul Dobrogii, alături 
de fratele nostru. Drumul acesta l-am făcut numai la 
porunca sa. Oare mi se cuvine mie mai mult decât altor 
fete? Nu-i firesc oare să înfruntăm primejdia împreună? 

Din cauza mâniei sau a emoţiei o roşeață puternică îi 
cuprinsese umerii obrajilor, iar ochii săi aruncau văpăi ca 


diamantul şlefuit cu migală. 

„Frumoasă şi mândră la fire”, gândi egumenul. 

loan al Dobrogii nu luă în seamă cuvintele ei şi 
continuă calm: 

— Ne pare rău că nu-l întâlnim pe comite. Purtăm 
cu el o bogată corespondenţă. Anul trecut ne-a promis un 
ajutor de două sute de călăreți prahoveni în cazul unui 
atac turcesc. 

— Dar Măria-sa Mircea? 

— O mie de călăreți au plecat ieri de la Argeş spre 
Caliacra. 

— Deci v-aţi întâlnit cu domnul Ţării Româneşti? 

— Nu. 

— Atunci, poate că i-ați trimis o solie. 

— Solie i-am trimis prin cavalerii Toma şi Negrea. 
Dar când au ajuns ei, cei o mie de călăreți tocmai ieşeau 
prin poarta de miazăzi a cetății Argeşului. 

— Curios, murmură egumenul. Înseamnă că cineva 
a tratat pentru voi, măria-ta. 

— Aşa este. Domnul Ţării Româneşti a primit o 
scrisoare de la Nufărul Alb. 

— lar Nufărul? 

— Da, zâmbi loan. Se pare că Nufărul e prezent 
peste tot şi-i ajută pe creştini în dauna turcilor. 

Un ceas mai târziu, când zestrea Irinei fu aşezată în 
tainițe sigure, înaltul oaspete îşi luă rămas bun de la 
vechiul său prieten. 

— Să vă păziți viața, măria-ta! grăi Lazăr. 

— Viața mea nu are însemnătate, ci numai libertatea 
Dobrogii, care trebuie să fie veşnică. 

— Îi puteţi oare bate pe turci? 

— Sper. Am zece mii de oşteni. Alături de ei vor lupta 
cei o mie de călăreți ai Ţării Româneşti şi patru sute de 
lăncieri genovezi. Însă turcii sunt puternici. La ei arta 
militară se învaţă în şcoli, iar oşteanul ştie ce are de făcut 
pe câmpul de luptă. Cândva, strămoşii noştri, romanii, au 
supus toate popoarele dimprejur. Puterea lor şedea în 


învățarea artei militare, în disciplina de fier şi în faptul că 
după război oşteanul nu părăsea armata, ci rămânea în 
continuare sub arme pentru a-şi desăvârşi măiestria. Ei 
bine, un astfel de oştean călit greu poate fi învins pe 
câmpul de luptă. Asta fac turcii azi şi sunt singurii care o 
înțeleg. Ba, mai mult: ei îşi completează oştile cu cei mai 
voinici fii de creştini. După ce îi trec la religia lui Allah, îi 
formează de mici ca buni oşteni. Popoarele Europei vor 
simţi curând puterea turcilor. Poate că mai târziu turcii 
se vor îmbuiba şi vor slăbi disciplina de fier sau 
învățătura în arta militară, fiindcă orice lucru are un 
început şi un sfârşit. Dar asemenea timpuri nu vom 
apuca noi. 

— Poate, încuviință Lazăr. Nu mă pricep la astfel de 
lucruri. arii bulgarilor Şişman şi Straţimir vă dau 
ajutoare? 

— Straţimir a trimis două mii de arcaşi la Varna. 

— Domnul cu voi, măria-ta! 

Douăzeci şi doi de călăreți tăiară Codrul Vlăsiei către 
nord. Când lăsară în urmă aşezarea Târgşorului, zorile se 
îngânau cu întunericul. Întâi timide, apoi în cumpănă, iar 
ceva mai târziu triumfătoare şi limpezi. Cerul sticlos, 
curat, uşor aprins către răsărit, prevestea o zi frumoasă. 
Departe, pe Prahova, la deal, munţii dormeau vătuiți în 
ceaţă. 


La castelul comitelui Staicu se schimbau străjile. 
Din râul răcoros, chiar după apariția soarelui, se ridicau 
aburi care învăluiau malurile. Cei douăzeci şi doi de 
călăreți trecură cu zgomot pe podul de lemn bine rostuit 
peste apele Prahovei. Străjile din turnuri dădură semnal 
de trâmbiță, astfel că vreo treizeci-patruzeci de arcaşi 
ieşiră lângă porțile mari. Cunoscut la castel, Negrea 
descălecă primul, schimbă câteva cuvinte cu un Brezean 
voinic, iar la un semnal al acestuia o seamă de slujitori se 


grăbiră să prindă caii oaspeţilor. Dincolo de poartă se 
întindea un parc imens cu frumoase brazde de flori, cu 
boschete şi copaci bătrâni. O alee largă, îngrijit pietruită, 
împodobită ici-colo cu bănci risipite la umbră sau în plin 
soare, ducea până aproape de un peron acoperit cu boltă. 
Construită în formă de evantai, cu un corp central retras 
şi două aripi laterale uşor aduse înainte, mândra clădire 
semăna cu o pasăre uriaşă, gata să-şi ia zborul. Terasele 
mari, bogat ornamentate, arcadele fără cusur, poziția 
zecilor de ferestre care primeau în plin lumina soarelui, 
frumoasele scări interioare arătau priceperea şi 
rafinamentul meşterilor locali. 

Spre surprinderea înalților oaspeţi, comitele Staicu 
dimpreună cu doamna Margareta le ieşiră în întâmpinare, 
urmați de o mică suită. Un sfert de ceas mai târziu, loan 
al Dobrogii, Irina, Toma şi Negrea şedeau în taină cu 
gazdele. 

— După spusele egumenului de la Snagov, nu 
credeam să vă întâlnim, grăi loan. 

— Cu o zi înainte, aşa s-ar fi întâmplat, zâmbi 
Staicu. 

— Înseamnă că ne surâde norocul. Unele amenințări 
grave ne fac să venim aici cu cereri. Turcii se mişcă prin 
pasurile Balcanilor asupra noastră. 

— Turcii? murmură comitele uimit. Dacă nu mi-ar 
spune-o despotul Dobrogii, mi-ar fi greu să cred. Din câte 
ştim, sultanul Murad are unele necazuri cu răscoalele din 
Asia Mică. Anatolia a fost cuprinsă de răzmeriță. Aşa 
stând lucrurile, e de mirare. Cine v-a dat asemenea ştiri? 

— Nufărul Alb. 

Staicu făcu un gest de lehamite, apoi spuse oarecum 
înveselit: 

— Sunt aproape doi ani de când aud mereu despre 
Nufărul Alb. Orice faptă măreaţă întâmplată în Balcani 
sau aiurea e pusă în seama lui. Nu vi se pare, măria-ta, 
că totul cam sună a legendă? Putem pune temei pe 
spusele misterioase ale unei fantome? Sau pe spusele 


unui ins căruia nimeni nu i-a văzut fața? Eu cred că 
Nufărul Alb există numai în închipuirea oamenilor. Poate 
că uneori se găsesc voinici ce-şi iau acest nume, însă ei 
sfârşesc prost, fie sub securea călăului, fie într-o luptă 
oarecare. Că am dreptate în această privință, nu mai 
încape îndoială. Amintiți-vă de cele două execuții 
petrecute acum un an la Adrianopole. De două ori a fost 
ucis Nufărul alb. lar dacă azi apare un altul, asta vine 
tocmai în sprijinul celor spuse de noi. 

— Poate să fie aşa, încuviință loan al Dobrogii 
îngândurat, însă un lucru e sigur: iscoadele mele au 
întărit vestea dată de Nufăr. 

— Atunci se schimbă multe, grăi Staicu, vădit 
îngrijorat. 

— Întocmai. De va cădea Dobrogea, nici vouă nu vă 
va fi uşor. Turcii năzuiesc mai mult sus de Dunăre. 

— Ştiu, măria-ta, ripostă comitele cu răceală. Dar 
aceste vorbe se cuvine să i le spuneți domnului Ţării 
Româneşti. 

Oaspetele zâmbi, iar fața lui căpătă pentru o clipă 
un aer tineresc. 

— I le-am spus prin solii noştri. De la Argeş am 
primit o mie de călăreți. 

— Straşnic! se lumină Staicu. De la noi vor veni 
două sute. Sunt oşteni aflați în slujba şi leafa noastră, 
deci nu veți avea cheltuieli. Vor fi gata de drum în două 
zile. 

— M-ar fi bucurat să plec odată cu ei. Adică azi. 

— Şi pe noi, dar ne împiedică două lucruri: întâi, 
oştenii aceştia, chiar dacă lucrează în slujba noastră, nu 
pot ieşi dintre hotare fără încuviințarea domnului Ţării 
româneşti. Fiindcă şi noi şi ei suntem slujitori ai țării şi ai 
măriei-sale Mircea. Câţiva călăreți vor porni îndată spre 
Argeş pentru a căpăta învoirea fratelui nostru. La noapte 
vor fi îndărăt. A doua pricină de întârziere stă în faptul că 
avem nevoie de un comandant al arcaşilor. Cavalerul 
Bogdan, aflat în slujba noastră, lipseşte de la castel. E 


plecat la Braşov şi nu cred să sosească înainte de mâine 
în zori. 

— Credeam că veţi veni voi în fruntea arcaşilor. 

— Noi? se miră Staicu. Nu, măria-ta. E multă vreme 
de când am schimbat spada cu aplecarea spre cele 
cucernice. 

La ultimele cuvinte ale comitelui, ochii doamnei 
Margareta se aprinseseră într-un fulger scurt de mânie. 
Dar el se stinse la fel de iute şi neobservat. Apoi, cuvintele 
ei blajine, aproape sfioasă, îl lămuriră pe loan al Dobrogii, 
care nu remarcă nici o notă de mânie. Doar Staicu 
înțelese unde bate ea şi se prefăcu a primi totul ca pe o 
adâncă grijă a soției sale. 

— Măria-ta, spuse Margareta, învăluindu-şi soțul 
într-o privire caldă, ce ar fi convins pe oricine de 
dragostea frumoasă dintre ei. Stăpânul şi soțul nostru 
nu-i făcut pentru meseria armelor. În schimb, are alte 
haruri. Se spune că ar fi unul dintre cei mai învățați 
oameni ai neamului. Ştie să grăiască în limba italienilor, 
în cea a sârbilor şi bulgarilor, în turcă, greacă şi 
latinească. Acum învaţă limba ungurilor. Numai marea sa 
modestie l-a oprit să vă spună că scrie despre tot ce se 
petrece azi în lume. Oamenii au nevoie nu numai de 
luptători, ci şi de învățați. Apoi, starea sănătății sale ne 
îngrijorează. În urmă cu doi ani, când s-a făcut nunta 
noastră, comitele, deşi nu iubeşte arta călăriei, a 
încălecat pe un armăsar prea focos, iar căzătura din şa i- 
a făcut mult rău. 

Staicu încuviință cele spuse de soţie printr-un gest 
hazliu, chiar dacă mânia îi coloră obrajii uşor. Simţise în 
vorbele meşteşugit alese întregul ei dispreț. 

— Măria-ta! reuşi el să zâmbească. Aş crede că 
doamna Margareta exagerează puţin, din marea ei grijă 
pentru noi. 

— Sunteţi un soț fericit, murmură înaltul oaspete, 
convins de afirmația sa. 

Mulțumită că lovise bine, fără ca cei prezenți să 


bănuiască ceva, Margareta se aplecă veselă în fața lui 
loan. Apoi, însoțită de Irina, porni spre interiorul 
castelului. Străbătură coridoare largi, în care soarele abia 
de mai zâmbea cu blândețe, printre draperiile grele, şi 
intrară curând într-o cameră micuță, cochetă, ce părea ca 
un prunc în imensa clădire. Ochiul ager al Irinei cuprinse 
întreaga odaie dintr-o privire scurtă, dar suficientă. 

— Şi noi avem bogății, se entuziasmează ea, însă o 
cameră numai în albastru încă nu am văzut. Covorul 
frumos, în tonuri vii, draperiile, zugrăveala pereților, 
aşternutul şi chiar îmbrăcămintea voastră, totul în 
albastru. Zău, e uimitor de plăcut! 

— Ne atrage această culoare, zâmbi gazda. Câţi ani 
aveţi? 

— Aproape şaisprezece. 

— Cu trei ani mai mică decât mine. 

Se cercetară fără sfială, bucuroase că au înainte 
câteva ceasuri de taină, fără prezența apăsătoare a 
bărbaților. 

— De va fi rău în Dobrogea, vă vom primi aici, ca pe 
o soră dulce. De fapt, suntem neamuri. Regretatul Dan, 
fratele mai mare al soțului nostru şi al măriei-sale Mircea, 
v-a fost naş. 

— Aşa este, aprobă Irina. 

Tânăra gazdă deschise fereastra. Surâsul Prahovei 
pătrunse în cameră ca o melodie domoală, calmă. La fel 
de înalte şi la fel de blonde, se rezemară pe pervaz şi 
priviră cursul cumpănit, maiestuos, al râului. 

— O, cât sunteți de fericită! spuse Irina. 

— Fericită? tresări gazda. 

— Fără tăgadă, doamnă. Trăiţi într-un ţinut în care 
liniştea vă înconjoară cu toată blândețea ei. Sunteţi 
frumoasă şi aveți un soț iubitor şi chipeş ca un 
arhanghel, iar grijile că veți pierde această linişte nu vă 
împresoară. 

Margareta îşi ascunse tulburarea sub un hohot de 
râs. Un râs cristalin, curat ca al pruncului fără necazuri. 


Capitolul 2 


Cumătrul Cotae a fost unul dintre străluciții 
conchistadori care au descălecat în Câmpia Bârsei, pe la 
sfârşitul veacului al paisprezecelea. Descălecat e un fel de 
a spune, fiindcă venise acolo nu pe un roib frumos, ci 
apostoleşte. Dar, spre deosebire de iluştrii săi înaintaşi în 
arta pedestră, sosise într-o goană straşnică, mânat din 
spate de câţiva călăreți ce-i cătau urmele nu dintr-o 
pornire de dragoste. Explicaţia acelei cavalcade stă în 
faptul că jupânul Cotae avea multă aplecare spre simţirea 
gingaşă. Îl impresiona profund un cârâit de găină la miez 
de noapte sau dulcele viers înaripat al godacului trezit din 
somn. Înmărmurit de admiraţie, zăbovea adesea lângă 
cine ştie ce coteț străin şi dirija concertul cu pricepere de 
fin cunoscător. Încântarea lui era atât de adâncă, încât 
rar se mulțumea numai cu înălțătoarele reprezentații 
lirice. De obicei lua şi interpreţii cu el, astfel că ajungea 
uneori în situații grele, din care ieşea mulțumitor doar 
prin agerimea picioarelor sale neasemuit de lungi. 
Gospodarii păgubiți şi autorităţile timpului nu înțelegeau 
firea unui estet. Ba, mai mult: îl hărțuiau, pe cât le sta în 
putință, iar Cotae, veşnic grăbit, pribegea mereu prin 
ținuturi noi şi chiar prin țări megieşe. Aşa stând lucrurile, 
n-ar fi de mirare dacă sprintenul călător s-a numărat 
cumva printre cei care au pus bazele turismului 
internațional. Din vechile hrisoave rezultă că era înalt, 
deşirat, cu fața lungă de un cot, cu ochii neastâmpărațţi şi 
vicleni, posesor al unor urechi falnice, dar nu suficient de 
lungi pentru o frumoasă asemănare cu un anumit trăpaş 
mult lăudat în Biblie şi în alte cărți sfinte. 

În prima sâmbătă din mai a anului 1388, Cotae 
împlini douăzeci şi opt de primăveri fără să ştie sau să-l 
preocupe astfel de eveniment ce trebuia cinstit după 
datină. Gândurile lui păreau cu totul altele. Nu era 


flămând. În fond, mâncase chiar binişor cu vreo două-trei 
zile înainte. Iar chelălăiturile stomacului său cam lacom îl 
plictiseau peste măsură şi îl lipseau de plăcerile unei 
dimineți pline de poezie. 

Cu o asemenea stare sufletească părăsi culcuşul 
vremelnic de frunze de pe Dealul Tâmpei şi porni să 
coboare printre copaci către zidurile cetății Braşovului. 
După câţiva paşi, se opri brusc. 

— Pe cele şapte vaci slabe! exclamă el. Parcă stăruie 
în aer un miros de plăcinte osândite în unsoare multă, 
rumenite şi fragede, tocmai bune să-l pună la caznele 
iadului pe un bărbat cuprins de cusururile cumpătării. 
Stomacul meu le-a dibăcit înaintea nasului, dovedindu-se 
cu haruri mai alese. Dacă nu-l umflu azi cât un cimpoi 
înseamnă că sunt ultimul nătărău din neamul Cotae. E 
drept că n-am „sunători”, că mă înham la o treabă grea... 

Nu-şi duse discursul până la capăt, fiindcă dintre 
copaci apăru un bărbat vrednic a fi privit cu tot interesul. 
Un ins mărunt, adus de spate, cu umerii prea largi 
pentru statura sa, cu ochii albicioşi, spălăciți, şi braţele 
groase cât nişte coapse de asin. Zâmbetul omului poate 
că era un semn de bunăvoință sau doar o strâmbătură 
provenită de la ceva dureri de dinți. Mărunţelul nu dădu 
cuvenita binețe, aşa cum se obişnuieşte de veacuri, ci 
întrebă din pură curiozitate: 

— Cumetre, n-ai cumva o coajă de pâine? 

La aceste cuvinte, Cotae ridică o sprânceană şi 
chibzui îndelung. După întrebare, era limpede că omul se 
trăgea dintr-o viță înstărită ca şi a sa. 

— N-am, răspunse măreț, cu obişnuitele ifose ale 
stirpei sale. Să mor dacă am! În neamul Cotae chestiile 
astea... 

— Cotae ai zis? îl întrerupse mărunțelul. Frumos 
nume! E drept că Gogoaşă sună mai dulce, fiindcă aşa 
mă cheamă, dar asta nu-i pricină de supărare. 

Tăcură şi se prețuiră din priviri fără sfială. Straiele 
lor din pănură groasă lucrată la piuă, croite de meşteri 


care doriseră poate a depăşi moda timpului, i-ar fi dat de 
gândit chiar trecătorului cu ochiul mai puțin ager. Pe 
Cotae arătau neîngăduit de scurte, în vreme ce ale 
mărunțelului se dovedeau cam prea pe corp şi plesnite pe 
la încheieturi. Doar la cizme asemănarea dintre ei era fără 
sminteală. Tălpile respingeau căputele cu silă vădită — 
sau invers. Fiecare dintre ele îşi dorea pesemne libertate 
în mişcări. Altă explicaţie ar fi fost greu de găsit. Numai 
câteva sfori de cânepă făceau legătură vremelnică între 
părțile împricinate. Totuşi, către vârf, încălțările îşi 
dezveliseră cuiele de lemn ca nişte dinți mari, iar 
căscăturile parcă aduceau prilej de veselie. 

— Cotae ai zis? reluă discuţia cumătrul Gogoaşă. 
Ştii că s-ar putea să avem unele vechi legături de 
prietenie? Tata a pomenit cândva despre un Cotae 
Chioru. Cred că o fi un strămoş de-al tău. 

— Şi ce-i cu asta? se încruntă lunganul, socotind că 
mărunțelul îl cam ia peste picior. 

— Nimic. Doar atât că jupânul Cotae Chioru era bun 
prieten cu Gogoaşă cel Flămând, cunoscut judecător la 
drumul mare. 

— Zău? 

— Să dea boala-n mine dacă te mint! Asta fără să 
mai pomenesc despre Cotae cel Bubos şi Gogoaşă 
Păduchiosu, care au murit în doi pari alăturați. 

— O! 

— Te miri degeaba, fiindcă nu e totul. 

— Nu e totul? 

— Nu, cumetre. Cotae cel Pricăjit l-a privegheat pe 
străbunul nostru Gogoaşă cel Flămând şi a avut 
bunătatea să-i ungă frânghia cu grăsime, fiindcă nu se 
găsea să... 

— Magnific! strigă Cotae entuziasmat de-a binelea. 

— Chiar aşa! aprobă Gogoaşă. N-am înțeles 
cuvântu”, ceea ce dovedeşte că eşti un om umblat prin 
lume şi cu mare ştiinţă. 

— Ce-i drept e drept, recunoscu lunganul plăcut 


impresionat. Nici eu nu-i dibăcesc rosturile, însă l-am 
auzit la cavalerii subțiri când dau ochii peste cap şi se 
minunează, aşa că o avea tâlcu' său. 

Coborâră împreună, fiecare cu gândurile lui. 
Gogoaşă o cam luase „pe arătură” în privința vechilor 
Cotae. Totdeauna făcea aşa când dorea să lege o 
prietenie. Nu auzise despre strămoşii lunganului. Ba mai 
mult: nici nu-i trecuse prin minte că ar exista un nume 
atât de aiurit. Ştia în schimb că orice creştin se simte 
onorat dacă îi lauzi neamurile. 

Ziua abia începuse şi era cald. Primăvara se pornise 
neruşinată şi dulce, cu soare mult care parcă striga 
printre copaci, cu iarba crescută peste limita hotărâtă de 
buna rânduială. Pe culmile munților, ceața cu fustele-n 
cap gonea înspăimântată de zimţii soarelui. Peste câmpie 
se ridica o spuzeală subțire ca în toiul verii. 

Între zidurile Braşovului şi mica aşezare a Dârstelor, 
o mare de oameni se foia fără odihnă, printre care şi vite, 
printre tarabe şi mărfuri de-a valma, cu larmă şi răcnete 
mari, ca la un asediu. Era zi de târg. 

Cei doi cumetri intrară acolo fără grabă. Trecură pe 
lângă tarabe cu piei de miel, cu lână, opinci, pănură, 
hamuri, sape sau măciuci frumos ghintuite. Nu rămaseră 
pironiți nici lângă negustorii de mărunțişuri ci, atraşi de 
mirosul plăcut, poposiră lângă plăcintarul ocazional, care 
abia prididea să-şi mulțumească onorata clientelă. Mai 
sprinten, Cotae se înfipse ca un burghiu printre 
numeroşii muşterii, întinse mâna cât o lopată alături de 
alte douăzeci şi strigă aspru: 

— Hei, jupâne, dă-mi odată plăcinta aia şi restu”! 

Luat prin surprindere, dar nu destul de nătărău, 
vânzătorul cam nesigur de afirmația acestuia mârâi ca 
dulăul pe lanţ. 

— Restu”? Care rest? la-ți plăcinta şi întinde-o? Am 
mai văzut eu d-ăştia ca tine. 

Înţelept, ştiind că aţa nu ţine când o întinzi prea 
tare, Cotae nu stărui. leşi din mulțime folosind coatele ca 


nişte pumnale ascuţite, reveni lângă ortacul său, rupse 
jumătate din plăcintă, iar peste o clipă fălcile lor 
puternice clămpăniră scurt, o singură dată. 

Neobişnuit să cumpere fără bani, Gogoaşă îl privi cu 
admiraţie pe Cotae, apoi scotoci prin buzunarele mari ale 
sumanului şi scoase o pungă prăpădită de vreme, 
soioasă, gata a-şi da duhul la prima întrebuințare. Cu ea 
în palmă, călcă măreț către taraba unuia cu pâine 
proaspătă. 

— Cumetre! îi zise vânzătorului. Îmi dai o pâine 
pentru punga asta frumoasă? 

— Nu. 

Dar Gogoaşă, originar de prin părțile Ampoiului, 
unde se zicea că oamenii sunt renumiți în sfânta lor 
încăpățânare, stărui, ca şi când i-ar fi făcut un mare 
hatâr. 

— Ai zis nu? Şăguieşti, pesemne, sau îţi lipseşte 
harul cugetului adânc. Asta e din piele de sobol. Sobolu” 
totdeauna aduce noroc. Nu-i place să stea goală. Cum o 
pui la brâu, te pricopseşti din senin. 

— Te cred, zise ironic vânzătorul. D-aia o vinzi, să-i 
fericeşti şi pe alții. Păstrează-ți punga, bă neică! E păcat 
să dai aşa noroc, mai ales că după înfăţişare ai mare 
nevoie de el. Hai, ia o bucată de pâine şi zi să fie pomană! 

Ceva mai încolo, o precupeață mustăcioasă, cu sânii 
bogaţi ca nişte lubenițe, cam prea pârguită pentru 
privirile ei focoase, îl îndemnă pe Cotae. 

— Ia un curcan gata ciupelit, slăbănogule! 

— L-aş lua bucuros dimpreună cu stăpâna, râse 
lunganul. 

— Păi ce să fac eu cu tine, măi ăsta? De muncă nu 
eşti bun. Arăţi ca găina prinsă între lemne şi uitată acolo 
o lună. 

— Fiindcă mă trag din viță subțire, mustăci Cotae. 

— Se vede după toale, hohoti precupeaţa. Şi după 
față. Ar fi acolo un semn care mă pune pe gânduri. Când 
ai mâncat ultima oară? 


— Ei, să nu o luăm chiar aşa! De mâncat mănânc 
aproape zilnic. De săturat mă satur mai rar. 

— Vezi că am dreptate? Dintr-o ochire te-am 
cumpărat. Pe mine nu mă păcăleşte nimeni. Cum pun 
ochii pe unul, ştiu câte parale îi face pielea. Nu eşti de pe 
aici? 

— Nu. D-aia te-aş ruga să-mi spui: cum îi zice 
muntelui din spatele matale? Aş vrea să merg în partea 
aia. 

Îndatoritoare, precupeața se întoarse unduindu-şi 
şoldurile mari ca două ugere alăturate, dar când vru să-i 
dea explicaţiile de cuviință, căscă gura a straşnică mirare. 

— Sfântă Fecioară! exclamă îngrijorată. Parcă a 
intrat în pământ. Curcanii sunt toți. Găini aveam opt. 
Acum sunt doar şapte... hei, oameni buni... pungaşu.... 
pramatia!... 

Toate ar fi mers bine dacă cei doi nu s-ar fi oprit la 
fântâna din marginea târgului. O femeie şi câțiva bărbați 
veniră îndată după ei, dornici de apă proaspătă. 

— Parcă l-am mai văzut pe lunganu' de colo, îi şopti 
femeia unuia de alături. Ei, drăcie! Să mă bată sfântu” de 
n-o fi ăla care i-a luat găina mătuşii Anica! O ţine sub 
aripa sumanului. 

Omul, cam moleşit de căldură, cu gândurile aiurea 
la cumpărăturile făcute, întrebă distrat: 

— Pe tuşa Anica? 

Apoi înţelese, iar câteva clipe mai târziu, Cotae şedea 
cuminte cu fruntea în țărână, sub genunchiul bărbaților. 
Atraşi de larmă, ceva oşteni din gărzile Braşovului sosiră 
în goană. În astfel de prilejuri, destul de dese prin târguri 
şi iarmaroace, judecata era simplă şi se făcea pe loc. 

— Treizeci de lovituri de bici pe spinarea goală! 
porunci conducătorul oştenilor. Să vadă oamenii că 
păstrăm buna rânduială. lar de va ieşi cu bine de sub 
asprimea pedepsei, îl ducem la închisoarea cetăţii. 

Cotae îşi lepădă sumanul şi cămaşa, le pături 
frumos, îl privi lung pe Gogoaşă, apoi se întinse pe iarba 


măruntă, strivită de încălţările trecătorilor. Însă — mirare! 
La prima lovitură de bici, care lăsă dungă roşie, adâncă, 
osânditul în loc să urle de durere, începu să stihuiască. 


Urca un crai semet către Posada, 
Cu mii de cavaleri alături, 
Dar câți ieşiră dintre stânci, 
Călări sau pe brânci? 


La cea de-a şasea lovitură, când primii stropi de 
sânge apărură ici colo, Gogoaşă sări ca ars. 

— Luminate gărzi ale Braşovului! strigă. Eu am luat 
găina, nu el. 

Oştenii râseră ca la o glumă reuşită. Cotae ridică 
fruntea mirat, cătă spre grăsun cu un licăr de veselie, 
după care grăi aspru: 

— Daţi-i înainte! Omu” ăsta vorbeşte în dodii. 

Se găsi însă cineva în mulțime cu totul de altă 
părere. 

— Era cu lunganul. Zău! Să mă trăsnească dacă nu 
era cu el! 

Zadarnic interveni precupeața miloasă. Mustăciosul 
comandant al gărzilor nu şezu la tocmeală, ci hotări 
scurt: 

— Ăstuia, cincisprezece lovituri! 

Cum Gogoaşă nu se grăbea să-şi lepede sumanul şi 
cămaşa, oştenii prinseră să-l dezbrace cu sârg. 

— Aşa, aşa, fraților! bombăni grăsunul, înciudat de 
rezultatul mărturisirii făcute. Ajutați-mă să nu duc 
singur nerozia până la capăt. Cunosc unul mai nătărău 
ca mine, dar ăla n-are nici o vină, fiindcă aşa s-a născut. 
Eu sunt deştept foc. Dacă m-ar vedea ampoienii cât sunt 
de deştept, s-ar îngălbeni de mândrie şi m-ar pocni în 
moalele capului a binecuvântare. 

Târgoveţii nu-l luară în seamă pe Gogoaşă. Făcuseră 
cerc mare în jurul lunganului, minunându-se de dârzenia 
sa. O bună parte dintre ei ştiau că puțini rămân teferi 


dincolo de douăzeci de bice. Oare va rezista el până la 
capăt? Adesea, biciuiții cu inima slabă piereau cam după 
a douăzecea lovitură. Puţini dintre ei îndurau osânda fără 
strigăte de durere. Astfel de bărbați erau priviți 
întotdeauna cu simpatie, indiferent de învinuirea ce li se 
aducea. Oamenii ştiau să prețuiască dârzenia. Dar unul 
pus pe stihuiri sub asemenea urgie nu se mai văzuse prin 
acele părți. 

Alături de privitori zăbovi un călăreț cu fața nici de 
țânc gata să strige: „mamă!”, nici de bărbat în puterea 
firii, chiar dacă statura lui aducea a zdrahon bine legat. 
Să fi avut, poate, cel mult douăzeci de ani. Chipul său 
prelung, sprâncenele frumos arcuite ca la femei, nasul 
uşor coroiat, umerii obrajilor colțuroşi, părul blond cum e 
colilia bătută de soarele mult şi ochii când albaştri, când 
verzui, formau laolaltă un tot plin de farmec. Straiele de 
pe el, din postav fin de Colonia sau de Ypres, 
cunoscuseră cândva o stare mai bună. Cizmele scurte, 
cam roase, ca şi pălăria decolorată, nu-i aduceau o notă 
de eleganță. Până şi armele lui, adică arcul, tolba cu 
săgeți, cuțitul de la brâu şi spada, arătau folosință 
îndelungată. 

Auzind stihuirile lui Cotae, cavalerul îşi îndemnă 
calul, sparse cercul privitorilor şi strigă: 

— Opriţi! Cine-i conducătorul gărzilor? 

— Eu, se încumetă mustăciosul. Ce doreşti? 

— Vreau să-l răscumpăr pe cel osândit. Legile 
pământului îmi dau acest drept. 

— Adevărat! recunoscu omul. Banii aduc mai mult 
folos cetății decât loviturile de bici. Pe care dintre cei doi 
doriți să-l răscumpărați? 

— Pe cel cu stihuirile. 

— Aha, lunganul! Cât oferiţi? 

— Doi ducați. 

— De aur sau de argint? 

— De aur. 

— În cazul acesta, omul e al vostru. 


Cotae se ridică pentru a doua oară şi-l cercetă atent 
pe tânăr, iar cuvintele sale stârniră uimire. 

— Am ajuns oare atât de rău încât să intru rob? Să 
fiu robul unui țânc? Daţi-i înainte, domnilor! 

Departe de a pune la inimă cele auzite, călărețul i se 
adresă fără urmă de reproş: 

— N-am spus că te vreau rob. Mi-a plăcut cum 
stihuieşti. Asta e. Plătesc şi eşti liber. 

— Aşa mai merge, aprobă osânditul. Cât despre aur, 
să-ți iei nădejdea că ţi-l întorc, fiindcă n-am de unde să-l 
iau. 

După acele cuvinte, în care nu apăruse nici un semn 
de mulțumire sau de recunoştinţă, porni să se ridice, dar 
ziua nu părea prea norocoasă pentru el. Alături de tânăr 
se ivi un al doilea călăreț, gros la trup ca trunchiul 
copacului bătrân, roşcat la chip, cu barba scurtă, 
țepoasă. Aerul său mândru, calul de rasă bună, armele 
scumpe şi îmbrăcămintea frumos croită îi dădeau o 
înfăţişare falnică. 

— Domnule! i se adresă mustăciosului. Tânărul 
acesta a oferit doi ducați de aur pentru libertatea 
voinicului de colo? 

— Întocmai, răspunse oşteanul mirat. 

— Mda! Eu adaug încă trei pe deasupra dacă veți 
continua loviturile. 

Fu un moment de stupoare generală. Târgoveţii 
porniţi la început împotriva lui Cotae erau acum de 
partea lui, datorită bărbăţiei cu care suportase primele 
şase lovituri. Roşcovanul observă nemulțumirea de pe 
fețele celor din jur şi îşi reținu un zâmbet. 

— Mi-au plăcut stihuirile ca şi tânărului milostiv, 
continuă el. Dar omul mă atrage mai mult. Până azi n-am 
văzut un osândit care stihuieşte sub asprimea loviturilor 
de bici. De o va ţine tot aşa până la capăt, înseamnă că e 
dat naibii, iar eu mă oblig să-i dăruiesc cinci ducați peste 
ce vi se cuvine vouă. 

— Fir-ar să fie! râse mustăciosul. Nici că se poate 


mai bine. Chiar mă întrebam cât îl vor ţine curelele pe 
trăsnitul de colo. Fiindcă, la drept vorbind, până acum se 
pare că şi-a câştigat ceva admirație prin mulțime. lar ăsta 
e mare lucru, dacă ne gândim că găinarii sunt priviţi şi 
tratați după cum merită. 

— Aşa este. Totuşi pedeapsa mi se pare prea aspră. 

— Numai la prima vedere, domnule. Dacă apuca să 
înfulece găina, se alegea doar cu cincisprezece bice. 
Restul până la treizeci sunt pentru prostie. 

— Hm! zâmbi roşcovanul. După mutra lui ipocrită, 
n-aş zice că face casă bună cu prostia. Cred că a avut 
ghinion. 

— Poate, domnule, însă prin părţile astea şi 
ghinionul se pedepseşte la fel. Al doilea osândit nu vă 
interesează? 

— Ba mă interesează chiar mai mult decât lunganul. 

— Ah, ah, nu vă înțeleg. Stihuitorul măcar e dârz. 
Grăsunul s-a băgat în bucluc aşa, din senin. D-aia cred 
că e prost făcut grămadă. Faptul că încasează 
cincisprezece bice îi ajută celuilalt ca ciomagul în mâna 
mortului. 

— Nu sunt de aceeaşi părere. Ajutorul are 
însemnătate mai mică. Gestul de prietenie 
precumpăneşte. 

— Da, nu mă gândisem la asta, murmură oşteanul. 
Deci înțelegerea noastră rămâne în picioare? 

— Absolut. 

— Prea bine, cavalere! Hei, băieți, dați-i înainte. 

— O clipă, domnilor! interveni tânărul blond. Mi se 
pare că am încheiat un târg. 

— Fără tăgadă, îl întrerupse oşteanul. Aşa ar fi fost 
de nu s-ar fi licitat peste voi. Poate mai dați ceva? 

— Nu, cei doi ducați reprezintă cam tot ce am. 

— Păcat! râse oşteanul. Ne pierdem vremea. Hei, 
băieți! 

— Stai, omule, nu te pripi! grăi tânărul fără urmă de 
mânie în glas. Banii n-au avut chiar totdeauna ultimul 


cuvânt. Ar mai fi o cale. Dacă domnul acesta binevoieşte 
să încrucişeze spada cu mine, m-aş simţi onorat. 

În ochii cavalerului roşcovan apăru o sclipire 
şăgalnică. 

— Poate ţi s-a urât cu viața, observă oşteanul mirat 
de cele auzite. Nu eşti de pe aici, tinere? 

— Nu. 

— D-aia te-ai pripit să-l provoci pe cavalerul acesta. 
Mai e încă timp să baţi în retragere. Ai văzut că poartă un 
semn pe mânecă? 

— Am văzut. 

— Şi ştii ce înseamnă? 

— Habar n-am. 

— Te cred, fiindcă altfel nu te-ai fi încumetat la 
asemenea propunere. O frunză de stejar frumos lucrată 
cu fir verde şi galben înseamnă că purtătorul ei este 
cavaler al Ordinului Basarab. Ordinul a fost înființat 
acum doi ani de către măria-sa Mircea, domnul Ţării 
Româneşti. El poate fi acordat numai unor luptători cu 
mare faimă. Purtătorii frunzei de stejar sunt puțini. Socot 
că îi numeri pe degete. 

— Ei, la naiba! zâmbi roşcovanul. Tânărul acesta mi- 
a făcut o propunere care mă cinsteşte. A mă împotrivi 
înseamnă să-i aduc un afront. Primesc provocarea, iar 
cine va câştiga capătă drepturi asupra osândiţilor. 

Hotărât lucru, ziua promitea să fie plină de surprize. 
Mulţi târgoveți îşi lăsară treburile baltă, dornici să asiste 
la o întrecere cavalerească despre ale cărei urmări se 
cuvenea să discute mai târziu, în fața unor ulcele cu vin. 
Cercul privitorilor căpătă o arie mult peste ce era nevoie. 
Oamenii ştiau că în astfel de dispute e bine să nu stai 
prea aproape, fiindcă în focul asalturilor multe lovituri de 
spadă cad pe de lături. 

Cei doi cavaleri descălecară. Însoţitorii roşcovanului, 
vreo zece la număr, îşi găsiră loc în primele rânduri şi îl 
priviră pe tânărul blond cu adâncă mirare. Curajul său, 
nebunia hotărârii de a se bate cu un purtător al 


Ordinului Basarab meritau admirație, însă numai atât. 
Statura lui impunătoare nu putea dovedi nimic în 
privința măiestriei, fiindcă fața copilărească îi arăta 
vârsta fragedă. Or, la asemenea vârstă arta scrimei greu 
ajunge cunoscută în toate tainele ei. Blondul veni la 
mijlocul cercului gata de luptă. O seamă de târgoveți 
porniră să facă pariuri, dar puțini mizau pe mâna lui. 

— Numele meu e Bogdan, grăi roşcovanul. 

— De prin părțile Moldovei? 

— Numai după tată. Mama e din județul Jaleş. 

— Sunteţi oare vestitul Bogdan, cel care a câştigat 
turnirul de la Cracovia? 

— Vestit nu ştiu, domnule, răspunse roşcovanul cu 
modestie. Întrecerea de anul trecut a fost mai slabă decât 
altele. Puţini lăncieri cu renume au venit la Cracovia. Aşa 
stând lucrurile, meritul meu nu ar fi prea mare. Eraţi 
acolo? 

— Nu, despre strălucitele voastre isprăvi am aflat 
prin alte părți. 

— În cazul acesta, faptul că mi-aţi reţinut numele e 
o mare cinste pentru mine. 

— L-au reținut mulți, cavalere. Vorbele bune, ca şi 
cele rele, ajung adesea până departe. 

— Aşa este! Cum vă numiți? 

— Arad. 

— Frumos, dar acesta nu pare să fie un nume! 

— Îi găsiţi vreun cusur? se încruntă blondul. 

— O, nu mă gândeam la calitatea lui! râse Bogdan. 
Cum aş îndrăzni una ca asta? Aradul mi se pare că e un 
sat sau o cetate la marginea câmpiei Zărandului. Vă 
mulțumesc, domnule, că mi-ați dat prilejul să vă cunosc. 
Purtaţi cumva o cămaşă de zale? 

— Nu. 

— Atunci se cuvine să o scot pe a mea, altfel ați fi 
dezavantajat. De câte ori plec la drum folosesc această 
apărătoare sigură. 

Târgoveţii cătară cu simpatie spre Bogdan. După 


felul în care îşi cinstea adversarul, se vedea limpede că 
are un suflet ales, plin de nobleţe. Un altul ar fi păstrat 
cămaşa fără să-şi facă probleme de conştiinţă. 

Ajutat de unul dintre oamenii săi, roşcovanul începu 
să se dezbrace. Bicepşii lui mari, croiți parcă din rădăcini 
noduroase, ieşiră la iveală şi smulseră exclamații 
admirative printre spectatorii ocazionali. 

— Aveţi o spadă bună, observă Arad. Prin lucrătura 
mânerului îi recunosc pe meşterii care au făurit-o. Mi se 
pare că văd pe ea micuța gravură a fraților Livori din 
Veneţia. 

— Aţi ghicit, domnule, făcu roşcovanul plăcut 
surprins. Ochiul vostru e ager, iar priceperea mai presus 
de frageda vârstă. 

— Nu-i mare lucru. Am trecut de câteva ori prin 
atelierele fraților Livori. 

— Da? Aţi fost la Veneţia? 

— Numai în trecere, dar mi-am petrecut doi ani la 
universitatea din Bologna. 

— Ce vorbiţi! se entuziasmă Bogdan. L-aţi cunoscut 
cumva pe bătrânul maestru Fabricius? 

— Mi-a fost dascăl. 

— Drace! Lumea nu-i prea mare. Şi mie mi-a fost 
dascăl. Totuşi nu v-am întâlnit acolo. Câţi ani aveţi? 

— Aproape douăzeci. 

— Ia te uită! Chiar dacă sunteți voinic, după față vă 
dădeam mai puţin. Scutierul meu îmi spune adesea: „Cei 
cu chip de prunc au şi inima la fel”. Câtă dreptate e în 
vorbele lui, cine ştie? Veniţi cumva de la Bologna? 

— Nu, nu de acolo. Din altă parte. 

„Hm! gândi roşcovanul. Că nu se lasă tras de limbă 
nu-i un cusur, ci o calitate. Că îşi ascunde numele 
adevărat- nu e nici primul, nici ultimul. Că nu şi-a retras 
provocarea când a aflat câte ceva despre mine dovedeşte 
un suflet de viteaz. Îmi place tânărul acesta.” 

Apoi continuă: 

— Eu am împlinit douăzeci şi şapte de ani. Adică 


sunt din altă generaţie de învățăcei. Aşa se face că nu ne- 
am întâlnit la Bologna. Ah, la naiba! Mi se pare că armele 
noastre ne aşteaptă. De nu voi fi atins prea adânc, sper 
să mai stăm de vorbă. 

Blondul fu adânc impresionat de această modestie. 
Chiar şi târgoveții gustară cum se cuvine ultimele cuvinte 
rostite de el. 

Spadele salutară frumos, cu sclipiri în bătaia 
soarelui. Mai înalt şi suplu, Arad arăta fragil lângă 
voinicul său adversar. Totuşi, de la primele schimburi de 
lovituri târgoveţii şi oştenii înțeleseră că va fi o luptă cum 
rar s-a văzut. Arad lucra metodic, fără pripeală, cu un 
început de zâmbet în colțurile buzelor, parcă încântat de 
dispută. Bogdan împletea măiestria cu forța. Lupta curat, 
în linie, poate cu o uşoară preferință pentru laterale sau 
pentru loviturile de sus în jos, cărora le imprima o tărie 
neobişnuită. Când cobora în contră, spada lui ar fi putut 
reteza un trunchi de copac tânăr. 

Cei doi cavaleri se opriră o clipă, iar târgovețţii intuiră 
că sosise momentul hotărâtor. Va birui oare forța lui 
Bogdan sau fineţea tânărului? Spadele porniră lateral 
cam la înălțimea şoldurilor. Apoi urcară treptat către 
piept, iar şuierul subțire, prevestitor de mari primejdii, 
pierea în zăngănitul aspru al oțelului. De două ori lovi 
roşcovanul pieziş. De două ori sări Arad într-o parte, 
uimindu-i pe târgoveți cu sprinteneala sa. Dacă una din 
aceste lovituri şi-ar fi atins ţinta, blondul şi-ar fi putut 
lua rămas bun de la privitorii ocazionali. Faţă de primele 
asalturi, acum lamele parcă se îmbrăţțişau sau curgeau 
una pe lângă alta cu precizie de milimetru. Ştiindu-şi 
puterea, roşcovanul prinse un moment în care armele 
veniră încrucişate mâner lângă mâner şi încercă să-şi 
împingă adversarul, dar, mirare, nu reuşi să-l clintească. 

— Ei, drăcie! spuse uimit. Nu credeam că eşti atât de 
puternic. Parcă ai prins rădăcini în locul acesta. Cât 
despre... 

Nu-şi isprăvise fraza, fiindcă se auzi un răcnet 


mânios, urmat de hohotele târgoveţilor. Atraşi de 
frumusețea luptei, oştenii îi uitaseră pe Cotae şi Gogoaşă. 
Sub privirile îngăduitoare ale câtorva oameni, cei doi 
profitaseră din plin. Zadarnic alergaseră gărzile în dreapta 
şi în stânga. Foştii osândiți parcă intraseră în pământ. 

— Domnule, râse Bogdan, mi se pare că ne batem 
pentru pielea ursului din pădure. 

— Aşa cred şi eu, zâmbi Arad şi îşi sprijini spada cu 
vârful în iarbă. De fapt, poate că e mai bine aşa. Numai 
lipsa unui slujitor bun m-a îndreptat la o luptă cu 
domnia-voastră. E drept că cei doi au mâinile cam lungi. 

— Ei, domnul meu, îl întrerupse Bogdan, cu o undă 
şăgalnică în glas, nu cred că ăsta e chiar cel mai mare 
păcat al oamenilor. Apoi, pramatiile acelea aveau şi unele 
calități. Altfel nu mi-aş fi oprit privirile asupra lor. Dar, de 
vreme ce au luat-o la sănătoasa, nu mai are rost să 
vorbim. Ați avea timp să ciocnim câteva ulcele cu vin? 

— Din păcate, nu. Unele treburi grabnice mă opresc 
de la această plăcere. Sunt în drum spre [ara 
Românească. 

— Şi noi. Am făcut unele cumpărături la Braşov şi 
tocmai ne întoarcem către casă. Dar nimic nu ne 
împiedică să călătorim împreună. Mergeţi cumva mai jos 
de Câmpina? 

— Da, la mănăstirea Snagovului. 

— Nu e prea departe. Noi ne vom opri la castelul 
comitelui Staicu, unde am cinstea să fiu comandant al 
arcaşilor. De la castel vă puteţi tăia drum prin câmpie 
până la Codrul Vlăsiei. Cunoaşteţi locurile? 

— Nu. 

— Atunci va fi mai greu şi cred că-i mai nimerit să 
treceţi prin Târgşor. 

Bogdan îşi îndemnă oamenii la drum, iar calul său 
veni aproape de cel al blondului. Mergeau în trap întins, 
dornici să intre în munți, unde căldura nu stăruia cu 
puterile din câmpie. La puţină vreme după ce atinseră 
valea Timişului, răcoarea îi cuprinse lin pe călători. 


Poteca nu prea largă, străjuită pe dreapta şi pe stânga de 
arbori falnici, rar primea câte o pată de soare. Cerul, 
văzut printre crengi, parcă devenise mai înalt. Aerul 
blând al câmpiei rămăsese undeva în urmă. Cel dintre 
munți, mai aspru, cu miroznă amăruie de brad, stăruia 
puternic, plin de vigoare. Tropotul cailor se furişa prin 
inima pădurilor şi uneori se repeta în plăcute ecouri, 
care, în loc să tulbure liniştea de acolo, parcă o întărea. 

Cei doi tineri trecură în fruntea micului convoi şi 
discutau ca nişte cunoştinţe vechi. Urcuşul către 
înălțimile aspre ale Predealului mai tăie ceva din elanul 
cailor. O parte dintre ei purtau poveri, astfel că oamenii 
fură nevoiți să facă unele popasuri. La unul dintre aceste 
prilejuri de odihnă, auziră un zgomot în urma lor. Cum 
locurile erau bântuite de lotri, însoțitorii roşcovanului 
pregătiră arcurile. 

Arad puse urechea la pământ şi rămase o vreme 
nemişcat. 

— Sunt doi călăreţi, zâmbi el. Îndată vor ieşi la 
vedere. 

— Doi, aprobă Bogdan privindu-l surprins, ştiind că 
puţini sunt cei ce ghicesc în pădure numărul cailor doar 
după zgomot de copite. 

Aşa cum prevăzuse blondul, curând îşi făcură 
apariția pe drumul îngust doi călăreți care din obişnuință 
sau cine ştie din ce cauză nu săltau în şei, cum era firesc, 
ci călăreau pe deşelate. Cel din față arăta mărunt, uşor 
adus de spate şi lat în umeri. Al doilea, slăbănog, uscat, 
cu urechile mari ciulite iepureşte şi cu picioarele nefiresc 
de lungi. 

— Sfântă Filofteie! exclamă un arcaş. Ăştia sunt ăi 
doi osândiți. Pe ei, fraților! 

— Lăsaţi-i! porunci roşcovanul, nu mai puţin uimit. 

Câteva clipe mai târziu Cotae şi Gogoaşă descălecară 
sprinteni, întoarseră caii, îi atinseră cu ceva nuiele, iar 
animalele porniră la vale în goană, parcă fericite că au 
scăpat de astfel de călăreți. 


— Gloabe nu luăm niciodată, spuse lunganul în loc 
de salut. Astea au fost doar aşa, cu împrumut, altfel nu 
reuşeam să vă ajungem. Se descurcă ei. Calul, dacă nu-i 
chiar o mârțoagă lipsită de harurile înțelepciunii, 
totdeauna ştie să meargă acasă. 

— Şi de ce ați venit după noi? se interesă Bogdan, 
fără a-şi ascunde surprinderea. 

Cotae, fiindcă spre el privea acesta, îşi potrivi cea 
mai mirată figură din câte văzuse roşcovanul şi vorbi cu 
multă seninătate în glas: 

— Vai, domnule! Dacă ați luat-o aşa, înseamnă că 
nu ne-ați aşteptat să lămuriți cu noi unele lucruri. 
Tânărul cavaler care vă însoţeşte îmi datorează un ducat 
de aur. 

— Adevărat? se întoarse Bogdan către Arad. 

— Ştiu eu? râse blondul nu mai puțin uimit. Să 
vedem pe ce se întemeiază spusele lui. 

— Pe dreptate, domnule, grăi Cotae. 

Aflat alături, Gogoaşă întări cele spuse prin 
frumoase aplecări ale căpățânii. 

— Când mă aflam sub loviturile de bici, continuă 
lunganul, ați promis doi ducați de aur pentru eliberarea 
mea. La drept vorbind, mi s-a părut că plătiți cam peste 
măsură. Ticălosul de comandant al gărzilor ar fi putut să 
vă facă o reducere, având în vedere că eu încasasem între 
timp şase lovituri de bici. Atunci mi-am pus în gând să o 
iau din loc şi să scad prețul răscumpărării până la 
jumătate. 

— Nu înțeleg. 

— Îndată, domnule. Îndată ajung la cele de cuviinţă. 
Văzându-vă cât sunteţi de milos, nu m-a răbdat inima să 
vă las păgubit şi am întins-o dimpreună cu ortacul meu. 
Deci sunt liber cu prețul numai a unui ducat, care, dacă 
nu vă luați cuvântul îndărăt, mi se cuvine. 

Auzind asemenea vorbe năstruşnice, Bogdan simți 
dintr-o dată că nu mai are aer, apoi slobozi un hohot 
mare de râs. „Drace, sunt nebuni! gândi el. Nebuni de-a 


binelea. Adică nu! Lunganul are tupeu. În viața mea nu 
am văzut unul cu un tupeu ca al ăstuia! Şi nu-i prost! Ba 
din contră: îi umblă mintea ca o morişcă”. 

— Nu, nu-mi iau cuvântul îndărăt, răspunse 
blondul, privindu-l pe Cotae cu mult interes. Ar fi vorba 
despre cuvântul dat comandantului gărzilor din Braşov. 

— Parcă eu zic altfel? aprobă Cotae. 

— Atunci e bine. Însă cererea ta are o hibă. Ai uitat, 
pesemne, că am încrucişat spada cu acest nobil cavaler şi 
că neatenția oştenilor s-a datorat schimbului de lovituri. 
Fără acea întrecere de scrimă, oricât ţi-ai fi pus în gând 
să o ştergi, n-ai fi avut nici o şansă. Aşa că fuga voastră 
nu-i una pe propriile puteri. Mai degrabă cred... 

— Vai, domnule cavaler! îl întrerupse Gogoaşă, după 
ce țoşcăi de câteva ori din buzele mari a crâncenă 
mâhnire. Dacă o luaţi aşa, mi-e teamă că ne depărtăm de 
adevărul cel limpede ca lumina zilei. E adevărat că am 
luat-o din loc? 

— Fără tăgadă. 

— Buun!... E adevărat că suntem liberi, aşa cum a 
fost voia domniei-voastre? 

— Nu mai încape îndoială. 

— Păi asta e! Ce rost mai are felul în care s-a 
petrecut fuga noastră? Ea e împlinită şi vă costă doar pe 
jumătate din cât i-aţi promis oşteanului. 

„Fir-ar să fie! gândi Bogdan. Îmi plac tupeul şi 
istețimea ăstor doi pungaşi. Îi iau în slujba mea. De 
oameni isteți totdeauna avem mare nevoie”. 

Apoi grăi: 

— Cererea voastră e dreaptă. Nu te încrunta, 
cavalere, fiindcă eu plătesc. 

Spunând acestea, scoase din punga doldora o 
monedă de aur, o aruncă în sus, iar lunganul o prinse cu 
îndemânare şi o strecură în buzunarul sumanului cu un 
gest voit neglijent, sub privirile aprobatoare ale lui 
Gogoaşă. 

— Şi acum ce gânduri aveţi? se interesă Bogdan. 


— Mari, domnule, răspunse Cotae fără să 
chibzuiască prea mult. Dincolo de munți vom căuta un 
han liniştit şi vom închina câteva ulcele cu vin în 
sănătatea voastră. 

— Ce-ar fi să intrați în slujba mea? E drept că aveţi 
apucături proaste care vă stau împotrivă, dar e tot atât de 
drept că vom face încercări, fără să neglijăm asprimea. 
Apoi se ştie de când lumea că munca îl îndepărtează pe 
om de greşeli şi-i aduce foloase. 

— De! răspunse lunganul scărpinându-se în creştet. 
Mi-e teamă că... 

Gogoaşă, intuind mânia ce-l cuprindea pe roşcovan, 
îşi întrerupse ortacul şi se văicări: 

— Domnule cavaler, ne-am gândit la asta de cum v- 
am văzut. Chiar m-am sfătuit cu prietenul meu în această 
privință. lar dacă am alergat după domniile-voastre, nu 
amărâtul de ducat a fost pricina cea mare. Din păcate, 
suntem ologi amândoi. Ne încearcă reuma. Dimineața 
avem nevoie de câteva ceasuri până ce apucăm să ne 
punem pe picioare. Acuma suntem în drum către un vraci 
înțelept care aud că ar fi făcut minuni cu alții. După 
aceea... dacă ne mai primiți... 

„Hm! socoti roşcovanul. Nu prea arătațţi voi a ologi”. 

Apoi îşi luă seama şi spuse: 

— Când vă însănătoşiți, căutați-mă la castelul 
comitelui Staicu. 

Foştii osândiți aprobară cu gesturi mari şi se fofilară 
grabnic printre copaci. 

— Mi se pare că ați pierdut un ducat, râse blondul. 

— Pe toți dracii, aşa e! L-am oferit cu gândul de a-i 
atrage în slujba noastră... 

Celelalte cuvinte nu le mai rosti, fiindcă privirile lui 
încremeniră o clipă sub cămaşa descheiată a blondului. 
La gâtul acestuia atârna un lănțişor de argint cu un 
frumos medalion din acelaşi metal. Până aici nimic nu ar 
fi fost neobişnuit, însă medalionul acela era unic în felul 
său, fiindcă prezenta o lipitură vizibilă în partea lui de 


mijloc. 

„Ceva asemănător purta cândva cavalerul Dumitru, 
prietenul comitelui Staicu, socoti roşcovanul. A trecut 
multă vreme de când nu l-am mai văzut pe Dumitru. Dar 
mă tulbură nu asta, ci faptul că greu ar putea să existe 
două medalioane lipite la fel.” 

— E al vostru? întrebă arătând cu mâna spre gâtul 
blondului. 

— De vreme ce-l port, aşa se pare, grăi Arad 
nemulțumit. 

Zicând acestea, îşi încheie haina cu un gest scurt, 
aspru, care lăsă a se înțelege că nu dorea o prelungire a 
discuţiei pe seama bijuteriei. 

Ajunseră în curând pe înălțimi. La picioarele lor, 
pădurile dormeau în tihnă. O adiere de vânt ca un suspin 
se vânzolea fără noimă şi fără putere asupra copacilor. 
Doar frunzele de pe margini de pădure, cu palmele 
întoarse către soare, se mişcau leneşe, parcă nehotărâte. 

„Aş pune mâna în foc, sau aş putea să jur că 
medalionul acela e al cavalerului Dumitru, chibzui 
Bogdan. Prin ce împrejurare o fi ajuns la alt stăpân? 
Fiindcă blondul nu arată a lotru! Îmi spune inima că e un 
tânăr cinstit. Sunt oameni care la prima întâlnire îți devin 
simpatici sau nu. Ori sunt oameni a căror înfăţişare nu-ţi 
spune nimic. Inima rar greşeşte. Pe blond l-am îndrăgit 
din prima clipă. Şi cu toate astea, ne putem lua oare 
numai după prima impresie? Cred că ar fi o gravă lipsă de 
înțelepciune. Aşa stând lucrurile, voi căuta să lămuresc 
misterul medalionului”. 

După un popas destul de scurt, oamenii şi animalele 
se îndemnară la drum. Cei doi tineri cavaleri rămaseră în 
urma convoiului. 

— Veţi zăbovi mult la Snagov? întrebă roşcovanul. 

— Încă nu ştiu. 

Când soarele căzu spre asfințit, ascunzându-se în 
spatele munților, când numai paloarea cerului mai aminti 
de existența sa, călăreţii ieşiră din ulucul văii Prahovei şi 


se aflară alături de castelul comitelui Staicu. 

— Rămâneți la noi peste noapte, propuse Bogdan. 
Sau măcar pentru un ceas de odihnă. Cel puţin calul 
vostru are nevoie de ea. 

— Invitația mă onorează, domnule, răspunse Arad. 
Păcat că nu o pot primi. Sunt grăbit. Ba, mai mult: n-aş 
vrea să mă prindă întunericul pe drum necunoscut, rău 
pentru un tânăr lipsit de experiența rosturilor lumeşti. 

„Asta să i-o spui lui mutu! cugetă Bogdan, în vreme 
ce zâmbea cu vădită aprobare. Până una alta, văd că ai 
ocolit cu dibăcie toate întrebările mele. Oare ce ascunzi 
tu, vulpoiule, sub înfăţişarea asta naivă?” 

Apoi grăi: 

— Domnule, sper să ne mai întâlnim. 

— Plăcerea ar fi şi de partea noastră în egală 
măsură. 

După acele vorbe, Arad salută elegant cu pălăria şi 
îşi struni calul pe drumul ce ducea către aşezarea 
Târgşorului. Roşcovanul cătă gânditor în urma lui, dar nu 
multă vreme. Câţiva arcaşi din străjile castelului îi ieşiră 
în întâmpinare. Bogdan îi porunci unuia să-i aducă un 
cal înşeuat, iar peste un sfert de ceas tăie drumul prin 
câmpie, prin păduri, către mănăstirea Snagovului. Calul, 
odihnit, galopa după voia călărețului. 

„Ei bine, vulpoiule, râse Bogdan, voi fi la Snagov cu 
mult înaintea ta.” 


Capitolul 3 


Înnoptase. Peste Câmpia Bărăganului se lăsa liniştea 
adâncă a unei nopți calme. Doar către nord, undeva prin 
munți, fulgere mari brăzdau cerul. La mănăstirea 
Snagovului, luminile adormeau pe rând. Egumenul Lazăr 
şedea la cină. Bucatele din fața sa nu erau o gustare de 
om tânăr, ci de unchiaş al cărui stomac în papainoage te 
îndeamnă spre lucruri uşoare: două aripi de pasăre şi un 
ceai. 

„Hm! gândi Sima, aflat la celălalt capăt al mesei. 
Egumenul ori face pe nebunul şi înfulecă apoi pe furiş, 
ori e sortit pieirii. După cât e de voinic, după gâtul 
puternic şi fața roşie, plină de sănătate, cred că umblă 
adesea prin pivnițele mari sau prin cămările pline cu 
bunătăţi. Numai ceaiurile astea l-ar gălbeji în mai puţin 
de o lună. În sala de scrimă doar eu îi fac faţă, însă cu 
mare greutate. Ca să nu mai vorbim despre faptul că 
încalecă pe cei mai ai dracului armăsari, Doamne iartă- 
mă! Pe urmă, cu muierile e clar. Un tânăr care nu 
cunoaşte mângâierea iubitei se ofileşte ca floarea fără 
apă. Numai aşa înțeleg de ce pleacă adesea cine ştie pe 
unde şi totdeauna singur”. 

— Crezi că va ploua? întrebă Lazăr. 

— Aş! grăi Sima, în vreme ce muşca lacom dintr-un 
picior de pui. Vântul adie uşor către miazănoapte şi, în 
loc să aducă norii, îi îndepărtează. 

Egumenul tăcu. Cunoştea priceperea grăsunului în 
astfel de lucruri. După o vreme, iritat de trosnetul oaselor 
pe care Sima le mesteca de-a valma cu carnea, vorbi iar. 

— Cine să fie oare Nufărul Alb? 

Sima se opri o clipă din plăcuta îndeletnicire şi privi 
lumânările multe, aşezate frumos pe mijlocul mesei. 

„M-aş mira să nu fii chiar tu, fiindcă eu nu sunt, iar 
alții să ne întreacă în viclenie sau iscusință n-am 


întâlnit”. 

— De! răspunse cu  chibzuială,  îndepărtând 
gândurile de adineauri. S-ar putea să-l cunoaştem. 
Uneori, vitejii sunt printre noi. Dacă deschidem bine 
ochii... că şi sfântul evanghelist Istrate grăieşte clar în a 
cinşpea epistolă către bulgari... 

— Sima! îl întrerupse egumenul cu blândețe, 
stăpânindu-şi râsul sub o voită încruntare. De câțiva ani 
ne căznim a te lămuri asupra învățăturilor sfinte, dar se 
prinde de tine ca apa de osânză. Mereu o iei razna şi 
socot că te paşte osânda veşnică. De unde l-ai mai scos şi 
pe sfântul evanghelist Istrate? O iei adesea prin 
învățăturile sfinte ca pe mirişte. 

Lazăr nu-şi isprăvi severa predică, fiindcă un călugăr 
îi anunţă vizita cavalerului Bogdan. 

Câteva minute mai târziu, roşcovanul se aşeză lângă 
cei doi. Cu toate că umblase toată ziua călare, fața lui 
proaspătă arăta ca după un somn bun. Un călugăr aduse 
vin într-o oală pântecoasă, spre desfătarea lui Sima, care 
îşi luase gândul de la o astfel de petrecere binecuvântată. 

— Ne bucură şi ne miră vizita voastră, grăi Lazăr. 

— Nici eu n-am prevăzut-o cu câteva ceasuri înainte. 

Apoi începu să povestească despre tânărul blond şi 
despre medalionul acestuia. Când isprăvi, egumenul 
chibzui o vreme la cele auzite. 

— De ce nu i-ați cerut lămuriri în privința 
medalionului? 

— Pricini ar fi vreo două, sfinția-ta. Întâi, l-am 
îndrăgit, lucru rar la un om cam acru, aşa cum mă ştiu. 
Apoi, de-a lungul drumului, îi pusesem prea multe 
întrebări, ce nu se cuvin din partea unui cavaler. Aflasem 
de la el că va veni aici, deci puteam amâna cu câteva 
ceasuri lămurirea de cuviință. 

— Şi dacă v-a minţit? Dacă nu va trece pe la 
Snagov? 

— M-ar mâhni, însă mi-am luat unele măsuri. Şase 
dintre călăreții mei cei mai buni sunt pe urmele lui. La 


ziuă, ar fi o joacă să-l prindem. 

În vreme ce gazde şi musafir discutau astfel, un 
călăreț îşi îndemna calul obosit prin Codrul Vlăsiei. 

„Sper să nu ne rătăcim, chibzui nocturnul călător. În 
aer stăruie ceva umezeală rece. Ea vine din stânga 
noastră. Asta înseamnă că lacul Snagov e pe aproape. 
Dar ce mă miră ar fi bătăile de toacă la ceas nepotrivit, 
fiindcă vremea vecerniei a trecut de mult. lar sunetul 
bătăilor are ceva aparte. Câteva rare şi una mai scurtă, 
puternică. Rostul lor cred că e limpede. Se anunţă la 
mănăstire sau aiurea sosirea noastră. Pândari ascunşi 
prin Codrul Vlăsiei ne-au simţit. Bătaia scurtă de toacă s- 
ar părea că dă număru/”. 

Un sfert de ceas mai târziu cavalerul blond ajunsese 
la poarta mănăstirii şi - mirare: aceasta se deschise 
grabnic. 

„Sunt aşteptat”, gândi tânărul în timp ce lăsă calul 
în seama câtorva călugări. 

Unul dintre aceştia îi făcu semn să-l urmeze. După 
câțiva paşi, Arad întrebă cu aerul cel mai firesc: 

— Bogdan a venit de mult? 

— Acum un ceas şi ceva. 

Când intră în încăpere, egumenul şi Sima se ridicară 
să-l întâmpine. Blondul salută adânc, după moda 
apusului, iar privirile i se opriră ca din întâmplare pe 
masă. 

„Trei căni din care s-a băut, chibzui el. M-aş mira ca 
doi oameni să bea din trei căni”. 

— Fiți binevenit, cavalere! zâmbi Lazăr cu vădită 
bunătate. Noaptea rar primim oaspeţi, însă pe cei 
singuratici totdeauna. 

— Asta mă cinsteşte mult, răspunse blondul. Pe la 
alte mănăstiri nici nu-ți deschide nimeni porțile până la 
ziuă. Aici văd că e altfel. De fapt, continuă şăgalnic, aş 
crede că de o jumătate de ceas ştiţi despre drumul meu 
către mănăstirea Snagovului. 

— Domnule! râse grăsunul. Tainele cărților se 


dezvăluie asupra noastră cu haruri mari. Învăţăm, ce-i 
drept, multe, dar ghicitori nu suntem. 

— Aşa cred şi eu. Numai că bătăile de toacă târziu 
după vecernie îşi au rostul lor. 

— Ah, asta era? se lumină grăsunul cu prefăcută 
mirare. Păi, domnule, la noi sunt alte obiceiuri. Noi ne 
rugăm toată noaptea şi batem toaca de câte ori ne vine pe 
chelie. 

După care gândi: 

„Tânăr, tânăr, însă copt la minte ca unul trecut de 
miezul vieții.” 

— Aţi venit cu scop, sau numai pentru a vă odihni la 
vreme de noapte? se interesă egumenul. 

— Cu scop, sfinția-voastră. Prilej de odihnă aş fi 
găsit şi aiurea. 

— Vă ascult, cavalere. 

— De față cu acest călugăr? 

— Noi nu avem taine pe care să nu le poată cunoaşte 
fratele Sima. El este comandantul gărzilor Snagovului. 

— Atunci nu-mi mai rămâne decât să vorbesc. 

Spunând acestea, scoase medalionul de la gât şi îl 
aşeză în fața egumenului. 

— Îl recunoaşteţi? 

— Aş crede că da. Unul la fel sau poate chiar pe 
acesta l-am văzut adesea la cavalerul Dumitru, vechi 
cunoscut al nostru. 

— Aşa este. Lui îi aparţine. 

— Şi cum de a ajuns la voi? 

În vorbele egumenului stăruia o anumită blândețe, 
un anumit calm plăcut ca susurul ploilor subțiri de 
toamnă. Doar privirile sale răscoliră o clipă întreaga ființă 
a oaspetelui. 

— Pe cavalerul Dumitru l-am întâlnit acum patru 
săptămâni. Locuiam la Buda, în acelaşi han de pe malul 
Dunării. Aflase de la mine că sunt român. În schimb, eu 
ştiam din spusele sale că e ungur, că se numeşte Lorant 
şi este negustor de vinuri de prin părțile comitatului Zala. 


Uneori cinsteam împreună câte o cană cu vin, fie în odaia 
lui, fie într-a mea. Ne înțelegeam bine şi ne întâlneam cu 
plăcere. Într-o noapte am auzit un zgomot mare în odaia 
sa. Am sărit din pat, am luat spada şi m-am năpustit 
asupra încăperii. Dar am ajuns târziu. L-am găsit cu 
unele răni grele care m-au pus pe gânduri. 

— Şi lotrii? 

— Nu i-am văzut. Fereastra era deschisă. Cred că pe 
acolo au plecat. Însă am convingerea că nu pe acelaşi 
drum au intrat. Uşa era descuiată. 

— Înainte de moarte aţi aflat ceva de la el? 

— Dar cine vă spune că a murit? zâmbi blondul. I- 
am legat rănile cu feşi, l-am scos prin fereastră şi m-am 
îndreptat spre grajduri. Afară mijeau zorile. Am înşeuat 
calul meu şi pe al lui, le-am dăruit grăjdarilor trei ducați 
de aur, iar un sfert de ceas mai târziu galopam prin 
pustă. 

— Bine lucrat! aprobă Lazăr. Însă ar fi totuşi două 
întrebări. 

— Le aştept. 

— Cum de ați putut părăsi cetatea Buda cu un om 
rănit şi mai ales înainte de ivirea zorilor când porțile sunt 
încuiate? Străjile nu v-au pus întrebări? 

— Nu. Hanul se află dincolo de zidurile cetății. 

— Am priceput, dar ar mai fi ceva. În astfel de 
situație se cuvenea să căutați un felcer, nu să porniţi la 
drum. 

— Aşa mă gândisem şi eu, numai că Dumitru a fost 
de altă părere. Adică mi-a spus: „Domnule, scoate-mă de 
aici cât poți de repede!” Am înţeles că avea motivele lui şi 
bine am făcut. Nu trecuse o jumătate de ceas de la 
plecarea noastră, când am văzut că suntem urmăriți de 
şase călăreți. O pădure se zărea nu tocmai departe. Din 
păcate, goana noastră nu era chiar pe puterile cailor, 
tocmai datorită rănitului. 

— Cum ați ghicit că cei din spate sunt nu nişte 
călători, ci duşmani? 


— Ah, sfinția-voastră! râse Arad. Cine nu ia seama 
în jurul său plăteşte adesea cu prețul vieţii. Mai ales într- 
o călătorie se cere multă pricepere. Când observi călăreți 
în spatele tău, e mai bine să-i socoteşti duşmani, chiar 
dacă mai târziu se dovedeşte altfel. E destul să te prefaci 
ați schimba drumul spre dreapta sau spre stânga pentru 
a le afla intenţiile. Dacă şi ei manevrează la fel, e limpede. 
Dar să revenim la ale noastre. Cum vă spuneam, 
urmăritorii goneau straşnic. Nu aveam nici o şansă 
pentru a ajunge la adăpostul pădurii, aşa că m-am 
pregătit de luptă. 

— Aţi fi putut să fugiți, observă Lazăr. 

— Numai laşii se gândesc la propria piele, răspunse 
Arad cu asprime. M-am pregătit de luptă. În spatele 
urmăritorilor goneau alţi cinci călăreţi. Întâi am crezut că 
sunt din ceata duşmanilor. Apoi, spre mirarea mea, două 
săgeți doborâră doi dintre urmăritori. Atunci mi-am 
încordat arcul, iar cel din fruntea duşmanilor cred că a 
primit săgeata din pin. Prinşi la mijloc, ultimii trei s-au 
descumpănit doar câteva clipe. Timp destul pentru 
săgețile mele şi ale prietenilor neaşteptaţi. Când totul s-a 
isprăvit după buna rânduială, am dorit să le mulțumesc 
celor care ne-au scos din mare încurcătură, însă din nou 
mirare. Călăreţii şi-au întors caii şi au luat-o din loc la fel 
de iute cum veniseră. Armăsarul cavalerului Dumitru 
primise o săgeată între coaste. L-am ucis cu spada, 
fiindcă nimeni nu poate îndura agonia unui cal. Am prins 
apoi o iapă cu picioarele lungi, nervoase, rămasă de pe 
urma celor morți şi ne-am continuat drumul cu dese 
opriri. Într-o pădure ne-a ajuns din urmă un călăreț. 
Omul s-a apropiat de mine şi mi-a zis: „Domnule, văd că 
ortacul vostru e rănit. Întâmplarea face să fiu felcer.” 
După spada sa cât toate zilele, după înfăţişarea mândră 
şi după un semn de tăietură în mijlocul frunții aducea 
mai degrabă a cavaler decât a felcer. Apoi, un felcer nu 
întâlneşti chiar la tot pasul. Prea picase la timp. M-am 
ferit să-i arăt bănuielile mele şi am aprobat să se ocupe 


de rănile lui Dumitru, însă îi pândeam toate mişcările. 
Duşman sau prieten? Aceasta era întrebarea. Ne-am 
continuat drumul cu spor destul de slab. A doua zi, după 
multe popasuri, am ajuns într-o margine de pădure. Nu 
prea departe de noi suna un pârâu. Dincolo de pârâu am 
zărit o casă pitită în umbra copacilor mari. O aşezare 
frumos rostuită şi greu de dibuit de către cei care folosesc 
drumurile obişnuite. Pe garduri, o seamă de piei puse la 
uscat ne-au lămurit că am dat peste nişte vânători. 
Văzându-ne cu un rănit, stăpânii casei nu s-au arătat 
prea bucuroşi de oaspeți, dar cinci ducați de aur, cât le- 
am oferit eu, pot muia inima cea mai aspră. După o 
noapte de odihnă, rănitul şi-a revenit, pentru puţină 
vreme, ce-i drept, însă destul ca să-mi adreseze 
rugămintea de a aduce în mare grabă acest medalion la 
mănăstirea Snagovului. Mi-am întipărit bine în minte 
locul acela, apoi am pornit la drum, după ce le-am promis 
gazdelor încă zece ducați, iar felcerului douăzeci. 

— lată o faptă care vă face cinste, grăi egumenul. 
Aşa cum v-am mai spus, Dumitru este un bun şi vechi 
cunoscut al nostru. Ne vom îngriji în privința lui. Aţi fi în 
stare mâine în zori să porniţi îndărăt cu câţiva oameni de 
ai noştri? 

— Mi-e teamă că nu. Unele treburi mă opresc de la 
această plăcere. Apoi, prezența mea nu-i necesară. După 
îndrumările mele, călăreții voştri vor nimeri acolo fără 
greşeală. Dincoace de Tisa am văzut câteva sate. Unul 
dintre ele se numeşte Cera. Două mile mai jos de Cera, 
Tisa face un cot mare. Dincolo de apele Tisei începe o 
pădure. Cine taie pădurea de la cot drept spre apus 
nimereşte între două dealuri nu prea înalte. Pe vârful 
celui din stânga stăruie nişte ruine, iar la poalele lui se 
află casa vânătorilor. 

— Înţeleg. Drumul descris de voi e cum nu se poate 
mai limpede. Poate că e timpul să vă odihniţi. Sima se va 
îngriji de o cină după buna rânduială a ospeției. Ne-aţi 
îndatorat mult, domnule. De va fi să ne părăsiți la ziuă, 


spre marea noastră părere de rău, veți găsi la şaua 
calului o pungă cu cinzeci de ducați. 

Arad porni spre uşă în urma grăsunului Sima, dar în 
apropierea pragului şovăi o clipă. 

— Ar mai fi un amănunt, spuse şăgalnic. Nobilul 
cavaler Bogdan se pare că-mi poartă de grijă. Numai aşa 
îmi explic oboseala drumului său până aici. Socot că s-ar 
cuveni să-i mulțumesc pentru atâta cinste. 

Auzind asemenea vorbe, egumenul îşi ascunse 
uimirea sub un zâmbet. În schimb, ochii lui Sima se 
rotunjiră binişor, semn pentru Lazăr care îl cunoştea ca 
pe o brezaie, că mărunțelul călugăr chibzuieşte un 
răspuns în doi peri. 

— Domnule! grăi Sima în vreme ce-şi mângâia 
bărbuţa rară aşa cum văzuse la cei şcoliți şi plini de ifose. 
Am citit în cărțile sfinte că prin posturi lungi, împănate 
cu rugăciuni şi mătănii, oamenii îşi pot împlini unele 
dorințe dacă nu pier între timp din cauza slăbiciunii. 
Chiar evanghelistu” Paraipan spune în a treia epistolă 
către... 

— Isprăveşte, Sima! slobozi egumenul un hohot 
mare de râs. Dacă am lăsa închipuirea ta bogată să 
zburde, mi-e teamă că ar ieşi o nouă religie, dar nu una 
aplecată spre pocăință. Cât despre cavalerul acesta, aş 
crede că-i greu să-l îmbrobodeşti cu snoavele tale. 

După aceste vorbe se ridică sprinten, cam prea vioi 
pentru o față bisericească, şi deschise una dintre uşile 
laterale. În pragul ei apăru Bogdan. Pe faţa roşcovanului 
stăruia îndoiala între veselie şi jenă. 

— Aţi auzit discuţia purtată aici? îl întrebă Lazăr. 

— Până la ultimul cuvânt. 

— Atunci e bine, fiindcă am pierde vremea cu unele 
lămuriri. 

— Aş zice că văd altfel lucrurile, sfinția-ta, se înclină 
roşcovanul. Eu am nevoie de lămuriri. Pe ce temei a stat 
credința voastră că sunt aici? cătă el spre Arad. 

— Pe logică, domnule. De când ați văzut medalionul, 


mi-a fost clar că aveţi unele bănuieli împotriva mea. Însă 
numai nişte simple bănuieli vă opreau de la o cercetare 
mai amănunțită, fiindcă nu doreaţi să-mi aduceţi un 
afront. Ştiaţi încotro mă îndrept, deci era uşor să mi-o 
luaţi înainte călărind un cal odihnit. 

— Dar puteaţi să vă schimbaţi gândurile şi să ocoliți 
mănăstirea Snagovului. 

— Adevărat! aprobă cavalerul blond. Din această 
cauză ați pus pe urmele mele şase călăreți. 

Cu toată stăpânirea de sine, Sima scăpă un fluierat 
admirativ. Mai calm, egumenul continuă să zâmbească, 
iar Bogdan gândi uluit: 

„Acum câteva ceasuri blondul se plângea că e un 
tânăr lipsit de experiența vieții. Drace! Să mă ia naiba 
dacă nu e mai şiret ca un vulpoi bătrân! Privindu-l, 
gândurile mele se îndreaptă fără să vreau spre Nufărul 
Alb. Pe seama Nufărului s-au scornit o seamă de haruri 
mari. Totuşi, mi-e greu să cred una ca asta. Dacă Nufărul 
există cu adevărat, el nu poate fi atât de tânăr. De vreo 
doi ani încoace, în fiecare cavaler mai acătării văd un 
Nufăr. Cândva l-am bănuit pe comitele Staicu. Apoi, pe 
egumenul Lazăr. Mai târziu, chiar pe cavalerul Toma, 
sfetnicul de încredere al regelui Dobrogii. Uneori 
gândurile mele au mers către cavalerul Cîrstev, mândria 
bulgarilor, sau spre Ruk Spear, falnicul spadasin al 
sârbilor. Adevărul e că nu ştiu nimic. Adică ceva ştiu: eu 
nu sunt Nufărul.” 

— Sper să nu-mi purtaţi pică pentru bănuielile mele, 
i se adresă blondului. 

— O! râse acesta. Nici vorbă. Şi eu aş fi procedat la 
fel. 

Mai şezură o vreme de taină. Când discuția începu 
să lâncezească, Arad găsi de cuviință să părăsească 
încăperea dimpreună cu Sima. 

— Ce părere aveți despre tânărul blond? întrebă 
egumenul. 

— Ştiu eu? murmură Bogdan. Vârsta lui fragedă mă 


pune pe gânduri. După şiretenie, după inteligența 
sclipitoare şi după misterul care-l înconjură, aş zice că e 
Nufărul Alb. 

Lazăr zâmbi din nou. Roşcovanul nu izbuti să 
înțeleagă dacă e vorba despre un zâmbet obişnuit sau 
unul ironic, ori pur şi simplu de aprobare. 

— E vremea să-mi fac rugăciunile de noapte, spuse 
egumenul. Până atunci, cred că în odaia de alături ați 
gusta mai pe îndelete o cană cu vin. 

„Mă expediază elegant, chibzui roşcovanul. Tare nu- 
mi vine a crede că rugăciunile îl îndeamnă să rămână 
singur. Astea le poate face oricând.” 

După ce uşa se închise în urma oaspetelui, Lazăr 
prinse medalionul în palmă şi apăsă pe un mic resort. 
Mişcările sigure ale mâinilor sale dovedeau că umblase şi 
altădată cu acea bijuterie. Capacele medalionului se 
desfăcură, iar dintre ele căzu pe masă o bucată de hârtie. 
Egumenul apropie una dintre lumânări, citi cele scrise 
acolo şi scoase un fluierat uşor de satisfacție sau poate de 
uimire. Puțin mai târziu, deschise uşa. 

— Poftiți, cavalere! spuse cu aceeaşi voce blajină, 
atât de cunoscută la Snagov şi aiurea. Rămâneți peste 
noapte la noi? 

— Ah, nu, sfinția-ta! Mă întorc la castel. 

„E tocmai ce-mi doream”, socoti Lazăr. 

— Ne pare rău, continuă el. Ne-am fi bucurat de 
prezenţa voastră. Însă -— datoria înainte de toate. Dacă tot 
plecați, v-am ruga să-i duceți o scrisoare comitelui Staicu. 

— Dar lipseşte de la castel. 

— Nu vă faceţi griji. S-a întors. 

Egumenul luă o bucată de hârtie pe care scrise: „Vă 
aşteptăm la sfânta spovedanie”. 

Bogdan luă scrisoarea, care nu era sigilată, aşa cum 
s-ar fi cuvenit. Curând, tropotul calului său se auzi 
puternic dincolo de porți. Apoi zgomotul îşi pierdu tăria, 
odată cu îndepărtarea. Vântul se întețise. Uneori rafalele 
parcă sfâşiau cerul şi rupeau pânza norilor în zdrențe 


uriaşe. Câmpia pitită în fața furtunii îşi înfoia vegetația ca 
nişte ţepi de arici. Doar Codrul Vlăsiei, vânjos, dormea în 
tihnă, chiar dacă vârfurile copacilor cântau o melodie 
aspră, ca marea pe timp de nelinişte. 


Aşa cum prevăzuse călugărul Sima, ploaia căzuse 
prin alte părți. În zori, vântul îşi mai dădea aere, dar cu 
slabe puteri. După plecarea lui Bogdan, doi călăreți 
ieşiseră din Snagov în goana mare a cailor. Ei duceau 
ştiri pentru domnul Ţării Româneşti. Medalionul 
cavalerului Dumitru pusese în mişcare o seamă de 
oameni. Unul dintre aceştia era comitele Staicu. Îmbrăcat 
simplu, fără podoabe şi fără arme, castelanul ajunse la 
castel mult înainte de deschiderea porților. Călugării de 
strajă, prea hărțuiți peste noapte, obişnuiţi a picoti până 
în zori, îl primiră cu zâmbete şi plecăciuni, ascunzându-şi 
nemulțumirea. Când acesta intră în locuința egumenului, 
unul dintre cuvioşii străjeri grăi cu năduf: 

— Grea noapte, fraților. Nu-i a bună atâta vânzoleală 
pe aici. 

— De, răspunse altul. După câte am tras eu cu 
urechea pe lângă cei care vin sau pleacă, mi se pare că 
miroase a război. 

— Asta nu-i de mirare, interveni al treilea. Luaţi 
aminte la semnele Bibliei. Ele arată că sfârşitul lumii e pe 
aproape. Vă amintiţi, fraților, că anul trecut s-a întunecat 
soarele în plină zi? S-a făcut amurg în amiază. În aer 
stăruia o linişte ca dinaintea furtunii. Caii tremurau. 
Câinii porniseră să urle a pagubă. Iată primul semn. 

În timp ce străjerii căutau să-şi amintească alte 
semne privitoare la apropiatul sfârşit al lumii, egumenul 
îl primi pe comitele Staicu. Fratele mai mic al domnului 
Ţării Româneşti intră în sufragerie şi îşi alese un scaun 
cu gesturi de obişnuit al casei. 

— Aţi venit mai iute decât vă aşteptam, se miră 


Lazăr. 

— Nu cine ştie ce iute. Adevărul e că m-am sculat ca 
de obicei tocmai când mijea de ziuă. Cavalerul Bogdan 
cred că aştepta la uşa odăii mele. Apoi, asemenea 
invitație la spovedanie m-a făcut să pornesc fără zăbavă 
spre Snagov. 

Râseră amândoi ca la o glumă bună. După ce se mai 
liniştiră, egumenul scoase dintr-un sertar medalionul şi 
mica scrisoare a lui Dumitru. Staicu le trase la îndemână. 

— Veşti? întrebă el. 

— Aşa se pare. 

— Dumitru, pesemne, se odihneşte. 

— Şi eu cred că se odihneşte, dar nu la Snagov. 

— Să înțeleg prin asta că a venit şi a plecat? 

— Ah, nu! 

Egumenul porni să-i povestească tot ce aflase de la 
tânărul Arad. Comitele asculta atent, fără ca buna 
dispoziție de pe chipul său să se schimbe o clipă. 

— Curios, murmură oaspetele. După descrierea 
blondului, felcerul nu poate fi decât cavalerul Ionuț. Mă 
miră că un bărbat cu experiența lui a putut să facă o 
greşeală atât de mare. Firesc ar fi fost să pornească el la 
drum cu medalionul lui Dumitru, nu să-l încredințeze 
unui tânăr necunoscut. Oare ce s-a întâmplat acolo, la 
Buda? Cavalerul Dumitru şi oamenii lui aveau misiunea 
de a afla care sunt iscoadele trimise la Argeş de regele 
Sigismund al Ungariei. 

— Aş crede că Ionuț nu a greşit de vreme ce 
medalionul a ajuns în mâinile noastre. 

— Să zicem că nu a greşit, dar a riscat, şi nu-i bine. 

— Totuşi, avem aici numele iscoadelor lui 
Sigismund. Însă ce mă pune pe gânduri e peticul de 
hârtie ascuns în medalion. Oare nu era mai simplu, mai 
sigur, ca Dumitru să-şi întipărească în minte numele lor? 

— Dumitru a avut un motiv şi se pare că-l înțeleg, 
spuse Staicu, privind gânditor spre bucata de hârtie. 
Întâi, scrisul acesta e în ungureşte şi nu seamănă cu cel 


al cavalerului. Apoi, se vede bine că a fost tăiat dintr-un 
document mai mare. 

— Asta am bănuit şi eu, chiar dacă n-am priceput 
scopul. 

— Nu-i prea greu de ghicit. Dumitru se pare că şi-a 
făcut unele calcule. Cândva, bucata aceasta de document 
ne-ar putea folosi. Încă nu văd cum, dar sper că vom afla. 

— Poate, aprobă egumenul. Rămân însă câteva 
lucruri nelămurite în spusele blondului. Dacă Dumitru a 
fost atacat, înseamnă că cei care au făcut-o urmăreau un 
scop. 

— Fireşte. 

— Atunci de ce nu i-au luat medalionul? 

— Fiindcă nu ştiau că în el e ascuns documentul. 

— Fie! Dar de ce nu l-au căutat? 

— Aş crede că a fost un singur om. Intervenţia 
blondului l-a pus pe fugă. 

— Ei, sări Lazăr, iată că am ajuns unde doream. Să 
presupunem că aşa a fost. Gândiţi-vă că cel care a 
hotărât atacul nocturn era la el acasă. Nu ar fi fost mai 
simplu să trimită gărzile şi să-l aresteze pe Dumitru? De 
ce în mare taină? Fiindcă e limpede că o autoritate 
ungurească a poruncit atacul. 

— Tocmai că nu e limpede, zâmbi Staicu. Ba aş zice 
că ungurii n-au aflat despre rosturile lui Dumitru la 
curtea lui Sigismund şi cu atât mai puţin despre 
sustragerea unei părți de document. Încercarea de 
asasinat şi nu intervenția gărzilor, cum ar fi fost firesc, 
mă face să bănui cu totul altceva. Cel ce l-a atacat pe 
cavalerul nostru nu era ungur. Ba mai mult: nu lucra în 
slujba regelui Sigismund. 

— M-am gândit la asta în timpul nopții. 

Staicu privi o clipă voios în ochii inteligenți ai 
egumenului, după care continuă: 

— Faptul că neaşteptatul prieten blond a fost 
urmărit doar de şase călăreţi, că alți cinci i-au doborât pe 
aceştia şi s-au întors din drum, tocmai spre Buda, unde 


firesc şi-ar fi riscat viața, mă face să bănui că românii nu 
cu ungurii au avut de furcă. 

— Atunci cu cine şi de ce s-au întors la Buda, în loc 
să alerge lângă Dumitru. 

— Nu ştiu. Şi pe mine mă pune pe gânduri manevra 
lor. 

Tăcură. În curte umbra de pe ziduri scădea treptat, 
micşorată de razele soarelui. Pe marginea acoperişului 
vecin se sfădea un stol de vrăbii gureşe. Sima, asurzit 
pesemne de atâta gălăgie, apucă un pietroi şi-l aruncă 
într-acolo, grăind paşnic: 

— Pace vouă, fetelor. 

Lazăr şi Staicu, martori la scena de afară, se porniră 
pe râs. 

— Curioasă binecuvântare! zise Staicu. 

— Vai, domnule! murmură Lazăr. Cu Sima te poți 
aştepta la orice. Niciodată nu poți pricepe ce e în mintea 
lui năstruşnică. Către învățăturile sfinte se simte atras ca 
asinul spre bâtă. Dă iama prin ele, fără teamă de păcat. 
Apoi, vorbeşte cu atâta siguranţă, încât ai crede că e tobă 
de carte. De fapt, el e sarea şi piperul Snagovului. El 
aduce puţină veselie aici. 

— Numai pentru astfel de haruri, puțini l-ar ţine în 
slujbă. 

— Adevărat! Uităm adesea să-i pomenim frumoasele 
însuşiri de oştean. 

— Mi se pare că nu mulţi îi fac față în lupta cu 
spada. 

— Fără îndoială. E drept că ştie multe taine ale 
scrimei, că are putere în braţe, dar în astfel de întrecere 
la el nu aceste haruri precumpănesc, ci cu totul altele. În 
lupta cu spada el se abate de la regulile atât de 
cunoscute, aşa cum face când o ia pe mirişte în cele 
sfinte. Niciodată nu-i poți ghici următoarea lovitură. Din 
această cauză cunosc vreo câţiva spadasini care au 
pierdut în fața lui. 

— În privinţa documentului, aţi luat vreo măsură? se 


întrebă comitele, schimbând subiectul discuţiei. 

— Mai încape vorbă? O copie după el am trimis-o la 
Argeş. Oamenii mei au plecat îndată după miezul nopții. 
Cred că spre prânz vor fi îndărăt. Cu puţin înaintea sosirii 
voastre, opt călugări îmbrăcaţi în straie de negustori au 
pornit pe urmele cavalerului Dumitru. 

— Straşnic! râse comitele. Nici un comandant de oşti 
nu ar fi lucrat mai bine. Zău, îmi vine a crede că 
Snagovul nu e un lăcaş închinat numai celor sfinte, ci... 

— Vai, domnule, cum puteţi grăi astfel? îl dojeni 
Lazăr cu o nuanţă şăgalnică în glas. 

— În fond, câţi călugări aveţi aici? întrebă Staicu, 
fără să mai ia în seamă spusele acestuia. 

— Două sute optzeci. 

— Drace! O mică oaste. Şi câți dintre ei sunt călugări 
cu adevărat? 

— Numai Dumnezeu ştie, râse egumenul. Noi am 
crede că cei în vârstă, în orice caz. 

— Da, da, înțeleg. Cel puţin două sute de oşteni 
înarmați până în dinți. Apoi vreo cinci-şase sute de cai, 
locuri unde se fac frumoase exerciții de tras cu arcul şi 
cine mai ştie ce ascunde Snagovul, atât de paşnic la 
prima vedere? 

— Facem şi noi ce putem pentru apărarea sfântului 
lăcaş de pe insulă, vorbi Lazăr cu modestie, chiar dacă 
ochii săi râzători dezminţeau vorbele. 

Intrarea lui Sima în odaie întrerupse discuția ce 
pornise pe o pantă ironică. Grăsunul arăta bine dispus. 
Şi avea motive temeinice, fiindcă fiecare oaspete îi 
prilejuia o nouă cercetare pe la nenumăratele butoaie cu 
vin. 

— Ce face blondul? se interesă Lazăr. 

—E gata de drum, sfinția-voastră. Adineauri 
cucernicii rândaşi i-au scos calul din grajd. Frumos 
armăsar! Să dea boala-n mi... 

— Sima! 

— Să dea binecuvântarea peste mine dacă am văzut 


altul mai frumos. 

— Ah, dragă Sima! stărui egumenul. Nu-l putem lăsa 
pe cavaler fără o gustare. Pofteşte-l să se ospăteze cu noi! 

Comitele îl privi atent pe Arad. 

„Înalt şi suplu, chibzui el. Mersul mlădios ca al 
jderului. Ochii inteligenți, parcă aplecaţi către sclipiri 
şăgalnice. Asta arată o fire deschisă.” 

— Aţi fi plecat fără a vă lua rămas bun? întrebă 
egumenul. 

— Ah, nu, sfinția-voastră! Tocmai şedeam la îndoială 
dacă e bine să vă tulbur acum. E vremea rugăciunilor. 
Bătăile de toacă o anunţă. 

— Luaţi loc, domnule! Fratele Sima va îngriji de cele 
cuvenite unei gustări înviorătoare. Domnia-sa e comitele 
Staicu. 

Cei doi tineri se salutară adânc, după moda 
cavalerească, iar cuvintele obişnuite în astfel de prilejuri 
nu lipsiră. 

— După tot ce am auzit despre voi, mă aşteptam să 
fiți mult mai vârstnic, spuse cavalerul blond. 

— Întâmplarea face să am aceleaşi cuvinte privitoare 
la tinerețea voastră, înclină Staicu. Da, da, mult prea 
tânăr pentru nişte haruri atât de mari. Bogdan mi-a spus 
multe lucruri de mirare în ce vă priveşte. 

— Mi-e teamă că nobilul vostru slujitor a exagerat în 
privința unor calități pe care încă nu mi le-am însuşit. 

— Slujitor? se miră comitele. Bogdan nu-i slujitorul 
meu. Un cavaler al Ordinului Basarab nu are stăpân 
decât în domnul ţării. E drept că lucrează la castelul 
nostru, că îl plătim regeşte, dar lui nu-i poruncim. Îl 
rugăm. 

— Asta mă bucură mult. Şi zău că-mi doresc o nouă 
întâlnire cu tânărul Bogdan. 

— Cam greu. Acum e în drum spre Caliacra, în 
fruntea a două sute de arcaşi. 

— Nici că se poate mai bine, zâmbi Arad. Caliacra e 
tocmai ținta călătoriei mele. 


— Îl căutaţi cumva pe loan, despotul Dobrogii? 

— Am unele treburi acolo, ocoli Arad un răspuns 
direct. 

Afară, câţiva călugări măturau curtea. Alţii încheiau 
delicatul stropit al florilor. Dinspre sala de scrimă răzbea 
zăngănitul aspru al oțelului. Îndată după gustare, 
comitele Staicu porni spre casă. Cavalerul blond părăsi 
Snagovul cu puţin în urma acestuia, dar îi fu dat să mai 
zăbovească lângă porțile mari. Nu departe de el, doi 
bărbați îmbrăcați ca nişte sperietori şedeau de taină cu 
câţiva călugări. Cel mai înalt grăi cu frumoasă chibzuială: 

— Sfințiile-voastre, pe noi ne-a adus aici nu gândul 
către un adăpost vremelnic. Şi nici o gustare ce se cuvine 
unor drumeți flămânzi... 

— Numai gândul la pocăință şi la cele sfinte, îl 
întrerupse mărunțelul său tovarăş. E drept că ceva de-ale 
gurii întăreşte întotdeauna sufletul către puterea 
credinței... 

„Pe cei o mie de tartori ai iadului! îşi spuse blondul. 
Cei doi de colo sunt foştii osândiți.” 

Cu această constatare, lăsă calul în voia soartei şi se 
îndreptă către micul grup. Cotae îl zări primul, iar pe fața 
lui şuie nu s-ar fi putut citi că-l încearcă o surpriză 
plăcută. Ba din contră. Dacă tânărul cavaler pomenea 
despre isprava lor din câmpia Braşovului, speranța unui 
ospăț în lege începea să se clatine. Gândul acesta îl făcu 
să pornească un atac verbal de învăluire. 

— Domnule cavaler! exclamă, afişând o mare 
bucurie. Ne luasem nădejdea să vă mai găsim. Taman mă 
sfătuiam cu alde Gogoaşă... 

— M-aţi căutat? îl întrerupse blondul. 

— Vai, înălțimea-voastră! Ca pe sfintele moaşte. 

— De unde ați aflat că sunt aici? 

Luat prin surprindere, Cotae îşi împreună mâinile 
lungi într-un gest grăitor de crâncenă mirare, apoi făcu 
un efort şi dădu ochii peste cap, cu gândul să câştige 
timp. 


— Din vis, strălucirea-voastră, interveni Gogoaşă, 
intuind jocul lui Cotae. Mi s-a arătat în vis calul vostru, 
însă voi apăreați ca în ceață. Numai mănăstirea 
Snagovului se vedea clar. 

— Minune! strigă unul dintre călugări. 

Dar Gogoaşă nu-l luă în seamă, fiind preocupat de 
propriile scorneli. 

— Pe urmă se făcea că... se făcea că vine o muiere 
frumoasă, cu şoldurile mari cât un ciubăr... adică nu. O 
sfântă, numai piele şi os... carele ne-a gătit. De fapt, nu 
ea. Era acolo şi un arhanghel... 

— Ce tot îndrugi, nătărăule? se zborşi Arad. 

— Fiule! îl întrerupse cu asprime un călugăr. Nu 
huli. Peste omul acesta a picat harul ceresc. 

— Mda! Şi de ce m-aţi căutat? 

— Să intrăm în slujba voastră, minți Cotae cu 
seninătate. 

La îndemnul cavalerului, călugării îi conduseră pe 
cei doi spre o curte dosnică, unde bucătăria cu plite 
încinse răspândea miresme îmbietoare. În drum întâlniră 
câteva cotețe şi sumedenie de găini care ciuguleau cu 
mult sârg împrejur. Văzându-le, fața lui Cotae se lumină 
brusc. O seamă de gânduri bune îl cuprinseră, gingaşe. 

„Găinile, săracele! socoti el. Ele totdeauna au dus 
greul. De fapt încap mai uşor sub aripa sumanului. 
Curcanul o fi mai bun, însă e prea mare pentru o 
ascunzătoare sigură”. 

Cam după un ceas, cavalerul blond, urmat de noii 
săi slujitori, părăsi Snagovul. Caii celor doi galopau 
frumos în urma stăpânului. Când ieşiră din umbra deasă 
a Codrului Vlăsiei, ziua era în cumpăna amiezii. Călăreţii 
făcură primul popas lângă un pârâu. Acolo îşi potoliră 
setea animale şi oameni. 

— Să nu vă fie cu supărare, încotro mergem? întrebă 
Cotae. 

— La Argeş. 

— Parcă auzisem că la Caliacra. 


— Ți s-a năzărit. 

— Aşa cred şi eu, murmură lunganul cu 
înțelepciune. Oare nu s-ar cuveni să prânzim aici? Facem 
un foc bun şi perpelim găina pe jăratic. Mi-e teamă să nu 
se strice de căldură. 

— Ce? 

— Găina, domnule. 

— Care găină? 

— Păi asta, grăi Cotae, scoțând-o din fundul unui 
sac. 

— Drace! De unde ai luat-o? 

— De la mănăstire, înălțimea-voastră. l-am răsucit 
gâtul niţel, fiindcă orice găină bag de seamă că e din 
neamu' muieresc, iar muierile au o gură... 

— Chestia asta nu-mi place. 

— Vai, domnule, să nu spuneţi asta! Acolo sunt aşa 
de multe, aşa de înghesuite, încât a le rări înseamnă 
adevărată binefacere pentru neamu” găinilor. 

Mai chibzuit, Gogoaşă adunase între timp unele 
vreascuri şi aprinsese focul. Cotae curăță găina cu multă 
pricepere, totuşi lipsa unui opărit după datină păgubi 
orătania de trei sferturi din piele. Caii folosiră prilejul şi 
se ospătară cu iarba proaspătă, plină de frăgezime în 
apropierea apei. Sătui şi odihniți, călăreții porniră la 
drum în galop. Blondul trecu în frunte, bucurându-se de 
harurile armăsarului său sprinten. Trecu o bună bucată 
de vreme. Tocmai ocoleau o pădure nu prea întinsă, când 
auzul bun al cavalerului nu mai prinse zgomot de copite 
în urma sa. Parcă săgetat de o idee, Arad întoarse capul 
chiar la vreme pentru a-i observa pe cei doi slujitori cum 
dispar printre nişte râpe mari. 

— Pe caznele iadului! răcni tânărul. Pramatiile au 
luat-o din loc. 

Îşi îndemnă calul pe urmele lor. Cu toate că cei doi 
observară curând manevra stăpânului, cu toate că-şi 
îmboldeau animalele cu mult sârg, distanța dintre ei 
scădea vizibil. Blondul potrivi o săgeată în arc, aşteptă un 


moment prielnic şi trase. Micuța sculă primejdioasă trecu 
şuierând la câteva degete de căpățâna lui Gogoaşă. 

— Cumetre! strigă acesta înfiorat. Cred că-i mai bine 
să oprim. A doua săgeată mă pune pe gânduri. Se pare că 
pramatia de stăpân ştie să ochească frumos. 

Cum Cotae nu era nărod din fire, prețui spusele 
ortacului său şi îşi potoli calul. 

— Încotro, ticăloşilor? zbieră cavalerul. 

Cei doi cumetri nu fură impresionați de vocea 
năprasnică, ci numai de spada pe care acesta le-o 
vântura pe aproape. 

— Strălucirea-voastră! răspunse Cotae calm. Taman 
dădeam o raită prin împrejurimi socotind că am putea fi 
urmăriți. 

— De cine? 

— Parcă poți să ştii? 

— Aha! Dă-mi punga! 

Lunganul scoase punga din sac, însă cam fără chef. 
Dacă ar fi avut şi el arme, altfel ar fi stat lucrurile. 

— Când mi-ai luat-o? 

— Păi, domnule cavaler, când ați băut apă, ziceam c- 
ar fi păcat să o pierdeţi. Stătea prost la brâul vostru. Asta 
v-o spun cu mâna pe inimă. 

Un gând apărut pe neaşteptate îl făcu pe cavaler să 
nu ia punga. 

— Păstreaz-o! spuse cu un aer blând, spre totala 
uluire a celor doi cumetri. La Argeş vom avea mare nevoie 
de ea. O să vă cumpăr nişte straie mai acătării şi ceva 
arme. Ştii să faci socoteli? 

— Nu mă întrece nimeni, strălucitorule! se lumină 
lunganul. 

— Atunci e bine. Am avut doi ducați. Egumenul 
Lazăr mi-a dăruit cincizeci, din care i-am dat şase ducați 
lui Sima pentru caii şi şeile voastre. Restul e acolo. Vezi 
să nu pierzi punga. 

— Eu, biruitorule? Din mâna mea nici diavolu' n-o 
mai scoate. 


— Aşa te vreau, fiindcă s-ar putea să mai căpătăm o 
pungă la Argeş. 

Ochii celor doi crescură brusc şi străluciră ca zăpada 
în fața soarelui. Porniră din nou la drum, iar cavalerul nu 
mai găsi de cuviință să privească îndărăt. 


Capitolul 4 


La castelul comitelui Staicu masa de prânz fu servită 
pe o minunată terasă. Priveliştea încântătoare, bucatele 
alese şi ziua însorită nu reuşiră a încălzi atmosfera 
aparent plăcută dintre cei doi soți. E drept că discuţia se 
purta sprintenă, uneori presărată de glumele tânărului, la 
care Margareta răspundea fie printr-un zâmbet, fie prin 
râsul ei cu limpezimi de cristal. Dar printre fraze adesea 
răzbăteau unele înțepături delicate pe care doamna avea 
grijă să le împrospăteze de câte ori se ivea prilejul. 

— Am pentru voi o mare şi sper plăcută surpriză, 
grăi comitele. 

— Încă una? Mă copleșiți, domnule. 

— Nu înțeleg. Din câte îmi amintesc, azi mi-a lipsit 
alt prilej. 

— Nicidecum, râse Margareta. Cea mai frumoasă 
surpriză stă în prezenţa voastră. În zori, când am aflat că 
ați părăsit castelul, am crezut că unele treburi vă 
reclamă, ca de obicei, prin alte părți. Întoarcerea atât de 
neaşteptată se datorează oare dragostei pe care ne-o 
purtaţi? 

— Aţi fost înştiințată greşit, râse el, prefăcându-se a 
nu-i înțelege împunsătura. leşisem doar la o scurtă 
plimbare. 

— O! aprobă Margareta cu aer naiv. Să te mai iei 
după aparențe! Vă cer iertare, domnule, şi aştept cu 
nerăbdare surpriza. Să fie cumva un nou dar din partea 
voastră? 

— Nu. Acum un ceas o ştafetă de la Argeş ne-a adus 
invitația măriei-sale, domnul țării. Suntem poftiți la 
turnirul de dimineaţă şi la balul ce va începe odată cu 
lăsarea nopții. 

— Păcat! zâmbi ea cu prefăcută tristețe. Aplecarea 
voastră spre rosturile ştiinţei şi ale celor sfinte ne va opri 


să dăm curs invitaţiei. Fiindcă o soţie bună, iubitoare, 
totdeauna trebuie să țină seama de dorințele stăpânului 
său. 

— Ei, ei! răspunse comitele, amenințând-o şăgalnic. 
Ne mândrim cu grija voastră pentru noi, dar invitația 
măriei-sale e o poruncă. Aşa stând lucrurile, am hotărât 
să se facă pregătirile de drum. 

— Nu mai rămâne decât să mă supun, zâmbi ea, de 
data aceasta cu adevărat bucuroasă. 

O plimbare la Argeş, un bal, erau motive de plăcută 
surpriză pentru monotonia atâtor luni de singurătate, 
care de fapt tot singurătate se chema, chiar când Staicu 
revenea la castel, fiindcă răceala dintre ei rămăsese 
aceeaşi. Margareta nu putea accepta un soț lipsit de 
harurile îndrăznelii cavalereşti, iar comitele aştepta cu 
răbdare o schimbare în bine. Poate că vârsta fragedă a 
doamnei o împiedica să înțeleagă unele lucruri. Rosturile 
lumii nu stăteau doar în lovituri de spadă, în cavalcade şi 
lupte cavalereşti. O privire mai atentă a Margaretei ar fi 
fost destul pentru a o lămuri că soțul ei se îngrijeşte 
frumos de gospodărirea ținutului, că inteligența lui 
scânteietoare lucrează adesea în folosul țării. Din păcate, 
speranţele castelanului întâlneau bariere mult mai mari. 
Tânăra doamnă crescuse la curtea Moldovei, adică într- 
un loc unde fiii boierilor se întreceau în a deveni cavaleri. 
Moda cavalerească a Apusului cucerise tineretul român 
de mai bine de o sută de ani şi va dăinui în țările române 
până aproape de secolul al şaisprezecelea, când 
expansiunea spre nord a turcilor şi grecilor va cunoaşte o 
perioadă de vârf. Obişnuită deci a trăi într-un loc unde a 
nu fi cavaler însemna o ruşine sau presupunea defecte 
fizice, frumoasa Muşatină nu concepea un soț cu altfel de 
preocupări. Apoi, căsătoria lor fusese nu una din 
dragoste, ci impusă. Margareta se simțea umilită prin 
scoaterea ei la mezat. Fiindcă numai rațiuni politice 
uniseră această familie. Fire romantică, visătoare, 
aşteptase cu totul altceva de la viață. La câteva luni după 


cununie, ea mai sperase încă într-o inițiativă a comitelui. 
l-ar fi fost recunoscătoare dacă el ar fi avut curajul să 
desfacă unirea lor şi să o trimită acasă la ai săi. Însă 
numai un cavaler desăvârşit şi-ar fi atras asupra sa 
mânia domnilor Moldovei şi Ţării Româneşti. Or, comitele 
Staicu părea lipsit de asemenea îndrăzneală. Sau poate 
că o iubea, spre totala lui nefericire. Explicații nu 
fuseseră între ei, ci doar o izbucnire petrecută cu multă 
vreme în urmă. Nemulțumit de răceala pe care i-o arăta, 
Staicu îi spusese cam aspru: 

„Doamnă, pe oameni trebuie să-i luăm aşa cum 
sunt, nu cum ni-i dorim în visările noastre. Pe noi ne-a 
unit hotărârea mai-marilor. E o căsătorie impusă. Dar 
dacă lucrurile stau aşa, oare nu avem datoria de a ne 
cunoaşte mai bine? De a ne înțelege unul pe altul? De a 
încerca o apropiere între noi? Cred că fericirea între soți 
stă şi în puterea renunțării. A nu dărui nimic în căsnicie 
înseamnă a nu aştepta să primeşti.” 

„Dar, domnule, grăise ea pătimaş, a nu crede în 
visările noastre, a nu înfăptui măcar o parte din ele, 
înseamnă moartea sufletului. lată de ce nu sunt de acord 
cu spusele voastre. A lua de la viață puţin înseamnă a ne 
mulțumi cu orice. Numai neajutorații se mulțumesc chiar 
cu orice. Nu aş dori să mă înțelegeţi greşit. Sunteţi un om 
învățat şi valoros în felul vostru, însă nu ce am visat eu. 
V-am fost vândută, domnule. Îmi sunteţi stăpân şi înţeleg 
să-mi port jugul, dar nu-mi cereți mai mult decât 
prezența mea aici. Despre a dărui sau a renunța nici nu 
merită să vorbim. De veți dori să mă umiliți, e dreptul 
vostru. Veţi obține trupul meu prin forță, dar sufletul 
niciodată. El nu cu forța se capătă.” 

Vorbele acelea fuseseră spuse cu aproape doi ani 
înainte. Odată cu trecerea timpului, Margareta prinsese a 
privi lucrurile cu mai puţină înverşunare. E drept că nu o 
încerca o explozie de fericire atunci când comitele revenea 
la castel după lungi absenţe, însă e tot atât de drept că 
prezența lui era o plăcută surpriză, aducând calm şi 


linişte. După vechea discuţie dintre ei, Staicu venea rar 
pe acasă. lar la astfel de prilejuri, în discuţiile lor 
obişnuita răceală se schimbase în ironie. 

La un ceas după prânz, o frumoasă trăsură ieşi din 
castel şi trecu podul de peste Prahova. Douăzeci de 
călăreți, arcaşi după arme, îi însoțeau pe Staicu şi 
Margareta. Îmbrăcată în straie bărbăteşti strânse pe corp, 
cu părul adunat în coc greu, cu cizme până aproape de 
genunchi, tânăra doamnă arăta ca un scutier nevârstnic. 
Pusese multă cochetărie în alegerea culorilor, ce 
precumpăneau către vişina trecută din copt. Renunţase 
la obişnuitul albastru dintr-o toană sau pur şi simplu la 
gândul de a surprinde ochiul privitorului cu noua ei 
ținută. Trupul ei, bine conturat sub hainele strâmte, cu 
rotunjimi îndulcite spre liniile lungi, delicate, merita să fie 
privit chiar de cusurgiii înrăiți. Obrajii uşor aprinşi, 
îmbujorați poate de emoția drumului, sau numai de 
soarele puternic, strălucirea ochilor, zâmbetul copilăros îi 
măreau farmecul. Aşezat alături, Staicu îi privea adesea 
profilul fin, fără a îndrăzni să o tulbure. Doar la hopuri, 
trupurile lor se atingeau cu totul întâmplător, iar la astfel 
de prilejuri, Staicu îi simțea aroma părului ce aducea a 
floare de câmp. O clipă, fu ispitit să o cuprindă în brațe. 
Era atât de aproape, încât îi simțea respirația uşoară ca 
de prunc. Amintirea vorbelor ei de odinioară îl opri la 
timp. Departe de a presupune ce se petrece cu el, 
Margareta bănui, cu acel instinct atât de puternic al 
femeilor, că în aer stăruie o chemare tainică. Ochii ei 
strălucitori se închiseră pe jumătate, fața îi păli, buzele îi 
tremurară uşor ca o părere, însă totul dură atât de puţin, 
încât crezu că visase. O încruntare abia vizibilă, urmată 
de o retragere a ei spre marginea scaunului readuse totul 
la normal. Clipa aceea de aşteptare, de nelinişte, socoti că 
nu-i fusese adresată lui Staicu, ci unui ins foarte neclar 
în mintea ei. În ultima vreme, când era plecat, se gândea 
adesea la el. Nu cu simțăminte de dor, nu cu grija unei 
iubite, ci mirată că în cei doi ani el nu încercase un 


singur gest care să-i arate ce-i în inima lui. 

„Mă iubeşte oare? se întrebă ea. Nu, nici vorbă. Cine 
ştie peste ce dragoste a fost nevoit să calce la încheierea 
căsătoriei noastre. Totuşi, uneori, îl simt că mă cheamă, 
chiar dacă nu rosteşte o vorbă. Să fie oare doar o 
chemare de prietenie? Nu. Femeile nu simt decât 
chemările dragostei, cele ale prieteniei sunt haruri ale 
bărbaților.” 

Seara trecută şezuseră de taină până târziu. Când se 
despărțiseră în fața apartamentului ei, pe Margareta o 
încercase o ezitare. El îi făcuse urări vesele. Ea, pline de 
ironie. Dar înțepăturile nu mai aveau ascuțimea de 
altădată, fiindcă gândurile ei erau altele. Poate că nu l-ar 
fi respins dacă el ar fi încercat să intre. De fapt, şi el 
ezitase. 

O nouă hurducătură, mai aspră, o smulse din 
gândurile acelea. Apoi, mersul domol, uniform, lăsă loc 
întrebărilor, presupunerilor. Privirile îi zăboviră o clipă 
asupra soțului. Tânărul părea că ațipise. O şuviță de păr 
îi căzuse pe frunte şi îi aducea un aer copilăros. 

„Cred că sunt nedreaptă, chibzui în continuare. În 
fond, şi el e la fel de oropsit. Nici el nu a dorit această 
căsătorie. Mă mir că nu s-a săturat de împunsăturile 
mele. Totdeauna le primeşte cu aer vesel. Dar ce o fi în 
inima lui, nimeni nu ştie. Rar se supără. Totdeauna ştiu 
când îl cuprinde mânia. Atunci, ochii i se subțiază ca în 
fața soarelui mult, iar umerii obrajilor se colorează uşor.” 

Chibzui poate pentru a suta oară asupra unor 
lucruri neclare. În preajma Crăciunului, Staicu venise 
acasă rănit. Avea în umăr o tăietură proaspătă de cuțit 
sau de spadă. S-au întâlnit în sala cea mare. El vesel ca 
de obicei, ea la fel de ironică. Nimic nu lăsase a se 
observa că e rănit. Abia a doua zi aflase de la cavalerul 
Bogdan. Îngrijorată, a intrat în odaia lui tocmai când 
felcerul îi spăla rana. Bună cunoscătoare, fiindcă 
întâlnise adesea astfel de prilejuri la curtea Moldovei, 
observase de îndată că nu-i o simplă zgârietură. Felcerul 


curăța fără milă, aşa cum îi cerea meseria, iar tânărul îi 
adresa Margaretei cuvinte cu haz. Nici un strigăt, nici un 
geamăt nu scăpase de pe buzele lui, deşi era clar că 
durerile sunt cumplite. Dar ce o mirase în egală măsură 
erau muşchii lui mari, pietroşi, ce nu se potriveau unuia 
lipsit de exerciții fizice. Când l-a întrebat de rostul 
împunsăturii, comitele a râs şi a pomenit ceva despre 
nişte lotri. 

Altă dată, pe la mijlocul toamnei trecute, Staicu 
ieşise pe Dealul Câmpiei cu câţiva slujitori. I se năzărise 
lui că ar fi acolo un teren bun pentru o livadă. Margareta 
venise după ei călare şi căuta un loc de urcuş. Din 
apropiere sărise un iepure, iar calul speriat o aruncase 
din şa. Staicu era undeva deasupra, pe marginea unei 
râpe. În cădere l-a observat cum se aruncă de la o astfel 
de înălțime ameţitoare. Ea nu pățise nimic rău, dar uitase 
să facă vreo mişcare, uimită şi îngrozită. Apoi, Staicu s-a 
aplecat şi a ridicat-o ca pe un fulg. În clipa aceea ochii lui 
nu arătau numai teamă, ci şi un licăr ciudat, pe care nu-l 
mai văzuse. Parcă era un strigăt slab, ca o chemare din 
depărtări. 

— Cum ați putut sări tocmai de acolo? îl întrebase 
cu mustrare în glas. 

— Vai, doamnă! pornise el a râde. În cădere cred că 
nu ați văzut prea bine. Nu am sărit, doamnă, ci am 
alunecat pur şi simplu. Chiar mă întrebam în timpul 
zborului: „Cât va rămâne întreg din mine, pentru a vă 
acorda sprijinul de cuviință?” 

Trăsura poposi aproape de vadul unei ape. Călăreţii 
din suită descălecară bucuroşi de odihnă. Soarele căzuse 
mult spre apus. Pe la coturi, apa râului îşi lovea şoldurile 
cu lenevie de malurile înalte. 


În ultimele zile, hanurile din împrejurimile cetăţii 
Argeşului deveniseră neîncăpătoare. O seamă de drumeți 


prevăzători se îngrijiseră din timp de un adăpost bun. 
Doar oaspeților domnului țării nu le păsa de nimic în 
această privință. La palatul domnesc, dichisitul odăilor se 
încheiase. Călătorii din apus rămâneau adesea 
nedumeriți, observând că hanurile nu au protecția 
cetăților. Puţini ştiau că în nordul şi în sudul Dunării era 
o veche lege a pământului. O lege nescrisă, dar 
respectată, care ferea bisericile şi hanurile de călcări cu 
oşti. Chiar turcii, harnici dărâmători de biserici creştine, 
rar loveau hanurile, fiindcă ştiau şi ei că acolo găseşte 
odihnă drumeţul de orice neam sau religie. În jurul cetăţii 
erau la vremea aceea unsprezece hanuri răspândite pe 
sub poale de codru. Cocheta aşezare a Argeşului 
înconjurată de ziduri, cuprindea la rândul ei încă pe 
atâtea. Cam prea multe, socoteau unii. Doar călătorii 
obişnuiţi se arătau de altă părere. Nu rareori lipsa unei 
odăi libere îi făcea să înnopteze sub cerul liber. 

Poate nu cel mai vechi, dar cu siguranță cel mai 
frumos era hanul „Doi cocoşi”. Aşezat sub o curmătură de 
deal, înconjurat de brazi falnici, rostuit din piatră şi lemn, 
cu zeci de odăi, cu grajduri mari, hanul nu cunoştea lipsa 
clienţilor. Sub el, săpată în stâncă, o pivniță în care ar fi 
încăput alte hanuri mai mici adăpostea nenumărate 
butoaie cu vin şi cu ţuică. În cămări, şuncile afumate, 
mari cât nişte coapse de vădană, slănina fragedă ca bobul 
de zmeură, cârnaţii cât odgoanele nu arătau nici pe 
departe bogăția merindelor. Undeva în spatele clădirii o 
crescătorie de porci şi una de orătănii primeneau cu 
prospătură ospeţele. Drumețului ostenit şi flămând nu i 
se cereau lămuriri despre rosturile sale, ci doar să aibă 
bani. Hangiul Stoleru, un moldovean pripăşit pe la Argeş 
cu vreo douăzeci de ani în urmă, era o matahală de om 
cât uşa, dar nu aplecat spre suferința grăsimii. Până şi 
slujitorii săi fuseseră aleşi pe sprânceană, după voinicie. 
Socoteală înțeleaptă, fiindcă încăierările rar lipseau, iar 
legea dreptăţii trebuia făcută pe loc. 

Odată cu lăsarea umbrelor serii, cavalerul blond 


poposi la „Doi cocoşi”. În marea sufragerie de la parter o 
seamă de lumânări aprinse, zgomot de voci şi tacâmuri, 
cântece vesele sau triste, țipete şi porunci, trosnet de 
buşeală, înjurături pipărate arătau că binecuvântata cină 
se desfăşoară creştineşte. Urmat de Cotae, Arad prinse a 
urca cele câteva trepte, când uşa se deschise brusc. Doi 
slujitori ai hanului aruncară ceva ce semăna a ghiulea, 
după care uşa reveni pe rosturile ei. Ghiuleaua cu pricina 
nimeri în brațele blondului cu toată viteza ce se cuvenea 
unei astfel de scule. 

— Drace! strigă el încântat. Bine că nu căpățâna 
ăstuia m-a lovit în plin, ci o parte mai moale. 

Zicând acestea, ridică proiectilul pe picioarele lui, ce- 
i drept cam nesigure, însă destul de bune pentru a se 
susține singur. În lumina slabă, mogâldeața prinse 
contururi. Era un bărbat nu prea mare la trup, dar atât 
de păros, încât greu s-ar fi putut stabili unde ar fi hotarul 
dintre plete şi barbă, sau dintre barbă şi straie. 

— Domnule, iertați-mi graba! grăi el cu o undă 
şăgalnică în glas. 

— Cu graba nu am nimic, răspunse blondul. Socot 
însă că întâlnirea noastră a scos ceva scântei, ce-i drept 
nu prea dorite. 

— Ah, domnule, dorințele oamenilor nu prea se 
aseamănă între ele. Eu mă socot fericit de ocazie. Dacă în 
locul vostru întâlneam bradul de colo, n-aş mai fi avut 
plăcerea să vă prezint omagiile mele. 

— Care a fot cauza plecării atât de... hm... atât de 
neaşteptate din han? 

— Una măruntă. Lipsa de sunători. Totdeauna am 
crezut că un cavaler, fiindcă asta sunt, poate să bea pe 
datorie până ce prinde zile mai bune. 

— Sunt de aceeaşi părere, aprobă tânărul. Poate e 
bine să vă întoarceți la masă. 

— O, nu! se împotrivi acesta. „Doi cocoşi” a fost până 
adineauri singurul han din care nu fusesem arun... 

— Poftit să plecați, îl întrerupse Arad. 


— Chiar aşa, domnule. Şi-i păcat. Vinul de aici e 
bun. Am băut un tămâios de Buzău care ţi se strecoară în 
trup ca apa vie. 

— Atunci s-ar cuveni să intrăm. 

— Numai să nu iasă cu o încăierare ce v-ar păgubi 
sănătatea. 

Blondul deschise uşa. Un slujitor îl văzu pe bărbos 
alături şi făcu o încercare să-l ia de guler. Pumnul 
tânărului îl trimise cât colo. Alți slujitori veniră în grabă. 
Cuprins de cucernice furnicături, Cotae apucă un scaun 
şi-l ridică deasupra capului. Aflat prin apropiere, Stoleru 
îl cântări pe blond din priviri doar o clipă. Destul pentru 
a-şi da seama că are în față un oaspete de soi. Ţinuta 
mândră şi mai ales straiele lui, care, chiar dacă trecuseră 
prin multe, arătau a fi lucrate din cunoscutul postav de 
Colonia, i-ar fi impus respect până şi unui hangiu mai 
puţin priceput. 

— Poftiți, înălțimea-voastră! spuse aplecându-se atât 
cât era de cuviinţă. Cu ce vă pot fi de folos? 

— Întâi cu adăpostul cailor. Unul dintre slujitorii mei 
aşteaptă afară. M-am mirat că rândaşii nu ne-au ieşit în 
întâmpinare aşa cum se obişnuieşte pe la alte hanuri. 

— Şi la noi se păstrează cu sfințenie acest frumos 
obicei. Din păcate, odăile sunt pline cu oaspeți. Mâine va 
fi un turnir aici. 

— Mda! Vom căuta în altă parte. Cât îți datorează 
acest nobil cavaler? 

— Mai nimic. Două oale cu vin şi o pulpă afumată 
valorează atât de puţin, încât nu merită a vorbi despre 
ele. 

Blondul privi spre Cotae. Acesta înțelese într-o clipă 
şi scoase un ducat de aur. 

— la-l, jupâne! spuse lunganul măreț. Nu, nu! 
Păstrează restu”! 

— Domnule cavaler! sări hangiul însufiețit dintr-o 
dată. De la prima ochire mi-am dat seama... adică nu... 
vă cer iertare! Ar mai fi două odăi. Una pentru voi, alta pe 


potriva slujitorilor. Cât despre cai, voi da poruncile de 
trebuință. 

La un semn al hangiului, câţiva slujitori curățară o 
masă cu muşterii cu tot, în vreme ce alții aşezau măsăriță 
curată. Cotae şi Gogoaşă fură îndemnați spre un colț 
unde îşi ciocneau ulcelele cei de mâna a doua. Proaspeţii 
slujitori observară că a găsi un loc printre mesenii de 
acolo rivaliza cu frumoasele minuni biblice. Porniră totuşi 
hotărâți, înşfăcară câte un guler de care atârna ceva greu, 
smuciră cu sârg, îşi desfăcură palmele după un chibzuit 
avânt, iar cei luați de pe locurile lor în chip atât de 
creştinesc poposiră cam fără voie pe duşumea. Cum 
aceştia nu protestară, fie din pricina băuturii peste 
măsură, fie din altă pricină, cum cei de la masă nu 
păreau a se sinchisi, Cotae şi Gogoaşă se aşezară în voie. 

Arad ciocni un rând cu părosul. Înviorat de plăcuta 
întorsătură a lucrurilor, omul închină solemn şi grăi plin 
de mulțumire: 

— Domnule, numele meu e Grama. 

Discutară multă vreme când mai tare, când în 
şoaptă. Uneori se aplecau iute, ferindu-se din calea unor 
proiectile în formă de căni, de scaune sau cine ştie ce alte 
corpuri care circulau la răstimpuri pe deasupra meselor, 
din diferite părți, după cum izbucneau încăierările. 
Numai novicii, numai cei ce păşeau pentru prima oară 
într-un han făceau caz când primeau în brațe un trup 
aruncat din greşeală. Dacă încăierările promiteau a fi 
frumoase, mulți muşterii se arătau dispuşi a intra în 
horă, iar în astfel de ocazii doar hangiii luau parte fără 
entuziasm. Puţini se sinchiseau de o vânătaie, de un 
cucui, de lipsa unei bucăți din piele sau de pierderea 
câtorva dinți. 

Cu puţin înainte de miezul nopţii, când cavalerul 
Grama cam întrecuse măsura ulcelelor, când picioarele 
lui ar fi putut căpăta o mie de întrebuințări în afară de 
aceea a susținerii trupului, Cotae şi Gogoaşă îl luară 
târâş, fiecare de câte o aripă, şi-l cărară în odaia 


blondului. 

La ziuă, Arad îl întrebă pe bărbos: 

— Ai un cal? 

— Am avut o iapă de rasă, domnule, răspunse 
acesta cam acru. 

— Aha! Dar arme? 

— Şi arme am avut. Dacă ați fi văzut spada mea de 
Sibiu... fiindcă Sibiul rivalizează cu Toledo în făurirea 
acestui fel de scule. 

— Ei, nici chiar aşa să nu o luăm. O fi Sibiul, însă 
Toledo... 

— Da, da, eram sigur că nu recunoaşteţi, zâmbi 
bărbosul. Totdeauna suntem gata să credem că numai 
străinii pot da lucruri bune. Şi eu am crezut aşa până 
acum câţiva ani, când am dat în Sibiu peste unul, Axinte. 
Mi se rupsese spada sus, lângă mâner. Cineva m-a 
îndrumat spre Axinte. L-am căutat, socotind că mi-o va 
cârpăci până se va ivi prilejul pentru una nouă. Axinte e 
mai mărunt decât mine, care nu fac parte din tagma 
uriaşilor, şi are o față lungă, uscată, ca de țârcovnic. 
Omul s-a uitat la spadă şi mi-a zis: „Domnule, oţelul nu 
se poate cârpăci, dar aş putea să vă vând o spadă făurită 
de mine.” Zic: „Mă nene, asta-i de Toledo. Un cavaler care 
a purtat la şold un Toledo nu se poate mulțumi cu o 
custură oarecare.” „Adevărat! a râs el. Am aici trei spade. 
Una dintre ele e de Toledo. Voi acoperi mânerele şi 
gravurile, iar domnia-voastră încercați a vedea care e mai 
bună.” Cu tot învelişul făcut de Axinte, pe cea străină am 
recunoscut-o îndată după înfioriturile de pe ea. Zic: „O 
iau pe asta.” Zice: „Asta e Toledo. Mă aşteptam să o 
recunoaşteți. Totuşi o încercare merită. Eu am să iau una 
făurită de mine, iar voi încercați să mi-o rupeți sau să mi- 
o ştirbiţi. În caz de reuşită, veţi primi Toledo în dar.” Un 
ceas întreg m-am căznit, cu toată priceperea, însă fără 
folos. Până la urmă, am cumpărat o spadă de Sibiu la 
prețul uneia de Toledo. 

— Hm! Parcă am auzit ceva despre Axinte. 


— Şi veți mai auzi, domnule. 

— Poate. Deci n-aveţi nici arme? 

— Am avut. Din păcate am pierdut totul la un joc de 
zaruri. Totuşi, sunt în câştig. După acel dezastru m-am 
jurat să nu mai pun mâna pe zaruri. Dar ce folos, dacă 
judecata bună vine la urmă? 

— Sper să fie un necaz trecător. 

— Mă îndoiesc, râse bărbosul, fiindcă nu mai am 
nici un fel de avere. Dacă aş avea o spadă, s-ar schimba 
lucrurile. Azi va fi un turnir. Cei ce câştigă un turnir sunt 
răsplătiți regeşte aici, la Argeş. 

— Ştii să foloseşti bine o spadă? 

— Ah, domnule, aş zice că lucrez destul de frumos! 
Părintele meu, seniorul Grama, Dumnezeu să-l ţină încă 
vreo zece-douăzeci de toamne, mi-a dat lecții admirabile. 
E drept că asta s-a petrecut acum patru ani. De atunci 
ne-a lipsit prilejul să încrucişăm spadele, din cauză că nu 
l-am găsit niciodată treaz. După ce şi-a pierdut averea — 
tot la jocul de zaruri — a dat în darul băuturii. Păcat! Avea 
o fineţe în loviturile de spadă... 

— Totuşi, după o noapte atât de grea... hm... aveți 
puţine şanse într-un turnir, îl întrerupse Arad. 

— Vă faceți griji degeaba. Sunt două luni de când mă 
odihnesc. 

— Atunci, propun să intrăm în frumoasa aşezare a 
Argeşului. lar dacă doriți să luați parte la turnirul de 
spadă, nimic nu vă poate opri. 

— Păi tocmai spadă n-am şi nici straie pe măsura 
unui cavaler. 

— Toate la vremea lor, zâmbi blondul. Întâmplarea 
face să dispun de nişte ducați. 

— Mă îndatorațţi, domnule. 

— Nu prea. Aurul acesta a venit pe neaşteptate. 


* 


Măria-sa Mircea, domnul Ţării Româneşti, părăsise 


palatul ca de obicei, cu puțin înainte de revărsatul zorilor. 
Îmbrăcat simplu, într-o cămaşă descheiată la gât, cu 
pantaloni strânşi pe picior, lucraţi din cunoscutul postav 
de Ypres, pe care o mână dibace brodase la genunchi câte 
un vultur cu aripile întinse, purtând la brâu o sabie 
scurtă legată de o cingătoare încheiată în paftale de aur, 
domnul țării ieşise în parc pentru plimbarea de 
dimineață. Vreo câțiva arcaşi porniră grabnic să-l 
însoțească, aşa cum încercau adesea, dar un semn al 
măriei-sale îi opri. Aerul aspru al parcului aducea a zi 
rece de octombrie. Mircea zăbovi lângă vatra unui izvor ce 
năvălea voiniceşte de sub o stâncă. Acolo îi plăcea să-şi 
scufunde fața în unda rece, care înfiora trupul ca tăietura 
de brici. După ce simți din plin binecuvântarea apei, 
porni agale pe sub copacii mari, ai căror coroane uriaşe 
parcă se îmbrățişau unele cu altele, fără a mai lăsa loc 
pentru razele soarelui, ivite undeva pe o culme ca un 
zâmbet de prunc. Primul bărbat al țării purta plete lungi 
şi o barbă rotundă, aspră. Înalt ca şi Staicu, se deosebea 
de acesta prin trăsăturile prelungi. Ochii lui mici, adânci, 
de culoarea aurului ca şi părul bogat, nasul drept, buza 
de sus voluntară fără a strica simetriei, lipsa obişnuitelor 
cute din colțul gurii alcătuiau chipul unui bărbat 
atrăgător chiar dacă împlinise treizeci şi şase de ani. Nici 
trupul nu cunoscuse apăsările vârstei. Fireştile rotunjimi 
ale pântecului, ce apar la bărbaţi la vârsta aceasta, nu-l 
încercaseră. Al său era plat, suplu, ca al tinerilor. Dar nu 
numai natura îl ferise de asemenea cusur, ci şi plimbările 
lungi, matinale, exerciţiile zilnice de scrimă, băile reci, 
călăria şi vânătoarea cu arcul. 

„Am o zi grea, gândi el. Azi voi primi o seamă de 
oaspeți. Pe la zece va începe turnirul. Uneori întrecerile 
cu lancea, cu spada şi cu arcul se prelungesc până după 
prânz. Către seară, alături de doamna noastră Mara, vom 
deschide balul, iar la miezul nopții mă voi întâlni cu 
Nufărul Alb.” 


Pe străzile Argeşului, mulțimea trecătorilor era mult 
mai mare decât în alte zile. Negustorii de mărunțişuri 
profitau din plin, oferind spre vânzare lucruri mai acătării 
sau îndoielnice în ce priveşte calitățile. Unii veniseră în 
căruțe, alții doar cu ce purtau în spinare. Nici localnicii 
nu şezuseră cu mâinile în sân la o astfel de concurenţă şi 
ieşiseră cu mărfurile tocmai în marginea câmpului 
rezervat întrecerilor. Până şi hanurile, atât de somnoroase 
dimineața, îşi primeau muşteriii ocazionali, ce intrau 
acolo să-şi petreacă vremea până la începerea turnirului. 
Mulţi clătinau din cap şi socoteau în sinea lor că nu-i a 
bună cu noul vodă, care în preajma războiului se ţine de 
petreceri. Altele trebuiau acum spre apărarea țării, fiindcă 
nimeni nu ştia până unde vor lovi oştile lui Ali-paşa. De la 
urcarea lui vodă în scaunul țării, întâmplată la 23 
septembrie 1386, trecuseră doi ani. Doi ani de linişte, ce-i 
drept, dar ce gânduri avea el puţini ştiau. Va fi un demn 
urmaş al părintelui său Radu? Greu de presupus. 

Porţile cetăţii, deschise odată cu lumina zilei, lăsau a 
se revărsa călători din împrejurimi, ori din îndepărtate 
judeţe. Unii intrau călări pe cai greu de strunit, alții 
apostoleşte. Mulţi în trăsuri purtate de telegari sprinteni 
sau în căruțe mari, înghesuiți, transpiraţi, gălăgioşi şi 
veseli. Încă din zori, împrejurimile câmpului de întrecere 
fuseseră ocupate. Spectatorii chibzuiți nu lipseau. 
Primele rânduri se formaseră trainic, iar bătălia pentru o 
poziție mai bună era fără sorți de izbândă. Doar cei din 
casele mărginaşe păreau favorizați cu adevărat. Terasele, 
ferestrele şi acoperişurile gemeau de privitori. Jos, 
rândurile se legănau ca nişte valuri uriaşe sub asaltul 
celor întârziați. 

Sunet de trâmbiţe vesti sosirea lui vodă. O seamă de 
călăreți deschiseră drum prin mulțime. La spatele lor, pe 
cai neastâmpăraţi ce jucau în loc, îşi făcură apariția 
boierii Roman Herescu şi Manea, amândoi cavaleri ai 


Ordinului Basarab. Platoşele sclipeau în bătaia soarelui 
ca nişte oglinzi. Puțin mai în urmă, o parte dintre 
spectatori zăriră coroana de aur în cinci colțuri a 
domnului țării. Alături de vodă, tânăra doamnă Mara, 
înaltă, suplă, în rochie albă tivită cu fir de aur, iar în 
stânga lor, Staicu şi Margareta. La spate, sumedenie de 
curteni călcau domol, conduşi de comitele Dragomir, 
castelanul de Dâmbovița. Nici oaspeţii nu lipseau. 
Veniseră acolo vornicul Drăgoi, Burlă şi Stanciu, toţi trei 
consilieri supremi ai domnului Moldovei, Pietro Embrone, 
consul genovez la Chilia, trimişi din Transilvania, Serbia, 
Vidin, Tiîrnovo, Croaţia şi cavaleri ai regelui Poloniei, 
Vladislav Iagello. 

Întreaga mişcare încremeni când crainicul anunţă cu 
voce puternică: 

— Măria-sa Mircea, mare voievod şi domn singur 
stăpânitor a toată Ţara Românească. 

Aflat nu departe de vodă, consulul Pietro Embrone îi 
şopti secretarului său: 

— Mircea e vesel. Râde şi discută fără griji. 

— Ca la orice turnir, încuviință secretarul. 

— Santa Madona! exclamă Pietro. Războiul bate la 
uşă. Să fie oare domnul Ţării Româneşti un naiv? 

— Mă îndoiesc, şopti secretarul. Cred mai degrabă 
că acest turnir ascunde o frumoasă manevră. lată un 
prilej de a aduna o groază de oameni fără a bate la ochi. 
Tare îmi vine a crede că trimişii polonilor au venit nu de 
dragul întrecerilor, ci ca soli. Cred că ar fi interesant să 
luăm seama la întâlnirile de azi ale valahului. Nişte soli 
poloni la curtea din Argeş nu ar fi pe placul regelui 
Ungariei. Dar un turnir poate fi un bun paravan, fiindcă 
la astfel de prilejuri vin adesea mulți cavaleri. Apoi, 
iscoadele turcilor îl vor vesti pe sultan că aici nimeni nu 
se gândeşte la război. 

— În ce scop? 

— Nu ştiu. Am aflat însă că Mircea şi-a întărit 
cetățile de la Dunăre. Zidurile s-au dublat, iar 


garnizoanele sunt mai mari ca de obicei. Numai cetatea 
Turnu are acum peste două mii de arcaşi. 

— Deci, pregătiri în taină? 

— Aşa se pare. 

La un semn al lui vodă, crainicul îi chemă pe 
cavalerii întrecerilor de spadă. Erau patru. Trei voinici şi 
unul mărunțel, pricăjit, prea firav pentru o dispută atât 
de grea. 

Turnirurile nu-l atrăgeau pe mitropolitul Antim. El 
socotea că o față bisericească nu are ce căuta la 
asemenea uşuratice vărsări de sânge. În schimb, 
egumenul Lazăr era nelipsit. Şi nu o dată ţinea pariuri cu 
vodă. 

— Măria-ta! grăi Lazăr. Nu credeți că mărunțelul îşi 
caută moartea? 

— Să vedem, râse domnul țării. Numai el ştie pe ce 
se bizuie. 

— Mi-e teamă că mâna lui slăbănoagă nici nu va 
putea ridica spada. 

— Vreţi să pariaţi împotriva lui? 

— Ah, nu! Mie îmi place să risc. Ţin zece perperi pe 
mâna cavalerului Grama. Aşa mi se pare că-l cheamă. 

— Fie! aprobă vodă. Sper să nu mă păgubiţi ca 
altădată. 

Primii intrară în luptă un tânăr oacheş din Judeţul 
de Baltă şi un bărbat mai vârstnic, necunoscut la curtea 
Argeşului. După unele schimburi de lovituri, spectatorii 
observaseră că oacheşul e mai ager, iar vârstnicul e mai 
chibzuit în mişcări. Dar totul dură atât de puţin, încât 
spectatorii mai  şedeau încă  încremeniți. Spada 
vârstnicului intrase adânc în umărul celuilalt. Grijuliu, 
necunoscutul se aplecă deasupra oacheşului căzut parcă 
fără suflare. O singură privire ageră îi fu suficientă pentru 
a şti că rana e puţin primejdioasă. Mulţumit, salută 
adânc spre locul în care şedea vodă. 

— Prea scurtă întrecere, murmură Lazăr. 

— Dar frumoasă, grăi comitele Staicu. Cavalerul 


vârstnic e un mare spadasin. 

— Sau, poate, norocos. 

În vreme ce Lazăr savura spectacolul din plin, 
fiindcă locul său lângă vodă era dintre cele mai bune, 
călugărul Sima, îmbrăcat în rasă lungă, transpirat, roşu 
la față, înainta cu cizmele lui mari prin mulțime. După 
strigăte, înțelese că privirile sale nu avuseseră parte de 
prima întrecere. Mânat de talazurile celor ce se 
înghesuiau fără noimă, ajunse la loc liber, sub un prun. 
Ochii săi cucernici cătară în sus, printre crengi. Pe craca 
cea mai de nădejde, un tânăr, nu chiar flăcău după 
semnele chipului, şedea împărăteşte. 

„Dacă mă sui lângă el, pică prunul cu noi, chibzui 
grăsunul. E prea fraged ca să ţină doi oameni. Apoi, fără 
ajutor, mi-e teamă că nu pot urca până acolo.” 

— Hei, fiule! răcni Sima. 

— Ce e, bre? întrebă flăcăul. 

— Dă-te jos, spurcatule! Picioarele tale netrebnice au 
pângărit crengile pomului. 

— Da de unde? râse băiatul. Doar m-am mai urcat şi 
altă dată şi nimeni nu mi-a zis că-i păcat. 

— Parcă eu zic altfel? o luă Sima grijuliu. Când 
prunele sunt coapte avem datoria să ne săltăm printre 
sfintele crengi, însă acum e păcat greu. Pomul abia e pe 
rod. 

Descumpănit, băiatul grăi totuşi cu judecată: 

— Păi ăia de colo de ce stau în pruni? 

— Lasă că ajung eu şi la ei. De ce crezi că sunt pus 
aici? 

— Aş zice că nu-i păcat. 

— Ce? Pesemne că Lucifer îți tulbură mintea. Câţi 
ani ai? 

— Aproape şaptesprezece. 

— La biserică mergi? 

— În fiecare duminică, sfinţia-ta. 

— Şi nu ţi-au spus acolo despre păcatul urcatului în 
prun? 


— Nici o vorbă, sfinția-ta. 

— Mare mirare! Pe mine m-ai văzut în prun? răcni 
mânios. 

— Nu. 

— Atunci dă-te jos înainte de a chema străjile! 
Sfântu” apostol Chihaia zice limpede în a şaptea epistolă 
către argeşeni: „Luaţi aminte şi nu vă urcați în prunul 
fără prune coapte fiindcă spurcăciunile... şi buboaiele la 
şezut... bubele dulci... râia... străjile...” Dă-te jos! 

Nemulțumit, dar destul de speriat, băiatul îşi dădu 
drumul din pom şi porni să o ia din loc, însă un gest al 
călugărului îl opri. 

— Uşor, fiule! Ajută-mă să mă urc! 

— Parcă ziceai că... 

— Sigur că ziceam. Trebuie să binecuvântez cu 
mătăniile fiecare crenguță, altfel se usucă prunu’. 

Grea treabă. Sima îşi săltase poalele rasei cam fără 
folos. Fundul său cât o varniță atârna ca plumbul, chiar 
dacă braţele puternice porniseră a face minuni pe tulpină 
la deal. Băiatul nu era slăbănog. După o vreme reuşi să 
pună umărul sub cucernicul fund şi, prin frumoasă 
trudă, Sima ajunse pe craca atât de râvnită, unde se 
aşeză comod, fericit de o vizibilitate straşnică. 

— Hei, sfinția-ta! 

— Ce vrei? 

— Nu cobori? 

— De ce să cobor? 

— Fiindcă păcatu.”... şi buboaiele... 

— Păcatu'? Ai te cară d-acilea! Întâi trebuie să mă 
rog şi să meditez două ceasuri încheiate. Pe urmă să vii 
să mă ajuţi la coborât. 

Cum nu era nătâng, băiatul o luă din loc înjurând 
printre dinți. 


Adversarul micuțului Grama se nimerise un zdrahon 


cunoscut ca o brezaie pe la turniruri. Uneori lovea cu 
spada atât de puternic, încât mulți îl credeau egal în 
voinicie cu mândrul cavaler Bogdan. Altfel, era un soi de 
mălai-mare, petrecăreț, darnic până la risipă, veşnic fără 
un chior în pungă şi gata a se lipi acolo unde întrezărea 
ceva câştig. Meseria armelor nu-l atrăgea, cu toate că 
unele însuşiri alese în mânuirea lor i-ar fi adus o situație 
mai bună. leşise victorios în câteva turniruri, dar gloria, 
numele bun nu-i făceau cine ştie ce plăcere, ci numai 
obişnuita pungă cu sunători cuvenită învingătorului. 
Cum era lefter de vreo câteva săptămâni, venise la 
întrecere cu gândul la un chef mare. Văzându-l pe Grama 
atât de neajutorat fizic, după primul moment ce-i stârni 
mirarea cugetă adânc: 

„Să fiu al dracului dacă nu-i o glumă! Fiindcă, de 
nu-i aşa, a mă bate cu ăsta, a-l despica în două, mă duce 
la un păcat atât de rău, încât ar trebui să-mi schimb 
numele pentru a nu fi certat cândva în cer. Adică n-au 
găsit ei unul pe măsura mea?” 

— Piei, drace! murmură printre dinți. 

— Aţi spus ceva, domnule? se interesă mărunțelul. 

— Ah, nu, cavalere! Ziceam o rugăciune. Totdeauna 
înaintea întrecerii îmi fac rugăciunile, minţi el. Poate e 
cazul să vi le faceți şi voi, fiindcă nu se ştie dacă mai e 
timp la urmă. Mă numesc Anton. 

— Încântat, cavalere! Numele meu e Grama. Sper să 
facem o partidă frumoasă. 

Ultimele cuvinte ale adversarului îl năuciră cu totul 
pe Anton. Apoi îşi luă seama şi grăi, sperând să nu-i 
aducă acestuia vreo jignire, dar să-l facă a înţelege că ar 
mai fi timp să o ia la sănătoasa. 

— Domnule, oare o dragoste nefericită vă aduce la 
moar... adică vreau să zic aici? Dacă aveţi ceva neamuri 
dragi... 

— Ei, ei, domnul meu! îşi ieşi din pepeni mărunțelul. 

„Să mă ia naiba! chibzui Anton. Cred că i-am zis 
ceva ce nu se cade.” 


— Cavalere! încercă el să repare. N-am vrut să vă 
aduc un afront, însă cu cei ce rămân pe urmă... 

— În gardă, domnule! 

„Fie! gândi Anton. Tu ai vrut-o.” 

În jurul arenei se lăsase o linişte adâncă. Pentru 
oricine era limpede că la prima lovitură de spadă 
mărunțelul va fi despicat. De undeva, dintr-un balcon, 
cineva strigă mânios: 

— Nu-i drept! 

Însă nimeni nu-l luă în seamă. Cei doi spadasini 
tocmai încheiaseră saluturile de cuviință. Anton foarte 
nemulțumit, fiindcă niciodată nu luptase cu neajutorați, 
lovi de câteva ori spada mărunțelului, hotărât să i-o 
smulgă din mână. Dar, spre mirarea sa, nu reuşi. Grama 
primea fiecare lovitură nu în contră, ci pieziş, astfel că 
lamele în loc a se ciocni puternic alunecau una pe lângă 
alta parcă îmbrățişate. Apoi o fandare lungă se opri în 
coapsa lui Anton. 

— Sfântă fecioară! murmură zdrahonul. Bărbosul 
ăsta vede o meserie... 

— Sper că nu v-am atins prea adânc, spuse Grama. 

— Ei, la naiba! D-astea am primit eu destule. Însă 
acum e rândul meu. Să te fereşti, domnule, fiindcă voi 
lovi năprasnic. 

După ultimele vorbe, spada sa se abătu asupra 
micuțului cavaler ca o vijelie, gata a dobori totul în calea 
ei. Şi totuşi — mirare! Grama dansa în jurul zdrahonului 
asemenea unui titirez. Dinspre balcon răzbătu aceeaşi 
voce, în care răsună de data aceasta o adâncă uimire. lar 
în clipele ce urmară, tăcerea fu întreruptă de două 
zgomote mari. Primul e clar. Căzuse Anton peste spada ce 
se frânsese. Dar pentru al doilea, vodă îl întrebă pe 
crainic: 

— Ce a fost asta? 

— Nimic, măria-ta. Unul prea înflăcărat a picat din 
balcon. 

Nu mult după prânz, cavalerul blond dimpreună cu 


Grama şi cei doi slujitori poposiră printre tarabele cu 
mărfuri. 

— Am crezut că vei pierde întrecerea, grăi Arad. 

— Zău? Eu am fost sigur de câştig după primele 
schimburi de lovituri. Ştii care e necazul în lupta dintre 
un zdrahon şi unul pirpiriu? 

— Nu. 

— Cei mari la trup cred prea mult în voinicia lor şi 
devin generoşi. lar dacă le lipseşte generozitatea, rar ne 
bagă în seamă. Noi, ăştia neajutorațţii, nu cunoaştem mila 
în fața uriaşilor, ci lovim din toate puterile. Apoi, cu toate 
că domnul Anton stăpâneşte bine arta scrimei, aş zice că 
nu-i dăruit cu haruri aparte. Îi lipseşte fineţea. Or, într-o 
luptă cu spada primează nu voinicia, nu cunoaşterea 
corectă a loviturilor, ci fineţea execuțiilor. 

— Aşa e. Câţi bani ai primit din mâna lui vodă? 

— O pungă cu cinzeci de perperi. Adică peste nouă 
sute de ducați de argint. 

— Nu-i rău. Cu astfel de sumă te pui pe picioare. 

— Aiurea! Douăzeci şi cinci de perperi i-am 
împrumutat cavalerului Anton. 

— Cum asta? 

— Păi, din cele ce a avut bunăvoința să-mi spună 
după luptă, mi-am dat seama că e lefter. 

Arad îl privi cu plăcere, dar Grama nu observă, fiind 
preocupat de unele socoteli băneşti. 

— Deci, continuă el, dacă îți plătesc datoria, dacă 
îmi cumpăr un cal bun, rămân vreo cincisprezece perperi. 
De fapt, nici atât. La Deva am două surori care au rămas 
în cruntă sărăcie şi aşteaptă ajutorul meu. Cât despre 
seniorul Grama, el se descurcă totdeauna în hoinărelile 
lui. Cine ştie pe unde îl poartă paşii. 

— Înţeleg, spuse blondul nu prea bucuros. Când vei 
porni spre Deva? 

— Mâine în zori. 

— Prea bine, domnule! Datoria mi-o plăteşti altă 
dată, iar un cal bun îţi voi împrumuta eu. 


Arad cumpără unele straie frumoase, pe măsura 
cumetrilor Cotae şi Gogoaşă. Feţele celor doi slujitori 
străluceau de mândrie. Numai la alegerea armelor 
stăpânul întâmpină unele greutăți. Cotae era bucuros de 
arcul său nou. Gogoaşă, în schimb, arăta mare dispreț 
pentru astfel de sculă. 

— Domnule! grăi el îmbufnat. Cu arcul nu mă pricep 
să trag. 

— Înveţi. 

— A, nu, e prea târziu! Doar dacă aveţi bunăvoința 
să-mi luaţi un topor. La noi, pe valea Ampoiului, sunt o 
mulțime de tăietori şi cioplitori de lemne. Până şi copiii se 
pricep. lar joaca noastră era aproape totdeauna cu 
toporul. 

— Meseria armelor nu-i o joacă. 

— Ştiu, domnule, şi d-aia mă încumet a vă arăta ce 
pot. 

— Cu săgeata îl iei pe duşman de la distanţă. 

— Şi cu toporul. 

— Mare minune! Uite că aşa ceva nu am văzut până 
acum. Şi de unde să-ți iau asemenea armă? 

— Am întâlnit un negustor cu topoare bune. 

La puţină vreme, Gogoaşă reveni încântat de 
frumoasa achiziție. Dincolo de câmpul întrecerilor începea 
codrul. Întâi o seamă de tufe şi copaci singuratici, apoi 
liziera deasă. Mânat de curiozitate, Arad se opri cam la 
douăzeci de paşi în fața unui trunchi ce întrecea grosimea 
unui om. După ce-l privi o vreme gânditor, îl întrebă pe 
Gogoaşă: 

— Ai putea să-l nimereşti de aici? 

— Fără sminteală. E drept că de multă vreme n-am 
mai încercat, dar nădăjduiesc să nu-mi fi pierdut 
îndemânarea. 

Apoi, parcă în joacă, slobozi toporul din mâna sa 
vânjoasă. 

— Drace,  straşnică lovitură! strigă  blondul 
entuziasmat. Văd că tăişul a intrat în tulpină de vreo 


două degete. 

— Vai mie, domnule! se căină grăsunul. Altădată îl 
înfigeam mai adânc, dar nu asta-i supărarea mea. 
Toporul a lovit cam la o palmă de crăpătura aceea pe care 
am ochit-o. Va trebui să lucrez mult până ce îmi va reveni 
îndemânarea. 

— Tu cum stai cu arcul? se întoarse blondul către 
Cotae. 

— Ca măgarul la muls oile. Îmi place, însă n-am tras 
niciodată. 

— Ai vrea să încerci? 

— Dacă nu vă e cu supărare. 

Arad îi arătă un copac aflat cam la vreo treizeci de 
paşi. Cotae încordă arcul, închise ochii şi trase. 

— Pe sfintele moaşte! râse cavalerul. Bine că n-a fost 
nimeni prin apropiere. Puteai să-l laşi olog. Când tragi cu 
arcul şi nu eşti în şa, picioarele nu stau unul lângă altul, 
ci dreptul dus mai în spate. Apoi, dacă închizi ochii, nu 
faci nimic. Nici poziția umărului nu-mi place. la dă-mi 
arcul şi să fii atent la tot ce fac! În faţa noastră sunt trei 
copaci aproape lipiți unul de altul. Voi trage în cel din 
mijloc. 

— Prea departe, interveni Grama. Până acolo cred că 
sunt peste optzeci de paşi. 

— Aşa cred şi eu, zâmbi Arad. Copacul din mijloc are 
un ciot. Voi încerca să trimit săgeata în el. 

— Ar fi straşnic, se auzi o voce din spate şi nu mică 
fu surpriza cavalerului blond când îi văzu pe Staicu, pe 
egumenul Lazăr şi pe Sima. 

— Ce plăcere! se înclină Arad. 

— Ce mirare! observă comitele. După spusele voastre 
vă ştiam în drum spre Caliacra. 

— Şi nu vă înşelaţi. Am făcut doar un ocol pe la 
Argeş. 

— Înseamnă că staţi puţin aici. 

— Până mâine în zori. 

— Pesemne că aveţi o invitaţie la balul de la palatul 


domnesc. 

— Ce vă face să credeți? 

— Să cred? Nu, domnule, ci numai să sper. Mi-ar 
plăcea să petrecem câteva ceasuri împreună. 

— Şi mie, însă nu am o astfel de invitaţie. Cine s-ar 
fi gândit la unul ca mine? Cine mă cunoaşte? 

— Noi. Aveţi ceva împotrivă dacă vă poftim? 

— Nu m-am gândit la o cinste atât de mare. 

— Atunci, vă las o invitaţie la oştenii din paza porții. 

— Domnule! râse Arad. Socot că, de vreme ce am 
obținut această favoare, îmi pot îngădui să vă mai cer una 
pentru prietenul meu, cavalerul Grama. 

— A, tânărul care a câştigat întrecerea de spadă? se 
întoarse comitele spre micuțul cavaler. Nici că se poate 
mai bine. Frumoasă lovitură ați dat, domnule! Dar parcă 
vă pregăteați să trageţi cu arcul, privi din nou către 
blond. Vă stinghereşte oare prezența noastră? 

— Nicidecum. Doresc să-i dau slujitorului meu 
prima lecție. 

— La o distanță atât de mare? Poate nu ştiţi că azi 
întrecerea cu arcul s-a disputat doar la şaizeci de paşi. 
Învingătorul e un tânăr din judeţul Olt. Un flăcău de 
mare nădejde. În faţa lui au pierdut câţiva cavaleri dintre 
cei mai iscusiți. Zău, turnirul de la Argeş a adus multe 
surprize. 

Arad potrivi săgeata, încordă arcul, ochi scurt şi 
trase. După câteva clipe se auziră exclamații de uimire. 

— Cavalere! strigă egumenul cu entuziasm. Săgeata 
voastră s-a înfipt la câteva degete de ciot. Poate că mă 
înşel, fiindcă distanța e mare. Voi da o fugă până acolo. 

Apoi spre hazul celor de față, îşi săltă poalele rasei şi 
porni în goană. Când reveni, ochii săi străluceau ciudat. 

— Minunat, cavalere! zâmbi el. Doar la trei degete de 
ciot. Sunteţi un ţintaş cum rar mi-a fost dat să văd. Sau, 
mai degrabă, încă n-am văzut. Şi mă mir: de ce nu ați 
luat parte la întrecerea cu arcul? Aţi fi câştigat uşor. 
Surprizele se țin astăzi lanţ. 


Blondul ridică din umeri, vizibil nemulțumit. 

— Arcul acesta nu are o bătaie prea bună, sfinția-ta. 
N-aş zice că-i rău, însă nu-i centrat cum se cuvine. 
Lemnul său are un capăt ceva mai subțire. Cotae, dă-mi 
arcul meu! 

Şi spre mirarea celorlalți ochi din nou, chiar mai 
scurt decât prima oară, iar săgeata nimeri în mijlocul 
ciotului. 

— lată ce înseamnă să-ți cunoşti arma, zise Arad 
mulțumit de reuşită. 

— Domnule! făcu Staicu privindu-l şăgalnic. Am 
întâlnit mulți arcaşi buni, dar cunosc un singur om în 
stare să vă egaleze la o distanță aşa de mare. 

— Voi? 

— O, nu! E vorba despre sfinția-sa Lazăr. 

Arad şi însoțitorii săi îl priviră zâmbind. Cuvintele 
comitelui aduceau a glumă. Nu puteau crede aşa ceva, 
fiindcă nu auziseră ca vreo față bisericească să aibă mari 
daruri în mânuirea armelor. Staicu parcă le ghici 
gândurile. Uşor nemulțumit, îl rugă pe Lazăr să încerce. 
Bucuros, cavalerul blond îi oferi acestuia arcul său. După 
felul cum îl prinse, cu mâinile mari, nervoase, după 
dibăcia dovedită în mânuirea lui, se văzu clar că Lazăr 
umblase des cu scule de soiul acela. Egumenul ochi la fel 
de scurt şi de energic. Săgeata bâzâi prin aer ca un 
bondar uriaş şi se înfipse în ciot. 

— Sper să ne vedem la bal, râse comitele. 

Mai la o parte, în vreme ce egumenul şi Staicu se 
depărtau la braț, grăsunul Sima îi zise lui Cotae: 

— Fiule, sub îndrumarea vrednicului tău stăpân, vei 
ajunge chiar scutier. Dacă nu poți acum, îmi vei plăti 
atunci. 

„Săracul, chibzui lunganul. Cred că de la căldură i 
se trage. După vorbele fără căpătâi ai zice că l-a lovit 
cineva cu leuca în cap.” 

Apoi răspunse milos: 

— Nu înţeleg. Despre ce plată e vorba? 


— A orătaniei. 

— Care orătanie? 

— Bă ăsta! îşi ieşi Sima din pepeni. După plecarea 
voastră din Snagov, cucernicul ce se ocupă de orătănii 
mi-a zis că-i lipseşte una. Că te-a văzut pe lângă cotețe. 
Ce-i drept, numai o aripată dovedeşte că eşti lipsit de 
păcatu” lăcomiei, însă nu şi al şterpelitului. 

„Din vorbele lui se vede că nu-i prea sigur”, chibzui 
lunganul, dumirindu-se încotro vâsleşte grăsunul. Cum 
nu era prima oară căzut sub asemenea învinuire, îşi luă o 
figură din cele mai ofensate şi răspunse cu măreție: 

— Sfinţia-ta, nu prea ştiu despre ce ai grăit. Dacă 
vrei să ştii, până azi găinile au fost cercetate de către 
oameni destul de puţin. Fiindcă nu-i destul să te pricepi 
la un ciupelit frumos, ori la ronțăit un copan. Sufletu”, 
sfinția-ta. Sufletu” trebuie căutat la găină. Orătăniile 
pricep omul cu inima bună şi se iau după el ca mielu’ 
după oaie. D-aia zic: poate că o orătanie să se fi luat după 
noi însă, dom'le, eram călare şi n-am băgatără de seamă. 


Se apropia miezul nopţii. Balul era în toi doar pentru 
cei tineri. Vârstnicii, retraşi prin ungherele sălii, gustau 
câte o cană cu vin sau depănau amintiri. Cavalerii străini, 
înconjurați cu atenția curtenilor, mai discutau încă 
aprins despre turnir. Jupânesele tinere îşi îndemnau soții 
la dans. Cele răscoapte puneau la cale cumetrii şi ospeţe. 
Parcă nimeni nu avea gândul îndreptat spre războiul ce 
era gata să înceapă la sud de Dunăre. Lipsea totuşi 
veselia de altădată, fiindcă primejdia unui război 
totdeauna apasă inimile oamenilor cu greutatea ei. Numai 
tinerii, lipsiți de experiența bătrânilor, gustau clipa cum 
se cuvine. Prin locurile tainice ale teraselor, flăcăii şi 
fetele schimbau sărutări pe furiş. Nelipsiţii crai se 
poticneau adesea cu prefăcută mâhnire şi prindeau în 
braţe câte o codană, iar scuzele durau uneori atât de 


mult, încât victimele, nu prea supărate, începeau să-şi 
depene visuri de măritiş. Uşile larg deschise ofereau prilej 
de dans chiar şi în curtea plină cu pomi. Unii dansatori 
îndrăzneți mânaseră sârbele către liziera parcului măreț, 
acolo unde lumânările păcătoase lipseau şi îmbrăţişările 
rămâneau ascunse în umbra copacilor. 

Domnul ţării se întreținea cu oaspeţii poloni. Măria- 
sa, Mara, tânăra Margareta şi câteva jupânese găsiseră 
loc plăcut pe una din numeroasele terase. Aerul nopții de 
mai, încărcat de mireasma florilor, căpătase oarecare 
asprime în apropierea miezului nopții, însă nu destulă 
putere pentru a le alunga. Mitropolitul Antim îi adunase 
în jurul său pe Atanasie al Severinului, pe Sofronie de la 
Cozia, pe Lazăr al Snagovului şi pe tânărul Dragomir, 
comitele de Dâmboviţa. Staicu discuta în şoaptă cu 
istețul conte genovez Pietro Embrone. 

— Domnule! zise acesta. Războiul bate la uşă... 

— Dar nu la a noastră, îl întrerupse Staicu. 

— Adevărat, însă mâine poate fi altfel. Mă mir că 
măria-sa Mircea nu adună oastea țării. 

— Asta înseamnă că ştie mai multe decât noi. 

„Şi tu, tâlharule! gândi consulul de la Chilia, 
ascunzându-şi supărarea sub un zâmbet nepăsător. M-aş 
mira ca fratele lui vodă să nu ştie. Tăceţi ca peştii, iar eu 
tremur de îngrijorare. Turcii ţintesc nu numai Ţara 
Românească, ci şi Chilia. Negustorii care vin la noi din 
sud vorbesc multe. Ei totdeauna sunt bine informați. 
Oştile lui Ali-paşa trec totul prin foc de-a latul Balcanilor. 
Să fie oare acest vodă un papă-lapte, un becisnic? 
Secretarul meu mă asigură că-i un om chibzuit, dar tare 
nu-mi vine a crede. În locul turnirului, al balului, m-aş fi 
bucurat să-l văd cu oştile la Dunăre. Sau poate că îşi dă 
seama de zădărnicie. Cine cutează azi a sta în fața 
achingiilor lui Ali-paşa? Treizeci de mii de achingii vor lovi 
peste câteva zile Dobrogea şi Varna. Însă negustorii 
genovezi veniți de la Adrianopole spun că sultanul Murad 
a trimis încă douăzeci de mii de achingii către pasurile 


Balcanilor. Încotro ţintesc, nu ştie nimeni. loan al 
Dobrogii va pierde războiul. E adevărat că-i un tânăr 
viteaz. Din păcate, îi lipseşte înțelepciunea părintelui său, 
Dobrotă. Mircea i-a trimis ajutor o mie de călăreți. De ce 
oare numai atât?” 

Cavalerul blond şi Grama ocupaseră o masă într-un 
colț al sălii. Sima, Cotae şi Gogoaşă, o alta undeva prin 
ungherele mai îndepărtate ale curţii, fiindcă erau doar 
însoțitori, fapt ce nu le îngăduia să se amestece cu 
invitații. De fapt, nici nu doreau asta. Lumina lunii îi 
ajuta destul de bine să-şi găsească ulcelele cu vin. 

Când miezul nopții păru foarte aproape, vodă socoti 
că e vreme să-l întâlnească pe Nufărul Alb. 

— Domnilor! râse el către cavalerii poloni. V-am 
reținut de la plăcerile balului. Sunteţi tineri şi se cuvine 
să petreceți. 

Oaspeţii pricepură că discuția s-a încheiat, astfel că 
îl părăsiră, cu unele plecăciuni adânci. Cavalerii unguri 
aflați prin apropiere ar fi dat mult să ştie ce discutase 
Mircea cu oamenii regelui Poloniei. Să fi fost doar nişte 
obişnuite amabilități? 

Domnul ţării ieşi agale din sală tocmai când 
mitropolitul Antim le vorbea celor din jur despre planurile 
de a clădi o frumoasă biserică la Târgovişte. Al doilea 
mitropolit, Atanasie al Severinului, avea altă părere în 
privința locului ales. Între ei porni o dispută ce ameninţa 
să dureze mult. Egumenul Lazăr profită din plin şi se 
fofilă pe lângă coloanele mari acoperite cu marmură, apoi 
pe lângă perete până la una dintre numeroasele ieşiri. 
Miezul nopţii era aproape de cumpănă. 

Pe fața comitelui Staicu apăru brusc un semn 
limpede de suferință. Buzele lui scăpară un oftat jalnic, 
spre totala uimire a consulului genovez. 

— Vă e rău? îl întrebă acesta. 

— A, mai nimic. O indispoziţie trecătoare. Însă vina e 
numai a mea. Am mâncat o pulpă de berbec prea 
împănată cu grăsime pentru stomacul meu gingaş. Sau 


poate că e de la vinul negru, cu care nu sunt obişnuit. 
Sper să mai stăm de vorbă în noaptea asta. Mă atrag 
inteligentele voastre păreri în privința măsurilor de 
apărare a Ţării Româneşti. 

Consulul aprobă cu un gest grăitor. Comitele porni 
spre uşă. Paşii săi domoli, umerii aduşi uşor înainte 
dovedeau suferința de care fusese cuprins atât de 
neaşteptat. 

Cavalerul blond zâmbea la răstimpuri cam fără rost, 
uimindu-l pe tânărul Grama. Discuţia dintre ei lâncezea, 
în loc să prindă aripi după numeroasele căni cu vin bun. 

„O fi niţel făcut? gândi micuțul bărbos. Parcă n-aş 
crede. Aseară am băut împreună de două ori pe atât şi nu 
eu am fost cel mai treaz. Drace, te pomeneşti că-i 
îndrăgostit! Numai îndrăgostiții răspund aiurea când îi 
întrebi ceva. lar în privința zâmbetului fără noimă - să nu 
mai vorbim.” 

Arad îl smulse din gândurile acelea. 

— Hai, bătrâne, să mai ciocnim o ulcică. Să bem 
pentru femeile frumoase. 

— Dar pentru cele urâte? mustăci Grama. 

— Urâte? Nu există femei urâte. Cel puţin aşa mi-a 
spus unul mai vârstnic. Cică totul e să ştii a le descoperi 
ce au frumos. 

— După vorbele tale, să cred că eşti îndrăgostit? 

— Să crezi, bătrâne, râse blondul. Şi zău că nu-i 
nimic rău în asta. Toţi cădem până la urmă în cofă. Însă 
ceva fulgerător se întâmplă rar. Poate că sunt cam băut şi 
am uitat să-ți spun că în seara asta o nobilă doamnă a 
avut gingăşia să-şi oprească privirile asupra mea. 

— Într-adevăr, ţi-a scăpat. Numai ochiul meu încă 
ager după atâtea căni m-a lămurit, văzându-te cum 
zâmbeşti aiurea. 

— Atunci, nu ne mai rămâne decât să bem împreună 
încă un rând, fiindcă va trebui să plec. Adică să alerg. La 
naiba, să zbor! Legea cavalerească ne cere a fi la întâlnire 
cu puţin înainte de sosirea iubitei. Până mă întorc, să bei, 


bătrâne, pentru dragoste şi pentru norocul meu, fiindcă, 
pe toți tartorii iadului, am nevoie de noroc! 

Cam țeapăn, blondul porni spre uşă. Grama zâmbi 
îngăduitor. Lumânările pe isprăvite pâlpâiau cu ultimele 
puteri. Cele proaspăt aprinse parcă sfidau împrejurimile. 
Privindu-le, micuțul cavaler murmură pierdut în gânduri: 

— Ca viața. Tinereţea, cu harurile ei. Bătrânețea, cu 
ultimele puteri. Toţi ardem. La dracu! De ce să ardem? 

Tăriile vinului îl opriră să cugete mai acatării. 
Mânios, aşa din senin, bău câteva căni cu vin spre a se 
limpezi. lar când privi lumânările din nou, constată că 
acestea o luaseră între timp din loc şi puseseră distanță 
mare între ele şi masa la care şedea. Însă nu asta îl miră, 
ci numai faptul că lumânările, prinse una de alta în horă, 
dansau ca nişte apucate. 

— Ăsta-i începutul dezmăţului, strigă scârbit de 
necuviința lumânărilor, apoi îşi lăsă căpățâna obosită pe 
masă. 


Domnul Ţării Româneşti intră în cabinetul său 
urmat de căpitanul Gherghina, despre care se şoptea 
adesea că-i prea tânăr pentru un comandant al gărzilor 
de la Argeş, chiar dacă îi recunoşteau calitățile de cavaler 
al Ordinului Basarab. Gherghina îşi câştigase încrederea 
lui vodă în misiuni grele, neştiute de nimeni. Tăcut din 
fire, rar intra într-o discuție. Pe curteni îi trata politicos şi 
rece, fără a lua seama la unele clevetiri. De fapt, nu cei 
douăzeci şi doi de ani ai tânărului iscau neîncrederea 
unor curteni, ci originea lui obscură. Era fiul unui 
potcovar din mica şi cocheta aşezare a Bucureştilor. Bun 
spadasin, câştigase două turniruri. Nimeni nu ştia unde 
învățase el arta scrimei. Poate că egumenul Lazăr ar fi 
fost în drept să vorbească, dar cui i-ar fi trecut prin minte 
să-l întrebe? Cu toată înălțimea lui remarcabilă, 
Gherghina nu era voinic. Ba s-ar fi putut spune că-i prea 


subțirel pentru un spadasin cu faimă. 

— Avem veşti, domnule? îl întrebă vodă. 

— Puţine, măria-ta. În faptul serii au sosit călăreţi 
de la cetățile Turnu, Căpăţâneni, Brăila, Giurgiu şi 
Crăciuna. Ei ne-au vestit că s-au încheiat lucrările de 
întărire. Oştile din pădurile Argeşului au primit încă o 
mie trei sute de cămăşi de zale, iar cele de lângă Giurgiu, 
opt sute. Negustorii braşoveni au sosit ieri cu şapte sute 
de scuturi din piele, dar prețul lor mi se pare piperat. 

— Să nu vă tocmiţi! Avem cu ce plăti. Sunt bune? 

— Cred că cele mai bune din ultimii ani. 

— Mda! Cu otrava pentru săgeți cum stăm? 

— A fost împărțită după porunca măriei-tale. 

Mircea îl privi cu plăcere. Gherghina vorbea 
totdeauna scurt şi limpede. Nici un cuvânt în plus nu se 
strecura în frazele lui. 

— Voi primi un oaspete, continuă vodă. Să nu-l laşi 
să aştepte. 

Gherghina salută şi părăsi încăperea. Mircea scoase 
scrisoarea lui Lazăr dintr-un sertar al biroului. Din curte 
şi din sala balului răzbătea zgomot de veselie. 

„Oamenii petrec, chibzui el. Poate că nu-i rău. 
Pentru prilej de supărări va fi timp destul. Adică, mă 
înşel. Oamenii simt primejdia ce ne aşteaptă prin 
mişcarea turcilor către Dunăre, însă în noaptea asta vor 
să nu-şi amintească de ea. Dar despre mine ce cred? Am 
observat aluziile unora la faptul că ar trebui să ridicăm 
oastea cea mare a țării. Nerozii! Mulți mă socot slab şi 
nehotărât, fiindcă se aşteptau ca la ora asta să fiu cu 
oştile de-a lungul Dunării. Aş vrea să mă creadă în 
continuare slab şi să fie linişte. Sunt doi ani de când m- 
am ridicat singur în scaunul de domnie pe care l-am ţinut 
o vreme alături de fratele Dan. Doi ani de pace şi belşug, 
însă nu uşori. Regele Ungariei, Sigismund de Luxemburg, 
ne-a pândit adesea în aceşti doi ani, gata să vină peste 
noi. El înțelege pericolul turcesc şi crede că prin ocuparea 
Ţării Româneşti, a Serbiei, a Bosniei, a Moldovei şi a 


Țaratului de la Tîrnovo ar pune stavilă împotriva lor. Din 
păcate, nu pricepe că asta înseamnă război şi slăbirea 
țărilor creştine.” 

Căpitanul Gherghina deschise uşa. Un bărbat înalt, 
cu umerii largi şi şolduri înguste trecu pe lângă el. Omul 
era Nufărul Alb. 

— Măria-ta! salută oaspetele. 

— Ia loc, domnule! Tocmai cercetam din nou lista 
iscoadelor lui Sigismund. 

Cabinetul de lucru al măriei-sale dovedea bogăție şi 
gust. Pereţii acoperiți cu lemn de culoarea măslinei, 
bogatele ornamente ale tavanului, mobilierul de stejar 
lucrat în măiestrite incrustații, draperiile mari de catifea, 
covoarele moi, în tonuri calme, minunatele panoplii 
încărcate cu spade şi cu săbii de Toledo, de Genova, de 
Sibiu şi de Braşov, cu arcuri aurite la capete, cu cămăşi 
de zale din argint, mulțimea bibelourilor dovedeau 
bunăstare. Mânerele ferestrelor, ale uşilor şi multe alte 
obiecte erau din aur masiv. De fapt, întregul palat 
domnesc avea strălucirea bogățiilor. Mulţi negustori 
străini sau băştinaşi poposeau la Argeş cu postavuri alese 
de Colonia, de Ypres, de Louvain, de Boemia şi chiar din 
îndepărtata Anglie. Tot ei aduceau vestitele covoare ale 
Asiei, piper, căpățâni de zahăr, scorţişoară, lemn-dulce şi 
săpunuri parfumate. Rar se întâmpla ca vodă şi curtenii 
să nu fie cumpărători pe măsura ofertei. 

— Ce ați hotărât în privința iscoadelor lui 
Sigismund? se interesă oaspetele. 

— A-i trece prin încercarea caznelor nu-i nimerit, 
fiindcă n-au ce ne spune mai mult decât ştim. A-i da pe 
mâna călăului ar însemna să tragem puţine foloase, câtă 
vreme îi cunoaştem, fără ca ei să aibă habar. Socot că ne 
putem folosi de ei. 

— Aşa cred şi eu, măria-ta. De vom lucra chibzuit, 
arma lui Sigismund se va întoarce împotriva lui. 

— Cum? 

— Întâi, Sigismund va afla numai ce dorim noi să 


ştie. Apoi, e vremea să-l facem a juca după lăuta noastră. 
Filos, primul grămătic al curții de la Argeş, e căpetenia 
iscoadelor lui Sigismund. Începând de azi, pe la el nu vor 
mai trece decât scrisorile şi actele hotărâte de noi. Iar 
începutul va fi cu o scrisoare a voastră către domnul 
Moldovei, Petru Muşat. 

— Ce va cuprinde această scrisoare? zâmbi vodă 
încântat de marea inteligență a Nufărului Alb. 

— M-am gândit mult la ea şi cred că ar suna astfel: 


„Măria-ta, 

Eu, cel întru Hristos Dumnezeu binecredincios şi 
binecinstitor şi de Hristos iubitor şi autocrat, lo Mircea 
mare voievod şi domn, din mila lui Dumnezeu şi în darul lui 
Dumnezeu, stăpânind şi domnind peste toată Tara 
Românească, vă dăm ştiri mari. 

Soli ai sultanului Murad au venit la noi cu daruri alese 
şi sunt gata a face cu noi tratat de alianță. Murad ne cere 
să-l părăsim pe măritul rege al Ungariei, Dumnezeu să-l 
țină în slavă, şi să ne unim cu turcii. Dacă ne învoim, 
sultanul va supune Dobrogea, cetatea Silistra şi cetatea 
Chilia, pe care ni le va da nouă. I-am primit bine pe solii 
turcilor, dar nu ne-am învoi a-l părăsi pe slăvitul nostru 
prieten Sigismund de Luxemburg. E drept că regele 
Ungariei nu s-a arătat totdeauna deschis la suflet faţă de 
noi, că a gândit să ne încerce cu oşti, totuşi socotim că 
Dumnezeu îi va lumina gândurile şi va înțelege dragostea 
noastră către el. Dacă am trece de partea sultanului 
Murad, regatul Ungariei ar intra în mare primejdie. Însă noi 
suntem creştini şi chiar dacă Sigismund nu ne-a iubit 
totdeauna cum se cuvine, îi vom fi prieteni de nădejde. 

Măria-ta, prin respingerea propunerilor turceşti, ne-am 
atras mânia lui Murad. De vor fi lupte, şi ele vor fi cu 
siguranţă chiar anul viitor, vom cere sprijin de oşti atât 
slăvitului Sigismund, cât şi vouă.” 


— Frumos ticluită! râse Mircea. Dar ce va crede 


domnul Moldovei când va primi o astfel de scrisoare? 

— Consilierii supremi ai lui Petru Muşat sunt încă 
aici. Din câte ştiu, vor pleca mâine. Ei bine, la ziuă va 
trebui să staţi de vorbă cu vornicul Drăgoi. El îl va lămuri 
pe domnul Moldovei că totul e o plăsmuire. De azi în trei 
zile ar fi bine să-i dictați această scrisoare grămăticului 
Filos. El o va trimite în Moldova, iar o copie a ei lui 
Sigismund de Luxemburg. Filos îşi va pune iscoadele să 
gonească zi şi noapte spre Buda. 

— Nici că se poate mai bine. De fapt, ceva adevăr 
există în această scrisoare. Dacă am trece de partea 
turcilor sau dacă turcii ne-ar supune, regatul Ungariei ar 
fi atacat în mai puţin de un an. Şi e la fel de adevărat că 
alianță cu păgânii în dauna creştinilor nu vom încheia 
niciodată. Acum rămâne să vedem ce va crede şi va face 
Sigismund după o veste ca asta, care aduce a lovitură de 
trăsnet. 

— Ce ar face oricine, măria-ta, dacă ar primi o astfel 
de scrisoare. 

— Crezi în puterile ei? 

— Absolut. 

— Şi eu sper că regele Ungariei va uita gândurile de 
călcare cu oşti în Țara Românească şi ne va sprijini de-i 
vom cere ajutor. Va înțelege că o luptă între oştile noastre 
şi ale sale nu aduce folos decât sultanului Murad. Asta 
înseamnă că vom avea linişte din partea lui Sigismund şi 
timp de pregătiri. Fiindcă turcii nu vor trece Dunărea 
anul acesta. Murad e înțelept. El face paşi mici, dar 
siguri. Va cuceri, în cel mult o lună, Dobrogea. Deci, în 
cel mult o lună ajungem vecini cu Imperiul turcesc. 

— l-aţi dat puţini călăreți despotului Ioan. 

Mircea îl privi cu admirație pe Nufărul Alb. Puţini ar 
fi îndrăznit să i-o spună în față. 

— Mult mai puțini decât alții, zâmbi el. De am intra 
azi în luptă alături de loan, soarta Dobrogii ar fi aceeaşi. 
Încă nu suntem destul de puternici. Abia în primăvară 
încheiem pregătirile oştilor noastre. Şi poate nici atunci, 


fiindcă în fața turcilor va trebui să ne întărim continuu. 
Nu-i destul numai numărul oştenilor, dacă ei nu ştiu a 
folosi armele cu înaltă pricepere. După cum ştii, trei mii 
de arcaşi se pregătesc în pădurile dinspre Giurgiu de 
aproape doi ani. La început, mulți dintre ei nici nu ştiau 
să țină arcul în mâini. Azi am fi putut aduce câţiva la 
turnirul de la Argeş. Aproape toți ochesc bine, chiar şi din 
goana cailor. Alți opt sute de arcași, trei sute de lăncieri şi 
două mii de luptători cu spada se pregătesc în pădurile 
Argeşului. Numai cu oastea cea mare a țării nu le putem 
face față turcilor. Asta e surpriza pe care i-o pregătesc lui 
Murad. Suntem însă puțini. Abia când numărul arcaşilor, 
al lăncierilor îmbrăcați în zale şi armuri, al luptătorilor cu 
spada şi al celor cu arme de foc se va dubla, putem privi 
mai liniştiți o înfruntare cu turcii. Trebuie să înțelegem că 
numai cu oşti organizate temeinic îi putem bate. Iată de 
ce nu ne-am alăturat lui loan al Dobrogii. De fapt, şi alte 
cauze ne-au oprit. Noi i-am propus adesea regelui loan să 
unim Dobrogea cu Țara Românească. O parte dintre 
curtenii lui s-au arătat bucuroşi, fiindcă-i firesc. Din 
păcate, loan vede îngust. Nu înțelege. Am fi putut să-l 
supunem, însă o luptă între frați de acelaşi sânge nu o 
dorim. Altfel vor sta lucrurile în primăvara viitoare. 
Atunci ne vom bate nu cu românii, ci cu garnizoanele 
turceşti. Prin unirea cu Dobrogea vom deveni mai 
puternici. Până şi comerțul nostru va câştiga înzecit. A 
stăpâni cetățile de pe malul Mării Negre înseamnă mult. 
Şi le vom stăpâni. 

— Dar dacă Ioan îi bate pe turci? 

— Ar fi una dintre marile minuni ale lumii. E prea 
singur. Are oşti puține. Doar noi şi Strațimir de la Vidin i- 
am acordat sprijin. 

— Şi genovezii. 

— Ah, iată o glumă bună! Patru sute de luptători? 
Genova nu pricepe că Murad le va tăia comerțul din 
Marea Neagră. Nici venețienii nu înțeleg. Sau te 
pomeneşti că speră a obţine prin tratative favorurile 


sultanului. Sigismund al Ungariei i-a făgăduit mult lui 
loan şi nu i-a dat nimic. La fel a făcut şi regele Poloniei. 
Imperiul bizantin nu-i poate da nimic, fiindcă are el 
nevoie de ajutor. Însă cel mai mult va păgubi Iagello. 
Comerțul polonez va ajunge la bunul plac al sultanului. 

— Dar Moldova? 

— Petru Muşat e vasalul lui Iagello. Deci să nu mai 
vorbim. Când te întorci la Adrianopole? 

— Cred că mâine seară voi fi pe drum. 

— Mda! Ai făcut bună treabă acolo. 

— M-au ajutat legăturile mari pe care le am printre 
oamenii sultanului. Darurile totdeauna îți aduc prietenii. 
Dacă nu sincere, cel puțin folositoare. 

— Şi nu te strâmtorezi în privința banilor? 

— Nu. Un negustor de bijuterii, arme, covoare şi 
mirodenii câştigă mult. Zău, îmi vine să cred că în aceşti 
doi ani am devenit un bun negustor. 

— Cum le explici slujitorilor când lipseşti din 
Adrianopole? 

— Ah, măria-ta! Un bun negustor e un obişnuit al 
drumurilor. 

— Te-a bănuit cineva în ultima vreme acolo? 

— M-a bănuit. E vorba despre regretatul meu prieten 
Ismail. Un bărbat gros cât un butoi şi isteț cum puțini am 
întâlnit. Ismail doarme acum somnul de veci în apele 
fluviului Marița. 

— Ce gânduri ai? 

— Va trebui să fac mai mare vrajbă printre oamenii 
lui Murad. Şi mai ales să semăn neîncredere între ei. 
Apoi, am nevoie de multe ştiri. Uneori, ştirile preţuiesc cât 
o victorie pe câmpul de luptă. 

— Ai fost la Constantinopole? 

— De câteva ori. Am acolo frumoase legături de 
negustorie. 

— Cum stau lucrurile în imperiu? Eu am adunat 
unele ştiri prin iscoadele noastre, dar nu toate mi se par 
limpezi. 


Nufărul Alb zâmbi, fiindcă înțelegea bine cât e de 
greu a te descurca într-un labirint de intrigi ca cel din 
Constantinopole. 

— Cred că Imperiul bizantin va mai rezista o vreme. 
E drept că turcii i-au prins într-un cleşte de fier, însă e 
sigur că înțeleptul Murad aşteaptă cu răbdare momentul 
prielnic. Împăratul de la Constantinopole, conştient de 
pericol, încearcă alianțe prin ţările creştine, însă până 
acum nu a căpătat decât promisiuni în doi peri. Vistieria 
lui e goală. Totuşi ar fi greu să credem că în capitala 
vechiului imperiu e sărăcie. S-au ridicat o seamă de 
dregători atât de bogaţi, încât bazileul e un biet sărman 
pe lângă ei. Cei bogaţi îşi trimit averile la Genova, la 
Florența şi la Veneţia. Nimeni nu mai crede în viitorul 
imperiului. Poate nici bazileul. Oştile slujesc de multă 
vreme fără plată. De va fi o răscoală a lor, Murad va şti că 
a sosit momentul prielnic pentru asediu. Turcii au multe 
iscoade acolo. 

— Dar despre fiii fratelui Dan ai aflat ceva? 

— Mai nimic, doamne. Vlad Dan e undeva în 
Imperiul turcesc. Cel puţin aşa au ajuns la mine unele 
zvonuri. Păcat că nu e aici, alături de noi. Ba mi-e teamă 
că lucrează acolo împotriva noastră. Altfel, nu văd de ce 
ar sta la turci. Despre al doilea Dan nu ştim nimic. loan 
Dan, după cum ştiţi, s-a născut dintr-o dragoste tăinuită. 
Mama sa, Dumitra, de teama doamnei Maria, soția 
legitimă a voievodului Dan, s-a refugiat la Raguza când 
micuțul loan avea doar câteva luni. De atunci i s-a 
pierdut urma. 

— Mda! murmură Mircea îngândurat. I-aş fi dorit pe 
aceşti nepoți lângă noi. Poate că, sfătuiți rău, se tem de 
mine şi pribegesc în sărăcie. Lucru ce nu se cuvine unor 
fii de domn. 

— Cel puţin despre loan Dan ştim că nu a dus-o 
prea bine cât a stat la Raguza, grăi Nufărul Alb 
îngândurat. La Raguza sunt mulți români, iar pe aproape 
câteva sate româneşti. Anul trecut am fost acolo. Tot 


întrebând, am dat de un fir. Un fost slujitor al frumoasei 
Dumitra mi-a mărturisit că, în urmă cu mulți ani, ceva 
trimişi ai doamnei Maria au răscolit Raguza în căutarea ei 
şi a micuţului loan. Dumitra a prins de veste şi a părăsit 
oraşul în mare taină. 

— Mare păcat! spuse vodă, cu adâncă mâhnire. 
Nepoţii mei ocolesc singura uşă la care ar trebui să bată. 
Dacă trăieşte, cred că loan e acum un flăcău în toată 
puterea. 

— Măria-ta! zâmbi Nufărul Alb. Poate că într-o zi vor 
găsi uşa. 


Capitolul 5 


În vreme ce Nufărul Alb şedea de vorbă cu domnul 
țării, un bărbat înalt, la fel de lat în umeri ca şi faimosul 
erou al Balcanilor, călca grăbit pe una din străzile 
Argeşului, destul de populate la miezul nopţii. Populate, 
fiindcă petrecerea de la palatul domnesc dăduse prilej 
altei petreceri a localnicilor. Pe la multe case, în spatele 
perdelelor, lumânările vegheau ca în toiul serii. Oamenii 
doreau să profite. În zori, sau în câteva zile, vodă avea să 
ridice oastea cea mare a ţării, iar în astfel de situații 
nimeni nu se mai gândeşte la petreceri. Bărbatul înalt 
privea casele nu cu ochiul distrat al localnicului, ci cu 
acela al unuia de prin alte părți. Tot cercetând, zăbovi 
după o vreme în fața unei porţi de fier. Înconjurată cu un 
zid înalt, o casă frumoasă, mult prea mare pentru un om 
de rând, pe jumătate ascunsă de boschete şi brazi, se 
vedea totuşi clar în bătaia lunii. Câţiva slujitori tineri, 
dimpreună cu ceva însoțitoare pe măsura lor, încetară o 
clipă hârjoana, aşteptând ca tânărul cavaler, căci asta era 
necunoscutul după straie, să treacă mai departe. Cum 
străinul nu arăta grabă şi spre mirarea lor puse mâna pe 
clanța porții de fier, unul dintre slujitori îndrăzni să-i 
spună: 

— Înălţimea-voastră să nu-mi luaţi în nume de rău, 
cred că veniți de la bal şi numai asta vă face să greşiți 
poarta. Omul când gustă o ulcică... 

— Nu stă aici boierul Voicu? îl întrerupse cavalerul. 

— Aici stă, domnule, însă cred că ceasul nu-i potrivit 
pentru o vizită. 

— Dar lumânările din casă încă mai ard! 

— Aşa este, înălțimea-voastră. Boierul suferă de gută 
şi doarme puţin. 

— Trebuie să-i vorbesc. 

— Până la ziuă nu vă putem lăsa. Ne alegem cu 


pedepse aspre. 

Necunoscutul scoase doi perperi şi-i strecură în 
palma slujitorului. Apoi trase de pe deget un inel, după 
care grăi prietenos: 

— Arată-i acest inel stăpânului tău! 

Încurajat de cele două monede, slujitorul intră în 
casă. Pentru o sumă ca aceea putea să rişte a-l mânia pe 
boier. Totuşi, spre uimirea celorlalți slujitori, acesta 
reveni curând. 

— Poftiți, înălțimea-voastră! 

La apariția cavalerului, bătrânul Voicu sări din pat, 
destul de sprinten pentru guta care îl supăra de vreo 
câteva zile, şi ridică un sfeşnic. Luminată din plin, fața 
tânărului oaspete putu fi cercetată până la amănunt. 

— Măria-ta! bâigui Voicu. 

— A, nu! râse musafirul. Titlul nu mi se potriveşte. 

— Ah, aşa e! Puterile mi-au slăbit din cauza gutei, 
însă ochii au rămas buni. Au trecut opt ani de când v-am 
văzut ultima oară. Aţi crescut, domnule. Adică vorbesc 
anapoda. Sunteţi un cavaler chipeş cum rar întâlneşti. 

După primele clipe de bucurie, fața lui Voicu dădu 
semne de îngrijorare. 

— Cu ce gânduri ați venit la Argeş, domnule? îl 
întrebă, privindu-l insistent pe tânăr. 

— Cu gânduri bune. 

— Bune? lertați-mă, dar n-am priceput! Bune în ce 
fel? 

— Am venit să te văd. 

— Numai atât? 

— Nu chiar. Mai am şi alte scopuri. 

— Păi, tocmai asta mă nelinişteşte. Poate mi-ați 
putea da unele lămuriri. Fiindcă, zău, am nevoie de ele. 

— Am venit să-l slujesc pe vodă. 

— Minunat, minunat! se înduioşă bătrânul. Mi-ați 
luat o piatră de pe inimă. Acum nu-i timp de răzmeriță. 
Ne amenință turcii. Dacă dorința voastră e să intrați în 
slujba măriei-sale, chiar mâine vom merge la palatul 


domnesc, încheie boierul cu entuziasm. 

— Asta nu, dragul meu! se împotrivi musafirul 
zâmbind. ÎL voi sluji pe vodă fără să ştie cine sunt. 

— Nu înţeleg, îl privi Voicu bănuitor. 

— Vei înțelege mai la urmă. 

— Aşa e! se lumină bătrânul. Avem timp pentru 
asta. Doamna Dumitra unde e? Trăieşte? 

— Mama e bine. 

— Atunci mă pot ruga lui Dumnezeu pentru 
sănătatea nepoatei noastre. 

— Îţi mulțumesc, domnule! spuse tânărul cu vădită 
emoție. Să ştii că banii domniei-tale i-am cheltuit cu 
folos. Am învățat în şcoli bune, iar mai târziu, o seamă de 
cavaleri m-au inițiat în tainele armelor. Lucrez destul de 
bine cu lancea, cu spada, cu arcul şi chiar cu armele de 
foc. Vorbesc binişor în câteva limbi şi sunt sănătos. 
Mama locuieşte într-o căsuță modestă în Sibiu. Ea mi-a 
povestit atâtea despre oamenii de aici, despre frumoasele 
locuri ale Ţării Româneşti, încât am simțit că trebuie să 
mă întorc acasă. Mama îmi spunea că, oricât de bine ţi-ar 
fi printre străini, ca acasă nu-i nicăieri. Oricât te-ar iubi 
străinii, ei nu te vor socoti niciodată ca pe unul de-ai lor. 
În privinţa unchiului Mircea, am meditat mult. Acum nu 
e vremea să mă arăt. 

— Dar te va primi cu bucurie, strigă Voicu. 

— Rămâne de văzut. Eu nu ştiu ce gândeşte vodă. 
Nu ştiu în ce fel i-ar fi bucuria. De mă va primi ca pe un 
pretendent la scaunul domnesc, mă aşteaptă călăul. 

— Vai, vai! se tângui bătrânul. E de mirare că poți 
crede una ca asta! Între răposatul voievod Dan, tatăl 
domniei-voastre şi măria-sa Mircea nu a fost numai 
dragoste de frați buni, ci şi o mare prietenie. Doar au 
domnit o vreme împreună. Când părintele vostru a fost 
ucis de țarul Şişman cu pumnal viclean, măria-sa Mircea 
a ţinut post negru o săptămână încheiată. Comitele 
Staicu are aceleaşi drepturi la domnie şi nu-l prigoneşte 
nimeni. Ba aş zice că vodă îl iubeşte mult. Voi nu aveţi 


avere, fiindcă întreaga moştenire a răposatului Dan- 
voievod a fost lăsată fraților voştri. Acum câțiva ani, 
nimeni nu mai ştia că trăiţi. Vodă vă va înzestra cu un 
castel, fiindcă aşa e firesc. Dacă Staicu ar gândi ca voi... 

— Staicu este frate, iar eu doar nepot. E o mică 
deosebire. Îl voi sluji pe vodă până când va veni timpul să 
afle. Poate că într-o zi îmi veți fi martor în fața măriei- 
sale. 

— Până atunci s-ar putea să mor, protestă Voicu. 

— M-ar mâhni mult, dar mai am un martor. De fapt, 
e bine să ştii că lucrez în folosul Ţării Româneşti de 
aproape doi ani. 

Curând, cel mai mic dintre fiii fostului domn, Dan- 
vodă, părăsi casa. Paşii tânărului loan răsunară o vreme 
de-a lungul străzii, apoi zgomotul se pierdu în noapte. 

„Poate că e mai bine aşa, gândi Voicu. loan e un 
cavaler plin de înțelepciune, fiindcă are tăria să aştepte.” 


Trecuse de miezul nopţii. Balul parcă se mai 
domolise. O seamă de curteni plecaseră pe la casele lor. 
Numai tineretul nu luă seama la goana timpului. 
Părintele Sima, aşezat între Cotae şi Gogoaşă, făcuse la 
început unele mofturi. Rangul său de comandant al 
Snagovului nu era destul de mare pentru a se număra 
printre invitații măriei-sale, dar nici atât de mic încât să 
stea alături de slujitorii cavalerului blond. Însă, cum 
nimeni nu-l luă în seamă, cum alții egali cu el nu 
întâlnise, mai suspinând, mai cu unele jalnice țoşcăituri 
ale buzelor sale mari, acceptase invitația celor doi 
cumetri. Masa lor, ascunsă jumătate într-un boschet, 
jumătate sub coroana înflorită a unui pom, era destul de 
retrasă astfel că cel puțin în privința liniştii aveau 
temeiuri de satisfacție. Destul de rar perechile de 
îndrăgostiți  nimereau peste ei din greşeală, însă 
totdeauna cu exclamațţii de mirare. După primele căni de 


vin, Sima începu să vadă lucrurile în alt chip, iar când se 
chercheli de-a binelea, nu mai găsi nici o deosebire de 
rang între el şi cei doi cumetri. Ba s-ar fi putut spune că 
era chiar încântat. În altă companie, greu i-ar fi dat 
cineva atâta cinstire. Onoraţi de tovărăşia grăsunului, 
Cotae şi Gogoaşă se întrecură într-o mie de mici atenții. 
Lui îi umpleau întâi cana, lui îi ofereau cea mai bună 
bucăţică din mielul copt în spuză. Pentru el închinau la 
fiecare cană, iar acesta răspundea măreț: 

— Hm! 

Abia dincolo de cea de-a patra grăi cu mai puțină 
acreală: 

— Beţi, păcătoşilor, sub privirile noastre 
îngăduitoare! Că şi înțeleptul Solomon s-a coborât uneori 
în mulțime. 

La a cincea murmură blând: 

— Nimicnicii... toate sunt nimicnicii. 

Dincolo de a şasea, nu mai catadicsi a rupe din 
carnea fragedă, mulțumindu-se doar a deschide gura, 
fiindcă atât Cotae cât şi Gogoaşă, fericiți de aşa companie 
înşfăcau bucăţile cele mai bune şi-l îndopau pe întrecute. 
Nu se ştie din ce pricină, Sima i se adresa numai lui 
Cotae, căruia îi mulțumea la fiecare bucată de carne: 

— Domnule... 

La început, auzind cuvântul „domnule”, Cotae 
privise peste umăr pentru a se încredința că nu altuia îi 
fusese adresat. Apoi se obişnuise destul de repede, semn 
că-i plăcea cuvântul acela. 


Zorile nu erau departe. Comitele Staicu, egumenul 
Lazăr şi cavalerul blond şedeau de taină undeva la 
marginea parcului. Mândrele trăsuri ieşeau una după 
alta prin porţile cele mari ale palatului domnesc. În sala 
balului slujitorii strângeau vesela. Aplecat peste masă, 
Cotae îi vorbea grăsunului Sima la ureche. 


— Poate o să vă mire faptu că nu mi-am cunoscut 
părinții. De aia cred că am fost lepădat la naştere. După 
ce m-am făcut mare, mi-am căutat părinţii, însă fără 
folos. Era greu, fiindcă nu purtam la gât o frumoasă 
bijuterie de aur cu pietre lucitoare, în a cărei 
deschizătură să se afle taina legăturilor mele de rudenie. 
Îţi închipui, sfinţia-ta, ce eleganţă ar fi căpătat povestirea 
asta dacă un prinţ sau chiar regele Ungariei ar fi strigat 
cu lacrimi în ochi: „lată fiul nostru, iată bijuteria prin 
care îl recunoaştem”. D-aia sunt de părere că la naştere 
toți pruncii ar trebui să poarte câte o frumoasă bijuterie. 
Am împlinit douăzeci de ani într-o primăvară. Şi taman în 
ziua aia boieru” din satu’ vecin striga în gura mare că fata 
lui îi va da mâna ăluia care îi ară pământu”. Fata şedea 
alături de boier. M-am înfățişat dinaintea lor şi m-am 
prins să isprăvesc eu arătura. Eram vesel, chibzuind că şi 
Făt-Frumos a pornit-o de jos, de la greu. Cân’ s-a împlinit 
sorocu”, toată câmpia era arată. M-am dus la boier să-i 
cer plata. „Ehe! a grăit el. Ai împlinit una din alea trei 
poveri. Acum te aşteaptă semănătura, abia la toamnă, 
după cules, e bine să vii.” Ostenisem greu de atâta 
muncă, da’ nu-mi părea rău. Dacă primeam mâna fetei, şi 
câmpia trecea în stăpânirea mea. Aşa că m-am dus iar 
dinaintea lor. Amândoi zâmbeau frumos şi cu bunătate. 
Zice boieru': 

„Gata, voinice?” 

„Gata.” 

„Ai cărat bucatele în hambare?” 

„Le-am cărat, doamne.” 

Atunci s-a înturnat către fată şi i-a zis: 

„Dă-i mâna voinicului!” 

Fata a scoborât câteva trepte, a întins mâna, a 
strâns-o pe a mea şi mi-a grăit dulce: 

„Drum bun, flăcăule!” 

Zic: 

„Domniţță, nu aşa ne-a fost înțelegerea din 
primăvară.” 


„Da cum?” se miră ea. 

„Să-mi dai mâna cu trup cu tot.” 

„Am pomenit noi ceva despre trup?” 

Zic: 

„N-ai pomenit, domniță, da? se înțelege, că şi Făt 
Frumos...” 

Zice: 

„Nu ştiu ce-ai înțeles domnia-ta. Eu ţi-am dat mâna 
şi m-am ținut de cuvânt.” 

Am plecat de acolo în mare câştig. Învăţasem că 
vremea poveştilor a trecut, iar oamenii trăiesc după alte 
rânduieli mai adânci. De atunci nu-mi mai plac poveştile. 
Tot în anv’ ăla s-a întâmplat să-mi aflu familia. Zău, 
sfinția-ta! Regele de la Buda şi-a adus aminte de mine şi 
m-a chemat la oaste. Eu crezusem că habar n-are că 
trăiesc. Într-o zi a venit să ne vadă. Toţi oştenii eram 
îmbrăcați frumos şi la fel. Da’ regele şi sfetnicii lui arătau 
ca nişte sori în aurăraia multă a ţoalelor. Regele s-a oprit 
aproape de noi şi a pornit să grăiască: 

„Dragii mei copii!” 

M-am uitat în jur cu mare surprindere. După vorbele 
regelui, însemna că toți suntem frați. Cam mulți, ce-i 
drept, dar nu vedeam nimic rău în asta. 

„Dragii mei copii”, a zis regele din nou. 

„Tată! am răcnit din toate puterile. Tată, de douăzeci 
de ani te caut.” 

Regele s-a oprit cu o sprânceană ridicată. 

„Care e măgaru'?” a întrebat unul dintre sfetnici. 

După ce m-au  burduşit bine, i-am zis 
comandantului: 

„Frate, se cuvine oare ca pruncii aceluiaşi părinte să 
se prigonească între ei?” 

Auzind astfel de vorbe, comandantul s-a luminat la 
chip şi a poruncit: 

„Sloboziţi-l din oaste!” 

Am plecat fără păreri de rău. Învăţasem că regele are 
plăcerea să ne numească fiii săi, da? nu suferă să i-o 


aminteşti. 


După mai puţin de trei ceasuri de somn, Cotae şi 
Gogoaşă porniră să se îmbrace bombănind. Arad îi 
aştepta în curtea hanului. Amândoi cugetară la părțile 
bune şi rele pe care le aducea o slujbă ca a lor. Despre 
stăpân ştiau puține. Era darnic, fără îndoială, însă un 
tânăr veşnic pe drumuri nu împlinea chiar toate condiţiile 
visate de ei. Şi lor le plăceau drumeţia şi schimbarea de 
decor, dar o făcuseră până atunci numai după pofta 
inimii, nu la poruncă. Apoi, bagajele crescuseră mult. 
Purtau cu ei, pe lângă ce căpătaseră, şi lucrurile 
stăpânului, ceea ce nu le convenea, fiindcă în toate 
călătoriile de până atunci nu avuseseră de a face cu 
poverile atât de neplăcute la drum. Cavalerul hotărâse a 
porni spre Caliacra. Însă acolo mirosea a război. Se 
cuvenea oare să rămână mai departe în slujba tânărului 
blond? Cu astfel de gânduri coborâră în curtea hanului şi 
poate că Arad ar fi fluierat a pagubă după ei dacă nu ar fi 
intervenit o nouă pungă burduşită cu ducați de aur. 

— Păstreaz-o, Cotae! spuse blondul şi i-o aruncă de 
la distanţă. 

Lunganul făcu ochii mari, o prinse din zbor şi 
murmură cam aiurit: 

— Sfinți părinți! N-a glumit când a zis că mai 
căpătăm una la Argeş. De fapt l-am crezut, altfel nu mai 
dădea el cu ochii de noi. 

Punga aceea doldora îi făcu pe cumetri să lase 
pentru mai târziu despărţirea de stăpânul lor. lar 
judecând cu dreptate, aşa cum încercau să o facă, 
observară că după două zile de slujbă doar erau înțoliți 
din creştet până în tălpi şi pe deasupra căpătaseră şi 
arme. 

În vreme ce Gogoaşă şi Cotae îşi căutau caii, 
cavalerul Grama veni alături de blond pentru a-şi lua 


cuvenitul rămas bun. Drumurile lor se despărțeau acolo. 
Dar, cu toate că îşi strânseseră mâinile de trei-patru ori, 
cu toate că îşi spuseseră tot ce se cuvenea la asemenea 
prilej, micuțul cavaler nu o luă din loc, ci se foi de colo 
până colo fără un rost anume. 

Cotae reveni din grajd cam îngândurat. Ceva nu era 
în regulă. 

— Domnule! i se adresă stăpânului. Cu mare 
greutate am găsit caii noştri, însă în alt grajd. Adică nu în 
cel... iar şeile lor parcă au intrat în pământ, că nu le dăm 
de urmă... 

Lunganul nu-şi urmă fraza până la capăt. Privirile 
sale agere rămaseră pironite undeva dincolo de stăpân. 

— Fir-aş al naibii! şuieră el admirativ. Nu cumva...? 

— Da, nu te-ai înşelat, râse blondul. Aceştia sunt 
noii voştri cai. 

— N-or fi prea scumpi? 

— Scumpi, dar merită. Pe unde vom umbla noi, e 
bine să avem gonaci sprinteni. De multe ori viața omului 
cade în mari primejdii dacă-i lipseşte un cal bun. 

Celor doi cumetri nu le plăcu cine ştie ce aluzia la 
primejdiile viitoare. Trecură totuşi bine peste hopul cu 
pricina, fiindcă rar văzuseră nişte armăsari atât de 
frumoşi. Înalţi, cu picioarele subţiri, nervoase, cu 
trupurile suple, cu piepturile largi, puternice, gonacii 
jucau în loc neastâmpăraţi. La un semn al cavalerului, 
Cotae şi Gogoaşă isprăviră gingaşa contemplare şi săltară 
în şei, iar după câteva clipe ieşiră pe poarta cea mare a 
hanului „Doi cocoşi”. Caii, odihniți şi plini de putere, 
galopau parcă în joacă pe drumul îngust, împrejmuit de 
înălțimi. Aerul curat mângâia fețele călăreţilor. Dealurile 
şi văile acoperite cu vegetație de un verde închis, liniştea 
desăvârşită, cerul uşor acoperit de nori albicioşi, ca fața 
miresei sub voal, le încântau inimile, iar tropotul cailor 
aducea a cântec voinicesc. 

Să fi trecut o jumătate de ceas de la plecare când, 
poate din obişnuinţă, tânărul blond cătă îndărăt. Un 


călăreț se ținea pe urmele lor în goană mare. Arad îl 
recunoscu dintr-o privire pe micuțul Grama. 

„Ce o mai fi şi asta? ” gândi el. 

Apoi îşi domoli sprintenul gonaci. Slujitorii opriră 
caii, la fel de mirați. 

— Domnule! striga micuțul cavaler când ajunse 
destul de aproape, goniți ca mânați din urmă de toate 
furiile iadului. 

— S-a întâmplat ceva? îl iscodi blondul în vreme ce 
un zâmbet îi înflori în colțurile buzelor. 

— Cred şi eu că s-a întâmplat. Mi-a venit o idee. 

— Să auzim. 

— Cam cere timp. Aş zice că nu strică să descălecăm 
pentru a chibzui cum se cuvine. lată colo, in stânga, o 
pajişte curată ca o gură de rai. 

Descălecară cu toţii. Cotae şi Gogoaşă poposiră la 
oarecare distanță. 

— Trebuia să plec spre Deva, începu micuțul 
cavaler. 

— Mi-ai mai spus-o, râse Arad. 

— Ştiu, dar ce nu ţi-am spus e faptul că mi-am luat 
seama. Pană la Deva drumul e lung, aşa că... 

— Aşa că? 

— M-am gândit să rămânem împreună. 

— Eu doar am sperat, îl privi şăgalnic tânărul blond. 

— Zău? Atunci n-ai nimic împotrivă? 

— Nu prea. Ba chiar mă bucur, însă nu cred că 
hotărârea domniei-tale e destul de înțeleaptă. Eu voi 
cobori dincolo de Dunăre unde miroase a război şi a 
primejdii. Pentru mine, drumul pe care îl fac are un scop. 
Pentru domnia-ta, nici unul. 

— Crezi? Acolo unde zăngănesc armele totdeauna se 
iveşte prilejul de a-ţi face un nume şi a câştiga aur. 

— Adevărat! aprobă blondul cu ironie. Acolo unde 
zăngănesc armele totdeauna se iveşte prilejul să rămâi 
fără căpățână. Pe când la vreme de linişte... 

— Oho! îl întrerupse Grama. Ai uitat pesemne că la 


turnirul de ieri tocmai căpățâna mea era în joc. 

— Te-a silit cineva? 

— Auzi vorbă! Sigur că m-a silit. M-a silit lipsa de 
sunători. Aşa că nu merită să despicăm firul în patru. 

— Deci eşti hotărât să mergi cu mine chiar dacă nu 
mă cunoşti destul? 

— Ah, dragul meu! îi întoarse Grama ironia. Pe om îl 
cunoşti uneori într-o clipă sau nu-l cunoşti toată viața. 
D-aia mă bucur că ai pus întrebarea. În privinţa domniei- 
tale mi se pare că ştiu destul. M-ai ajutat fără să te 
întrebi dacă vei primi vreodată aurul cheltuit cu mine. 
Apoi sunt nevoit să-mi încerc norocul dincolo de Dunăre. 
Mă obligă sărăcia lucie. Ţi-am mai spus că nobilul meu 
părinte a avut nefericita inspirație să joace la zaruri 
întreaga noastră avere şi să o piardă. Am două surori 
bune de măritat, dar nu le ia nimeni fără zestre. Şi, în 
sfârşit, mi-am pus în gând să răscumpăr ceea ce a 
pierdut seniorul Grama, dar pentru asta am nevoie de 
douăzeci de mii de ducați de aur. 

— Drace! murmură blondul. Nobilul vostru părinte 
ştie să piardă, nu se încurcă cu mărunțişuri. 

— Aiurea! Nişte ticăloşi l-au îmbătat şi au jucat cu 
zaruri măsluite. Cândva mă voi răfui şi cu ei. 

— Merită, dar să revenim la ale noastre. Am înțeles 
că surorile domniei-tale sunt azi atât de strâmtorate, 
încât au nevoie de bani ca de aer. Întâmplarea face să-i 
port şi eu cuiva de grijă. Aşa stând lucrurile, îl voi trimite 
pe unul din slujitorii mei să ducă două pungi. Una pentru 
surorile Grama, alta pentru o anumită persoană. 

— Hm! N-aş vrea să spun vorbă mare, se încruntă 
micuțul cavaler, însă mi-e teamă că cei doi cumetri sunt 
în stare să fure până şi ouăle de sub cloşcă. A le 
încredința două pungi e ca şi cum le-ai arunca pe gârlă. 

— Cândva tot trebuie să-i pun la încercare. 

— Cu ultimii mei bani? 

— Numai cu ai mei. 

— Adică, vrei să mă îndatorezi iar? 


— A nu, râse blondul. Acum, că suntem asociaţi, nu 
se mai pune problema unui împrumut, fiindcă va trebui 
să cheltuim din aceeaşi pungă. 

După ce chibzui preț de câteva minute, le făcu un 
semn celor doi slujitori. 

— Gogoaşă! i se adresă mărunțelului cu asprime. Va 
trebui să faci un drum la Sibiu şi de acolo la Deva. 

— Fără Cotae? 

— Fără. 

— Vai, domnule, bătu în retragere Gogoaşă, poate 
nu ştiţi că am dese atacuri de gută. O călătorie singur... 
atâta amar de drum... Pe urmă s-ar putea să nu vă mai 
găsesc... însă alături de Cotae... 

— Nu, nu! Singur! Vei duce cu tine două pungi. Una 
la Sibiu şi una la Deva. 

— Cu bani? 

— Doar nu goale! Cam cât cheltuieşti tu într-o lună? 

— La vreme de belşug sau de sărăcie? 

— De belşug. 

— Păi să tot fie vreo doi ducați de aur, domnule, grăi 
Gogoaşă, socotind că exagerează niţel. 

— Bine! Vei cheltui şase. Însă de banii din pungi să 
nu te atingi. Voi avea grijă să te răsplătesc la întoarcere. 

„Sfântă Paraschiva! chibzui slujitorul. Taman cât un 
boier.” 

— Nu mă ating, domnule. 

Cavalerul blond puse în cele două pungi câte treizeci 
şi cinci de ducați de aur, mulțumindu-i în gând pentru ei 
bătrânului Voicu. Apoi îi ceru lui Gogoaşă să repete 
adresele din Sibiu şi din Deva. Când se convinse că 
acesta le memorase bine, îi mai dădu câteva poveţe, de 
care şiretul slujitor nu prea avea nevoie. 

Porniră din nou la drum. După vreo trei sferturi de 
ceas, Gogoaşă se despărți de ceilalți şi o luă spre nord. 

„lată-mă bogat, socoti el. Să mă ia naiba, niciodată 
n-am visat atâta aur! Stăpânul zicea să mă întorc iute la 
mănăstirea Snagovului până ce voi primi un semn al său. 


Dacă-l ascult, înseamnă că harurile cerului s-au 
îndepărtat de mine şi mi-au luat mințile. Că am dat în 
mintea copiilor. Am şaptezeci şi şase de ducați de aur, un 
cal de rasă, două topoare, straie noi ca ale pricopsiţilor şi 
câteva schimburi. Cu aşa avere...” 

De bucurie, începu să cânte. Dar nu era un cântec 
năvalnic, vesel, ci un fel de lătrat acrişor, fiindcă bucuria 
sa era numai aparentă. Simțea, încă nedesluşit, că îl 
apasă ceva. O nelinişte sau o nemulțumire asupra căreia 
porni să cugete adânc, iar semnul că îl munceau nişte 
gânduri se vădi în numeroasele țoşcăituri din buze, care îl 
descumpăniră până şi pe minunatul său gonaci. 


Revenită la castel cu puţin înainte de înserare, 
Margareta urcă în odaia ei. Comitele Staicu se abătuse 
din drum pe la mănăstirea Snagovului. După părerile 
doamnei, un adevărat cavaler nu s-ar fi aplecat spre 
astfel de necuviințţă. Fiindcă firesc ar fi fost să o conducă 
până acasă. 

— Nenorocită soartă! hohoti ea. Singură şi legată 
pentru totdeauna de un soț pe care nu l-am dorit! Oare 
să nu existe nici o scăpare pentru mine? Mâine voi sta de 
vorbă cu el. Poate mă ajută să-mi recapăt liniştea. 

Cuprinsă de astfel de gânduri, adormi târziu, cu 
speranța că poate îl va îndupleca. Dar a doua zi, tot ce 
plănuise căzu ca o pasăre cu aripile frânte. Majordomul 
castelului o înştiință că Staicu plecase în zori şi că va 
lipsi multă vreme. 


Capitolul 6 


Oştile de achingii ale marelui-vizir Ali-paşa coborau 
din munți către mare. Ziua de 26 mai a anului 1388 abia 
începuse. Peste noapte, parcă mai mult în joacă, se 
scuturaseră câţiva nori. În zori, apa mai stăruia doar pe 
firele de iarbă sau pe frunzele arborilor. Totuşi, aerul de 
după scurta ploaie înviorase câmpia de la poalele 
Balcanilor. Ivit pe o culme de deal, Ali privi către mare. 
Oraşul Varna, ţinta atacului său, nu i se arătă, şi nici 
albastrul nesfârşit al mării. Călăuzele îl înştiințară că 
avangarda achinghiilor va ajunge acolo peste şapte-opt 
ceasuri. Fâşia de câmpie de la picioarele lui semăna cu 
marea după furtună. Dună, vale, iar dună, iar vale, şi tot 
aşa cine ştie cât. Pe chipul său prelung, arămiu, apăruse 
un zâmbet. Oare de satisfacție? Aşa se părea. leşise cu 
bine din strâmtorile munţilor. Cu fiecare pas, câmpia 
intra în stăpânirea Imperiului turcesc. Nimeni nu-i şezuse 
în față cu oşti de-a lungul drumului. Nimeni nu se 
încumetase cu oşti împotriva achingiilor săi. Ali era tânăr. 
Abia împlinise treizeci şi şase de ani. Meseria armelor o 
învățase la cele mai bune şcoli, deschise doar pentru fiii 
marilor dregători. Apoi îşi desăvârşise pregătirea într-o 
seamă de lupte prin adâncurile Asiei. După datina 
păstrată cu severitate, pornise ca simplu arcaş. Când i se 
încredințase comanda asupra a zece achingii, Ali se 
putuse numi un oştean încercat. După câţiva ani, numele 
lui se rostea în legătură cu unele victorii de răsunet. 
Urcase treptele ierarhiei militare până pe culmi, dar nu 
datorită originii sale, ci însuşirilor de comandant. 

Avangarda formată din două-trei mii de călăreți îşi 
struni caii şi, la un semn al marelui vizir, porni în trap 
întins către Varna. Restul oştilor, frumos împărțite în 
pâlcuri, se mişca domol ca un tăvălug uriaş. 
Îmbrăcămintea roşie, tivită cu alb, acoperea pentru o 


vreme câte o coastă de deal sau stăruia prin văi. Verdele 
vegetației ascuns sub trupurile cailor pierdea din vedere, 
iar culoarea roşie acoperea văile treptat, ca apa care se 
revarsă peste maluri. Mulțimea steagurilor cu semilună 
ce nu se aplecaseră în fața duşmanului îi dădeau un 
sentiment de mândrie. Ali nu se grăbea. El ştia bine că la 
război pripeala aduce mari neajunsuri. Drumurile slabe 
nu îngăduiau căruțele grele. Din această cauză, hrana 
oştenilor era purtată în samarele a trei mii de cai. Alți trei 
mii transportau corturile, atât de necesare la vreme de 
popas. Ali învățase ce înseamnă odihna bună de 
dinaintea unor lupte. Mulţi comandanți suferiseră 
înfrângeri datorită oboselii oamenilor. Marele vizir mergea 
chibzuit. Iscoadele sale controlau pădurile şi văgăunile 
până departe. Tabără de noapte făcea numai după ce era 
sigur că eventualii duşmani nu-l vor lua din somn. 

Minunatul armăsar alb al tânărului comandant se 
ridică în două picioare gata să pornească în galop. Ali- 
paşa cobori dealul îngândurat. Avea oşteni buni şi destui. 
Nimeni nu i-ar fi putut face față în Balcani, dar Varna 
înconjurată cu ziduri mari putea să reziste multă vreme. 
Şaisprezece corăbii turceşti sub comanda înțeleptului 
Abdulah porniseră să blocheze intrarea portului, astfel că 
aprovizionarea pe mare a ghiaurilor avea să fie 
zădărnicită. Iscoadele îl vestiseră că în Varna sunt vreo 
opt mii de apărători. Destul de puţini, însă puternici la 
adăpostul zidurilor. 

„O fi ajuns Abdulah în fața portului? se întrebă 
tânărul comandant. Prea puţine corăbii! Aud că regele 
Ioan al Dobrogii are vreo treizeci. Poate că lupta pe mare 
a şi început. În sfatul Divanului am cerut cincizeci de 
corăbii. Duşmanii mei au stat împotrivă şi l-au convins pe 
sultanul Murad că Varna, cu zidurile ei şubrede, poate fi 
luată uşor pe uscat. Că apărătorii sunt de adunătură şi 
slab pregătiți. Că la vederea oştilor marelui padişah vor 
deschide porțile îngroziți şi umili. Prostii! Inteligentul 
Murad nu a înțeles jocul duşmanilor mei. Atacat de pe 


mare şi de pe uscat, un port poate fi cucerit uşor. Dar 
iată că, pe mare, Varna are mai multe corăbii. Mi-e teamă 
de o înfrângere a flotei lui Abdulah. Am cerut bombarde, 
însă adversarii mei l-au convins pe Murad că ele îmi vor 
îngreuia drumul. Cu ce să dobor zidurile Varnei? Cu 
mâinile goale? Duşmanii mei vor ca această campanie să 
se sfârşească prost. Ei ştiu că, de nu voi lua Varna şi 
Dobrogea, nu numai poziția mea va fi în pericol, ci şi 
viața. Murad nu mă iubeşte, fiindcă nu-l linguşesc şi-i 
arăt adesea greşelile pe care le face dintr-un orgoliu 
nemăsurat. E de mirare că până şi unii dintre cei mai 
inteligenți oameni se lasă cu plăcere să fie linguşiți. Mi-a 
mers faima că nu cunosc amărăciunea înfrângerii pe 
câmpul de luptă. Doar pentru asta mă păstrează Murad. 
Dar ce va fi când voi pierde? Padişahul va uita vechile 
victorii.” 

Aproape de miezul nopţii, oştile marelui vizir 
poposiră în fața Varnei. Între ele şi zidurile oraşului 
distanța nu era mai mare de o milă. Treizeci de mii de 
achingii descălecară în vederea odihnei. Cei pricepuţi la 
ridicarea  corturilor munceau pe tăcute. Însoţit de 
aghiotantul său Ibrahim, Ali ocoli tabăra, mulțumit de 
felul în care se desfăşurau lucrările. Mulți dintre oamenii 
săi erau oşteni vechi, căliți în numeroase lupte. Aceştia îl 
însoțiseră în campaniile din Asia-Mică. 

După un ceas, marele vizir intră în cortul său. O 
singură lumânare aducea acolo puţină lumină. Afară, în 
bătaia lunii, întunericul arăta mai slab decât înăuntru. 
Spre deosebire de alți comandanţi, Ali nu purta cu el 
slujitori, femei din harem, eunuci şi sfetnici. Pe toate 
acestea le socotea o povară fără rost. Doar doi oşteni se 
ocupau de măruntele treburi din jurul său. Nimeni nu-l 
dezbrăca, nimeni nu-l ajuta să se îmbrace. În campanie, 
el dorea să fie la fel cu ceilalți oşteni. 

— Ibrahim! 

— Poruncă, strălucitorule! 

— Să se pună trei rânduri de străji, după obiceiul 


nostru! Cinci mii de călăreți vor veghea gata de luptă! 
Ceilalți să-şi cate odihnă în corturi! 

— Aşa va fi, strălucitorule! 

În timp ce Ibrahim aduna comandanții de pâlcuri, 
Ali părăsi cortul şi privi către Varna. Sub apăsarea nopții 
zidurile oraşului semănau cu o pată imensă. Nici o 
lumină pe ele. Totul parcă aducea a pustiu. În urma 
vizirului răzbi un zgomot de paşi. 

— Tu eşti, Ibrahim? întrebă fără să se întoarcă. 

— Eu, strălucitorule. Iscoada noastră Ben-Din a 
sosit adineauri şi doreşte să-ți vorbească. 

Marele vizir privi peste umăr îngândurat. Omul căzu 
în genunchi şi atinse pământul cu fruntea. 

— Ah, Ben-Din, lasă prostiile! îl dojeni comandantul. 
Asemenea fleacuri sunt bune doar în lenevia palatelor. Nu 
ploconeli aştept de la tine. Ce veşti ai? 

— Proaste, înălțimea-ta. Flota măritului Abdulah a 
fost înfrântă ieri în zori. 

Ali ştia să primească veştile rele, ca şi pe cele bune. 
Altul poate că şi-ar fi arătat mânia sau disperarea. El se 
mulțumi doar să asculte. 

— Spune, Ben-Din! grăi cu blândețe. 

— Prea mare lucru nu ştiu, înălțimea-ta. Bătălia s-a 
desfăşurat prea departe pentru ochiul meu. Abia când 
primele corăbii ale regelui loan s-au întors în port am 
aflat că măritul Abdulah a fost înfrânt. După spusele 
marinarilor, şapte dintre corăbiile noastre s-au 
scufundat. 

— Câte corăbii a avut loan al Dobrogii? 

— Am auzit că vreo treizeci şi ceva. 

— Şi câte a pierdut el? 

— Se spune că două. 

„Aşa cum am prevăzut”, reflectă cu amărăciune Ali. 

— Dar în oraş ce e? 

— Pregătirile de apărare s-au încheiat acum cinci- 
şase zile. 

— Îţi arde de şagă! se răsti marele vizir. 


— Nu prea. 

— Poate nu te-ai uitat cu atenție. Nimeni nu ştie 
despre venirea noastră. 

Ben-Din se mulțumi să zâmbească. Cine s-ar fi 
priceput mai bine ca el! Împiedicat de slaba lumină, 
comandantul nu-i observă zâmbetul, însă îl bănui. Ben- 
Din lucra pentru el de vreo zece ani. Se cunoşteau bine 
unul pe altul. 

— Dacă Varna şi-a încheiat pregătirile acum cinci- 
şase zile, înseamnă că acolo s-a aflat cu mult înainte 
despre ţinta atacului nostru, spuse Ali, parcă mai mult 
pentru sine. 

— De trei săptămâni, înălțimea-ta. Acum vreo 
douăzeci de zile s-a zvonit la Varna că treizeci de mii de 
oameni vor urca prin pasurile Balcanilor, întâi împotriva 
acestui port, apoi asupra Dobrogii. Până şi faptul că 
măritul Abdulah va încerca o blocadă cu şaisprezece 
corăbii se ştie aici. 

— Curios! murmură vizirul. Câţi oameni apără 
oraşul? 

— Vreo şapte-opt mii. 

— Dar zidurile cum sunt? 

— Cele din port, slabe, măcinate de timp. Dacă 
măritul Abdulah ar fi venit cu mai multe corăbii... 

— Lasă asta, Ben-Din! Nu zidurile acelea mă 
interesează acum, ci celelalte, de către uscat. 

— Vai, înălțimea-ta! se tângui Ben-Din. De zidurile 
din fața noastră nu se poate apropia nimeni. Cel puţin eu 
n-am reuşit. lar ceea ce am văzut de departe îmi spune 
puţin. 

— N-ai încercat să stai de vorbă cu oştenii ghiauri? 

— Ba chiar am făcut-o adesea. 

— Şi? 

— Părerile sunt împărțite. Unii spun că cele mai 
slabe ziduri sunt în partea de miazăzi. Alții, că tocmai 
acolo s-au făcut mari întărituri. 

— Regele Ioan e în oraş? 


— De trei zile, înălțimea-ta. 

— Cine crezi că a răspândit ştirea despre atacul 
nostru? 

— Nufărul Alb. Toată lumea vorbeşte despre asta. 
Când m-ai trimis aici, nu mi-a trecut prin minte că vei 
ataca Varna atât de repede. Când am văzut oştile noastre, 
am început să mă dumiresc. Dar ghiaurii numai despre 
asta vorbeau. 

— Nufărul Alb! exclamă Ali. Bine, Ben-Din! Poţi să 
pleci. Mâine vei primi obişnuita pungă cu aur. 

Rămaşi singuri, Ali şi Ibrahim tăcură o vreme fiecare 
cu gândurile lui. Luna intrase în nori. Doar nechezatul 
miilor de cai spărgea uneori liniştea nopții. Dinspre mare, 
un curent de aer mai aspru înfiora câmpia. 

— Atacăm în zori? întrebă aghiotantul. 

— Nu. Oamenii au nevoie de odihnă. Mâine, meşterii 
noştri vor intra cu topoarele în pădurea din spate. Avem 
nevoie de scări. Îți aminteşti, Ibrahim, că la Sabaha, 
acum cinci ani, ne-au lipsit bombardele ca şi azi? 

— Cine ar putea să uite, strălucitorule? Puţini 
credeau că vom cuceri cetatea. Dar tu, stăpâne, ai fost 
chibzuit. Din porunca ta s-au lucrat plute, iar în toiul 
nopții oamenii noştri au pornit atacul pe mare. Totdeauna 
zidurile dinspre apă sunt mai slabe. 

— Da, aşa a fost, râse Ali, mulțumit de amintirea 
acelor zile frumoase. Aşa a fost atunci, însă apărătorii 
Sabahăi abia erau o mie. 

— Ah, strălucitorule! suspină Ibrahim. O clipă am 
crezut că vom repeta isprava de la Sabaha. 

— Ai uitat de corăbiile Varnei, zâmbi marele vizir. La 
Sabaha erau două. Aici sunt peste treizeci. Ele ne-ar 
scufunda plutele înainte de a ajunge noi la gura portului. 

— Te-ai gândit la altceva, strălucitorule? 

— M-am gândit. Vom ataca de pe uscat, până când 
vom ghici părțile mai slabe ale zidurilor Varnei. 

— Vor fi pierderi mari. 

— Ştiu, dar nu avem de ales. Însă nu asta mă 


tulbură. Acum două luni, când am hotărât atacul 
împotriva Dobrogei şi Varnei, în Divanul cel Mic eram 
doar şase oameni. Sultanul Murad, eu, Abdulah, emirul 
Sabahaddin,  Suhar-paşa şi  Fareddin-paşa. În tot 
Imperiul turcesc, numai noi ştiam despre această 
campanie. Cine a putut să trădeze? Murad în nici un caz. 
Eu, la fel. Pentru Abdulah, pun mâna în foc. Deci, rămân 
trei. Sabahaddin şi Suhar-paşa sunt duşmanii mei cei 
mai înverşunați. Fareddin-paşa mi-e prieten, dacă se 
poate numi astfel. Un prieten dintre aceia care nu-ţi 
trezesc destulă încredere. E lacom. Pentru aur, ar fi în 
stare de orice. Unul dintre ei a trădat. Achingiii mei au 
aflat abia ieri că vom ataca Varna, iar despre Dobrogea 
încă nu ştiu nimic. 

— Strălucitorule! îl întrerupse Ibrahim. Anul trecut, 
când s-a hotărât atacul de la Polenik, în sfatul cel mic al 
Divanului au fost tot cei şase despre care vorbeşti. 

— Nu! murmură Ali îngândurat. Atunci a lipsit 
Abdulah. Şi Suhar-paşa a lipsit. Era bolnav. Ca şi acum, 
ghiaurii au aflat de la Nufărul Alb că vor fi atacați. E bine 
că mi-ai amintit de Polenik, fiindcă îi scoatem cu totul de 
sub bănuiala noastră pe Abdulah şi pe Suhar. Iată deci 
că au rămas Sabahaddin şi Fereddin. Unul dintre ei 
lucrează cu Nufărul Alb. Poate că îi dă ştirile pe plată, sau 
pur şi simplu e tras de limbă. Va trebui să-i scriu 
padişahului chiar în această noapte. O ştafetă... 

— Nu e bine, strălucitorule! îl întrerupse Ibrahim. 
Sultanul va crede că doreşti să arunci o lumină proastă 
asupra celor doi. Fără dovezi împotriva unuia dintre ei, 
nimeni nu-ți va da crezare. Sau, să zicem că padişahul va 
fi de acord să-i supravegheze pe cei doi duşmani ai tăi, 
dar cine o va face? Ai mai multă încredere în oamenii 
sultanului decât într-ai noştri? O vorbă scăpată fără rost 
ne poate da peste cap toate planurile. 

— Ai dreptate, oftă Ali. Eu trebuie să-i supraveghez. 
Ben-Din e cel mai nimerit pentru asta. Îl voi trimite pe el 
la Adrianopole. El are acolo câțiva oameni la fel de 


iscusiți. Nufărul Alb la Adrianopole îşi face jocul, fiindcă 
în altă parte nu ar ajunge la secretele noastre. 
Sabahaddin şi Fareddin vor fi urmăriţi zi şi noapte. În 
felul acesta s-ar putea să ajungem la Nufăr. 

— Greu, strălucitorule! zâmbi Ibrahim. Cei doi 
duşmani ai tăi vor sta de vorbă cu atât de mulți oameni, 
încât ar însemna să-l căutăm pe Nufăr cine ştie câtă 
vreme. Ben-Din s-ar putea lovi de el în fiecare zi fără să-l 
bănuiască. 

— Ce propui? 

— Să amânăm asta până ne vom întoarce la 
Adrianopole. Atunci să faci în aşa fel încât să se discute 
în Micul Divan o nouă călcare cu oşti. De pildă, să-l 
convingi pe padişah că-i folositor să ieşim în pradă 
dincolo de Dunăre. Şi ar fi bine ca la acel sfat să lipsească 
ori Sabahaddin, ori Fareddin. Pentru asta veţi găsi un 
prilej. De va fi acolo numai Sabahaddin când veți lua 
hotărârea voastră, nu ne va rămâne decât să aşteptăm. 
Dacă ştirea nu va ajunge la Nufărul Alb, înseamnă că 
trădătorul e Fareddin. Dacă va ajunge, va trebui să-l 
urmărim doar pe Sabahaddin, fiindcă el e trădătorul. 

— Minunat, dragul meu! exclamă Ali-paşa. Totuşi, 
noi mai zăbovim pe aici. Ben-Din îşi poate începe 
cercetările de pe acum. Poate are noroc şi dăm peste 
Nufărul Alb. 

— Nu văd nimic rău în asta, fu de acord Ibrahim. 
Am scăpa şi de Nufăr şi de unul dintre duşmanii tăi cei 
mai mari. lar padişahul va înțelege că eşti de neînlocuit. 

— Îmi place chibzuiala ta, râse marele vizir. 

— Sunt silit să o am, zâmbi acesta. Altfel nu m-ai fi 
ținut pe lângă tine de-a lungul timpului. 

— Adevărat! răspunse Ali cu sinceritate. Să-l cauţi 
pe Ben-Din! Am mare încredere în el. E şiret, scump la 
vorbă şi iscusit ca nimeni altul. Cine ar fi putut ieşi dintr- 
o cetate ce se aşteaptă să fie atacată? Peste un ceas va 
porni spre Adrianopole. Începem lupta cu Nufărul Alb şi 
cu duşmanii mei. De nu vom lua Varna şi Dobrogea, e 


bine să-i dăm sultanului o compensație care să-l facă să 
uite. Altfel, adversarii noştri se vor repezi asupra noastră 
ca nişte şacali. 

— Nu le vom da prilejul, strălucitorule. 

— Să sperăm. Atacul asupra acestui port nu-mi 
place, mai ales că ne lipsesc forțele pe mare. În Micul 
Divan i-am dat lămuriri padişahului că-i înțelept să lovim 
întâi Dobrogea. Prin căderea ei, Varna rămâne izolată. 
Deci, o pradă uşoară. Murad nu s-a învoit fiindcă 
apucase a hotări: întâi Varna. lată un om inteligent care 
face greşeli datorită faptului că nu-i place să fie contrazis. 
Imperiul turcesc va pierde mult cu un astfel de orgolios. 


* 


Cu două zile înaintea sosirii oştilor lui Ali-paşa, o 
corabie plutea de la Caliacra spre Varna. Furtuna ce 
bântuise aproape o săptămână îşi sleise puterile. Rar câte 
o pală de vânt încerca să o ridice din nou, însă fără folos. 
Corabia transporta putini cu brânză, caş proaspăt, miere, 
lumânări şi carne afumată. Provizii pentru viitorii 
asediați. La prova ei, trei bărbați şedeau pe nişte colaci de 
parâme. Vorbă să fie că şedeau, fiindcă odihna lor cam 
nesigură ar fi stârnit zâmbete îngăduitoare sau hohote de 
râs, dacă ea s-ar fi petrecut în altă parte decât pe corabie. 
Ceva mai încolo, caii pasagerilor de pe colaci sforăiau 
adesea neliniştiți, după cum se clătina vasul. Marea, încă 
puternic vălurită, producea obişnuitul tangaj, neluat în 
seamă de marinari, dar simţit din plin de cei neobişnuiți. 
Cotae îşi ducea des mâinile la pântec, într-un gest grăitor 
de scârbă ori deznădejde, sau fugea cât îi sta în putință 
spre unul din borduri, socotind că i se întoarce stomacul 
pe dos. Micuţul Grama, la fel de neajutorat, îşi strângea 
trupul firav, parcă hotărât să-l facă ghem, ca apoi să-l 
deschidă fulgerător odată cu un behăit jalnic. Când vasul 
cădea cu prova între adâncurile a două valuri, avea 
senzația că pântecul său e greu ca un cazan cu apă. 


Când corabia sălta brusc pe o creastă, parcă tot aerul 
pierea din împrejurimi, iar stomacul i se lipea de şira 
spinării ca lovit cu maiul. Doar cavalerul blond, care 
umblase adesea pe mare, suporta mai uşor tangajul, cu 
toate că şi el simțea o puternică apăsare. Rezemat cu 
spatele de tribord, căpitanul vasului înfuleca o pulpă de 
berbec şi-i privea pe cei trei pasageri, dacă nu cu milă, în 
orice caz cu mult interes. Observându-l cum mestecă 
lacom, Cotae înlemni de scârbă doar o clipă, fiindcă în 
cea următoare se aplecă peste babord şi socoti că leapădă 
din el nu numai prânzul din zori, ci şi pe cele din ultimii 
ani. 

Corabia ajunsese curând în gura portului, unde apa 
liniştită le dădu răgaz celor trei pasageri să-şi mai tragă 
sufletul şi să privească în jur. Departe, către miazăzi, 
soarele prindea în lumina lui scăzută vreo treizeci de 
corăbii cu toate pânzele în vânt, care la asemenea 
distanță păreau încremenite. 

— Pescuiesc? se interesă micuțul Grama. 

— Şi încă ce pescuiesc! zâmbi căpitanul. Numai 
peşte mare. Dar să vedem dacă intră în plasă. Acum 
patru zile când am plecat de aici, tocmai ieşeau din port 
încărcate cu oşteni. După cum patrulează ele pe acolo, 
înseamnă că peştele mare încă nu s-a arătat. 

La vorbele în doi peri ale comandantului, Grama 
pricepu ceva, însă nu destul, ceea ce-l făcu să stăruie. 

— Care peşte? 

— Abdulah, cavalere. Acum patru zile se vorbea aici 
că Abdulah vine asupra Varnei cu şaisprezece corăbii. 

— Numai cu atât? Să fie oare Murad lipsit de 
înțelepciune? Ce pot face şaisprezece corăbii împotriva a 
peste treizeci? 

— Cred că nu-i lipsit de înțelepciune, ci numai de 
ştiri. El nu se aştepta ca Ioan al Dobrogii să primească 
ajutor de la corăbierii genovezi, greci şi venețieni aflați în 
trecere cu mărfurile lor pe la Varna, Caliacra şi Tomis. De 
fapt, nu chiar ajutor. Regele Ioan a rechiziționat corăbiile 


lor până ce va trece pericolul. Adăugate la ale lui, a ieşit o 
flotă frumoasă. 

Corabia ajunse la câțiva paşi de cheiul rostuit în 
blocuri de piatră. Marinarii aruncară cu îndemânare două 
parâme spre uscat. Doi dintre privitorii ocazionali le 
prinseseră şi le petrecură în jurul solidelor babale de 
lemn. Pe mare, soarele gata să apună parcă poleia totul în 
galben-auriu. 

Fericiți că lăsau în urmă neajunsurile călătoriei, cei 
trei pasageri îşi purtară caii pe puntea cam nesigură şi 
răsuflară uşurați când simţiră din nou pământul sub 
picioare. Liniştea Varnei îi miră. Oamenii arătau ca şi 
când totul ar fi fost în ordine. Puţine semne dovedeau că 
se ştie acolo despre apropiatul asediu pe mare şi pe 
uscat. În primele zile când se aflaseră veştile, panica 
bântuise cumplit prin oraş. Apoi, odată cu trecerea 
timpului şi încheierea lucrărilor de apărare, locuitorii se 
obişnuiseră cu ideea pericolului. O seamă de bogătaşi 
părăsiseră Varna în bărci mari, călătorindu-se cine ştie 
pe unde. Dar sărăcimea nu avea unde merge. 

La sosirea corăbiei din Caliacra, mulți localnici 
alergaseră în port dornici de ştiri proaspete. Cum 
marinarii nu ştiau mai mult decât ei, aceştia porniseră a 
se rări. Totuşi, mai zăboviră câţiva. Printre cei rămaşi 
acolo, cavalerul blond îl recunoscu, nu fără adâncă 
mirare, pe egumenul Lazăr, iar alături apăru figura 
mălăiață a părintelui Sima. 

— E mică lumea, sfinția-voastră, râse Arad. Nu mă 
aşteptam să vă întâlnesc aici, unde miroase a război. 

— Sunt mari şi minunate căile Domnului! zâmbi 
egumenul. De fapt, nici eu nu mă aşteptam la o astfel de 
întâlnire. Bănuiam că sunteţi pe la Caliacra. 

— De acolo venim. Am ajuns în cetate la o zi după 
plecarea slăvitului rege Ioan al Dobrogii. 

— Deci pe el îl căutați? făcu Lazăr şăgalnic, 
prefăcându-se a nu da prea mare importanţă întrebării. 

Fire deschisă, Arad prefera de obicei să spună el ce 


avea de spus. Întrebările directe îl iritau. Aceasta se 
datora în bună măsură faptului că toată viața lui de până 
atunci fusese nevoit să se ascundă. Apoi, traiul printre 
străini îl făcuse să fie prudent. Sigur că nu era cazul să 
ocolească întrebarea egumenului, dar obişnuința fu mai 
tare, astfel că, după ce chibzui o clipă, grăi cu acea privire 
candidă care îl zgândărise cândva pe cavalerul Bogdan: 

— Ce-i nou pe aici? 

— Iscoadele au adus ştiri că treizeci de mii de 
achingii vor sosi mâine în fața Varnei. 

— O! Spusele Nufărului Alb se adeveresc. 

— De unde ştiţi despre ele? 

— Cine nu ştie? Ați venit cumva pentru a 
binecuvânta oştile oraşului? 

— Şi pentru asta, râse egumenul. Cât despre voi, ar 
fi nimerit să-mi spuneți dacă îl căutați pe loan al 
Dobrogii. Azi, puţini sunt cei care ajung până la rege. Cu 
ceva osteneală, vă pot aranja o audienţă. 

— Mă îndatoraţi mult, sfinția-voastră. În fond, loan 
al Dobrogii e rege sau despot? 

— Între cele două titluri socot că nu-i nici o 
deosebire. Turcii şi bizantinii îl numesc rege. El se 
consideră despot. 

— Înţeleg. Doresc să-i ofer regelui serviciile mele şi 
ale cavalerului Grama. 

„Oare numai pentru atât? reflectă Lazăr. Parcă nu- 
mi vine a crede. O astfel de ofertă i-o poate face sfetnicul 
Toma. Cred că a aflat şi el câte ceva despre Toma. Fiindcă 
acest sfetnic e mâna dreaptă a regelui loan.” 

— Domnule! i se adresă tânărului. În seara aceasta 
veți avea întrevederea dorită, dar se cuvine să-mi 
răspundeţi la câteva întrebări. Asta, în schimbul 
ajutorului, zâmbi prelatul. V-ar conveni să facem o scurtă 
plimbare de-a lungul cheiului? 

— Nu văd nimic rău în propunerea sfinției-voastre. 

Amândoi se îndepărtară la braț, ca nişte cunoştinţe 
vechi. 


— Când oferiţi totdeauna cereți ceva în schimb? 
întrebă Arad cu aerul său plin de candoare. 

— Nu chiar totdeauna, cu toate că regulile vieții cam 
aşa sunt. Nimeni nu poate primi mereu fără să dea şi 
nimeni nu poate să dea fără să primească. În ce vă 
priveşte, am unele nedumeriri. De fapt, cine sunteți, 
cavalere? 

— Mă întrebaţi în calitate de duhovnic sau în alta pe 
care nu o cunosc? ocoli Arad un răspuns. 

— În amândouă. Poate că nu ştiţi că între mine şi 
Ioan al Dobrogii există o veche prietenie. Pe mine, asta m- 
a adus acum aici, când el are nevoie de prieteni. Nu uit că 
ne-ați făcut un mare serviciu, ajutându-l pe cavalerul 
Dumitru. Însă din discuţia noastră de la Snagov am 
înțeles că ați bătut un drum lung până în [ara 
Românească pentru a ne aduce acel medalion. Adică nu 
mai aveați alt motiv pentru a veni acolo. Totuşi, câteva 
ceasuri mai târziu am aflat chiar din gura voastră că veţi 
întreprinde o călătorie la Caliacra. A doua zi după 
discuția noastră, nu în drum către Caliacra v-am întâlnit, 
ci, spre mirarea mea şi comitelui Staicu, în cetatea 
Argeşului. Acum ne vedem aici, într-un oraş ce va fi 
atacat de turci. În locul meu ce aţi crede voi despre un 
astfel de tânăr? 

— Că ar putea să fie o iscoadă a turcilor, zâmbi 
acesta ironic. 

Privirea ageră a egumenului zadarnic cercetă ochii şi 
fața lui Arad, fiindcă nu găsi nici cel mai mărunt semn de 
tulburare. 

„Hm! gândi el. Cu înfăţişarea lui naivă, sub care se 
ascunde o inteligență ieşită din comun şi o chibzuială 
greu de întâlnit la un ins atât de tânăr, cavalerul Arad 
nu-i chiar ce vrea să pară.” 

Apoi grăi: 

— Eu nu am mers atât de departe cu bănuielile. Şi-i 
păcat că aveți ghinion. Dacă protejatul nostru Dumitru v- 
ar fi însoțit la Snagov, s-ar fi lămurit multe. Graba mea de 


a veni încoace m-a oprit să fac lumina de cuviință. 
Călăreţii trimişi de mine în căutarea cavalerului Dumitru 
poate că s-au întors la Snagov. Dar până când voi sta de 
vorbă cu ei, toată povestea medalionului rămâne un 
mister. S-au întâmplat cazuri când, cu o momeală 
oarecare, iscoade străine şi-au făcut jocul. În cazul 
vostru, momeala poate să fie medalionul adus la Snagov 
şi pretinsul ajutor dat lui Dumitru. 

— Cine mă oprea să vin ca iscoadă fără a vă 
cunoaşte pe voi şi pe comitele Staicu? 

— Nimeni, recunoscu Lazăr. Însă un cavaler cu 
calitățile voastre nu se mulţumeşte doar a privi. 
Medalionul v-a netezit drumul printre marii demnitari ai 
țării. Adică acolo unde se pot afla multe. Vedeţi, vă 
vorbesc deschis. 

— Văd, sfinția-voastră. 

— lată un răspuns care nu mă mulţumeşte. Sper să 
aveți unul mai bun. 

— Am. Bănuielile voastre nu au temei, atâta timp cât 
duc lipsă de fapte. De când e lumea, faptele au adus 
lumină, iar bănuielile, mai mult întuneric. În cazul meu, 
faptele vorbesc de bine. L-am ajutat pe cavalerul Dumitru 
şi v-am predat o scrisoare cu numele tuturor iscoadelor 
ce lucrează la laşi pentru regele Ungariei. La Buda aş fi 
primit mult aur în schimbul medalionului. 

Egumenul aprobă printr-o aplecare a capului. 

— Mă gândisem că ați deschis medalionul. Mă 
gândisem, de asemenea, că Sigismund de Luxemburg 
sacrifică nişte iscoade cam de mâna a doua pentru a 
introduce la noi una de primul rang. 

— Nimeni nu dă pasărea din mână pe cea de pe 
gard, ripostă cavalerul. Apoi, iscoadele de care vorbiţi nu 
prea arată de mâna a doua. 

— Da, trebuie să recunosc. Asta e tot ce puteţi să-mi 
spuneți? 

— Tot. 

— Nu ar fi bine să vă spovediți? mai făcu Lazăr o 


încercare. 

— Nu. 

„Nimic n-am scos de la el, reflectă egumenul. Sau 
poate că am aflat ceva. Acum încă nu mi-e clar, însă 
gândindu-mă îndelung la răspunsurile lui, sper că voi 
ajunge la unele descoperiri. Când l-am văzut coborând pe 
chei, am vrut să chem gărzile. Să-l ţin închis până ce voi 
primi veşti de la Snagov. Dar nu cred că era înțelept. 
Lăsându-l liber, pot afla mai multe.” 

Porniră îndărăt către ceilalți. 

— Ah, era să uit! spuse egumenul. În privinţa 
găzduirii să nu vă faceţi griji. Cavalerul Toma, pe care-l 
veți cunoaşte în seara aceasta, a avut bunăvoința să-mi 
pună la dispoziţie o casă frumoasă. Nu-i prea departe de 
aici. Veţi locui cu mine şi cu părintele Sima. 

Când ajunseră lângă corabie, noaptea căzuse de-a 
binelea peste port. 

— Cotae, unde e Grama? se interesă tânărul. 

— Dracu ştie! Acum e întuneric beznă. A căzut, 
poate, în mare. Nu-mi bat eu capul cu asta. Lui nu-i sunt 
slujitor. Când se iveşte luna, apare el de pe unde o fi. 

Cavalerul blond socoti că se cam apropiase vremea 
să-i tragă o chelfăneală obraznicului slujitor. Puțin mai 
târziu gărzile îl aduseseră pe Grama la locuința lui Lazăr. 
Fusese arestat fiindcă iscodise pe lângă zidurile de către 
uscat ale Varnei. 


loan al Dobrogii îşi alesese reşedinţa în cea mai 
înaltă clădire a Varnei. De la ferestrele ei se vedea întregul 
port şi chiar dincolo de ziduri. Pe mare cerul căzuse 
încărcat de nori subțiri, alburii, cu slabe semne de ploaie. 
Dincolo de ziduri, câmpia dormea în tihnă. 

Egumenul Lazăr, însoţit de Sima, Arad şi Grama, 
ajunse într-o anticameră cam răcoroasă, cu puţine 
scaune aşezate în lungul pereţilor. Cu toate că lumânările 


multe încercau să aducă puțină strălucire, odaia arăta 
sumbră tocmai prin lipsa mobilierului, care dă un aspect 
mai cald, mai primitor. La capătul odăii, două uşi mari 
duceau către încăperea de lucru a regelui. Oştenii din 
pază păreau încremeniţi lângă ele. În aer stăruia miros 
uşor de mucegai, semn că nimeni nu locuise acolo de 
multă vreme. Arad îşi lăsă privirile să alunece de-a lungul 
pereților lipsiți de ornamente şi de podoaba panopliilor 
atât de obişnuite. De la pereţi, privirile lui stăruiră asupra 
unui bărbat cu semne de frumusețe veştejită, înalt, 
uscățiv, de vârstă nedefinită şi cu fața palidă. Figura şi 
trupul omului îi amintiră de plantele ținute în casă peste 
iarnă. Dacă sunt departe de fereastră, se lungesc şi se 
apleacă într-o parte după o geană de lumină. Frunzele 
capătă o anumită moliciune de cârpă şifonată, iar 
culoarea lor verde-închis piere odată cu trecerea timpului, 
fiind înlocuită cu una gălbuie, maronie pe margini, 
dovadă că lipsa luminii le macină. Până şi mâinile omului 
palid întăreau convingerea cavalerului. Lunganul avea 
nişte degete lungi, nefiresc de subțiri şi uşor încovoiate ca 
nişte păstăi. Urmele reumatismului erau limpezi. 

— Domnule Spear, i se adresase comandantul de 
gardă. 

Auzindu-i numele, Arad îl privi din nou pe omul cel 
palid. 

„să fie el, oare, falnicul cavaler Ruk Spear, mândria 
sârbilor? se întrebă tânărul. Ah, nu! Cred că mă înşel. 
Adevăratul Ruk aş zice că e mai plin de viață. Anul trecut, 
în noaptea premergătoare luptei de la Polenik, eroul sârb 
i-a păgubit pe achingiii turci de câteva mii de cai. El şi 
ceva prieteni de-ai săi s-au strecurat la adăpostul 
întunericului, au omorât străjile şi au pus pe goană caii. 
În zorii luptei, mai mare jalea pentru oştile lui Murad. O 
seamă de achingii îşi căutau caii prin râpe. Bătălia 
pornise fără ei.” 

— Sfinția-voastră! se întoarse Arad. Cavalerul de 
colo e cumva Ruk Spear? 


— Chiar el, răspunse egumenul în şoaptă. Acum nu 
arată prea bine din cauză că a stat o vreme prin 
închisorile turcilor. Abia anul trecut a reuşit să fugă. Mă 
mir că a rămas în viață. Temniţele sultanului sunt ca 
nişte iaduri fără fund. 

Alături de Ruk şedea un cavaler la fel de înalt şi tot 
atât de slab, însă, curios, pântecul său căzut între 
picioare ca un cimpoi nu părea să-i aparțină de- 
adevăratelea, ci părea lipit acolo cu împrumut, fiindcă 
prea era nepotrivit. Oamenii slabi rar au un astfel de 
pântec. 

— Cel de lângă Ruk, murmură egumenul, e vestitul 
Carapelese. Un genovez, mare mâncău şi bun prieten cu 
eroul sârb. Se spune că e un călăreț desăvârşit, deşi mă 
pune pe gânduri pântecul său. În ce priveşte harul de 
arcaş, aş zice că vă egalează. 

— Drace, am auzit multe lucruri frumoase despre el! 

— Şi veţi mai auzi. 

— A fost şi el la Polenik anul trecut? 

— A fost. Unde e Ruk nu poate lipsi Carapelese. Şi 
invers. 

Al treilea bărbat care îi reținu atenția lui Arad era de 
statură obişnuită, uscățiv, cu părul răzvrătit pe creştet. 
După îmbrăcăminte şi după fața paşnică, mereu 
zâmbitoare, aducea a negustor de mărunțişuri. 

— Acela cine e? arată cu o mişcare a capului spre 
bănuitul negustor. 

— Ciîrstev, domnule. El e fala bulgarilor. Turcii care 
ies după pradă de-a lungul şi de-a latul Balcanilor 
totdeauna se roagă lui Allah să-i ferească de o cursă a lui 
Cirstev. El se ţine pe urmele convoaielor ca umbra după 
om. Mulţi creştini au scăpat de robie datorită lui. Marele 
vizir Ali-paşa a pus preţ pe viaţa tânărului bulgar. Însă 
până azi nu s-a găsit nimeni să-l vândă. 

„La naiba! socoti blondul. Numai crema cavalerilor 
din Balcani s-a adunat aici. loan al Dobrogii are ceva 
prieteni. Şi ce prieteni!” 


Arad îşi întrerupse gândurile. În pragul uşii apăru 
sfetnicul Toma, iar îndată după acesta regele îmbrăcat 
simplu, în straie lejere de casă. Bărbaţii din anticameră 
salutară cavalereşte. loan zâmbi privindu-i pe fiecare în 
parte. 

— Domnilor, vă aşteptam, grăi el. Poftiți în odaia 
mea de lucru! Puţini se pot mândri azi cu astfel de 
prieteni. 

— Măria-ta! interveni Lazăr. Am adus cu mine doi 
cavaleri care sunt gata să-şi pună spadele în slujba 
voastră. Cel înalt se numeşte Arad. Acesta e tânărul 
Grama. 

Privirile lui loan zăboviră o clipă, fără interes, asupra 
celor doi tineri necunoscuți. 

— Vă mulțumesc, domnilor! Dacă vă bucuraţi de 
recomandarea sfinției-sale, cred că puteţi lua loc printre 
apărătorii Varnei. După război vă vom răsplăti cum se 
cuvine. 

Apoi privi către ceilalți oaspeți şi repetă invitaţia. 

Primirea ce le-o făcuse loan era destul de rece şi 
poate că nici atâta nu ar fi fost fără bunăvoința lui Lazăr, 
dar Arad mai întâlnise astfel de situații. 

— Măria-ta! făcu el un pas înainte. Vă cer favoarea 
de a mă primi câteva clipe. 

Sprâncenele lui loan se împreunară a nemulțumire. 
Momentul ales de tânăr nu era nimerit acum, când 
cavaleri cu renume aşteptau să fie primiți. Apoi, grijile 
războiului şedeau înaintea altor treburi mărunte. Un 
semn abia perceptibil al egumenului schimbă însă 
hotărârea de refuz a lui loan. 

— Ce doreşti, tinere? întrebă cu răceală când uşa se 
închise în urma lor. 

Arad scoase o scrisoare din sân, puse un genunchi 
la podea şi aşteptă. Mirat, regele porni să citească. De 
câteva ori îşi întrerupse lectura, iar privirile lui zăboviră 
asupra blondului oaspete. 

„Poate că soarta mi l-a scos în cale, reflectă Ioan al 


Dobrogii. Cine şi-ar fi închipuit că unul dintre fiii 
răposatului Dan-voievod aşteaptă la uşa noastră? Sper 
să-mi fie de folos în planurile mele. Domnul Ţării 
Româneşti nu mă iubeşte fiindcă am respins cererea lui 
de a uni cele două ţări sub un singur conducător. Dar el 
nu ştie sau nu vrea să ştie că am şi eu visurile mele.” 

— Cavalere loan, ridică-te! grăi cu blândeţe. 

— Măria-ta, v-am fost prezentat sub numele de Arad. 
Până se vor limpezi unele lucruri, ar fi bine ca numele 
meu adevărat să rămână o taină ştiută numai de noi. 

— Fie! zâmbi regele. Scrisoarea doamnei Dumitra ne- 
a bucurat pentru încrederea ce o are în noi. Îi cunoşti 
conținutul? 

— În întregime, măria-ta. 

— Atunci e bine. Doamna Dumitra ne roagă să 
facem cu Mircea un act prin care domnul Ţării Româneşti 
să aprobe revenirea voastră la Argeş şi să vă garanteze 
viața. De asemenea, ea cere ca o parte din averile rămase 
de la răposatul vostru părinte să treacă în stăpânirea 
domniei-tale. Nimic nu ne opreşte să intervenim pe lângă 
unchiul vostru, dar ne mirăm. Nimeni din familia lui 
Dan-voievod nu a fost prigonit de Mircea. 

— Adevărat! zâmbi Arad. Nimeni, fiindcă nici unul 
dintre frații mei nu s-a arătat până acuma în Ţara 
Românească. Poate că unchiul meu e un om bun. Poate 
că ne doreşte pe lângă el, însă eu n-am de unde să ştiu. 
Aşa stând lucrurile, sunt nevoit să-mi iau unele măsuri 
de prevedere. 

— Înţeleaptă judecată, aprobă loan al Dobrogii. În 
urmă cu vreo doisprezece ani ați avut adăpost vremelnic 
la Caliacra. Mi se pare că vreo câteva luni. Ce s-a petrecut 
atunci între doamna Dumitra şi părintele meu, nu ştiu. 
Ţin minte doar că v-aţi îmbarcat pe o corabie genoveză. 
Acum lucrurile stau altfel. Cel puțin deocamdată nu vă 
urmăreşte nimeni. Noi vă primim întâi în calitate de rudă. 
Acum aproape şaisprezece ani, sora noastră Irina a fost 
botezată de răposatul Dan-voievod. Mă mir că tatăl meu 


nu a ținut seama de asta. Cât ați locuit în Caliacra v-am 
întâlnit de câteva ori. Îţi aminteşti? 

— Vag, măria-ta. 

— Aşa e. Aveai doar şapte-opt ani. Lăsând la o parte 
faptul că ai devenit un cavaler chipeş - îl privi cu 
admiraţie-, nimic nu s-a schimbat în înfăţişarea domniei- 
tale. Acelaşi păr blond uşor răzvrătit, aceeaşi privire 
parcă naivă şi aceleaşi trăsături delicate. Când te-am 
văzut în anticameră mi-ai părut cunoscut. După război 
vei primi din partea noastră o danie de case şi pământ. 
Apoi vom încerca să tratăm cu domnul Ţării Româneşti. 

Ghicind că a venit momentul să se retragă, Arad 
salută grațios şi făcu o mişcare spre uşă. 

— O clipă, domnule! râse loan al Dobrogii, în vreme 
ce scotea de pe deget un frumos inel de aur ce reprezenta 
un pescăruş. 

— Măria-ta... 

— Stai, nu-mi mulțumi! lată şi o pungă cu treizeci de 
ducați de aur. Un tânăr totdeauna are nevoie de bani. 
Chiar şi la vreme de război. lar acum rămâi la discuțiile 
noastre în vederea apărării. Vei cunoaşte câțiva cavaleri 
de la care ai ce învăța. 

Datorită rasei sale preoțeşti, egumenul intră primul 
în odaia regelui. Ceilalți îl urmară conduşi de Toma şi de 
comandantul Varnei. În total erau paisprezece bărbați. 
Mulţi dintre ei cu nume vestite în Balcani sau prin alte 
părți. După moda vremii, rămaseră cu toții în picioare, 
fiindcă nimeni dintre ei nu avea dreptul să se aşeze în 
prezența regelui. Despre Lazăr, unii spuneau că are 
ochiul ager — şi nu fără temei. Multor oameni lipsiți de 
haruri le scapă adesea o mulțime de amănunte. 
Egumenul tocmai pe amănunte punea preț, socotind că 
lucrurile mărunte duc totdeauna spre cele mari. Mirat că 
tânărul blond nu fusese trimis la plimbare de către Ioan 
al Dobrogii, privirile sale cucernice rătăciră prin odaie cu 
totul nevinovat, până când stăruiră o clipă asupra 
inelului ce reprezenta un pescăruş. Cu un sfert de ceas 


mai devreme inelul strălucise în degetul regelui. Acum 
avea alt stăpân. Ce se petrecuse oare între rege şi 
cavaler? Fața lui Arad arăta obişnuita candoare ce nu 
spunea nimic. Nici loan nu-i acorda vreo atenție 
deosebită  blondului. Şi totuşi, tânărul primise 
încuviințarea de a rămâne la discuţiile care urmau să 
înceapă. 

„Că e un cavaler plăcut, nu mai încape îndoială, 
chibzui Lazăr. Că-l îndrăgeşti uşor e limpede. Însă nu 
aceste haruri l-au convins pe loan să-i dăruiască inelul şi 
încrederea sa. Ceva s-a petrecut între ei şi va trebui să 
dezleg misterul.” 

Dar şi Arad avea gândurile sale. Privindu-l cu 
naivitate pe egumen, blondul se întrebă, străfulgerat de o 
idee: 

„Se ascunde, oare, Nufărul Alb, sub o biată rasă 
preoțească? Omul acesta paşnic, blând, cuvios şi parcă 
neajutorat m-a convins că trimite săgeata în țintă cu o 
dibăcie pe care puţini o au. Din discuţiile cu el şi cu alții 
am dedus că la Snagov e lăcaşul tuturor iscoadelor 
folosite de măria-sa Mircea. Călugării mi-au povestit că 
Lazăr lipseşte adesea din Snagov cu lunile şi nimeni nu 
ştie pe unde umblă. O față bisericească de prim rang, aşa 
cum este el, rar trece pe undeva neînsoțit. Când l-am 
văzut în portul Varnei, m-am mirat pe bună dreptate. Ce 
poate căuta un vârf al ierarhiei bisericeşti departe de țară, 
într-un oraş asediat? Să-l fi adus aici numai prietenia 
pentru loan al Dobrogii? Se poate şi asta, fiindcă 
prietenia e cea mai trainică punte dintre sufletele 
oamenilor.” 

Târziu, când părăsiră cabinetul regelui, cavalerul 
Ruk Spear îl opri pe cavalerul blond şi i se adresă în cel 
mai curat grai românesc: 

— Domnule, e o plăcere să vă cunosc. Prietenul meu 
Bogdan, cu care am avut prilejul să mă văd acum vreo 
două săptămâni, mi-a vorbit frumos despre voi. Îmi 
spunea că într-o întrecere de spadă petrecută la Braşov v- 


ați arătat mai bun decât el. Că, aflându-vă amândoi în 
pădure, ați desluşit numărul de călăreți doar după 
zgomot de copite. Acestea sunt haruri de mare preț 
pentru un tânăr. 

— Lucrurile nu stau chiar aşa, zâmbi Arad. E drept 
că Bogdan şi cu mine am încrucişat spadele undeva, la 
marginea Braşovului, însă e tot atât de drept că 
întrecerea nu a adus un câştigător, fiindcă a fost 
întreruptă de ceva neprevăzut. lar cât priveşte auzul meu, 
asta o poate face oricine. Adică ai nevoie de puţină 
deprindere. 

— Modestia vă face cinste, domnule, grăi Ruk, 
plăcut impresionat. Totuşi, cavalerul Bogdan are un ochi 
prea ager pentru a nu cunoaşte un spadasin de clasă. Cât 
despre auzul vostru, daţi-mi voie să fiu de altă părere. Şi 
eu mă pricep să desluşesc numărul călăreților doar după 
zgomot de copite. Aceasta mă face să cred că numai 
deprinderea ar fi prea puţin dacă îţi lipsesc nişte haruri. 

„a te uită! cugetă micuțul Grama, aflat prin 
apropiere. Vestitul Ruk rar aduce cuiva laude. E zgârcit la 
astfel de lucruri ca scatiul la boabe într-o iarnă lungă. 
Asta înseamnă că e ceva de căpățâna prietenului meu 
blond. Mie nu mi-a spus că se pricepe atât de bine la 
mânuirea spadei. Ruk are dreptate în privința modestiei 
sale. lar cavalerul Bogdan, pe care nu am avut plăcerea 
să-l cunosc, pare un suflet ales, plin de noblețe. Tata mi- 
a vorbit adesea despre marele Ruk. Zicea că în urmă cu 
ani au fost prieteni la cataramă. Poate că nobilul meu 
părinte cam umflă niţel lucrurile, chiar dacă nu-i nimic 
rău în asta. Cred că le umflă, dacă stau să mă gândesc 
bine că nu a sufiat o vorbă despre Carapelese.” 

Tinerii oaspeţi ai egumenului se treziră când soarele 
stăruia temeinic în ferestre. Pe străzile din jur, zgomotul 
de voci era prea mare pentru a le mai da prilej de odihnă. 
Atent, Arad desluşi o seamă de chiote. Ceva se petrecea 
pe străzile Varnei. Dar ce? După chiuituri semăna a 
nuntă. Îmboldit de curiozitate, ieşi în coridor unde nimeri 


nas în nas cu părintele Sima. De fapt, nu chiar nas în 
nas. Rotofeiul călugăr abia îi ajungea până în dreptul 
umerilor. 

— Ce e pe afară, sfinția-ta? 

Sima încercă să rămână drept, fiindcă picioarele 
groase cât nişte stâlpi de temelie i se bâțâiau fără puteri, 
dar nu reuşi, ceea ce-l făcu să dea din mână a lehamite, 
după care grăi semeț: 

— Ce, ne-ce, prea vrei să le ştim noi pă toate... E 
drept că suntem învă... țați... ce-i drept nu-i păcat... că 
harv’ ştiinţei... afară e prăpăd ca... alere. Ca la nunta din 
asta... din cum dracu... din Cana... unde înțeleptu' 
Solomon s-a cinstit cu alde... Ce te uiţi aşa la mine? Crezi 
că sunt...? 

— Drace! râse cavalerul. Ai luat-o cam de dimineaţă, 
sfinția-ta. 

— Sâât! Uşurel, domnule, să nu te audă afurisi... 
sfinția... egumenu”, prinse rotofeiul o clipă de luciditate. 
Că eu, de bucurie... care marinari... de pe mare. D-aia din 
mila Celui de Sus... doar o oală cu vin... 

Dar blondul, presimţind că s-a întâmplat ceva pe 
mare, nu-l mai ascultă. Din câțiva paşi ajunse în stradă, 
unde oamenii se sărutau între ei. Din vorbele lor, blondul 
înțelese că, puțin după apariția zorilor, flota lui Abdulah 
fusese zdrobită. Pe mare totul arăta liniştit. O seamă de 
corăbii reveneau spre gura podului legănându-se domol 
ca nişte rațe sătule. 

Când soarele trecu de amiază, egumenul veni în 
odaia cavalerilor. La spatele său, rotofeiul Sima, cam 
pământiu, aproba grav din cap spusele superiorului. 

— Domnilor! grăi Lazăr. Măria-sa, loan al Dobrogii 
ne pofteşte la palat. După victoria de pe mare, cred că 
multe dintre planurile discutate aseară vor suferi 
schimbări. 

O jumătate de ceas mai târziu, paisprezece bărbaţi 
aşteptau în cabinetul de lucru. Despotul sosi curând, 
însoțit de nelipsitul Toma. Pe fața lui loan nu se vedeau 


semnele bucuriei. Numai ochii săi arătau asta. 

— De primul hop am scăpat, spuse molcom, cum 
nu-i era firea. 

Puţini ştiau că veghease până în zori. 

— Achingiii lui Ali-paşa sunt la patru ceasuri de 
drum, continuă el. Avangarda, poate, chiar mai aproape. 
Iscoadele Varnei n-au văzut la ei obişnuitele bombarde. 
lată un lucru bun, fiindcă o parte din zidurile oraşului 
sunt vechi, măcinate de timp. Noi am pus ceva întărituri, 
dar ce poți face în trei săptămâni? Avem şapte mii trei 
sute de oşteni. Adică nici măcar atâţia. O bună parte 
dintre ei sunt orăşeni slab instruiți. Armata lui Ali se 
ridică la vreo treizeci de mii. Asta, după spusele Nufărului 
Alb, ale cărui ştiri au fost bune până acum. Dacă turcii 
vor da iureş mare şi vor lovi cu berbeci pe care îi pot face 
din copacii pădurilor apropiate, a deschide o spărtură în 
ziduri nu va fi peste puterile lor. Noi suntem prea puţini 
pentru a-i respinge. 

— Măria-ta! interveni egumenul Snagovului. Am stat 
adesea de vorbă cu oameni care au cunoscut greutatea 
unui asediu. Mulţi dintre ei luminați la minte. Unii dintre 
ei mi-au povestit o seamă de şiretlicuri învechite cu 
timpul şi ştiute de toată lumea, însă din vreme în vreme 
mai sunt folosite, şi nu fără temei. Mari conducători de 
oşti s-au lăsat păcăliți de un şiretlic chibzuit cu migală. 
Turcii îşi pot îngădui să atace pe front larg, fiindcă au 
oşteni mulți. Mulţi şi pricepuţi la un asediu. Ali-paşa, fiul 
lui Hairedim, e un comandant încercat în treburile 
războiului. Planurile sale nu le ştim. În schimb, ştim 
altceva. Nouă ne-ar conveni să-i înghesuim pe turci într- 
un singur punct, unde să-i aşteptăm cu toată oastea. 

— Cam primejdios, observă regele. Ne putem oare 
îngădui să lăsăm descoperite unele zone? Apoi nu văd 
cum i-am putea obliga să atace unde dorim. Recunosc 
înțelepciunea sfinției-tale, însă e bine să chibzuim adânc. 

— Tocmai asta şi vreau, zâmbi Lazăr. Fără un dram 
de risc, în război nu se poate. Şi mai ales în acesta unde 


suntem atât de puţini. lar pentru a-i convinge pe turci să 
lovească după cum vrem, vom folosi un truc vechi cât 
veacurile. Unul dintre noi va fi trădător. 

Toate privirile se îndreptară mirate spre egumen. El 
se prefăcu a nu observa şi continuă calm: 

— La noapte unul dintre noi va părăsi oraşul pentru 
a i se înfățişa lui Ali. 

Apoi explică planul său în amănunțime. Un plan 
îndrăzneț şi primejdios. Totuşi, singurul bun. 

— Cine să meargă în tabăra turcilor? se întrebă loan 
al Dobrogii îngândurat. 

— Eu nu. Şi nici Carapelese, grăi Ruk Spear. 
Suntem prea cunoscuți la turci. Dacă ne recunoaşte 
cineva, dăm tot planul peste cap. În aceeaşi situaţie se 
află cavalerul Cîrstev. 

Cum erau prea multe cereri de trădători, loan 
propuse o tragere la sorți, iar aceştia căzură asupra lui 
Sima şi a cavalerului blond. 


Puțin după miezul nopţii, oştile de achingii ale 
marelui vizir îşi încheiaseră lucrările de tabără. Mulţi 
dormeau obosiţi după un drum atât de lung. Mulţi erau 
treji. Cinci mii dintre ei aşteptau gata să înfrunte un 
eventual atac al duşmanului. Trei rânduri de străji 
înconjuraseră tabăra cu zid viu. Nimeni nu putea ieşi de 
acolo. Nimeni nu putea intra după voie. Doar patru 
oameni părăsiseră tabăra. Ben-Din şi trei achingii 
credincioşi lui. Drumul neobositului om de încredere al 
marelui vizir arăta către Adrianopole. Stăpânul îi 
făgăduise întreaga sumă propusă pe viața Nufărului Alb 
şi încă pe atât din partea cancelariei padişahului. Lupta 
cu Nufărul Alb începuse pe baze mai chibzuite, nu la 
întâmplare ca până atunci. Ben-Din era departe de a fi 
lacom, dar ştia să profite de moment. El socotea că vine o 
vreme când agerimea trupului scade, iar cei mari uită că 


le-ai fost folositor. Purta cu el un mare secret. Nici 
padişahul nu i l-ar fi putut scoate cu de-a sila. Îl iubea pe 
Ali şi înţelegea că intrigile care se țes în jurul acestuia 
reprezintă un mare pericol. Mai ştia că, de va pieri marele 
vizir, nici lui nu-i va fi prea bine. 

În cortul comandantului, lumânarea se mistuise pe 
jumătate. Ali şi Ibrahim şedeau de taină. Pe zidurile 
Varnei, totul părea adormit. În afara zidurilor se auzea 
țârâitul calm al greierilor. Noaptea înainta domol către 
zori. Dinaintea cortului răzbi zgomot de paşi. Un arcaş 
din paza marelui vizir intră, cu toate că nu-i era îngăduit 
să-şi tulbure stăpânii. Ali ghici că se petrecuse ceva şi-i 
făcu semn să vorbească. 

— Înălțimea-ta, se ploconi acesta, străjile noastre au 
prins două iscoade ale ghiaurilor. 

— Au scos ceva de la ele? 

— Nu. 

— Atunci ghiaurii să fie ucişi după ce vor fi trecuți 
prin cazne! 

— Strălucitorule! se încumetă arcaşul. Ghiaurii cer 
să vină în fața ta. Grăiesc binişor în limba Profetului. 
Străjile spun că cel mai mărunt e om cu mare ştiinţă. 
Cunoaşte Coranul din fir în păr ca un dreptcredincios 
luminat. 

— Bine! Adu-i! 

Arcaşul reveni curând însoțit de Arad şi Sima, care 
erau legați cu frânghii trainice. Straiele ghiaurilor, 
curățele, îi arătau a fi corăbieri. Ali porunci să se aprindă 
alte lumânări. Pe feţele celor două iscoade nu se observă 
teama. 

— Cine sunteţi? întrebă fără asprime. 

Vizirul totdeauna avea mare respect pentru cei care 
iscodeau, ştiind că ei sunt aleşi numai pe sprânceană. 

— Corăbieri florentini, biruitorule! făcu Sima o 
plecăciune pe cât îi sta în putință. Am venit să vă cerem 
dreptate, fiindcă frații noştri creştini sunt nişte tâlhari. Ei 
ne-au păgubit de avutul nostru. 


— Nu înțeleg. 

— Viitorule padişah, o luă rotofeiul mai pe îndelete, 
loan al Dobrogii ne-a luat corăbiile cu care venisem la 
Varna şi ne-a despuiat de mărfurile noastre. Niciodată nu 
s-a întâmplat asemenea ocară. Sunt trei săptămâni de 
când pribegim prin oraş. 

— La ce i-au trebuit regelui corăbiile voastre? 

— Să-şi mărească flota împotriva lui Abdulah. 

— Cum aţi ajuns aici? 

— Am coborât zidul cu ajutorul unei frânghii. 

Ali îşi reținu o tresărire. Ghiaurii minţeau, ceea ce 
dovedea că sunt nu corăbieri, ci iscoade. Ben-Din îi 
spusese că nimeni nu se poate apropia de zidurile 
straşnic păzite. Omul său înotase vreme de două ceasuri 
pentru a ieşi din Varna. 

— Şi nu v-a văzut nimeni? întrebă la fel de paşnic. 

— Ba ne-au văzut, interveni blondul. Doi oşteni din 
pază ne-au ajutat să coborâm. Fiecare dintre ei a primit 
câte o pungă cu ducați de aur. 

— Ați avut mare noroc, de vreme ce nu erațţi 
îmbrăcaţi ca oştenii. Cei doi apărători doar nu erau 
singuri acolo. 

— Aşa e, strălucitorule! aprobă Sima. Am avut 
noroc. 

— Da, da, mare noroc. Şi ce doriți? 

— După cucerirea oraşului să ne dai corăbiile şi 
mărfurile. lar pentru binele pe care ţi-l facem, câte o mie 
de ducați de aur. 

Ali se prefăcu a-i crede. 

— Despre ce bine vorbiți? 

— Strălucitorule!  îngenunche Sima cu multă 
greutate. În Coran, pe care l-am citit pe când eram prunc 
de o şchioapă, e clar că totdeauna binele se cuvine a fi 
răsplătit. Noi cunoaştem locul unde trebuie să loveşti. 
Dacă iei seama la ce-ţi dezvăluim, Varna e ca şi luată. 

— Sunt silit să iau seama, zâmbi marele vizir. Care e 
locul mai slab al zidurilor? 


— Dar nu ne-ai promis nimic, strigă Sima cu vădită 
amărăciune. 

— Aşa e. Tot ce mi-aţi cerut va fi pe voia voastră. 
Unde-i partea cea mai slabă? 

Sima se aplecă să-i sărute vârful încălțării, însă nu 
reuşi, poate din cauza legăturilor prea strânse. 

— La poarta dinspre miazănoapte, grăi el. Acolo 
zidurile sunt şubrede, gata să cadă. 

— Poarta de miazăzi e mai tare? 

— Foarte tare. Ar fi o greşeală să atacați în partea 
aceea. 

Ali îi descusu vreme de o jumătate de ceas, după 
care porunci: 

— Să fie puşi într-un cort cu pază bună! 

Rămaşi singuri, Ali şi Ibrahim porniră să zâmbească. 
Amândoi pricepuseră jocul ghiaurilor. Şi totuşi, un 
sâmbure de îndoială stăruia tainic în gândurile lor. 

— Ce crezi despre asta? rupse tăcerea Ali. 

— Că cei din oraş vor să ne îmbrobodească, 
răspunse aghiotantul. Iscoadele lor prea au stăruit să nu 
atacăm la poarta dinspre miazăzi. Aş crede că acolo e 
partea cea mai slabă a Varnei. 

— N-ai uitat nimic, Ibrahim? 

— Nu. Bănuiesc la ce te gândeşti. Cei doi ghiauri 
ştiu că-i aşteaptă moartea dacă ne mint. 

— Şi-i puţin lucru? Cine îşi dă viața pentru alții? 

— S-au mai văzut cazuri printre ghiauri. Ba chiar şi 
la noi. 

— Poate. Ben-Din îmi spunea că Varna are şapte-opt 
mii de apărători. Cei doi ghiauri susțineau că numărul lor 
trece de paisprezece mii. Care-i adevărul? 

— La mijloc, zâmbi Ibrahim. Asta în cazul când 
aceştia nu au mințit. Dar, gândindu-ne bine, aflăm încă o 
dovadă că ne mint. Că sunt trimişi ai oraşului. Ben-Din 
ştie să afle numărul apărătorilor unei cetăți. Dacă 
ghiaurii l-au dublat, e limpede că încearcă să ne 
descurajeze. În oraş nu sunt mai mult de opt mii de 


apărători. Cât priveşte atacul, aş zice să-l facem tocmai la 
poarta de miazăzi. 
— Fie! 


Peste noapte se făcuseră lucrări noi de apărare la 
poarta de miazăzi a Varnei. Bucăți de stânci cât omul, ce 
fuseseră aduse cu multe zile înainte cine ştie de pe unde, 
stăruiau pe ziduri. Când începu a se lumina de ziuă, loan 
al Dobrogii făcu ultima inspecţie de-a lungul lor. După 
planurile egumenului Lazăr, o mare parte din forțele 
Varnei aveau să fie îndreptate spre miazăzi. Puţini oşteni 
rămâneau pe celelalte ziduri. 

„Va reuşi oare vicleşugul?” se întrebă îngrijorat. 

Din porunca sa, în piața oraşului se adunaseră 
aproape toți apărătorii Varnei. După obicei, turcii nu 
porneau la atac înainte de a-şi isprăvi rugăciunile din 
zori. Deci mai era timp. Înconjurat de câţiva curteni, 
regele ieşi pe o terasă şi porni să le vorbească oamenilor: 

— Prieteni! strigă să se audă până departe. Le vom 
arăta turcilor de ce suntem în stare. Victoria nu poate fi a 
lor de vom lupta cum se cuvine. Ei nu cunosc mila. Nici 
noi nu vom ține seama de ea. Pe unde trec ei, nici pruncii 
nu rămân în viață. Sau rămân cei buni pentru robie. Dar 
pe aici nu vor trece nici azi şi niciodată. Celor paisprezece 
mii de apărători ai oraşului le doresc un singur lucru: 
victorie. 

La auzul cifrei dublate, comandanții pâlcurilor îşi 
reținură unele zâmbete. Ei ştiau de ce mințea regele. 
Mulţi dintre ei bănuiseră că sunt în jur de şapte-opt mii, 
însă nu cu asta îşi bătuseră capul. Dacă regele pomenise 
de paisprezece mii, însemna că el e în măsură să 
cunoască numărul apărătorilor. Doar câțiva oameni ştiau 
adevărul. Ruk Spear îl îndemnase pe loan al Dobrogii să 
dubleze cifra din două motive temeinice. Întâi, socotindu- 
se mai mulți, oştenii căpătau curaj. Apoi, în cazul când 


vreun apărător va cădea de pe ziduri în mâinile turcilor şi 
va fi silit să vorbească, Ali va afla că cei doi ghiauri 
florentini nu l-au mințit. 

Trecură câteva ceasuri. În tabăra turcilor nu se 
vedea nici o mişcare deosebită. Nimic nu lăsa a se 
înțelege că vor porni la atac. Aflat pe creasta unui zid, 
loan al Dobrogii privea dezorientat. Ce se întâmplase 
oare? Alături de el, Ruk îi înțelese mirarea. 

— Măria-ta, grăi el, Ali nu va ataca azi. Îşi odihneşte 
achingiii după obicei. Dar o va face mâine în zori. Acum 
dulgherii lui umblă prin păduri cu topoarele. Ei taie 
lemne pentru berbeci, pentru scări şi pentru acoperişuri 
purtătoare care îi feresc de săgeți pe cei ce vor veni la 
atac. Ali e un mare comandant de oşti. 

Aşa cum prevăzuse Ruk, ziua trecu în linişte. Nici 
peste noapte nu se întâmplă nimic deosebit. Şi totuşi, 
înainte de a răsări luna, cu lumina ei nu totdeauna 
folositoare, o barcă părăsi portul Varnei. O micuță barcă 
de pescari ieşi din port la adăpostul întunericului şi se 
îndreptă către miazăzi paralel cu malul, cam la vreo milă 
departe de el. Vâslaşii erau patru. În prova ei, doi 
pasageri. Mânată de agerimea lopețţilor barca înainta cu 
repeziciune. În jurul ei doar apa clipocea molcom pe lângă 
borduri. Când apăru luna, barca se apropie de mal, 
adăpostită în umbra copacilor mari care stăruiau până la 
marginea mării. Cei doi pasageri săriră pe uscat şi se 
pierdură în pădure. Vâslaşii găsiră pentru ei şi pentru 
barcă o ascunzătoare sub tufele aplecate ca nişte evantaie 
uriaşe deasupra apei. 


Cu mult înaintea rugăciunilor din zori. Ali îşi adună 
comandanții de pâlcuri şi în puţine cuvinte le arătă 
planul său de atac. Din porunca sa, caii rămâneau în 
tabără. Marele vizir socotea că, sub ziduri, aceştia mai 
mult încurcă decât folosesc. Cinci mii de călăreți uşori 


primiră sarcini să facă paza taberei. Ali era prevăzător. 
Nimic nu lăsa la voia întâmplării. 

După ce soarele se ridică de vreo suliță pe cer, loan 
al Dobrogii văzu un tăvălug uriaş care se rostogolea 
domol către zidurile Varnei. Achingiii porniseră la atac. 
De departe semănau cu un tăvălug alb şi roşu ce 
acoperea câmpia treptat. Puţini călăreți printre ei. Regele 
ghici că aceştia erau comandanții. Alături de loan, 
egumenul Lazăr, îmbrăcat în zale uşoare, cu o tolbă de 
săgeți prinsă într-o baieră la spate şi cu arcul în mână, 
privea calm. Obrazul său frumos părea dăltuit în piatră. 
Uneori, privirile lui treceau departe peste tabăra 
achingiilor şi stăruiau îndelung. Aştepta el să apară ceva 
în zare? Parcă aşa se părea. Micuţul Grama, la fel 
echipat, încerca o uşoară strângere de inimă. Se afla 
pentru prima oară în război. Apărătorii Varnei cătau 
încremeniți spre tăvălugul uriaş ce însuflețise câmpia. Cu 
cât achingiii înaintau mai domol, cu atât forța lor părea 
mai mare. Dacă ar fi venit în iureş, aşteptarea ar fi fost 
mai uşoară. Timpul îndelungat de încordare măcina 
rezistența psihică a apărătorilor. Ali ştia asta. O învățase 
de multă vreme. Mai ştia că achingiii săi, bazându-se pe 
numărul lor mare, nu cad în asemenea suferință. Însă şi 
conducătorii Varnei cunoşteau această strategie psihică 
şi, de asemenea, un remediu. Comenzi aspre răsunară 
ici-colo, pe ziduri, iar oştenii prinseră să mute pietroaiele 
dintr-un loc în altul, aparent fără nici o noimă. 

Tăvălugul ajunse la vreo două sute de paşi, dar nu 
către poarta de miazăzi, ci direct pe centrul zidurilor. loan 
al Dobrogii aştepta cu înfrigurare să-i vadă că îşi schimbă 
direcția. Ali chibzuise bine. Dacă ar fi venit numai către 
ținta cea mare, apărătorii oraşului ar fi avut vreme să-şi 
mute oştenii. La un semn al său, douăzeci de mii de 
achingii se rupseră brusc spre miazăzi. Ceilalți manevrară 
în evantai de-a lungul zidurilor. loan respiră uşurat. 
Vicleşugul egumenului începea să-şi arate roadele. 

Mulţi oşteni erau pe creste. Dar cei mai mulți se 


ocupau cu partea cea mai grea a apărării. Ei aduceau alți 
bolovani pe ziduri şi se ocupau cu focurile şi cu ridicarea 
cazanelor în care clocotea apă fiartă. Cei de sus primeau 
totul la îndemână. O seamă de oşteni şedeau în 
aşteptare, gata să primenească rândurile celor de sus şi 
să ia locul morţilor şi răniților. În port, corăbiile ce 
îmbarcaseră o parte din femeile şi copiii Varnei aşteptau 
un semn pentru a ieşi în larg. Fumul multor focuri 
stăruia peste oraş. Câţiva bătrâni îşi găsiseră loc pe 
lespezile din piață. Nu vorbeau între ei. Şedeau cu 
gâturile slabe întinse parcă în aşteptarea unui anumit 
zgomot. Uneori îşi rețineau respirația. Timpul trecea greu 
pentru ei. În inimile lor doreau să nu audă niciodată acel 
zgomot. Şi totuşi, ceva era parcă mai tare decât acea 
dorință. Parcă voiau să se sfârşească odată chinurile 
aşteptării. Tresăriră. De pe ziduri răzbeau strigăte 
puternice. De dincolo de întărituri venea un zgomot mai 
slab, ca de stup în toiul roitului. Dar acum, bătrânii nu 
mai luau seama la zgomote, ci priveau spre crestele 
zidurilor la fel de încordați ca şi mai devreme. Strigătele 
izolate ale celor care mureau sau cădeau răniți nu 
reuşeau să-i tulbure, fiindcă îşi concentraseră atenţia 
numai pe creste. Trecură câteva ceasuri. Însă ei nu mai 
percepură nici goana timpului. Apoi observară mirați că 
la poarta de sud mişcarea încetase. Apărătorii nu mai 
erau în picioare. Mai aşteptară cu răbdare. Parcă totul se 
liniştise. Auzul lor din nou treaz înregistra doar linişte. O 
linişte grea ca după furtună. Cerul gurii era uscat din 
cauza încordării. Porniră domol către ziduri. O seamă de 
oşteni aproape că îi striviră în goana lor spre poarta de 
miazănoapte. Zadarnic încercară să întrebe ceva. Nimeni 
nu avea vreme pentru ei. 

Prin câmpia de dincolo de Varna achingiii se 
retrăgeau în tabără, frânți de oboseală. Puțin după prânz, 
Ali primi veşti. Ghiaurii căzuți de pe ziduri fuseseră siliți 
să vorbească. Fiecare dintre ei afirmase că în oraş sunt 
peste paisprezece mii de apărători. 


Marele vizir şi aghiotantul său se priviră uimiți. Cei 
doi corăbieri florentini nu mințiseră. 

— lar dacă n-au mințit, spuse Ali cu tristețe, 
înseamnă că zidurile porții de miazănoapte sunt cu 
adevărat şubrede. Acolo trebuia să atacăm cu grosul 
forțelor noastre. E de mirare că Ben-Din s-a putut înşela 
atât de grav. Mâine în zori acolo vom ataca. 

După numărătorile de cuviință, Varna înregistra 
peste trei sute de morţi şi aproape o mie de răniți. În 
tabăra turcească, opt sute de morți şi peste două mii de 
răniți. Mulţi dintre aceştia rămăseseră striviți sub 
bucăţile de stânci aruncate de pe ziduri. 

În oraş nimeni nu căta spre destindere. Nimeni nu 
avea puterea să-şi manifeste din plin bucuria. Încordarea 
fusese prea mare. Continuând planurile egumenului 
Lazăr, oştenii părăseau poarta de miazăzi şi o întăreau pe 
cea de miazănoapte, unde spera loan al Dobrogii să fie 
următorul atac. Însoţit de Toma, de Grama şi de iscusitul 
egumen, el nu cobori de pe înălțimile zidurilor şi le privea 
adesea gânditor. Numai Lazăr se uita în altă parte, 
undeva, peste tabăra turcească. De ce oare? 


Capitolul 7 


Trecuse de prânz şi era cald. Cerul parcă se 
transformase într-un rug uriaş. Peste câmpie stăruia 
miros greu de sânge. În jurul Varnei nu plouase de mult. 
Pământul ars de soare crăpase ici-colo. Sumedenie de 
gâze porniseră în recunoaştere, fiindcă iarba uscată, 
închircită la rasul pământului, greu oferea adăpost 
împotriva arşiței. Poarta de miazăzi a oraşului era 
deschisă. Cei din oraş îşi adunau morții. 

Când soarele căzu spre asfințit, un sol părăsi oraşul 
călare, purtând steag alb. Achingiii îl prinseră grabnic. 
Ajuns în fața marelui vizir, solul salută frumos, după 
datină. Spre deosebire de alți comandanți mai trufaşi din 
fire, acesta îi zâmbi şi îl încurajă să vorbească. 

— Strălucitorule! grăi omul. Măria-sa, despotul loan 
al Varnei şi Dobrogii, îți trimite prin mine sănătate şi 
viață lungă. 

— Îţi mulţumim. Oare numai pentru asta ai venit? 

— Nu, înălțimea-ta. Măria-sa loan îngăduie oştenilor 
voştri să-şi adune morții de sub zidurile oraşului. El 
socoteşte că merită să fie îngropaţi cu cinste. 

Ali cătă înaintea sa îngândurat. Rar întâlnise 
duşmani cu suflet atât de ales ca al despotului loan. 

— Îţi mulțumim încă o dată şi vom ţine seama de 
bunăvoința stăpânului tău. Păcat că a uitat prietenia cu 
noi. Ar mai fi timp să stăm la masa tratativelor. 

— Strălucitorule! răspunse  călărețul vădit fără 
teamă. A vorbi despre prietenie şi tratative acum, când 
oştile voastre sunt aici, mi se pare o glumă. 

— Ai împuterniciri să respingi propunerile noastre de 
pace? 

— Am. Sunt primul sfetnic al despotului. 

— Dar nici nu le cunoşti. 

— Ah, strălucitorule, credeți una ca asta? Dacă 


sultanul ar fi urmărit pacea, oştile voastre nu s-ar afla în 
fața Varnei, ci numai solii săi. 

— Eşti inteligent, omule. Cum te numeşti? 

— Toma, luminate mare vizir. 

— Eşti liber, cavalere Toma. Să-i duci salutul nostru 
stăpânului tău! 


Odată cu umbrele înserării, cei peste o sută de 
călăreți ai vizirului se retraseră spre tabără, purtând cu ei 
ultimele cadavre ale foştilor luptători. loan al Dobrogii 
adormise îmbrăcat pe o canapea din cabinetul său. Casa 
egumenului parcă îşi pierduse strălucirea prin lipsa lui 
Sima şi a cavalerului blond. Micuţul Grama nu avea chef 
de somn. Pe fața sa stăruia îngrijorarea. Viața prietenului 
său atârna de un fir de aţă. Nici Lazăr nu-şi găsea locul. 
Rămăsese pe ziduri până la căderea întunericului. 
Privirile sale  scormoniseră zarea dinspre măreția 
pădurilor. Coborâse de acolo târziu şi îngândurat. Nimeni 
nu bănuia ce aştepta el. 

În zori, turcii porniră din nou la atac. Dulgherii lui 
Ali, îndemnați de ofițeri, lucrau fără zăbavă prin pădurile 
din jur. Lângă poarta de miazănoapte a Varnei primele 
săgeți zbârnâiră prin aer. Curând, încleştarea cunoscu 
întreaga ei putere. 

Trecuseră vreo trei-patru ceasuri. Achingii rămaşi în 
tabără priveau spre oraş mirați de atâta rezistență a 
apărătorilor. Aşteptau din moment în moment să vadă 
steagurile lor pe creste. Un ofițer urmat de unul dintre 
acei oşteni-dulgheri ce lucrau prin pădurile din jur 
treceau printre corturi privind cu multă atenţie. După 
felul cum iscodeau, era limpede că urmăreau ceva. 
Nimeni nu-i luă în seamă. Rătăceau prin tabără de peste 
trei ceasuri. Privirile agere ale ofițerului zăboviră asupra 
unui cort păzit de doi achingii. El socoti că acolo era ceea 
ce căuta, fiindcă celelalte corturi nu aveau străji 


dinaintea lor. 

— Prizonierii ghiauri sunt aici? întrebă cu severitate. 

— Aici, înălțimea-ta, răspunseră oştenii într-un glas. 

— Măritul vizir vă porunceşte să-i ducețţi la el. 

— Dar strălucirea-sa e lângă porţile Varnei, grăi 
unul dintre ei cu mirare. 

— Ştiu. De acolo venim. Vor fi traşi în țeapă chiar 
lângă ziduri. 

— Îndată, înălțimea-ta, se luminară achingiii. 

Apoi intrară în cort să-i scoată pe ghiauri. Spre 
mirarea lor observară prea târziu că ofițerul şi dulgherul 
veniseră după ei. În semiobscuritatea de acolo două cuțite 
loviră cu sete. 

Un sfert de ceas mai târziu cei doi achingii dormeau 
somnul de veci dezbrăcați de straiele lor. Ofițerul urmat 
de trei oşteni cu topoare în mâini ieşiră din tabără către 
pădurea din miazăzi. Străjile din jurul taberei abia 
catadicsiră să-i privească o clipă, fiindcă ochii lor erau 
îndreptați asupra zidurilor Varnei. Ofițerul şi cei trei 
însoțitori nu se opriră lângă dulgherii răspândiți prin 
pădure, ci trecură mai departe şi se afundară adânc în 
codru. 

— Santa Madona! exclamă unu dintre oştenii- 
dulgheri. Cred că am scăpat cu bine. 

— Ce zice? îl întrebă Sima pe blondul. 

— Zice în italiană că am scăpat cu bine. 

— Domnule! vorbi Sima din nou privindu-l pe Ruk 
Spear, căruia nu-i stătea tocmai rău în straiele de ofițer. 
E o minune că ați intrat printre achingii. Dacă mi-ar 
spune-o cineva, n-aş crede, cu toate că am văzut multe la 
viața mea. 

— Nu-i chiar o minune, zâmbi Ruk. Dacă porți 
aceleaşi straie, nicăieri nu poți intra mai uşor decât într-o 
oaste mare. Într-o oaste mare nu toţi oamenii se cunosc 
între ei. 

— Cum ați ajuns în tabără? Cum ați făcut rost de 
straie turceşti? 


— Am folosit o barcă de pescari, după care ne-am 
strecurat prin codru. Apoi am înjunghiat un ofițer şi un 
dulgher care se cam depărtaseră de soții lor. Şi acum, la 
drum, prieteni! Mai avem mult de mers. Şi nu-i uşor. O 
seamă de achingii răscolesc împrejurimile pentru a 
preveni un atac duşman lor. Abia când vom ajunge la 
barca ce ne aşteaptă putem respira mai în voie. 

Cei patru fugari îşi continuară drumul atenți la 
fiecare foşnet. Doar Sima înainta mai greu cu straiele 
turceşti prea lungi pentru picioarele sale scurte. Lângă 
zidurile oraşului, cumpăna victoriei se apleca parcă 
domol către achingii. Erau prea mulți față de harnicii 
apărători. Ridicaţi în şeile cailor, Ali şi Ibrahim urmăreau 
lupta cu atenție şi slobozeau porunci. Un călăreț ajunse 
cu greu în fața marelui vizir. Acesta îl recunoscu pe 
comandantul străjilor din jurul taberei. 

— Ce s-a întâmplat, lusub? 

— Rău, strălucitorule. O oaste de ghiauri călăreți ne 
atacă din spate. Dulgherii aflați prin păduri au fost 
doborâți cu săgeți otrăvite. Cei şase mii de achingii 
rămaşi în paza taberei le fac față. 

— Câţi sunt? 

— Mulţi, strălucitorule. Apar din păduri în grupuri 
nu prea mari, slobod săgețile otrăvite asupra noastră şi se 
retrag. 

— Înseamnă că nu sunt prea mulţi. 

— Aşa m-am gândit şi eu la început, dar după 
spusele unor dulgheri care au scăpat cu viață, se pare că 
ghiaurii au împânzit pădurile. 

— Dar iscoadele noastre? 

— Nu s-au întors. 

— Totuşi, un lucru e limpede. Dacă nu încep lupta la 
câmp deschis, înseamnă că sunt puțini şi n-au curajul să 
o facă. 

— Poate, strălucitorule, murmură lusub. Poate că 
sunt doar avangarda ghiaurilor. Nu cred că-i bine să fim 
prinşi din două părți. 


Ali-paşa chibzui o clipă. Cu săgeți otrăvite loveau 
doar tătarii şi ghiaurii de la miazănoapte de Dunăre. 
Îngândurat, ridică mâna stângă în sus. Trâmbiţele 
porniră să sune încetarea atacului. Undeva, pe o creastă 
de zid, egumenul Lazăr privea peste tabăra turcilor. Pe 
fața lui frumoasă apăruse un zâmbet. 

Spre miazănoapte, pădurile nu înaintau până la 
malul mării. O câmpie îngustă, a cărei lățime rar trecea 
peste două mile, şerpuia alături cu apa până departe. 
Oştile de achingii folosiră panglica aceea pentru a ieşi din 
presupusa încercuire. Ali nu avea de unde să ştie că 
oştile duşmane din păduri abia se ridicau la o mie două 
sute de călăreți. O mie dintre ei erau oştenii domnului 
Ţării Româneşti, iar două sute cei trimişi de comitele 
Staicu sub comanda încercatului cavaler Bogdan. Câtă 
vreme durase strângerea corturilor, Ali răspândise prin 
păduri patrule numeroase. Dar nimeni nu putea da ştiri 
sigure despre câți erau duşmanii. Cine i-ar fi putut 
număra printre hățişurile codrilor? Câţiva oşteni căzuți 
din rândurile românilor îl dumeriră pe marele-vizir despre 
obârşia duşmanului. 

— Oare nu am renunţat prea uşor la cucerirea 
Varnei? întrebă Ibrahim. 

— Nu, răspunse Ali. De fapt, după discuţia cu Ben- 
Din mi-am dat seama că Varna greu poate fi luată. Fără 
sprijinul unei flote, fără bombardele atât de folositoare la 
un asediu şi cu un duşman înştiințat şi pregătit din 
vreme, am fi pierdut prea mulți oameni. Şi aşa avem 
peste o mie de morți. Cât despre răniți, să nu mai vorbim. 
După ce vom cuceri Dobrogea, Varna va cădea singură, 
fiindcă rămâne izolată. N-am avut destul curaj să trec 
peste poruncile sultanului şi să atac întâi Dobrogea, aşa 
cum plănuisem. lată una din marile mele greşeli. După o 
victorie, nimeni nu se gândeşte că i-ai nesocotit porunca. 

— Strălucitorule! replică Ibrahim. Dar şi în Dobrogea 
sunt cetăți puternice. Caliacra e cel puţin la fel de tare ca 
Varna. Apoi Tomisul... 


— Ştiu. La noapte, o sută de călăreți vor pleca spre 
Adrianopole. De va ajunge măcar unul acolo, şi tot e bine. 
Îi cer sultanului să-l trimită pe Abdulah cu o flotă 
puternică şi să ne aducă bombarde pe corăbiile sale. Sper 
că măcar acum va înțelege padişahul necesitatea lor. La 
Varna am făcut multe greşeli. Cei doi ghiauri, chipurile 
florentini, ne-au tras pe sfoară. Abia acum am priceput 
jocul făcut de ei. Întâi, stârnindu-ne bănuieli asupra lor, 
ne-au dat să înțelegem că poarta de miazăzi ar fi mai 
slabă. Apoi, când am căzut de-a binelea în cursă crezând 
că nu ne-au mințit, ne-am îndreptat atacurile spre 
miazănoapte. Ghiaurii din oraş au avut răgazul să-şi 
mute forțele acolo unde se aşteptau să lovim. Frumoasă 
tactică! loan al Dobrogii e un mare general. lar noi 
învăţăm că oşteanul niciodată nu ştie destul. Totdeauna 
mai are ceva de aflat. La un pericol din spate nu s-a 
gândit nimeni dintre noi, fiindcă de-a lungul Balcanilor n- 
am întâlnit împotriviri. Însă nimic nu e pierdut. Fără 
supunerea Dobrogii şi a Varnei nu mă întorc la 
Adrianopole. 


Sus, pe o creastă de zid, despotul Ioan privea cu 
mirare spatele oştilor de achingii. Alături de el, egumenul 
Lazăr zâmbea. 

— Ce i-a îndemnat, oare, să ridice asediul? întreabă 
loan. 

— Multe, grăi egumenul şăgalnic. Întâi, atacurile 
rămase fără rezultat. Apoi, cei o mie două sute de călăreți 
care i-au lovit din spate. 

— Ştiaţi despre ei? îl cercetă regele cu atenție. 

— Ştiam. Eu i-am chemat. Sunt călăreții măriei-sale 
Mircea. Ar fi fost o greşeală să lăsăm toate oştile în 
Dobrogea, când Varna stătea sub astfel de greutate. 

Regele intui  mustrarea ascunsă în vorbele 
meşteşugite ale egumenului. El se opusese la aducerea 


lor, fiindcă mizase mult pe prospețimea acestora în 
luptele ce aveau să urmeze. Dar mai ales îi lipsise 
convingerea că Ali nu va trimite o parte din achingiii săi 
asupra Dobrogei, aşa cum ar fi fost firesc, ci va ataca 
Varna cu toate forțele sale. În mintea despotului stăruia 
totuşi o nedumerire. Dacă Lazăr poruncise călăreților lui 
Mircea să vină acolo, înseamnă că el nu-i doar un simplu 
egumen, aşa cum lăsa să pară. 

O barcă de pescari cu patru pasageri turci în ea 
intră în port escortată de altele. Când acostă la cheiul 
Varnei, câțiva oşteni îi înconjurară grabnic. Fuseseră 
observați de departe. Cineva din mulțime îi recunoscu pe 
presupuşii turci. Ruk, Sima, Carapelese şi cavalerul 
blond o luară încet către casa egumenului. 

Târziu, după prânz, o seamă de călăreți galopau 
către porțile oraşului. În fruntea lor era tânărul cavaler al 
Ordinului Basarab, roşcovanul Bogdan. Pe străzile pline 
la refuz, locuitorii români, bulgari, greci, armeni se 
îmbrățişau fără alegere. Şi abia acum observară că e o 
după-amiază de mai tare frumoasă. Sub apăsarea unor 
slabe adieri de vânt, marea cu poalele ridicate a desfrâu 
dansa dinspre orizont către maluri. Crestele înspumate se 
spărgeau lângă țărm în mii de lumini de o clipă, apoi 
mureau. Altele le luau locul. 

Iscoade repezite după oştile marelui vizir soseau din 
ceas în ceas şi aduceau veşti sigure că Ali nu avea de 
gând să se întoarcă asupra Varnei. Cel puţin nu acum. 

Văzându-l pe Arad în anticamera despotului, 
cavalerul Bogdan zâmbi galeş. 

— Ei, ei, domnule! spuse mirat şi bucuros în acelaşi 
timp. lată o surpriză plăcută. Mă aşteptam să vă 
întâlnesc oriunde, însă nu aici, într-un oraş asediat. Dar, 
cu harurile voastre, nu mă mai mir de nimic. 

O clipă, ochii roşcovanului se subțiară ca în fața 
soarelui mult. Privirile sale căzuseră din întâmplare pe 
minunatul inel ce stăruia în degetul blondului. 

„Hm! reflectă Bgdan. Acum şapte-opt luni când am 


fost la Caliacra, inelul acela avea alt stăpân. Parcă nu-mi 
vine a crede, ba pot să fac pariu că tânărul blond nu l-a 
luat de la despot prin forță şi nici cu împrumut. lar dacă 
aşa stau lucrurile, de ce a ajuns oare în degetul său?” 

Cina cu mulți invitați şi prezidată de despot se 
desfăşură fără toasturi. Cine s-ar fi gândit la ele acum, 
când războiul nu făcuse decât o pauză scurtă. 

După ce şezu multă vreme de vorbă cu Lazăr, 
Bogdan părăsi oraşul alături de oamenii săi. Curând, 
întreaga oaste a românilor făcu un ocol pentru a nu fi în 
apropierea achingiilor şi se îndreptă către miazănoapte. 
La puţină vreme după plecarea lui Bogdan, cavalerii Ruk 
Spear şi Carapelese îşi luară rămas bun de la despot şi de 
la ceilalți. Caii lor sprinteni galopau spre apus. Cei doi 
cavaleri îşi făcuseră datoria la Varna, cu mult peste 
aşteptări. Acum rosturile lor îi chemau prin alte părți. La 
brâu, fiecare purta câte o sută de ducați de aur, dăruiți 
cu generozitate de loan al Dobrogii. Ruk şi Carapelese nu 
făcuseră mofturi. Astfel de obiceiuri erau curente şi la 
modă pe vremea aceea. Chiar fără obiceiul pomenit, greu 
s-ar fi putut lipsi de frumoşii sunători. În afară de caii de 
sub ei, de armele ce le purtau şi de straie, nu cunoşteau 
altă avere. Ruk împlinise patruzeci de ani, vârstă la care 
oamenii se gândesc la pragul bătrâneții şi la alte rosturi. 
Cavalerul nu-şi bătea capul cu asta. Nu avea nici casă, 
nici familie. Sau poate că avea o casă cine ştie pe unde. 
Taciturn din fire, Spear nu-şi deschidea sufletul nici 
măcar în fața bunului său prieten, Carapelese. Spre 
deosebire de Ruk, genovezul adesea părea apucat de 
limbariță. Lucru ce nu-l supăra cu nimic pe cavalerul 
sârb obişnuit să nu-i asculte frazele, ci numai sunetele 
înalte. Frazele nu-l interesau. Şi, cu toate că genovezul îi 
povestise întreaga sa viață de nenumărate ori, sârbul ştia 
puţine lucruri despre el. Fiindcă vorbele lui Carapelese 
aproape totdeauna se loveau de învelişul gândurilor lui 
Ruk. 

Făcură popas într-un luminiş de pădure. Zorile erau 


pe aproape. Dar nu numai ei părăsiseră Varna. Puțin 
după miezul nopţii, vreo douăzeci de corăbii ieşiseră din 
port. Pe una dintre ele călătoreau spre Caliacra despotul 
loan, cavalerul Toma, câţiva curteni, Arad, Cirstev şi 
micuțul Grama. Doar egumenul Lazăr lipsea. El pornise 
călare într-o direcție necunoscută celorlalți. Era de mirare 
că un biet egumen se încumetă la drum prin Balcanii 
bătuți adesea de lotrii şi intrați sub focul războiului. 


* 


Tânărul Gogoaşă, încărcat cu cele două pungi ale 
cavalerilor Grama şi Arad, ieşi mulțumitor din plăcuta 
câmpie a Bârsei. Făcuse ocol mare în jurul Braşovului. 
Oraşul nu-l atrăgea. Teama de o întâlnire cu gărzile cerea 
prudență. Cum vremea era frumoasă, cum banii atârnau 
greu la brâu, Gogoaşă înainta plin de mulțumire. 
Chilipirul picat pe neaşteptate de la nătărăii cavaleri 
merita veselia de care era cuprins. Numai un nărod s-ar fi 
lipsit de aşa noroc. Acestea erau gândurile lui. Apoi 
descoperi că banii îl neliniştiseră zi şi noapte. Ce 
minunate zile apucase el nu cu mult înainte, când 
singura grijă a sa era doar mâncarea. 

„Da, cugetă el. Nu era tocmai rău. Însă nici bine ca 
acum, încercă să se îmbărbăteze. Acum sunt boier. Pe la 
hanuri doar mişc un deget şi se reped slujitorii să mă 
ospăteze. Straiele mele noi îi fac pe oameni să mă 
privească plini de respect. Nu mai sunt pramatia şi lotrul 
Gogoaşă, ci domnul. Zău că nu e tocmai puțin lucru. 
Pentru a ajunge pe Valea Ampoiului, va trebui să ţin 
drumul spre Sighişoara şi Mediaş. Nu mă duc eu cu banii 
la Sibiu nici în ruptul capului. Fostul stăpân, fiindcă 
acuma nu mai am stăpân, poate să trimită alți bani. Cam 
aici ar fi locul pe unde să o iau către Făgăraş şi Sibiu. 
Nărodul de cal parcă trage spre asta. Ei şi? De fapt, 
totdeauna am văzut Sibiul în trecere. Niciodată pe 
îndelete. Parcă-i mare lucru să fac un ocol pe acolo? Doar 


îmi dă mâna. Şi cine mă opreşte? Asta nu înseamnă că 
duc şi punga la adresa dată de cavalerul Arad. Am să trec 
prin oraş, mă opresc la un han, pun ochii pe vreo muiere 
mai acătării şi stau o zi sau două. Nu mai mult.” 

Cu acele gânduri îşi îndemnă calul pe drumul 
Făgăraşului. În toiul celei de-a doua zile, ajunse la porțile 
Sibiului. Nimerise într-o vreme de târg. Multe care 
încărcate intrau acolo. Multe ieşeau. Hanurile greu 
făceau față liotei de muşterii. Datorită unui bănuț de aur, 
Gogoaşă găsi adăpost mai uşor decât alții, minunându-se 
de puterile vrăjite ale sunătorilor. Petrecu vreo câteva 
ceasuri încântătoare. Vinul de Târnave, atât de prețuit 
prin acele părți, îi tinu tovărăşie vremelnică, fiindcă 
sfătosul mărunţel prețuia cumpătarea. Bău doar o 
jumătate de găleată. E drept că picioarele lui cam fugeau 
în lături când urcă spre odaia ce i se pregătise, dar 
temeiuri de îngrijorare nu-şi făcu nimeni din han, ceea 
ce-l supără vizibil. După un somn bun, i se adresă unui 
slujitor: 

— Băiete, e seară sau dimineață? 

— Dimineaţă, domnule. Aş zice că-i chiar prea de 
dimineață pentru un oaspete atât de ales. 

— Asta cam aşa e. Sunt un boier înțelept. Însă 
lenevia patului rar mă atrage. 

— Vai, domnule! grăi acesta cam descumpănit. Se 
cuvine oare să vorbiți aşa? Boierii sunt făcuți numai 
pentru odihnă. Slujitorii pe care cred că-i aşteptaţi vor 
alerga în locul vostru. 

Încântat de vorbele tânărului rândaş, Gogoaşă 
rămase pe gânduri. 

„Fir-ar să fie, socoti cu adâncă mirare. Uite că nu m- 
am gândit la asta. Şi zău că a cam venit vremea să-mi 
caut un slujitor. Însă nu acum. Întâi dau o raită prin 
oraş. O să trec aşa, ca din întâmplare, pe la adresa 
primită de la cavalerul Arad. Nu că aş avea nevoie, ci 
numai aşa ca chestie. Să văd şi eu cine locuieşte acolo. 
Dar punga nu o dau. Nu mă întâlnesc eu de două ori cu 


astfel de baftă.” 

Îngândurat, străbătu o sumedenie de străzi, până 
când o nimeri pe cea căutată. Casa, cam prea mare, cu 
poartă sub ea, nu-i spunea cine ştie ce. O casă veche, 
obişnuită şi prin alte părți. 

„O casă fără curte? se întrebă. O casă fără curte nu 
face nici cât o ceapă degerată. Numai curtea îi dă 
strălucire.” 

Poarta era descuiată. Trecu pe sub ea şi murmură 
satisfăcut. 

— Are. 

Curtea, pietruită frumos cu piatră de râu, cuprindea 
pe stânga o seamă de ronduri cu flori, bine întreținute. La 
celălalt capăt al curţii, o casă mai mică, împrejmuită cu 
pridvor de lemn vopsit în alb şi acoperit de plante 
agățătoare, arăta mai prietenoasă, mai îmbietoare, decât 
hardughia dinspre stradă. Cineva stropise pietrele în 
jurul pridvorului. Lumina soarelui intra acolo ca o felie 
uriaşă, sau ca o jumătate de evantai, după cum o lăsau 
zidurile să pătrundă. Tufele de regina nopții, încă nepălite 
de arşiță, răspândeau un parfum delicat. Când ajunse în 
fața pridvorului, o tânără măruntă la trup, îmbrăcată în 
rochie albastră şi cu guleraş alb de dantelă, ieşi din casă 
şi îl întrebă: 

— Pe cine căutaţi, domnule? 

— Pe doamna Dumitra. 

După care socoti, privind-o lacom: 

„Să mă ia dracul dacă asta nu-i Zâna-Zânelor!” 

— Cine sunteți? 

— Păi, cin” să fiu? Sluji... ăăă... scutierul cavalerului 
Arad. Numele meu e Gogoaşă. 

— Aşteptaţi o clipă, domnule. 

Fata reveni curând, urmată de o soră a ei, sau cam 
aşa ceva. 

— la loc, tinere, îi făcu semn aceasta spre nişte 
scaune de răchită aflate în pridvor. 

Dar Gogoaşă rămăsese cu gura căscată şi nu auzi 


invitația. Apoi se dezmetici şi puse un genunchi pe prima 
treaptă a scării ce ducea spre izvor. 

„Sfântă Fecioară! gândi fără a-şi lua ochii de la cea 
mai înaltă. Aici e lăcaşu' zânelor.” 

Tânăra doamnă sau fată, cu fața la fel de proaspătă 
ca şi a celeilalte, cu ochii azurii şi părul strâns în coc, era 
una din acele ființe care prin simpla lor apariție parcă 
aduc strălucire în jur. 

— Înălţimea-voastră! bâigui Gogoaşă năuc. Sunteţi 
oare sora mai mică a cavalerului Arad? Că eu pe mama... 
adică... vreau să zic... 

— Eu sunt mama, tinere. 

— Aşa, aşa! aprobă Gogoaşă, fără să priceapă nimic. 
Fiecare muiere e mamă... că toate mamele au prunci... 
chiar dacă altele n-au... că şi cele fără, tot mame... d- 
aia... să vă trăiască pruncul! Însă eu pe mama cavalerului 
o caut, reuşi să o scoată la liman mai ca lumea. 

— Păi eu sunt mama cavalerului. 

— Aşa de tânără? îl luă gura pe dinainte. 

— Nu mai sunt tânără. Am aproape treizeci şi şase 
de ani. 

— Pe cele trei cazne! exclamă uluit. Atunci punga... 
şi scrisoarea... Adică nu, scrisoare n-am, de ce să mint? 
Numai ce mi-a zis să vă spun. 

— Pofteşte în pridvor! zâmbi gazda. 

Când, după o jumătate de ceas, mărunțelul părăsi 
casa, făcu o pauză în mijlocul străzii şi grăi cumpătat: 

— Să te ia dracu, boier Gogoaşă. Punga s-a dus pe 
gârlă! În Valea Ampoiului nu mai am ce căuta, fiindcă 
acolo sunt numai oameni deştepţi. Proştii n-au loc. Dacă 
nu iau seama la cea de-a doua pungă, pot să mă spânzur 
de primul copac fără nici o pagubă. Prea e plină lumea de 
nătărăi. 

Parcurse drumul până la han înjurând în gura mare. 
Dar, curios, înjurăturile nu-i dădeau aceeaşi satisfacție ca 
altădată. Ajuns în odaie, Gogoaşă se trânti îmbrăcat peste 
cuvertura de lână a patului. Îi trecuse mânia, iar în minte 


nu-i mai stăruia paguba suferită, ci altceva. 

„Mărunţica e foc şi pară! chibzui cu ochii închişi, 
încercând să şi-o închipuie. Ce ochi! Rotunzi şi negri ca 
tăciunele. Aiurea! Nu ca tăciunele. Prea strălucesc. 
Genele lungi se lasă peste ei ca un capac peste lada cu 
aur. Când saltă genele...” 

Nu reuşi să meargă mai departe, fiindcă marile ei 
haruri stăteau în ochii rotunzi, ca de veveriță, iar alte 
însuşiri ale ei nu reuşeau să-i întreacă. Nici măcar 
zâmbetul care îl băgase în răcori. 

„Încă nu sunt sărac, reflectă el. Mai am o pungă. 
Însă fata nu e de nasul meu. Prea e frumoasă. Pe urmă, o 
fi de neam ales. Eu n-aş putea spune că sunt al dracului 
de slut, dar nici frumosu'” frumoşilor. Am să mai trec pe 
aici. Acum e vremea să o iau din loc. Dau o raită pe la 
Deva, aşa, ca să fie. Cine călătoreşte mult vede mult. Nu 
strică să ştiu cum arată surorile cavalerului Grama. Dar 
punga n-o scot de la brâu nici dacă se scufundă 
pământu”, altfel dau în mintea copiilor.” 

Părăsi oraşul îndată după miezul zilei. Trecuse podul 
peste apa Cibinului. Minunatul său armăsar o luase la 
pas. Privirile călărețului zăboveau când spre frumusețea 
munților din stânga, când către liniştea dealurilor din 
dreapta. 

„Plăcut e pe aici, gândi el. Însă ca la mine, pe Ampoi, 
nu-i nicăieri. Păcat că am rămas doar cu o pungă de aur.” 

Chibzuind astfel, auzi tropot în urma sa. Un călăreț 
parcă zorea să-l ajungă. Îl aşteptă. O călătorie în doi e 
totdeauna mai plăcută. Omul din spatele său nu arăta 
prea înstărit. Calul mărunt, bine proporționat, îi aminti 
despre acei purtători de poveri ce pot urca prin locurile 
grele ale munților. Şaua de lemn, încheiată la partea din 
față cu un pinten lucrat în crestături de cuţit şi vopsită în 
roşu numai pe Ampoi se purta. Peste şa o bucată de 
pănură îndulcea tăria aspră a lemnului. Călărețul, voinic, 
roşu la chip, cu pletele lungi peste care purta o pălărioară 
neagră, decolorată de timp, avea înfăţişarea paşnică. 


Vârsta lui se arăta între douăzeci şi treizeci de ani. 

— Noroc! salută necunoscutul ducând un deget la 
pălărie. 

Gogoaşă strâmbă din nas. În noua lui situație, când 
straiele, calul şi punga arătau frumoasă deosebire de 
celălalt, nu astfel de salut aşteptase. Trecu totuşi peste 
mărunta nemulțumire şi răspunse din vârful buzelor: 

— Noroc, tinere sărman! 

— Ce te face să crezi asta, domnule? bombăni 
pletosul cu o uşoară încruntare. 

Cuvântul  „domnule” schimbă răspunsul aspru 
pregătit de Gogoaşă. 

— Tinere! grăi cu blândeţe şi niţel afectat. Fără să 
vorbesc despre mine, care după cum vezi... fiindcă mulți 
îmi zic: înălțimea-voastră. Aş crede că hm... Pe drumuri 
trec fel de fel de oameni. Unii săraci, alții pricopsiți. Ai 
altă părere? 

— Nu. Însă pe oameni nu se cade să-i judeci numai 
după straie. Fără să mă laud, ţi-aş putea arăta doi ducați 
de aur. Domnia-ta poţi face asta? Eu vin de la târg unde 
am vândut nişte lână şi ceva brânză. 

În primul moment, Gogoaşă vru să ducă mâna la 
pungă ce atârna greu sub aripa hainei, dar prevederea îl 
opri. Mai avea cinci ducați din cei oferiţi de cavalerul Arad 
şi încă doi primiți în dar de la frumoasa doamnă. Cu un 
gest voit leneş, îi scoase în palmă şi zise: 

— Îmi pare rău că nu te-am întâlnit în târg. Eu sunt 
darnic. Dacă te întâlneam aveai acum şapte ducați în loc 
de doi. 

— Ehe! râse pletosul. Să fii domnia-ta sănătos. Nu 
ti-ar fi ajuns nici măcar pe sfert pentru mărfurile aduse 
de mine. Ai mei vin mai pe urmă în căruță. La ei sunt 
banii. Adică treizeci de ducați, minţi cu seninătate. 

— O fi, râse Gogoaşă cam nemulțumit. Mulţi au 
bani, dar puţini sunt cavaleri ca mine. 

— Domnia-ta nu eşti. 

— Ce te face să crezi? îşi împreună sprâncenele 


stufoase. 

— Păi, n-ai nici spadă, nici slujitori. Câţi cavaleri d- 
ăştia am văzut eu, să am atâta bine. Unde ai mai întâlnit 
dumneata cavaler cu topor în loc de spadă? 

— Ei, tinere, se vede că nu eşti prea umblat prin 
lume. Acum spada nu mai e la preţ, ci numai toporul. 

— Măcar ştii să te foloseşti de el? 

— Auzi vorbă! Cu ăsta iau pasărea din zbor, spuse 
trufaş, lovind cu palma peste muchia toporului ce atârna 
la şaua din piele. 

— Domnule! spuse pletosul neîncrezător, apăsând 
pe fiecare literă în parte. Nu aş vrea să te supăr, însă nici 
aşa să n-o luăm. Mulţi poartă topoare. Mulţi se laudă cu 
priceperea lor. Totuşi puțini mânuiesc un topor cum se 
cuvine. Ai vrea să-mi arăţi meşteşugul domniei-tale? 

— Oricând. 

— Acum. 

— Fie! aprobă Gogoaşă măreț. 

— Descălecăm? 

— Descălecăm. 

La vreo douăzeci şi ceva de paşi dincolo de marginea 
drumului, printre tufele multe, stăruia un copac ceva mai 
subțire ca mâna omului. 

— Te încumeți? arătă pletosul cu o mişcare a 
capului. 

— A, nu! Întâi să văd ce ştii dumneata, spuse 
Gogoaşă căruia nu-i convenea să rămână dezarmat lângă 
acesta. 

La fel de precaut, nici pletosului nu-i conveni o astfel 
de situație, ceea ce-l făcu să propună: 

— Aruncăm în acelaşi timp. 

„Hm! socoti Gogoaşă. Dacă se preface că aruncă şi 
rămâne cu toporul în mână?” 

— Tinere! grăi el prefăcându-se a chibzui adânc. 
Unul lângă altul s-ar putea să ne încurcăm în topoare. 
Poate că eşti un aruncător bun, însă eu n-am de unde să 
ştiu asta. Dacă mă loveşti din greşeală? Dă-te vreo 


cincisprezece paşi mai încolo. Şi eu voi face la fel în 
partea astălaltă. 

Pricepând unde bate Gogoaşă şi la fel de 
neîncrezător, pletosul se învoi. Aruncară topoarele aşa 
cum conveniseră şi fiecare dintre ele se opri în tulpina 
copacului. Cu paşi mari ajunseră amândoi acolo cam în 
acelaşi timp. Mâinile agere prinseră iute cozile topoarelor, 
apoi drumeții se priviră lung. 

— Eşti de pe Ampoi? îl întrebă pletosul uluit. 

— Sunt. Dar dumneata? 

— Şi eu. 

— De unde? 

— Păi de la Cumpăna Miresei. 

— Eu din Zlatna. 

— Numai pe la noi ştiu oamenii să folosească 
topoarele astfel. Eşti un ţintaş bun, domnule, îl privi 
pletosul cu plăcere. 

— Te cred, râse Gogoaşă. Am câştigat până acuma 
patru turniruri. 

— Nu-i rău. Asta înseamnă că şi eu aş putea... 

— Ah, nici vorbă! îl întrerupse mărunțelul. Eu le-am 
câştigat cu lancea. 

— Înţeleg, se întristă pletosul, fără să-şi arate 
dezamăgirea. 

Renumiţi pentru mândria şi încăpățânarea lor, 
oamenii de pe Ampoi rar şi-ar fi recunoscut o slăbiciune. 
lar despre sărăcia lor cam lucie nu discutau nici măcar 
între ei. 

— Ce mai e pe la noi? se interesă Gogoaşă, simțind 
că l-a apucat dorul de Zlatna. 

— Ce să fie? Bine. Vara, muncim prin pădure, mai 
mult în şagă. Iarna, huzurim. 

— Da, da, aşa a fost totdeauna pe la noi, aprobă 
mărunțelul, fără să  pomenească un cuvânt de 
neîncredere. 

El ştia bine ce înseamnă munca la tăiatul lemnelor. 
Muncă de ocnaş, fiindcă lemnul nu era prețuit de seniori 


aşa cum se cuvine. Poate că vitele şi oile ar fi dat 
frumoase câştiguri, dacă nu ar fi fost greu dijmuite de 
seniorii locului. 

— Frumos căluț! spuse Gogoaşă prietenos. 

— A, nu-i al meu, domnule! Eu am vreo câțiva aşa 
ca al domniei-tale, minţi pletosul fără să clipească. 

— Şi zici că eşti tăietor de lemne? 

— Cam aşa ceva. Peste vară tai şi fac doage. Iarna 
rostuiesc butoaie şi putini. 

După acel răspuns, Gogoaşă ştiu destul despre 
tânărul însoțitor. Meşterise şi el butoaie. Câştigul greu 
ajungea pentru mâncare. Butoaiele erau scumpe. Se 
vindeau cu preț mare prin târguri, dar asta o făceau 
seniorii prin oamenii lor. Pe Ampoi, toată lumea lucra 
pentru seniori. 

— Aş vrea să cumpăr nişte pământ pe la Zlatna. Un 
petec de pădure. 

— Asta nu-i greu dacă ai bani. Însă pădurile bune 
sunt scumpe. Îţi trebuie bănet, nu glumă. 

— Ei, şi? răspunse Gogoaşă arătându-i punga 
burduşită cu sunători. 

Acum nu-i mai era teamă să se ferească. Despre 
cinstea ampoienilor ştia toată lumea. El de mult nu mai 
era ampoian decât cu sufletul. Umblase hai-hui prin lume 
şi învățase ceva din obiceiul de a pişca de pe la alții. 

— Nu-i rău, aprobă pletosul fără să facă ochii mari. 
Mândria l-ar fi oprit să se mire chiar în fața a o mie de 
pungi. 

— Hai, ia un ducat! 

— Domnule! se răsti omul. Drept cine mă iei? Noi nu 
primim pomană. 

— Ți-am zis eu că de pomană? Te plătesc. Vreau să-i 
duci cuiva cinci ducați. Şi să-i spui că sunt din partea 
cavalerului Gogoaşă. 

— Asta-i altceva. Cui să-i dau banii? 

— Întrebi în Zlatna de Pătru Gogoaşă. Îl ştie toată 
lumea. 


— Păi, domnia-ta nu mergi într-acolo? 

— Nu. Am treburi la Deva. 

Pletosul nu mai spuse nimic şi primi banii. Ducatul 
dăruit de Gogoaşă pica grozav de bine, fiindcă cei doi 
ducați cu care se fudulise mai devreme erau ai unui 
cumătru. 

Dincolo de Sebeş se despărțiră fiecare cu drumul 
său. Va precumpăni oare partea cea bună din sufletul lui 
Gogoaşă? Va duce el oare punga atât de necesară 
surorilor Grama? 

Cal şi călăreț înnoptară undeva în câmp, nu departe 
de Vint. Gonaciul era prea obosit pentru a se putea târî 
până acolo. Culcat în iarbă, mărunțelul şezu treaz multă 
vreme. 

„N-ar fi fost mare lucru să dau o raită pe acasă, 
chibzui el. Însă după bătaia pe care mi-a tras-o tata acum 
patru ani, încă nu mi-a trecut supărarea. Când o primi ăi 
cinci ducați, o să vadă tata... ăă... senioru’ Pătru 
Gogoaşă...” 

Dar nu merse cu gândul până acolo încât să observe 
ce va vedea Pătru. Cuvântul „senior” îl copleşise de-a 
binelea. 


Capitolul 8 


Într-o zi de iunie, egumenul Lazăr făcu o vizită la 
castelul comitelui Staicu. Drumul prin pădure şi prin 
câmpie nu-l obosise, chiar dacă pe fruntea sa înaltă 
apăruseră broboane. Arşiţa din pragul zilei avea puteri 
până în desişurile codrilor. Cunoscut şi prețuit la castel, 
egumenul îşi lăsă gonaciul în seama unui rândaş. 
Majordomul, plăcut surprins de vizita prelatului, îi ieşi 
înainte gata să-l conducă dar, după primii paşi, oaspetele 
şi omul casei se opriră. Margareta cobora treptele spre ei 
într-un uşor strai cavaleresc. Cizmuliţele sale cu tocuri 
înalte băteau sprintene pe minunatele dale de marmură. 
Egumenul o privi cu ochi fin de cunoscător al frumosului. 
Cămaşa îi scotea în relief umerii mici şi rotunzi pentru a 
cobori în linii armonioase către pieptul delicat, sprinten şi 
săltăreț la fiecare pas. Pantalonul din postav, prins în 
cizmele strâmte ca nişte mănuşi, lăsa să se vadă formele 
tinereşti. 

— lată o adevărată plăcere, sfinția-ta, veni ea cu 
mâna întinsă. 

— Doamnă! zâmbi Lazăr aplecându-se cavalereşte în 
loc de cuvenita binecuvântare. 

— Mă miră faptul că adesea călătoriți singur. Lotrii 
bat uneori drumurile chiar până pe aici. 

— Cine s-ar încumeta asupra unui biet egumen? 
continuă el să zâmbească. 

Din cauza grabei cu care coborâse treptele, umerii 
obrajilor ei parcă împrumutaseră vârfuri de flăcări. Albul 
imaculat al cămăşii descheiate la gât îi aducea un aer de 
prospețime. Privirile ei aparent neştiutoare, nevinovate, 
stăruiră asupra voinicului prelat. lar veşnica aplecare 
spre ironie o făcu să grăiască astfel: 

— Pe spatele sfinției-tale văd vârful unei tolbe. Cred 
că săgețile din ea le folosiți doar pentru iepuri. Fiindcă un 


slujitor al celor sfinte... 

— Şi pentru ei, răspunse Lazăr cu prefăcută 
modestie. 

— Să înțeleg oare că vă puteți apăra la caz de 
nevoie? 

— Doamnă, vremurile sunt aspre. Un arc încordat 
nu înseamnă prea mult în mâinile unui egumen, dar nici 
chiar nimic atunci când se arată răul. 

— Vă pricepeţi să-l folosiți? 

— Nu cine ştie ce. 

Discutau amândoi în şagă şi amânau cu bună 
ştiinţă ceea ce aveau să-şi spună. Margareta bănuia pe 
bună dreptate că el nu venise de florile mărului drum 
lung pe asemenea zăpuşeală. La rândul său, egumenul 
pândea şi cântărea fiecare cuvânt al ei. Şi totul sub 
aparenta uşurinţă a conversației. Sub zâmbete parcă 
lipsite de griji. Rezemată de brațul prelatului, tânăra 
doamnă sărea de la o idee la alta şi râdea din te miri ce. 
Însă încordarea ei, pe care altul greu ar fi intuit-o, Lazăr o 
pricepea fără chip de greşeală. Văzuţi de departe, arătau 
a soț şi soție. Se aşezară pe scaune de răchită în umbra 
unei terase îndrăgite de ea. La picioarele lor, apele 
Prahovei, domoale pe lângă maluri, sprintene pe fir, 
cântau o melodie calmă şi fără sfârşit. Sălciile mari 
picoteau deasupra apei ca toropite într-un somn adânc. 
Căldura încremenită la rasul pământului, lipsa unei 
adieri, umbra şi lumina aduceau acel aer de linişte, atât 
de cunoscut peste vară. Câteva slujitoare tinere, sfioase, 
înfățară o masă şi aduseră gustări, iar între acestea un 
coşuleț cu cireşe. Lazăr şi Margareta nu luară seama la 
gustări, dar tăbărâră tinereşte asupra coşulețului. 

— Aţi vrea să vă spovediţi? o întrebă printre altele, 
prefăcându-se atent la minunatele fructe. 

— Mi se pare o datorie a fiecărui creştin, răspunse, 
ascunzându-şi dezamăgirea, fiindcă aşteptase veşti de la 
el. 

— Socotiți locul acesta potrivit? 


— Nu. Cred că în capela castelului s-ar cuveni. 

— E pentru prima oară când vin să vă spovedesc. 
Ştiu că până acuma ați făcut-o la biserica din Târgşor. 

Coborâră mai puțin vioi decât urcaseră. Capela nu 
făcea parte din corpul clădirii, ci se afla în partea de 
miazănoapte a parcului, pe o muchie de deal. Înconjurată 
de brazi înalți, capela părea mai scundă decât în realitate. 
Intrară. Pe Margareta o înfioră liniştea greoaie de acolo. 
Crescută în spiritul timpului, cu toate rigorile aspre ale 
credinței, tânăra doamnă înainta pe dalele de marmură 
cuprinsă de obişnuita sfială. 

Egumenul scoase patrafirul şi-l despături. Margareta 
îngenunche şi primi o parte a patrafirului pe bogatul său 
păr blond. Chircită acolo, se simți dintr-o dată mică şi 
lipsită de ajutor. Vocea tânărului egumen o înfioră. Nu 
era aspră, dar avea o anumită greutate care se împletea 
cu atmosfera sumbră de acolo. Acum, Lazăr devenise 
pentru ea nu acelaşi prieten vesel de altădată, ci 
duhovnicul ce nu ţine seama nici măcar de cuvenita 
politețe. 

— Ai păcătuit cu gândul şi cu fapta? 

— Cu gândul adesea. 

— Ai mințit? 

— Am mințit. 

— Ai căzut în păcatul adulterului? 

— Sunt fecioară, bâigui ea cu glasul aproape în 
şoaptă. Aproape stins. 

Cu toate că ştia câte ceva despre răceala dintre 
Margareta şi Staicu, mâna lui Lazăr aşezată pe patrafir 
înlemni preţ de o clipă. Aici nu mai era vorba despre o 
răceală, ci despre altceva, mult mai grav. Staicu 
totdeauna îi vorbise despre ea în culori vii şi pline de 
căldură. Nici Margareta nu-l învinovăţțise vreodată. 
Căsătoria impusă celor doi soți să fie oare între ei un 
obstacol de  netrecut? Egumenul căpătase oarecare 
experiență. El ştia că timpul intervine cu blândețea lui în 
astfel de căsnicii. Să nu fi lucrat oare timpul pentru ei? 


— Ai închinat gândurile tale altui bărbat? 

— Nu. 

— Ai dat săracilor din prisosul tău? 

— Am dat. 

— Dar lui Dumnezeu? 

— Rugăciunile mele. 

Întrebările şi răspunsurile mai continuară un timp. 
Când totul se împlini după datina credinței, egumenul 
împături patrafirul şi-l puse la loc. leşiră îngândurați. 
Afară, unde nu mai stăruia nimic din apăsarea capelei, 
Margareta se simți mai înviorată. Ajunseră iar pe terasă şi 
cătară odihna scaunelor. Reluară discuţia, dar ea nu 
reuşi să atingă încântătoarea sprinteneală ce-i făcuse mai 
devreme să se simtă atât de bine. 

— Doamnă, vă iubiți soțul? 

Întrebarea, pregătită din timp între nişte fraze 
banale, o prinse nepregătită. Îl privi în ochi convinsă că e 
trimis să o iscodească. Apoi privirile ei se opriră pe 
obrazul frumos, limpede. Curând ele coborâră asupra 
mesei. Genele încetară zadarnic să oprească nişte lacrimi 
prea rebele. 

— ÎL învinuiți de ceva? se interesă el, conştient că e 
momentul cel mai potrivit. 

O ridicare din umeri fu răspunsul. Egumenul intui 
că va fi greu să o scoată din apatia cu care se 
înconjurase. 

— Mâine voi veni pentru sfânta cuminecătură. 

— Nu rămâneţi la castel? întrebă ea din politețe, 
fiindcă dorea să rămână singură cu gândurile ei. 

— Nu. Am de făcut un drum până la Breaza. Dar voi 
mai trece pe aici. Snagovul nu-i prea departe. 

— Vizitele voastre ne bucură oricând. 

— Comitele v-a trimis vreo scrisoare? 

— Nu. Rar obişnuieşte aşa ceva. Poate v-a scris 
vouă, insinuă, aparent năpăsătoare. Ştiu că vă leagă o 
frumoasă prietenie, iar prietenia obligă. 

— Nici mie nu mi-a scris. Cred că umblă cu vreo 


misiune dată lui de domnul țării. 

— Poate. Ce ştiţi despre Varna? schimbă subiectul 
discuţiei ce nu-i făcea plăcere. 

— Ştiu că nu a căzut sub turci. 

— Mare mirare! Oştile lui Ali-paşa sunt prea 
numeroase pentru un biet oraş. 

— Apărătorii lui au luptat minunat. 

— Aţi fost acolo? 

— Numai în trecere, doamnă, răspunse cu mai puțin 
entuziasm. 

Margareta nu insistă. Primise un răvaş de la 
cavalerul Bogdan. Acesta scrisese lucruri uimitoare la 
adresa unor cavaleri, dar mai ales la minunata iscusință 
a egumenului. Bogdan nu se sfiise a spune că Lazăr ar 
putea fi nu numai unul dintre străluciții cavaleri ai 
timpului, ci şi un mare general. 

„Până şi un prelat e lăudat astfel, gândi cu 
amărăciune, chiar dacă se bucurase pentru Lazăr. Doar 
soțul meu...” 

— Atunci pe mâine, doamnă, o dezmeticiră vorbele 
egumenului. 

— Pe mâine, sfinția-ta. 

— Nu mai aveți nimic să-mi spuneţi? se întoarse 
după câțiva paşi. 

— Doar o întrebare. Ce se va alege cu despotatul 
Dobrogii? 

— Asta nu ştiu, dar cred că va cădea sub turci. E 
drept că loan al Dobrogii a fost înştiințat de Nufărul Alb şi 
a făcut unele pregătiri, însă turcii, cu oşti multe şi 
conduse de un general bun, ca marele vizir, nu pot fi 
opriți. 

— Da, da, înțeleg. Cine e Nufărul Alb, sfinția-ta? 
spuse, şi îl privi în ochi. 

— Multă lume ar vrea să ştie, ocoli egumenul un 
răspuns direct, pe care Margareta, cu agerimea spiritului 
său, îl pricepu din plin. 

— Aş crede că e cel mai desăvârşit cavaler al 


timpului, spuse tânăra cu ochii plini de entuziasm. 

— Poate, murmură îngândurat. Poate. 

Şi tocmai când nu se aştepta el, Margareta îi vorbi 
iute, şi parcă dintr-o răsuflare. 

— Sfinţia-ta, ajutați-mă să-mi recapăt libertatea. 
Sunteţi prieten cu soțul meu şi cu măria-sa Mircea. Tot 
ce-i greu pentru mine, nu-i la fel pentru voi. Aş vrea să 
mă întorc acasă, printre ai mei. Locul meu nu e aici. 

Luat pe nepregătite, cu toată inteligența sa 
sclipitoare, cu tot calmul său, Lazăr păru năucit. Îşi 
reveni însă grabnic, şi-i răspunse încruntat, cum nu-i era 
firea. 

— Biserica ne îndeamnă să unim două suflete, nu să 
le despărțim. Să luptăm pentru fericirea lor. Dar asta nu 
înseamnă că trebuie să privim îngust învățăturile biblice, 
încercă să-i dea curaj, fiindcă fața ei se ofilise cu totul. 
Mă voi gândi la tot ce mi-aţi spus. 

— Gânduri! izbucni ea. Mi se pare că Biblia are 
multe cusururi de vreme ce binecuvântează căsătoriile 
impuse. lar aşa stând lucrurile, credința mea a început 
de mult să se şubrezească. Gânduri! Gânduri am şi eu 
destule, sfinția-ta. Acolo, în fața altarului, când mirii se 
apropie unul de altul împinşi de la spate, când preotul 
ştie ce-i în sufletele lor, dar zâmbeşte parcă fericit de 
asemenea moment plăcut, nu o căsătorie se oficiază. Nu, 
sfinția-ta, ci se mai adaugă o piatră la temelia ipocriziei. 
Nimeni nu ştie să oblăduiască ipocrizia mai bine decât 
biserica. Totul sfinţit şi curat. Numai pe dedesubt e altfel. 
Gânduri! Da, puteţi să vă gândiţi la asta, sfinția-ta. 
Biserica ne îndeamnă să fim umili, să ne temem şi să 
credem. În ce să credem? Mirii se tem şi nimeni nu se 
întreabă ce-i în sufletele lor. Întreaga Biblie e plină de 
amenințări la adresa omului. La biserică, trei sferturi din 
slujbă preotul amenință. Dar despre fericirea de pe 
pământ nu pomeneşte nimeni nimic, ci numai despre 
aceea ce va veni. Care? „Crede şi nu cerceta” ne 
îndeamnă cuvântul Bibliei. De ce să credem fără a 


cerceta? Există ceva de ascuns? Oare se teme cineva că 
cercetând vom da peste lucruri neconvenabile credinței? 
Gândiţi-vă, sfinția-voastră! Aveţi la ce medita. 

Glasul său cel frumos devenise şuierător. Mânia îi 
stăruia în priviri ca nişte flăcări. Firea ei de Mugşatină, 
aprigă, ieşise la iveală. Nu mai era copila neajutorată de 
adineauri. Însă nu numai firea Muşatinilor contribuise la 
explozia ei de mânie, ci şi timpul îndelungat de înfrânare, 
de aşteptare, de speranțe fără noimă. După doi ani, 
aceasta fusese prima ei răbufnire. Îşi reveni greu şi cătă 
spre Lazăr temătoare. Însă nu de el îi era teamă. 
Cuvintele rostite o înspăimântau. 

Egumenul o ascultase calm. Pe fața lui limpede nu 
se putea citi nici mânie, nici uimire. Multe din cele spuse 
de Margareta îl chinuiseră şi pe el uneori. Cândva 
ajunsese chiar să se întrebe: „Cred oare din convingere, 
sau din teamă?” 

— Doamnă, voi medita la tot ce am auzit. După cele 
rostite, îmi iau îngăduința să amân sfânta cuminecătură, 
fiindcă nu sunteți pregătită de împăcarea cu Dumnezeu. 
Mă voi ruga pentru voi. Cât despre desfacerea acestei 
căsătorii, cred că e bine să chibzuiți adânc. Nu, nu mă 
întrerupeți! Sigur că v-aţi gândit la ea vreme îndelungată. 
Totuşi, cercetați-vă bine, fără cruțare şi căutați cu migală 
adevărul asupra sentimentelor pe care i le purtaţi soțului 
vostru. Şi nu-l dispreţuiți pe comite înainte de a-l 
cunoaşte cum trebuie, căci nu-l cunoaşteţi în adevărata 
sa lumină. Ah, dacă l-aţi cunoaşte! Dacă ați şti ce se 
ascunde în tânărul parcă veşnic pus pe şagă! Comitele 
Staicu e cel mai... 

Se opri brusc şi murmură ceva atât de nelămurit, 
încât nici lui nu-i fu prea clar. Gândurile prea năvăliseră 
multe. 

— Acum trebuie să plec. 

— Nici o vorbă de reproş? 

— Nici. Nu eu trebuie să vă judec. Cercetaţi-vă mai 
bine. Orice aş spune eu nu are destulă putere pentru a vă 


lămuri tainele sfintelor legi. Răspunsul la astfel de 
îndoieli stă numai în voi. 

O salută adânc, nu ca un duhovnic, ci asemenea 
unui cavaler, lucru ce-i plăcea Margaretei, iar el simţise 
asta de multe ori. Frumoasa şi mândra Mugşatină iubea 
mai presus de orice purtările cavalereşti şi faptele de 
arme. Fusese crescută în mijlocul oştenilor şi al 
cavalerilor. În zăngănitul aspru al oțelului. Familia ei 
dăduse oameni străluciți în meseria aspră a armelor. 
Învăţase mânuirea spadei, arta călăriei şi tragerea cu 
arcul încă de mică. Straiul de cavaler o atrăgea mai mult 
decât frumoasele podoabe femeieşti. Şi nu o dată lacrimile 
stăruiseră pe fața ei, nefericită că nu se născuse băiat. 
Visase cândva că viitorul ei soț va fi unul dintre acei 
cavaleri despre care se vorbeşte cu invidie, cu admirație şi 
respect. Multe dintre tainele credinței bisericeşti erau 
neclare în mintea Margaretei. Dascălii ei, localnici sau 
aduşi de domnul Moldovei de prin alte părți, aveau fiecare 
păreri diferite în privința cunoaşterii lui Dumnezeu. 
Câţiva dintre ei, filozofi ai timpului, judecau mai liber, 
mai logic şi uneori credința lor nu se arăta prea înfocată. 
Alţii, din contră, se fereau de argumente ca de foc şi 
credeau orbeşte. lar tânăra Mugşatină adunase fără ca 
timpul să cearnă destul. 

Lazăr părăsi castelul în trapul domol al gonaciului. 
El nu luă seama nici la asta, nici la frumuseţile din jur. 
Gândurile îi rămăseseră în urmă, la conversaţia cu 
stăpâna locului. La gesturile ei. La schimbările bruşte pe 
care le observase. Fire sensibilă şi de obicei cu o 
puternică stăpânire de sine, Margareta trecea uşor de la o 
stare la alta, lucru greu de observat însă pentru un ochi 
mai puțin ager. 

După plecarea egumenului, frumoasa castelană 
stătu multă vreme pe o frumoasă alee a parcului 
împresurată de gânduri. Convinsă că Lazăr avusese 
dreptate, ea refăcu în minte tot ce socotea semnificativ 
de-a lungul scurtei sale căsătorii. De fapt, o făcuse de 


multe ori, şi niciodată zadarnic, fiindcă de fiecare dată 
descoperise câte un amănunt ce-i scăpase cu alt prilej. 
Răbdarea de a medita asupra lucrurilor mărunte 
petrecute între ea şi Staicu îi era la îndemână. Ştia bine 
că numai femeile au darul de a despica firul în patru în 
tot ce priveşte fericirea sau nefericirea dintre soți ori 
dintre îndrăgostiți. Bărbaţii sunt mai nepricepuți. Femeile 
au gingăşia şi ştiinţa de a tălmăci un gest, o privire sau 
un cuvânt scăpat cândva printre altele, aparent fără 
noimă. 

„Ce a vrut să spună Lazăr în ultima frază? se 
întrebă. Fiindcă e clar că jumătate din frază i-a scăpat 
fără voie. Poate că de la ultimele cuvinte ale egumenului 
ar trebui să încep să mă gândesc la Staicu. Dar ce a vrut 
să spună cu: «...e cel mai»...? E cel mai inteligent? Ei, da, 
comitele e un om inteligent. E cel mai frumos? Ei, da, 
comitele se bucură de astfel de haruri. Însă nu la acestea 
se gândea egumenul. Poate că cheia e undeva mai 
departe, legată de celelalte fraze. Să refacem toate 
cuvintele spuse de Lazăr în legătură cu Staicu. «Să nu 
vină o vreme când veți regreta pasul acesta.» Parcă aşa a 
spus Lazăr. Apoi: «Şi nu-l dispreţțuiți pe comite înainte de 
a-l cunoaşte bine, fiindcă nu-l cunoaşteţi în adevărata lui 
lumină. Ah, dacă l-ați cunoaşte! Dacă aţi şti ce se 
ascunde în tânărul parcă veşnic pus pe glume! Comitele 
Staicu e cel mai...» Acestea au fost ultimele fraze rostite 
de egumen. După felul în care sună ele, e limpede că 
Lazăr îl cunoaşte într-o lumină neştiută de mine. 
Exclamațţiile lui erau de mare admiraţie pentru Staicu. 
lată lucruri deosebit de neaşteptate. Dar ce atrage 
admiraţia egumenului? Un bărbat ca el nu se minunează 
de însuşirile mărunte ale comitelui. E clar că egumenul 
nu la deşteptăciune sau frumusețe s-a gândit. Cu atât 
mai mult cu cât le cunosc şi eu. Simt că mă apropii de 
adevăr, fiindcă altceva a vrut el să spună. Ce, încă nu 
ştiu? Tot întrebându-mă, nu găsesc drumul cel bun. Dar 
aş putea folosi altă cale. Cred că de la ultimele fraze ale 


egumenului trebuie să mă întorc de-a lungul celor doi 
ani. Pornind de la ele, să încep a-l descoperi pe Staicu.” 

Târziu, obosită de gândurile multe pe care le 
analizase fără nici un rezultat, fără nici o revelație, dădu 
din mâini a neputinţă. Şi totuşi, simțea clar că undeva 
printre gândurile ei apăruse o luminiță palidă căreia nu-i 
dăduse atenția cuvenită pe moment şi o pierduse. O 
intuia fără a şti unde trebuie să se întoarcă de-a lungul 
drumului parcurs de gândurile ei. Însă nu acum o va 
face. Era prea obosită. Dar la noapte, în singurătatea 
odăii şi a întunericului, când totdeauna gândurile se 
adună mai limpezi, va încerca din nou. 

Doamnele din suita ei erau cinci. Cuvântul „doamne” 
nu li se potrivea. Ele abia acum visau la măritiş. Fiice ale 
unor boieri cu stare de prin împrejurimi, fetele veniseră în 
slujbă fiindcă moda zilei impunea ca soția comitelui să 
aibă doamne de onoare. Apoi, la castel veneau adesea 
cavaleri falnici. Părinţii ambiţioşi cunoşteau locul unde 
pică de obicei peştele cel mare. lar fetele lor nu 
disprețuiau niciodată astfel de avantaje. 

Înconjurată de tinerele ei însoţitoare, Margareta uită 
peste zi de necazuri. Poznaşe, fetele găseau prilej de 
veselie din te miri ce. Totuşi, uneori gândurile ei luau alt 
făgaş. Printre altele, se gândi la Irina. Sora lui loan al 
Dobrogii se afla în mare primejdie la Caliacra. Trimisese 
acolo o ştafetă cu răvaş care o poftea pe Irina să vină la 
castel. Ştafeta adusese un răspuns, ce-i drept, dar nu şi 
pe tânăra principesă. După victoria de la Varna, aceasta 
credea în steaua cea bună a fratelui. 

Spre seară majordomul o înştiință că o caută un 
cavaler de la curtea Moldovei. Nerăbdătoare, privi prin 
fereastra de la etaj şi-l recunoscu. Era Amăricăi. Un 
lungan slăbănog şi uscat ca o scândură. Vechiul ei 
prieten mai mare. Cavalerul care o învățase cândva 
meşteşugul armelor sau prinderea sticleților cu pomul şi 
cu ceară când începeau toamnele. Cobori scările în 
goană, uimindu-i pe slujitori. 


Auzind bocănituri sprintene pe treptele peronului, 
moldoveanul o ghici fără a fi nevoie să privească. Ultimii 
paşi Margareta îi făcu domol, ferindu-se de zgomot. 
Amăricăi, întors cu spatele, mustăcea. Îi simţea fiecare 
mişcare, dar se prefăcu atent la porţile de lângă malul 
Prahovei. Două palme cu degetele strânse acoperiră ochii 
lunganului. O respiraţie uşor agitată stăruia lângă el. 

— Măi, măi! se miră oaspetele. Să fie un tătar? Nu. 
Tătarii au mâinile aspre. Să fie un popă venit cu 
amenințare asupra mea? N-ar fi de mirare, dacă ne 
gândim că prin biserică am călcat ultima dată acum trei 
veacuri. Însă nu e popă. L-aş recunoaşte după mirosul de 
tămâie. O fi o veveriță. Aş! Nu-i simt gheruțele. 

Margareta apăsă cu unghiile pe fața lui ca 
pergamentul. 

— Veveriţă e! strigă încântat. 

Râseră amândoi. Cavalerul desfăcu braţele largi şi o 
cuprinse. La spatele lor majordomul, cam ortodox în 
păstrarea etichetei, tuşi degeaba. 

„Poate că-i un unchi al doamnei, socoti el. Totuşi, 
chestia asta e o abatere. Prea sunt mulți ochi prin 
apropiere.” 

Nemulțumit că a doua doamnă a țării se dă în 
spectacol, îşi scutură o scamă imaginară de pe pieptarul 
frumos cu fireturi galbene. Apoi se îmbună. Cavalerul 
îngenunchease şi o saluta cu pălăria. Mâinile lungi ale 
moldoveanului parcă acopereau o arie. 

Până la vremea cinei, castelana şi oaspetele zăboviră 
prin parc. S-ar fi cuvenit ca Amăricăi să-şi caute de 
odihnă sau să pună rânduială în straiele prăfuite. Dar 
bucuria revederii era prea mare. 

— Ai mai crescut, doamnă. 

— Ei, aş! râse Margareta, cu ochii strălucitori. 

— Zău! Şi eşti la fel de frumoasă. Altădată... 

— Altădată, ce? 

— Altădată îmi era teamă că după căsătorie ai să te 
urâțeşti. 


Pe fața Margaretei trecu un nor. Scurta schimbare 
nu scăpă privirilor musafirului. Auzise câte ceva despre 
răceala dintre ea şi comite, chiar dacă nu crezuse astfel 
de scorneli. 

— Şi tu te-ai făcut mai chipeş. 

— Ehe, ştiu asta! Mi-au zis-o şi alții. Din păcate, mă 
întrece unul pe care l-au văzut oamenii noaptea şi s-au 
închinat înainte de a-şi scuipa în sân. 

— Ce e pe la noi? 

— Bine. Acum două săptămâni a plouat. Grâul e 
frumos. Viile şi mai şi. Dacă nu dă mană sau piatră, va fi 
un an grozav. 

— Cam târziu ai venit. 

— Crezi că mi-a fost uşor? Măria-sa Petru rar mă 
scapă din mână. Era gata să mă trimită iscoadă într-un 
loc anume. Am scăpat greu. M-am tot văitat de reumă 
până ce l-am înduplecat pe părintele vostru. L-a prins 
mila de mine şi m-a povăţuit să merg la băile de sare de 
la Slănic. Am luat-o din loc făcut ghem până ce am dat 
dosul. Două luni sunt liber ca pasărea cerului. De ce m-ai 
chemat în taină? 

— Doream să ştim numai noi despre venirea ta aici. 

— Necazuri? 

— Da. 


Domnul Țării Româneşti era vesel. Acum cunoştea 
bine iscoadele de la Argeş ale regelui Ungariei. Dar nu 
acesta părea adevăratul motiv de satisfacție. Sigismund 
de Luxemburg primise, pesemne, o copie a scrisorii lui 
Mircea către domnul Moldovei. Copie trimisă fără îndoială 
de acele iscoade care se strecuraseră până în cancelaria 
ţării. Prevederile Nufărului Alb se adevereau. Într-un timp 
destul de scurt, Mircea primise veşti de la regele Ungariei. 
Acesta îl asigura că e gata să-l ajute cu oşti împotriva 
oricărei amenințări. Sigismund căzuse în plasa iscusită 


întinsă de domnul Ţării Româneşti. Acum nu rămânea 
decât să se menţină bună alianță cu ungurii. 

Căpitanul Gherghina aştepta lângă uşă, parcă 
încremenit. 

— Ce veşti, domnule? se interesă vodă. 

— Oştile lui Ali-paşa au ajuns între Balcic şi Cvarna. 

— S-au mişcat încet. 

— Adevărat, măria-ta. Marele vizir a aşteptat să 
sosească bombardele. 

— Corăbii are? 

— Cred că nu. 

— Fără corăbii va pierde mulți oameni. Nu-l înțeleg 
pe sultanul Murad. 

— Se spune că Ali-paşa ar avea duşmani la 
Adrianopole. 

— Asta nu-i rău. Ali e un mare general. Să urmăriți 
fiecare mişcare a lui! 

— Doamne, iscoadele noastre sosesc din ceas în 
ceas. Nimic nu arată că marele vizir are gânduri spre 
Dunăre. Corăbiile măriei-tale patrulează pe apă zi şi 
noapte. Zece mii de oşteni stau gata de luptă în pădurile 
de la Cârna Mică. 

— Mda! Solii au plecat la tătari? 

— Acum un ceas. 

— Mulţumesc, domnule! Şi încă ceva. Trimite la 
Chilia după consulul genovez Pietro Embrone. Pentru 
Genova, căderea Dobrogii sub turci va însemna reducerea 
comerțului în Marea Neagră. Acum ar fi momentul să 
începem unele tratative cu genovezii, fiindcă ei îşi vor 
îndrepta speranțele către poloni. Lucru ce nu ne-ar 
conveni. Oştile lui Vladislav Iagello ne-ar sta în coaste 
dacă ar cobori la Chilia. Îi vom convinge pe genovezi că 
suntem puternici. Că la noi trebuie să caute sprijin. 

— În ce scop, doamne? îndrăzni căpitanul. 

Mircea râse. 

— Ți-am spus. Pentru a nu-i lăsa pe poloni să se 
infiltreze către malul Mării Negre. 


— Nu la asta mă gândeam, doamne. 

— A, la avantaje. Acum e momentul să obținem de la 
genovezi nu numai un tratat de alianță, ci şi un sprijin 
material. Vom cere mult, chiar dacă mă aştept la puţin. 
Dar, oricum ar fi, e bine ca Ţara Românească să tragă 
foloase din cele mai mărunte întâmplări. Mă voi gândi şi 
la venețieni. 

Ochii căpitanului străluciră. Puţini îl cunoşteau cum 
se cuvine pe adevăratul Mircea. Iar el era unul dintre 
aceia. Părăsi cabinetul de lucru, pentru a îndeplini 
poruncile măriei sale. 

„Acum e vremea să ne apropiem de Vladislav Iagello, 
gândi vodă. Regele Poloniei ne poate fi un aliat împotriva 
unei amenințări a lui Sigismund. Însă nimeni nu dă fără 
să primească. Aşa-i făcută lumea. Când ceri, omul 
strâmbă uşor din nas. Când oferi, se bucură chiar dacă 
are destul. Deci e bine să-i oferim lui Iagello. Să-i oferim 
ce? O nadă, în orice caz. Mă voi gândi mult la asta. Între 
regele Poloniei şi al Ungariei există o veche vrajbă. 
Împăcarea lor poate folosi multora. Din păcate, aşa ceva 
nu va fi. lar eu nu pot să o fac. Astfel stând lucrurile, aici 
trebuie să căutăm ce-i bun pentru noi. În vrajba lor. O 
alianță deschisă cu Sigismund avem. Una secretă cu 
lagello cred că-i marja noastră de siguranță. Regele 
Ungariei e schimbător ca vântul. La el ce-i azi nu e mâine. 
Dar nu-i aduc învinuiri. E un om înțelept şi se întoarce 
după cum cer interesele regatului său. Trăim vremuri 
aspre. Turcii năzuiesc mult. Pentru a supravieţui trebuie 
să fii înțelept. loan al Dobrogii va pierde lupta cu Ali. Va 
pierde fiindcă nu a ştiut să-şi facă alianțe. Fără o 
minune, chiar şi Imperiul bizantin va cădea. Câtă vreme 
ceri ajutor nu-ți dă nimeni. Ajutorul trebuie impus. Asta 
nu înțelege loan. Asta nu ştie împăratul de la 
Constantinopole. Spre deosebire de fratele Dan, am 
sperat că voi cârmui fără războaie. Acum ne pregătim de 
primul, pentru că vor mai fi. Turcii nu ne vor lăsa în 
pace. Dacă vom stăpâni Dobrogea, vom deveni mai 


puternici. Banatul Severinului cu garnizoanele sale îmi dă 
nopţi de nesomn. Primul meu pas va fi spre unirea cu 
Dobrogea. Al doilea, spre scoaterea Banatului din mâinile 
lui Sigismund. Voi reuşi oare?” 


Ultima săptămână din iunie începuse cu furtună. 
Ploaia durase doar câteva ceasuri. Destul pentru a 
inunda o seamă de locuri mai joase. Oamenii spuneau că 
fusese o adevărată rupere de nori. Nu picături, ci valuri 
de apă căzuseră pe pământul crăpat ici-colo. Vântul 
răsturnase copacii izolați de pe lângă malul Mării Negre. 
Apoi, vremea cătă spre îndreptare. Urmele ploii dispăreau 
treptat. Dimineţile se porneau cu soare. După prânz, 
cerul se înnoura uşor. Doar peste noapte norii se adunau 
amenințători. 

loan al Dobrogii alesese din timp un loc bun în 
vederea încleştării cu oştile lui Ali-paşa. Locul acela era 
strâmtorat spre stânga de apa mării, iar pe dreapta, de 
nişte râpe ce se opreau în coasta unor mlaştini parcă fără 
sfârşit. Fâşia îngustă nu îngăduia o desfăşurare mai bună 
a achingiilor. Marele vizir ar fi putut să ocolească locul 
ales de loan şi să impună un altul. Pentru aceasta, un 
ocol spre Dunăre se impunea fără îndoială. Ibrahim era 
convins că nu există o soluție mai frumoasă. Chiar porni 
să vorbească despre unele avantaje ale mersului către 
miazănoapte şi numai zâmbetul ironic al vizirului îl făcu 
să tacă. 

— Bați câmpii, Ibrahim! râse Ali. Cu toată 
înțelepciunea ta, nu vei ajunge niciodată un mare 
general. Ai auzit despre Pădurea Nebună? Ea desparte 
Dobrogea de țaratul lui Şişman. De fapt sunt două păduri 
cu astfel de nume. Una aici şi aud că alta în Ţara 
Românească. Prin ele greu trec oştile mari, fiindcă sunt 
adevărate capcane. Râpe, desişuri, pâraie, mlaştini, 
dealuri şi văgăuni se ascund în ele. Pentru duşman, 


locuri bune de a ne întinde o mie de curse. Prin astfel de 
păduri poți rătăci zile întregi, convins că lumea se 
sfârşeşte acolo. Nu, Ibrahim! Ioan a chibzuit bine locul 
bătăliei, ceea ce ne arată că e un mare strateg. Dar şi 
nouă ne convine. Mlaştinile se întind paralel cu marea pe 
câteva mii de paşi. Prin ele nu se poate trece. Dincolo de 
mlaştini începe uriaşa pădure nebună. Deci pe flancuri şi 
din spate loan e asigurat că nu-l putem lovi. Şi totuşi 
regele Dobrogii a intrat într-o cursă. Războaiele, Ibrahim, 
se câştigă prin vitejie, strategie, noroc, uneori şi prin 
viclenie. Mi-ai propus un marş către miazănoapte. Mă 
folosesc de ideea ta, însă în loc să merg cu toată oastea, 
voi pune să ocolească mlaştinile la adăpostul pădurii, 
doar opt mii de oşteni. Acesta va fi atacul nostru pe 
flancul drept. loan sunt sigur că l-a prevăzut şi că a pus 
acolo o stavilă bună. Pe flancul stâng, acoperit de apa 
mării, nu are griji. Ei bine, flancul stâng va fi căderea lui 
loan şi victoria noastră. 

— Flancul stâng? se miră Ibrahim. 

— Aşa cum ai auzit, zâmbi marele vizir. Acum, după 
ploaie, nopțile sunt întunecoase. Şase mii de achingii vor 
porni cu plutele pe mare. Acoperiţi de întuneric, cine să-i 
vadă? Vor ieşi mai spre larg şi vor vâsli paralel cu țărmul. 
Până la sfârşitul nopții, oamenii mei vor debarca la cel 
mult un sfert de ceas călare, dincolo de tabăra lui loan. 

— Strălucitorule, caii sunt greu de stăpânit pe plute. 

— Ştiu. Oamenii vor merge fără cai. În locul cailor 
punem bombardele pentru Caliacra. Fiindcă jumătate 
dintre ei vor porni spre cetatea de reşedinţă a regelui. 
Acolo sunt puţini apărători. Deci, înconjurat ca-ntr-un 
cleşte, loan are de ales: ori să se retragă din fața noastră, 
ori să-şi cate moartea prin mlaştini. De va încerca să se 
retragă cu gândul de a sparge cercul nostru, îl vom 
măcelări pe la spate, pentru că regele nu spre tabăra mea 
cu oşteni prea numeroşi va face încercarea. 

— Magnific, strălucitorule! se entuziasmă Ibrahim. 

— Magnific, dacă ne reuşeşte planul, murmură Ali, 


mai ponderat decât aghiotantul său. 


* 


După două zile de harță cu pierderi puține, loan mai 
păstra speranța unei victorii. Oştenii săi respinseseră 
fiecare atac. Îl nemulțumea totuşi tactica lui Ali: nu 
angaja o bătălie decisivă. Egumenul Lazăr, care revenise 
în tabără, privea gânditor schimbul de săgeți dintre cele 
două oşti. Era în zorii celei de-a treia zile. 

— Măria-ta, de ce atacă turcii cu atât de puțină 
convingere? întrebă egumenul nedumerit. De ce nu se 
încing într-o luptă adevărată? 

— O vor face, răspunse loan, nu prea convins. Ali e 
prudent. Locul ales de noi nu-i convine. Acum doar ne 
încearcă puterile. 

— Credeţi? Mie mi se pare că marele vizir aşteaptă 
ceva. Poate un atac prin pădurile de dincolo de mlaştini. 

— Acolo au început de ieri, însă cu slabe nădejdi 
pentru ei. Cavalerul Bogdan şi ceilalți oşteni ai Ţării 
Româneşti ţin stavilă bună. În ajutorul lor am trimis 
aseară încă o mie de arcaşi. Din păcate, aici am rămas 
prea puțini. Doar şase mii. Totuşi, Ali nu va trece peste 
noi. Poziția e bună. 

Cavalerul Toma sosi în goană, pământiu la față, şi le 
întrerupse discuția. Despotul şi egumenul ghiciră că s-a 
întâmplat ceva grav. 

— Măria-ta, vorbi el aproape în şoaptă, suntem 
încercuiți. 

— Cum asta? Au răzbit achingii prin păduri? 

— Încă nu. Dar peste noapte o seamă de turci au 
trecut pe mare în spatele nostru. 

— Glumeşti. Ei n-au corăbii. 

— Au făcut-o cu ajutorul plutelor. 

„Deci asta era, gândi loan. Dumnezeu şi-a întors fața 
de la noi.” 

— Să vină comandanții de pâlcuri! ordonă el. 


Apoi privi spre tabăra marelui vizir. Călăreţii 
acestuia aşteptau doar un semn. 

„E limpede, chibzui loan. Ali-paşa se aşteaptă să 
încercăm o spargere a cercului din spatele nostru. În 
clipa când vom întoarce caii, va porni să ne 
măcelărească.” 

— Domnilor! li se adresă comandanților de pâlcuri. 
Turcii ne-au împresurat peste noapte. La spatele nostru 
sunt câteva mii. E bine să nu facem spaimă printre 
oameni, fiindcă spaima totdeauna duce la dezastru. Ce 
propuneţi? 

— Să răzbim în spate, grăi unul dintre ei. 

— Cum? 

— Prin iureş, măria-ta. Ridicăm tabăra într-un iureş 
mare. 

— Asta nu, domnule! Cunoaştem atâta strategie 
încât să înțelegem că Ali asta aşteaptă. 

— Mlaştinile! vorbi Toma. 

— Nici asta. Mlaştinile ar înghiți prea mulți oameni 
Pe acolo se pot strecura cu mult noroc doar câțiva inşi, 
însă nu o oştire. Am asista neputincioşi la cel mai mare 
dezastru. 

Comandanții îl priviră pe despot întrebători. Erau 
siguri că el se gândise la ceva. Dar la ce? 

— Avem o singură cale, spuse loan după o clipă de 
chibzuială, parcă alegându-şi cuvintele înainte de a le 
pronunța. Vom face iureş în spate, dar nu cum s-a 
propus adineauri. Anghele! 

— Aici, doamne! 

— Vei ieşi la atac în fața lui Ali cu cei cinci sute de 
călăreți! Vanghelatos! 

— Poruncă, măria-ta! 

— Cei şapte sute de oameni ai tăi vor porni alături 
de Anghel! 

— Aşa va fi, doamne! 

— Să fiți gata de atac într-o jumătate de ceas! 

— Vom fi. 


— Apoi să rezistați cu orice preț măcar un sfert de 
ceas. Când se va împlini sorocul după chibzuiala voastră, 
cei ce rămân în viață să caute adăpost în mlaştini! 
Domnilor! se întoarse către ceilalți comandanţi de pâlcuri. 
Peste o jumătate de ceas vom porni în iureş să spargem 
cercul din spatele nostru. 

Rămas doar cu Toma şi cu egumenul Lazăr, loan îl 
privi pe cel din urmă şi spuse mai calm decât credeau ei: 

— Să folosim cu rost cele câteva clipe de răgaz. Poate 
că nu ne vom revedea decât în cer. Poate va fi altfel. 

— Măria-ta, îl întrerupse egumenul, de veți pieri voi, 
Dobrogea va rămâne fără conducător. Ar mai fi timp să 
ieşiţi cu Toma şi cu noi folosind adăpostul mlaştinilor. 
Nu-i nevoie să le străbatem. Peste câteva ceasuri sau 
chiar mai devreme, Ali va trece cu oştile sale de-a lungul 
țărmului, iar locul de aici rămâne liber. Nici că se poate 
ascunzătoare mai bună decât în mlaştini. 

— Adevărat, aprobă loan. Dar nu eu voi face asta, ci 
sfinția-voastră. Locul meu e în fruntea oştilor mele. A fugi 
la vreme de primejdie nu-i în firea noastră. Şi nici nu ne- 
ar aduce cinste. 

— Atunci rămân alături de măria-ta. 

— Asta nu! Spada sfinției-tale nu poate hotărî soarta 
luptei. O spadă mai mult sau mai puţin are slabă 
importanţă azi. Doresc să vă încredinţez o misiune. 

Apoi vorbi încet. Lazăr şi Toma îl ascultau mirati. 
Uneori, egumenul aproba prin dese aplecări ale capului. 
loan isprăvi ce avea de spus. Egumenul făcu un gest de 
binecuvântare asupra tânărului rege, iar acesta se 
închină. 

Arad, Grama, Sima, Ciîrstev şi Cotae, care făceau 
parte din garda personală a lui loan, erau pe aproape. 
Egumenul le făcu un semn. 

— Prieteni, spuse întunecat la chip, aici nu mai 
avem ce face. După cum spunea despotul, spadele 
noastre nu pot hotări soarta acestei lupte. Curând, aici va 
fi un masacru. A muri alături de loan al Dobrogii nu-i 


lipsit de măreție, dar cui foloseşte? Să salvăm acum ce se 
cuvine. Prințesa Irina a căzut, poate, sau va cădea în 
robie. Eu trebuie să plec la Snagov. Despotul mi-a 
încredințat unele sarcini. Domniile-voastre încercaţi să o 
scoateţi pe prințesa Irina din mâinile turcilor. Ştiu că-i 
greu şi chiar fără sorți de reuşită. Însă celui care va izbuti 
îi ofer o mie de ducați venețieni. O mie de ducați de aur. 

— Sfinţia-ta! vorbi cu răceală cavalerul blond. Locul 
meu e aici. Am venit cu despotul şi rămân cu el. A fugi 
acum de lângă Ioan al Dobrogii nu-i o faptă demnă de un 
cavaler. 

— Prețuiesc mult cuvintele voastre, răspunse 
egumenul calm, dar ceea ce v-am cerut adineaori e chiar 
dorința despotului. 

— Atunci mă supun. 

— Pe mine să nu vă bizuiţi, interveni Cirstev. Eu am 
venit la Varna şi aici cu o misiune din partea țarului 
Şişman. Să văd şi să-i spun. Aştept sfârşitul acestei 
lupte, apoi voi călări spre Tîrnova. Şişman e la fel de 
amenințat. 

— Păcat că stăpânul vostru nu şi-a unit oştile cu 
cele ale Dobrogii. Ali îi va învinge pe rând. 

— Stăpân? zâmbi Cirstev. Eu n-am stăpân decât 
poporul bulgar. Şişman nu mi-a poruncit, ci m-a rugat să 
vin aici. În rest, sunt de acord cu spusele voastre. Şi eu 
am sperat că țarul de la Tiîrnova va înţelege lucrul acesta. 
Între loan şi Şişman există o veche vrajbă. Acum e prea 
târziu să mai discutăm astfel de lucruri. 

— Vă las cu bine, domnule! grăi Lazăr. Noi intrăm în 
adăpostul mlaştinilor. 

— Păi, şi eu fac la fel, răspunse Cirstev. 

— În cazul acesta, e vremea să pornim. 

Cei şase bărbați îşi purtară caii de căpestre prin apa 
şi nămolul ce le ajunse curând până la brâu. Şi, spre 
mirarea lui Cirstev, egumenul se pricepea să-i conducă, 
ferindu-se de ochiurile adânci, înşelătoare, parcă ajutat 
de un simț aparte. Stufărişul îi acoperise de mult când 


tabăra regelui sună atacul. 


Trecuseră unsprezece zile. La Argeş, ştafetele soseau 
des şi aduceau ştiri despre luptele din Dobrogea. 
Căpitanul Gherghina asculta cu răbdare, fiindcă o parte 
dintre oameni se pierdeau uneori în amănunte. 
Comandantul gărzilor nu-i  întrerupea. Chiar şi 
amănuntele, aparent fără noimă, de multe ori căpătau 
însemnătate, pentru că ele întregeau imaginea situației de 
acolo. Gherghina dorea să-şi facă o idee clară despre 
noua stare a Dobrogii, care sub atacurile marelui vizir 
devenea alta după fiecare zi. Şi numai filtrate de 
inteligența sa ştirile ajungeau la vodă limpezi. 

Măria-sa Mircea şedea în cabinetul său de lucru 
alături de egumenul Lazăr şi comitele Staicu. Discutau 
lejer, fără constrângerile etichetei. Îl aşteptau pe consulul 
genovez de la Chilia. 

— Ce mai fac cumnata noastră, doamna Margareta? 
se interesă vodă. 

— Măria-ta, zâmbi Staicu, nu ştiu. N-am avut timp 
să trec pe acasă. 

— Mda! Cam lipseşti des şi mult. Într-o zi ai să 
găseşti cuibul gol, râse domnul ţării. 

— Asta mai greu, îi ținu isonul comitele. Dragostea 
dintre mine şi Margareta mă fereşte de astfel de temeri. 

Vodă îl privi insistent. Auzise unele zvonuri, poate 
fără temei. Staicu îi susținu privirea  iscoditoare. 
Egumenul, parcă absent, privea undeva prin fereastră. 
Gherghina deschise uşa şi anunţă: 

— Domnul Pietro Embrone, consul genovez şi 
castelan al Lycostomului. 

Urmat de secretarul său, un tânăr sprinten la minte, 
Pietro Embrone, se opri în mijlocul odăii şi salută adânc. 

— Sire! 

— Dar nu sunt rege, domnule. 


— Pentru mine sunteţi. Pe măsură ce înțeleg limba 
voastră, îmi dau seama că titlul de domn nu vi se 
potriveşte, continuă linguşitor. Chiar adineauri aţi avut 
bunătatea a-mi adresa cuvântul domnule. E drept că 
doar noi, latinii, avem calitatea de a folosi acest cuvânt, 
fiindcă din limba latinească porneşte el şi e împrumutat 
de alte popoare. Dar când în toată Europa se foloseşte 
cuvântul „domnule”, ar trebui să adoptați titlul de rege, 
pentru a vă feri de unele confuzii. 

— Poate, zâmbi vodă. În fond, ce-i mai important, 
omul sau titlul? Însă ne vom gândi la propunerea voastră. 

— Mi-aţi luat o piatră de pe inimă, sire. 

„Negustor din tălpi până-n creştet, gândi Mircea. Dar 
un negustor chibzuit, care ştie să se folosească de toate 
harurile cuvântului. Cu un astfel de negustor, tratativele 
nu vor fi uşoare.” 

— Gherghina! porunci el. Ce veşti ne poți da? 

— Proaste. Caliacra, Cavarna, Tomisul, cetăţile 
Enisala, Bisericuța şi Păcuiul lui Soare sunt în mâinile lui 
Ali. Lupte mari se desfăşoară la Dunavăţ şi Silistra. loan 
al Dobrogii a dispărut. Mort sau rob, nimeni nu ştie. 
Prințesa Irina, alături de mulți robi, a fost trimisă către 
Adrianopole. Cavalerul Bogdan s-a întors la castelul 
comitelui Staicu doar cu opt oameni din cei două sute. 
Bogdan e rănit grav. Din mia de călăreți ai Ţării 
Româneşti, au venit aproape şase sute. Dar jumătate din 
ei au nevoie de îngrijiri. Felcerii noştri se ocupă de ei. 

Embrone, zguduit de cele auzite, reținu totuşi 
admirabila limpezime cu care vorbea căpitanul. Nici o 
frază în plus. Totul în puţine cuvinte, însă destul pentru o 
imagine clară a dezastrului din Dobrogea. 

— Altceva? întrebă vodă. 

— Ali nu a lovit populaţia Dobrogii şi nu a pus foc. 

— De ce? 

— Fiindcă nu-i doar un mare general, ci şi un 
înțelept în treburile gospodăreşti. El ştie că fiecare 
locuitor viu aduce mai mare folos Imperiului turcesc. 


— Tocmai ce gândeam şi noi, aprobă vodă. Care-i 
situația noastră la Dunăre? 

— Cei douăzeci şi patru de mii de oşteni stau prin 
păduri şi aşteaptă un semn al măriei-tale, minți 
Gherghina fără să clipească. Ştia şi el, şi vodă că în 
realitate erau doar zece mii. 

— Dar corăbiile? 

— S-au împărțit pe zone de-a lungul Dunării. 
Patrulează zi şi noapte. 

— Negustorii de la Sibiu au venit? 

— Au venit, doamne. 

— Cu arme? 

— Cu arme, dar puţine. 

— Mulţumesc, Gherghina! Domnule consul - privi 
spre genovez —, căpitanul nostru v-a înfățişat situația de 
azi a Dobrogii. În câteva zile ea va fi supusă cu totul. 
Avem ştiri sigure de la acel vestit cavaler ce se ascunde 
sub numele de Nufărul Alb, că ţaratul lui Şişman va fi 
atacat de oştile marelui vizir. De fapt, prin lovirea 
Silistrei, atacul lui Ali a început. 

— Şi eu am primit o scrisoare de la Nufărul Alb, se 
mândri Embrone. El mi-a dezvăluit acelaşi lucru privitor 
la ţaratul lui Şişman. Voi păstra scrisoarea ca pe ceva 
sfânt. Copiii şi nepoţii mei se vor mândri cu ea, fiindcă 
vine de la cel mai mare cavaler al timpului nostru. 
Țaratul lui Şişman va cădea curând. Pericolul care vă 
amenință pe voi, sire, ne umple de adâncă mâhnire, vorbi 
în continuare precaut, ştiind că la tratative trebuie să 
ataci fără a te jelui de situația proprie. Să ataci dacă vrei 
să obţii mult şi să dai puţin. 

— Pericol pentru noi? interveni Staicu. Poate. Dar 
noi avem cu ce să-l înfruntăm. Ne-am pregătit pentru 
asta. În schimb, Chilia, prin căderea Dobrogii, nu prea 
are cu ce. Comerțul Genovei va suferi mult în această 
parte a Europei. 

— Suntem în aceeaşi situație cu polonii, replică 
Embrone. Regele Iagello va interveni cu oşti la cererea 


noastră, fiindcă şi mărfurile ce vin de la Liov către Marea 
Neagră sunt în pericol. 

— Polonii? Slabă nădejde. Iagello are prea multe griji 
acum. Regele Ungariei îi stă în coastă. Sigismund de 
Luxemburg nu se poate împăca cu gândul că a pierdut 
Galiția şi chiar stăpânirea Poloniei, care-i rămăsese 
moştenire de la socrul său, Ludovic cel Mare. Apoi, în 
regatul Poloniei sunt unele răzmerițe. 

Genovezul ştia că aşa stau lucrurile. Auzise multe de 
la negustorii care treceau pe la Chilia. 

— Oare pentru aceste frumoase ştiri ne-ați chemat 
aici? întrebă. 

— Şi pentru asta, continuă Staicu. Numai 
cunoscând bine cele ce se întâmplă în jurul nostru vom 
discuta mai temeinic la aceste tratative. Noi putem apăra 
Chilia. 

— Cum? 

— Scoţând Dobrogea din mâinile marelui vizir. 

— Mă iertaţi, dar nu sunteți prea slabi pentru asta? 
murmură uimit. 

Mircea luă un sul de pe masă şi-l cântări în palme 
câteva clipe, după care grăi: 

— lată o scrisoare abia sosită de la curtea lui Buda. 
Sigismund nu-i de părerea voastră. 

Genovezul o privi lacom. Ar fi dat mult să-i ştie 
conţinutul. În fond, ce putea să-i scrie regele Ungariei lui 
Mircea? 

— Îi recunoaşteți pecetea? 

— Fără sminteală, zâmbi genovezul. E a regelui 
Sigismund. 

— Citeşte, domnule, îl îmbie vodă. E în limba latină, 
atât de răspândită azi pe la cancelariile Europei. 

Ca un adevărat negustor, consulul o parcurse în 
grabă, fără ca pe fața lui să se poată observa vreo 
schimbare. 

— Ei? 

— Sire, râse genovezul, Sigismund se arată generos 


cu voi. 

— Generos? Dar cine-i generos azi doar de florile 
mărului? Sigismund ne asigură de sprijin cu oşti. Ai 
văzut asta. Cui i-a mai oferit el ajutor? Lui Şişman, lui 
loan al Dobrogii, lui Straţimir de la Vidin, lui Lazăr al 
Serbiei? Nu. Numai nouă. Şi ştii de ce? Sigismund e 
convins că Ţara Românească e azi singura care se poate 
înfrunta cu oştile sultanului Murad. lată, domnule 
consul, pe ce se întemeiază propunerea noastră de a vă 
proteja. Vom lua Dobrogea din mâinile turcilor, iar 
comerțul Genovei se va desfăşura ca şi până acum. 

— Ce vreţi în schimb? întrebă genovezul, ştiind că a 
sosit momentul hotărâtor. 

— Nimic pentru noi, zâmbi Staicu. 

— Nimic? Vă mulțumim... 

— Nimic pentru noi, îl întrerupse Staicu. Totul 
pentru oştile care vă vor apăra. 

Consulul ciuli urechile. Era clar că avea în față nişte 
oameni de mare finețe diplomatică. 

— Cu cât oştile noastre vor fi mai tari, cu cât vom 
ajunge mai de temut în Marea Neagră, cu atât Genova are 
numai de câştigat, sfârşi comitele. 

— Ce ajutor putem da oştilor voastre? 

— Ajutor? zise Staicu. Nu ajutor, domnule consul, ci 
investiții. Tot ce va veni de la voi va fi pentru voi. 

„Diavolo! înjură genovezul în gând. Nu-mi place cum 
prezintă ăsta lucrurile. Înseamnă că va cere mult.” 

— Fie, investiţii, se hotări el. 

În fond, principalul era să se afle pretenţiile curţii de 
la Argeş. 

— Ne bucură hotărârea voastră, se amestecă Mircea, 
fără a-i lăsa timp de meditații. Cred că Genova îşi poate 
îngădui să-şi apere interesele comerciale din Marea 
Neagră cu zece corăbii. Zece corăbii mari şi cu velatura de 
cuviință. 

— O va face, sire, aprobă consulul. 

— Şi când le primim? 


— Să primiți ce? 

— Corăbiile. 

— Păi ziceaţi că Genova să se apere... 

— Sigur că da, dar prin noi. Genova e prea departe 
pentru a menţine azi acele corăbii în stare de luptă. Ca să 
nu mai vorbim despre faptul că ar fi prea puţine pentru 
apărarea Chiliei. 

— Nu avem de unde vă da zece corăbii, sire, se 
văicări genovezul. Cine poate da atât de mult? Genova e 
săracă. Poate o corabie... 

— O corabie? Doar cu atâta vreți să vă asiguraţi 
liniştea comerțului vostru? 

— Două, sire. Peste atât, Genova nu va consimți. 

— Atunci, să nu mai vorbim despre asta, jucă Staicu 
o carte. Încercaţi la poloni. 

— Ba vorbim. De ce să nu vorbim? De când e lumea 
tratativele n-au fost niciodată uşoare. Unul cere prea 
mult, insinuă el, altul dă cât poate. Negustorii genovezi 
pot oferi cel mult două corăbii. 

— Fie! aprobă Mircea, fără a-şi arăta satisfacția, 
fiindcă nu se aşteptase la atât. 

Pietro Embrone răsuflă la rândul său uşurat, după 
care vorbi: 

— Secretarul meu va pleca mâine spre Genova. 

— Ar mai fi banii, interveni Staicu parcă nepăsător. 

— Care bani? 

— Banii pentru întreținerea oştilor pe toată durata 
campaniei noastre în Dobrogea. Adică o contribuţie, 
fiindcă greul îl suportăm noi. 

— Bani nu avem, domnule. Comerțul nostru a mers 
destul de prost în ultima vreme. Suntem plini de datorii. 
Colonia genoveză de la Chilia are azi mare nevoie de 
ajutor în aur. 

Comitele se prefăcu a-l crede. Cunoştea bine situația 
înfloritoare a Chiliei. Mărfurile aduse de caravanele din 
Orient erau foarte scumpe şi căutate în Europa. Piperul, 
mirodeniile, stofele orientale, covoarele grele, aduceau 


genovezilor, venețienilor şi grecilor mari câştiguri în aur. 
Piperul cumpărat de ei pe sume modeste se vindea în 
Europa prin numărarea boabelor. Căpăţânile de zahăr 
ajunseseră la prețuri astronomice. Mirodeniile, adevărate 
rarități, aduceau prilej de îngâmfare a gazdelor la ospeţele 
marilor bogătaşi. 

— Tocmai strâmtorarea voastră ne face ca în loc de 
cincizeci de mii de ducați să ne mulțumim doar cu 
jumătate. 

— Santa Madona! sări Embrone, prefăcându-se 
înspăimântat. De unde să iau atâta aur? 

— Uşor, domnule consul! îl potoli Staicu. În actul pe 
care îl semnăm, noi vă garantăm liniştea pe un an. Dacă 
în acest timp Chilia va suferi din pricina turcilor, veți 
primi îndărăt corăbiile împreună cu banii. 

— Dar nu câştigăm atâta într-un an. 

— Vorbă să fie! grăi Mircea cu asprime. Domnule 
consul, audiența voastră se apropie de sfârşit. 

— Dar, sire, strigă genovezul, am fost chemat la 
tratative. 

— Adevărat. Însă, cum nu ne înțelegem, socotim 
vizita voastră ca o audiență plăcută. Poate că aveți 
dreptate să staţi la îndoială. Poate că Genova îşi va putea 
apăra singură colonia ei de la Chilia. Sau poate că polonii 
vor fi mult mai generoşi decât noi. 

— Încă o clipă, sire, se rugă genovezul, temându-se 
că Mircea nu pune prea mult preţ pe tratativele lor. 

— Vă ascult. 

— Aş dori să încheiem un act de garanții, nu pe un 
an, ci pe doi. Şi să-l reînnoim la fiecare doi ani, dacă cele 
două părți vor fi de acord. Cât priveşte suma, colonia 
noastră se poate angaja cu cincisprezece mii de ducați de 
aur. Ei vor fi plătiți la o săptămână după semnarea 
actului. 

— Primim, hotări vodă. Aţi uitat însă de corăbii. 

— Nici vorbă. De îndată ce ajung la Chilia, cele două 
corăbii vor urca pe Dunăre până la locul hotărât de voi, 


sire. 

— La Giurgiu. 

— La Giurgiu, sire. 

— Domnule consul, să veniți mai spre seară pentru 
semnarea actului. Voi da poruncă la cancelaria noastră. 

— Vă rog să fie pentru mine în dublu. O copie va lua 
mâine drumul spre Genova. De fapt, e o simplă 
formalitate, fiindcă toate cheltuielile sunt suportate de 
Chilia. Sire! Domnule! Sfinția-ta! se înclină el şi ieşi 
urmat de tânărul secretar. 

Când ajunse afară, îl întrebă pe acesta: 

— Ce părere ai despre domnul Ţării Româneşti? 

— Aceeaşi, zâmbi tânărul. Aceeaşi pe care v-am 
spus-o adesea. Pentru unul cu vederea mai puțin ageră, 
pare molâu. Prea paşnic. Dar e un om mare. Vă veți 
convinge de asta. 

— Parcă încep să cred şi eu, râse Embrone, 
mulțumit că scăpase destul de ieftin. Abia azi l-am 
cunoscut mai bine. E un fin diplomat. lar comitele Staicu, 
naiba să-l ia, m-a făcut să mă învârtesc în jurul cozii! 
Crezi că am încheiat o afacere bună? 

— O ştiţi şi voi, zâmbi secretarul. Polonii ne-ar fi 
jumulit de-a binelea. Cu atât mai mult, cu cât mărfurile 
lor de pe drumul Liovului şi al Moldovei vin nu la Chilia, 
ci la Cetatea albă. Deci nu au interese de a ne apăra. Ba 
din contră. Dacă ar cădea Chilia sub turci, negustorii 
poloni ar scăpa de concurența noastră. Asta mă face să 
cred că nu i-ar interesa să ne sprijine. 

— Eşti un tânăr isteţ. Vei ajunge departe. 

— Ştiu, râse acesta. Un negustor nătâng e ca 
luptătorul fără brațe. Trăim timpuri de mare înflorire a 
comerțului. Concurența e aprigă. Şi tocmai pentru că 
sunt un negustor bun, m-am gândit să-i facem o surpriză 
plăcută domnului Țării Româneşti. Bunăvoinţa lui e aur 
pentru noi. Genova e departe. Mircea e doar la un pas de 
Chilia. 

— Ce surpriză? 


— Îi vom trimite pe una dintre cele două corăbii ceva 
piper, câteva căpățâni de zahăr, vreo zece covoare, 
mirodenii, două trei scule de aur aduse de noi din Orient 
pe un preț de nimic şi stofe. Noi facem aici un comerț de 
milioane. Ce dăruim nu are importanță. Dăruim din 
câştig. 

— Da, nu-i rău. Darurile au fost totdeauna armele 
de preţ ale negustorilor. Crezi că Mircea va lua Dobrogea? 

— Cred. Domnul Ţării Româneşti n-ar semna acte cu 
noi dacă nu ar fi pregătit pentru asta. 

— Dar când? 

— Aş zice că nu peste multă vreme. 

— Da, da. Negustorii care au trecut pe la Giurgiu mi- 
au povestit că au văzut ceva oşti frumos echipate. Totuşi, 
nu cred că Mircea are azi douăzeci şi patru de mii de 
oşteni. Haide, să mergem la hanul „Doi cocoşi”. Simt 
nevoia unui chef straşnic. 

— Poate mâine. Azi nu ne îngăduim. Spre seară vom 
veni în fața protectorului nostru şi e bine să arătăm cum 
se cuvine. 

— Diavolo, aşa e! Acum patru ani, când te-am 
răscumpărat de la turci, m-ai costat cinci bănuți de aur. 
Atunci nu ştiam ce investiție fac. 

— Nici acum. Eu ţintesc sus, domnule. Peste un an 
sau doi vă voi lua locul. 

— Eşti un ticălos simpatic, râse consulul. 

— Nu tăgăduiesc. Aţi îmbătrânit. Sunteţi bogat şi se 
cuvine să vă retrageți la Genova alături de copii şi nepoți. 
Să vă bucuraţți de munca voastră măcar câţiva ani buni. 
Altfel, e păcat de cât aţi trudit o viață întreagă. 

— lar tu îmi vei lua locul. 

— Nu-i firesc? 

— Ba da. Ia spune-mi, dragă Rava, cât ai câştigat tu 
în cei patru ani? Dar nu din leafa de secretar, ci din 
comerț. 

— Trei mii de ducați venețieni. 

— Frumos! O mică avere. Şi ce-ai făcut cu ei? 


— Două mii cinci sute i-am depus la o bancă din 
Florența. 

— De ce la Florenţa şi nu la Genova? 

— Fiindcă sunt un tânăr chibzuit. Genova trăieşte 
doar din comerțul ei înfloritor azi. Florența face şi ea 
comerț, ce-i drept, dar baza veniturilor sale stă în 
meşteşuguri, în cultivarea pământului, în vite şi oi. 
Pământul a adus totdeauna câştiguri mici, dar sigure. 
Genova se mândreşte cu venituri mult mai mari, însă în 
comerț există şi neprevăzutul. O mică defecțiune pe 
undeva şi totul se duce pe copcă. De aia cred că băncile 
din Florenţa sunt mult mai sigure. 

— Da. Şi eu m-am gândit la asta. Admir 
înțelepciunea ta. Şi cu restul de cinci sute, ce-ai făcut? 

— l-am investit în arme, domnule. Poate nu ştiţi că 
la Sibiu se află un meseriaş care face spade la fel de bune 
ca şi cele din Toledo. Am încheiat un act cu el. Tot ce 
produce atelierul său va fi numai pentru mine. 

— Arme? strâmbă din nas Pietro. Cui le vinzi? 

— Măcar de-aş avea destule. Ele au ajuns la preț ca 
şi mirodeniile pe care le aducem de la mari depărtări şi cu 
multe primejdii. Viitorul e al armelor, domnule. Cine face 
comerț cu arme se poate lipsi de altele. Multă vreme de 
aici înainte Europa nu va mai găsi linişte din cauza 
turcilor. Războaiele cer sumedenie de arme. 

Pietro Embrone se opri locului, îngândurat. Rava îi 
atrăgea atenția spre o ramură a comerțului rar 
valorificată şi numai ocazional de obicei. 

Rămaşi singuri, Mircea, Staicu şi egumenul Lazăr îşi 
zâmbiră. Încheiaseră un târg plin de foloase. 

— Prieteni, va trebui să luăm ceva şi de la venețieni. 
Dar nu acum, ci după cucerirea Dobrogii de la turci. 
Venețienii nu au colonie la Marea Neagră. Îi vom pofti să 
se aşeze mai mulți la Tomis şi le vom da sprijin. Câştigul 
va fi înzecit, fiindcă mărfurile lor vor plăti vamă. 
Hotărâsem să scot Dobrogea din mâinile turcilor abia în 
primăvara viitoare. Acum cred că e bine să ne grăbim pe 


cât se poate. 

— Măria-ta, îl întrerupse egumenul, înainte de a 
părăsi tabăra lui loan al Dobrogii am avut cu el o 
discuție. Atunci a fost dorința lui ca tot ce mi-a spus să 
aflați voi. De fapt, după asediul Varnei, regele mi-a lăsat 
unele înscrisuri pentru voi. 

— Înscrisuri? 

— Da. Acum, când el e dispărut sau mort, nimic nu 
mă opreşte să le scot la iveală. Luaţi-le, măria-ta! grăi şi-i 
întinse două suluri cu pecetea Dobrogii pe ele. Mircea 
desfăcu primul sul şi prinse a citi cu voce tare: 


Noi, loan, din mila lui Dumnezeu despot al Dobrogii şi 
autocrat al Varnei, fiul seniorului de fericită memorie 
Dobrotă, lăsăm Țării Româneşti întreaga putere în 
Dobrogea şi Varna. Tezaurul ţării să fie folosit numai spre 
binele poporului meu. Unirea cu Tara Românească e ultima 
noastră dorință. 

Acest înscris are tărie deplină numai după moartea 
noastră. 

Ioan. 

Îngândurat, vodă desfăcu al doilea sul şi nu mai citi 
titulatura obişnuită, ci numai textul: 

Sora noastră Irina va rămâne la curtea Ţării 
Româneşti cu titlul ei de principesă şi cu toată cinstirea de 
cuviință. Măria-sa Mircea, comitele Staicu şi egumenul 
Lazăr să-i fie părinți şi frați. Alături de marea populație a 
românilor dobrogeni, trăiesc aici şi alte neamuri. Greci, 
genovezi, venețieni, bulgari, evrei, tătari, turci şi armeni. 
Aceştia să se bucure de aceleaşi drepturi pe care le-au 
avut şi sub noi. 

Zestrea prințesei Irina, depusă de noi la mănăstirea 
Snagovului, rămâne întreagă a ei. Dar am mai depus la 
Snagov din averea noastră, încă cinci mii de ducați 
venețieni. Lăsăm din aceştia mănăstirii o mie pentru 
sufletul nostru, iar egumenului Lazăr, încă o mie. 
Cavalerului Arad, trei sute. Cavalerilor Bogdan, Grama, 


Cirstev, Ruk Spear, Sima şi Carapelese, câte o sută. Restul 
va trece în stăpânirea slujitorului nostru Toma. Dacă 
averea noastră din Caliacra şi Tomis nu se va spulbera cu 
totul sub urgia turcilor, ea va trece în vistieria Țării 
Româneşti, dar va fi folosită pentru binele Dobrogii. Mai 
lăsăm cavalerului Arad casa noastră din Tomis şi dreptul 
de a se stabili acolo. 
Ioan. 


— Dumnezeu să-l ierte! murmură vodă, închinându- 
se. Nu-i ştiam un asemenea suflet mare. Păcat de el. 

— Poate că nu-i mort, vorbi egumenul. Poate e rob. 

— Cum să aflăm asta? 

— Numai Nufărul Alb ne-ar putea ajuta, zâmbi 
egumenul. 

— O va face, interveni Staicu. 

— O va face, se lumină domnul țării. M-aş bucura 
să-l găsim în viață. Să-l scoatem din mâinile turcilor, fie 
prin vicleşug, fie prin răscumpărare. de asemenea, 
trebuie să trimitem solii la Adrianopole pentru a o 
răscumpăra pe tânăra prințesă Irina a Dobrogii. Poate că 
negustorii genovezi ar fi cei mai potriviți să o facă. 

— Mai aşteptăm, vorbi egumenul. Am trimis în 
căutarea ei nişte oameni care nu se dau îndărăt de la 
nimic. Tinerii cavaleri, Arad şi Grama, dimpreună cu 
Sima al nostru, sunt pe urmele ei. 

— Cavalerul Arad? Cine e omul acesta? De unde vine 
el? 

— E un tânăr ce nu a împlinit încă douăzeci de ani. 

— Un copil. Aţi trimis un copil să o scape pe Irina 
din mâinile turcilor? 

— Măria-ta, copilul acesta i-a făcut față cavalerului 
Bogdan într-o întrecere cu spada. 

— Ce vorbeşti, domnule? se entuziasmă vodă. 

— Săgeata lui loveşte fără greş până la o sută de 
paşi, completă egumenul. 

— Ei, ei, nici chiar aşa să nu o luăm! 


— Dar am văzut asta! 

— De necrezut! strigă vodă cu ochii strălucitori. 

— La Varna a fost unul dintre cei doi care au intrat 
în tabăra lui Ali şi l-au păcălit, primejduindu-şi viața. 

— Drace! sări vodă încântat. Parcă am auzit despre 
el. Nu cumva a fost amestecat în povestea medalionului? 

— A fost, măria-ta, aprobă egumenul. 

— Dar asta înseamnă că ne-a adus mari foloase la 
Buda! 

— Aşa se pare. Cavalerii Ionuț şi Dumitru s-au 
întors la Snagov. Însă misterul celor petrecute la Buda nu 
l-am putut dezlega. Până azi nu am putut afla cine i-a 
atacat şi cine i-a ajutat. Am luat măsuri să trimitem pe 
altcineva la curtea Ungariei, fiindcă e clar că acolo 
oamenii noştri au fost descoperiți. 

— Bine, bine, lasă asta! spuse Mircea nerăbdător. 
Încă nu m-aţi lămurit în privința tânărului Arad. Cine e 
el? 

Comitele Staicu ridică din umeri. Egumenul făcu la 
fel, cu toate că ştia unele lucruri. 

— Mda! Când se va întoarce, să-mi fie prezentat. 
Numai de se va mai întoarce. 

— Noi nu ne facem griji, zâmbi Lazăr. Toate harurile 
lui în privința măiestriei armelor stau în umbră față de 
marea chibzuială cu care e înzestrat. 

— Dar Grama? Nu cumva e pirpiriul cavaler ce a 
câştigat în mai turnirul de spadă? 

— Chiar el. La Varna a luptat ca un leu, uimindu-l 
pe loan al Dobrogii. 

— Ah, era să uit! Ce legături au fost între Ioan şi 
tânărul Arad? Văd că despotul s-a ocupat în chip deosebit 
de el. I-a lăsat bani mai mulți şi o casă. 

— Căile Domnului sunt mari şi minunate! spuse 
Lazăr cucernic. 

— Aşa este, dar aud că la Snagov ar fi vreo două 
sute optzeci de călugări. Cel puţin aşa mi s-a spus. Câţi 
dintre ei sunt călugări cu adevărat? 


— Asta numai Bunul Dumnezeu ştie, zâmbi Lazăr. 
Sigur e faptul că ei stăpânesc mânuirea armelor cu multă 
pricepere. Numărul lor a crescut la peste patru sute. 

— O mică şi puternică armată, grăi Mircea. 

— Da, dar ne ocupăm şi de instruirea lor în ştiinţa 
cititului şi a cunoaşterii adevărului despre tot ce ne 
porunceşte Dumnezeu. Chiar şi îndărătnicul nostru Sima 
a început să citească şi să scrie. Însă, fantezia lui o ia 
razna adesea. El e sarea şi piperul Snagovului. 

— Măria-ta, interveni comitele Staicu, din câte ştiu, 
pe teritoriul țării avem nouăsprezece şcoli. În ele, dascăli 
sunt o seamă de călugări mai slab sau mai bine pregătiți. 
Acele şcoli funcționează pe lângă biserici. Ar fi bine să 
mai înființăm încă opt. 

— Şi eu m-am gândit, dar de unde luăm dascăli 
buni? 

— De asta m-am îngrijit eu. O seamă de tineri boieri, 
care au studiat pe la universitățile din Bologna şi 
Florența, doresc nu numai să fie dascăli, ci să şi întrețină 
şcolile cu banii lor. 

— lată o veste bună, dragul meu frate. 

— Da, dar nu e totul, maria-ta. Împreună cu 
prietenul meu Zamfirescu, despre care cred că e cel mai 
cult om al ţării, am făcut un alfabet al limbii române. 
Poate că nu e perfect, însă e un început bun, fiindcă nu 
se poate să vorbim româneşte şi să scriem în latină. Îl 
vom introduce în şcoli. Eu nu prea dispun de timp. 
Zamfirescu poate să o facă. 

— Zamfirescu a fost la mine în urmă cu câteva zile. 
De la el ştiu tot ce mi-ai spus. De asemenea, mi-a cerut 
să înființez trei spitale conduse de medici şi felceri. Am 
stat de vorbă şi cu cei trei medici tineri, care au studiat 
medicina la Florența. Eu cunosc multe medicamente 
folosite în Apus, dar nu cunosc plantele medicinale 
folosite de felcerii noştri. Aşa stând lucrurile, fiecare 
medic va lucra împreună cu doi sau cu trei felceri. Multe 
boli nu pot fi tratate acasă la bolnav. Apoi, spitalele îi vor 


scuti pe medici şi pe felceri să facă deplasări lungi. 

— Unde vor fi plasate cele trei spitale? 

— Unul la Câmpul Lung, unul la Olt şi unul la 
Giurgiu. Toate costurile spitalelor vor fi suportate de 
curtea noastră de la Argeş. 

— Cam greu, zâmbi Staicu. Unul va fi suportat de 
mine. Cel de la Giurgiu. 

— Ai atâţia bani? 

— Am destui. 

— lar cel de la Olt va fi suportat de Mănăstirea 
Snagovului, interveni Lazăr. Suntem mult mai bogaţi 
decât s-ar crede. Acum eu trebuie să plec. Am o seamă de 
treburi ce nu pot fi amânate. Măria-ta, domnule comite! 
se înclină el şi părăsi odaia de lucru. 

— Pari obosit, frate, observă domnul ţării. Poate că 
ar fi bine să te odihneşti o vreme. 

— Dragă Mircea, zâmbi trist comitele, te rog să mă 
crezi că visez un timp de odihnă. Dar când va fi el? Acum 
când turcii sunt lângă noi? Mi-am dorit să fac o vizită la 
Curtea Moldovei. Pe Margareta a prins-o dorul de părinți, 
de rude şi de prieteni. Ea nu-mi spune asta, însă eu ştiu 
ce e în inima ei. 


Capitolul 9 


Trei sute de călăreți coborau de-a latul Balcanilor 
către Adrianopole. După îmbrăcămintea roşie cu alb, se 
vedea că fac parte din oştile de achingii ale sultanului 
Murad. Căldura scăzuse la apropierea serii, dar mai avea 
destulă putere asupra călătorilor. Convoiul se mişca 
domol, ca o corabie pe o mare calmă. Cauza acelei 
înaintări greoaie stătea în oboseala robilor mulți, flămânzi 
şi istoviți. Sandjac-begul, comandantul achingiilor, avea 
destule motive să fie nemulțumit că picase asupra lui o 
astfel de răspundere. Îi lipseau merindele, atât de 
necesare la drum lung, locurile nu erau tocmai sigure, iar 
robii se încăierau adesea cu oştenii. O parte dintre 
ghiaurii dobrogeni păreau nişte dulăi gata să rupă lanțul 
şi să muşte. Săreau la încăierare cu achingiii din te miri 
ce, fără teamă de moarte. Potecile peste dealuri, prin văi 
şi păduri, pe la vaduri de ape nu îngăduiau totdeauna o 
bună încercuire a robilor. Câţiva dintre ei scăpaseră fără 
urmă. Alții căzuseră sub săgețile sau iataganele 
achingiilor. 

Sandjac-begul avea destule motive să fie cătrănit. 
Marele vizir Ali-paşa îi dăduse prinşii cu număr. Şi tot cu 
număr trebuia să-i predea la Adrianopole. Mai purta la el 
o scrisoare către măritul padişah, în care Ali-paşa trecuse 
o seamă de date în dreptul fiecărui rob, chiar dacă mulți 
dintre ei minţiseră în privința numelui. Fără scrisoare i-ar 
fi fost uşor, fiindcă ar fi completat numărul robilor fugiți 
ori morți cu bulgari de prin satele aflate în drumul său. În 
numai trei zile, pierduse vreo cincizeci de robi. 

„Măritul padişah îmi va tăia capul, socoti el. Mare 
minune să am noroc! Totuşi, poate că aurul, stofele de 
preț şi celelalte daruri încredințate mie de marele vizir să- 
1 înduplece pe Murad. Însă cu Fareddin-paşa va fi mai 
greu. Şeitanul acela bătrân şi lacom, crud şi nesimţitor ca 


un porc, mă va osândi. Puţina pradă de război pe care am 
dobândit-o eu în Dobrogea nu-i destulă să-l pot 
îndupleca. Norocul meu ar fi să nu-l găsesc pe Fareddin 
la Adrianopole, ci pe Sabahaddin. El e oştean şi înțelege 
greutățile unui drum lung. Dacă stau să mă gândesc 
bine, padişahul mă poate ierta când o va vedea pe 
frumoasa prințesă a Dobrogii. Ticălosului ghiujoi îi plac 
blondele, fiindcă el e tuciuriu ca smoala.” 

Tresări şi privi în jur. Până şi de gândurile sale îi era 
teamă. Spionii lui Ali sau ai sultanului totdeauna îşi 
făceau veacul printre oşteni. Dar achingiii îşi căutau de 
treburi. Puseseră tabăra la o margine de pădure, lângă un 
pârâu, hotărâți să facă acolo popas de noapte. În spatele 
celor câteva corturi, tabăra era apărată de nişte stânci. 
Robii, culcați deasupra pârâului, sorbeau lacomi din apa 
răcoroasă. Cravaşele achingiilor îi domoleau pe cei ce se 
apropiau prea mult de străji. Doar femeile şi pruncii 
şedeau ciopor în mijlocul taberei. 

Sandjac-begul dădu poruncă să se împartă robilor 
din puținele merinde. Cei unsprezece achingii trimişi de el 
să caute de mâncare încă nu reveniseră în tabără. 
Frumoasa Irina, acoperită cu un văl negru, se aşezase pe 
pământul uscat alături de slujitoarea ei, o tânără 
grecoaică înaltă şi voinică asemenea unui luptător. Nu 
discutau între ele. Jalea lor era prea mare. Nimic nu le 
atrăgea spre vorbă. Căzuseră într-o apatie ce nu lasă de 
obicei gândurile să se toarcă în voie, ci să vină răzlețe şi 
fără nici o legătură unele cu altele. Sandjac-begul era 
îngrijorat de soarta celor unsprezece achingii. 

Noaptea căzu domol peste tabără. Vântul adia slab 
ca o părere. Doar pădurea pornise nu geamătul obişnuit 
la vreme de iarnă, ci murmurul plăcut al verii. Stelele 
apăreau tot mai multe pe cer. La poalele stâncilor stăruia 
un foc vesel. Deasupra lui doi oşteni învârteau o frigare. 
Mai alături, sandjac-begul dimpreună cu doi ofițeri 
şedeau de taină. În pădure, paisprezece bărbaţi trăgeau 
cu urechea spre tabără. Departe de ei, într-o văgăună, 


slujitorul Cotae, nu tocmai mulțumit de vecinătatea 
achingiilor, păzea cincisprezece cai. 

„Hm! reflectă el mohorât. Lipitorile mi-au supt 
sângele prin mlaştini. La Varna era gata-gata să mi se 
cânte prohodu”. În Dobrogea la fel. Azi, după prânz, când 
i-am atacat pe cei unsprezece achingii, am crezut că mi-a 
sosit sfârşitu”. Puțin a lipsit ca unul dintre turcaleți să mă 
găurească frumos cu o săgeată. Acum, dracu ştie dacă nu 
voi cădea rob, sau chiar mai rău. Ferice de Gogoaşă! Cred 
că, înțelept cum îl ştiu, a dat dosu’ cu cele două pungi 
burduşite. Încă nu mă încumet să o iau din loc. Dar dacă 
Sfânta Născătoare ne ajută să scăpăm de aici, stăpânu’ 
poate să țoşcăie din buze a pagubă după mine.” 

Cavalerul blond şedea între scundul Grama şi 
rotofeiul comandant al Snagovului, bucuros că numărul 
micului său grup crescuse. Cu multe ceasuri înainte, 
întâlniseră la celălalt capăt al pădurii şaptesprezece 
fugari din tabăra sandjac-begului. Opt români, cinci greci 
şi patru bulgari. Îi ospătaseră după puteri din propria 
merinde şi le dăduseră sfaturi să țină drumul spre răsărit 
către mare. Patru dintre fugari erau înarmați cu arcuri 
luate de la străjile pe care le sugrumaseră cu o noapte 
înainte. 

— Văzându-vă atât de puţini, eram gata să vă 
atacăm cu săgeți, spuse unul dintre fugari. Abia când ați 
ajuns mai aproape ne-am dat seama, după straiele de pe 
voi, că sunteţi creştini. 

Discutaseră o vreme acolo, printre copacii din 
marginea răsăriteană a pădurii. Când să se despartă unii 
de alții, zăriseră unsprezece achingii călări. leşiseră pe 
neaşteptate dintr-o vâlcea şi îşi îndemnau caii către alta, 
ce adăpostea un pârâu. Descălecaseră apoi lângă apă, 
desfăcând legăturile mari cu merinde. Era ceasul 
prânzului. Caii gustau din iarba fragedă de pe lături. 
Privindu-i prin desişul de frunze, cucernicului Sima îi 
veni o idee. 

— Ce-ar fi să ne strecurăm până aproape de ei şi să-i 


luăm cu săgețile? 

Grama strâmbă din nas. 

— Aici avem altă misiune. Pe urmă, suntem doar 
patru contra unsprezece. Asta dacă îl punem la socoteală 
şi pe Cotae. 

Dar cavalerul blond nu împărtăşi părerea lui Grama. 

— Suntem opt, dragul meu, spuse privind spre foştii 
robi. Patru dintre aceştia ne pot ajuta. Părintele Sima are 
dreptate. Armele, merindea şi gonacii turcilor ne fac mare 
trebuință. 

Unii dintre fugari îşi lăsaseră în mâinile sandjac- 
begului nevestele, pruncii sau prietenii. Motiv pentru care 
se bucurară aflând planul cavalerilor. Opt bărbați porniră 
a se furişa de-a lungul pârâului printre numeroasele tufe, 
către locul unde achingiii prânzeau lipsiți de griji. Cotae, 
ultimul din grup şi destul de neajutorat în folosirea 
arcului, era singurul nemulțumit de isprava ce se putea 
încheia prost. 

Cei opt bărbaţi, acoperiți de tufele multe din jurul 
pârâului, ajunseră la vreo patruzeci de paşi în spatele 
achingiilor. Le auzeau glasurile destul de lămurit. Cei ce 
le cunoşteau limba deduseră că ei cărau ceva merinde 
luată dintr-un sat bulgăresc. La un semn al blondului 
oamenii îşi încordară arcurile, iar săgețile lor porniră 
odată. Însă, aşa cum se întâmplă adesea, unii ochiseră 
acelaşi duşman, astfel că numai patru dintre achingii 
fură loviți din plin. Surprinşi, ceilalți turci săriră în 
picioare. Armele lor erau alături. O nouă salvă mai dobori 
trei. Dar mai erau încă patru. Unul alergă spre cai şi sări 
în şa. Blondul îl dobori la vreme. Ultimii trei îşi încordară 
arcurile spre locul de unde venea atacul. Una dintre 
săgeți trecu doar la un deget de căpățâna lui Cotae. Lupta 
se încheie totuşi cu bine. Achingiii rămaseră prea puţini 
şi descoperiți în fața săgeţilor. Doi dintre achingii erau 
doar răniți. Nu avu însă nimeni milă pentru ei. 

În vreme ce fugarii se ospătau cum se cuvine, Arad 
împărți caii şi armele. Şase dintre foştii robi, lipsiți de 


gonaci, îşi continuară drumul. Aşa se făcuse că micul 
grup al cavalerului blond crescuse la cincisprezece 
oameni. Tabăra  sandjac-begului o  găsiră după 
numeroasele urme ale cailor. 

„Sunt vreo trei sute de achingii, chibzui Arad. Mulţi 
şi prevăzători. De trei zile ne ținem după ei. Până acum 
nu ne-am putut strecura în tabără. Poate vom reuşi în 
noaptea aceasta. La lumina zilei, e curată nebunie să te 
apropii de ei.” 

— Plec să dau o raită pe lângă tabără, spuse în 
şoaptă. 

— Să nu te duci prea departe! îl povățui Grama. 

— Nici o grijă, răspunse tânărul. Mă pricep să mă 
strecor la vreme de noapte. 

Umbra deasă a copacilor îl înghiți curând. Arad nu 
se grăbea. Până la miezul nopții mai era mult. El voia să 
atace cu puţin înainte de schimbarea străjilor. În celelalte 
nopţi observase că primul schimb de străji se făcea la 
mijlocul lor. Dincolo de pădure lumina lunii stăruia 
puternică. Tânărul îşi petrecu arcul pe după gât şi pipăi 
cuțitul aşezat într-o teacă de piele la şold. Ajunse printre 
ultimii copaci. Se afla pe o înălțime. Terenul urca în 
pantă mare. Din locul acela privirile lui acoperiră întreaga 
tabără. Robii, culcați direct pe pământ, arătau ca nişte 
muşuroaie. Erau mulți. Poate vreo cinci-şase sute. La 
picioarele blondului, pământul se rupea brusc într-o 
văgăună. Prin ea trecea un pârâu care făcea un cot către 
mijlocul taberei. Dincolo de văgăună, străjile vegheau 
aşezate cam la zece-cinsprezece paşi una de alta. Puțin 
mai sus, pe marginea de miazănoapte a taberei începeau 
parcă, în trepte, înălțimile. Stâncile arătau ca un brâu. La 
poala lor ardea un foc vesel. Câţiva bărbați şedeau în 
preajma lui şi poate că îşi aşteptau cina, fiindcă în aer 
plutea miros de frigăruie. Vântul slăbuț trecea peste 
tabără spre pădure. 

„Lângă stânci şi-a ales, cred, loc de odihnă 
comandantul, chibzui Arad. Friptura nu poate fi pentru 


altul, iar cortul cel mare îmi dovedeşte că nu mă înşel. În 
partea de miazăzi a vâlcelei se află caii turcilor. Şi tot 
acolo achingiii din celelalte schimburi. Dacă vreau să văd 
mai mult, e bine să urc încă o bucată de drum prin 
pădure. Aici nu pot trece pe malul din față fără zgomot.” 

Ajunse curând destul de departe de tabără. Cobori 
lângă pârâu, apoi ieşi dincolo de el. Stâncile porneau 
chiar din marginea apei. Începu să coboare spre tabără 
de-a lungul lor. Foşnetul vântului îi era aliat bun. Ajunse 
doar la vreo douăzeci de paşi de prima strajă. Pe acolo 
primejdia se anunţa clar. O luă spre stânga în urcuş. 

„Spatele dinspre miazănoapte al taberei nu cred să 
aibă străji, reflectă Arad. Stâncile şi înălțimile mari sunt o 
apărare sigură pentru achingii. Ei bine, tocmai pe aici ne 
vom sili să atacăm.” 

Aşa cum prevăzuse blondul, pe stânci nu erau străji. 
Începu să se târască, fiindcă lumina lunii era prea 
puternică, iar străjile din josul vâlcelei ar fi putut să-l 
observe. Pipăia cu grijă locul înainte de a face o mişcare. 
Încă puţin şi ajunse pe marginea stâncii. De sus văzu 
întreaga panoramă a taberei. Străjile stăteau neclintite, 
semn că se luptau cu somnul. Sub el, la vreo trei înălțimi 
de om, focul murea treptat. Sandjac-begul discuta cu doi 
ofițeri şi se arăta neliniştit de faptul că cei unsprezece 
achingii trimişi după provizii prin satele bulgăreşti încă 
nu reveniseră. Comandantul mai era nemulțumit şi de 
fuga unor robi. Ofițerii cătau să-l îmbuneze. 

Cavalerul blond mai privi încă o dată pe deasupra 
taberei, apoi se retrase, convins că văzuse destul. 

După chibzuiala lui Grama, trecuse mult peste o 
jumătate de ceas. Şi tocmai când se nelinişti de-a binelea 
auzi un foşnet. Venise Arad. Oamenii micului grup se 
apropiară în jurul blondului. 

— Prieteni, vorbi el în şoaptă, cred că e vremea să 
pornim. Vom lovi tabăra dinspre miazănoapte. Pe stâncile 
de acolo nu sunt străji. Însă mare atenţie la zgomot. La 
cea mai mică greşeală, va trebui să fugim. Să lăsăm totul 


baltă. Sandjac-begul achingiilor se odihneşte lângă 
stânci. Voi încerca să-l prind. Frumos ar fi să înconjurăm 
tabăra şi să lovim cu săgețile din mai multe părți. Suntem 
însă puţini, nu ne convine asta. Vom fi puternici numai 
în grup. 

Le explică planul său în amănunțime, după care 
tăiară prin pădure către miazănoapte pentru a ajunge la 
locul pe unde trecuse Arad. Sub apăsarea vântului, 
crengile de sus ale pădurii cântau frumos acoperind 
zgomotele. Noaptea cădea domol către miezul ei. 
Treisprezece bărbați cu arcurile pregătite şedeau neclintiți 
la picioarele stâncilor. Reuşiseră să ajungă acolo cu bine. 
Umbra acestora îi ferea de privirile străjilor. Sus, pe 
prima treaptă a stâncilor, blondul se pregătea să facă o 
săritură. Lângă focul amorțit, sandjac-begul îşi lua cina 
îngândurat. Ofițerii plecaseră. În tabără domnea aceeaşi 
linişte. Un trup greu căzu asupra comandantului. Nu 
prea voinic, sandjac-begul se pomeni ridicat în picioare de 
o mână puternică. Lama unui cuțit îi zgâria pielea 
gâtului.  Străjile mai apropiate auziră zgomotul şi 
tresăriră. În aceeaşi clipă răzbi un glas puternic în 
turceşte. 

— Sunt Nufărul Alb. Comandantul vostru e în 
mâinile mele. Orice mişcare a voastră îi primejduieşte 
viața. 

Apoi Arad grăi mai încet: 

— Spune oamenilor să rămână pe loc! 

Dar lucrurile nu se petrecură după cum se aşteptase 
tânărul. Sandjac-begul nu era fricos şi, în loc de a 
pronunța cuvintele impuse de Arad, strigă aspru: 

— Achingii, la mine! Săriți!... 

Acelea fură ultimele sale cuvinte. Arad îl lovi. Străjile 
porniră în goană. Paşii lor se apropiau iute. La partea de 
miazăzi a taberei, ceilalți achingii se treziseră şi îşi cătau 
armele cu înfrigurare. Sima, Grama, dimpreună cu 
prietenii lor traseră primele săgeți asupra străjilor care 
soseau în goană. O clipă, atacul neprevăzut îi 


descumpăni pe turci. Câţiva dintre ei căzuseră, dar 
situația micului grup se părea că e pecetluită. Primele 
săgeți se loviră de stânci destul de aproape de ei. Arad fu 
pe punctul de a încerca o retragere cu oamenii săi spre 
pădure când se petrecu un fapt uluitor. Un fapt la care 
nu se gândise. Robii se treziseră în acelaşi timp cu 
paznicii lor. Nimeni nu le poruncise. Nimeni nu aşteptase 
ceva de la ei. Însă fiecare înţelese într-o clipă că o astfel 
de ocazie nu vor mai întâlni. Săriră ca nişte arcuri asupra 
paznicilor. O bătălie cumplită se porni în vâlceaua de la 
poalele stâncilor. Primele străji, prinse între oamenii 
blondului şi surprinse de atacul robilor, căzură înainte de 
a se uni cu ceilalți. O seamă de arme îşi schimbară 
stăpânii. Răcnete puternice răzbeau din partea de jos a 
taberei. Acolo, achingiii din celelalte schimburi nu 
apucaseră a se grupa. Ofițerii strigau zadarnic să o facă. 
Dar cine să-i mai asculte într-o astfel de situație? O 
seamă dintre ei, îngroziți că Nufărul Alb intrase în tabără, 
fugeau pe marginea pârâului în jos. Robii mai mulți decât 
ei le săreau în spinare. Încăierarea dură doar câteva 
minute. Căzuseră mulți turci şi, alături de ei, mulți 
creştini. 

Curând cavalerul blond îi adună pe foştii robi şi 
puse străji în jurul vâlcelei. Era stăpân pe situație, chiar 
dacă pericolul încă nu trecuse. Cel puţin jumătate dintre 
achingii fugiseră şi cu siguranţă că se vor strânge laolaltă 
undeva, în josul pârâului. A porni împotriva lor pe vreme 
de noapte nu era înțelept. Cei mai mulți dintre caii 
turcilor rămăseseră în tabără datorită lui Sima. Grăsunul 
repezise acolo oameni înarmați pentru a-i opri pe achingii 
să se apropie. 

Nimeni nu dormi până la ziuă. Strigătele răniților — 
româneşti, turceşti, greceşti, bulgăreşti -  înfiorau 
împrejurimile. Când prima geană de lumină a zilei îşi făcu 
apariția, Arad slobozi o seamă de porunci. Sima se 
interesă de starea şi numărul răniților. Grama de 
numărul cailor. Un grec, de cel al morţilor. Peste puțină 


vreme, Grama reveni lângă cortul cel mare al 
comandantului. 

— O sută şaizeci şi şase de cai, spuse el. 

Îndată după Grama sosi grecul. 

— Douăzeci şi trei de morți ai păgânilor şi treizeci şi 
unu de ai noştri. 

În sfârşit, veni şi Sima. 

— Domnule, grăi el, nu stăm prea bine. Mulţi răniți 
achingii şi creştini. Unii răniți greu, alții mai uşor. 

— Câţi, sfinția-ta? 

— Patruzeci şi doi de turci şi cincizeci şi şapte de 
creştini. 

— Deci douăzeci şi trei de morți, patruzeci şi doi de 
răniți, la care mai adăugăm nouăsprezece prinşi 
dimpreună cu comandantul lor, plus unsprezece pe care 
i-am lovit în timpul zilei, fac nouăzeci şi cinci de turci 
scoşi din luptă. Asta înseamnă că undeva, prin apropiere, 
mai sunt vreo două sute de achingii, însă mulți dintre ei 
fără arme şi fără cai. Tabăra noastră numără aproape 
cinci sute de suflete. Sfinția-ta, îngrijeşte-te de îngroparea 
morților creştini! 

— Fără cazmale? 

— Fără. 

— Dar turcii? 

— Îi vor îngropa ortacii lor, care sunt pe aproape şi 
ne pândesc. Chiar şi achingiii răniți rămân pe loc. Într-un 
ceas vom ridica tabăra şi pornim la drum. Orice întârziere 
ne poate aduce mari neajunsuri. Cred că şi alte convoaie 
trimise de marele vizir către Adrianopole vor trece pe aici. 
Apoi, achingiii fugiți din tabără pot trimite după ajutor. 

Oamenii scormoneau pământul folosind, în loc de 
cazmale, doar cuţitele şi iataganele. Alții făceau tărgi 
pentru transportarea răniților. Femeile puneau feşe peste 
răni. Copiii umpleau burdufurile cu apă. Grama făcea 
inventarul puţinelor provizii. Încruntat, Sima arăta cam 
pământiu la față. Lui i se ceruse a face rugăciunile de 
cuviință pentru morți şi-i era teamă. De când se ştia, nu 


fusese atent la astfel de lucruri. Până la urmă îşi luă 
inima-n dinți şi intonă de vreo câteva ori: „Aleluia”. Apoi 
spuse ceva pe nas astfel că nimeni nu pricepu nimic, 
după care ținu scurta şi obişnuita predică. 

— Proorocu” Isac l-a omorât pe Lot, Lot l-a omorât pe 
Avram, Avram pe Irod, Irod pe... Pilat, Pilat pe Noe, Noe 
pe Cain, Cain pe Isac, Isac pe Pilat, Pilat pe Lot şi s-a 
sfârşit prima zi după facerea lumii. În cea de-a doua zi 
ridicatu-s-au evreii împotriva tătarilor şi au scăpătatără 
din robie pe Marea Roşie. Marele vizir al evreilor lovit-au 
cu ghioaga în stâncă şi au căzutără mană pentru oameni 
şi dobitoace, care mană împuţinat-au viile. Pe urmă s-a 
făcut lumină şi s-au despărțitără apele de uscat. Aleluiiia! 

Unul dintre ascultători îi şopti ortacului său: 

— Sfinţia-sa le cam încurcă. Dacă Isac l-a omorât pe 
Lot, Pilat ce i-a mai făcut mortului? 

— Crede şi nu cerceta, nărodule! îl domoli ortacul. 
Sfinția-sa ştie mai bine. Aud că e călugăr. Adică mai 
înțelept ca un popă. Călugării totdeauna sunt tobă de 
carte. De mult n-am mai ascultat o predică aşa de 
frumoasă. E om subțire, măi frati-miu! Când vom prinde 
ceva răgaz de timp, îl rog să mă spovedească. Sfinţii 
călugări iartă mai adânc decât popii. 

— Zău? 

— Dar ce ţi-ai închipuit? 

Cavalerul blond se apropie de cortul Irinei. 
Frumoasa fiică a Dobrogii îşi uitase propria durere, căci 
nu ştia nimic despre fratele ei, şi dădea ajutor la îngrijirea 
zecilor de răniți. 

— Prințesă, grăi el, numele meu e Arad. 

Tânăra îi privi o clipă straiele mânjite de sânge. 

— Parcă Nufărul Alb am auzit că sunteți. 

— Ah, nu! se apără el. În noaptea asta doar m-am 
folosit de numele marelui cavaler, neştiut de noi. 

— Da, da, aşa trebuie să fie! aprobă fata, cam 
neîncrezătoare. Vă mulțumim, domnule Arad. M-aţi 
salvat de la dezonoare. 


— Încă nu, vorbi el cu sinceritate. Mai avem drum 
lung de străbătut. Vom călători spre răsărit, către malul 
Mării Negre, pentru a ocoli o întâlnire cu alți achingii. 
Drumul nostru nu va fi prea uşor. 

Grupul fugarilor ocoli pădurea. Mulţi dintre bărbații 
cu arme călăreau pe de lături, gata să înfrunte vreo 
primejdie. Mergeau domol. Răniţii, copiii şi femeile nu 
îngăduiau un marş mai aspru. Undeva, pe o înălțime, 
câţiva achingii priveau în urma convoiului. 

Când soarele şezu în cumpăna zilei, fugarii ajunseră 
într-un sat bulgăresc. Un sat mare şi pustiu. Multe din 
case căzuseră în paragină, iar altele trecuseră prin 
pârjolul focului. Doi bătrâni localnici ieşiră la iveală dintr- 
o margine de pădure. Ei povestiră că satul e aşezat în 
drumul achingiilor care vin dinspre miazănoapte. Din 
această cauză populaţia se adăpostea prin păduri. Auzind 
din ce urgie scăpaseră fugarii, cei doi bătrâni umblară pe 
la ascunzătorile ştiute de ei. Aduseră pâine, caş proaspăt 
şi chiar câteva pulpe afumate. Cam puţine merinde 
pentru cinci sute de suflete, dar împărțite de Sima cu 
chibzuială ajunseră pentru fiecare măcar să-şi astâmpere 
foamea. Până şi celor nouăsprezece turci prizonieri li se 
făcuse parte. 

În vreme ce oamenii prânzeau aşezaţi în grupuri, 
cavalerul blond, Sima şi Grama făcură un scurt inventar 
al prăzilor scăpate de la turci. Darurile trimise de marele 
vizir sultanului Murad cuprindeau scule de aur, ducați 
venețieni, perperi, ducați de argint şi alte monede. Stofele, 
multe şi grele, împovărau câțiva cai. 

— Cred că am putea libera caii de poveri, spuse 
micuțul Grama. 

— Adică? întrebă călugărul. 

— Să împărțim stofele pe numărul de oameni. 
Fiecare dintre ei îşi va căra propria bucată de stofă. 

— Bună idee! aprobă Arad. Chiar şi banii îi putem 
împărți. De fapt, oamenii aceştia nu mai au nimic. Lor li 
se cuvin banii şi toate sculele de aur. Transformat totul în 


aur, avem la noi cam unsprezece mii de ducați venețieni. 
Poate că mă înşel în prețuirea inelelor, brățărilor şi 
celorlalte scule, dar sper că nu cu mult. Asta înseamnă că 
fiecărui bărbat, femeie sau copil le revin câte douăzeci şi 
doi de ducați de aur. 

— Nu-i rău! murmură Sima. Ar fi însă o greutate. 
Cum împărțim sculele care sunt sau mai ieftine, sau mai 
scumpe de douăzeci şi doi de ducați? 

— Pe familii, acolo unde nu se poate altfel. 

În mai puţin de două ceasuri, fiecare dintre fugari îşi 
primi partea de aur şi stofe. Suma nu era chiar de 
lepădat. Unele familii primiseră pentru toți valoarea a o 
sută sau chiar peste o sută de ducați venețieni. O mică 
avere, ce le îngăduia să-şi refacă viața. De fapt, unii nu 
avuseseră atâta niciodată, astfel că acum se socoteau 
bogați. Apoi, mulți dintre ei aveau rosturi bune în 
Dobrogea. Turcii le luaseră lucrurile de preț, dar casele 
rămăseseră, ca şi pământul bun. Totul era să ajungă din 
nou acasă. 

Părăsiră satul. Noaptea îi prinse pe un platou înalt şi 
nu prea întins. Arad alesese locul acela fiindcă prezenta 
siguranță pentru tabăra de noapte. Pe urmele lor, o 
seamă de achingii se ațineau ca lupii după pradă. Arad 
simțea că sunt urmăriți. Nu văzuse nimic neliniştitor, 
însă ştia că achingiii nu-şi pot lăsa prada, fiindcă la 
Adrianopole i-ar aştepta călăul. Sima împărți ultimele 
merinde doar pentru copii şi răniți. Ceilalţi îşi rostuiau 
culcuşuri pe întregul platou. Arad puse două rânduri de 
străji în jurul taberei. O parte pe buza platoului, iar alta 
la cel mult cincizeci de paşi mai jos. Când totul fu isprăvit 
cum se cuvine, cavalerul blond, Sima şi Grama chibzuiră 
o vreme împreună. 

— Simt că turcii ne urmăresc, spuse grăsunul. 

— Şi eu am această bănuială, întări Arad. Totuşi, 
acum nu ne temem de ei. Sunt prea puţini. 

— Dar îți aminteşti ce ziceau cei doi bătrâni din sat? 
interveni Grama. După spusele lor, cam la o jumătate de 


zi călare spre miazăzi de sat ar fi o garnizoană turcească. 
O garnizoană mare şi puternică. Achingiii ştiu asta şi cred 
că au trimis călăreți după ajutor. Alţii se țin pe urmele 
noastre. 

— E tocmai de ce mă tem, grăi Sima întunecat. Pe 
noi ne vor prinde mai greu, însă oamenii aceştia ar fi 
păcat să pice iar în mâinile lor. V-aţi gândit la asta? privi 
către Arad. 

— M-am gândit. Vom trimite şi noi după ajutor. 

— Ajutor? 

— Da, ajutor. După spusele celor doi bătrâni, în 
satul lor eram cam la o zi şi jumătate de Varna. Ei bine, o 
jumătate de zi de drum am făcut-o. Asta înseamnă că 
mâine seară putem ajunge acolo. Dacă turcii au cerut 
ajutor, oricât de iute ar fi călărit încolo şi îndărăt, nu ne 
pot ajunge înainte de mâine pe la prânz. Vom trimite 
câțiva călăreți la Varna. Noi numai acolo putem cere 
ajutor. Cred că vreo sută şi ceva de turci sunt acum prin 
apropierea noastră. Numărul lor mic nu le îngăduie să 
atace tabăra. Ei aşteaptă întăriri, iar până atunci nu ne 
scapă din ochi. Sfinția-ta, eşti priceput la oameni ca 
nimeni altul. Te rog să alegi şase tineri în plină putere. 

Plăcut impresionat de laudă, Sima porni iute în 
căutarea lor şi nu zăbovi prea mult. Alese nişte tineri 
voinici, buni să îndure osteneala unui drum lung. Arad îi 
privi cu plăcere. 

— Prieteni, grăi el, plecați îndată ce cade întunericul 
serii. Veţi primi şase cai pe alese. Lumina lunii să vă 
prindă departe de platou. Şi să nu vă opriți din drum. 
Numai cu ajutoare de la Varna putem scăpa de primejdia 
turcilor. Să mergeţi numai spre răsărit. Când ajungeţi la 
malul mării o luați spre miazănoapte. Varna trebuie să fie 
undeva pe aproape. Noi venim, după puteri, în urma 
voastră. 

Sima şi Grama şezură o vreme de taină cu cei şase 
călăreți. Arad se apropie de grupul de prizonieri turci. 

— În seara asta veţi răbda de foame dimpreună cu 


noi, vorbi el în turceşte. Merindele abia ne-au ajuns 
pentru copii şi răniți. 

Sandjac-begul îl privi adânc. Mânia stăruia 
puternică în ochii săi. 

— De ce nu m-ai omorât, câine? De ce ai folosit nu 
lama, ci mânerul cuţitului tău? 

— Să te omor? făcu Arad cu blândețe. La început am 
avut un astfel de gând. 

— Apoi? 

— Apoi mi-am dat seama că eşti un viteaz, 
comandante. 

Tăcură. După o vreme, vocea sandjac-begului se auzi 
ca un murmur. 

— De fapt, nu-i o ruşine să fii doborât de Nufărul 
Alb. 

— Nufărul alb? râse Arad. Eu nu sunt Nufărul Alb. 

— Lasă că ştim noi, vorbi comandantul cu admiraţie 
în glas. Cine ar fi cutezat, doar cu o mână de oameni, să 
atace o tabără de achingii? Numele tău e cinstit la noi ca 
şi la ghiauri. 

Arad ridică din umeri. Că nu-i el Nufărul Alb era 
greu să i-o scoată din minte. Comandantul îi făcu un 
semn să se aşeze alături, fiindcă ce dorea să-i spună nu 
era şi pentru urechile celorlalți prizonieri. 

— Ghiaure, grăi cu voce joasă, Nufărul Alb se zice că 
a făcut adesea lucruri drepte chiar şi printre credincioşii 
lui Allah. Noaptea trecută mă gândisem să-mi fac seama 
la primul prilej. Să mă încaier cu unul dintre oamenii tăi 
şi să capăt o moarte cum se cuvine. Apoi mi-am dat 
seama de prostie. Eu sunt un oştean sărac. De când mă 
ştiu, car mereu bogății pentru stăpânii mei. Mie mi se 
întinde atât cât să nu mor de foame. Uneori am fost chiar 
lăudat. Dar o singură dată dacă-mi păgubesc stăpânii, 
mă aşteaptă călăul. lată că niciodată nu am alergat în 
folosul meu. Poate că a venit vremea să o fac. În noaptea 
care a trecut, m-am gândit la multe. Şi tare îmi vine a 
crede că lumea fiilor lui Allah, ca şi a creştinilor, e tare 


prost rostuită. Unii aleargă, alții trândăvesc. Unii au 
puterea şi bogăţiile, alții nimic. Cei mari ne vorbesc 
adesea că fiii lui Allah sunt una peste tot. Prostii! Lumea 
se împarte în bogaţi şi săraci. Aşa a fost totdeauna şi aşa 
va fi mereu. Poate că padişahul Murad e mai nătâng 
decât mine. Dar soarta i-a hărăzit o viață de stăpân. Un 
semn al său şi unul dintre copiii lui Allah cade sub 
securea călăului. lar dacă e aşa, în ce să mai cred? În 
Coran? Mi-ai dăruit viața, dar dacă sufletul tău e atât de 
bun pe cât se spune la noi, ajută-mă până la capăt. 

— Ce pot să fac? 

— Multe, Nufere Alb. Să-mi dai un cal şi câțiva 
ducați venețieni. Voi pleca departe de imperiul sultanului 
Murad, unde nu mă aşteaptă altceva decât mânia lui. Mi- 
am făurit o seamă de planuri. Poate că unul va fi destul 
de bun pentru a începe o viaţă nouă. Încă nu sunt 
bătrân. Abia am împlinit treizeci şi patru de ani. 

— Mâine seară vei primi un cal şi douăzeci de ducați 
venețieni, hotări blondul, îngândurat de cele auzite. 

— Mai mult decât mă aşteptam, răspunse fostul 
comandant cu ochii strălucitori. Pe fața lui curată, 
limpede, parcă apăru un început de zâmbet frumos. Păcat 
că ne-am întâlnit ca duşmani, continuă sandjac-begul. În 
altă împrejurare poate că am fi fost prieteni. 

— Care e numele tău? întrebă Arad. 

— Omar, Nufere Alb. 

Începea să se întunece. Blondul îl părăsi pe Omar. 
Cei şase călăreți erau gata de drum. 

— Vom cobori cu ei prin partea de răsărit a 
platoului, le spuse lui Sima şi Grama. Eu o iau înainte. S- 
ar putea ca achingiii să fi pus pândari în jurul nostru. Voi 
porniţi după mine cam peste o jumătate de ceas. Vă 
aştept la capătul de jos al râpelor. 

Noaptea picase blândă, cu aerul călduț. Tânărul 
ajunse la poalele platoului fără a simți măcar un foşnet. 
Nici frunzele copacilor nu se mişcau. Totul părea 
încremenit şi calm. Făcu un drum scurt către o vale 


înconjurată de arbori înalți. Pe acolo achingiii s-ar fi 
putut strecura spre platou chiar în timpul zilei. Dar valea 
era pustie. Reveni tocmai când cei şase călăreți însoțiți de 
Grama şi Sima îşi încheiaseră coborâşul. 

— Să mergeţi o bucată de drum cu caii de căpestre! 
le porunci Arad. Încălecaţi când va răsări luna. Aveţi cai 
buni. Să ocoliți pădurile, fiindcă primejdiile aproape 
totdeauna de acolo se arată. 

Întunericul nopţii îi înghiţi iute pe tinerii călători. 
Zgomotul de copite era domolit de iarba deasă şi fragedă. 

— O făcurăm şi pe asta, şopti cu satisfacție rotofeiul 
călugăr. Acum e vremea să ne tragem spre odihnă. Mâine 
avem o zi grea. Va trebui să mergem mai sprinten, iar 
merindele ne lipsesc. 

— Să dăm un ocol taberei, propuse blondul. 

— Bun gând! fu de acord micuțul Grama. Parcă nu- 
mi vine a crede că turcii se ațin după noi doar la mare 
distanță. Şi nu numai atât. Să ne gândim că sunt vreo 
două sute. 

— Nu toți au cai şi arme, răspunse călugărul. 

— Parcă noi avem? În timpul zilei poate că şi-au 
făurit bâte pentru cei fără arme. Bâta nu a fost niciodată 
mai slabă decât spada. Noi i-am atacat doar cu 
cincisprezece oameni şi am izbutit. Dar două sute de 
oşteni căliți pot mai mult. 

— Avem două rânduri de străji, replică Sima. 

— Ei şi? Turcii n-au avut străji? 

Luna apăru la fel de frumoasă ca şi cu o noapte în 
urmă. Cei trei prieteni porniră să facă înconjurul 
platoului la adăpostul tufelor şi al copacilor. Când 
ajunseră în partea de apus, adică în locul pe unde 
trecuseră în timpul zilei, auziră foşnete slabe. Ele veneau 
din dreapta lor. Apoi totul se linişti. Era în partea aceea o 
ruptură a terenului, o albie de pârâu secată. Văgăuna 
continua câteva sute de paşi, după care se răsucea brusc 
pe sub poala unui deal. 

— Cred că e bine să ne retragem pe povârnişul 


platoului, şopti Arad. Să urcăm, fiindcă de aici nu se vede 
cum trebuie. 

Folosiră umbra tufelor şi urcară vreo treizeci de paşi. 
La picioarele lor priveliştea era alta acum. Puteau să vadă 
destul de clar peste tufe. Îşi pregătiră arcurile şi rămaseră 
nemişcați. Dinspre pârâu nu mai răzbeau zgomote. 

Trecuse, poate, un ceas ori mai mult. Liniştea de la 
poalele platoului era deplină. 

„să fi fost nişte vulpi, sau iepuri?” se întreba fiecare 
dintre ei. 

Spre miazăzi, pe cer se adunau molcom câţiva nori 
palizi. Undeva, nu prea departe, răzbiră grohăituri 
puternice. 

— Mistreţi, murmură blondul. 

Apoi auzul său ager prinse din nou zgomot slab 
dinspre locul pe care îl priveau. Câteva umbre apărură pe 
buza pârâului. Săgeţile celor trei prieteni porniră în 
acelaşi timp. Două răcnete puternice sparseră liniştea 
nopții. Umbrele dispărură brusc, iar în pârâu zgomote 
limpezi de forfotă, de paşi ce se depărtau în goană îi 
lămuriră pe cei trei prieteni că nu se înşelaseră. În urma 
celor din pârâu, cavalerul blond strigă în turceşte doar 
două cuvinte: 

— Nufărul Alb! 

— Acum putem să ne retragem spre odihnă, spuse 
călugărul. Achingiii au încercat, cred, să ne surprindă 
străjile. Dacă ar şti ei că doar trei oameni i-au înfruntat! 
Dar n-au cum să afle. Au înțeles doar atât, că ghiaurii nu 
dorm şi că-i aşteaptă. Peste noapte nu vor mai încerca. Şi 
nici la ziuă, fiindcă suntem mai numeroşi decât ei. 

Arad, Grama şi Sima reveniră în tabără. Strigătele de 
moarte ale celor doi achingii fuseseră auzite acolo. 
Străjile, care picotiseră mai devreme, acum şedeau cu 
ochii la pândă. Somnul le fugise. Dincolo de cercul 
străjilor răsări în fața lui Arad o umbră. 

— Ce a fost cu strigătele acelea de la poalele 
platoului? îl întrebă Irina. 


— Achingiii au încercat să ne lovească tabăra pe 
furiş. Culcaţi-vă! Până la ziuă nu ne mai pândeşte nici o 
primejdie. 

Irina se îndepărtă, convinsă că lângă Nufărul Alb e 
în deplină siguranţă. 

„Cât e de tânăr! reflectă ea. Totdeauna am crezut că 
Nufărul Alb e un om în plină maturitate. Un cavaler 
căruia anii i-au săpat brazde pe frunte şi pe față. Iar anii 
mulți înseamnă experiență multă. Blondul nu cred că are 
peste douăzeci şi trei-douăzeci şi patru de ani. Poate nici 
atât. Experienţa greu face casă bună cu vârsta fragedă. Şi 
totuşi, blondul arată că o are din plin. Acum, după ce am 
fost martoră la scoaterea noastră de sub puterea celor trei 
sute de achingii, nu mă mai mir că Nufărul Alb e atât de 
vestit printre oameni.” 


Zorile umplură platoul cu lumina lor blândă. 
Convoiul pornise la drum în grabă mare. Arad bănuia că 
ziua care abia începuse va fi cea mai grea. Dacă achingiii 
au primit sau vor primi ajutoare, un atac din partea lor 
era de aşteptat. Poate că o poziție bună, aleasă cu grijă 
undeva, pe desele înălțimi, i-ar fi ajutat să reziste un 
timp. Din păcate lipseau merindele, iar săgețile erau 
puţine. Apoi o luptă de apărare aduce aproape totdeauna 
morți şi răniți. Dorea mult să-şi ducă oamenii teferi la 
Varna. În timpul nopţii, ar fi putut să plece cu prietenii 
săi şi cu Irina. Însă încercarea de atac a turcilor îl 
lămurise că foştii fugari ar sfârşi prin a cădea din nou în 
robie. 

Cu toată graba, convoiul nu se mişca după dorințele 
tânărului. O seamă de călăreți, în frunte cu Sima, veneau 
departe în spatele fugarilor. Erau vreo cincizeci de bărbaţi 
cu arcuri şi iatagane. Blondul luase această măsură de 
prevedere pentru a nu se lăsa atacat prin surprindere din 
urmă. Alți călăreți, conduşi de Grama, deschideau 


drumul. O vale dulce, înconjurată de dealuri împădurite, 
oferea călătorilor mers mai lesnicios. Pe măsură ce 
înaintau către mare, dealurile deveneau tot mai scunde. 

Când soarele se apropie de miezul zilei, convoiul 
fugarilor ajunse lângă o coastă de deal argilos, cu 
pământul rupt ici-colo în brazde mari, semn că în lipsa 
copacilor, a tufelor, ploile izbutiseră să muşte adânc din 
pământul fără apărare. 

„O fi ajuns ştafeta noastră la Varna? se întrebă Arad. 
După spusele celor doi bătrâni, aşa s-ar cuveni. Poate că 
acum...” 

Tresări. În urma convoiului zgomot puternic de cai în 
galop se auzea tot mai lămurit. Peste câteva clipe Sima 
veni cu oamenii vârtej după el. 

— Achingiii! spuse grăsunul întunecat la chip. 

— Mulţi? 

— Mulţi. Cred că vreo patru-cinci sute. 

Valea prea deschisă de la poalele dealului argilos nu 
îngăduia să se facă o stavilă bună împotriva unui atac. 
Arad înțelese asta dintr-o privire şi porunci oamenilor să 
zorească spre creastă. Fugarii ajunseră sus cu mult 
înainte ca achingiii să se apropie de poale. Femeile, copiii, 
răniții şi prizonierii se aşezară în mijlocul taberei. În fața 
lor arcaşii făcură zid viu. Acum, Arad îi vedea limpede pe 
urmăritori. Erau sub patru sute. 

„Au scuturi, gândi el. Nouă ne lipsesc. Asta 
înseamnă că vom fi ţinte sigure pentru ei.” 

Achingiii se desfăşurară în cerc larg, semn că aveau 
de gând să înconjoare dealul. Blondul îşi scoase prima 
linie de apărători la vreo cincizeci-şaizeci de paşi mai jos 
de creastă. Ascunşi prin rupturile de pământ fugarii 
primiseră ordin să facă economie de săgeți. Să nu tragă 
fără rost sigur. Achingiii nu se grăbeau. Încercuiseră 
dealul. Vreo trei sute dintre ei rămăseseră în partea de 
apus, unde urcuşul mai dulce putea oferi un atac în 
goana cailor. Nu-şi făceau temeri. Ei ştiau că fugarii stau 
prost cu săgețile. Vor face atacuri înşelătoare până când 


ghiaurii vor rămâne fără săgeți. 

Un ofițer turc ieşi la iveală şi ridică brațul. Trei sute 
de călăreți aşteptau clipa să pornească. Alături de Arad 
răzbiră strigăte. Tânărul privi în direcția mâinilor întinse. 
O seamă de călăreți soseau ca o vijelie dinspre apus. 

„Încă vreo patru sute, socoti el. Turci, pesemne, 
fiindcă noi aşteptăm ajutor nu dinspre apus, ci dinspre 
mare.” 

Grupul călăreților fu observat şi de achingii. Trecură 
câteva minute. Călăreţii se vedeau tot mai clar. Şi — 
mirare! Purtau straie de ghiauri. Pentru a nu fi prinşi 
între două fronturi, turcii îşi îndemnară caii spre miazăzi 
şi galopau întins către o pădure. Curând, călăreții 
ajunseră la piciorul dealului. O comandă scurtă în 
bulgară şi caii se opriră. Un bărbat înalt descălecă. 
Ceilalți călăreți îl urmară, dar numai el porni să urce 
dealul agale. Privirile blondului încremeniseră pe chipul 
ce se apropia. 

— Cîrstev, murmură el. Cavalerul Cîrstev. 

Îi ieşi în întâmpinare. Când ajunseră aproape unul 
de altul, scoaseră pălăriile şi se salutară după moda 
Apusului. 

— Lumea nu-i prea mare, observă Arad. 

— Nu prea, domnule, mustăci Cîrstev. 

— Cum de aţi dat de urma noastră? 

— Destul de uşor. După ce ne-am despărțit lângă 
marginile  Dobrogii, eu am călătorit spre Tirnova. 
Întâmplarea a făcut să întâlnesc un om al meu, căruia i- 
am încredințat ştirile pentru ţarul Şişman. Eu am tare 
mulți prieteni. Pe cei ce mă însoțesc i-am ridicat de prin 
sate în mai puțin de două zile. Iscoadele mele au aflat 
despre convoiul sandjac-begului. Bănuiam că sunteți pe 
urmele sale, dar eram în mare întârziere față de voi. 
Acum vreo câteva ceasuri era gata-gata să ne lovim de 
achingiii care vă urmăreau. 

— Şi cum aţi ştiut că am luat drumul spre mare? 

Cîrstev zâmbi. 


— E adevărat că nu ştiu chiar tot ce se întâmplă în 
Balcani, însă nici prea puţin. Aţi trecut printr-un sat 
unde v-au dat merinde doi bătrâni? 

— Am trecut. 

— Ei mi-au spus despre drumul vostru. Bine că am 
ajuns la... 

Arad nu mai prinse ultimele cuvinte ale bulgarului. 
Dinspre mare soseau călăreți. Intraseră pe firul văii şi 
erau mulți. 

— O! râse Cirstev, fiindcă şi el avea ochiul la fel de 
bun. Pe voi vă caută. 

— Da, am cerut ajutorul Varnei. 

— Atunci, cu bine, domnule! Eu mă întorc la ai mei. 
Am fost înştiințat că alte două convoaie cu robi trec pe 
acelaşi drum către Adrianopole. Trec e un fel a spune. 
Prietenii mei şi cu mine vom încerca să hotărâm altfel. 

— Îi aveţi pe achingiii aceştia în coastă. 

— Nu vă faceți griji. La revedere, domnule. Mă bucur 
că l-am cunoscut pe Nufărul Alb. Închipuiţi-vă că am 
aflat până şi asta! Oamenii le-au vorbit celor doi bătrâni 
despre conducătorul lor blond. 

— Dar nu sunt Nufărul Alb, domnule. 

— Ei, sigur, ştim noi, îl privi bulgarul şăgalnic. 

— Dacă vă dau cuvântul de cavaler mă credeți? 

— Să nu faceţi asta. Eu nu o pretind, însă am ochiul 
ager. Cine altul ar fi îndrăznit să-i atace pe turci doar cu 
cincisprezece oameni? Cine i-a adus pe fugari până aici şi 
nu s-a lăsat surprins adineauri? Poziţia aleasă de voi e 
cum nu se poate mai bună. Pe un deal sterp, fără 
acoperire, achingiii nu prea aveau şanse de câştig. Şi, în 
sfârşit, cine ar fi avut prevederea să ceară ajutorul 
Varnei? Mă pricep, domnule, să înțeleg nişte lucruri. Eu 
nici măcar nu v-am fost de folos. lată că ajutorul vostru 
se apropie. 

— Ne-aţi fost, îl contrazise blondul. Fără voi, am fi 
avut o seamă de morți şi răniți. 

— Dar şi turcii, râse Cirstev. 


— Da, şi turcii. 

În vreme ce Cîrstev şi oamenii săi călăreau fără 
teamă spre apus, oştenii Varnei sosiră cu cai de rezervă şi 
cu merinde. Convinşi că-i o cursă la mijloc, achingiii nu 
îndrăzniră să pornească pe urmele cavalerului bulgar, ci 
îşi continuară drumul greoi spre miazăzi. 


Capitolul 10 


O corabie genoveză cu toate pânzele ridicate părăsi 
portul Varnei într-o dimineață, îndreptându-se către 
cetatea Chiliei. Marea era calmă, spre desfătarea lui 
Grama, Sima şi Cotae. Nici măcar obişnuiţii berbeci 
înspumați ce anunţă întărirea vântului nu aveau destulă 
putere. Adierea slabă îi făcu pe marinari să ridice 
deasupra picului acea velă suplimentară numită săgeată. 
Înălțat în şaua unui frumos cal arăbesc, sandjac-begul 
Omar privi multă vreme în urma corabiei care se pierdea, 
treptat, undeva la orizont. Străjile Varnei îi îngăduiseră 
lui Omar să părăsească oraşul, fiindcă aceasta fusese 
dorința cavalerului blond. Sandjac-begul îşi pipăi punga 
cu cei douăzeci de ducați venețieni, iar calul său, 
îndemnat la galop, se mistui curând printre marile 
păduri. Ținta lui Omar părea a fi Raguza. Straiele sale nu 
mai erau aceleaşi, ci arătau acum ca ale unui cavaler 
creştin. Pentru el începea o viață nouă. Mai bună sau mai 
rea, cine putea să ştie? 

Mulţi dintre foştii robi aşteptau o ocazie să se 
întoarcă acasă. Pe corabie se îmbarcaseră doar vreo 
douăzeci dintre ei. Ştirile sosite din Dobrogea erau 
contradictorii şi, în loc să facă lumină, îi încurcau pe 
oameni. Puţini ştiau că cetatea Silistrei căzuse, iar oştile 
de achingii porniseră către Tirnova, unde țarul Şişman, 
cu slabe puteri, hotărise a se împotrivi. În Dobrogea, 
marele vizir lăsase o seamă de garnizoane puternice. De-a 
lungul şi de-a latul Balcanilor, numele Nufărului Alb era 
din nou pe buzele multor oameni. Vestea că Nufărul Alb e 
un cavaler blond umbla uimitor de iute. Zadarnic 
încercase Arad să dea explicaţii la Varna, fiindcă oamenii 
zâmbeau cu înțeles. Până şi micuțul Grama îl întrebase 
într-o zi: 

— Chiar eşti Nufărul Alb? 


— Şi tu crezi? se mirase blondul. 

În prova corăbiei, Cotae îşi găsise câţiva ascultători 
printre marinari. Vorbea destul de încet şi poate că avea 
motivele sale să o facă. 

— Da, oameni buni, spuse el. Era întuneric beznă. 
Eu eram sus, pe stâncă. O stâncă de două ori mai înaltă 
decât catargul ăsta. De acolo am sărit cu spada între dinți 
asupra achingiilor. 

— Şi nu v-aţi lovit în cădere? întrebă unul dintre 
marinari, înmărmurit de admirație. 

— Aş! Altă dată am sărit de pe un munte. 

Apoi îşi luă seama, fiindcă marinarii îl priviră cam 
neîncrezători. 

— Munţii sunt mari sau mici, continuă el. Pe urmă, 
eu port la mine nişte făcături. Poate nu v-am spus că 
sunt solomonar. 

Pe fețele marinarilor, interesul reveni, chiar mai 
mare decât înainte. 

În pupa vasului, rotofeiul Sima era asaltat de doi 
dintre foştii robi. Cel mai înalt dintre ei grăi cu mare 
rugăminte în glas: 

— Sfinţia-ta, poate că te apleci cu milă asupra 
noastră şi ai putea... 

— Aş putea ce? 

— Să ne spovediţi. Să fiu al naibii dacă am ascultat 
o predică mai frumoasă ca a sfinției-tale! Se vede de 
departe că eşti şcolit, nu ca popii noştri. Eu, dacă mă 
întorc acasă, rar dau cu ochii de un popă, fiindcă stau 
mai mult prin bălțile Dunării. 

— Ce meserie ai? 

— Cioban. Achingiii mi-au luat şase sute de oi. 
Făcusem prostia să ies cu ele din baltă către oraş. Însă 
mai am de trei ori pe atât. Şi nu le găsesc ei. Turcii nu 
îndrăznesc a se vântura prin desişurile, prin smârcurile şi 
bălțile fără număr. Doar noi cunoaştem pe acolo. Alții pot 
pieri în capcanele apelor. Acolo poți să stai o mie de ani 
fără să ştii ce se întâmplă în lume. 


— Înseamnă că eşti pricopsit? 

— Nu mă plâng. 

— De, ştiu eu? O spovedanie nu-i lucru uşor. Va 
trebui să plăteşti. 

— Plătesc, sfinția-ta. 

— Atunci scoate cinci ducați! 

— Nu e prea mult? tresări ciobanul. Popa îmi ia de 
obicei un perper. 

— Atunci, du-te la el! se zborşi rotofeiul. Popa nu 
poate ierta nici pe jumătate din ce pot eu. 

— Fie! hotări ciobanul. Unde o facem? 

— Păi, între colacii de parâme de colo. 

Se retraseră amândoi într-un loc mai ferit de privirile 
celorlalți. 

— Ai mințit? 

— Am mințit. 

— Ai păcătuit cu muieri? 

— Am păcătuit. Chiar acum o lună am fost la Tomis 
cu nişte miei şi am petrecut două nopţi cu o... 

— Frumoasă? îl întrerupse călugărul. 

— Aşa şi aşa. Însă zdravănă cât un voinic. 

— Hm! glăsui rotofeiul. Mie îmi plac alea mărunte, 
stafidite, uscate şi date nai... 

— E păcat mare, sfinția-ta? 

— Să vedem. Nevastă-ta a aflat? 

— Nu. 

— Atunci nu-i păcat. Ai păgubit pe cineva? 

— L-am păgubit pe unul cu nişte lână. 

— Drace! Asta-i rău. Mai scoate un ducat! 

Omul oftă şi i-l întinse. 

— Ai poftit la muierea altuia? 

— Am poftit. 

— În cărţile mele scrie că asta nu-i rău. Să încerci o 
dată la una mărunțţică, slăbănoagă şi afurisită. Să ştii de 
la mine că astea sunt ca sfârlezele. 

— Am să încerc, sfinția-ta. 

— Bine! Mai scoate un ducat ca să-ți pot ierta 


viitoarea greşeală! 

— Dar, sfinția-ta, se împotrivi credinciosul, mie îmi 
plac alea grase şi mari că ai pe ce pune mâna... 

— Să nu te mai prind la ele! Habar n-ai ce draci zac 
în pieile slăbănoagelor. Pe nevastă o baţi? 

— Nu, sfinția-ta. Mai degrabă sare ea la mine când e 
în toane rele. O dată m-a împuns cu furca. 

— Zău? E voinică? 

— Aş! Măruntă şi sfrijită. La supărare, e numai gură 
din tălpi până-n creştet. Are o gură!... 

— Drace! Am să trec o dată pe la voi. 

— Să treci, sfinția-ta. Poate că o îmbunezi. 

— Am să vin negreşit. Cum vrei să-ţi iert păcatele? 
Numai pe cele vechi, sau şi pe un an înainte? 

— Poţi înainte? 

— Până la zece ani. Mai mult nu. Însă fără încă trei 
ducați nu stau de vorbă. 

Omul se supuse cu gândul la cei zece ani de huzur. 
Aurul nu-i făcea trebuință prea mare. Avea aproape două 
mii de oi, câțiva măgari şi straie. La alte bogății nu 
jinduia. Apoi ştia şi el că specialiştii în problemele 
credinței totdeauna aveau tarife mai mari. 


Arad şi prințesa Irina şedeau de vorbă undeva, pe 
dunetă. 

— Care va fi drumul nostru de la cetatea Chiliei 
încolo? se interesă tânăra. 

— Încă nu ştiu. Cred că pe Dunăre până la Cârna 
Mică. M-am înțeles cu egumenul Lazăr să vă duc la 
mănăstirea Snagovului. Mi se pare că veţi locui în 
castelul comitelui Staicu, dar nu sunt prea sigur. Asta 
veți hotărî voi şi domnul Tării Româneşti. Rangul vostru 
vă îngăduie să aveți un castel propriu. 

Tăcură. Blondul era impresionat, poate, şi de 
frumusețea ei, însă mai mult de tăria pe care o arătase în 


ultimele zile. Nu se văitase de asprimea drumului. Nu-şi 
arătase durerea firească după marile pierderi întâmplate. 
Nu-l plângea pe fratele său, despre care aflase că e mort 
sau dispărut. Doar buzele ei, strânse uneori ca o linie 
dreaptă, arătau suferințele ascunse. 

Razele soarelui puternic parcă se spărgeau în mii de 
smaralde pe crestele valurilor mici. Trăiau o clipă, apoi 
mureau odată cu spuma valului şi altele le luau locul. În 
părul blond al Irinei, miracolul se repeta altfel. Miile de 
smaralde stăruiau acolo parcă în deplină siguranță. Fără 
să-şi dea seama prea bine, privirile blondului se opriră pe 
minunatul ei păr. 

— Ce pot să fac pentru voi? îşi reveni el. 

— Ați făcut destul domnule. Vă mulțumim încă o 
dată. Şi ne mândrim cu prietenia Nufărului Alb. 

Arad o privi dezarmat. Ar fi fost zadarnic să mai 
încerce a-i spune că nu el e Nufărul Alb. 

La cetatea Chiliei nimeriră cu mult noroc. Două 
corăbii ce intraseră în proprietatea Ţării Româneşti erau 
gata de drum către Cârna Mică. Genovezul Pietro 
Embrone o cunoştea bine pe Irina. El zăbovise adesea pe 
la palatul din Caliacra. Tinerii călători petrecură o noapte 
în castelul Licostomo, iar în zori se îmbarcară pe una din 
cele două corăbii. Drumul lor se apropia de sfârşit. Numai 
că blondul ar fi dorit să ţină o veşnicie. Dar ce stăruia în 
mintea lui nu ştia nimeni. 

Curând, cele două corăbii înfruntară drumul pe 
Dunăre la deal. Timpul era frumos, iar peisajul smulgea 
călătorilor murmure de admirație. 

Irina observase cu mirare inelul din degetul 
blondului. Era un inel vechi, pe care fratele său îl 
moştenise de la părintele lor, Dobrotă. Ce-l făcuse oare pe 
loan să se despartă de frumoasa bijuterie? Ce legături 
fuseseră între cavalerul blond şi fratele ei? Acestea erau 
gândurile tinerei, dar un răspuns era greu de găsit. 


* 


Într-o sâmbătă după prânz, sosiră la mănăstirea 
Snagovului şase călăreți. Cel din fruntea lor, mărunt şi 
rotofei, descălecă pios lângă poarta cea mare. Gesturile 
lui voit domoale, ca şi fățarnica evlavie, făcură frumoasă 
impresie asupra călugărilor adunaţi acolo în cârd. 

— S-a întors cuviosul comandant Sima, strigară cei 
din primele rânduri. 

Vestea că grăsunul pornise în căutarea Irinei, că îl 
păcălise pe marele vizir asupra întăriturilor Varnei o 
adusese nu egumenul Lazăr, ci oamenii cavalerului 
Bogdan. Grăsunul Sima mizase mult pe faptul că ceilalți 
călugări aflaseră de isprăvile sale. Asta fiindcă îşi dorise o 
intrare de erou la mănăstirea Snagovului. După fețele 
cuvioşilor, alungite de un cot, după ochii mari ai acestora 
şi mai ales după gesturile lor, Sima înțelese că ei 
cunoşteau faptele sale de vitejie. Se gândise la asta de-a 
lungul drumului. Acum era fericit, dar nu lăsă să se vadă 
această stare a sa. Pe față îi apăruse un zâmbet blajin, 
jumătate cucernic, jumătate ipocrit, însă numai pentru 
cine avea ochiul ager. Blondul, care începuse a-l cunoaşte 
bine, îi lăsă întâietatea, fiindcă ştia că acesta e numărul 
cel mai tare al grăsunului. 

Cuvioşii călugări tăbărâră asupra comandantului. 
Unii încercau să-i scuture închipuite scame de pe straie. 
Alții făceau asupra lui  cuvenitele semne de 
binecuvântare, iar o parte dintre cei îndrăzneți îl 
cuprinseră cu brațele. Aşa îşi făcu Sima intrarea la 
Snagov, cam topit de atâta fericire. 

Egumenul Lazăr îşi primi oaspeţii în sufrageria 
răcoroasă şi atât de liniştită, încât drumeții înțeleseră 
dintr-o dată că dincoace de porțile mănăstirii parcă era 
altă lume. O lume de calm, de linişte. Irina, Arad, Sima şi 
Grama fură poftiți să se aşeze. Călugării tineri umblau 
sprinteni în jurul lor şi aduceau la masă gustări. 

— lată că, în ceea ce vă priveşte, totul s-a sfârşit 
după speranțele noastre, spuse egumenul şi cătă spre 


Irina. Din mila lui Dumnezeu, aţi scăpat de urgia robiei. 
Vă mulțumesc, domnilor! se întoarse către Arad şi 
Grama, spre totala nemulțumire a  grăsunului 
comandant. 

Dar Lazăr era un fin cunoscător al firii omului, astfel 
că îi zise lui Sima: 

— Cuvioase, ne mândrim cu sfinția-ta. 

Oaspeţii înfulecau zdravăn, cu pofta călătorului 
tânăr şi flămând. Arad povesti despre tot ce se întâmplase 
şi adesea laudele cădeau când asupra grăsunului, când 
spre micuțul Grama. Nu pomeni nimic despre faptul că se 
folosise de numele Nufărului Alb, fiindcă avusese destule 
nemulțumiri. Mai mult, din vorbele sale nu reieşi nici un 
merit personal. Încântată de modestia acestuia, dar şi 
nemulțumită că el rămăsese voit în urma celorlalți, Irina 
hotări să pună lucrurile la punct. 

— Da, cam aşa a fost, aprobă ea. Însă un lucru e 
sigur. Fără curajul şi iscusința Nufărului Alb, greu am fi 
scăpat din mâinile achingiilor. 

Auzind despre Nufărul Alb, egumenul reuşi să se 
stăpânească. Totuşi tacâmul din mâna sa încremeni o 
clipă deasupra mesei. Acesta fu singurul semn de 
surpriză. 

— Nufărul Alb? întrebă calm. Dar ce a făcut Nufărul 
Alb? 

— Ah, se vede treaba că nu-l cunoaşteţi! interveni 
Grama cu entuziasm. Păi Nufărul Alb e chiar cavalerul 
blond! 

Egumenul zâmbi cu bunătate şi numai Arad 
descoperi în zâmbetul acela un mic semn de ironie. 

— O, e o cinste pentru noi să vă cunoaştem! îl privi 
Lazăr. 

— Mi se pare că e o neînțelegere, protestă blondul. 
Eu nu sunt Nufărul Alb. Am încercat adesea să mă explic. 
Din păcate, nu m-a crezut nimeni. E drept că m-am 
folosit de numele strălucitului cavaler, însă am făcut-o 
numai în scopul de a-i înspăimânta pe achingii. 


Egumenul cugetă câteva clipe, după care grăi blând: 

— Nu dorim să vă contrazicem. Totuşi, minunatele 
voastre haruri în mânuirea armelor, în gândire, în 
viclenie, ne-ar îndreptăți şi pe noi să credem. Şi nu văd 
nimic rău în asta. 

Gesturile sale şi expresia feței nu arătau că Lazăr îl 
cunoaşte pe adevăratul Nufăr Alb. După cele rostite de 
egumen, blondul se mulțumi cu obişnuita sa ridicare din 
umeri. 

— Până când voi şi măria-sa Mircea veți hotărî 
reşedinţa ce vi se cuvine după rang, veți locui la castelul 
comitelui Staicu, privi Lazăr către Irina. Acolo veţi fi 
primită ca o fiică şi soră. Averea voastră de la mănăstirea 
Snagovului vă stă la dispoziție în orice clipă. 

— Vă mulțumesc, sfinția-ta! Acum am nevoie doar 
de puţină linişte. În săptămânile ce vor urma, poate că 
vom discuta şi despre altele. Am să vă trimit vorbă când 
voi fi pregătită să mă spovedesc. M-aş bucura dacă ați 
primi să-mi fiți duhovnic. 

— Va fi prilej de cinste şi bucurie pentru noi, se 
înclină egumenul. În noaptea aceasta veţi dormi aici. Eu 
voi trimite chiar azi solie la castelul comitelui. Mâine, în 
zori, caii vă vor aştepta gata de drum. 

Apoi se întoarse din nou către ceilalți. 

— Domnilor, sfinția-ta, când ne-am despărţit în 
mlaştinile Dobrogii, v-am promis o mie de ducați 
venețieni pentru scoaterea prințesei Irina din mâinile 
oamenilor lui Ali-paşa. 

— Dar n-am făcut-o pentru bani, protestară cei trei 
prieteni. 

— Asta mă bucură, însă munca trebuie răsplătită 
totdeauna. Şi ce muncă! 

Se ridică de la masă şi scoase dintr-un sertar cei o 
mie de ducați. 

— Cum îi împărțim? întrebă. 

— Dacă ţineţi cu orice preț la răsplată, interveni 
Grama, atunci opt sute prietenului Arad şi câte o sută 


pentru mine şi Sima. 

— Asta nu! făcu blondul cu hotărâre. În părți egale e 
cum nu se poate mai frumos. Primejdia a fost aceeaşi 
pentru toți. 

— Aşa mă gândeam şi eu, râse egumenul. Deci câte 
trei sute treizeci şi trei de ducați. Şi încă ceva, domnilor. 
Ioan al Dobrogii v-a lăsat în testamentul său câte o mică 
moştenire. Vouă, cătă către blond, trei sute de ducați 
venețieni şi o casă la Tomis. ie, dragă Sima, şi 
cavalerului Grama câte o sută de ducați. 

Uimirea celor trei prieteni era vădită. Vorbiră un 
timp despre minunatele însuşiri ale regretatului Ioan al 
Dobrogii. Apoi cavalerul blond îi propuse egumenului: 

— Aş dori să las aceşti bani în păstrarea voastră. 
Mai siguri ca aici nu pot fi nicăieri. Acum voi lua din ei 
doar o pungă. 

— Şi eu, se amestecă Grama. 

— Şi eu, vorbi rotofeiul călugăr. 

— Aşa să fie, aprobă egumenul. 

Îndată după prânz, Irina se retrase dimpreună cu 
voinica ei slujitoare. Călugării pregătiseră odăile pentru 
oaspeți în aripa de sud a clădirii. Lazăr dădu câteva 
porunci. Un călăreț părăsi mănăstirea şi tăie drumul prin 
Codrul Vlăsiei către castelul comitelui Staicu. Arad şi 
Grama porniseră o scurtă plimbare pe marginea lacului. 
Amândoi erau veseli. Ducaţii primiți de la egumen le 
alunga pentru o vreme sărăcia. Un tânăr scund, cam prea 
lat în umeri, şedea la oarecare distanţă şi îi privea galeş. 

— Pe barba lui Allah! se minună Grama. Cel de colo 
nu e cumva Gogoaşă? 

— Aşa se pare, zâmbi Arad mai puțin uimit. 

— Ca să fiu drept, recunoscu micuțul cavaler, nu 
credeam să mai dăm vreodată ochii cu slujitorul tău. Ba 
aş putea spune că îmi luasem nădejdea de la punga 
încredințată lui. Atunci n-am vrut să te supăr cu 
neîncrederea mea. 

— Domnilor! se apropie Gogoaşă fără a-şi ascunde 


bucuria. Din câte auzisem pe aici, să fiu al naibii dacă 
mai credeam că o să am plăcerea să vă slujesc în 
continuare. Însă acum, când mă gândesc bine, ştiu că 
picasem în apăsarea gândului negru pe care nu l-am avut 
când am intrat în slujba voastră, şi zău... 

— Ei, ei! îl întrerupse Arad. Ai făcut cele două 
drumuri? 

— Păi, altfel mai eram eu aici? Le-am făcut. La Sibiu 
se simţea mare nevoie de bani. Însă la Deva, să mă ia 
naiba că picasem taman la vreme. Pramatia de proprietar 
îndrăznise a vorbi despre alungarea din casă a surorilor 
cavalerului Grama. lar ele nu aveau un chior să plătească 
chiria pe nu ştiu câte luni. 

— Drace! murmură micuțul cavaler. Nu mai aveau 
chiar nimic? 

— Nimic, domnule. Bătea vântul, nu alta. Din câte 
am înțeles eu, pe la începutul primăverii a trecut pe acolo 
seniorul Grama, părintele vostru, şi le-a curățat de tot 
mărunțişul. 

— Hm! făcu tânărul, cam pământiu la față. 

— Cu ce să te răsplătesc? interveni blondul, căruia 
nu-i făcea plăcere să se discute astfel despre familia 
prietenului său. 

— Nu sunt în slujba voastră? făcu Gogoaşă 
mărinimos, fiindcă urmărea un anumit scop. E drept că 
mama domniei-tale mi-a dăruit doi ducați. E drept că am 
primit în dar de la surorile Grama încă pe atât, însă e tot 
atât de drept că am şi eu o familie, ca orice creştin. Iar 
această familie mănâncă şi ea din când în când, aşa că 
acuma sunt lefter de-a binelea. 

— lată zece ducați. 

Văzând o sumă atât de mare, inima lui Gogoaşă 
înlemni o clipă, dar el nu-şi arătă nici bucuria, nici 
surpriza, ci îi primi cu aerul cel mai firesc din lume. 

— De la mine încă zece, spuse micuțul cavaler. 
Cotae unde e? 

— Plânge. 


— Ce face? 

— Plânge, domnule. Cotae mi-a zis că a îndurat 
primejdii mari la Varna, în mlaştinile Dobrogii şi în ceva 
lupte cu o tabără de achingii, însă nimeni nu s-a gândit 
la el. Asta spre deosebire de mine, care am huzurit prin 
locuri mai sigure şi am căpătat daruri în drumul meu. 

— Cheamă-l! porunci blondul. 

Însă nu mai fu nevoie, fiindcă lunganul apăru de 
după un pom cu cea mai deznădăjduită figură pe care şi- 
o putuse croi. 

— Te dor măselele, Cotae? zâmbi Arad. 

— Nu, domnule. De câteva zile, m-a apucat o tristețe 
căreia nu-i găsesc leac decât dacă părăsesc slujba 
voastră. Zău! Mă doare inima după un stăpân atât de 
bun, dar e vremea să mă retrag undeva şi să-mi încheg 
un rost. 

— E dreptul tău, aprobă blondul. Cavalerul Grama şi 
cu mine îți dăruim douăzeci de ducați. Când vei dori să 
pleci, îmi spui şi îți plătesc simbria pe cât m-ai slujit. 

— Nu-i nici o grabă, domnule, se lumină Cotae. M- 
au mai apucat pe mine d-astea şi de obicei nu m-au ţinut 
mult. 

— Bine! Vedeţi-vă de odihnă! 

— Ar mai fi ceva, domnule, vorbi Gogoaşă din nou, 
atent la fiecare vorbă pentru a nu-i supăra pe cavaleri cu 
un cuvânt nepotrivit. 

— Ei, ce mai e? 

— Păi,  domnia-voastră aveți doi slujitori, iar 
cavalerul Grama nici unul. 

— Şi ce propui? 

— Să ne împărțim, domnule. 

— Bravo, Gogoaşă! Iată o idee bună. Alege, prietene! 
cătă spre Grama. 

— MI-l dai pe Cotae? Eu sunt mărunt. Mi-ar plăcea 
să am un slujitor voinic. 

— Aşa să fie! Şi acum, gata. Hai să ne continuăm 
plimbarea începută! 


— Ar mai fi ceva, domnule, îl opri Gogoaşă, 
credincios planului său la care se gândise de-a lungul 
drumului din Transilvania. 

— lar? Adică ce? 

— Domnilor, spuse cu multă siguranță în glas, 
domniile-voastre sunteţi nişte cavaleri prea de soi pentru 
a fi slujiți de nişte bieţi servitori. De-aia mă gândeam... 

— Te gândeai ce? se amuză blondul, observând cu 
câtă hotărâre grăieşte. 

— Păi, tocmai la asta ce vă spusei. 

— Lasă, lasă! 

— De ce să las, domnule? Mă plătiți ca să alerg şi să 
gândesc uneori pentru voi. 

„Să mă ia naiba! chibzui Arad. Pe măsură ce-l 
cunosc mai bine, descopăr la Gogoaşă frumoase haruri 
ale istețimii.” 

— Şi ce ne sfătuieşti? 

— Să vă luaţi doi scutieri. 

— Da, bine! Ne vom gândi la asta. Vom căuta doi 
scutieri. 

— De ce să căutați când ne aveţi pe noi? 

Cavalerii sloboziră un hohot mare de râs. Deci asta 
era! Acum înțelegeau limpede ce urmărise istețul Gogoaşă 
cu vorbăria sa. Cum amândoi aveau spadele la ei, cum 
nimic nu-i împiedica să o facă, se înțeleseră din priviri şi 
le porunciră celor doi slujitori să se aşeze în genunchi. 
Gogoaşă şi Cotae se repeziră atât de năprasnic, încât 
simţiră dureri la genunchi câteva zile. Egumenul Lazăr, 
Sima şi o seamă de călugări aflați pe aproape fură poftiți 
ca martori la mărunta ceremonie. Spadele cavalerilor 
căzură cu latul pe umerii foştilor servitori. 


Capitolul 11 


La mănăstirea Snagovului, dimineața de iulie 
pornise cu un adevărat concert al păsărilor, aflate 
puzderie prin Codrul Vlăsiei. Concert care, în loc să scadă 
liniştea de acolo, parcă o întărea. Primele raze ale soarelui 
se furişau hoțeşte peste ziduri şi năvăleau în odăile cu 
ferestrele larg deschise. Stânjeneii de culoarea cerului, 
cârciumăresele cu petale parcă rujate, regina nopții cu 
fard alb, trandafirii desfrânați în puterea parfumului 
delicat, ca şi verdeața multă din jur, aduceau în zori o 
notă de prospețime. Limpezimea lacului, tainica blândețe 
a pădurilor şi aerul uşor asprit îl îndemnau pe om spre 
veselie. Lângă poarta cea mare a Snagovului, şase cai 
frumos țesălați în pătrăţele mici aşteptau gata înşeuați. 
Câţiva călugări îi stăpâneau greu, fiindcă mândrii bidivii 
simțiseră şi ei dulceața zorilor şi jucau în loc, aşteptând 
un prilej să pornească într-o goană îndrăcită. 

Egumenul Lazăr o ajută pe Irina să urce în scări. 
Simțindu-i braţul pietros, puternic, tânăra îşi reținu un 
zâmbet, gândind că prelatul seamănă mai degrabă a 
cavaler decât a egumen. Trupul acestuia, vânjos şi 
elastic, fața frumoasă cu linii calme, ochii pătrunzători şi 
întreaga sa ţinută falnică ar fi găsit preț mare în inima 
oricărei fete. 

„O avea vreo iubită?” se întrebă Irina. 

Cu toate că Lazăr le ceruse tinerilor Grama şi Arad 
să facă un drum la Argeş, ei nu se arătară prea 
entuziasmați. După dorința domnului Ţării Româneşti, 
cavalerii urmau să fie prezentați la curte. Dar pe tineri îi 
chemau unele treburi în Transilvania. Aşa se făcuse că, 
în zori, Arad şi Grama dimpreună cu scutierii Cotae şi 
Gogoaşă erau în suita Irinei. Drumul lor spre 
Transilvania trecea pe lângă castelul de pe Prahova. Atât 
Grama, cât şi Arad luaseră câte patru sute de ducați din 


sumele rămase în păstrarea egumenului. 

Poarta se deschise curând. Călăreţii intrară printre 
copacii mari ai Codrului Vlăsiei, iar zgomotul de copite 
scăzu treptat odată cu depărtările. Călăreață desăvârşită, 
Irina o luase cu mult înaintea celorlalți. Cavalerul blond, 
al cărui cal nu prea avea rivali în sprinteneală, ar fi putut 
să o ajungă uşor, dar îi lăsă întâietate micuțului Grama. 
Tânărul simţise în ultimele zile că Grama e îndrăgostit 
lulea de frumoasa fiică a Dobrogii. În urma lor, egumenul 
Lazăr şedea pironit lângă poarta Snagovului. Zadarnic 
încerca să-şi adune gândurile, fiindcă ele se învârteau în 
jurul Irinei, şi nu tocmai limpede. Cotae şi Gogoaşă, încă 
mahmuri după cheful de peste noapte, picoteau în şei şi 
nu mai aveau destulă putere să se bucure de noua lor 
situație, nevisată doar cu două luni înainte. 

Când ieşiră călăreții din Codrul Vlăsiei, soarele se 
ridicase de vreo patru-cinci sulițe pe cer. Departe, peste 
crânguri şi câmpie, apăruse mândra siluetă a castelului 
prahovean. Arad era mulțumit că amânase o întâlnire cu 
măria-sa Mircea. Simțea că încă nu era momentul să o 
facă. Privi de la distanță părul bogat al Irinei ce flutura în 
goana calului, şi gândurile sale luară alt făgaş. 

La poarta de miazăzi a castelului, comitele Staicu şi 
doamna Margareta aşteptau sosirea micului grup de 
călăreți. Lazăr îi înştiințase cu o zi înainte. Şi, în vreme ce 
Irina se depărta la braț cu stăpâna locului, Arad, Grama, 
Cotae şi Gogoaşă rămaseră dincolo de podul Prahovei şi-l 
salutară pe comite cu pălăriile. Mirată că tinerii săi 
însoțitori se opriseră, Irina privi îndărăt. 

— Credeam că vor intra alături de noi, îi spuse 
Margaretei. 

— Dar cine sunt? 

— Blondul e Nufărul Alb. 

— Nufărul...  încremeni castelana.  Glumeşti, 
pesemne. 

— Nu prea. El m-a scăpat din mâinile achingiilor. 

„Nufărul Alb! gândi Margareta contrariată. lată că mi 


se năruie ultimele visuri. Fiindcă visasem, ce-i drept 
prosteşte, că altul e Nufărul Alb...” 

Privirile ei zăboviră o clipă asupra comitelui ca spre 
un străin a cărui înfăţişare nu-ţi spune nimic. Îşi reveni 
iute şi porniră amândouă către poartă. Staicu tocmai 
ducea tratative cu tinerii călăreți şi-i îndemna să rămână 
o vreme la castel. Grama ar fi dorit-o din toată inima. 
Cotae şi Gogoaşă se şi gândeau la un somn bun, dar 
blondul se puse împotrivă. De ce oare nu-i convenea să 
mai stea un timp în preajma Irinei? Pricina era Staicu. La 
ultima lor întâlnire de la Argeş, comitele îl privise lung şi 
grăise: „Domnule, chipul vostru parcă îmi aminteşte ceva. 
Parcă mi se pare cunoscut. E de mirare, fiindcă nu prea 
ştiu cum şi de unde.” O nouă întâlnire cu Staicu nu-l 
atrăgea. Totuşi, la insistențele gazdelor, călăreții cedară şi 
trecură podul. 

— Aud lucruri mari despre voi, domnilor, îi 
întâmpină Staicu. 

— Şi noi, spuse Margareta, privindu-l pe blond doar 
o clipă. 

„Chipeş, cu ochii curați şi privirile cutezătoare, la fel 
de voinic pe cât e şi comitele. Acestea sunt haruri pe 
potriva Nufărului Alb, gândi Margareta. Pe cele interioare 
vom încerca să i le ghicim. Însă, cu toată voinicia lui, e 
prea tânăr. Cred că e de seama mea. Poate cu unu sau 
doi ani mai vârstnic. De necrezut. Nufărul Alb - aproape 
un copil? De vreo doi ani se vorbeşte despre Nufăr. Dar 
câți ani avea vestitul Nufăr când s-a pornit spre marile 
sale isprăvi?” 

Pe o terasă de la parter, frumos împodobită de o 
masă plină de gustări şi vinuri alese, gazde şi oaspeți se 
aşezară în scaune de răchită albă. Aplecat spre obişnuita 
sa veselie, comitele ridică o minunată cupă şi propuse: 

— Doamnelor, prieteni, să închinăm pentru prințesa 
Irina! 

— Şi pentru Nufărul Alb, interveni Margareta privind 
iscoditoare fața comitelui. 


— Fie! zâmbi el calm. Şi pentru Nufărul Alb. 

— Domnule, se întoarse castelana pe jumătate către 
Arad, e o cinste să-l cunoaştem azi pe Nufărul Alb. 

Şi, în vreme ce vorbi, iscodi în continuare cu coada 
ochiului fața lui Staicu. Dar nici un muşchi al acestuia 
nu tresări. Poate că zâmbetul său păru o clipă mai 
pronunțat. Margareta se aşteptase ca soțul ei să sară în 
sus de entuziasm la asemenea veste. 

„Ce suflet o avea el? se întrebă tânăra doamnă. Ce 
suflet se ascunde oare în trupul voinic şi frumos al 
comitelui? Voinic şi frumos, iar pe dinăuntru gol.” 

Îşi întrerupse gândurile. Cavalerul Bogdan, palid şi 
slăbit, venea domol către meseni. Blondul rămase năuc 
doar o clipă, fiindcă în cea următoare țâşni în 
întâmpinarea roşcovanului. lar dacă nu se îmbrățişară, 
aceasta se datora temerii lor de a nu face o necuviință de 
față cu doamnele. 

— Cavalere, spuse Arad, auzisem că unele răni grele 
v-au reținut în Dobrogea. Pentru mine, surpriza şi 
bucuria sunt în egală măsură! 

— Parcă pentru mine e altfel! râse Bogdan. Mi se 
pare că am picat la vreme. La vreme ca să aud că se 
închină aici în cinstea Nufărului Alb. Ca să fiu drept, 
după întâlnirile noastre de la Braşov, Snagov şi Varna, m- 
am gândit adesea că sunteți Nufărul Alb. 

Uitat de ceilalți în capătul mesei, pe chipul frumos al 
comitelui Staicu flutură un zâmbet ironic. 

— Nu sunt Nufărul Alb, vorbi Arad cu supărare greu 
reținută. M-am folosit de numele său în scopuri bune. 
Din păcate, se dovedeşte că asta îmi aduce numai 
necazuri. Şi eu m-am gândit adesea la Nufărul Alb şi aş 
da mult să-l cunosc. 

— O! râse Irina. De când m-a scos din robie, domnul 
acesta repetă mereu că nu e Nufărul Alb. 

Ceilalți meseni, în frunte cu Staicu, întețiră hohotele 
de râs. Dezarmat, blondul nu mai spuse nimic. Doar ochii 
săi scânteiară mânioşi. Observându-i supărarea, comitele 


îl prețui mult pentru sinceritate. Poate că altul s-ar fi 
împăunat cu un nume atât de vestit. Blondul se vedea 
clar că nu e dintre aceia. Staicu ştia bine cine e Nufărul 
Alb şi la început intenționase să se distreze pe seama 
tânărului cavaler. Acum alte gânduri îi treceau prin 
minte. El socoti că pe Arad îl paşte o gravă primejdie. 
Prea mulți oameni credeau că tânărul e Nufărul Alb. Cum 
astfel de ştiri circulă de obicei cu mare iuțeală, turcii vor 
afla în curând. Oamenii sultanului Murad, îmbrăcați în 
straie de creştini, pot veni oricând să-l lovească pe furiş. 
O săgeată, un pumnal sau chiar otrava sunt arme 
împotriva cărora nu eşti în stare să lupţi, dacă nu eşti 
prevenit. 

— În ce parte călătoriți? se interesă comitele. 

— În Transilvania, răspunse Grama. 

— Poimâine aş vrea să fac şi eu un drum la Braşov. 
Ce-ar fi să rămâneți la noi până poimâine? Am călători 
împreună. 

— Vă mulțumim, domnule! se grăbi mărunțţelul 
înainte ca blondul său prieten să se opună. 

Un ceas mai târziu, cunoscând intenţia lui Staicu de 
a merge la Braşov, Margareta îl chemă pe Amăricăi şi-i 
dădu unele porunci. Moldoveanul aprobă cu o mişcare a 
capului, după care îşi înşeuă calul şi părăsi castelul în 
mare taină. 


Oştile de achingii ale marelui vizir Ali-paşa luaseră 
Tîrnova cu asalt. Ţarul Şişman, în proaste relații cu 
vecinii săi şi lipsit de ajutorul acestora, nu reuşise să 
fugă. Căzuse rob şi erau puține şanse că va scăpa cu 
viață. În cortul său, comandantul achingiilor şedea 
încruntat. Victoria asupra lui Şişman şi cucerirea 
Dobrogii ar fi trebuit să-l bucure, însă el nu se mai 
gândea la satisfacţii. Veşti rele îi veniseră din Adrianopole 
şi din Balcani. Sandjac-begul Omar dispăruse. Şi, ce era 


mai rău, prințesa Irina dimpreună cu sutele de robi 
scăpaseră, datorită intervenţiei Nufărului Alb. Alte două 
convoaie cu robi fuseseră atacate de bulgarii cavalerului 
Cîrstev. lar asta însemna că tot ce îi trimisese el marelui 
padişah de la Adrianopole se spulberase pe drum. Aurul 
şi robii cu care nădăjduise a-l copleşi pe Murad îi 
scăpaseră printre degete. 

Aghiotantul său Ibrahim  lipsise vreo două zile 
ocupat cu strângerea prăzilor şi a robilor. Reveni în 
tabără mulțumit că aducea scule de preț, mai multe decât 
sperase. Robii erau în bună parte oameni cu stare 
frumoasă, ceea ce însemna că rudele lor vor plăti bine 
pentru a-i răscumpăra la Adrianopole. 

— Te-ai întors, Ibrahim? observă Ali fără entuziasm. 

— M-am întors, strălucitorule, iar prăzile şi robii 
sunt peste aşteptări. 

„E în toane proaste, gândi aghiotantul. Oare ce s-a 
întâmplat în lipsa mea?” 

— Stai jos! îi porunci marele vizir pe un ton mai 
aspru decât altă dată. În zori am primit o seamă de veşti. 
Nici un convoi de-al nostru nu a ajuns la Adrianopole. 
Nufărul Alb l-a atacat pe Omar. Cîrstev a spulberat 
următoarele două convoaie. 

— Iarăşi Nufărul Alb? lar Cîrstev? strigă Ibrahim 
cam pământiu la chip. 

— Da, da, iar ei. Însă vestea cea mai tare am lăsat-o 
la urmă. Ben-Din e mort. 

— Cum asta? 

— Înjunghiat de Nufărul Alb pe o străduță din 
Adrianopole. Unul dintre slujitorii mei a sosit acum două 
ceasuri. El mi-a spus că pumnalul înfipt în pieptul lui 
Ben-Din purta un bilețel din partea Nufărului Alb cu 
salutări pentru mine. 

— Cum a putut să afle Nufărul Alb? se minună 
aghiotantul. Doar voi, eu şi Ben-Din ştiam despre 
misiunea aceea. 

— Asta mă întreb şi eu, îl privi marele vizir 


încruntat. Ben-Dim nu era prost să i-o spună. 

Aghiotantul păli. Înţelese într-o clipă bănuiala 
vizirului. Întrebarea sa veni ca un oftat dureros. 

— Doar nu mă bănuiţi? Doar nu vă închipuiți că...? 

— Nu, Ibrahim. Nu-mi închipui nimic. Sunt prea 
înțelept pentru a te bănui. Tu eşti prea legat de mine 
pentru a face un gest ce nu-ţi aduce folos, ci pagubă. Eşti 
inteligent şi ştii bine că, de nu voi mai fi eu, nu vei mai fi 
nici tu. Murad însă nu ar fi chibzuit mult într-o astfel de 
situație. De câteva clipe căpățâna ta ţi-ar fi stat alături, 
nu pe umeri. 

— Îţi mulțumesc, strălucitorule! bâigui aghiotantul. 

— N-ai de ce să-mi mulțumeşti. Bucură-te că eu pun 
înțelepciunea înaintea bănuielilor şi a mâniei. Din toate 
veştile rele, un singur lucru bun am aflat, chiar dacă nu 
prea ştiu cât stă el în picioare. Nufărul Alb e un tânăr 
cavaler blond al cărui nume e Arad. Din cele auzite, Arad 
lucrează în slujba domnului Ţării Româneşti. 

— Şi-i puţin lucru? se entuziasmă Ibrahim. Vom 
trimite la Argeş oameni de-ai noştri îmbrăcați în straie de 
ghiauri. Acum, când îl cunoaştem, e simplu să-l lovim 
fără greş. 

— Lucrurile nu sunt atât de simple pe cât par. Mi-e 
teamă că blondul nu e Nufărul Alb, murmură Ali 
îngândurat. 

— Pe ce se întemeiază această părere? 

— Pe logică, Ibrahim. Pe logică, apoi pe fapte. De 
câtă vreme lucrează Nufărul Alb împotriva noastră? 

— De vreo doi ani şi ceva. 

— Aşa e. În aceşti doi ani, Nufărul Alb niciodată nu 
şi-a strigat numele în gura mare. Niciodată nu şi-a arătat 
chipul. Şi ştii de ce? Fiindcă el e puternic printre noi 
atâta vreme cât nu-l cunoaşte nimeni. Ne-a dat atâtea 
prilejuri să-i admirăm inteligența, încât nu putem crede 
că e în stare să facă o prostie. Din câte ştim, nu numele 
său a zdrobit tabăra lui Omar, ci oamenii cu care blondul 
venise acolo şi robii. Arad a mizat pe o răscoală a robilor 


şi nu a greşit. Ştii ce cred eu? 

— Nu. 

— Cred că tânărul blond şi-a însuşit numele 
Nufărului Alb în speranța că va crea panică printre 
achingii. 

— Da, aprobă Ibrahim, ce mi-ați spus până acum 
stă în picioare numai pe logică. Dar ați pomenit şi despre 
nişte dovezi. Care sunt ele? 

— Ben-Din a fost înjunghiat de Nufărul Alb la 
Adrianopole într-o joi noaptea. 

— Şi ce-i cu asta? 

— Aşteaptă, Ibrahim! Tabăra lui Omar a fost atacată 
de Nufărul Alb tot joi noaptea. Cum ar fi putut Nufărul să 
fie în aceeaşi noapte în două locuri despărțite de două zile 
călare? 

— Şi dacă la Adrianopole un om al Nufărului Alb l-a 
înjunghiat pe Ben-Din? 

— M-am gândit la asta. M-am gândit fără rost. 
Nufărul Alb lucrează singur. Un bărbat ca el nu se dă pe 
mâna altuia. Numai aşa a reuşit să rămână nedescoperit 
vreme de doi ani. Un om al său poate că nu l-ar trăda 
pentru grămada de bani oferită de noi, însă ar putea face 
greşeli. Nufărul e prea inteligent pentru a nu se gândi la 
astfel de lucruri. 

— Atunci? întrebă aghiotantul, descumpănit. 

— Atunci înseamnă că pe Nufărul Alb tot la 
Adrianopole îl vom căuta. Vechiul nostru plan rămâne în 
picioare. 

— Dar blondul, cum rămâne cu el? 

— Pe blond îl vom lovi oricum. Întâi pentru că mai 
păstrăm o mică bănuială asupra lui. Apoi, pentru faptul 
că ne-a păgubit cum nu se poate mai rău. Cavalerul 
blond a dovedit prin iscusința lui că e un tânăr plin de 
haruri. A-l lăsa în viață înseamnă să ne păstrăm cu 
bună-ştiinţă un mare duşman. Ştii ce mă bate gândul? 

— Nu. 

— După descrierile ce mi-au fost făcute, înclin să 


cred că blondul e unul dintre cei doi ghiauri care ne-au 
păcălit asupra întăriturilor Varnei. Fuga lor din tabăra 
noastră cam aduce a minune. Dar să lăsăm asta. 
Campania noastră se apropie de sfârşit. În următoarele 
două-trei zile, achingiii mei vor curăța ultimele cuiburi de 
rezistență ale țaratului lui Şişman. Vom pune şi aici 
garnizoane puternice. În cetatea Silistra l-am lăsat 
comandant pe lacşi-bey, la Caliacra pe Osman, iar aici îl 
numim pe Asan-paşa. El e omul de încredere al lui 
Suhar. Lăsându-l aici cu cinste mare, îl păgubim pe 
Suhar de un om valoros. 

— Vicleană judecată! spuse Ibrahim cu admiraţie. 

— Ştiu. Peste cinci zile ridicăm tabăra şi pornim spre 
Adrianopole. În Dobrogea şi aici am pierdut mulţi oșteni, 
dar misiunea dată de padişah ne-am îndeplinit-o cu 
cinste. 

— Nu atacăm Varna? 

— Nu. Nu acum. Pentru asta va veni Abdulah pe 
mare cu o seamă de corăbii. A ataca Varna de pe uscat 
înseamnă să pierdem oameni mulți şi poate fără folos. 
Apoi, timpul nu ne mai îngăduie să întârziem pe aici, 
departe de Adrianopole. Am ştiri că se unelteşte mult 
împotriva mea. Sultanul Murad e schimbător în hotărâri. 
Dacă suntem lângă el, măcar ne putem apăra de 
duşmani. Totuşi, lupta nu va fi uşoară. La Adrianopole ne 
aşteaptă necazuri şi, din păcate, mergem în fața 
padişahului cu prea puține daruri. 

— Îl avem pe Şişman şi o grămadă de prăzi. Robii 
sunt mulți şi de preț. Achingiii mei au adunat de prin 
satele bulgăreşti peste două mii de prunci. Aceştia îl vor 
bucura pe sultan. Peste câțiva ani, pruncii vor deveni 
oşteni ai imperiului. Strălucitorule, suntem doar la un 
pas de Dunăre. Oare nu ar fi nimerit să facem o călcare 
dincolo? Ne-am putea întregi darurile şi robii pierduţi. 

— Nu. Iscoadele mele m-au înştiințat că Mircea ne 
aşteaptă bine pregătit. Aud că vreo douăzeci şi ceva de 
mii de oşteni ghiauri stau ascunşi în pădurile din lungul 


Dunării. Cifra mi se pare cam exagerată, fiindcă, din câte 
am aflat, Mircea nu a ridicat oastea cea mare a ţării. 
Totuşi, puţini nu sunt. Corăbiile ghiaurului patrulează pe 
apă zi şi noapte. Achingiii sunt obosiţi şi acriți după 
atâtea lupte. Avem o groază de răniți. Garnizoanele mi-au 
luat mulți achingii. A ne înfrunta acum cu Mircea 
înseamnă a pierde nu numai o bătălie, ci şi cel puţin un 
sfert din oamenii mei. Şi aşa, va trebui să-i ascundem 
padişahului numărul morților noştri. Nu ne aventurăm, 
Ibrahim. Duşmanii noştri atâta aşteaptă pentru a ne 
împroşca frumos cu învinuiri. Murad nu ne-a dat un 
astfel de ordin şi cred că-i înțelept să nu ne legăm la cap 
dacă nu ne doare. Cel puţin aşa sună un vechi proverb al 
românilor, şi zău că nu-i lipsit de înţelepciune! 

— Strălucitorule, dar dacă Mircea aşteaptă plecarea 
noastră pentru a sfărâma garnizoanele din Dobrogea şi de 
aici? 

— Nu o va face, zâmbi marele vizir. Cine dintre 
ghiauri ar stârni azi mânia padişahului? Mircea va 
respira uşurat, va fi bucuros că nu ne-am aruncat asupra 
Ţării Româneşti. Văzând ce au pățit loan al Dobrogii şi 
țarul Şişman, el se va preface cât mai mic în viitoarele 
luni. Atât de mic, încât să nu-l băgăm în seamă. Şi chiar 
dacă s-ar încumeta la o prostie fără margini, asta nu ne 
mai priveşte acum. Când va fi cazul, vom veni asupra lui 
cu oşti mari şi-l vom târî în robie la Adrianopole. 

În toiul nopţii doi slujitori ai marelui vizir porniră 
călare de-a lungul Dunării. O barcă îi trecu pe malul 
românesc fără bagaje şi fără cai. Straiele lor de ghiauri le 
dădea o înfăţişare obişnuită. Amândoi cunoşteau locurile. 
Mai fuseseră pe acolo ca iscoade. Ținta celor doi slujitori 
era cetatea Argeşului. Ali-paşa le promisese câte o sută de 
ducați venețieni dacă îi vor aduce căpățâna cavalerului 
blond. 


Arad, Grama, Gogoaşă şi Cotae, dimpreună cu 
Staicu, îşi mânau caii în zori către Braşov. După vreo 
două ceasuri de drum, comitele îi făcu semn blondului să 
rămână mai în spatele celorlalți. 

— Zăboviţi mult în Transilvania? se interesă Staicu. 

— Nu prea. Peste două săptămâni vom fi la 
mănăstirea Snagovului. Sfinția-sa Lazăr m-a rugat să 
revenim cât se poate de iute. Din vorbele sale, am înțeles 
că ar dori să-mi încredințeze o misiune. Cum avuţia nu 
prea face casă bună cu mine, vă închipuiți că nu am de 
ales. 

— Mda! Purtaţi cumva o cămaşă de zale? 

— Nu. 

— Ar trebui să cumpăraţi una. 

— La ce bun? Vara, o cămaşă de zale e tot ce poate fi 
mai nesuferit. 

— Sunt de aceeaşi părere. Totuşi pentru voi se cade 
a purta una. Poate nu v-aţi gândit, domnule, că turcii ştiu 
azi cine e Nufărul Alb. Ah, nu mă întrerupeți! Vă cred că 
nu sunteți Nufărul Alb, dar o cred oare şi turcii? Oamenii 
lor se pot strecura la noi în straie de creştini. O săgeată, 
un pumnal n-ar fi cine ştie ce, dacă îţi cunoşti duşmanii. 
Din păcate, voi nu-i ştiţi. Va trebui să umblați veşnic 
înarmat, iar o cămaşă de zale să aveţi sub straiele voastre 
chiar şi noaptea. 

— M-am gândit la asta, domnule. 

— Înseamnă că sunteţi un tânăr înţelept. 

Cum nu mai aveau ce-şi spune, îşi zoriră caii, alături 
de ceilalți. Târziu după prânz, tinerii cavaleri se 
despărțiră de comite şi ocoliră cetatea Braşovului către 
Sibiu. Staicu trase la vestitul han „Berbecul de aur”. 
Construit pe o coastă a muntelui Tâmpa numai în piatră 
şi lemn, cu odăi multe, încăpătoare şi luxoase, hanul era 
cunoscut în toată Transilvania. Mugşterii de mâna a două 
nu zăboveau acolo, din cauza prețurilor piperate. Poziţia 
lui încântătoare atrăgea însă mulți călători cu stare bună. 
Puţine hanuri se puteau mândri cu o ţinută atât de 


aleasă. Chiar slujitorii erau îmbrăcați la fel, în straie 
scumpe, femeile în alb, iar bărbaţii în mov. Acolo nu se 
pomeneau scandaluri, iar cuvântul de ordine al hangiului 
Gaşpar se dovedea lege pentru întreg personalul hanului. 
Nimeni nu vorbea cu glas tare. Nimeni nu-şi îngăduia 
întrebări fără rost. Slujitorii încercau să ghicească din 
ochi dorințele oaspeților. „Berbecul de aur” adăpostise 
adesea oameni de mare vază. Gaşpar ar fi putut pomeni 
că zăboviseră cândva pe acolo chiar Sigismund de 
Luxemburg al Ungariei, doamna Mara, soața măriei-sale 
Mircea, voievodul Transilvaniei, domnul Moldovei şi alte 
nenumărate mărimi ale zilei. 

Câţiva slujitori pregătiseră o baie caldă pentru 
ilustrul oaspete venit din Țara Românească. În astfel de 
ocazii, Gaşpar se ocupa personal de dorințele clientului. 
El îşi însemnă în minte tot ce-i porunci Staicu, după care 
părăsi frumosul apartament şi dădu ordinele de cuviință. 

Către seară, o tânără doamnă cu fața ascunsă sub 
un văl intră la „Berbecul de aur”. Gaşpar îi ieşi în 
întâmpinare. 

— Îl caut pe comitele Staicu. Sunt aşteptată. 

— Ştiu, doamnă, se înclină hangiul. Am primit 
poruncă în această privință. Poftiti! 

Marea sufragerie a hanului adăpostea la ora aceea 
vreo  cincisprezece-douăzeci de muşterii. Unii locuiau 
chiar acolo. Alţii veniseră doar să guste un pahar cu vin 
sau ceva mâncăruri alese. Printre aceştia se afla şi un 
bărbat înalt, uscat la chip. Nimeni nu-l cunoştea acolo pe 
Amăricăi. 

Tânăra vizitatoare îşi scoase vălul îndată ce uşa se 
închise în spatele ei. Staicu o salută cavalereşte şi o pofti 
să se aşeze la cină. După față şi după gesturile sprintene, 
doamna avea cel mult douăzeci şi cinci de ani. 

— La fel de frumoasă. La fel de punctuală, zâmbi 
comitele. 

— Vă aştept de trei zile. Dar nu mă plâng. Am aici 
prieteni buni, iar timpul zboară uşor într-un oraş atât de 


frumos ca Braşovul. 

— Cum ați călătorit de la Cluj până aici? o întrebă 
din politețe. 

— Cu trăsura. 

— Sper că nu a fost prea obositor. 

— Ah, nu! Din contră. De fapt, călătoresc mult. 
După moartea soțului meu, am făcut adesea drumuri 
lungi. 

— Ştiu. Ce doriți, un vin de Târnave sau unul de 
Buzău? 

— Aţi uitat oare preferințele mele? râse ea. 

— Nici vorbă, dar ele se mai schimbă, odată cu 
trecerea timpului. Dacă au rămas aceleaşi, înseamnă că 
vă voi turna un rubiniu de Buzău. Pentru noua voastră 
misiune! închină Staicu. 

— Pentru sănătatea voastră! zâmbi ea. 

Tăcură un timp şi gustară din renumitul vin adus 
tocmai de pe dealurile Buzăului, locul de baştină al 
tinerei doamne. 

— Iscoadele noastre de la Buda au fost descoperite, 
vorbi Staicu. Nu ştim încă cine a făcut-o, dar e sigur că 
nu ungurii. 

Îi povesti tot ce ştia în legătură cu plecarea de la 
Buda a cavalerilor Dumitru şi Ionut. 

— Să înțeleg că mă trimiteţi în locul lor? 

— Admir inteligența voastră. Da, asta e. Veţi părăsi 
curtea voievodului Transilvaniei. Acolo va merge altcineva 
în locul vostru. Sigismund de Luxemburg se arată 
prietenos față de noi şi sperăm că îşi va ține făgăduielile. 
Am însă bănuiala că la curtea Ungariei cineva tratează 
împotriva domnului Ţării Româneşti. E bine să aflăm, 
pentru a lua măsurile de cuviință. La nevoie, îl vom sili pe 
Sigismund să respecte tratatul încheiat cu noi. Tinereţea 
voastră, frumusețea şi inteligenţa, ca şi titlul de contesă 
rămas de la regretatul vostru soț, sunt o chezăşie sigură 
că acolo vi se vor deschide multe uşi. 

— Unde voi locui? 


— Un om al egumenului Lazăr a cumpărat pentru 
voi o minunată casă la Buda. lată adresa. 

— Voi avea nevoie de slujitori mulți. 

— Au fost angajaţi. Am prevăzut şi banii... 

— Ah, nu! îl întrerupse tânăra. Fostul meu soț, 
contele Imre Bethlen, mi-a lăsat o avere uriaşă. Aş fi 
preferat să trăiască el şi să fim săraci. Dar asta e altceva. 
După cum ştiţi, lucrez în slujba ării Româneşti nu 
pentru bani, ci ca o fiică a ei. 

— Da, vă mulțumim... 

— Să nu-mi mulțumiți, fiindcă mulțumiri pentru 
astfel de servicii se pot face doar unui străin. A-mi 
mulțumi înseamnă că mă socotiți o străină. Cum voi ţine 
legătura cu egumenul Lazăr? 

— Doamnă, luați acest mic inel de aur. Bijutierul 
meu a lucrat două la fel. Cel ce va veni la voi îl va purta 
pe al doilea. Lui să-i încredințați tot ce aveţi a ne 
transmite. 

— Încerc să aflu rostul inelelor fără a pricepe. Nu-i 
mai firesc să-mi prezentați omul în cauză? 

— Ar folosi prea puţin. Omul nostru nu va fi de 
fiecare dată acelaşi. 

— Înţeleg. Dar dacă al doilea inel cade în mâna unui 
străin? El ar afla uşor secretele noastre fiindcă eu n-am 
cum să-l bănuiesc. 

— M-am gândit la asta, iar ca măsură de siguranţă îl 
veți întreba pe cel ce poartă al doilea inel: „Domnule, mi- 
ați putea recomanda un vin bun?” El va trebui să 
răspundă:  „Încercaţi un rubiniu de la Cumpăna 
Buzăului”. 

— O, minunat! Minunat, mai ales că atât întrebarea, 
cât şi răspunsul îmi vor aminti despre locuri dragi. De ce 
nu folosiți un bărbat în locul meu? 

— Fiindcă un bărbat, oricât de viteaz, de iscusit, nu 
poate răzbi totdeauna acolo unde o femeie frumoasă şi cu 
nume mare deschide uşile în joacă. Apoi, bărbatul e 
nevoit să întrebe şi uneori stârneşte bănuieli. Pe când 


unei femei frumoase i se fac multe confidente. Oricum, e 
o deosebire. Mai aveți întrebări, doamnă contesă? 

Ileana Bethlen îl privi îngândurată. 

— Am o cerere. 

— Vă ascult. 

— După cum bănuiți, misiunea mea la Buda e foarte 
periculoasă. 

— Nu tăgăduiesc şi am luat măsurile de cuviință. Un 
om al meu va fi umbra voastră ocrotitoare. Vă veți lovi 
poate adesea de el fără să-l ghiciţi. La caz de primejdie, el 
ştie ce are de făcut. 

— Să nu mă încurce. 

— Nici gând. În umbra voastră va sta unul dintre cei 
mai buni arcaşi din răsăritul Europei. 

— Aş prefera o inteligență. 

— Omul nostru le are pe amândouă în egală măsură. 
Aţi venit însoțită? 

— Nu. Când am sosit aici, mai era încă lumină. 

— Am să vă conduc, hotări el. 

Părăsiră hanul la braț. Când trecură prin sufragerie 
un bărbat înalt, uscat la chip, îi privi lung din colțul său. 
Omul aşteptă preț de un minut sau două, după care se 
ridică, lăsă pe masă un ducat de aur şi porni spre uşa 
hanului. Unul dintre slujitori o închise în urma 
lunganului cu plecăciuni adânci. Paşii comitelui şi ai 
contesei Ileana Bethlen răsunau slab undeva către 
capătul străzii. 


Trecuse de vremea prânzului. Margareta ieşise călare 
dimpreună cu Irina. Câţiva arcaşi le urmau, după obicei. 
Locurile generoase în verdeață fragedă şi copacii toropiți 
de căldura din miezul zilei, liniştea desăvârşită, cântecul 
râului ce-şi sălta poalele peste bolovani îi smulgeau Irinei 
exclamațţii de încântare. Zăboviră la o stupină, unde 
gustară faguri şi apă rece ca gheața. Ocoliră platoul 


Câmpinei până la şes. Adunară flori de mac şi colilie. 
Printre păduri, holdele de grâu picau sub asaltul sutelor 
de seceri. Femeile, cu pălării mari de paie, cu bluze albe 
frumos lucrate în cusături de mână, acum se ridicau, 
acum dispăreau printre spice. Bărbaţii bronzaţi de tăria 
soarelui făceau snopi grei şi aşezau clăile. 

Când reveniră la castel, cu fețele îmbujorate, ziua 
căzuse către seară. Pe una din terasele de la parter, 
Amăricăi şi Bogdan se întrețineau lângă două cupe cu 
vin. Observându-şi prietenul, Margareta i se adresă 
cavalerului: 

— Domnule Bogdan, i-am vorbit prințesei Irina 
despre încântătoarea noastră capelă. Aţi vrea să i-o 
arătați? 

— Nu veniţi şi voi? întrebă tânăra dobrogeană. 

— Sunt prea ostenită. 

Bogdan şi Irina se îndepărtară de-a lungul parcului. 
Amăricăi era nemulțumit gândindu-se la ce avea să 
urmeze. 

— Te-ai întors iute, observă castelana. L-ai văzut pe 
comite? 

— L-am văzut. 

— De ce nu ai rămas la Braşov în continuare? 

— Nu mai era cazul. Am văzut destul. 

— Adică? 

— Hm! se foi Amăricăi. Aş vrea să vă cruț, dar n-am 
încotro. Comitele a tras la renumitul han „Berbecul de 
aur”. Acolo a primit vizita unei femei. Au stat împreună 
până aproape de miezul nopții. 

— Cine e femeia? întrebă cu glasul parcă sugrumat. 

— Din câte am putut scoate de la slujitorii casei în 
care locuieşte, e vorba despre contesa Ileana Bethlen. 

— Mulţumesc! 

Devenise palidă. Mâinile îi tremurau atât de puternic 
încât şi le ascunse la spate. Mânia ei de Mugşatină aprigă 
îl înfioră pe Amăricăi. Acesta îi privi mersul aspru până 
când ea se pierdu la capătul scărilor de la etaj. 


Comitele Staicu reveni acasă la o zi după Amăricăi. 
Adusese de la Braşov o minunată cruciuliță de aur bătută 
cu pietre scânteietoare. Cu puţin înainte de cină, ciocăni 
în uşa Margaretei şi intră. 

— Ce surpriză, domnule! râse. Dorul de noi nu v-a 
putut ține prea mult la Braşov. 

— Adevărat, doamnă! se înclină Staicu. Uneori mi se 
părea că roibul meu galopează prea încet şi mă bătea 
gândul să părăsesc şaua, fiindcă picioarele îndemnate de 
dorința inimii poate că m-ar fi adus cu un ceas mai 
devreme. 

„Ipocrit!” gândi ea ascunzându-şi mânia ce era gata 
să izbucnească. 

Apoi grăi la fel de ironic: 

— Plăcute vorbe, domnule! Şi bine că nu v-aţi 
osândit picioarele, neobişnuite la greu. Ar fi fost o mare 
mâhnire pentru noi. Şi aşa ne încearcă durerea 
gândindu-ne cât ați putut pătimi la un călărit îndelungat. 
Ca să nu mai vorbim despre faptul că în lipsa voastră nu 
am avut o clipă de linişte. Mereu ne închipuiam cu groază 
că ați fost atacat de un lup, sau de un urs, ori de un 
câine rău şi chiar de un lotru. Prea călătoriți singur! E 
adevărat că singurătatea îşi are foloasele ei, dar şi 
neajunsuri. Ar fi timpul să vă luați la drum unul sau doi 
apărători de nădejde. Oameni care ştiu să mânuiască 
spada şi arcul. 

Staicu zâmbi. Firea ei aprigă răzbise parcă mai aspră 
decât altă dată. Şi, ca de obicei, se prefăcu a nu înţelege 
săgețile. 

— V-am adus un dar. 

— O! râse ea. Oare nu v-am spus că cel mai frumos 
dar stă în prezența voastră aici? 

— Aş vrea să cred. Şi mă mâhneşte faptul că mâine 
în zori vă vom părăsi pentru o vreme. 


Castelana îşi uită intenţiile spre ironie. În glasul 
comitelui parcă vibrase ceva cald şi sincer. Îi dispăruse 
zâmbetul şăgalnic, iar în ochii lui observă aceeaşi 
luminiță ciudată pe care o mai văzuse la el de câteva ori. 
Un licăr ca o chemare tainică ce nu ar fi scăpat chiar unei 
femei cu puțină experiență. 

Îşi reveni însă iute şi răspunse cu o asprime abia 
simțită de el: 

— Cum nu se poate mai bine, domnule. Şi noi vom 
pleca. 

— Unde? 

— Acasă în Moldova. 

— Stați mult acolo? 

— Mult. 

— Şi când vă întoarceţi? 

— Niciodată. 

— Da, da, înțeleg, zâmbi el. Dar zâmbetul său era 
spart, ofilit dintr-o dată. Păcat că nu vă pot conduce. 
Sunt chemat la Argeş. Măria-sa Mircea mi-a trimis vorbă. 
Voi da poruncă să pregătească trăsura. O sută de arcaşi 
vor asigura paza drumului vostru. O luați şi pe Irina? 

— Tocmai asta e, că nu ştiu ce să fac. 

— Ar fi bine să rămână. Va fi prezentată domnului 
Țării Româneşti. Încă nu s-a hotărât nimic în privinţa ei. 

Tăcură miraţi că nu mai au ce-şi spune. Comitele 
porni spre uşă după ce o salută adânc, dar se opri în 
prag. 

— Ar mai fi ceva, doamnă. Am să vă cer ceva. 

— Cereţi! Cereți cât de mult, îl privi cu răceală. 
Domnul Moldovei e bogat şi poate plăti oricât. Orice 
compensație. Să nu vă fie teamă pentru asta. Nu de bani 
ne plângem noi. 

— Altceva doream să vă cer, spuse uşor încruntat. În 
cei doi ani care au trecut, v-am sărutat o singură dată... 
la cununia noastră în biserică. Apoi, nu am forțat 
lucrurile, fiindcă dragostea nu cu forța se obţine. Însă 
asta e altceva. Acum se cuvine să vă sărut a doua oară, în 


semn de rămas bun. Aveţi ceva împotrivă? 

Obrajii ei păliră uşor. 

— Nu, domnule, nu am nimic împotrivă, încercă să- 
şi potolească tremurul glasului. E dreptul vostru de soț. E 
ultimul vostru drept. 

O cuprinse cu brațele uşor, ca pe ceva deosebit de 
fragil. Margareta se ridică mult pe vârfuri. Buzele ei îl 
întâmpinară, reci, doar o clipă, fiindcă în cea următoare 
cu greu se opri să-şi arunce brațele pe umerii lui. 

„Nu-l iubesc, socoti ea într-o frântură de luciditate. 
Cel mult, poate că îl doresc niţel. Doar sunt la vârsta 
când o femeie poate dori un bărbat.” 

În zori, trăsura Margaretei porni către aşezarea 
Tiîrgşorului. Pe măsură ce se îndepărta de castelul 
Prahovei, în loc să simtă o uşurare aşa cum visase, o 
încerca un sentiment de apăsare, de vinovăţie. Acum 
vedea altfel lucrurile. Întâlnirea comitelui cu o femeie nu-i 
aducea siguranța că el o înşelase. Dar drum de întoarcere 
nu mai era. Tot chibzuind la cele întâmplate, rămase o 
clipă încremenită şi exclamă: 

— Dumnezeule! Să fiu oare geloasă? Nu. Nici vorbă! 
Mânia mea pentru înjosirea pe care mi-a adus-o întrece 
orice margini. 


Capitolul 12 


La 24 iulie, marele vizir Ali îşi făcu intrarea în 
Adrianopole, aşa cum bănuise. Călărea dinaintea oştilor 
sale. Privirile iscodeau de-a lungul străzilor. Populaţia îi 
ieşise în întâmpinare, dar lipseau pregătirile cu fast ce-l 
aşteptaseră în alte dăți. Emirul Sabahaddin, şeful poliției 
imperiale, înrudit de aproape cu sultanul, Suhar-paşa şi 
Fareddin-paşa îl salutară destul de rece, chiar dacă 
zâmbetele lor fățarnice îndulceau oarecum ostilitatea. 
Doar bătrânul amiral Abdulah îşi manifestă bucuria fără 
rezerve. 

„Întâlnirea cu padişahul va fi grea, reflectă marele 
vizir. Poate că nu trebuia să plec în campanie. Poate era 
mai bine să-l fi lăsat pe Suhar. Mă întorc victorios, cu 
toate că Varna mi-a scăpat. Firesc ar fi ca Murad să-şi 
arate recunoştinţa şi bucuria. Însă, după feţele ipocrite 
ale duşmanilor mei, întâlnirea de mâine poate însemna 
sfârşitul carierei mele. Cred că s-a făcut mult tapaj 
pentru pierderea convoaielor cu robi şi prăzi. Cât despre 
Varna, aici va sta greutatea întrebărilor.” 

Oştile victorioase trecură prin dreptul palatului 
imperial cu iataganele ridicate după datină. Padişahul 
ieşise în balcon să primească defilarea. Înainte de a-şi 
pleca fruntea pe gâtul calului, Ali îi văzu o clipă fața rece, 
mohorâtă. 

„O fi bolnav, gândi el. Iscoadele mele m-au înştiințat 
că rar îl slăbesc reumatismul şi tusea. E bătrân şi acrit. 
Păcat că nu i-am adus-o pe blonda prințesă a Dobrogii.” 

Când ajunseră într-o piață, Ali-paşa ridică braţul. 
Oştile se opriră aliniate frumos la spatele său. Emirul 
Sabahaddin îşi porni obişnuitul discurs care încheia 
campania de la Dunăre. 

— Strălucitorule Ali-paşa! Achingii! Vă mulțumim 
pentru tot. Îi plângem din inimă pe cei ce nu s-au mai 


întors. Mulţi dintre fiii noştri cei mai buni au rămas pe 
câmpul de luptă. Jalea noastră... 

— Pe sufletul lui Allah! înjură marele vizir printre 
dinți. Discursul ticălosului de emir sună a înmormântare, 
nu a întoarcere victorioasă. Cel puţin bine că ştiu la ce 
mă aştept! 

Achingiii se răspândiră treptat. Ali-paşa, urmat de 
Ibrahim şi o gardă, porni către palatul său înconjurat de 
grădini fermecătoare. Slujitorii şi robii îl aşteptau înşiruiți 
printre rondurile de trandafiri. Câteva roabe minunat 
înveşmântate în văluri subțiri veniră în jurul lui şi-i 
scoaseră ținuta de război. Un parfum discret de trandafiri 
îndulcea atmosfera odăilor. Din baia uriaşă, lucrată după 
model bizantin în faianță albastră, se auzeau chicoteli. 
Era bine acasă. Covoarele moi îi mângâiau din nou 
tălpile. Ferestrele înalte, acoperite pe jumătate de perdele 
albe aduse de negustorii greci din Constantinopole, îi 
încântau privirile. Mobila sculptată, primită cândva în dar 
de părintele său de la Salonic, dădea odăilor o notă de 
eleganță. Vestitele vaze greceşti, mulțimea bibelourilor 
fine şi lucrătura de mână a lemnului care acoperea 
tavanele arătau bogăţie şi gust. 

„Mi se pare că am împrumutat multe de la greci, 
râse el. Dar grecii nu prea au în ce să ne copieze! Din 
păcate, luăm adesea de la vecini mai mult rele decât 
bune. Vechea civilizație a grecilor, căreia îi datorăm 
recunoştinţă, a căzut pe vremuri către păcatul desfrâului, 
a leneviei, şi a reuşit să dărâme un imperiu. Vechiul 
Imperiu grecesc. Aceeaşi civilizație aplecată spre desfrâu 
şi lenevie a contribuit la căderea Imperiului roman de 
apus. Tot civilizația greacă va dărâma şi cel de-al treilea 
imperiu. Imperiul bizantin. lată un adevărat tur de forță. 
Dar această civilizație pătrunde uimitor de iute şi la noi. 
Lenevia, corupţia, îmbuibarea, setea de putere, desfrâul 
sunt doar câteva din păcatele civilizației ce prind la noi 
rădăcini adânci.” 

Apa caldă, cea rece şi masajul făcut de mâini 


sprintene îl înviorară. Trupul său tânăr, robust, nu mai 
simți oboseala. Privi în jur, dornic de toate locurile şi 
obiectele ştiute. Îmbrăcat uşor, în straie lejere, ieşi pe o 
terasă. Ibrahim îl urmă credincios ca o umbră. 

— Va fi greu mâine la palatul padişahului? întrebă 
aghiotantul. 

— Nu ştiu. Azi, în imperiul nostru nu mai e uşor ca 
altădată să te întorci victorios dintr-un război. În lipsa ta, 
duşmanii lucrează cu spor. Sabahaddin, Fareddin şi 
Suhar țintesc a-mi lua locul. Acum sunt uniți să mă 
doboare. Dacă vor reuşi, abia la urmă se vor încăiera 
între ei. Ai văzut vreodată o haită de lupi? Ei aleargă 
împreună după pradă. Dar când o răpun, se sfâşie între 
ei. Poate că mă vor învinui de multe. Mă voi apăra prin 
logică şi inteligență. lar dacă padişahul mai păstrează o 
urmă de înțelepciune, dacă trufia lui nu i-a acoperit-o cu 
totul, poate voi reuşi.” 

Ora de primire la palatul sultanului Murad se 
apropiase. Îmbrăcat simplu, în caftan lung, lipsit de 
podoabe, Ali intră în anticamera padişahului cu fruntea 
sus. Impunătoarea lui statură, parcă neîmpovorată de 
griji, privirile aspre, distante, nu se potriveau cu umilința 
la care se aşteptau duşmanii. 

Marele vizir cătă cu coada ochiului spre Fareddin, 
care pendula nehotărât între a se apropia de el sau a 
rămâne prudent lângă ceilalți. 

„Cutra de Fareddin încearcă să-mi arate prietenia sa, 
dar îmi va întinde numai un deget, fiindcă nu e sigur că 
voi ieşi de la padişah la fel de trufaş pe cât intru!”, gândi 
privindu-l pe bătrân cum se apropie mieros. 

— Strălucitorule, ţi-a fost greu cu ghiaurii? întrebă 
cu prefăcută grijă. 

Ali privi undeva peste el şi spuse din vârful buzelor: 

— Te-ai cam îngrăşat, Fareddin. 

Bătrânul tresări abia vizibil şi se retrase chibzuind: 

„Oare ce a vrut să spună câinele ăsta? Mai are dinți 
să muşte? Vom vedea.” 


Câţiva generali îşi manifestară simpatia ignorându-i 
cu bună ştiinţă pe Sabahaddin şi Suhar. Pe ei nu-i 
interesau jocurile de culise. Uşile mari se desfăcură în 
lături. 

— Marele vizir Ali-paşa, fiul lui Hairedim! răzbi o 
voce puternică. 

Tânărul comandant îşi reținu un zâmbet. La 
ceremonia primirilor, Murad păstrase ceva din moda 
amenințatului Constantinopole. Padişahul nu şedea pe 
tronul imperial, aşa cum obişnuise altă dată. Îşi aflase loc 
mai bun pe câteva perne tari. Junghiurile îl necăjeau rău 
în ultima vreme. În tron greu se putea ghemui, când îl 
împungeau, aspre. Dintr-un vas de aur, unele ierburi 
frumos mirositoare acoperite cu jăratic răspândeau un 
fum subţire ca cel de tămâie. Undeva, după o draperie, o 
femeie îngâna cu glas scăzut o melodie tânguioasă. În 
jurul uşilor, câţiva oşteni voinici, cu iatagane mari, 
strălucitoare, păreau turnați în bronz. Un măscărici 
primit în dar de la venețieni încerca zadarnic să atragă 
atenția stăpânului prin tumbe şi ţipete ascuţite. Era de 
mirare că un om inteligent ca Murad îl suporta. Moda 
Apusului cucerise teren la Adrianopole. 

Ali înaintă hotărât până la doi paşi de sultan. Acolo 
duse mâna la frunte, la buze şi la piept, apoi îngenuche. 

— Ridică-te, efendi! porunci Murad, tot după moda 
Apusului. 

Uşile mari se închiseră. Spre satisfacția lui Ali, 
măscăriciul fu concediat cu un gest. Numai femeia cânta, 
dar atât de domol, încât vocea ei semăna cu o mângâiere 
uşoară. Sabahaddin, Fareddin şi Suhar trecură în stânga 
padişahului. Ali rămase în dreapta, după cerinţele 
etichetei. 

— Vorbeşte,  Sabahaddin! porunci Murad parcă 
somnoros. 

Marele vizir îşi reținu, prin puterea voinței, mânia. 
După rang, el trebuia să grăiască primul. Şeful poliţiei 
imperiale desfăcu un pergament mai mult de formă şi 


spuse cu glas puternic. 

— Nouă mii de achingii morți şi şapte mii de răniți. 

— Însă prăzile... interveni Suhar. 

Un gest al padişahului îl amuți. 

— Suhar, îți scurtez limba! Trebuie să luăm totul pe 
rând. Ce ai de spus, Ali-paşa? 

„Acum se va aşterne cu fruntea la podea şi va cere 
milă, chibzui Fareddin. lată clipa în care învinuirile 
noastre vor veni peste el ca o grindină. Sultanul va chema 
gărzile...” 

Tânărul comandant socoti că numai un răspuns 
cutezător îl poate feri de mânia sultanului. Va trebui să 
joace o astfel de carte mare. 

— Mărite padişah! zâmbi tânărul spre stupoarea 
celorlalți. S-au schimbat multe aici, în lipsa mea. Eu 
trebuia să vorbesc primul, după datină. Apoi, primirea ce 
mi se face nu-i aceea datorată unui învingător în slujba 
imperiului, ci a unui învinuit. Cu victoriile noastre s-ar fi 
cuvenit să începem. 

„Acum va chema gărzile?” se întrebă Ali. 

Fața somnoroasă a padişahului parcă se trezi dintr-o 
dată. 

„Ticălosul ăsta mă înfruntă, dar are dreptate”, gândi 
Murad. Apoi vorbi cu asprime: 

— Continuă, Ali! Continuă! E interesant ce ne spui. 

— Mărite padişah, vorbi tânărul cu un calm 
desăvârşit, numărul morților şi al răniților cine îl poate 
cunoaşte mai bine decât comandantul? Sabahaddin a 
făcut numărătoarea doar prin iscoadele lui slabe. Aşa se 
întâmplă că la cifra morților s-au adăugat, din 
nepricepere sau din răutate, şi o parte din garnizoanele 
lăsate de mine în Dobrogea şi în fostul țarat al lui 
Şişman. Avem aproape cinci mii de morți şi patru mii de 
răniți. 

— Să te cred? 

— Nu, mărite padişah. Să nu mă crezi. Trimişii 
voştri pot afla adevărul în mai puţin de o săptămână. 


Pentru cine dintre noi doi minte, cer osânda capitală, 
încheie cu asprime. 

— Ce spui, Sabahaddin? îl sfredeli cu privirea 
Murad. 

— Strălucitorule! se îngălbeni acesta, fiindcă nu 
controlase temeinicia listei. Poate că oamenii mei au 
greşit... 

— Aha! Vrei să spui ceva, Fareddin? 

— Puţine, strălucirea-ta. Înțeleptul nostru mare vizir 
nu a fost prea norocos în privința prăzilor. Slabe prăzi au 
sosit aici. Noi le-am aşteptat cu sufletul la gură. 

— Ce poţi răspunde la asta, Ali? 

— Mărite padişah, răspunse tânărul fără a se pierde 
o clipă. Eu am fost trimis nu după prăzi, ci să cuceresc 
ținuturile de la Dunăre. Şi le-am cucerit, spre slava 
imperiului. 

— Dar ţi-a scăpat Varna! lovi Sabahaddin. 

— Scăpat? A, nu! zâmbi marele vizir. Varna nu mi-a 
scăpat: acolo am fost înfrânt de-a binelea! 

— E de mirare, continuă Sabahaddin. Cu treizeci de 
mii de achingii să nu poți lua un biet oraş? Dar pentru 
asta ar fi ajuns un sfert din oştenii voştri! Cel mai 
nepriceput general ar fi cucerit oraşul. Când s-a mai 
pomenit ca o mână de ghiauri să pună pe goană oştile 
imperiului? Şi ce oşti! 

— Aşa e! se întunecă Murad, amintindu-şi. 

— Nu, preamărite padişah, îl contrazise tânărul, fapt 
nemaiauzit. 

„Acum îl taie”, gândi Suhar. 

Însă Murad îl privi curios pe Ali, aşa cum te uiţi la 
un obiect nou şi interesant. 

— Adică, ce vrei să spui? 

— Vreau să spun, mărite padişah, că pe ghiauri ne- 
am obişnuit din rea trufie să-i privim ca pe nişte iepuri 
fricoşi. Am uitat oare că anul trecut, la Polenik, chiar 
slăvitul nostru padişah a pierdut în fața ghiaurilor? 

„Acum îl taie! gândi Fareddin, bucuros de 


întorsătura discuţiei. Ali îşi caută moartea cu 
lumânarea.” 

— Aşa este! recunoscu sultanul, spre stupefacția 
celorlalți. Nufărul Alb i-a înştiințat pe ghiauri din vreme 
că mergem peste ei. 

— La fel ca şi la Varna, adăugă marele vizir. În loc să 
găsesc acolo un biet oraş surprins şi îngrozit de apariția 
noastră, am întâlnit o adevărată apărare care mi-a nimicit 
o seamă de achingii. În Dobrogea am adunat prăzi mari şi 
printre robii de soi strălucea frumoasa prințesă Irina. 
Convoiul trimis de noi către Adrianopole a căzut sub 
lovitura Nufărului Alb. Dar nu pe Nufărul Alb îl socotesc 
azi duşmanul nostru cel mai mare, ci pe altul. 

— Pe cine? întrebă Murad surprins. 

— Pe acel duşman care se numeşte corupție, sete de 
putere, lăcomie, ură, desfrâu şi complot. O parte dintre 
marii slujbaşi ai imperiului nu se mai gândesc la 
interesele acestuia, ci numai la cele proprii. Că s-a uneltit 
aici împotriva mea cui foloseşte? 

— Strălucirea-ta! interveni  Sabahaddin  mânios. 
Marele vizir a început să acuze pentru a-şi ascunde... 

— Aşteaptă, Sabahaddin! îl domoli sultanul. Omul 
acesta ne spune lucruri mari. Vorbeşte, Ali! 

Tânărul înțelese că a venit clipa să lovească nu cu 
bobârnace, nu cu săgeți, ci cu toată puterea. 

— Mărite padişah, nu am luat Varna fiindcă mi-au 
lipsit cele cincizeci de corăbii pe care le-am cerut. În 
Micul Divan de atunci s-au opus aceşti trei oameni. Ei v- 
au convins că Varna e o biată întăritură ce poate fi luată 
cu câteva cete de achingii. Ca vechi general ce cunoaşte 
rosturile războiului, ce a adus imperiului multe victorii, îi 
acuz pe aceşti oameni nu de trădare, ci de totală 
nepricepere. Nufărul Alb v-a adus şi vouă, şi mie mari 
neajunsuri. Setos de putere, Sabahaddin, şeful poliției 
imperiale, ştie să tragă sfori, ştie să arunce cu noroi, dar 
de doi ani îl caută pe Nufărul Alb fără folos. Pe omul ce ne 
loveşte chiar aici. Mărite padişah, mi se pare că 


Sabahaddin s-a cam îngrăşat. Acum două săptămâni, 
iscoadele noastre din Constantinopole au căzut. Întreaga 
noastră rețea de iscoade a pierit acolo, sub toporul 
călăului. Împăratul din Constantinopole a primit de la 
Nufărul Alb o listă cu toate iscoadele noastre. 

— Adevărat, Sabahaddin? sări Murad, cu ochii 
scânteietori de mânie. De ce nu mi-ai spus? 

— Fiindcă am auzit numai zvonuri, se bâlbâi emirul. 

— Aha! Marele vizir a aflat asta pe câmpul de luptă, 
iar şeful poliției imperiale nu ştie nimic. Înţeleg. Ali are 
dreptate. Te-ai îngrăşat, Sabahaddin. 

În primul moment, sultanul se gândi să cheme 
gărzile. Apoi îşi luă seama. A-l tăia pe Sabahaddin, ruda 
sa apropiată, ar fi însemnat mari nemulțumiri în sânul 
familiei imperiale. Parcă şi auzea cu groază strigătele 
rudelor sale. Acum era bătrân, bolnav şi lipsit de vlagă. 
Poate că altădată şi-ar fi impus autoritatea asupra lor 
prin câteva lovituri ale oştenilor săi. 

— Sabahaddin! 

— Poruncă, strălucirea-ta! 

— Te numesc comandant la Sabaha. Mâine în zori să 
nu mai fii în Adrianopole! Ţi-am simţit jocul. Doreai să te 
fac mare vizir. Dar pentru ce merite? Pleacă! 

Emirul părăsi încăperea cu chipul vânăt. Parcă totul 
se învârtea în jurul său. Sabaha era un biet sat de 
pescari, cu o fortăreață prăpădită de vreme. 

— Suhar! 

— Poruncă, strălucitorule! 

— Te numesc şef al poliției imperiale. 

Suhar se aruncă la podea şi vru să-i sărute vârful 
încălțării. 

— Lasă prostiile, efendi! îl măsură sultanul 
dispreţuitor. Să mi-l găseşti pe Nufărul Alb! Îţi dau răgaz 
până la mijlocul toamnei. Acum plecaţi! Sunt obosit. 

— Ar mai fi ceva, mărite padişah, stărui marele vizir. 

— Ce? 

— Vă cer o audienţă între patru ochi. 


— Bine! Să vii pe la asfinţitul soarelui.Vom gusta un 
ceai împreună. 

leşiră. Fareddin se apropie de tânăr, linguşitor. 

— Strălucitorule! grăi cu o privire complice. L-ai 
cusut bine pe ticălosul de Sabahaddin. Aşteptam asta şi 
jubilam de plăcere. Să contezi pe mine. 

— Fareddin! îl biciui acesta cu vorba aspră. Ai uitat 
ce ţi-am spus? Te-ai cam îngrăşat în ultima vreme. 

Bătrânul se îndepărtă înjurând printre dinți, chiar 
dacă salutase cu adâncă umilință. Marele vizir privi în 
urma lui ca după un păianjen. 


Cu puţin timp înainte de asfinţitul soarelui, Ali-paşa 
reveni la palatul imperial însoțit de Ibrahim. Un slujitor îi 
conduse către un minunat chioşc, ascuns printre copacii 
şi boschetele din spatele clădirii. Padişahul părea mai 
vioi. Îi primi cu un zâmbet şi nu întrebă despre rostul lui 
Ibrahim acolo. 

— Mărite padişah! începu Ali. La audiența de 
dimineaţă, v-am cerut o discuţie între patru ochi. Apoi am 
chibzuit că-i mai bine să-l aduc şi pe acest ofițer care, 
prin harurile inteligenței, prin dragostea faţă de voi şi de 
imperiu, ne poate fi de mare folos. E drept că eticheta nu 
îngăduie... 

— Prostii! îl întrerupse Murad. Eticheta o impun eu. 
Rămâi, tinere! îl privi cu interes pe Ibrahim. Să se aducă 
încă o ceaşcă de ceai! Să nu fii prea vesel, Ali, continuă 
bine dispus. Ai pierdut achingii mulți din campania de la 
Dunăre şi ai dovedit uşurinţă în trimiterea convoaielor cu 
robi şi prăzi. Aici s-a complotat mult împotriva ta. Dar m- 
a mâhnit lipsa de iscusință a duşmanilor tăi. Îmi plac 
oamenii inteligenţi şi îndrăzneți. Pe tine astea te-au salvat 
adesea. Sabahaddin îşi merită soarta, fiindcă nu e numai 
prost, ci şi leneş. Puţine prăzi, Ali! Avem nevoie de grâne, 
de miere, de piei, de copii pentru oşti şi de aur. 


— Tocmai asta m-a adus aici, răspunse marele vizir. 
Politica imperiului nostru nu merge pe drumul cel mai 
bun. Noi trăim din ce jefuim de pe la vecini. Ştiu că nu vă 
place ce vă spun. Uneori putem lua de la alţii. Însă nu 
totdeauna. Iată, un popor mare ca al nostru, se lasă în 
seama hazardului. Ar fi vremea să întărim agricultura 
noastră, meşteşugurile şi comerțul. 

— M-am gândit la asta, dar sunt bătrân, Ali. Poate 
copiii mei vor face mai mult. 

— Sunteţi încă în putere. Daţi-mi mână liberă să 
întăresc agricultura! În Dobrogea am văzut lanuri de grâu 
ce ne ajungeau până la piept. Noi avem multe pământuri 
bune şi nelucrate. În ţaratul lui Şişman, am văzut livezi 
uriaşe. Nouă aproape ne lipsesc. Daţi-mi mână liberă 
pentru întărirea meşteşugurilor! Daţi-mi mână liberă să 
întăresc negoțul! Ce pot face venețienii şi genovezii, 
putem şi noi. În câţiva ani va fi altfel. Va trebui să 
construim corăbii pentru război şi comerț. 

— De unde atâţia bani? 

— Încă nu ştiu. Vom porni la drum cu ce putem. Să 
luăm pildă de la regii Ungariei, care au făcut colonizări 
nu cu robi, ci cu oameni liberi. Ei au sprijinit aducerea de 
emigranți germani, cumani, evrei, venețieni şi genovezi. 
Negoţțul lor s-a ridicat din nimic. lar ungurii au învățat 
mult de la venetici. 

— Bine, Ali! Întocmeşte-ţi planurile tale şi să vii să le 
văd. 

— Mărite padişah, continuă el, nu vi se pare curios 
că tot ce am discutat până azi în Micul Divan a ajuns la 
Nufărul Alb? La ultimul nostru Divan, ați fost voi, eu, 
Sabahaddin, Fareddin, Abdulah şi Suhar. Scăzându-vă 
pe voi, pe mine şi pe Abdulah, pentru care bag mâna în 
foc, rămân trei. Sabahaddin a plecat. Deci rămân doi. Să 
facem un nou divan peste o săptămână sau două şi să 
hotărâm un atac de pradă în Ţara Românească. Dacă 
vom fi aşteptaţi acolo, înseamnă că unul dintre cei doi 
trădează. Urmărindu-i, ajungem fără greş la Nufărul Alb. 


Această strălucită idee, din păcate, nu mi-a venit mie, ci 
inteligentului Ibrahim. 

— Crezi în ea? 

— Altfel nu aş propune. Urmând pe acest fir logic, l- 
am trimis aici pe cel mai iscusit om al meu. Poate că ați 
auzit despre Ben-Din. Nu ştiu pe cine a urmărit el. Nu 
ştiu ce a aflat, dar a dat cu siguranţă de o urmă bună. Pe 
Ben-Din l-a înjunghiat Nufărul Alb chiar aici, în 
Adrianopole. Acum îi încredinţez lui Ibrahim primejdioasa 
misiune de a-l căuta pe Nufărul Alb. 

— Te încrezi în el? 

— Ca în mine. Altfel nu l-aş fi adus aici. M-a urmat 
în toate războaiele. Trupul său e acoperit de răni în slujba 
măritului nostru padişah. Multe din victoriile mele i le 
datoresc lui. De multe ori am greşit fiindcă nu am ţinut 
seama de părerile lui. El e vestitul erou de la Sabaha, 
pentru care faptă nu a primit măcar o strângere de mână. 

Murad îl privi din nou cu interes pe Ibrahim. Îi 
plăcură ochii lui inteligenţi, dar ghici în acelaşi timp că 
Ali încearcă să-l împingă la deal. Prea multe laude dintr-o 
dată. 

— Locul de comandant al garnizoanei din 
Adrianopole e liber de azi-dimineaţă, spuse padişahul 
gânditor. Comandant a fost Suhar. Acum vei fi tu, 
Ibrahim. 

Ali îşi ascunse cu grijă triumful. Noul comandant 
duse mâna la frunte, la buze şi la piept fără obişnuita 
explozie de bucurie. Fără nimic linguşitor, ceea ce îi plăcu 
mult padişahului. 

— Strălucirea-ta! vorbi Ibrahim, fiindcă noua funcție 
îi acorda acum acest drept. Pe pământurile cucerite la 
Dunăre am lăsat garnizoane, însă dincolo de apă domnul 
Ţării Româneşti a ridicat oşti mari. Dacă face un atac în 
Dobrogea şi în țaratul lui Şişman, cine îl poate opri? 

— Crezi că îndrăzneşte? zâmbi Murad. 

— Nu cred. Mă întreb. 

— Ne vom gândi şi noi. Mâine, robul nostru Şişman 


va fi primit în audiență. Poate îl vom repune în scaunul 
țaratului său. El va lupta acolo pentru noi. 

— Dar Dobrogea? 

— Dobrogea va fi transformată la primăvară în 
paşalâc. Vom duce oşti mari. Trebuie să cucerim Chilia şi 
Cetatea Albă. Abia când vom fi stăpâni acolo putem lovi 
mai sus. Micul Divan îl vom ţine peste două săptămâni. 
Poate aşa vom da de urma Nufărului Alb. Şi cred că aveţi 
dreptate. Nu strică să-i încercăm puterile ghiaurului 
Mircea. Acum plecați! 

Marele vizir şi noul comandant al garnizoanei îl 
salutară adânc şi părăsiră frumoasa grădină. Ali era 
vesel. Acum avea doi oameni în posturile cheie ale 
imperiului. Pe Abdulah şi pe Ibrahim. Îi vor mai trebui şi 
alți oameni credincioşi lui. Cu cât vor fi mai mulți, cu atât 
puterea sa va creşte, spre binele neamului său. Iar el nu 
va mai sta cu teamă la cheremul padişahului. Era 
mulțumit. Prin noul comandant al garnizoanei, oştile din 
Adrianopole se puteau ridica oricând cu amenințare chiar 
asupra sultanului. Dar o va face numai de va fi cazul să- 
şi apere viața. Acum avea nevoie de linişte şi de timp, care 
să-i îngăduie a fortifica slaba putere economică a 
imperiului. 


La mănăstirea Snagov, egumenul Lazăr îl primi într- 
o dimineață pe comitele Staicu. Călugării scoaseră o masă 
afară, în umbra plăcută a unui stejar. Căldura scăzuse 
sub apăsarea vântului care adia blând. Crengile 
stejarului parcă se angajaseră într-o simfonie gravă. 
Comitele arăta cam nedormit. Totuşi, nu lipsa unui somn 
bun lăsase urme pe chipul său. Egumenul îl cunoştea 
prea bine pentru a se linişti. Niciodată nu-l văzuse atât de 
răvăşit şi de palid. 

— Ați fost la Braşov? întrebă, ferindu-se a-şi 
manifesta curiozitatea asupra înfățişării lui Staicu. 


— Am fost. Ileana Bethlen va pleca spre Buda în cel 
mult două săptămâni. De aici înainte, rămâne să vă 
ocupați voi de asta. 

— Da. Ocrotitorul Ilenei acolo m-am gândit să fie 
cavalerul blond. Sper ca în viitoarele zece zile să se 
întoarcă la Snagov. 

— Curios. Şi eu tot la el m-am gândit. Credeţi că va 
primi? 

— Cred. 

— Asta ne-ar scuti de multe griji. Dar în privința 
omului de legătură, a omului ce va purta al doilea inel de 
aur? 

— M-am gândit la micuțul Grama. Îl vom folosi o 
vreme. Mai târziu vom vedea cu cine îl înlocuim. 

— Ştim prea puţine despre el, se opuse comitele. 

— Nu prea. Călugării mei au cules în Transilvania 
destule informații asupra lui. 

— Totuşi, vă asumaţi o mare răspundere. 

— Ştiu, zâmbi egumenul. Cu Grama sunt convins că 
nu risc nimic. E un tînăr pe care se pot pune temeiuri 
sigure. Ah, era să uit! Cum se simte prințesa Irina acolo, 
pe valea Prahovei? 

— Destul de bine. Începe să-i placă. Noi ne obişnuim 
cu ea. Ne-am despărțit acum un ceas. 

— Nici nu s-ar putea simți altfel cu o gazdă atât de 
gingaşă ca doamna Margareta. 

— Margareta a părăsit castelul în zori. A plecat 
pentru o vreme în vizită la ai săi, minți Staicu. 

„Deci asta era, gândi egumenul. Acum înțeleg fața 
răvăşită a comitelui. Cred că între ei s-a produs ruptura 
definitivă. Păcat! Mare păcat! Staicu nu-mi spune 
adevărul fiindcă încearcă să câştige timp. Nu în folosul 
său, ci al ei. Peste o vreme, Petru Muşat şi Mircea se vor 
obişnui cu gândul lipsei sale de aici.” 

Prefăcându-se a nu cunoaşte nimic din necazurile 
acestuia, Lazăr schimbă subiectul discuţiei. 

— Peste un ceas vom porni spre Argeş. Măria-sa 


Mircea ne aşteaptă. Oştile noastre sunt pe picior de 
război. 

Absent, comitele îi răspunse: 

— Nu, azi nu va ploua. Mă bucur că Margareta are 
noroc de timp bun. 

Se opri brusc din vorbele lui şi înțelese că altceva 
trebuia să răspundă. Privi spre egumen neliniştit, dar fața 
inteligentului său prieten părea adâncită în alte gânduri. 

Târziu către seară, ajunseră în cetatea Argeşului. 
Acolo nimic nu arăta că se fac mari pregătiri de război. 
Precaut, domnul Ţării Româneşti nu-şi arătase încă 
intențiile sale cu privire la Dobrogea. Iar faptul că oastea 
cea mare nu fusese chemată sub steaguri îi convingea pe 
oameni de linişte. 

Staicu şi Lazăr îl găsiră pe domnul țării într-o lungă 
discuţie cu căpitanul Gherghina. 

— În sfârşit! zâmbi vodă. Aţi venit la timp. Acum 
vom hotări împreună campania din Dobrogea. 

— Nu chemați Sfatul Domnesc? întrebă egumenul. 

— Nu. Secretul discuţiilor trebuie să fie desăvârşit. 

— Vă lipseşte oare încrederea în boieri? insistă 
prelatul. 

— N-am spus asta, dar e bine să fim prudențţi. Dacă 
am fi ridicat oastea cea mare a ţării, atunci poate că ne- 
am fi gândit şi la Sfatul Domnesc. Cei zece mii de oşteni 
sunt ai mei. Plătiți de mine şi întreținuți din cămările 
mele. Tu ce zici, frate? 

— E şi părerea mea, întări Staicu. lată că în ultima 
vreme am găsit un trădător printre boieri. Logofătul Filos 
e iscoadă a regelui Ungariei. Vom pierde puţini oameni 
dacă ştim să păstrăm secretul asupra mişcărilor de oşti. 
Acolo trebuie să apărem pe neaşteptate. Cred că e bine să 
stabilim acum chiar şi amănuntele. 

— Da. Pentru asta v-am aşteptat. Planurile mele 
sunt gata. Am hotărât să lovim garnizoanele turceşti 
aproape simultan. Să nu-i dăm răgaz duşmanului pentru 
pregătirea unei apărări bune. Vom împărți oştirea în 


vederea acestei strategii. Şase mii de arcaşi vor rămâne în 
pădurile de pe lângă Giurgiu. Ei apără ţara în cazul unui 
atac dinspre miazăzi, fiindcă acum numai de acolo se pot 
arăta primejdiile. Două mii de arcaşi îi trecem prin bălți 
până sub zidurile Silistrei. Alți două mii îi ducem prin 
păduri până aproape de Caliacra. O mie vor lovi Hârşova, 
trei sute Enisala, două sute Păcuiul lui Soare, două sute 
Bisericuța şi trei sute Dunavăţul. 

— Ceva nu e limpede, râse egumenul. Dacă şase mii 
de oşteni rămân lângă Giurgiu şi alți şase mii trec în 
Dobrogea, înseamnă că sunt douăsprezece mii în loc de 
zece. 

Vodă râse şi el. 

— Cam aşa este. Nu v-am spus că două mii de 
dobrogeni din fosta oaste a lui Ioan au trecut la noi. 
Atâţia au mai rămas dintre ei. l-am primit şi i-am ascuns 
în pădurile de lângă Cârna Mică. Refăcuţi, sunt gata 
acum să intre sub porunca noastră. 

— E bine oare că împărțim oştirea? se interesă 
egumenul. 

— Altfel nu se poate, interveni Staicu. Planul măriei- 
sale mi se pare strălucit. Dacă am porni cu toată oastea 
să lovim cetățile pe rând ar dura mult şi ne-ar fi greu, 
fiindcă le-am da turcilor timp să-şi facă pregătirile de 
luptă şi chiar să ceară ajutor garnizoanelor de la Tîrnova, 
Şiştov sau Nicopole. Atacul simultan asupra celor mai de 
seamă cetăți îi va înspăimânta pe achingiii răspândiți 
după pradă prin sate şi porturi. În ce zi va fi atacul, 
măria-ta? 

— Într-o zi de joi. Ştiţi domniile-voastre ce-i în 
fiecare joi la Silistra? 

— Zi de târg, râse inteligentul egumen, începând să 
priceapă gândul lui vodă. 

— Aşa este! Dar la Hârşova, Caliacra, Enisala, 
Dunavăţ şi Bisericuța? 

— Tot zi de târg. 

— Cum nu se poate mai adevărat. Ei bine, continuă 


vodă, atacul nostru simultan va fi de joia viitoare într-o 
săptămână. Mulţi oşteni de ai noştri, îmbrăcaţi în straie 
de negustori, de meşteşuegari, de ciobani sau de oameni 
obişnuiţi ai târgurilor, vor intra în cetăți cu armele 
ascunse. Ei se vor îngriji să-i oprească pe turci a închide 
porțile când vor veni ceilalți. 

— Adică îi sacrificați? întrebă egumenul. 

— Nu tocmai. Mizez mult pe populația Dobrogii. 
Oamenii de acolo abia aşteaptă o încăierare cu 
garnizoanele turceşti. O seamă de foşti curteni ai lui loan 
au venit la noi şi ne-au spus asta. Populaţia de acolo ne 
cheamă, fiindcă unde poate fi speranța omului: la 
străinul de neam sau la fratele său? N-am dat răspunsuri 
de mângâiere, socotind că nu vorbe aşteaptă ei de la noi. 

— Domnule Gherghina, cunoaşteţi cifrele 
garnizoanelor turceşti? se interesă comitele. 

— Fără îndoială. Două mii două sute la Silistra, o 
mie opt sute la Caliacra, opt sute la Hârşova, şapte sute 
la Enisala, treisute la Dunavăţ, două sute la Bisericuța şi 
două sute la Păcuiul lui Soare. 

Staicu fu încântat de economia cu care vorbise 
căpitanul. Îi plăcea omul acesta scurt şi cumpătat la 
vorbă. 

— Mulţumesc, domnule! Asta înseamnă că forțele 
vor fi cam egale. Totuşi, noi suntem mult mai puternici 
căci lovim prin surprindere. În Dobrogea, în Balcani, în 
Imperiul turcesc şi chiar în Țara Românească, cine se 
gândeşte că vom ataca garnizoanele lui Murad? Totul va fi 
ca o lovitură de trăsnet. Şi să nu uităm, vorbi cu mândrie 
nereținută, că azi suntem singura țară din răsăritul 
Europei care se gândeşte nu să se apere, ci să-i lovească 
pe turci. 

— Dar după aceea? zâmbi egumenul. Fiindcă 
totdeauna urmează un „după aceea”. 

— După aceea ne vom gândi la altele. Cine se 
întreabă prea mult îşi face singur frică. 

— Bine spus, frate! grăi vodă cu ochii strălucitori. Pe 


urmă vom avea destul timp să ne gândim la mânia 
turcilor. Însă acum, ei trebuie să ţină seama de mânia 
noastră. Turcii greşesc azi tocmai pentru că se încred 
prea mult în forțele lor şi în faimă, neglijând prevederea. 
Nişte oameni chibzuiți nu ar fi scos grosul forțelor din 
Dobrogea. După planul meu, întreaga campanie va dura 
doar trei zile. 

— Măria-ta, cine vor fi comandanții? 

— Pentru apărarea ţării la caz de primejdie l-am 
numit pe cavalerul Ordinului Basarab, Roman Herescu. 
El a plecat ieri spre pădurile de lângă Giurgiu. Cavalerul 
Ordinului Basarab Manea îi instruieşte de o săptămână 
pe cei două mii de dobrogeni pentru atacarea Silistrei. 
Cavalerul Ordinului Basarab Bogdan va pleca mâine să-şi 
ia în primire oştenii cu care va lovi Caliacra. Pentru 
Enisala îl trimit pe căpitanul Gherghina. La Dunavăţ va 
merge spătarul Sin. La Bisericuța, cavalerul Andrei, iar la 
Păcuiul lui Soare, căpitanul Ghinea. 

— Cum nu se poate mai buni. Dar voi? 

— Eu, cu garda domnească doar, voi fi la Oltina. 
Acolo voi primi toate ştafetele şi voi da poruncile după 
cuviință. Domnia-ta pleci? 

— Plec, doamne, zâmbi Staicu. 

— Mda! Cred că am discutat tot ce se cuvine. Când 
vom porni din Argeş cu garda domnească spre Dobrogea, 
aici se va şti că domnul Ţării Româneşti a ieşit la 
obişnuita partidă de vânătoare. 


* 


Într-o marți dimineață, patru călăreți descălecară la 
poarta Snagovului. După straiele colbuite şi după caii 
încinşi, se vedea limpede că oaspeții făcuseră drum lung. 
Anunţțat de obişnuitele lovituri de toacă ce răsunaseră 
prin Codrul Vlăsiei cu mult înaintea sosirii călăreților, 
cuviosul Sima le ieşi în întâmpinare. 

— Pe toți dracii şi tartorii iadului. Doamne iartă-mă! 


strigă el. Egumenul are prilej de plăcută surpriză. 

Arad şi Grama intrară în curtea mănăstirii, dar 
Cotae şi Gogoaşă purtau straie prea strălucitoare pentru 
a nu zăbovi printre călugării adunați în jurul lor. Cuvioşii 
îşi arătară entuziasmul din plin. Frumoasa ținută a 
scutierilor dăduse loc la numeroase  exclamații 
admirative. Dar, cum se întâmplă adesea în lume, 
entuziasmul scade odată cu trecerea timpului, spre 
nemângâierea sărbătoriților. După o jumătate de ceas, 
zadarnic încercară cei doi scutieri să mai aducă vorba sau 
să atragă atenţia asupra unor amănunte, fiindcă focul de 
paie al interesului ce stârniseră se potolise de mult. 

Sima îi conduse către un loc tainic unde obişnuia 
uneori să guste un vin bun, ferit de privirile cuvioşilor. 
Era un chioşc înconjurat pe trei părți de copaci şi cu 
vederea spre lac. De fapt, se afla chiar pe marginea apei. 
Acolo nimeni nu îndrăznea să-l tulbure, mai ales că 
egumenul Lazăr ori lucra din zori până seara în biroul 
sfinției-sale, ori pleca aiurea cu treburi misterioase. 
Comandantul Snagovului se retrăgea în chioşc spre 
meditație şi rugăciuni, după spusele sale, sau spre a 
păcătui lângă o oală cu vin după şoaptele altora. Aşezaţi 
acolo, la umbră plăcută, Sima, Cotae şi Gogoaşă îşi 
ascundeau chipurile pe rând în oala voinică pe care şi-o 
treceau cu eleganță din mână în mână. Dar oala, mică 
sau mare, tot oală rămâne, nu butoi. Aşa stând lucrurile, 
curând rămase tristă, păcătoasă şi uşoară, spre mâhnirea 
vizibilă a celor doi musafiri. Sima le înțelese atât subita 
tristețe, cât şi setea încă nepotolită. Iar fiindcă întâlnirea 
cu ei îi prilejuise mare plăcere, gândurile sale pioase 
cătară spre o minune. Fiindcă a face rost de vin la Snagov 
fără ştirea cuviosului pivnicer egala cu o minune mai 
strălucită decât cea din Cana Galileii. Oala aceea cu vin o 
luase de la pivnicer pe sunători. Acum se cuvenea o 
minune. Cum de la gând la faptă era doar un pas, 
comandantul îi pofti pe oaspeți să se ridice de pe băncile 
de lemn şi să le scoată afară dimpreună cu masa. Apoi, 


spre mirarea oaspeţilor, Sima ridică scândurile din 
podeaua chioşcului. Sub ele cineva săpase o groapă nu 
prea mare, dar suficientă pentru a adăposti un butoiaş 
pântecos. 

— Fir-aş al naibii! şuieră Cotae, încremenit de 
uimire. Plin? întrebă, coborându-şi buza de jos cu vreo 
două degete. 

— Ochi, se fuduli Sima, aprins la față din cauza 
plăcutei privelişti. 

— De buturugă? se interesă Gogoaşă îngrijorat. 

— Aş! Soi greu, domnule. Soi din cele mai alese. 
Buturugă beau păcătoşii de rând. Zaibărul nu-i pentru 
nişte fețe ca ale domniilor-voastre. L-am cumpărat 
alaltăieri de la Valea Călugărească. Sfinția-sa egumenul 
era plecat. Cu ăilalți am făcut adevărate manevre şi 
marşuri pentru a-i îndepărta. Numai cu mare 
înțelepciune poți aduce la Snagov un butoiaş fără să 
prindă de veste cuvioşii mei călugări, care, fie vorba între 
noi, sunt nişte pramatii ce adulmecă vinul cale de o 
poştă. 

— Mai bun ca cel băut de noi adineauri? 

— Poşirca aia? se strâmbă călugărul. Auzi, vorbă! se 
izmeni, bucuros de uluirea celor doi scutieri. Dacă vreți 
să o ştiţi p-aia adevărată, în butoiaşu' ăsta e aur curat. E 
haru’ Domnului. E sfântă cuminecătură. E urgie. O mie 
de draci stau închişi între doagele lui. Ai băut un degetar, 
te sfințeşti. Ai băut o cană, eşti un om făcut. Ai băut o 
oală, damblageşti cum vă văd şi mă vedeţi. Privindu-l, te 
înfioară ca păcătoasa coapsă de muiere, fie la noi acolo! 

Spunând acestea, îi rugă pe cei doi musafiri să-l 
ajute a scoate butoiaşul afară, 

— Prindeți cu toată nădejdea! porunci cuviosul cu 
aerul unui comandant pe câmpul de luptă. Când zic: 
„Acum”, trageţi o dată din toată inima. Aaa-şa! Uşurel! 
Acum! 

Traseră dintr-o zvâcnitură şi se loviră unii de alții. 
Butoiaşul era gol. Sima întâi râse prosteşte, mai privi o 


dată groapa goală pentru a se încredința că nu visează, 
îşi făcu semnul crucii şi murmură năuc: 

— Sfinți prooroci şi arhangheli! Miluieşte, Doamne, 
pe robu” tău Sima! Fiindcă paştele... şi grijaniile... am fost 
jefuit, domnilor! 

Atras de tărăboiul iscat de Sima, care zbiera ca din 
gură de şarpe, Lazăr veni în goană, urmat de Arad şi 
Grama cu spadele în mâini. Privirile egumenului se 
plimbară câteva clipe de la Sima la butoiaş şi invers, apoi 
prelatul vorbi cu asprime: 

— Sfinţia-ta, ia-o mai uşurel. După cum te învârteşti 
în jurul cozii, nu înțeleg nimic. 

— Am fost jefuit, sfinția-ta, se jelui rotofeiul. 

— Jefuit? De unde până unde? 

— Sfinţia-ta, dacă lua din el o găleată, sau Doamne 
fereşte, două, mai treacă-meargă! Dar tot? Nici măcar un 
strop? 

Apoi îşi luă seama, speriat de privirile egumenului, şi 
fu nevoit să povestească întreaga pățanie cu butoiaşul. 

— Chestia asta nu-mi place, spuse Lazăr supărat de- 
a binelea. În pivnițele Snagovului avem vinuri pentru 
douăzeci de ani. 

— Ştiu, sfinția-ta, replică Sima abătut. Ştiu, însă de 
ele ne apropiem într-o prea nechibzuită economie. 
Întâmplarea face să dispun de nişte bani la care n-am 
visat niciodată. În fond, la ce se rezumă viața unuia ca 
mine? De afurisita urgie a femeilor nu mă bucur. Spre 
gânduri de înavuţire nu se apleacă un biet călugăr. 
Singurele mele bucurii sunt rarele întâlniri cu prietenii. 
Oare nu-i prea puţin? 

— Poate că ai dreptate, îl privi egumenul oarecum 
mirat. Zic: poate, fiindcă sfinției-tale nu-i lipseşte aici 
împăcarea cu Cel de Sus. 

Apoi, observând pe fața rotofeiului prea puţină 
înțelegere pentru viaţa viitoare, continuă zâmbind. 

— Vei primi o cheie de la pivnițele cele mici. Acolo 
avem vinuri mai vechi decât vârsta noastră. 


După acele vorbe, se întoarse către locuința sa 
urmat de cei doi cavaleri. 

— Deci ne-am înțeles, domnilor, grăi Lazăr 
satisfăcut. Aveţi aici câte o pungă cu aur. Pentru 
strădania voastră, la Buda veți primi fiecare patruzeci de 
ducați venețieni pe lună. Domnule Arad, iată adresa 
Ilenei Bethlen. Domnule Grama, luaţi micul inel de aur. 
De cum treceţi Tisa, veți călători separat. La Buda veți 
trage fiecare la alt han şi cu nici un preț să nu vă 
recunoaşteți acolo unul pe altul. Mi-e teamă că la curtea 
lui Sigismund de Luxemburg cineva, care ne ştie bine, 
lucrează împotriva noastră. Când plecaţi? 

— Mâine, răspunse blondul. 

— Atunci, odihniți-vă până mâine. 

— Ah, nu! Am unele treburi la Târgovişte, minţi 
Arad. 

Două ceasuri mai târziu, patru călăreţi ieşiră din 
Codrul Vlăsiei. Călăriră o bucată de drum spre 
Târgovişte, apoi o luară către cetatea Argeşului. 

— De fapt, ce treburi ai tu la Argeş? se interesă 
Grama. 

— Peseme că ai uitat, râse tânărul său prieten. La 
balul măriei-sale Mircea, am avut plăcerea să fiu 
remarcat cu bunăvoință de privirile unei doamne. 

— Ei, fir-ar să fie! râse micuțul cavaler. Acum îmi 
aduc aminte. 

În realitate, blondul dorea să-i facă o vizită unchiului 
său Voicu. Gonacii lor umblau sprinteni, ziua era 
frumoasă, pungile de la brâu atârnau cu plăcută 
greutate, astfel că îşi continuară drumul schimbând între 
ei o seamă de glume. Ajunseră la Argeş către seară. 
Hanul „Doi cocoşi”, mai puţin aglomerat de la plecarea la 
vânătoare a domnului Țării Româneşti, îi primi cu toată 
veselia de acolo. După un ceas de odihnă, coborâră în 
sufragerie, unde slujitorii pregătiseră o masă pentru 
oaspeți distinşi. Cavalerii şi scutierii lor tăbărâră tinereşte 
asupra cinei. Hangiul veni personal să se intereseze de 


dorinţele oaspeţilor. 

— Mare cinste, grăi privind spre Grama. Se pare că 
soarta s-a întors cu haruri bune asupra voastră, continuă 
observându-i minunatele straie. 

Atât socoti să-i spună, fiindcă neplăcutele întâlniri 
de altădată, evacuările din han cam tari nu se cuveneau 
amintite. Apoi îi vorbi blondului: 

— Domnul cavaler Arad binevoieşte să ne onoreze cu 
prezența sa. Nici că am visat o cinste mai mare. 

— Nu m-ai uitat? zâmbi tânărul. 

— Un hangiu bun nu-şi uită muşterii de neam ales. 

La o masă alături, doi bărbaţi cu fețele uşor arămii, 
negustori pesemne, tresăriră la numele blondului şi 
vorbiră între ei cu glasuri scăzute. 

Când înnoptă de-a binelea, Arad părăsi sufrageria 
sub privirile ironice ale micuțului cavaler. 

„Mare lucru şi dragostea asta!” reflectă Grama. 

Apoi îşi aminti de frumoasa Irina, iar gândurile sale 
zăboviră o vreme în jurul ei. 

De la hanul „Doi cocoşi” până în oraş, distanța nu 
era prea mare. Cel mult un sfert de ceas pe jos. Răsărise 
luna, dar lumina ei pătrundea slab pe drumul acoperit de 
coroanele copacilor. 

„lată, gândi blondul, abia acum lucrez cu adevărat în 
slujba Ţării Româneşti. Nu ştiu ce mă aşteaptă la Buda, 
însă, de voi face treburi bune pe acolo, acestea vor cântări 
mult în fața unchiului Mircea. Sunt fericit că i-am putut 
cumpăra mamei căsuţa din Sibiu şi o trăsură. Cel puţin 
grija ei nu mă va apăsa o vreme.” 

Auzind zgomot în spatele său, duse mâna la spadă şi 
se abătu câțiva paşi către un loc unde lumina răzbea în 
toată puterea ei. În urma lui veneau agale doi bărbați. 

— Domnule, grăi stricat româneşte cel mai înalt, 
suntem doi negustori armeni. Avem gazdă în oraş, dar am 
întârziat la han mai mult decât se cuvine. Mi-e teamă că 
nu vom putea intra acolo. Porţile se închid odată cu 
înserarea. După straiele voastre, se pare că sunteți 


cavaler. Poate că ne-aţi putea ajuta. 

— Nu cred să fie nevoie, răspunse Arad. Străjile 
totdeauna deschid celor întârziați. 

Porniră împreună. După câţiva paşi blondul observă 
că armenii manevrează unul în stânga şi altul în dreapta 
sa, ceea ce nu-i conveni. Mâna lui alunecă uşor către 
pumnal. Pe neaşteptate, cuțitul celui din stânga străluci 
prin aer şi cercă a lovi cu sete, dar tot atunci de pe buzele 
armeanului scăpă o exclamaţție de mirare. Pumnalul 
tânărului îi pătrunse adânc în stomac. Al doilea armean 
făcu o săritură sprintenă către Arad, însă din nou mirare! 
O bufnitură, şi omul scăpă un horcăit, apoi căzu la 
picioarele cavalerului. Toporul aruncat de Gogoaşă venise 
în spinarea armeanului de la cel mult zece paşi. 

— Drace! făcu Arad. Cămaşa de zale mi-a salvat 
viața, iar toporul tău a venit la timp. Cum se face că te-ai 
ținut pe urmele mele? 

— Păi, domnule, făcu Gogoaşă, cam plin de el. Când 
am făcut drumul acela spre Braşov cu comitele Staicu, el 
m-a luat deoparte, mi-a dăruit zece ducați venețieni şi mi- 
a poruncit să nu te slăbesc din ochi ziua şi noaptea. L-am 
ascultat, fiindcă în jurul vostru văd că plouă cu aur. 

— Înţeleg. Cine or fi ăştia? Cel pe care l-ai pălit tu nu 
mai trăieşte. Bine că nu m-ai pălit pe mine. 

— Vai, domnule, se poate? Acum sunt în mână 
bună. 

Se aplecară asupra celui lovit în pântec. Vaietele 
rănitului îi convinse că armeanul mai are vlagă. 

— Omule! grăi blondul. Voi pune să te îngrijească 
dacă ne spui cine eşti. Altfel te las aici. 

— Numele meu e Osman, vorbi presupusul negustor. 
Marele vizir Ali-paşa mi-a poruncit să te ucid. 

Îi mai puseră o seamă de întrebări, după care îl 
ridicară şi-l dădură în seama străjilor de la Argeş. Cel mai 
câştigat de atacul falşilor negustori era Gogoaşă. El îi 
scotocise pe cei doi oameni ai marelui vizir şi aflase 
asupra lor şaptesprezece ducați venețieni. O făcuse fără a 


se sinchisi prea mult, socotind că ducațţii fac parte din 
obişnuita pradă de război. De fapt rănitul arăta cam pe 
ducă, astfel că aurul nu-i mai putea fi de folos. 

Zece zile mai târziu, în vreme ce Arad, Grama şi 
scutierii lor îşi cătau de treburi la Buda, printr-un mister 
greu de pătruns, un slujbaş găsi o scrisoare în grădina 
casei din Adrianopole a marelui vizir. După cuviinţă, 
omul i-o înmână stăpânului său. Ali o desfăcu mirat şi 
începu să citească. 


„Domnule Ali-paşa, 

Atenţia cu care ne-ați onorat e mai mult decât 
grăitoare. Ne miră însă că această atenţie vine din partea 
unui înalt demnitar al Imperiului turcesc sub o formă ce nu 
i se potriveşte. Fiindcă ne este greu să credem că marele 
Ali-paşa poate cobori atât de jos, încât să plătească nişte 
asasini pentru a ne lua viața. Am avut plăcerea să vă 
cunoaştem sub zidurile Varnei, când m-am prezentat în 
fața voastră ca nobil corăbier florentin. Dar atunci eram în 
război, iar vicleşugul era cerut de împrejurări. Ne pare rău 
că vă dăm veşti proaste. Oamenii voştri au pierit de moarte 
năprasnică. Noi credem că numai un moment de crâncenă 
mânie v-a îndemnat la un gest ce nu-i în firea voastră. 

Cavalerul Arad.” 


Ali-paşa rămase pe gânduri. 

„Oare blondul să fie cu adevărat Nufărul Alb? se 
întrebă. Logica şi faptele petrecute atunci ne arată că nu. 
Şi totuşi, poate că ne-a scăpat ceva. Scrisoarea aceasta 
nu a picat din cer. lar cine a adus-o e peste măsură de 
cutezător. Cine ar îndrăzni şi cine ar reuşi să intre în 
grădina mea atât de straşnic păzită? Dacă a aflat Nufărul 
Alb despre încercarea făcută asupra blondului şi caută să 
ne abată bănuielile către acesta? Într-un astfel de caz, 
logica ar fi perfectă. Din păcate, se nasc şi alte întrebări. 
Poate că sub numele Nufărului se ascund doi cavaleri. 
Apoi, n-ar fi de mirare ca tânărul blond să fi făcut un 


drum până aici numai pentru a ne mustra. Harurile şi 
cutezanța lui acum îmi sunt bine cunoscute. Din ce mă 
gândesc mai mult, ițele se încurcă. Însă, oricum ar fi, 
vom păstra vechiul plan ce ne poate duce la Nufărul Alb.” 


Într-o noapte de marţi spre miercuri, pe Dunăre 
două corăbii alunecau fără lumini. Când ajunseră în 
dreptul Oltinei, domnul Țării Româneşti dădu poruncă de 
acostare. Corăbiile manevrară domol, iar la vremea când 
se crăpa de ziuă coborâră pe malul dobrogean atât 
curtenii, cât şi gărzile domneşti. Un mic alai, de vreo două 
sute de oameni, îşi croi drum prin bălți şi păpuriş până la 
o pădure de sălcii. 

— Măria-ta! grăiră câțiva boieri neliniştiți. Vânatul e 
la fel de bun şi pe malul Ţării Româneşti. Suntem doar la 
un ceas călare de Oltina. Dacă ne simt achingiii, putem 
pica în mare primejdie. Oare se cuvine să riscăm atât de 
mult? 

Vodă zâmbi. 

— Avem ştiri, domnilor, că pe aici vânatul e mai bun 
ca oriunde. Cui i-i teamă să plece. Acum facem tabără şi 
ne odihnim. Vom aştepta până mâine. Fiindcă mâine vă 
veți convinge de temeinicia spuselor noastre. 

Încurcaţi, boierii se îndepărtară, socotind că vodă şi- 
a pierdut minţile. Totuşi, atât ziua cât şi noaptea 
următoare trecură în linişte. Abia în zorii zilei de joi, 
cornurile de vânătoare porniră a suna frumos de-a lungul 
apei. Hăitaşii mergeau în cerc larg. Strigătele lor 
puternice scorneau vânatul. 

— E nebun, şopti Filos la urechea prietenului său 
Bratei. Vodă a înnebunit de-a binelea, iar ponoasele o să 
le tragem noi. Dacă vin achingiii, singura scăpare e pe 
corăbii. Să nu ne îndepărtăm de ele. 

Trecură câteva ceasuri. Vodă revenise în tabără cu 
nişte rațe sălbatice săgetate de el. Alți câțiva boieri 


aduseseră un mistreț. 

— Faceţi foc mare! porunci Mircea. Să mâncăm, 
domnilor, fiindcă vânătoarea abia a început. 

Târziu după prânz, oştenii din pază dădură alarma. 
Peste o sută de călăreți se apropiau în goana cailor. 

„Acum e de rău, tresări Filos. Sfântă Varvara, ochii 
lui vodă strălucesc parcă a veselie! Poate că aşa se arată 
nebunia.” 

Îşi pregăti arcul privind către măria-sa, în speranţa 
că măcar în ultima clipă acesta va da dovadă de 
înțelepciune şi va porunci retragere la corăbii. Dar, spre 
uimirea lui, Mircea ieşi dintre sălcii în întâmpinarea 
călăreților. Apoi se petrecu ceva ce-i încremeni pe toți 
curtenii domnului Ţării Româneşti. 


Prin bălțile şi stufărişurile de dincolo de Dunăre, 
cavalerul Manea ieşise în zori, cu două mii de tineri 
dobrogeni, cam la vreo douăzeci de minute de jos de 
cetatea Silistrei, sau Dârstorului, cum i se mai spunea. 
Era o zi de târg. Convoaiele lungi de locuitori ai satelor 
apropiate, negustori, meşteşugari şi ciobani intrau cu 
mărfurile lor prin porțile deschise larg. Comandantul 
garnizoanei, bătrânul  lacşi-bey, privea încântat 
sumedenia de provizii, ce se aduna acolo parcă fără 
sfârşit. Însoţit de câţiva ofițeri, trecea prin târg şi zăbovea 
uneori în fața putinilor cu brânză, a vaselor cu miere 
curată ca aurul, a grămezilor de pepeni, a stivelor de 
lână, a vaselor cu peşte, a sacilor cu grâu şi cu ovăz, sau 
rămânea pironit lângă frumoasele valuri de pânză, lângă 
harnaşamentele din piele şi unelte lucrate cu meşteşug 
bun. Târgul era în toi, când un oştean de pe ziduri dădu 
alarma. lacşi-bey tresări. Apoi întrebă încruntat: 

— Ce i-a apucat pe cei din pază? 

Ofițerii porniră a râde. 

— Cred că li se  năzare, vorbi  aghiotantul 


comandantului. 

Doi achingii sosiră în goană. 

— Strălucitorule! strigară ei într-un glas. O oaste de 
ghiauri se apropie în vârtejul cailor. 

— Să se închidă... 

Acestea fură ultimele cuvinte ale lui Iacşi-bey, 
fiindcă, spre uluirea sa, o spadă îl lovi în pântec. Şi în 
ultima clipă văzu arme în mâinile celor cu mărfuri, iar 
armele se abătură iute asupra ofițerilor săi. Lângă porti, 
puţinii achingii încercau zadarnic o împotrivire. Mulţi 
dintre oştenii garnizoanei erau prin târg, răzlețiți unii de 
alții. Mulţi dormeau după veghea de noapte. Dar mai ales 
surpriza hotări soarta cetății. Oamenii din târg pricepură 
iute. Ciomegele, sapele, armele achingiilor căzuți începură 
a lovi temeinic alături de oştenii Ţării Româneşti. 

Într-o jumătate de ceas, o mie şapte sute de achingii 
lepădară armele. Ceilalți picară fără a înțelege ce se 
petrece. Silistra ieşise de sub puterea Imperiului turcesc. 
O sută de călăreți porniră în goana cailor către Oltina, cu 
veşti bune. Departe în urma ştafetei, alți o mie şi ceva de 
călăreți veneau mai domol. 

Până a doua zi în zori, sosiră la Oltina ştafete de la 
Păcuiul lui Soare, de la Caliacra şi Hârşova. Cele mai 
mari întărituri ale Dobrogii purtau steaguri româneşti. 
Măria-sa Mircea aştepta veşti de la Enisala, Dunavăţ şi 
Bisericuța, dar, oricum ar fi fost ele, puterea 
garnizoanelor turceşti căzuse. Din porunca lui vodă, o 
seamă de oşteni porniră prin sate să-i prindă pe achingiii 
scăpați din cetăți. Apoi sosiră şi ultimele veşti. Enisala, 
Dunavăţ şi Bisericuța aveau garnizoane noi. 

Vodă îşi făcu o seamă de însemnări, după care le 
vorbi curtenilor din ce în ce mai uluiți. 

— Domnilor, mergem la Tomis. Vânătoarea noastră 
s-a încheiat. 

Boierii pricepuseră încă de la sosirea primelor 
ştafete, dar parcă totul aducea a vis. Astfel de campanie, 
atât de tăinuită, nu se mai pomenise. lar vodă li se arătă 


în altă lumină. Nu era molâul pe care îl crezuseră. 

În zorii celei de-a patra zile, măria-sa Mircea, 
îmbrăcat simplu, doar în cămaşă înflorată la piept şi cu 
pantalon strâns pe picior, îşi spăla fața în cerdacul unei 
frumoase case de pe malul înalt al Mării Negre. Soarele 
abia făcuse ochi. Negustori, meşteşugari, boieri ai locului 
şi o mulțime de săteni de prin împrejurimile vechiului 
port umpluseră străzile cu daruri sau numai cu prezența 
lor veselă. Gărzile greu le făceau față, fiindcă toți doreau 
să se apropie cât mai mult de vodă. Apa mării, calmă, 
semăna cu o imensă tipsie de cupru. Departe în larg, o 
seamă de bărci ale pescarilor dobrogeni stăruiau ca nişte 
pete albe. Ceva oşteni intraseră cu caii în apă. Mulţi 
dintre ei o vedeau pentru prima oară. Vodă luă prosopul 
aspru de cânepă şi începu a se şterge. Se opri însă o clipă 
şi privi pe deasupra ştergarului hârjoana tinerilor oşteni. 

În curtea largă, printre rondurile de flori, aşteptau 
alături de boieri toți comandanții oştilor. Sus, pe 
acoperişul casei, doi căpitani puseseră steagul românesc. 
Pe străzi oamenii se sărutau între ei, români, greci, 
armeni, bulgari şi de alte nații. Tânărul căpitan 
Gherghina, socotind că a venit vremea potrivită, strigă să 
se audă până departe: 

— Măria-sa Mircea, mare voievod şi domn singur 
stăpânitor a toată Țara Românească, stăpân al cetății 
Dârstorului şi peste toată Podunavia până la Marea cea 
Mare! 

Urale continuară până când vodă făcu un semn. 

— Domnilor! grăi el. Aşa cum am prevăzut, din mila 
lui Dumnezeu campania noastră a durat doar trei zile. 
Unirea Ţării Româneşti cu Dobrogea s-a înfăptuit după 
dorința noastră şi a locuitorilor dobrogeni. Pe vremea 
strămoşilor noştri, cele două ţări au fost una peste tot şi 
chiar mai departe de hotarele de azi. A păstra ce-i al 
nostru e o datorie sfântă. Noi ne legăm... azi... aici... să 
apărăm acest pământ al moşilor şi strămoşilor neamului 
românesc... al nostru. Asta e tot. Clipa de față e prea 


mare pentru a grăi mai mult, încheie, înecat de emoție. 

Privirile i se încețoşară o clipă, însă distanţa era prea 
mare pentru ca cei prezenţi să observe că ochii îi joacă în 
lacrimi. Singur Gherghina se afla mai aproape, dar fața 
lui împietrită nu arăta nici un semn grăitor. Apoi, atenția 
curtenilor fu prinsă cu altceva. O mie de oşteni defilau 
prin fața casei. În fruntea lor, cavalerul Andrei, 
neîntrecutul zurbagiu al turnirurilor, îşi stăpânea calul 
către mers domol. 

— Căpitane Gherghina! 

— Poruncă, măria-ta! 

— De azi încolo, ne despărțim. Îmi voi căuta alt 
căpitan pentru gărzile domneşti de la Argeş, zâmbi 
observând norul de pe fruntea tânărului. Îmi voi căuta alt 
căpitan, fiindcă din clipa aceasta te numesc comandant 
al oştilor Dobrogii. Toate oştile noastre rămân aici. 

Câţiva dintre boieri primiră vestea cu uimire şi un 
început de mânie. Unuia dintre ei i s-ar fi cuvenit această 
mare cinste, dar nu cutezară a-şi arăta gândurile şi 
zâmbiră alături de ceilalți. 

— Ştii cum trebuie să aperi Dobrogea? 

— Ştiu, doamne, răspunse Gherghina cu un început 
de zâmbet, cam rar la el. Ca pe ochii din cap. Chiar când 
voi avea ştiri sigure că duşmanii dorm, eu voi fi treaz. 

— Sunt sigur de asta. Mai târziu să vii să prânzim 
împreună. Vom mai discuta unele măsuri ce se impun. 
Populaţia Dobrogii, care a trecut prin atâta pârjol, va fi 
scutită de dări pe doi ani. 

Curând, începu alaiul celor ce aduceau daruri. Vodă 
îi mulțumea fiecăruia în parte. Câţiva negustori greci, 
venețieni şi genovezi veniră cu frumoase postavuri şi cu 
mirodenii. 

— Domnilor! le spuse vodă. Avem de gând să 
sprijinim aici comerțul grecilor, venețienilor şi genovezilor. 
Vă îndemnăm să vă măriţi coloniile. Împreună cu 
domniile-voastre, vom face alte impuneri, mult mai 
lesnicioase decât în trecut. 


Spre prânz, când în curte se adunaseră adevărate 
movile de daruri, mulți credeau că Mircea le va împărți 
curtenilor. 

— Comandante Gherghina! strigă vodă bine dispus. 

— Aici, măria-ta. 

— Toate darurile acestea să fie date săracilor! Loc 
mai aşteptat şi mai bun ca la ei nu cred că se află. 

— Aşa va fi, doamne. 

— Cavalere Manea! 

— Poruncă, măria-ta! 

— Mâine în zori părăsim Tomisul către Argeş. Să te 
îngrijeşti de cele de cuviinţă! Să vină logofătul Filos! 

— Aici, doamne. 

La masa de prânz a lui vodă luară loc Manea, 
Gherghina, Bogdan şi logofătul Filos, iscoada lui 
Sigismund al Ungariei. 

— Filos, ai la tine scule pentru scris? 

— Am, doamne. 

— Atunci scrie cum îţi poruncim noi! 


„Mărite padişah Murad, 

Strălucitorul mare vizir Ali-paşa a călcat cu oşti 
pământul românesc dintre Dunăre şi Marea cea Mare spre 
uimirea noastră, fiindcă între noi şi Imperiul turcesc au fost 
şi sunt încă multe semne de prietenie. Îndureraţi şi cu 
sufletul greu, ne-am unit oştile cu cele ale Dobrogii şi am 
scos de sub achingii pământul românesc atât de crunt 
lovit. Din marea prietenie pe care v-o purtăm, am căutat să 
nu fie multă vărsare de sânge. De la noi au pierit o sută 
douăzeci de oşteni, iar dintre achingii şase sute. Răniţii 
voştri capătă bune îngrijiri. Pe cei peste cinci mii de achingii 
care au picat robi la noi nu ne gândim nici să-i oprim, nici 
să-i tăiem după datină. Păstrăm încă multă prietenie 
Imperiului turcesc şi ne gândim să vă slobozim achingiii în 
luna octombrie, când oştile intră la iernat. Numai armele lor 
rămân aici. Îl îngropăm pe Iacşi-bey cu cinste, aşa cum se 
cuvine unui viteaz ce a fost. Achingiii voştri au luptat 


minunat, dar ce puteau face în fața a treizeci de mii de 
români? 

Ştim, mărite padişah, că duceți lipsă de grâne, de 
miere, de vite, de oi, lână, ceară şi fructe. Ne-am gândit să 
întărim negoțul dintre noi şi voi şi suntem gata să vă 
vindem astfel de mărfuri. Corăâbiile voastre pot veni la 
Tomis după mărfuri româneşti. Comerțul cu voi îl scutim de 
orice vamă pe timp de un an. Dorim să păstrăm bună 
vecinătate cu Imperiul turcesc. 

Mircea” 


— Gherghina! 

— Poruncă, măria-ta! 

— O sută de achingii să primească arme şi cai! 
Comandantul lor va duce această scrisoare. Mâine în zori 
achingiii să fie pe drum! 

— Aşa va fi, doamne. 

— Acum să vină conducătorii negustorilor venețieni, 
greci şi genovezi! 

Oamenii intrară cu plecăciuni adânci. 

— Domnilor! le zâmbi vodă curtenitor. Aşa cum v-am 
spus azi-dimineață, ne-am gândit să păstrăm vama veche 
a lui Ioan, cu toate înlesnirile ei. Fostul rege loan v-a dat 
anul trecut avantaje mari, pe care noi dorim să le întărim 
cu unele mici adaosuri. Scrie, Filos! privi către şeful 
cancelariei domneşti. Domnilor, vama ce o veţi plăti 
pentru mărfurile voastre va fi de numai doi la sută. Adică 
unu la sută la intrare şi unu la sută la ieşire, dacă acele 
mărfuri sunt în tranzit. Pentru aur, argint, perle, pietre 
preţioase şi alte bijuterii aduse de voi nu se plăteşte nici 
un fel de vamă, şi nici pentru staționarea corăbiilor. 

Sarea pe care o veți cumpăra din Ţara Românească o 
scutim de orice vamă, ca şi obiectele de meşteşug făurite 
la noi. Alimentele în tranzit le oprim numai în caz de 
foamete, dar ele vor fi plătite până la ultimul perper. Vă 
acordăm dreptul de a face câte o casă de comerț (loggia) şi 
atât grecii, genovezii, venețienii, cât şi bulgarii pot avea 


aici câte un consul. El va fi judecătorul comunităţilor de 
negustori pe nații. Numai abaterile grave de la legile Ţării 
Româneşti vor fi judecate de noi. Domnilor, vom face copii 
după acest act şi le vom întări cu pecetea şi semnătura 
noastră. 

— Vă mulțumim, măria-ta! strigă cel mai vârstnic 
dintre ei. Mulți negustori, mulți corăbieri vor veni aici. 

Vodă îi zâmbi cu bunătate. Planurile lui erau mult 
mai mari decât îşi închipuia negustorul. Mircea dorea să 
ridice corăbieri şi negustori români, iar aceştia aveau ce 
învăța de la coloniştii străini. Mai târziu, întregul comerț 
românesc va intra numai în mâinile românilor. Dar asta 
cerea timp, bani şi, mai ales, linişte. 


Mare fu surpriza egumenului Lazăr când rotofeiul 
Sima veni într-un suflet să-l înştiințeze că măria-sa 
Mircea, cu toată suita şi cu vreo două sute de oşteni ai 
gărzilor, taie prin Codrul Vlăsiei spre mănăstirea 
Snagovului. 

— Eşti sigur? 

— Păi ce dra... Doamne iartă-mă, la asta mă pricep 
ca nimeni altul! De un sfert de ceas ascult semnalele de 
toacă ce vin din inima pădurii. 

Lazăr dădu o seamă de porunci. Cuvioşii călugări 
fugiră prin chilii să-şi pună straiele în bună rânduială. 
Când sosi domnul țării, egumenul îl aşteptă dincolo de 
porți, în fruntea a două sute de călugări înarmați până-n 
dinți. 

— Oho! grăi vodă şăgalnic. De am fi venit cu 
amenințare asupra Snagovului, tare mi-e teamă că 
victoria nu se arăta către noi. Mi-au plăcut semnalele de 
toacă. Chiar pasărea greu trece pe aici fără ştirea voastră. 
Sfânta biserică se apără frumos. 

— Ne  gospodărim după puteri, mustăci Lazăr. 
Suntem fericiți să vă primim, măria-ta. Acum câteva 


ceasuri, un om al meu ne-a adus veşti mari de pe 
pământul Dobrogii. 

— Zău? Nici măcar plăcerea surprizei nu ne-ai lăsat- 
o. 

Intrară amândoi în sufragerie. Afară, la umbra 
copacilor, călugării puneau mese lungi cap la cap şi 
aduceau gustări pentru liota de oaspeți. 

— Acum ce va fi? se interesă prelatul. Mânia turcilor 
o aşteptăm. Oare numai la ea vă gândiţi azi? 

— Şi la ea, şi la altele. În Dobrogea, am lăsat şase 
mii de oşteni. Cam puțini în caz de atac al achingiilor lui 
Murad. I-am dat poruncă lui Gherghina să cheme în leafă 
încă o mie de tineri dobrogeni. La fel vom face şi aici. În 
zori am vorbit cu Roman Herescu. Dar oştile ne înghit 
mulți bani, iar visteria nu mai e atât de bogată pe cât a 
fost. Vistiernicul Plopşor se jeluieşte la fiecare plată. 

— Măria-ta, la nevoie putem ridica oastea țării. 

— Da, numai la mare nevoie. A ridica oastea țării 
înseamnă să lăsăm pământurile nelucrate, să nesocotim 
bănoasele meşteşuguri, să zdruncinăm economia. Apoi, 
oastea țării nu-i instruită şi nici nu poate fi. Azi 
războaiele se poartă nu cu populaţia, ci cu oameni bine 
instruiți. Cel puţin turcii asta fac. Dar să ne gândim şi la 
altele. Aş vrea să punem baze mai puternice comerțului 
românesc şi vom începe întâi în Dobrogea. Deschiderea la 
mare trebuie folosită cum se cuvine. Vom face o casă de 
comerț românească. Pentru început, o înzestrăm cu cele 
două corăbii primite de la genovezii din Chilia. Vom 
încerca să aducem mărfuri pe mare, la concurenţă cu 
grecii, genovezii şi venețienii. Ce pot ei, va trebui să 
putem şi noi. M-am gândit de asemenea să aducem 
mărfuri din Asia cu ajutorul caravanelor şi să le trimitem 
până la celălalt capăt al Europei. Preţurile mirodeniilor, 
stofelor, obiectelor şi covoarelor din Asia ajung aici 
înspăimântător de mari. E vremea să ne înfruptăm şi noi 
din comerț. La Sibiu se află un vestit făuritor de spade. Îl 
vom încuraja în taină să vină la Argeş sau Bucureşti. 


— Parcă spuneați că, în Dobrogea, grecii, venețienii 
şi genovezii se vor bucura de multe atenții. 

— Da, aşa spuneam. Vom învăţa de la ei arta folosirii 
corăbiilor mari şi arta comerțului. Să nu uităm că multe 
dintre popoarele Europei învață de la aceştia. Când vom 
şti destul, vom ridica preţul vămilor pentru străini. Însă 
până atunci mai avem. Am observat că în Dobrogea 
aproape toate hanurile vestite sunt în mâinile grecilor. 
Pentru început, m-am gândit să deschidem la Tomis un 
han românesc mai frumos decât cele greceşti. Ceva cam 
de felul „Berbecului de aur” din Braşov. Cred că cel mai 
nimerit să o facă e Petrache din Craiova. Oltenii sunt 
grozav de pricepuţi în arta comerțului. Cred că se nasc 
plini cu astfel de haruri. Şi nu m-aş mira dacă Petrache îi 
va lăsa în umbră pe greci, mai ales că-l vom finanța noi în 
taină. 

— Frumos! grăi Lazăr cu vădită ironie. Să cred oare 
că numai pentru asta aţi venit până aici? 

— Nu, râse vodă, simțind ironia prelatului. Când se 
întoarce fratele Staicu? 

— Îl aştept la noapte. 

— Mda! Va trebui să profităm de victoria noastră 
asupra oştilor lui Murad. Veştile vor pica asemenea 
trăsnetului la Adrianopole, la Veneţia, la Genova, 
Florența, Buda şi în alte părți. Acum e momentul să 
căpătăm Banatul Severinului, care a fost al nostru de 
când e lumea. Dacă scăpăm astfel de moment, nu ştiu 
când ne vom mai întîlni cu el. 

— Cum? 

— Oştenii noştri vor intra în Banatul Severinului. 

— Dar asta înseamnă război cu Ungaria! Acolo sunt 
gărzile şi banul regelui Sigismund de Luxemburg. 

— N-am uitat, râse vodă. Vom trimite în Banat 
presupuşi negustori şi călători, chipurile în trecere din 
Balcani. Ei vor răspândi ştiri că o oaste de achingii vine 
să lovească Banatul Severinului. Când panica va fi în toi, 
oştile noastre intră acolo strigând: „Trăiască regele 


Sigismund al Ungariei! Trăiască marele voievod Mircea! 
Moarte păgânilor!” 

— Hm! Viclenia voastră îmi place, numai să nu iasă 
prost. Să nu ajungem la un război cu ungurii tocmai 
acum, când ne aşteaptă ameninţări de la turci. 

— Nici vorbă. Am chibzuit bine. Să intre oştile mele 
acolo şi pe urmă să văd cine le mai poate alunga. 

— Dar ungurii vor afla până la urmă că a fost o 
alarmă falsă. Că nici pomeneală de turci. 

— Ei şi? Turcii n-au voie să-şi schimbe planurile pe 
drum? 

— Cum va primi curtea din Buda o astfel de veste? 

— Păi tocmai asta e, zâmbi vodă. Când va afla că 
oştile româneşti sunt în Banatul Severinului, o solie a 
noastră se cuvine să fie în Buda pentru a da explicaţiile 
ce se impun. În fruntea soliei îl trimitem pe comitele 
Staicu. 

— Sunteţi cutezător, măria-ta, îl privi Lazăr cu 
admirație. 

— Altfel nu se poate. Vremurile sunt grele. Turcii 
năzuiesc mult mai sus de Dunăre. Alianţele totdeauna au 
fost bune, însă baza rămâne în puterea noastră. De la 
Sigismund trebuie să luăm cât mai mult, fiindcă tot ce 
luăm e pământ românesc. Regele Ungariei e la mare 
strâmtoare acum şi va trebui să profităm. Are necazuri cu 
polonii, care îi stau în coastă ameninţători. În Croaţia 
sunt tulburări. Nobilii unguri îşi cam fac de cap, în ciuda 
suveranului. Noi năzuim, sfinția-ta, şi către cetatea 
Branului, apărată azi de cavaleri aduşi de Sigismund 
tocmai din  îndepărtata Anglie. Mai năzuim spre 
dobândirea Amlaşului şi Făgăraşului, ținuturi ce au stat 
sub coroana românească a părinților mei. Dar să nu ne 
gândim la lucrurile îndepărtate. Azi ținta noastră este 
Banatul Severinului. 

Tăcură. În curte, boierii şi gărzile domneşti 
petreceau după voie. Numai pivnicerul Snagovului cam 
strâmba din nas la fiecare cerere de băutură. 


Capitolul 13 


Vestea pierderii Dobrogii picase la Adrianopole parcă 
a glumă proastă. Padişahul Murad îi ascultă întâi pe 
ofițerii care se întorceau de acolo. Abia la urmă citi 
scrisoarea domnului ării Româneşti, însă mânia şi 
mirarea îl opriră să gândească limpede. Nu putea crede, 
şi totuşi era adevărat. Ghiaurul Mircea cutezase a lovi 
oştile imperiului. 

— Să vină Ali şi Ibrahim! strigă. 

Slujitorii ieşiră grabnic, fiindcă în astfel de ocazii nu 
era bine să stea în preajma padişahului. Mânia lui se 
revărsa din senin asupra unuia sau altuia. 

Marele vizir aflase uimitoarea ştire cu mult înaintea 
sultanului. Împreună cu Ibrahim, şedea pe o bancă din 
frumoasa grădină a palatului său şi încercau amândoi să 
găsească măsurile ce se impuneau. 

— Câţi achingii ai acum în Adrianopole? 

— Puţini,  strălucitorule, răspunse comandantul 
garnizoanei. Abia vreo treisprezece mii. Răscoalele din 
Asia ne-au lipsit de mulți oameni. 

— Şi câte corăbii la mare? 

— Douăzeci şi patru. 

— Asta înseamnă că în viitoarele trei zile putem 
trimite asupra Dobrogii douăzeci de corăbii şi zece mii de 
achingii. 

— Asta nu! se opuse Ibrahim. Nu ne putem lipsi de 
oşteni, fiindcă o răzmeriță pe aici nu ar fi un lucru de 
mirare. Cred că e bine să chibzuim adânc. 

Ochii marelui vizir se subțiară ca în fața soarelui 
mult. Mânia îl cuprindea molcom. 

— Auzi, Ibrahim? Te-am numit comandantul oştilor 
din Adrianopole pentru a avea aici un om al meu. Cu 
două luni în urmă erai un nimic. Acum te numeri printre 
marii demnitari ai imperiului. Mi se pare că m-am înşelat 


asupra ta şi va trebui să te cobor mult mai jos decât ai 
fost. În ultima vreme, m-ai înfruntat adesea. lată 
recunoştinţa ta. 

— Strălucitorule! zâmbi Ibrahim calm. Recunoştința 
e una, iar datoria e alta. Nu le putem băga în aceeaşi 
oală. Eu credeam că m-ai ridicat ca mare demnitar în 
folosul imperiului, nu al tău. Nimic nu e mai umilitor în 
lume decât a fi un om de paie. Câtă vreme eram un 
simplu ofițer, se cuvenea să ascult ordinul superiorului 
fără să crâcnesc. Dar acum sunt comandant de oşti şi nu 
pot să nu ţin seama de interesele imperiului. Ţi-ai dorit 
un om de paie? Un om care să aplaude chiar o hotărâre 
greşită? Un astfel de om nu foloseşte nici imperiului şi 
nici ție. Pe omul de paie nu poți pune bază, fiindcă el se 
dă după timp.Voi veni mai spre seară să-ți aduc toate 
înscrisurile ce m-au învestit cu puteri. Strălucitorule, 
caută-ți alt om! 

— Hm! murmură marele vizir. Mi se pare că ai 
dreptate. Mânia m-a făcut să nu văd ce se cuvine. Să ştii 
că şi inteligenții greşesc uneori. Proştii fac prostii pe 
măsura lor. Adică mari şi nu prea. Însă prostiile celor 
deştepţi adesea n-au margini. Haidem la padişah! Încă nu 
ştim destul pentru a lua o hotărâre. 

Faţa îi strălucea de o roşeaţă puternică. 

„Tocmai eu, care tunam împotriva setei de putere, 
cad în ispită”, gândi tânărul vizir. 

Îl îmbrăţişă pe Ibrahim, iar acesta, cam năucit, îi 
şopti la ureche: 

— După atâţia ani petrecuţi împreună, abia acum 
începem a ne descoperi unul pe altul. Şi zău că, uniţi, 
suntem o forță în slujba imperiului. Să mergem. Eşti un 
om mare, strălucitorule! 

Ali pricepu că acele cuvinte nu erau o linguşire, ci 
veneau din inima înțeleptului comandant. 

„Ibrahim a fost mult mai chibzuit decât mine şi 
marele vizir, reflectă padişahul. Îmi amintesc vechiul 
semnal de alarmă pe care îl dăduse el în privința 


ghiaurului Mircea. Atunci nu l-am luat în seamă. Totuşi, 
mângâierea că am în comandantul garnizoanei din 
Adrianopole un slujitor înțelept nu-mi poate domoli 
supărarea. Zadarnică a fost campania noastră la Dunăre, 
cu toate pagubele ei în morți, răniţi şi aur. De fapt, numai 
tulburările din Asia m-au hotărât să las puţini achingii în 
Dobrogea. Domnul Ţării Româneşti văd că ştie să profite 
de împrejurări. Înseamnă că-i un duşman de care trebuie 
să ținem seama în viitor. Partea mai proastă e că ghiaurii 
din Balcani îşi râd azi de puterile Imperiului turcesc. 
După Polenik, Varna şi Dobrogea, ghiaurii îşi dau seama 
că nu suntem chiar atât de invincibili pe cât ne-a mers 
faima.” 

Ali şi Ibrahim îl întrerupseră din gândurile sale. 

— Aţi auzit? 

— Am auzit, mărite padişah. 

— Citiţi scrisoarea câinelui de la Dunăre! 

Aceştia o făcură cam încet, ceea ce-l irită pe Murad. 

— Ei, ce aveți să-mi spuneți? 

— Strălucitorule, începu Ali-paşa, cred că se cuvine 
să chibzuim. În această scrisoare domnul Ţării Româneşti 
se arată prietenos şi nu va călca în țaratul lui Şişman, pe 
care l-aţi întors la Tirnova ca supus al imperiului. Nu a 
avut el treizeci de mii de oşteni în Dobrogea. Cifra e 
umflată, aşa cum se obişnuieşte. Dar jumătatea ei cred 
că ne dă adevărul. Noi nu dispunem azi aici de 
cincisprezece mii de oşteni. Răscoalele din Asia ne-au 
slăbit forțele. Nu cred că Mircea a pierdut numai o sută 
douăzeci de morţi, însă chiar dacă dublăm cifra mi se 
pare uimitor de puţin. Poate că e bine să-l privim pe acest 
ghiaur cu alți ochi. Ca pe un mare general, fiindcă vitejii 
noştri achingii nu l-au aşteptat acolo cu brațele 
încrucişate. 

— Bine, bine! La asta m-am gândit şi eu, spuse 
Murad nerăbdător. Ce propuneţi? 

— Să chibzuim, strălucitorule, interveni 
comandantul garnizoanei. Daţi-ne răgaz vreo câteva zile. 


A vă îndemna la o hotărâre pripită cui foloseşte? O seamă 
de achingii se întorc victorioşi din Anatolia. Să-i 
aşteptăm. 

— Da, poate că nu-i rău. Tu eşti un om înțelept, 
Ibrahim. 


Când ştirile din Dobrogea sosiră la Chilia, consulul 
genovez Pietro Embrone exclamă uimit: 

— Santa Madona! Secretarul meu avea dreptate. 
Mircea nu-i omul pe care l-am crezut. Am făcut o afacere 
bună cu el şi m-a costat ieftin. Bine că nu ne-am adresat 
polonilor! Cred că se cuvine să-i trimit nişte daruri de 
pret. 

Lazăr al Serbiei ascultă încântat vestea despre 
strălucita victorie a lui Mircea în ținutul Dobrogii. 

— Domnilor! grăi către curteni. Izbânda voievodului 
român întăreşte părerea noastră că nu trebuie să ne 
aplecăm cu teamă în fața turcilor, ci să lovim hotărâți. 
Mircea a dat dovadă de mult curaj. Îi vom trimite în dar o 
spadă bătută în nestemate. 

Vladislav Iagello bău o cupă de vin în cinstea 
domnului Țării Româneşti. Campania voievodului român, 
frumos exagerată de tinerii nobili poloni ce veniseră să-i 
povestească regelui, aducea a basm. 

„Se pare că voievodul Mircea e un straşnic general, 
chibzui Iagello. Propunerile lui în vederea unei alianțe nu 
prea le-am luat în seamă. Vom repara această greşeală.” 

La Buda, Sigismund de Luxemburg porunci să i se 
povestească în amănunțime despre campania domnului 
Ţării Româneşti în Dobrogea. Acea plecare a lui la 
vânătoare spori veselia regelui, dar îi întări şi credința în 
înțelepciunea valahului. 

„Pe vasalul nostru Mircea l-am crezut bun gospodar 
şi om chibzuit, însă nu general, socoti el. Mi se părea 
chiar că e cu mult inferior în virtuți militare fratelui său 


Dan, cu care am ajuns cândva la înfruntări de oşti. 
Acum, valahul a crescut în ochii noştri. Prin iscoada 
noastră Filos, îi cunoaştem credința şi dragostea față de 
noi. Să o menţinem arătându-i prietenia noastră. Acum e 
amenințat de turci. Să vedem cum se va descurca. De va 
reuşi, înseamnă că la Dunărea de Jos vom fi liniștiți în 
privința lui Murad. 


Pe la sfârşitul lui August, în Banatul Severinului 
porniseră din senin o seamă de zvonuri ce făcură panică. 
Se spunea că douăzeci de mii de achingii urcă prin 
pasurile Balcanilor pentru a lovi Banatul. Veştile circulau 
iute. Mulţi locuitori se pregăteau să fugă spre munți. 
Banul de Severin trimisese iscoadele sale la miazăzi de 
Dunăre, însă fără folos. Cum nu avea alte temeiuri decât 
în zvonurile care circulau, banul nu îndrăznise a repezi 
ştafete la Buda după ajutor. Cu voievodul Transilvaniei se 
avea rău, astfel că acolo nu putea căuta sprijin. Abia 
când primi o scrisoare de la faimosul Nufăr Alb se hotări 
să trimită oameni la Buda. Acel cavaler neştiut de nimeni 
totdeauna îi înştiințase din timp pe creştini la caz de 
primejdie. Totuşi, Buda era departe, iar ajutorul aşteptat 
de acolo nu-i dădea speranţa că va ajunge la timp. 

Într-o dimineaţă din ultima zi a lui august, vreo mie 
cinci sute de oşteni ai Țării Româneşti se apropiară de 
porțile Severinului cu pălăriile în vârfurile spadelor 
strigând puternic: „Trăiască regele Sigismund al Ungariei! 
Trăiască marele voievod Mircea! Moarte păgânilor!” 

Aflat pe ziduri, banul de Severin îşi pregătise oamenii 
pentru apărare, dar, înțelegând strigătele celor ce se 
apropiau, dădu ordin plin de bucurie să se deschidă 
porțile cele mari. Un sfert de ceas mai târziu, roşcatul 
Bogdan, cavaler al Ordinului Basarab, veni în fața 
banului şi-i ură sănătate. 

— Ce vă aduce aici, domnule comandant? se 


interesă banul, temător să nu fi făcut vreo prostie. 

— Luminate ban! zâmbi cavalerul. O scrisoare a 
Nufărului Alb l-a înştiințat pe măria-sa Mircea, domnul 
Ţării Româneşti, stăpân al cetății Dârstorului şi a toată 
Podunavia până la Marea cea Mare, că Banul Severinului 
va fi călcat de turci. Cum stăpânul nostru e aliatul 
credincios al regelui Ungariei, ne-a repezit încoace, cu 
poruncă să vă sprijinim. 

— Domnule cavaler, grăi acesta încântat, noi, 
contele Ladislau, mare ban al Banatului Severinului din 
graţia regelui Sigismund, vă mulțumim pentru ajutor. 

„Să vedem, să vedem la urmă, gândi roşcovanul 
Bogdan. Cred că te cam grăbeşti cu mulțumirile.” 

Câteva zile mai târziu, o nouă scrisoare a Nufărului 
Alb îl vesti pe contele Ladislau că oştile de achingii 
fuseseră întoarse din drum, fiindcă în Anatolia 
izbucniseră mari tulburări. Fericit la astfel de veste, 
banul îl pofti pe Bogdan la un ospăț de adio. Petrecură 
toată ziua împreună, schimbând între ei o mie de mici 
amabilități. 

— Când plecați, cavalere? se interesă contele, cam 
cherchelit. 

— Unde să plecăm? 

— Acasă. 

— Păi de ce să plecăm acasă? 

— Fiindcă pericolul a trecut. 

— O fi, râse cavalerul nepăsător. O fi, însă eu nu am 
primit ordin să părăsesc Banatul. 

— Vi-l dăruim noi. 

— A, nu! se împotrivi Bogdan. Hai să mai ciocnim un 
rând. Eu ascult numai de domnul Ţării Româneşti. El nu 
m-a chemat, iar eu nu pot pleca. 

Banul Ladislau se dezmetici într-o clipă. O bănuială 
cumplită i se înfiripa în minte, chiar dacă încă nu-i dădea 
crezare. 

— Cavalere! îşi stăpâni mânia. Gluma voastră o 
gustăm din plin, fiindcă numai a glumă arată. 


— Mărite ban! râse tânărul în continuare. Nu aş vrea 
să vă supăr. Gândiţi-vă că plecând acasă fără poruncă 
mă aşteaptă călăul de la Argeş. Cu chestii d-astea eu nu 
glumesc. Dacă stăpânul meu nu m-a chemat până acum, 
înseamnă că el încă se mai gândeşte la o primejdie. La 
apărarea Banatului. 

— Dar, pentru Dumnezeu, nu el e stăpân aici! 
explodă contele Ladislau. 

— Poate, însă eu sunt un cavaler mărunt şi un 
oştean care nu îndrăzneşte a judeca după cum îl taie 
capul. 

— Vom fi nevoiți să vă silim cu armele. 

— Voi fi nevoit, cu toată părerea de rău, să mă 
supăr, grăi tânărul nepăsător. V-am îndrăgit, conte. Şi 
zău că e păcat să încheiem acest ospăț printr-o ceartă ce 
nu se cade între prieteni şi aliați. 

— Slăbeşte-mă, tinere, cu prietenia şi alianța! De 
când ai venit aici, numai despre ele îmi pomeneşti. Îţi dau 
răgaz de plecare două ceasuri. 

— Ne răcim gura de pomană, ridică din umeri 
tânărul cavaler. 

În prima clipă, contele Ladislau intenţionă să-l 
aresteze pe roşcovan. Din păcate, observă că nu e cu 
putință, căci erau mai mulți valahi decât gărzile sale. Şi 
nici o încăierare cu oşti nu-i conveni. Întâi fiindcă nu ştia 
ce înțelegere există între regele Sigismund şi domnul Ţării 
Româneşti. Apoi, populaţia Banatului, formată în cea mai 
mare parte din români, i-ar fi stat împotrivă, alăturându- 
i-se lui Bogdan. 

Stăpânit de acele gânduri, părăsi încăperea. În odaia 
sa de lucru, îl găsi pe aghiotantul său. 

— Domnule, o scrisoare a mea va trebui să ajungă la 
Buda în cel mai scurt timp, i se adresă acestuia. 

— Aşa va fi, se înclină ofițerul. Peste un sfert de ceas 
ştafeta vă stă la dispoziție. 

— Vei pleca în fruntea ei! hotări banul. Regele nostru 
trebuie să afle că valahii au venit aici cu viclenie şi refuză 


să plece. Aşteaptă, domnule! Termin îndată scrisoarea 
adresată suveranului nostru. Adică, vreau să spun că 
bănuiesc asta, reluă el ideea. Nici o oaste mare de 
achingii nu s-a arătat la pragul Balcanilor. 

— Credeţi că Nufărul Alb v-a mințit? 

— Asta nu. Totuşi, ceva nu-i în ordine. Să-i spui 
suveranului bănuielile mele. Mi-e teamă că domnul Ţării 
Româneşti a plănuit să ne smulgă Banatul Severinului 
prin viclenie. Prevăd un război între Sigismund şi Mircea. 

„lar mie nu-mi va fi uşor, gândi Ladislau. Am înghițit 
prosteşte momeala aruncată cu dibăcie de valahi în 
privința Banatului. În privința oştilor venite aici. Asta ar fi 
singura mea salvare. Sau poate că văd strâmb. Poate că 
mai există încă o amenințare a turcilor.” 


Într-o dimineaţă din primele zile ale lui septembrie, 
regele Ungariei, Sigismund de Luxemburg, intră în sala 
tronului bine dispus. Îl ispitea o vânătoare prin pădurile 
care încercuiau minunatul lac al Balatonului. Avea 
destule motive să fie vesel. Frumoasa şi tânăra sa regină 
Maria îşi revenise după o lungă suferință. Din Croaţia şi 
Dalmația picaseră o seamă de ştiri bune. Focul 
răscoalelor începea să se stingă. Nobilii săi, potrivnici 
cândva, arătau mai multă supunere. Capul de pod ocupat 
de turci în Dobrogea căzuse sub loviturile domnului Ţării 
Româneşti. Fusese un an bun. Recoltele mari întrecuseră 
cu mult aşteptările. Vistieria coroanei, mai bogată ca 
oricând, arăta o bună situație economică. Nicolae de 
Gara, comandantul suprem al oştilor Ungariei, se 
căsătorise cu una dintre cele cinci fete ale cneazului 
Lazăr al Serbiei. Din partea sârbilor Sigismund nu se 
aştepta la o frumoasă prietenie, dar ştia că măcar pentru 
o vreme nici supărări nu vor fi. Urmând pilda cneazului 
Lazăr, regele Tvartko al Bosniei îşi potolise incursiunile 
cu oşti în Dalmația. După asasinarea lui Carol de Anjou, 


care se proclamase rege al Ungariei cu vreo doi ani 
înainte, fiul acestuia, Vladislav de Anjou, nu mai cuteza 
să pretindă coroana regală. Marea familie a nobililor 
Horvathy, cea care cu ani în urmă ridicase şi răspândise 
focul răscoalelor din Croaţia şi Dalmația, dispăruse fără 
urmă. Totul se datora politicii înțelepte duse de 
Sigismund. Dar el ştia bine că îi vor trebui încă vreo 
câțiva ani până când va prinde aripi. Până când va fi 
destul de puternic pentru a ridica o cruciadă împotriva 
turcilor. Fiindcă turcii se arătau ca o mare primejdie către 
inima Europei. lar după cruciadă, când va obţine un 
mare prestigiu, poate că se va încorona împărat din 
Boemia până dincolo de Nistru, până mai jos de Dunăre 
şi până la Veneţia. 

Sigismund trecu prin culoarul viu format din 
curteni. În fața tronului se opri o clipă. Statura sa înaltă, 
impozantă, domina împrejur. Era frumos la chip, chiar 
dacă barba cam prea bogată, după moda ungurilor, îi 
scădea ceva din farmec. Avea un spirit cultivat, ca şi al 
părintelui său Carol, împăratul germanilor. lubea luxul, 
cultura şi călătoriile. În doi ani şi ceva de domnie, reuşise 
a-şi câştiga multe simpatii printre nobilii unguri. Numai 
firea sa schimbătoare, uneori crudă, îi reținea pe cei cu 
ochiul ager să-i acorde toată încrederea. 

După ce primi raportul obişnuit, gândurile îi zburară 
din nou la vânătoarea proiectată şi atât de des amânată 
în ultima vreme. Era dornic de o destindere pe un timp 
atât de plăcut. 

— Măria-ta! se aplecă unul dintre sfetnici. Un ofițer 
al banului de Severin aşteaptă să fie primit. 

— Dar ce mai vrea banul de la Severin? Acum trei 
zile ne-a cerut ajutor nouă, în loc să-l ceară de la 
voievodul Transilvaniei. E drept că am primit o scrisoare 
de la Nufărul Alb, iar iscoadele noastre au întărit ştirile că 
garnizoanele turceşti de la Niş au făcut unele manevre 
spre miazănoapte, însă ele s-au întors din drum, astfel că 
nu mai e pericol acolo. Să intre! 


Aghiotantul contelui Ladislau veni până la cinci paşi 
de tronul regal, salută după datină cu pălăria, puse un 
genunchi la podea şi aşteptă să i se vorbească. 

— Ce veşti, domnule? 

— Măria-ta, o scrisoare a banului de Severin. 

Scrisoarea trecu prin câteva mâini, după protocol, 
până ajunse la rege. Acesta o desfăcu molcom, cu 
gândurile spre vânătoarea plănuită, dar după primele 
rânduri tresări. Când încheie lectura, ochii săi albaştri 
scânteiau de mânie. 

— Aşa stau lucrurile acolo? tună, încremenindu-i pe 
curteni. Vorbeşte, domnule! Ladislau ce a păzit? 

Ofițerul aduse câteva completări, astfel că nobilii 
înțeleseră noua situație din Banatul Severinului. 

— Trimiteţi după Nicolae de Gara! Vom tăia degetele 
prea lungi ale voievodului valah. 

— Sunt aici, măria-ta, îşi făcu loc spre tron vestitul 
comandant suprem al oştilor Ungariei, Nicolae de Gara. 

Era un bărbat înalt, chipeş, cu fruntea uşor 
bombată, a cărui înfăţişare îl amintea pe părintele său, 
cel ce fusese pe timpuri favoritul răposatei regine 
Elisabeta a Ungariei. 

— Să aduni oști, domnule! Adică, nu! Să vii să 
prânzim împreună! 

— Măria-ta! interveni unul dintre sfetnici. O solie 
valahă aşteaptă de ieri să fie primită. 

— O solie valahă? Alungaţi-o, domnilor! Alungați-o 
cu biciul! Adică, nu! Toţi membrii soliei să fie arestați! 
Unde-i comandantul gărzilor? 

— Aici, măria-ta. 

— Bine, bine, aşteaptă! Să intre valahii! 

Comitele Staicu, urmat de zece oşteni, îşi făcu 
apariția în sala tronului. Fața lui plăcută, privirile 
îndrăznețe, trupul său mlădios şi ţinuta strălucitoare 
făcură bună impresie asupra suveranului. 

— Vă ascult, domnule, înainte de a porunci gărzilor 
să vă pună în lanțuri, vorbi Sigismund cu mare asprime. 


Chipul comitelui parcă turnat în bronz nu tresări la 
auzul unei astfel de ameninţări. Salută după moda 
Apusului şi grăi cu un zâmbet abia înflorit în colțul 
buzelor. 

— Măria-ta! vorbi calm. Din cuvintele voastre să cred 
că-i o declarație de război împotriva domnului Ţării 
Româneşti? 

Sigismund îşi uită o clipă mânia. 

— Război? Dar cine a pomenit despre asta? Pentru o 
biată solie, nimeni nu face război.Voi pune să vă aresteze 
până când se vor lămuri lucrurile. 

— Măria-ta! râse comitele Staicu. Ultimele voastre 
cuvinte tot a amenințare sună. Nu am auzit până azi ca o 
solie să fie arestată la curtea Ungariei, vestită în practicile 
cavalereşti. Apoi, eu sunt prinț al neamului meu şi al 
doilea om al Ţării Româneşti după măria-sa Mircea. A mă 
aresta pe mine înseamnă să loviți cu război Ţara 
Românească. Aici văd că nu sunt primit după rangul 
meu. Îngăduiţi, măria-ta, să mă retrag şi faceţi cum 
doriți. Eu nu mai am nimic de spus. 

Sigismund ghici amenințarea din vorbele solului. 
Staicu lăsase de fapt a se înțelege că Mircea va lovi cu oşti 
regatul Ungariei, dar ascunsese totul sub o formulă 
convenabilă, ca şi cum amenințarea cu război ar fi venit 
de la unguri. Lui Sigismund nu-i convenea tocmai acum 
un război. Pe Staicu îl tratase ca pe un oştean de rând. Îşi 
dădu seama că mersese prea departe şi răspunse, potolit 
pe dată: 

— Şi ce vă aduce la noi, prințe? 

— Prietenia. 

— Aha! nu-şi putu înfrâna o nouă exclamaţie de 
mânie. 

Staicu se prefăcu a nu pricepe şi continuă calm: 

— Slăvitul Mircea, domnul Țării Româneşti, 
stăpânitor al cetății Dârstorului şi peste toată Podunavia 
până la Marea cea Mare, vă trimite prin noi salutul său. 
Ca buni şi credincioşi prieteni, vă aducem în dar 


cincisprezece cai de rasă românească, douăzeci de 
iatagane turceşti, cincisprezece steaguri ale sultanului 
Murad şi spada lui lacşi-bey, răposatul comandant 
suprem al fostelor oşti de achingii din Dobrogea. 

— Cu câți oameni ați atacat Dobrogea? Fiindcă nu- 
mi vine a crede că aţi avut treizeci de mii. 

Staicu observă că Sigismund nu-i mulțumise pentru 
daruri. 

— Măria-ta! râse el. Cifra a fost umflată doar pentru 
turci. În realitate am lovit acolo doar cu șaptesprezece mii 
de oşteni. Am fost mult superiori. Ei nu aveau decât 
unsprezece mii. 

„Fir-ar să fie! înjură Sigismund în gând. Noi nu 
putem ridica azi şaptesprezece mii de oşteni pentru a-l 
lovi pe valah.” 

— Dar cu Banatul Severinului ce e? 

— Banatul amenințat de turci l-a îndemnat pe 
măria-sa Mircea... 

— Ştim, ştim, prințe, îl întrerupse regele. Acum, 
când amenințarea a trecut, oştile voastre se pot retrage. 

— Stăpânul meu judecă altfel, măria-ta, replică 
Staicu. La începutul verii, nimic nu arăta a război. Şi 
totuşi Dobrogea a fost lovită de turci. Țaratul lui Şişman 
părea înfloritor şi lipsit de primejdii. Acum în țaratul lui 
Şişman stau zece mii de achingii. Balcanii sunt controlați 
de turci. Anul trecut, la Polenik, dacă nu era Nufărul Alb, 
cine ar fi ştiut că vin turcii peste sârbi şi bosnieci? Oştile 
lor se mişcă pe negândite. Întreaga linie de frontieră a 
Dunării stă sub amenințare. Văzând urgia păgânilor, 
domnul Ţării Româneşti a întins oştile pe țărmul mării şi 
de-a lungul Dunării, din Dobrogea până în Banatul 
Severinului. A ne întreba ce caută acolo oştile marelui 
vostru prieten ne miră. Amenințarea turcilor se vede într- 
un fel de la Buda, care e atât de departe, şi în altfel din 
Ţara Românească. Banatul Severinului, apărat de 
coroana Ungariei, are abia o mie de oşteni. Măriei-sale 
Mircea nu-i este indiferentă o spărtură la Dunăre. Dacă 


turcii răzbesc acolo, nici Ungariei şi nici Ţării Româneşti 
nu i-ar fi bine. Cei şaptesprezece mii de oşteni ai noştri ce 
stau lanț, pe toată frontiera Dunării, se pot aduna în mai 
puțin de două zile acolo unde se arată vreo amenințare. 

— Bine, prinţe! Vom chibzui la tot ce am auzit de la 
voi. Să veniți într-o nouă audienţă la ora şase. Vă aştept, 
domnule. Ah, era să uit! Ştiţi cumva cine e faimosul Nufăr 
Alb? 

— Mulţi ar dori să ştie, râse comitele, evitând un 
răspuns direct. Mulţi şi mai ales turcii. El poate fi unul 
dintre vestiții cavaleri unguri sau germani. Ori sârb, ori 
chiar fiu al Ţării Româneşti. 

— Da. Păcat că nu ştiţi. Îi suntem recunoscători 
pentru multe. Ultimul său serviciu făcut coroanei 
Ungariei a fost o listă cu numele tuturor iscoadelor 
turceşti de la Buda. Prințe, trăim vremuri mari dacă 
printre noi se află un astfel de cavaler, ce vine parcă 
dintr-un basm frumos. 

Îngândurat, Sigismund prânzi numai cu Nicolae de 
Gara. 

— Ce crezi, domnule de Gara, despre intrarea 
valahului în Banat? 

— Cred că Mircea, pe lângă faptul că-i un mare 
general, ştie să profite de un moment favorabil. După 
strălucita sa victorie din Dobrogea, multe priviri s-au 
îndreptat asupra lui mai altfel decât înainte. Regele 
Vladislav Iagello, aflând ştirea, a strigat în fața curtenilor 
săi: „Domnilor, iată un om cutezător. Puţini îndrăznesc 
azi a stârni mânia turcilor. Voievodul Mircea ne-a propus 
cândva o alianță pe care nu am băgat-o în seamă. Vom 
îndrepta greşeala noastră.” 

— De unde ştiţi că a vorbit aşa? 

— Oh! râse Nicolae de Gara. Una dintre doamnele de 
onoare ale doamnei Hedviga e iscoada noastră la curtea 
Poloniei. Vă închipuiţi ce înseamnă o alianţă între Mircea 
şi lagello? Regina Hedviga, cumnata voastră, îl zoreşte 
adesea pe Iagello să intre cu oşti în Ungaria, pe care o 


consideră moştenire de la părintele său Ludovic cel Mare. 
O astfel de alianță ne-ar amenința din două părți şi să nu 
uităm că valahul e chiar mai puternic decât lasă a se 
vedea. Pe lângă o excelentă strategie aplicată de-a lungul 
Dunării, valahul doreşte Banatul Severinului. Asta e 
limpede. 

— Oho, să vedem cine i-l lasă! 

— Măria-ta, aşa m-am gândit şi eu la început. Şi pe 
mine m-a încercat aceeaşi mânie. Dar să nu uităm că azi 
noi nu putem trimite în Banat nici măcar cinci mii de 
oşteni. Mircea ştie asta. Ştie că grosul forțelor noastre nu- 
l putem disloca dinspre granița cu polonii. Nici din 
Croaţia şi Dalmația nu-i momentul să retragem oştile, 
fiindcă ele înseamnă siguranță acolo. La Buda avem forțe 
puţine. Abia opt mii de oameni. În caz de răzmeriță a 
nobililor, veşnic aplecaţi spre nesupunere, e bine să fim 
tari aici. Să nu uităm nici de Moldova. Petru Muşat e 
înrudit cu Mircea prin căsătoria prințesei Margareta cu 
prințul Staicu. Împreunarea unor astfel de oşti ar putea 
duce la pierderea Transilvaniei. 

— Dar e de mirare, domnule! exclamă Sigismund. 
Vasalul se arată mai puternic decât suzeranul. 

— Vasal îl socotim noi, râse tânărul comandant. 
Chiar prințul Staicu nu a pomenit de vasalitate, ci numai 
de prietenie. Din punctul nostru de vedere, e un vasal 
asupra căruia puterile ne sunt limitate, şi încă asta nu-i 
totul. Amintiţi-vă de scrisoarea lui Mircea către Petru 
Muşat. Scrisoare copiată de iscoada noastră Filos. Mircea 
era îmbiat atunci de sultanul Murad spre o alianță. Azi, 
când a dovedit că e puternic, Murad va încerca din nou 
să-l atragă spre el. O alianță a lui Mircea cu păgânii ar 
însemna pentru aceştia drum liber asupra Transilvaniei 
şi poate chiar mai mult. 

— Domnule de Gara, cred că se face prea mult tapaj 
despre strălucita victorie a valahului în Dobrogea. În 
fond, cu şaptesprezece mii de oşteni ar fi răzbit oricine. 

— Măria-ta! râse tânărul comandant. Sunt şi eu 


general şi am învățat atâta strategie încât să înțeleg că 
Mircea nu a lovit acolo cu şaptesprezece mii de oşteni. Un 
om chibzuit nu-şi lasă granițele lipsite de apărare. Cred 
că în Dobrogea nu a dus nici jumătate din numărul 
acestora. Aşa stând lucrurile, victoria se arată parcă 
altfel. 

— Curios! murmură Sigismund. De câteva generații 
valahii de la Dunărea de Jos au numai voievozi vrednici. 

— Nimic nu-i curios, măria-ta. Oamenii mari apar în 
momentele mari. De câteva generații valahii au înțeles că, 
răzlețiți în voievodate mici, prinşi în ambiţii şi răfuieli, 
sunt o pradă uşoară pentru oricine. De câteva generații, 
valahii sunt în plin urcuş. lar primul care şi-a frânt 
degetele acolo a fost răposatul nostru rege, Carol Robert. 
Acum valahii de la Dunărea de Jos reprezintă o forță de 
care trebuie să ținem seama. Cât despre Mircea, nu-i 
numai un om cutezător, ci şi chibzuit. El a ştiut să aleagă 
momentul cel mai potrivit pentru intrarea în despotatul 
Dobrogii şi să lovească prin surprindere. 

— Ce crezi că e bine să facem? 

— Să ne arătăm a nu pricepe intrarea lui în Banatul 
Severinului decât ca având scopuri strategice. Mai mult: 
acum e vremea să-i arătăm prietenia noastră, înainte ca 
el să o caute la duşmanii Ungariei. Să-i dăruim Banatul 
Severinului. În fond, pe Mircea îl socotim vasalul nostru, 
dar nu i-am dăruit nimic până azi pentru a-i arăta 
bunăvoința noastră de suzerani. Cu atât mai mult cu cât 
n-am avut prilejuri să ne îndoim de prietenia sa. Lăsaţi-l 
să apere granița de la Dunăre în folosul lui şi al nostru. 
Mai ales al nostru. Acum avem nevoie de linişte. Când vor 
veni timpuri prielnice, vom şti să ne amintim această 
mânie şi să-i dăm valahului bobârnacul de cuviință. 

— Fie! oftă Sigismund. Oricum, Tara Românească, 
Dobrogea şi Banatul Severinului rămân în titulatura 
coroanei noastre şi asta spune mult altor popoare. 

Pe la ceasurile şase după prânz, comitele Staicu 
reveni în aceeaşi sală a tronului, plină cu aceiaşi curteni 


curioşi să afle hotărârea lui Sigismund. 

— Prințe! îi grăi regele cu prefăcută bunăvoință. 
Înțelegem primejdia turcească de la Dunăre. Aprobăm 
minunatul vostru plan strategic. Ne bucurăm că avem în 
vasalul nostru Mircea un mare general. Îl felicităm pentru 
scoaterea Dobrogii de sub turci. Banatul Severinului i-l 
dăruim în semn de prețuire şi credem că aceasta îi va 
spori şi mai mult credința față de noi. Cancelaria coroanei 
a întocmit actul de danie. Să-i duceți domnului Ţării 
Româneşti salutul suzeranului său! 


Comitele Staicu plecase de la Buda. Poate că 
niciodată o solie nu umblase atât de iute. Prin locurile cu 
drumuri bune, solia folosise trăsuri. Prin altele, cai de 
schimb. Puţine ceasuri de odihnă îşi îngăduia comitele. 
Bucuria prea mare îi dădea aripi. La Argeş primirea soliei 
se făcu fără ceremonia de cuviinţă. 

— Ai adus? întrebă vodă. 

— Am adus, râse comitele Staicu şi se prăbuşi pe un 
scaun. Somnul îl cuprinse în aceeaşi clipă. 

Privindu-l, Mircea slobozi un hohot mare apoi dădu 
poruncă să fie aşezat în dormitorul său. Comitele 
ajunsese la Argeş de unul singur. Întreaga solie se 
răspândise frântă de oboseală de-a lungul drumului. 

Un sfert de ceas mai târziu, trâmbițele sunară pe 
ziduri. Boierii, curtenii obişnuiţi, oştenii, slujitorii şi 
populația oraşului înțeleseră că se dau unele veşti. Mulţi 
se înghesuiră în curtea domnească. Mulţi rămaseră 
dincolo de porți. Un crainic ieşi pe o terasă la stânga 
măriei-sale şi strigă să se audă până departe: 

— Măria-sa Mircea, mare voievod şi domn singur 
stăpânitor a toată Țara Românească, stăpân al cetății 
Dârstorului şi peste toată Podunavia până la Marea cea 
Mare, domn al Banatului Severinului. 

Ultimele cuvinte ale titlului îi încremeniră pe oameni. 


Zurbagiul cavaler Andrei, care niciodată nu-şi punea prea 
multe întrebări, aruncă pălăria în aer şi răcni din toate 
puterile sale: 

— Trăiască măria-sa Mircea! 

După care chibzui: 

„Să fiu al dracului, că m-a apucat o sete!... lată un 
prilej ce mă îndeamnă să sorb o găleată cu vin. Am să 
dau o fugă până la hanul «Doi cocoşi». Însă dacă nu mă 
grăbesc, mi-o vor lua alții înainte. Azi va curge mult vin la 
Argeş.” 


Capitolul 14 


Proiectata vânătoare, atât de râvnită de Sigismund al 
Ungariei, fusese amânată din nou. Unele tulburări ivite la 
Maæva şi Belgrad îi întăreau credința că familia marilor 
nobili Horvathy ieşise iar la iveală. O iscusită iscoadă îi 
adusese vestea că loan de Horvathy e ascuns la curtea 
cneazului Lazăr al Serbiei, de unde încearcă „să muşte”. 
O mie de oşteni porniseră din Buda către Belgrad. La Cluj 
şi Bistrița, ca şi pe valea Ampoiului, o seamă de valahi se 
ridicaseră împotriva nobililor prea hrăpăreți. Castele şi 
case fuseseră mistuite de focul răsculaților. 

„Am primit o moştenire grea, socoti Sigismund. Poate 
că era mult mai bine dacă rămâneam doar un principe al 
Brandenburgului. Ungaria e azi prea dezbinată. Iar faptul 
că sunt străin îi îndepărtează de mine pe mulți nobili 
unguri, prea mândri pentru a se supune coroanei. Toate 
silințele noastre se lovesc de neîncredere.” 

În sala tronului erau puţini curteni. Regele primise 
raportul ce i se dădea zilnic, astfel că nu mai intră acolo. 
Nicolae de Gara îl salută vesel. Ce-i păsa lui Nicolae de 
Gara? El era ungur. Era între ai săi. 

— Măria-ta! îi şopti tânărul comandant. Un raguzan 
vă cere o audienţă. Eu l-am ascultat şi cred că merită să 
o faceți şi voi. 

— Bine! Adu-l în cabinetul meu de lucru! 

Tânărul se îndepărtă zâmbind. 

„Poate că a venit vremea să avem o pârghie cu care 
să-l manevrăm pe valahul Mircea”, gândi el. 

Reveni curând cu un bărbat voinic, nu prea înalt, 
dar lat în umeri şi îmbrăcat în straie de mare pret. 

— Măria-ta! salută oaspetele şi rămase cu un 
genunchi la podea. 

— Ce doriţi, domnule? îl întrebă Sigismund cu vădită 
răceală. 


— Măria-ta, vă aduc de la Raguza salutul prințului 
valah Vlad. 

— Vlad? Cine mai e şi ăsta? 

— Fiul cel mare al răposatului Dan-voievod, cel ce a 
fost domn al Ţării Româneşti înaintea lui Mircea şi apoi 
împreună cu acesta. 

— Da, bine, îi mulțumim! Numai pentru atâta ați 
venit aici? 

— Nu, măria-ta. Stăpânul meu, Vlad, are aceleaşi 
drepturi la coroana ării Româneşti ca şi unchiul său 
Mircea. Ba chiar mai mari. 

Sigismund îl privi iute pe Nicolae de Gara şi parcă se 
înțeleseră dintr-o fulgerare. 

— Vă ascult, domnule. 

— Măria-ta, stăpânul meu îşi cere drepturile asupra 
coroanei... 

— De la noi? îl întrerupse regele. 

Raguzanul era un fin diplomat. Se aşteptase la o 
astfel de întrebare şi îşi pregătise răspunsul din timp. 

— Dar de la cine, măria-ta? Nu sunteţi voi suzeranul 
Ţării Româneşti? 

„Asta cam aşa e”, gândi Sigismund. 

— Domnule! grăi el precaut. Credeţi că ați bătut la 
uşa cea mai bună? Îl iubim pe vasalul nostru Mircea şi 
nu avem a ne plânge împotriva credinței sale. Pe voi nu vă 
cunosc. Poate că aţi venit doar pentru a ne iscodi 
gândurile. Cu ce ne puteţi convinge că e altfel? 

— Îl cunosc bine, măria-ta, râse tânărul comandant. 
Omul acesta e cea mai bună iscoadă a noastră la curtea 
regelui Tvartko al Bosniei. Acum patru ani a slujit în 
oştile părintelui meu. De trei ani lucrează cu noi. 

— Atunci se schimbă lucrurile, zâmbi Sigismund cu 
bunăvoință.  Spuneaţi că stăpânul vostru îşi cere 
drepturile asupra coroanei din Tara Românească. 
Frumos! Foarte frumos! Ce puteri are el pentru asta? 

— Nimic în afară de drepturi. 

— Cam puţin, domnule. 


— Nu tocmai. Câţiva mari boieri de la curtea 
voievodului Mircea sunt de partea lui Vlad şi îl vor sprijini 
la vremea potrivită. 

— Câţiva boieri, dar nu toți. Şi cum ar dori să o 
facă? 

— Nu ştiu, măria-ta. Eu am venit aici doar pentru a- 
i mijloci prințului o audienţă la palatul regal. 

— Să-i spui stăpânului domniei-tale că îl aşteptăm. 
Prin domnul Nicolae de Gara va ajunge la noi. 

— Măria-ta, grăi  raguzanul cam încurcat, 
bunăvoința voastră îmi dă aripi, însă numai pe jumătate. 
Câteva rânduri către el din partea măritului rege al 
Ungariei vor face mult mai mult. 

— Bine! Mă voi gândi la asta. Peste trei zile să-l cauţi 
pe domnul Nicolae de Gara. 

După plecarea raguzanului, Sigismund şi tânărul 
comandant îşi zâmbiră cu înţeles. Totuşi, suveranului îi 
lipseau unele limpeziri. 

— E nimerit oare să-l invităm aici pe prințul Vlad? 

— Nu văd nimic rău în asta, măria-ta. E drept că 
Mircea nu ne-a dezamăgit până acum, chiar dacă şi-a 
impus puterea în Banatul Severinului, care de fapt a 
rămas tot în titulatura coroanei ungureşti, dar o 
sperietoare nu strică. Din păcate, pe Vlad nu-l 
cunoaştem. În schimb, domnul Ţării Româneşti e un 
mare general. Acest lucru nu trebuie să-l uităm, fiindcă 
avem nevoie de oameni ca Mircea. 

— Adevărat! Totuşi e bine să-l ţinem în frâu. În cazul 
unei alianțe a lui Mircea cu duşmanii Ungariei, Vlad 
poate fi o bună pârghie în mâinile noastre. Mă gândisem 
chiar să-l trimitem la curtea voievodului Transilvaniei, 
unde să stea ca o permanentă amenințare, însă nu e 
bine. Asta ar însemna vrajbă pe față cu domnul Ţării 
Româneşti. Ar însemna să-l îndepărtăm de noi pentru 
totdeauna. 

— Aşa e! Pe Vlad îl vom ţine în rezervă. De va fi 
necesar, îl scoatem de la cutiuță. De nu, nu. O discuţie 


cu el nu ne angajează cu nimic. Poate că e necesar să-i 
dăm şi unele speranțe. 

— Eşti un sfetnic înţelept, râse regele. Îi voi trimite 
câteva rânduri fără a pomeni vreun nume pentru ca o 
astfel de scrisoare să nu poată fi folosită cândva împotriva 
noastră, mai ales că nu avem dovezi de încredere în 
prințul Vlad. Ea va suna astfel: 


„Domnule, avem plăcerea să vă invităm peste două 
săptămâni la o partidă de vânătoare. 
Sigismund 


— Minunat concepută! Minunat! se entuziasmă 
Nicolae de Gara. Mie nu mi-ar fi trecut prin minte un 
astfel de text. Această scrisoare poate fi adresată oricui. 


Ileana Bethlen se instalase la Buda într-o casă 
impozantă, a cărei grădină cu flori şi arbori falnici se 
întindea până pe malul Dunării. Un mic palat cu terase şi 
balcoane ce ofereau o frumoasă privelişte asupra apelor 
fluviului. Slujitorii, mulți la număr, locuiau într-o clădire 
anexă, aflată în spatele  monumentalei locuințe. 
Înfățişarea tinerei contese din Transilvania, luxul ce o 
înconjura şi titlul greu hotărâseră să i se deschidă 
numeroase uşi la Buda. Nu trecuse nici măcar o lună. O 
seamă de admiratori roiau în jurul ei. Tânăra doamnă 
ştia să mențină cu tact un echilibru între proaspetții 
curtezani. lar dacă preferințele Ilenei se aplecaseră abia 
vizibil spre contele Tolmay, primul secretar al lui Nicolae 
de Gara, doar acesta pricepuse vag unele semne de 
bunăvoință din partea frumoasei doamne. Ileana 
chibzuise adânc. Încă de la curtea voievodului 
Transilvaniei aflase că Sigismund şi Nicolae de Gara se 
consultă şi iau hotărâri în toate problemele regatului. 
Tânărul comandant al oştilor Ungariei era greu de 


abordat. Despre intelingenţa lui sclipitoare ştiau mulți. 
lar pe un astfel de om greu îl poți descoase. Apoi, Nicolae 
de Gara avea o soție care strălucea printre frumuseţile de 
la Buda. Şi chiar dacă el ar fi căutat o aventură, privirile 
sale nu în jos puteau cobori. Cineva îi şoptise odată Ilenei 
că Nicolae de Gara îşi ațintise ochii asupra tinerei regine. 
Dar pe clevetiri nu se putea pune temei. Aşa stând 
lucrurile, contele Tolmay părea cel mai indicat pentru ca 
ea să ajungă la secretele coroanei, fiindcă primul secretar 
al lui Gara era firesc să cunoască multe din tainele 
palatului regal. 

Într-o plăcută după-amiază din primele zile ale lui 
septembrie, Ileana şi contele Tolmay şedeau pe o 
minunată terasă cu vederea spre Dunăre. 

— Doamnă! grăi secretarul. Aveţi o casă 
încântătoare, iar voi îi daţi strălucirea de cuviință. 

— Oh! râse ea, învăluindu-l într-o privire ce spunea 
multe inimii lui. Palatele noastre din Transilvania întrec 
de departe această modestă clădire. Poate nu ştiţi că 
regretatul meu soț mi-a lăsat o avere mult prea mare 
pentru o biată copilă ce se simte strivită sub apăsarea ei. 

— Interesant! exclamă tânărul secretar. Până acum 
ştiam că doar sărăcia îl striveşte pe om. Cred că aveţi o 
structură interioară plină de adâncă sensibilitate. Numai 
aşa îmi pot explica suferința voastră. 

— Vai, domnule, să nu vorbim despre mine! îl dojeni 
cu blândeţe. Sunteţi primul bărbat care calcă aici, iar 
dacă vă port un interes ce nu vi-l pot ascunde... îşi 
tremură genele, parcă speriată de vorbele scăpate fără 
voie. 

Ochii lui Tolmay se aprinseră brusc. Privi spre fața ei 
îndelung, fericit că îl lasă a cuteza. Chipul gazdei, uşor 
îmbujorat, cu pielea delicată ca o petală, cu ochii mari, 
vii, încărcați de căldură, îl amețţi o clipă. 

— Continuaţi, doamnă... 

— A, nu! păru să-şi revină. Doream să ştiu cât mai 
multe despre voi. Poate că-i doar acea teribilă curiozitate, 


atât de specifică nouă femeilor. 

— Ultimele voastre cuvinte m-ar fi mâhnit dacă le 
lipsea acel „poate”. 

„E inteligent, chibzui ea. Ştie să cumpănească 
vorbele şi să le înțeleagă rostul.” 

— Doamnă, continuă el, prea multe lucruri mari nu 
am a vă spune. Mă trag dintr-o familie de cumani, 
creştinați pe la începutul domniei fostului rege Ludovic. 
Bunicii mei au venit în Ungaria cu frumoase averi ce le- 
au dat dreptul la înnobilare. Dar desele războaie, cât şi 
unele conflicte cu alți nobili megieşi, au spulberat vechile 
bogății. De-a lungul timpului, ne-au rămas doar titlul de 
nobili şi două case cam în paragină. Faptul că părintele 
meu s-a distins în câteva bătălii mi-a asigurat protecția 
lui Nicolae de Gara. Şi cam asta e tot. Încerc să refac 
vechea noastră strălucire. Poate voi reuşi cândva. 

— Aveţi nevoie de bani? De un împrumut? se 
interesă ea pe un ton afectuos. 

— Nu, zâmbi Tolmay. Pentru asta găsim destui 
cămătari la Buda. Poziția mea îmi deschide multe uşi. 

— Înţeleg. Cred că munciţi peste măsură. Doar nu-i 
uşor să refaceţți tot ce s-a pierdut. E drept că nu aveți 
bogății, în schimb prietenia domnului de Gara valorează 
aur, îl flată ea. Domnul de Gara vă ajută? 

— Mai mult decât sperasem. 

— Curios! Credeam că un tânăr nobil ca voi îşi 
petrece timpul altfel. Mai plăcut. 

— Da de unde? râse el. Dimineţile mele se consumă 
în rezolvarea corespondenţei. Doar cancelaria palatului 
are mai multă corespondență decât noi. Uneori lucrez 
chiar până seara. 

— Şi eu, care speram să ieşim mâine la o frumoasă 
plimbare cu barca! oftă ea. Totuşi pricep. Înaltele voastre 
preocupări stau mai presus de orice dorință măruntă. 

— Mâine am o zi foarte grea. În Transilvania, la 
Maæva şi la Belgrad, au izbucnit răscoale. Ştafetele 
sosesc des. Comandanții oştilor cer mereu alte 


instrucțiuni. Marele nobil Herman de Cilli va avea o lungă 
convorbire cu stăpânul meu. Convorbire la care nu pot 
lipsi, spuse cu mândrie greu reținută. Un raguzan trimis 
al prințului valah Vlad mă roagă de câteva zile să-i 
înlesnesc o audienţă la Nicolae de Gara. l-am satisfăcut 
cererea numai după ce m-am convins că temeiurile ei îl 
vor interesa pe stăpânul meu. Vă închipuiți că vin prea 
mulți oameni la noi, cu tot felul de cereri. 

— Ah, ce plicticos va fi! 

— M-am obişnuit. 

— Vă cred. Păcat că mâine nu sunteți liber! oftă ea. 

— Aş putea după prânz. 

— Atunci, vă aştept. La ce oră? 

— Asta nu ştiu. Poate că ar fi bine către seară. 

— Straşnic! bătu ea din palme. Cinăm împreună. 

Fericit că obținuse atât de mult, contele Tolmay 
părăsi cocheta clădire cu paşi mai vioi decât venise acolo. 
Gândurile sale porniseră să zburde către înălțimi 
ameţitoare. Averea uriaşă a familiei Bethlen era bine 
cunoscută. Dacă va obține mâna aceste frumoase femei, 
ar putea aduce neamului său vechea strălucire. 

Ileana Bethlen privi în urma lui la fel de preocupată. 

„Avea dreptate comitele Staicu, reflectă ea. Un 
bărbat nu ar fi putut obține atâtea ştiri câte am căpătat 
eu azi. Domnul Tolmay e inteligent, dar a simţit nevoia să 
se laude pentru a creşte în ochii noştri. E uimitor cât de 
guralivi devin uneori bărbații alături de o femeie. Mâine 
seară va trebui să aflu cine-i raguzanul şi la ce han a 
tras. Voi folosi o întreagă strategie a vorbelor, fiindcă în 
astfel de împrejurări cea mai mică bănuială a secretarului 
poate strica totul. Credeam că Vlad e mort. Nimic nu s-a 
mai auzit de el în ultimii ani. El are averi mari în Ţara 
Românească. De ce oare nu merge la Argeş? De ce se 
fereşte de Mircea? Şi, mai ales, de ce îşi trimite oamenii la 
Buda?” 


Trecuseră două zile. Raguzanul intră la hanul „Doi 
porumbei” cam la vremea prânzului. Cei patru oameni ai 
săi îl aşteptau în sufragerie, unde gustau un minunat vin 
adus tocmai din comitatul Zala. Trimisul lui Vlad la Buda 
era mulțumit. Întrevederea avută cu Nicolae de Gara şi 
secretarul acestuia, apoi audiența de la palatul regal îi 
aduseseră mari speranțe. Obişnuit cu astfel de sarcini, 
raguzanul ştia bine că încercarea lui Vlad are sorți de 
reuşită doar dacă s-a ivit o conjunctură favorabilă. Altfel 
cei mari nu-ți întind o mână când eşti lipsit de puteri. 
Totuşi, primise această însărcinare, fiindcă, în calitate de 
iscoadă a regatului, aflase că există o oarecare 
neîncredere între curtea din Buda şi cea de la Argeş. În 
caz de reuşită a planurilor lui Vlad, el se va alege cu zece 
mii de ducați venețieni. Pentru o astfel de sumă, cine nu 
ar fi alergat? 

În casa frumoasei doamne Ileana Bethlen, contele 
Tolmay petrecuse o seară plăcută, încheiată peste 
aşteptări cu un sărut. Gazda i-l oferise pe merit. Printr-o 
seamă de întrebări chipurile naive, prin manevre iscusite 
pe care o femeie le poate face cu multă finețe, Ileana 
aflase că peste două zile raguzanul va primi de la Nicolae 
de Gara o scrisoare a regelui Sigismund către Vlad. După 
plecarea  oaspetelui, tânăra doamnă rămase cam 
dezorientată. 

„Comitele Staicu mi-a promis un cavaler care să mă 
ocrotească aici, gândi ea. Totuşi, de la sosirea mea la 
Buda, încă nu i-am simțit prezența, şi doar ştiu să 
privesc în jur. Oare să nu fi putut veni, sau nu m-am 
priceput eu să-l descopăr? Poate era mai bine dacă 
ocrotitorul meu mă urma ca slujitor al casei. Numai 
micuțul cavaler ce nu arată haruri prea mari în privința 
voiniciei m-a căutat de două ori şi mi-a arătat inelul de 
recunoaştere. Din păcate, n-am avut ce să-i dau. Aflarea 
secretelor curții regale de la Buda cere timp. Va trebui să 
pun mâna pe scrisoarea raguzanului. Acum îl ştiu cum 


arată la chip şi cunosc hanul la care şi-a aflat găzduire. 
Cei patru slujitori ai săi par a şti să mânuiască o spadă 
cum se cuvine şi îi stau în preajmă. Mi-e teamă că nu 
prea am şanse. Micuţul meu cavaler, căruia am reuşit să- 
i aflu urma la «Hanul cumanilor», unde se dă drept 
negustor de piei, are un singur slujitor. Puțin, foarte 
puţin pentru ce doresc eu. Îl voi chema pe cavaler la mine 
în seara aceasta.” 

Un ceas mai târziu, Grama se prezentă la casa Ilenei 
destul de mirat. Printr-un slujitor al tinerei doamne, 
primise invitația şi era mânios că aceasta reuşise a-i da 
de urmă. Gazda şi oaspetele luară loc într-un mic 
salonaş. 

— S-a întâmplat ceva? întrebă Grama, nemulțumit 
de procedeul ei. 

— Da, domnule, altfel nu vă căutam pe la toate 
hanurile din Buda şi de dincolo de porțile oraşului. 

Îi povesti tot ce ştia despre raguzan. Micuţul cavaler 
scăpă un fluierat uşor. 

— Cu siguranță că raguzanul va părăsi oraşul de 
îndată ce va avea scrisoarea lui Sigismund, continuă ea. 
La hanul „Doi porumbei” nu poate fi atacat, ci numai pe 
drumul său de întoarcere. Dar cu cine să o facem? 
Slujitorii mei nu se pricep la mânuirea armelor şi nici nu 
mi-ar conveni să-i folosesc. N-am destulă încredere în ei. 
Păcat că nu i-am adus pe vechii mei servitori de la Cluj! 
Poate că n-ar trebui să vă mărturisesc, însă nu am 
încotro. Când am plecat spre Buda mi s-au dat asigurări 
că voi fi ocrotită de un cavaler. Spre marea mea părere de 
rău, nu-l ştiu. Acum ne-ar fi de mare folos. 

— Îl ştiu eu, doamnă, se hotărî Grama. E drept că 
am primit poruncă să mă prefac că nu-l cunosc, fiindcă 
de va cădea unul dintre noi e bine să nu-i tragă după el şi 
pe ceilalți. Însă e tot atât de drept că nimeni nu a 
prevăzut o astfel de situație. Doamnă, puteți dormi 
liniştită. Voi da de urma cavalerului. Mă voi ocupa şi de 
raguzan. Hanul „Doi porumbei” va sta sub observația 


noastră în orice clipă. 

— Să nu încercați a-l lovi la han! 

— Ah, doamnă, râse Grama. Credeţi că facem noi 
astfel de prostii? Moartea raguzanului ar da loc la 
bănuieli. S-ar afla de îndată că cineva ştie de rosturile 
sale aici. Atacul asupra lui va fi undeva pe drumul de 
întoarcere către Raguza. 

— Cavalere! grăi după o clipă de gândire. Aş vrea să 
fiu de față la acel atac. 

— De, ştiu eu? Nu prea se cuvine ca o nobilă 
doamnă... 

— Nu vă faceți griji. Sunt tânără, ce-i drept, dar 
întreceri de arme am văzut adesea, 

— Fie! hotărî micuțul cavaler. Veţi primi vorbă de la 
mine. Totuşi, nu prea îmi place să vin pe uşa din față. 
Găsiți cumva o soluție mai bună? 

— Cred că da. În acest salonaş nu intră nimeni. 
Fereastra lui va fi deschisă în fiecare seară. Am să vă 
aştept. 

În cea de-a treia seară, tânărul Grama reveni la casa 
Ilenei nu mult după ce înnoptase de-a binelea. Sărise 
peste zidul împrejmuitor şi, la adăpostul copacilor, ajunse 
până la fereastra salonaşului. Aşa cum conveniseră 
amândoi, aceasta era deschisă, iar gazda şedea într-un 
jilț atât de aproape, încât ar fi putut atinge pervazul cu 
mâna. 

— Sunt aici, doamnă, şopti cavalerul. 

— Vă aşteptam, răspunse Ileana întorcându-se doar 
pe jumătate. Ce veşti? 

— Raguzanul şi-a plătit datoriile la han şi a dat 
poruncă să i se pregătească trăsura pentru mâine 
dimineață. Va pleca la drum îndată ce se vor deschide 
porțile. 

— Dar nu ştim pe unde o va lua. 

— Se poate? Există un singur drum de trăsură. El 
coboară o vreme de-a lungul Dunării. 

— Apoi, nu ştim dacă are scrisoarea. 


— Cred că a primit-o. Acum câteva ceasuri un 
slujitor l-a chemat la palatul lui Nicolae de Gara. Când a 
ieşit de acolo, chipul său arăta mare satisfacție. 

Mai discutară câteva minute în şoaptă, după care 
Grama părăsi grădina şi se mistui curând în întunericul 
străzilor. 


De îndată ce se deschiseră porțile cele mari ale 
oraşului, o trăsură părăsi Buda şi cobori de-a lungul 
fluviului în goana cailor. La cel mult un sfert de ceas 
după prima, o altă frumoasă trăsură luă acelaşi drum, 
dar, cum călătorii aveau mult de mers, aceasta se mişca 
ceva mai încet. Dimineaţa plăcută, cerul înalt şi limpede, 
caii buni arătau că totul se desfăşura după voia 
călătorilor. Adâncit în gânduri, trimisul lui Vlad nu cătă 
la minunatele locuri din jurul fluviului. Nici trei dintre 
ortaci nu păreau atraşi spre admirarea peisajului atât de 
proaspăt, ci închiseră ochii şi ațipiră curând. Numai 
ultimul dintre ei, aflat pe capră, în postură de vizitiu, 
dădea locurilor mai multă atenție. 

Trecuseră două ceasuri. Trăsura intrase într-o 
pădure. Hăţişurile parcă sugrumau drumul, gata să-l 
acopere. În zona aceea, unde Dunărea ieşea uneori din 
matcă, nu erau sate. Tropotul plăcut al cailor pe 
drumeagul uscat se auzea până departe. În jur, nici 
țipenie de om. Undeva, prin desişuri, cânta cucul. La un 
cot al drumului, presupusul vizitiu tresări şi opri tocmai 
la vreme. Trasă de-a latul, o trăsură le bara trecerea. 
Şocul îi trezi brusc pe cei din trăsură. Mirat, raguzanul 
privi prin fereastră. În faţa trăsurii, patru bărbaţi, dintre 
care trei cu spade în mâini, iar cel de-al patrulea cu o 
toporişcă, aşteptau într-o poziție mai mult decât 
grăitoare. 

— Ce doriţi? întrebă raguzanul încruntat. 

— O partidă de scrimă cu domniile-voastre, îi 


răspunse un blond înalt, chipeş la trup. 

Raguzanul cântări din ochi situaţia. Erau cinci 
spadasini buni contra a trei lotri, fiindcă cel cu toporişca 
nu avea şanse împotriva unei spade. 

La rândul ei, Ileana Bethlen chibzui îngrijorată: 

„Mi se pare că am intrat într-un joc periculos. Tinerii 
care mă însoțesc sunt în inferioritate. După cum îşi agită 
spadele, cei cinci raguzani par greu de învins. De vor 
pierde prietenii mei, şi asta e aproape sigur, situația mea 
va fi destul de proastă. Ce explicaţie aş putea să dau la 
Buda în cazul când raguzanul se va întoarce din drum şi 
va spune acolo că mă aflam printre cei care l-au atacat? 
Abia acum îmi dau seama de prostia făcută. Prea m-am 
încrezut în lăudăroşenia domnului Grama.” 

Îi veni o idee. Una din acele idei strălucite ce 
schimbă adesea soarta lucrurilor, chiar în situații 
disperate. 

— Domnilor! strigă ea cu un glas cât putu de jalnic. 
Aceşti oameni m-au răpit din casa mea de la Buda şi nu 
ştiu ce gânduri au cu mine. Când am părăsit porțile 
oraşului, nu am putut să strig ajutor fiindcă şedeam sub 
amenințarea unor cuțite. Salvați-mă, domnilor! 

Cavalerul blond îi înțelese jocul. Pe fața lui frumoasă 
apăru un zâmbet abia vizibil. Era limpede că tânăra 
doamnă nu credea într-o victorie a lor. 

— Asta nu ne priveşte pe noi, răspunse raguzanul cu 
indiferență. Descurcă-te, doamnă, cum ştii! După ce-i 
căsăpim pe aceşti lotri, n-ai decât să te întorci la Buda, 
însă pe noi să nu contezi. 

Ileana Bethlen privi începutul luptei cu inima 
strânsă. Socotindu-l pe blond mai periculos prin simplă 
impresie, raguzanul cu unul dintre oamenii săi se avântă 
către acesta. Gogoaşă ieşise în întâmpinarea adversarului 
său la fel de zâmbăreţț ca şi blondul, pe care îl copia în 
amănunțime, şi grăi într-o ungurească destul de bună: 

— Domnule, iertați-mă că îndrăznesc împotriva 
voastră cu o toporişcă. O fac numai pentru că la spadă 


sunt prea bun. Greu întâlnesc unul pe măsura mea. 

— Nu face nimic! râse omul raguzanului, convins că 
are o pradă uşoară. Spada mea îţi va da iertarea de pe 
urmă. 

Gogoaşă îl salută pe raguzan după moda Apusului, 
izmenindu-se de mai mare dragul. Apoi, spre uimirea 
adversarului şi mai ales a Ilenei Bethlen, toporişca porni 
prin aer de pe la vreo patru cinci paşi, atât de iute, încât 
omul nu mai avu vreme să se ferească. Un strigăt de 
moarte şi spada slujitorului căzu odată cu acesta. Însă 
mirarea Ilenei nu mai cunoscu margini când observă 
asalturile blondului. După ce respinse cu laterale simple 
cele câteva lovituri ale adversarilor, Arad îşi dădu seama 
că are în față nişte spadasini mediocri. Nişte oameni care 
au învățat corect apărarea şi atacul, dar lipsiți de finețe, 
de artă. Zâmbi şi sări brusc spre dreapta. Raguzanul şi 
slujitorul, prea grăbiţi, se ciocniră între ei. Scurtul 
moment de răgaz îi fu suficient blondului să împungă în 
plin. Raguzanul se poticni şi căzu. Înspăimântat de 
uluitoarea schimbare, slujitorul îşi căută salvarea către 
hățişurile pădurii, însă o făcu prea târziu. Eliberat de 
greutatea asalturilor, blondul privi o clipă desfăşurarea 
luptei. Convins că lucrurile merg bine, îşi şterse spada 
calm şi reveni la trăsură. Micuţul Grama, încântat de o 
întrecere cu spada, îi adresa adversarului o seamă de 
cuvinte frumoase. Două dintre loviturile cavalerului, 
măiestrit pregătite, nimeriseră în plin. Iar ultima păru o 
simplă formalitate. Doar Cotae, care încă nu ajunsese la 
desăvârşirea cunoştinţelor în taina scrimei, suportase 
câteva  asalturi grele şi se alesese cu o uşoară 
împunsătură în umăr. Situaţia lui nu era de invidiat. 
Numai dârzenia îl opri să nu o ia la sănătoasa. Apoi veni 
ajutorul cumătrului Gogoaşă. Toporul său căzu dintr-o 
parte şi încheie lupta. 

„Doamne-Dumnezeule! gândi Ileana Bethlen. În viaţa 
mea nu am văzut o astfel de întrecere. Acum înțeleg 
vorbele lui Staicu. El a ştiut ce oameni îmi trimite.” 


— Sunteţi rănit, cavalere? îl întrebă pe blond. 

— Nu, doamnă, râse acesta. Am avut noroc, încheie 
cu modestie. 

— Nu prea credeam în victoria domniilor-voastre. 
De-a lungul drumului îmi făcusem curaj, dar când i-am 
văzut pe raguzani aşteptându-vă gata de luptă, îmi pierise 
nădejdea. 

— Ştiu, doamnă, râse Arad. Micuţul Grama nu prea 
arată a voinic. Totuşi, a câştigat un turnir de spadă la 
Argeş. 

— El? 

— El, doamnă. 

— Dar voi? Aţi luptat cu doi adversari parcă în joacă. 

— Am avut noroc, repetă blondul. 

— Da, da, înțeleg, murmură tânăra doamnă. Sunteţi 
un mare spadasin. Poate cel mai mare pe care l-am văzut. 
Şi vă rog să mă credeţi că nu am văzut puţini. De fapt, 
comitele Staicu mi-a pomenit despre înaltele haruri ale 
cavalerului care îmi va fi ocrotitorul din umbră la Buda. 

Grama căută prin ascunzişurile hainei raguzanului 
şi găsi scrisoarea lui Sigismund. I-o întinse apoi Ilenei, 
fiindcă el avea alte treburi. Îi ajută pe ceilalți să care 
trupurile foştilor adversari către apele domoale ale 
Dunării. Tânăra doamnă citi scurtul mesaj adresat lui 
Vlad. 

„Hm! socoti ea îngândurată. Prea multe vieţi pierdute 
pentru o biată scrisoare! Ce timpuri! Va fi oare cândva 
altfel?” 

Caii raguzanilor fură eliberați, iar trăsura, împinsă 
de brațe puternice, se mistui curând sub învelişul apelor. 

— Acum ne întoarcem la Buda, hotări blondul. 
Prietene Grama, mâine în zori pornim spre Tara 
Românească. Misiunea noastră pe lângă curtea regelui 
Sigismund a luat sfârşit. 

— Credeam că numai domnul Grama va duce 
scrisoarea, interveni Ileana Bethlen, contrariată. 

— Regretăm, doamnă, răspunse blondul. Eu am 


primit alte porunci decât voi. De vreme ce vă cunoaşteţi 
ocrotitorul, nimic nu mă mai reține aici. Locul meu şi al 
prietenului Grama se vor ocupa cu alți cavaleri. 

— Să cred că vă feriți de mine? 

— Nici vorbă. Mi s-a poruncit să plec de îndată ce 
mă recunoaşteți. Sfinția-sa Lazăr a chibzuit bine. O 
cădere a voastră m-ar trage fără rost şi pe mine. 

— Doar nu vă închipuiți că mă poate sili cineva să 
vorbesc. 

— Îmi închipui, doamnă, şi vă doresc să nu 
cunoaşteţi răutatea caznelor, zâmbi Arad. Au fost oameni 
mai tari care sub apăsarea caznelor n-au putut rezista. Şi 
chiar dacă ar fi altfel, sunt nevoit să ascult de porunca ce 
mi s-a dat. 

— Poate că aveţi dreptate. 

— Din păcate, am. 

— De vreme ce plecați mânine, cred că astă-seară 
putem sărbători despărțirea noastră. 

— Şi eu cred. 

— Atunci vă aştept când începe a se întuneca. 


Înnoptase. În casa Ilenei Bethlen ardeau o seamă de 
lumânări. Slujitorii pregătiseră o cină asemănătoare cu 
un ospăț. Cotae şi Gogoaşă îi imitară pe cei doi cavaleri, 
astfel că închinară primele pahare în sănătatea gazdei. 
Dar vinul bun îi făcu să uite manierele alese către care 
râvneau la trezie şi numai din această cauză lepădară 
paharele în folosul carafelor. Minunata lor comportare de 
peste zi le adusese multe laude din partea seniorilor 
Grama şi Arad. 

Oricât încercase Ileana Bethlen peste zi să alunge 
gândurile ce reveneau asupra blondului, nu-i reuşise. 
Îndrăzneala acestuia, ochii săi parcă aplecaţi către uşoară 
ironie, ca şi întreaga înfăţişare, o urmăriseră fără pic de 
răgaz. Întâlnirea cu el fusese o adevărată revelaţie pentru 


ea. Simţise din prima clipă că blondul e omul pe care îl 
aşteptase în visările ei. 

Acum erau amândoi într-un colț al frumoasei 
sufragerii. Ileana îşi pusese o rochie neagră dintr-un 
material subțire ca voalul. Croiala ei elegantă îi scotea 
bustul în relief, punându-i în valoare pieptul uşor 
împlinit, umerii rotunzi, uimitor de albi, delicați, şi talia 
subțire. Nu folosise farduri, fiindcă fața ei plină de 
frăgezime, peste care cei douăzeci şi cinci de ani încă nu 
apăsaseră, arăta ca a unei copile nevârstnice. Contrastul 
între negrul rochiei şi albul trupului ştia că o 
avantajează. Ochii ei mari, luminoşi, parcă îşi schimbau 
culoarea de la o clipă la alta. Încerca prin mici gesturi să- 
şi stăpânească surescitarea, cu toate că nu era cazul. 
Arad avea prea puţină experiență pentru asta. E drept că 
o privise înmărmurit când intrase în casă. Dar temeiuri 
erau destule. De dimineaţă, Ileana arătase mai puțin 
strălucitoare. De dimineaţă i se păruse o femeie frumoasă 
şi atât. Acum parcă era alta. Parcă întreaga ei făptură 
răspândea lumină şi strălucire. „Prin care miracol?” se 
întrebă el. În zori purtase părul bogat pe umeri. Acum îl 
avea strâns în coc greu. În zori folosise o rochie strânsă la 
gât. Acum gâtul şi umerii, puşi în valoare cu fină ştiinţă, 
instinctivă uneori la femei, îi aduceau alte haruri. Venind 
spre casa tinerei doamne, gândurile  blondului 
călătoriseră către valea Prahovei. Către Irina. Dar, curios! 
acele gânduri se pierduseră undeva într-o ceață. Glasul ei 
îl făcu să tresară. 

— Vă rog să mă urmați, cavalere! Mi se pare că ne 
vom despărți în curând. Tot ce-i frumos în lume ține de 
obicei tare puţin. Aş dori să vă fac unele daruri. 

Îl conduse într-un salonaş de la etajul clădirii. 

— Aşa este, doamnă, răspunse Arad. Vă doresc mult 
noroc în greaua voastră misiune de aici şi sper să ne 
revedem cândva în Ţara Românească, adăugă politicos. 

— Mulţumesc! Prin strălucita voastră victorie de azi 
mi-ați amintit despre acei minunați cavaleri de basm pe 


care i-am îndrăgit de când eram copilă. Cuvinte de 
admiraţie i se cuvin şi domnului Grama. El ne-a arătat o 
adevărată artă a scrimei. Nu-i pot uita nici pe tinerii 
voştri scutieri, îndrăzneți şi harnici în mânuirea armelor. 
Domnule, sunt îngrozitor de bogată şi îmi îngădui multe. 
Acum, de despărțire, îi dăruiesc domnului Grama 
cincizeci de ducați venețieni, iar scutierilor câte zece. 
Pentru voi am ceva mai aparte. Un mic medalion de aur 
pe care l-am moştenit cândva... dar n-are importanță. Îmi 
îngăduiți? 

— Vă rog, doamnă! 

Ileana se ridică pe vârfuri şi îi trecu lănțişorul în 
jurul gâtului. O clipă, fu ispitită să-şi rezeme fruntea de 
pieptul tânărului cavaler. Apoi se pomeni că vorbeşte fără 
noimă şi curând îi păru rău pentru frazele scăpate 
necontrolat. 

— Am fost căsătorită cu tânărul conte Bethlen. Era 
un om deosebit. Poate că merita chiar mai mult decât i- 
am putut oferi eu. De cinci ani sunt văduvă. De câţiva ani 
lucrez pentru binele Ţării Româneşti. În toţi aceşti ani am 
schimbat un singur sărut cu un secretar al domnului 
Nicolae de Gara. Sărutul acela nu l-am putut ocoli, 
pentru că m-a dus la descoperirea raguzanului. Oamenii 
mă socotesc, poate, o văduvă bogată şi uşuratică. Aş dori 
ca voi să credeți altfel. Fiindcă... fiindcă... suntem din 
acelaşi neam, se corectă la timp. Şi aş mai dori să vă 
sărut acum, la despărțire, în semn de... în semn de 
rămas bun. 

Mâinile ei se ridicară spre umerii cavalerului, cu 
ezitări, ca şi vorbele pronunțate. Buzele atinseră obrazul 
aspru ca o părere. Tresări când braţele lui o cuprinseră 
domol şi scăpă un mic scâncet, asemănător cu al 
pruncului ce se întoarce în somn. 

În sufragerie, Grama, Gogoaşă şi Cotae, năuciţi de 
puterea vinului bun, înlănțuiți pe după umeri şi adunaţi 
ciopor bărbi în bărbi, cântau molcom şi nefiresc de gravi: 


Fetele de pe la Jii 
Oare ce ascund în ii? 


Pe urmă se opreau brusc, plescăiau din buze cu 
şiretenie de oameni chercheliți, pronunțau răspunsul 
triumfători, rămâneau o clipă sub apăsarea imaginaţiei, 
apoi continuau la fel de gravi. Pe la jumătatea acelui 
cântec vesel, Gogoaşă bătu cu pumnul în masă şi grăi 
nemulțumit: 

— Ho, domnilor! Cu oltencele e clar. Sunt grozave... 
sunt date naibi... însă de o olteancă te lipeşti mai greu. Îţi 
dă peste mână din te miri ce. Pe Ampoiul nostru e altfel. 
Să fiu al dracu”! 

— Adică? se încruntă Cotae, căruia cântecul cu 
oltencele îi plăcea grozav, iar întreruperea lui aducea a 
osândă. Adică ce-i pe Ampoi? 

Gogoaşă râse viclean, cu gura până la urechi. 
Inventase un cântec acolo, pe loc, şi era sigur că atât 
Grama, cât şi Cotae vor rămâne încremeniți de admirație. 
Încrezător în părerile sale, porni să viersuiască pe aceeaşi 
melodie de adineauri: 


Fetele de pe Ampoi... 


Dar catastrofa adesea vine când te aştepţi mai puţin. 
Urmarea cântecului îi umblase prin minte destul de clar. 
Acum pierise. Gogoaşă transpiră din cauza încordării, 
însă fără folos. 

— Ei, care-i urmarea? îl privi Grama la fel de 
încruntat. 

— Păi, asta e tot, bâigui Gogoaşă încercând să se 
salveze cât de cât. Un cântec nu trebuie să fie lung, ci să 
aibă miez, încheie triumfător că-i venise o astfel de idee. 

— Ai brodit-o, rise Cotae cu dispreț. Mi-ai turtit 
pălăria. Unde vezi tu miezu'? 

— Eu îl văd. Cine nu-l vede n-am ce-i face dacă atâta 
îl duce mintea. Află că fetele de pe la noi sunt leac pentru 


rană, ca s-o ştii şi pă asta... 

— Adică? îl întrerupse lunganul. Adică sunt cam...? 

— Fetele de pe Ampoi? se zbârli Gogoaşă. Află că n- 
ai nimerit-o. La noi dacă tăinuieşti cu o fată, abia după 
doi ani te pofteşte în fața porții de la uliţă. După alți 
patru ani greu te primeşte în ogradă şi abia la adânci 
pătrânețţi te lasă cum vrea Dumnezeu. 

— Păi, dacă e aşa, ce rost are să mai pomenim 
despre ele? se posomori Cotae. 

— Nu totdeauna, răspunse mărunțelul cam strâns 
cu uşa. Când o ceri de nevastă se schimbă chestia. Vrea 
şi Dumnezeu mai iute. 

Se ciorovăiră o vreme, apoi cântară din nou cântecul 
cu oltencele, fiindcă cel început de Gogoaşă arăta fără 
noimă. Un lucru era sigur: pe toți trei îi cam prinsese 
dorul de ţară. Târziu după miezul nopţii, când uşa se 
închise în urma cavalerilor şi a scutierilor, Ileana Bethlen 
rămase pe întuneric şi simți brusc apăsarea singurătăţii. 
Plânse pentru prima oară după mulți ani. Un plâns 
domol, fără suspine, fără hohote. Lacrimile o mângâiară 
şi o înviorară ca ploaia cuminte ce cade binecuvântată 
asupra pământului însetat. 


Capitolul 15 


Padişahul Murad se simţea ceva mai bine după băile 
cu sare şi fân pregătite de medicul său florentin. În zori, 
ieşi la plimbare prin imensa grădină a palatului imperial. 
Pe la răscrucile dese ale aleilor întâlnea oşteni albi ori 
smoliți la făptură, voinici şi tineri. Aceştia atingeau 
pământul cu frunţile de îndată ce-i auzeau paşii. Zilele de 
la sfârşitul lunii septembrie erau calme, plăcute, cu soare 
potolit. Frunzele copacilor, îngălbenite de vreme sau 
roşcate, aveau încă strălucire, dar nu acea tinerească 
frăgezime a primăverii, ci alta, mai palidă. Nervurile 


frunzelor, atât de elastice cu luni în urmă, arătau acum 
băţoase. În faţa vântului de toamnă, frunzele cântau altfel 
decât la vreme de primăvară. Mai sec, mai uscat, mai 
solemn. Acolo unde aleile erau largi, unde nisipul se 
măcinase peste vară, vântul ridica uneori rotocoale de 
praf, ca un semnal prevestitor de stricarea timpului. În 
chioşcul său preferat cu podelele acoperite de covoare 
moi, o tânără femeie, al cărei chip ascuns sub obişnuitul 
voal se ghicea la fel de minunat ca şi trupul, pregătise 
cele de cuviință pentru gustarea de dimineaţă a măritului 
padişah. Ispitit doar o clipă de gesturile ei delicate, de 
unduirile corpului, Murad îi atinse brațul şi-i dezveli fața. 
Femeia încremeni, fericită că strălucitorul sultan o 
observase. Dar el îşi retrase mâna uscată cam prea de 
timpuriu. Vechea tuse îl încercă, la fel de rea. Privi ceaiul. 
Uitase de femeie. Apoi uită şi de ceai. 

„Allah a rânduit slab rosturile vieţii”, gândi Murad, 
observându-i pe Ali şi Ibrahim. 

Aceştia veneau spre el cu sprinteneala tinereţii ce se 
putea citi în fiecare mişcare a lor. Padişahul uită din nou 
la ce reflectase cu o clipă înainte. Le făcu un semn 
poruncitor să se aşeze la mica gustare. Tinerii demnitari 
înfulecau cu poftă. El sorbi doar din ceaiul amărui. 

„Allah a fost un mare nătărău! îşi aminti el. Cu un 
singur gest pot curma viaţa şi tinerețea acestor oameni, 
însă mie nu sunt în stare să-mi dăruiesc puțină vlagă.” 

Femeia revenise. Îi servea la fel de sprintenă, la fel de 
atrăgătoare. Murad observă cum privirile celor doi sfetnici 
se opresc asupra ei cu vădit interes. Făcu un gest a 
lehamite. 

— V-aţi gândit cum îi răspundem ghiaurului Mircea? 
întrebă aspru. 

— Ne-am gândit, strălucitorule! răspunse Ibrahim. 
Acum nu-l putem lovi cu oşti. În Asia războiul merge mai 
slab decât ne-am aşteptat. Greu am putea ridica o oaste 
mare... 

— Fleacuri! Prostii! îl repezi padişahul. Tara 


Românească nu-i un imperiu. Noi avem oşti care să le 
întreacă pe ale ghiaurului de douăzeci de ori. Nu v-am 
chemat aici să vă văitați. O ştafetă mi-a adus ştirea că 
răscoalele din Asia au fost înăbuşite în sânge. Acum e 
linişte acolo. Putem retrage din Asia cincizeci-şaizeci de 
mii de oşteni şi asta ar fi doar jumătate din ce avem 
acolo. 

— Strălucitorule, vestea ne bucură! interveni marele 
vizir. Dar să nu uităm că ghiaurii lui Mircea nu sunt 
singuri. Oştile Ungariei îi vor sprijini la caz de nevoie. 

— Nici asta nu mă opreşte, îl ţintui cu privirea. 
Acum se apropie vremea iernatului. Spre miazănoapte, 
curând va începe timpul rău, cu ploi şi cu frig. lată ce ne 
face să amânăm lupta până la primăvara viitoare. 

— Mărite padişah, se amestecă Ibrahim. Oare am 
folosit noi tot ce ne trebuie, tot ce se cuvine în privința 
ghiaurului Mircea? 

— Nu înțeleg. 

— Mă gândeam la tratative. Poate că domnul Ţării 
Româneşti e destul de speriat de îndrăzneala avută şi e 
gata să se supună imperiului. 

— Te crezusem înțelept, Ibrahim. După tot ce ne-a 
făcut în Dobrogea, după cum şi-a întins oştile de-a lungul 
Dunării, arată el a fi speriat? 

— Totuşi, ghiaurul ne-a dat semne de bunăvoință. 
Din scrisoarea lui am înţeles că e gata să ne facă înlesniri 
asupra mărfurilor româneşti, iar în următoarele 
săptămâni îi va elibera pe achingiii care au căzut robi la 
el. Cine ar slobozi cinci mii de robi? Noi i-am tăia până la 
ultimul, dacă nu ne-ar fi de folos. Cred că e bine să 
ducem tratative cu Mircea şi să-i aflăm gândurile. Vă 
închipuiți ce ar însemna să-l atragem pe ghiaur de partea 
noastră? Am avea drum liber către miazănoapte până 
dincolo de Carpaţi. Oştile lui împreună cu ale imperiului 
pot lovi Transilvania, Moldova şi chiar regatul Ungariei. 
Chilia şi Cetatea albă ar intra în stăpânirea măritului 
padişah. Oare nu merită să încercăm? 


— Şi ce-i oferim ghiaurului? deveni Murad mai atent. 

— Ajung şi la asta îndată. Mircea nu cred că are 
treizeci de mii de oşteni, dar douăzeci cu siguranţă. 
Pentru a-l înfrunta, ne trebuie şi nouă tot vreo douăzeci 
de mii. Pierderile pot fi mari. De ne vom învoi cu Mircea, 
avem drum deschis către miazănoapte. Unindu-ne oştile 
cu ale lui, putem ataca prin surprindere atât Moldova, cât 
şi Transilvania. Asta îi oferim ghiaurului. Va fi domn 
peste toată țara românilor de la Dunăre până la granița 
cu ungurii şi polonii, de la părțile tătarilor până la apa 
Tisei. Lângă el vor sta oştile noastre. De fapt, noi vom fi 
stăpânii. Şi în loc să-l avem pe ghiaur ca duşman, el 
poate deveni un bun slujitor al imperiului. Aş mai adăuga 
că Mircea se arată ca un om deosebit. Ne-a luat Dobrogea 
într-o campanie de numai trei zile. Îndată după asta, 
oştile lui au intrat în Banatul Severinului strigând: 
„Trăiască regele Sigismund de Luxemburg! Trăiască 
marele voievod Mircea! Moarte păgânilor!” Banatul 
Severinului care a fost cu ani în urmă al domnilor din 
Tara Românească, a ieşit de sub puterea coroanei 
Ungariei, chiar dacă a rămas în titlul ei de suzerană. 
Mircea e atât de înțelept, de viclean, încât a ocupat 
Banatul fără luptă. Ba, mai mult: regele Ungariei a fost 
nevoit a se preface că i-l dăruieşte ca unui prieten. lată 
faptele noi, aflate de iscoadele noastre la Buda. Acum e 
momentul să-i arătăm ghiaurului prietenia noastră. În 
primăvară poate că va îndrăzni şi mai mult. lar de va 
trece încă o vreme, tare mi-e teamă că prietenia cu noi 
nu-l va interesa. Cred că Mircea ţinteşte departe. 

— Şi dacă va respinge tratativele cu noi? 

— Îl vom lovi altfel. Acum câteva zile a venit la mine 
prințul ghiaur Vlad. 

— Ăsta cine mai e? 

— Fiul lui Dan-voievod, fostul domn al Ţării 
Româneşti. Vlad a venit la noi cu rugămintea să-l ajutăm 
împotriva unchiului său Mircea. 

— Prostii! Unul ca el găsim oricând. Cui foloseşte un 


om care cere? 

— Asta i-am spus-o şi eu la început. Însă, mărite 
padişah, ghiaurul nu-i chiar atât de lipsit de puteri pe cât 
am crezut. El susține că va găsi sprijin la câțiva dintre 
boierii Ţării Româneşti. 

— La câțiva? pufni Murad cu dispreț. Să le ceară lor 
ajutor, nu nouă. 

— O va face. Oameni de-ai săi se vor strecura în 
Tara Românească pentru a-i căuta pe boierii credincioşi 
lui. La vremea potrivită, aceştia pot ridica o răscoală. 

— Asta-i altceva, grăi Murad cu vădit interes. La caz 
de răscoală, ne vor trebui puține oşti pentru a-l dobori pe 
Mircea. 

— Aşa crede şi Vlad. El speră să ia coroana Ţării 
Româneşti doar cu două-trei mii de achingii. 

— Şi ce promite în schimb? 

— Supunere. 

— Tu îl crezi? 

— Nu. 

— Nici eu. Dar asta are puţină însemnătate. 
Principalul e o răscoală acolo. Dacă ghiaurii se încaieră 
între ei, noi vom fi primii în cetatea Argeşului. Să-i spui 
că la momentul potrivit va primi ajutorul garnizoanei 
noastre din Tirnova! 

— Strălucitorule! se înclină Ibrahim. Îi voi spune, 
însă mi-aş îngădui să o fac mai târziu. Întâi să încercăm o 
solie la curtea lui Mircea. 

— Da, uitasem. Prințul Vlad să aştepte. Să pregăteşti 
solia pentru tratative! 

— E pregătită, râse Ibrahim. Măritul Ali-paşa şi cu 
mine ne-am ocupat de asta. În două zile poate porni la 
drum. 

— Cine va fi conducătorul soliei? 

— Eu. 

Murad îl privi cu plăcere. Era limpede că are un 
sfetnic înțelept şi harnic, iar asta i se datora marelui vizir. 

— Pe Vlad să-l trimiți la mine! îi porunci Ali lui 


Ibrahim. Îi voi da locuință şi bani. Îi arătăm prietenie şi 
sprijin fiindcă nu se ştie ce aduce viitorul. 


* 


În timp ce la palatul imperial se pregăteau noile 
relații, bune sau rele, cu Ţara Românească, Suhar-paşa, 
îngrozit de rapiditatea cu care trec zilele, încerca mereu 
alte soluții pentru prinderea Nufărului Alb. Padişahul îi 
dăduse termen până la jumătatea lui octombrie. Din 
păcate, toate încercările sale rămăseseră fără folos. 
Răgazul de timp devenea din ce în ce mai scurt. Şeful 
poliției imperiale avea două alternative: să-l găsească pe 
Nufăr printr-un mare noroc sau să-şi pregătească, în 
mare taină, fuga la Genova. El îşi transportase acolo, de-a 
lungul timpului, aproape întreaga avere. Îi era teamă de o 
nouă întâlnire cu sultanul. Boala îl înrăise pe Murad, 
încât ajunsese să cheme călăul într-o toană de moment. 
Cu el niciodată nu putea fi sigur de viața sa. 

Fără a şti ce gândesc Ali, Ibrahim şi Murad, Suhar- 
paşa ajunsese să-l bănuiască pe Fareddin tot prin logică. 
Oamenii săi îl urmăreau pas cu pas. Suhar îşi amintise 
de iscusitul Enver. Acesta fusese cu ani în urmă unul 
dintre cei mai străluciți slujitori ai poliției imperiale. Dar 
căzuse în dizgrația lui Sabahaddin şi, de teamă, fugise la 
Sofia. Acum, Enver se afla în fața lui Suhar. Şeful poliției 
îl cântări din priviri. Enver era înalt, gras şi moale în 
mişcări. Numai ochii săi scânteietori arătau agerime. 

— Crezi că-l vei găsi pe Nufăr? 

— Cred, strălucitorule! se înclină Enver. Mi-aţi 
arătat bănuielile voastre asupra lui Fareddin şi mi se pare 
că suntem pe urma cea bună. 

— Să nu uiţi că Fareddin e un înalt demnitar al 
curții imperiale şi rudă a măritului padişah. Orice 
greşeală te poate costa viața şi nu am cum să te scap. 

— Nu uit, strălucitorule. Din păcate, ce ați făcut 
până acum nu a fost bine. Prea mulți oameni pe urmele 


lui. Există pericolul ca unul dintre ei să-i şoptească o 
vorbă aşteptându-se la bună răsplată. Sau se poate 
întâmpla ca el să observe că e urmărit. 

— Şi ce propui? 

— Să retrageţi toţi oamenii din jurul lui Fareddin. Îl 
voi pândi singur. Dacă el e omul Nufărului Alb, nu are 
cum să-mi scape. Folosesc metodele mele. 

Şeful poliției imperiale nu avea de ales. Până acum, 
slujitorii săi orbecăiseră în dezlegarea misterului ce-l 
înconjura pe Nufăr. 

— Fie! aprobă Suhar-paşa. 

— Mulţumesc, dar nu-i totul! Pe lângă prețul care s- 
a pus pe viața Nufărului Alb, vreau încă pe atât. 

— Vei primi. 

— Apoi, am nevoie de împuterniciri. 

— Nu înțeleg. 

Enver zâmbi şi continuă sigur pe el. Atât de sigur, 
încât îl contamină şi pe Suhar. 

— Strălucitorule, după cum vedeți, pornesc de unul 
singur în căutarea Nufărului. Însă eu nu am o numire 
oficială şi nici nu doresc aşa ceva. Cu cât voi fi mai 
neştiut, cu atât mai bine. Totuşi, în cazul că dau de o 
urmă sau chiar peste omul nostru, poate că voi avea 
nevoie de sprijin grabnic. La o astfel de situaţie e bine să 
mă pot bizui pe o împuternicire dată de strălucirea- 
voastră. O împuternicire ce mă va face ascultat de oricine. 

— Cum vrei să sune ea? 

— Simplu. Doar câteva cuvinte: 


Purtătorul acestei împuterniciri va fi ascultat şi 
sprijinit de orice slujitor sau supus al imperiului. 

Şeful poliției imperiale, 

Suhar-paşa 


Apoi, strălucitorule, întăriți împuternicirea şi cu 
sigiliul vostru. 
Enver părăsi palatul înaltului demnitar şi se pierdu 


curând în mulțimea de pe străzi, convins că va da de 
Nufărul Alb. El ştia bine ce are de făcut. Chibzuise 
temeinic şi observase că tocmai drumul cel bun fusese 
ignorat de Suhar şi de oamenii acestuia. 

Noaptea de sfârşit de septembrie căzuse blândă 
asupra oraşului Adrianopole. Prin case, luminile se 
stingeau pe rând. Pe străzi trecătorii deveneau tot mai 
rari odată cu apropierea miezului nopții. Luna ieşea din 
vreme în vreme printre norii ce amenințau a ploaie. Aerul 
era greu. Vântul se potolise. Întreaga natură parcă îşi 
reținea respirația, aşteptând primele picături de ploaie. 
Dar aceasta întârzia să vină. Un bărbat înalt, cu pălăria 
trasă mult pe frunte, înfăşurat într-o pelerină uşoară, 
străbătu câteva străzi cu pasul omului grăbit spre 
locuința sa. După straie, aducea a armean. Necunoscutul 
intră pe o stradă lăturalnică şi îşi continuă drumul de-a 
lungul unui zid care împrejmuia grădina slăvitului paşă 
Fareddin, cel ce se trăgea din numeroasa şi strălucitoarea 
familie a padişahului. Luna ieşise dintre nori. Bărbatul 
privi iute împrejur. Apoi aşteptă preț de un minut sau 
două. Din nou luna se pierdu sub perdeaua deasă a 
norilor. Presupusul armean prinse cu degetele muchia 
zidului, făcu un salt uşor şi sări în grădină. Ghemuit 
lângă baza de jos a zidului, nocturnul vizitator trase cu 
urechea. Liniştea era desăvârşită. Adăpostit de tufe şi 
arbori, porni spre casa ce se vedea în depărtare ca o pată 
imensă. Călca atât de uşor, încât nici un sunet nu răzbea 
de sub încălțările sale. Ajunse curând lângă zidul casei. 
Alături era un platan frumos, ale cărui crengi atingeau 
pereții. Deasupra se vedea un balcon. La câţiva paşi de 
nocturnul vizitator se afla o uşă. Omul duse mâna la 
buzunar, scoase o cheie şi o deschise. Aerul călduț îl 
învălui într-o clipă. Nişte scări de piatră duceau către 
etaj. Bărbatul părea să cunoască bine drumul acela, 
fiindcă porni să urce cu siguranța celui ce a trecut adesea 
pe acolo. În partea aceea a palatului, totul părea 
încremenit. Ajunse într-un hol mare, cu o seamă de uşi 


laterale şi un coridor larg ce ducea undeva către inima 
clădirii. Pe la jumătatea coridorului un sfeşnic încărcat cu 
lumânări de ceară alunga întunericul din jur. Alături de 
sfeşnic, două străji tăinuiau domol între ele. Sunetul 
glasurilor ajungea până la nocturnul vizitator ca un 
bâzâit slab. Spre stânga se aflau alte trei uşi. Două mai 
înalte, mascate de nişte draperii, după moda bizantină, 
iar a treia scundă, destinată poate slujitorilor. Ascuns de 
întunericul holului, omul se apropie de uşa din mijloc, 
intră după draperii şi deschise. În odaie ardea o singură 
lumânare. Îmbrăcat în cămaşă de noapte şi cu o boneţică 
de lână pe cap, Fareddin părea un bătrân liniştit, 
cuminte, fără griji, preocupat doar să-şi facă obişnuitele 
pregătiri în vederea odihnei. 

— Te-a văzut cineva? întrebă îngrijorat. 

— Nu. 

La un semn al gazdei, oaspetele îşi trase un scaun 
lângă pat. Apoi în mâna lui apăru o pungă. Fareddin o 
luă cu un gest de nerăbdare pe care nu şi-l putuse 
înfrâna. Un pumn de pietre preţioase căzu pe aşternutul 
înaltului demnitar. Scânteierea frumoaselor bijuterii îl 
încremeni preț de câteva minute. Fareddin le trecu 
printre degete, le jucă în palmă, luă câte una pe rând şi o 
privi în zarea luminii. Toate erau fără cusur. 

— Ce preţ au? se dezmetici. 

— În bani, sau în ce-ţi voi cere? zâmbi Nufărul Alb. 

— În bani. 

— Şase mii de ducați venețieni. 

— Cred că eşti foarte bogat, îl privi cu admiraţie 
fățişă. În ultimii doi ani, mi-ai adus preţ de nouăzeci de 
mii de ducați. 

— O nimica toată față de cât vei primi în viitor. 

— Oare e bine să continuăm? întrebă Fareddin din 
nou îngrijorat. Ce-ar fi să ne mulțumim cu cât a fost până 
acum? Simt că în jurul meu se strânge un cerc nevăzut. 
Oamenii lui Suhar mă pândesc. Ce-i drept, mulți dintre 
slujitorii lui lucrează în taină şi pentru mine, însă mi-e 


teamă. Suhar mă bănuieşte. Dar a mă pâri padişahului 
fără dovezi înseamnă să-şi piardă căpățâna. Acum două 
zile, şeful poliției imperiale l-a adus în Adrianopole pe 
renumitul Enver, cel ce a fost cândva primul slujitor al lui 
Sabahaddin. Enver e viclean şi iscusit în urmăriri. Mi-e 
teamă de el. 

— Aşa a fost şi cu Ben-Din, râse Nufărul Alb. Voi lua 
măsuri ca bănuielile să cadă în altă parte. 

— Asta mă linişteşte, dar nu de tot. Azi-dimineaţă 
Suhar a tăinuit multă vreme cu Enver. Şi i-a dat acestuia 
chiar o împuternicire. Secretarul lui Suhar e omul meu de 
încredere. Prin el aflu tot ce se petrece. 

— Nu-ţi face griji! Unde locuieşte Enver acum? 

— Spre norocul nostru, secretarul lui Suhar îi 
cunoaşte locuința. Ştii unde e prăvălia de covoare, 
bijuterii şi mirodenii a armeanului Aram? 

— Adică a mea, râse Nufărul. 

— Aşa este, zâmbi Fareddin la rândul său. A treia 
casă de la prăvălia ta către marginea oraşului e a lui 
Enver. 

— Acum poţi să fii liniştit, îl asigură musafirul. Ce 
ştiri îmi dai? 

— Sabahaddin a părăsit Sabaha în mare taină. De 
câteva zile e aici, în Adrianopole. 

— În ce scop? 

— Nu ştiu. Poate că încearcă, prin neamurile sale, să 
capete iertarea lui Murad. Sabaha e un sat prăpădit, 
nepotrivit unui înalt demnitar. 

— Altceva? 

— În Asia, răscoalele au fost înăbuşite. Padişahul a 
primit de acolo câteva ştafete. 

— Asta am aflat şi eu. 

Fareddin îl privi uimit doar o clipă, apoi continuă: 

— Dar ce nu ştii sunt tratativele secrete ce s-au 
purtat acum două săptămâni între sultan şi Vladislav de 
Anjou, fiul fostului rege al Ungariei Carol de Anjou, zis cel 
Mic. 


— Ce doreşte Vladislav? 

— Coroana Ungariei, prin asasinarea lui Sigismund 
de Luxemburg. El a cerut o seamă de oşti care să-l ajute 
în această încercare. 

Nufărul zâmbi neîncrezător. 

— Oştile voastre nu au pe unde să treacă spre 
regatul Ungariei. Granița Dunării e straşnic apărată de 
domnul Ţării Româneşti. Prin țaratul lui Strațimir nu 
răzbiți fără luptă. Țara lui Vuk Brancovici, ținutul Zetei, 
Serbia şi Bosnia vă stau împotrivă. Nu văd cum aţi zbura 
peste ele. 

— Ştiu, râse Fareddin. Patru mii de oşteni ai 
imperiului nostru au plecat pe corăbii spre insula Corfu, 
aflată în stăpânirea Angevinilor. Corăbiile vor urca pe 
Marea Adriatică până mai sus de Raguza şi vor intra prin 
ținutul Croaţiei, care face parte din Ungaria. 

— Ce-mi spui mi se pare o neghiobie. Chiar dacă 
lovesc prin surprindere, ce pot face patru mii de oşteni? 
Sigismund are oşti mari. 

— Vladislav de Anjou dispune şi el de o mie. 

— Puțin. 

— Aş zice că nu prea. Dacă Sigismund piere 
asasinat, nobilii Ungariei credincioşi lui Vladislav îşi vor 
uni oştile cu ale acestuia. Poate că nici nu va fi nevoie să 
lupte, ci de un simplu marş către Buda. 

— Cine îl va ucide pe Sigismund? 

— Asta nu ştiu, dar cunosc data şi arma. Data va fi 
la douăzeci octombrie. Arma, o otravă puternică. La 
douăzeci octombrie, oştile padişahului şi ale lui Vladislav 
vor debarca acolo unde Croaţia şi Bosnia fac frontieră 
comună. 

— Şi ce oferă Vladislav în caz de reuşită? 

— Întregul ţinut al Croaţiei. Îţi închipui că pentru 
padişah interesul e mare. A dispune de oşti în Croaţia 
înseamnă să amenințe toate țările balcanice din două 
părți. 


Trecuse o zi. Enver se instalase în noua locuinţă din 
cartierul comercial al oraşului. De fapt, el dorea să treacă 
drept negustor. Casa dăruită de Suhar cuprindea puţine 
odăi şi o grădină în paragină, semn că acolo de multă 
vreme lipsise un gospodar. Înnoptase. Singuraticul bărbat 
şedea într-un jilt. Pe o măsuţă de lângă el se aflau ceva 
unelte de scris. 

„Cred că aici sunt pe drumul cel bun, gândi Enver. 
După câte am aflat de la Suhar, toate drumurile duc spre 
Fareddin. Acesta e şiret. Oamenii lui Suhar îl urmăresc 
de câteva luni, dar nu au aflat nimic. Nimic, fiindcă 
nimeni nu s-a gândit la ce trebuie. Întâlnirile din oraş ale 
lui Fareddin au stat sub observaţie. Însă nimeni din cei 
cu care a vorbit nu cade sub bănuiala că ar fi Nufărul 
Alb. Deci, undeva e o greşeală. E limpede ca lumina zilei 
că bătrânul demnitar nu în oraş se întâlneşte cu Nufărul. 
Fareddin e prea isteț ca să-l cred în stare de o nerozie. El 
nu-i un om de rând, care poate trece neobservat. Cred că 
pe Nufăr îl primeşte în palatul său. Dacă Nufărul a aflat o 
seamă de secrete ale palatului imperial, e clar că se văd 
destul de des. La lumina zilei nu-i convenabil pentru ei, 
fiindcă desele întâlniri nu pot rămâne ascunse. Apoi, 
Fareddin, cu bătrânețea lui, greu s-ar încumeta să iasă în 
oraş la vreme de noapte. Asta înseamnă că îl caută 
Nufărul pe el, dar nu prin uşile din față ale palatului. 
Dacă aş fi eu faimosul Nufăr, pe unde m-aş strecura în 
locuinţa lui Fareddin? Cred că numai prin grădină. La 
noapte şi în viitoarele nopți voi sta de pază în grădina 
bătrânului demnitar. lată la ce nu s-au gândit oamenii lui 
Suhar-paşa.” 

Mai zăbovi o vreme, apoi părăsi locuinţa şi se pierdu 
în întunericul nopţii. Peste Adrianopole stăruiau aceiaşi 
nori cu semne de ploaie. Aproape de ziuă începu să bată 
vântul. Cerul se înviora treptat. Enver reveni acasă 
aproape la îngânarea întunericului cu primele semne de 


lumină ale dimineţii. Deschise uşa de la intrare şi orbecăi 
pe coridor către încăperea de odihnă. Prin ferestre se 
furişa în dormitor o lumină plumburie, încă fără puteri, 
ce dădea obiectelor contururi ciudate. Enver tresări. O 
umbră trecuse pe la spatele său către uşă. Duse mâna la 
cuțit. 

— Enver! se auzi o voce. Te puteam lovi de când ai 
intrat, însă asta nu e firea mea. De fapt, chiar şi pe cei 
mai răi duşmani i-am atacat numai din față. Ştii să 
foloseşti un cuţit? 

— Ştiu. Dar cine eşti? 

— Nufărul Alb. Mă cauţi şi iată că am venit la 
întâlnire. Tu lucrezi pentru bani, Enver. Eu pentru ceva 
mult mai înalt. Să te aperi, fiindcă unul dintre noi nu va 
ieşi viu de aici. 

Departe de a fi un fricos, omul lui Suhar privi 
insistent spre uşă. Ochii săi se obişnuiră curând cu slaba 
lumină a odăii. Totuşi, fața Nufărului încă nu se vedea 
limpede. Observă destul de vag un bărbat înalt cu o față 
parcă ovală. Enver strânse mânerul cuțitului în dreapta, 
iar cu stânga prinse marginea măsuței pe care mai 
stăruiau încă uneltele sale de scris. Măsuţa zbură prin 
aer ca un proiectil şi se izbi în uşă. Nufărul Alb sărise 
într-o parte la timp. Mişcările celor doi luptâtori erau 
nespus de încete. Amândoi îşi pregăteau atacurile cu 
multă finețe. Loveau rar, cu încercări înşelătoare. Odată 
cu trecerea timpului, lumina încăperii căpăta strălucire. 
Parcă începuse a bate în argintiu. Stăpânul casei îl 
înghesui pe Nufăr într-un colț al odăii. Manevrase mult 
pentru a-l atrage acolo. Cuţitul său străluci o clipă prin 
aer şi lovi cu toată puterea. Nufărul nu avea loc să facă 
un salt convenabil, dar se răsuci scurt asemenea unui 
toreador. Enver scăpă un țipăt. Făcu vreo câțiva paşi 
parcă beat. Se poticni. Alunecă domol pe lângă perete. 
Cuţitul Nufărului i se împlântase în piept. Ochii săi 
deveniră mari, miraţi, iar în lumina ce căpătase puteri 
observă fața adversarului şi avu o ultimă tresărire. Parcă 


îi era cunoscută. Parcă îi amintea ceva. Nufărul se aplecă 
asupra lui Enver şi-i scotoci buzunarele. Împuternicirea 
dată acestuia de Suhar ieşi la iveală. Câteva minute mai 
târziu, un bărbat ce aducea a negustor închise uşa casei, 
străbătu grădina, ieşi în stradă şi trecu nepăsător pe 
lângă prăvălia de covoare, bijuterii şi mirodenii a 
armeanului Aram. Prin cartierul comercial al oraşului, 
trecătorii se înmulțeau odată cu limpezimea din zori. 

Enver deschise ochii. Puterile îl părăseau iute. Mâna 
lui întâlni uneltele de scris răspândite pe duşumea. Intui 
că mai are puțin de trăit. Era nevoie să se grăbească. 

Pe la prânz, unul dintre subalternii lui Suhar intră 
în cabinetul acestuia şi-i întinse o bucată de pergament. 

— Ce-i asta, întrebă şeful poliției imperiale. 

— Strălucitorule! se înclină omul. M-ai trimis să-l 
aduc pe Enver, dar el e mort. L-am găsit înjunghiat. 

Suhar rămase o vreme pe gânduri. Când îşi reveni, îl 
concedie pe slujitor cu un gest aspru. Apoi îşi aminti de 
scrisoare. 

Nufărul Alb poartă în deget un ghiul pe care e 
gravată o frunză. 

Scârbit, Suhar îndepărtă scrisoarea cu dosul palmei. 
Oraşul Adrianopole număra prea mulți oameni. El nu mai 
avea curajul să caute acul în carul cu fân. Termenul dat 
de padişah pentru prinderea faimosului duşman devenise 
mult prea scurt. Şi poate că omul căutat nici nu locuia în 
oraş. Zâmbi. Slujitorii săi au acum un indiciu clar. Primul 
după atîtea luni. Ticălosul de Enver, care s-a lăsat ucis 
tocmai acum, l-a văzut pe Nufăr. Asta înseamnă că el e pe 
undeva pe aici. Îl rechemă pe slujitor, iar poruncile lui îl 
uimiră pe om. 


Spre seară, un bărbat înalt, armean după straie, 
poposi în cârciuma grecului Soridis. Acolo veneau adesea 
micii negustori de mărunțişuri să soarbă o cană cu vin, 


sau să pună la cale între ei cine ştie ce afaceri bănoase. 
Presupusul armean se aşeză la o masă lângă unul care se 
ocupa de vânzarea de mărgele, ghiuluri şi coliere ieftine 
din aramă. Cum nu-i lipseau banii, cumpără câteva 
podoabe lucrate grosolan, iar la preţ se tocmi fără 
pricepere. Măruntul negustor jubila. Obţinuse pentru 
prăpăditele obiecte de cinci ori mai mult. Cumpărătorul, 
poate niţel cherchelit, părea să fie un demn staroste al 
nătărăilor. Şi, culmea, după zâmbetul său ipocrit, cu 
siguranță credea că făcuse o afacere straşnică. 
Presupusul armean comandă băutură. La primul rând, 
client şi negustor închinară studiindu-se din priviri. La al 
doilea rând de căni vorbiră despre timpurile grele. La al 
treilea rând cântară domol o frumoasă melodie bizantină. 
La al patrulea, negustorul arăta cam înțepenit. 
Cumpărătorul se aplecă peste masă, clipi complice şi îi 
şopti ortacului de ocazie: 

— Ştii că luminatul Sabahaddin, fostul şef al poliţiei 
imperiale, a revenit pe ascuns la Adrianopole? 

— Era plecat? întrebă negustorul cu destul de puţin 
interes. Mamă, ce vin! Să ştii că vin ca la Soridis greu poți 
găsi în altă parte. Mai dai un rând? 

— Mai dau. Se şopteşte că Sabahaddin e Nufărul 
Alb. 

— Sfântă Născătoare! Glumeşti? 

— Îţi spun ce am auzit şi eu. 

Vinul lui Soridis era cu adevărat bun. Măruntul 
negustor ațipise. Când îşi reveni, constată cu mirare că 
armeanul plecase. Privi în jur şi îşi recunoscu o seamă de 
prieteni. Cana îi era plină ochi. Luă scaunul şi trecu la 
altă masă, lângă prietenii săi. Închinară împreună 
bucuroşi. Apoi, omul se aplecă mult peste masă şi le 
şopti: 

— Ştiţi că marele Sabahaddin s-a întors la 
Adrianopole în mare taină? 

— Era plecat? 

— Păi sigur că era plecat. Lumea vorbeşte că 


Sabahaddin e Nufărul Alb. 

Cel mai vârstnic dintre ei privi iute împrejur şi-i 
spuse încruntat: 

— Noi nu am auzit ce ai spus, iar tu nu ai vorbit 
nimic. O vorbă ca asta ne poate duce în fața călăului. Ce 
ne interesează pe noi ce fac ăi mari? 

Speriaţi, tăcură o vreme şi băură pe nerăsuflate. 
Totuşi pe la miezul nopţii, când printre mese cu tăvile 
încărcate, slujitorii lui Soridis parcă pluteau, cel puțin 
din unghiul de vedere al băutorilor, vestea făcuse ocolul 
cârciumii. A doua zi în zori, şoaptele se rostogoliră de colo 
până colo printre prăvălii şi tarabe, în cârciumi şi în case, 
iar ştirea, neînsemnată la început, crescuse şi se 
transformase într-o adevărată avalanşă. Puțin după 
căderea serii, gărzile padişahului îl arestară pe 
Sabahaddin sub învinuirea că părăsise fortăreața Sabaha 
fără încuviințare. Pentru sultan şi sfetnicii săi era limpede 
că Sabahaddin nu poate fi Nufărul Alb. Motive pledau 
destule în favoarea lui. Totuşi, o vagă bănuială stăruia în 
alt fel. Poate că avea legături cu faimosul duşman. Suhar 
şi Fareddin, foştii prieteni ai arestatului, îi luară 
apărarea, însă atât de ipocrit, încât cuvintele lor aduceau 
a acuzare. 

În vreme ce la palatul imperial numeroasele neamuri 
ale arestatului făceau presiuni asupra lui Murad, un 
călăreț ieşi din Adrianopole. La un astfel de ceas, puţini 
ar fi reuşit să părăsească oraşul. După cuviință, oştenii îl 
opriseră la una din porți. Dar omul avea o împuternicire 
semnată de Suhar-paşa. Călărețul tăie către miazănoapte 
şi se pierdu în desişurile întunericului. Pe încântătoarea 
vale a fluviului Marița, primele picături de ploaie vesteau 
schimbarea timpului. 

Nocturnul călăreț era Nufărul Alb. 

În Câmpia Bărăganului, primele zile ale lui 
octombrie se porniseră fierbinţi, cu soare mult. În zori, 
obişnuita ceață de la mijlocul toamnei întârzia peste 
păduri, printre crengile arborilor ca o imensă pânză de 
păianjen. Pe câmpuri se lipea la rasul pământului şi 
săruta iarba încă fragedă. Prin văi, curentul o mâna de la 
spate în caiere mari. 

Într-o dimineaţă, un călăreț străbătea Codrul Vlăsiei 
către lacul Snagovului. Deasupra apei, ceața îşi legăna 
şoldurile parcă aplecată spre un dans vesel. Călărețul 
rămase locului înmărmurit de admiraţie. Vechea 
mănăstire se vedea prin ceața subțiată ca un minunat 
trup de femeie sub voal. De-a lungul pădurii sunetele de 
toacă se îngânau în plăcute ecouri. Călătorul îşi îndemnă 
calul şi ajunse la porțile Snagovului în plin soare. 
Călugării, aplecaţi spre cele sfinte mai mult din pricina 
vârstei decât din convingeri, curățau cămările în vederea 
proviziilor pentru iarnă. Sima veghea la ceruitul 
strugurilor mari cât pruncul de o zi, sau la afumarea 
prunelor brumării aduse tocmai de pe dealurile Buzăului. 
Sfinția-sa pivnicerul rar înjura printre dinți, fiindcă 
butoaiele multe se cereau rostuite în pivnițe pe soiuri. 
Cuvioşii care îl ajutau la frumoasa îndeletnicire erau criță 
încă din zori şi numai o minune îi ținea pe picioarele 
damblagite de tăria vinului. Băuseră ei, ce-i drept, şi ceva 
must, însă osânda şi-o aflaseră la butoaiele cu vinuri 
vechi. O seamă de femei din satul Ciulinița veniseră cu 
noaptea-n cap să-şi sfințească dolofanele colive la 
mănăstire. Una mărunțică, slăbuță, cu mişcări de 
veveriță la vreme de primejdie, îi tot punea întrebări 
grăsunului Sima. Acesta, cu privirile evlavioase coborâte 
asupra ei cu atâta osârdie încât o despuiase numai prin 
puterea gândului, nu auzea întrebările. O privea lacom, 


grăitor, cu gura căscată de emoție. Pivnicerul îl strigă pe 
viteazul comandant al Snagovului, însă grăsunul era prea 
ocupat a o privi pe mărunțţică şi, în loc de răspuns, îşi 
dezveli dinţii albi într-un mârâit ca al cățelelor fătate când 
văd o primejdie pentru pui. 

Egumenul Lazăr îl primi pe oaspete în vechea 
sufragerie. 

— Aţi lipsit mult, îi zâmbi lui Staicu. 

— Aşa e, râse acesta. Când am plecat, viile abia 
dăduseră în pârg. Acum butoaiele intră în Sfânta 
Sfintelor. Ce mai e pe aici? 

— Toate cum le-aţi lăsat. Săptămâna trecută, 
prințesa Irina a fost prezentată la curtea de la Argeş. 
Măria-sa Mircea i-a dăruit vechiul castel din Târgovişte. 

— Deci a plecat de la noi? 

— Nu, nici vorbă. Se pare că îndrăgeşte mult castelul 
vostru. Acum ea duce tot greul acolo. Dimineaţa se scoală 
înaintea slujitorilor. A început pregătirile pentru iarnă. 

Comitele râse. Egumenul îl privi pe furiş. 

„A mai slăbit, gândi el. Încearcă să arate vesel, însă 
eu îi cunosc sufletul cernit. Se pare că viața noastră e 
croită destul de prost. O seamă de nătărăi cu inima 
uşoară sunt iubiți şi răsfățați de soartă. lar cel mai 
desăvârşit cavaler al timpului e un mare nefericit.” 

Staicu se ridică. 

— Plecaţi? 

— Da, sunt foarte grăbit. Azi trebuie să ajung la 
Argeş. Ah, era să uit! Ţi-am adus un mic suvenir. 

Egumenul privi împuternicirea dată de Suhar lui 
Enver şi râse la rândul său. 

— De la el? 

— Nu, nu chiar de la el, ci de la un om al lui Suhar, 
dar nu tocmai de bunăvoie. 

Lazăr o puse într-un sertar fără să-i treacă prin 
minte ce va însemna cândva această împuternicire. Ce rol 
va juca ea. 

— Măcar o gustare cu noi, încercă să-l rețină. 


— Asta, da. 

Spre seară, domnul Ţării Româneşti îl primi pe 
Nufărul Alb în cabinetul său. Doar măria-sa şi egumenul 
Lazăr ştiau cine-i faimosul cavaler despre care se 
scorniseră cântece şi legende atât la nordul Dunării, cât 
şi în sudul ei. În cabinetul de lucru al măriei-sale erau 
singuri. Se sărutară ca doi frați buni. Diferenţa de vârstă 
nu-i deosebea prea mult. Arătau la fel de înalți şi mlădioşi 
în mişcări. 

— Drace! râse vodă. Abia acum văd. Eşti plin de 
praf. Colbuit de la tălpi până-n creştet. Cu cât praf ai 
adunat pe tine se poate pune un strat de flori. Vrei să te 
schimbi şi să faci o baie? 

— Mai târziu, zâmbi oaspetele, contaminat de veselia 
fratelui. 

Ochii lui vodă băteau uşor către azuriu. Totdeauna 
erau aşa când îl încerca o mare bucurie. O şuviță de păr 
aspru îi căzuse pe frunte şi-i aducea un aer tineresc. 

— Staicule, eşti un om norocos. Dacă am face 
schimb, se pare că eu aş fi în câştig, continuă să râdă. 
Numele meu nu-i chiar atât de vestit ca al Nufărului Alb. 

Se opri brusc. Tânărul pălise. Vodă ştia ce-i în 
sufletul lui. Primise o scrisoare de la mănăstirea catolică 
a Siretului. Îi scrisese bătrâna doamnă Margareta, bunica 
fostei castelane din Prahova. 

— Ce veşti? schimbă vorba. 

— Mari, zâmbi Staicu. Turcii sunt din nou puternici. 
Răscoalele din Asia s-au domolit. 

— Mda! Oştile lor vor intra la iernat. Asta înseamnă 
că până la primăvară va fi linişte. Apoi vom vedea. Mai ai 
veşti? 

— Mai am. S-a pus la cale călcarea Ungariei cu oşti 
de achingii şi asasinarea lui Sigismund de Luxemburg. 

Îi povesti tot ce aflase de la Fareddin. Vodă îl ascultă 
uimit. 

— Ce crezi că trebuie să facem? 

— Îl înştiințăm pe regele Ungariei. 


— La asta mă gândeam şi eu. Din păcate, timpul e 
foarte scurt până la douăzeci octombrie. 

— Ştiu. Mâine în zori voi fi pe drum către Buda. Voi 
goni zi şi noapte. Oştile Ungariei trebuie să ajungă la 
vreme pe malul Mării Adriatice. 

— Da, da, spuse vodă îngândurat. Lupta pentru 
putere, pentru mărire, e năprasnică. Poate că totdeauna a 
fost şi va fi aşa. Acum vreo doi ani şi mai bine, Carol de 
Anjou era rege al Ungariei. S-au găsit oameni să-l 
asasineze. Fiul său, Vladislav de Anjou, încearcă să 
devină rege al Ungariei tot printr-un asasinat. Nu-i o 
răzbunare. Sigismund nu a fost amestecat în uciderea lui 
Carol. Da, nu-i o răzbunare, ci numai setea de mărire. O 
sete care nu cunoaşte margini. 

Mai tăinuiră o vreme. Vodă se feri să-i pună întrebări 
cu privire la plecarea Margaretei. Staicu îi fu 
recunoscător. Bănuia că domnul țării aflase. 


* 


Drumul care duce printre înălțimi către frumoasa 
mănăstire de la Siret era mărginit cu plopi falnici. Când 
adia vântul, vârfurile plopilor se aplecau grațioase şi 
cântau parcă o melodie voinicească. Zidurile mari, albe, 
ale mănăstirii se vedeau printre brazi ca nişte pete. 
Liniştea locului îndemna spre odihnă şi meditație. Alături 
de mănăstire, pe un tăpşan, se afla o casă la fel de albă, 
înconjurată pe trei părți de un cerdac de lemn lucrat în 
măiestrite cioplituri. În fața casei, printre rondurile cu 
flori bine întreținute, se afla o stupină. Vremea caldă nu 
alungase albinele la iernat. Bâzâitul lor calm aducea a 
sărbătoare. 

În cerdac, o femeie înaltă, al cărei păr blond bătea în 
alburiu, şedea lângă o măsuță. Pe creştet purta o bonetă 
albă, scrobită. Rochia lungă, neagră, din postav bun de 
Colonia, căpăta puțină veselie de la cochetul guleraş alb. 
Nu fața ei, încă frumoasă, arăta anii mulți, ci unele riduri 


ale gâtului, pe care bătrâna doamnă ştia să le ascundă cu 
pricepere. Alături de ea, cu o lucrătură de mână în poală, 
fosta castelană de la Prahova părea adâncită în gânduri. 

— Din tot ce mi-ai spus, îmi vine să cred că nu ştii 
ce vrei, vorbi aspru bătrâna doamnă. Îi găseşti lui Staicu 
o seamă de calități şi defecte. Îmi vorbeşti despre el când 
cu ochii strălucitori, ca o femeie îndrăgostită, când cu 
dispreț. L-ai părăsit fără nici un motiv. 

— Aflasem că mă înşală, bâigui Margareta. 

— Prostii! O simplă bănuială. Şi nu poţi vorbi mai 
tare? Parcă n-ai mâncat azi. De fapt, nici n-ai mâncat. De 
ce? 

— Nu mi-a fost foame. 

— Bine! De mâine mâncăm împreună. Am vorbit cu 
domnul Moldovei. Tatăl tău e făcut foc pe tine. L-am 
rugat să-i scrie lui Mircea pentru desfacerea căsătoriei, o 
privi pe furiş. Apoi te vom mărita cu unul dintre nepoții 
regelui Poloniei. Am şi pornit nişte tratative. 

— Dar nu vreau să mă mărit! strigă Margareta. 

— Atunci să ştii că domnul Moldovei te va trimite cu 
forța la castelul comitelui Staicu, o ameninţă cu viclenie. 

— Dacă asta e voinţa tatălui meu, mă supun, vorbi 
iute şi cu ochii strălucitori. 

„Oho, oho! gândi bătrâna doamnă. Privirile te 
trădează de la o poştă.” 

Apoi continuă mai îmbunată: 

— Toate femeile din neamul nostru, al Muşatinilor, 
au fost aprige. De multe ori şi-au sacrificat dragostea 
datorită firii lor neînduplecate. Tu îl iubeşti pe Staicu? 

— Poate, aşa puțin, răspunse Margareta cu glasul 
stins. 

— Măi fată, vorbeşte mai tare! Ştii că nu prea aud 
bine. Ce te bâţâi aşa? Îl iubeşti, sau nu? 

— Bunică dragă! se aruncă ea la pieptul bătrânei 
doamne. Când am plecat de la el, încă nu ştiam. Abia 
acum ştiu. Cred că-l iubesc de mult. Însă e de mirare, 
fiindcă el nu-i aşa cum am visat. 


— Staicu te iubeşte? 

— Asta nu ştiu. La despărțire mi-am dat seama că 
plecarea mea înseamnă pentru el o mare lovitură. 
Zâmbea. Nu mi-a făcut nici un reproş. E prea mândru şi 
ascunde totul sub un zâmbet aparent vesel. Poate că am 
însemnat ceva pentru el. Totuşi, desele lui absenţe de la 
castel mă îndemnau să cred şi altceva. 

— Prostii! Bărbaţii pentru asta sunt făcuți. Să alerge. 
Nu uita că Staicu e al doilea bărbat al Ţării Româneşti. 
Mircea are nevoie de el. 

— Dacă e aşa de ce nu mi-a spus nimic? 

— Fiindcă treburile țării sunt una, iar nevasta alta. 
Nu le poți amesteca laolaltă. 


În dimineața zilei de treisprezece octombrie, 
Sigismund de Luxemburg se întreținea cu sfetnicul şi 
prietenul său Nicolae de Gara. Discutară o vreme despre 
vânătoarea la care luaseră parte amândoi. Târziu, regele 
întrebă mirat: 

— Ce motiv l-a reținut oare pe prințul Vlad să dea 
curs invitației noastre? 

— Poate că primirea pe care i-am făcut-o 
raguzanului şi promisiunile destul de vagi nu l-au 
încurajat pe valah, ridică din umeri tânărul Gara. 

Ar fi vrut să mai spună ceva, dar îşi luă seama. 
Secretarul regelui intră în cabinet. 

— Ce doreşti, domnule? întrebă Sigismund iritat de 
întreruperea conversațţiei. 

— Maiestate, un sol valah cere să fie primit. E trimis 
al voievodului Mircea. Omul pare frânt de oboseală şi 
spune că e ceva atât de însemnat, încât nu suferă nici o 
amânare. 

— Un sol al Ţării Româneşti? Adu-l, domnule! 

— Te pomeneşti că Țara Românească a fost atacată 
de turci, grăi regele, când uşa se închise în urma 


secretarului. 

— Mă îndoiesc de asta. Cine face război acum, când 
oştile se pregătesc de iernat? 

Secretarul reveni curând cu trimisul voievodului 
Mircea. Sigismund îl privi pe valah cu atenție. Fața 
acestuia, neîngrijită, palidă, praful de pe haine şi cizmele 
acoperite de noroi uscat îl convinseră că omul venise în 
mare grabă. 

— Mi se pare că vă cunosc, domnule... domnule... 

— Staicu, măria-ta. Sunt prințul Staicu, fratele 
măriei-sale Mircea. 

— Aha! îşi aminti regele cu neplăcere. Îmi aduceţi 
veşti? 

— Da, dar cerusem o audiență numai cu voi, măria- 
ta. Îi purtăm întregul nostru respect domnului Nicolae de 
Gara, însă mi s-a poruncit... 

— Puteţi să vorbiţi, îl întrerupse Sigismund aspru. 
Noi nu avem secrete pe care să le ascundem de el. Cred 
că aduceți o scrisoare a stăpânului vostru. 

Staicu i-o întinse lui Nicolae de Gara, iar acesta o 
trecu în mâna suveranului. 

De la primele rânduri, pe fața regelui apăru o 
paloare neobişnuită. Când isprăvi lectura îi făcu semn 
comitelui să se aşeze, spre uimirea lui Gara. 

— Nu, nu acolo! Veniţi mai aproape, domnule! După 
data scrisorii şi ziua sosirii voastre aici, e de mirare că ați 
făcut un drum atât de lung doar în câteva zile. Nu cunosc 
un călăreț în stare de o asemenea ispravă. Ştiţi conţinutul 
scrisorii? 

— Îl cunosc, măria-ta, zâmbi Staicu în timp ce-şi 
aşeza un scaun. 

— Mai aveți ceva de adăugat? întrebă cu o voce 
neobişnuit de joasă. 

Staicu nu-i răspunse. Adormise din clipa în care se 
aşezase pe scaun. Gonise zi şi noapte fără pic de răgaz. 
Numai unul ca el putuse rezista la un astfel de drum. 
Nicolae de Gara, vesel de felul său, pufni în râs. 


Suveranul nu-i ţinu isonul, ca altă dată. 

— Să-l ducem în odaia de alături, spuse îngândurat. 

— Noi, maiestate? 

— Noi, domnule. Şi mi se pare că facem prea puțin. 
Dacă ştirea primită se adevereşte, acest om salvează azi 
coroana Ungariei. 

Îl prinseră în braţe, dar Staicu simţi atingerea şi, din 
obişnuinţă îndelungată, sări într-o parte înainte de a se 
dezmetici. 

— Cred că am adormit, murmură vesel. Vă rog de 
iertare, măria-ta. 

„Omul acesta e de fier, gîndi regele. Pariez că nimeni 
nu ar putea parcurge atâta drum în timpul folosit de el.” 

— Poftiți, domnule! Aveţi nevoie de un somn bun. 

Staicu nu se lăsă invitat a doua oară. Trecu în odaia 
de alături. Sigismund închise uşa după el, în vreme ce 
Nicolae de Gara citea înmărmurit scrisoarea domnului 
Ţării Româneşti. 

— Ei, ce spui? 

— Maiestate, mă mir. De unde ştie Mircea astfel de 
lucruri? 

— Se vede că nu ai citit şi ultimele rânduri ale 
scrisorii. De la Nufărul Alb. De la el a aflat. Dar nu asta 
are importanță acum. Poţi pleca spre Croaţia până într- 
un ceas? 

— Pot. 

— Cu câți oşteni? 

— Cu cinci mii. 

— De ce nu cu mai mulți? 

— Fiindcă avem nevoie de oşti şi aici. Voi mai lua 
cinci mii de la Belgrad. 

— Atunci e bine. 

— Bine şi nu prea. Dacă-i o cursă a valahului? Dacă 
face jocul cuiva? Poate că încearcă să ne depărteze cu 
oştile într-un scop ce nu ne este cunoscut acum. 

— Crezi asta? 

— Nu cred. Mă întreb. 


— Timpul nostru acum e prea scurt pentru întrebări. 
La drum, domnule! Sper să ajungi la vreme pe malul 
Mării Adriatice în locul arătat de valahul Mircea. 

— Şi eu sper. Dar aici ce va fi? Eu plec. Vă las 
singur. Asta nu-mi place. 

— Ei, nu chiar singur. Îmi rămân o seamă de oști, 
gărzile, curtenii şi slujitorii. 

— Ştiu, murmură Nicolae de Gara încruntat. Eu am 
încredere doar în mine. Dacă i se întâmplă ceva regelui, 
în Ungaria va fi război civil. Aveţi, ce-i drept, oşteni, 
curteni, slujitori, însă... ah! Vă amintiți de faimoşii noştri 
cavaleri, domnii Gaşpar şi Lorant? 

— Cine poate uita nişte spade ca ale lor? Cine poate 
uita astfel de viteji? 

„Şi zurbagii fără pereche”, gândi tânărul general. 

— Maiestate, până într-un ceas, Lorant şi Gaşpar 
vor fi aici. Vă rog să-i primiți. Ei vor sta în jurul vostru zi 
şi noapte ca nişte dulăi gata să muşte pe oricine. Bine că 
mi-am amintit. Acum pot pleca altfel. Cu sufletul mai 
uşor. 

— O clipă, domnule! îl opri Sigismund. Doar noi doi 
ştim secretul acesta. 

— Nu vă faceți griji! Gaşpar şi Lorant sunt tăcuţi ca 
mormintele. Oştile ce rămân la Buda vor sta pe picior de 
război fără să li se dea vreo lămurire. Oamenii cu care 
plec nu vor cunoaşte ţinta călătoriei decât la vremea 
cuvenită. 

— La revedere, domnule! Să dau sfaturi unui mare 
general ar fi de prisos. 

Nicolae de Gara se înclină şi părăsi palatul regal. Un 
ceas mai târziu, cinci mii de călăreţi ieşiră din Buda în 
goana cailor, sprinteni la mers. În fruntea lor călărea 
îngândurat Nicolae de Gara. 

Aşa cum promisese tânărul general, cavalerii Gaşpar 
şi Lorant se prezentară la rege cam după un ceas. Însă nu 
fusese uşor să fie găsiți. Pe Lorant, cam buimăcit de vinul 
băut peste noapte, oamenii lui Gara îl scoaseră din patul 


unei doamne al cărei soț lipsea de câteva zile. Pe Gaşpar 
îl găsiseră la o hangiță nostimă, focoasă, al cărei bărbat 
cam răscopt la trecerea anilor ştia să închidă ochii în fața 
unei pungi burduşite. 

Sigismund îi privi pe cavaleri reținându-şi un 
zâmbet. Auzise cât sunt de zurbagii. Şedeau amândoi 
lângă uşă sfioşi, parcă neajutoraţi. Gaşpar era de statură 
mijlocie, bine clădit. Părul negru i se revărsa în plete 
lungi peste ceafa puternică. Ochii mici îi jucau 
neastâmpărați. Lorant îl întrecea în înălțime. Pumnii săi 
mari arătau ca nişte baroase. Părul blond-roşcat, ce se 
ridica pe creştet în ondulări plăcute, întregea un chip de 
om cucernic, blând şi poate niţel naiv. 

„Hm! gândi regele. Privindu-i îți vine să crezi că sunt 
doi tineri învățăcei de la colegiul nostru catolic din Buda.” 

— Ştiţi pentru ce v-am chemat? 

— Ştim, zâmbi Gaşpar. 

— Veţi fi răsplătiți. 

— Nu pentru asta o facem. 

— Vă cred. Totuşi am auzit că bogăția face casă 
proastă cu domniile-voastre. 

— Ah, măria-ta! râse Lorant. Lucrurile nu stau chiar 
aşa. Cel puțin în ceea ce mă priveşte. Am aproape un 
ducat de aur. Gaşpar, nimic. Adică are datorii. De la 
Viena şi până la Belgrad, de la Cluj până la Praga, puţini 
sunt cămătarii care nu visează la aurul împrumutat 
bunului meu prieten. Mulţi se roagă pentru sănătatea lui. 
De piere Gaşpar, se duc şi visurile lor. Dacă domnul 
Gaşpar e încă viu, o face numai de dragul cămătarilor. E 
un suflet milos şi nu le poate aduce astfel de neajunsuri. 
Alaltăieri avea treizeci de ducați. Ieri jumătate, iar azi e 
lefter. Dar să nu credeți că e risipitor. Ba aş crede că nu-i 
lipseşte cumpătarea. Dacă alaltăieri ar fi avut o mie de 
ducați, acum l-aş fi putut învinui de risipă... 

Cu toată supărarea lui, Sigismund slobozi un hohot 
mare de râs. 

— Maiestate! interveni Gaşpar cu glasul omului 


nedreptăţit. Lorant m-a coborât mult în ochii voştri. O 
mie de ducați n-am mai avut de o săptămână. E drept că 
s-au dus... 

— Pe o cumpărătură? îl întrerupse regele. Poate ați 
cumpărat o casă? 

— Nu. Am una ce s-ar cuveni reparată. Slujitorii 
mei, cam zgârciţi la bani, nu au făcut-o până acum, ceea 
ce mă duce cu gândul să le trag o sfântă de bătaie 

— Slujitorii? se minună Sigismund. Mi se pare că nu 
slujitorii trebuie să plătească reparațiile, ci voi. 

— Mă iertați, serenissime! Eu văd lucrurile altfel. 
Slujitorii nu locuiesc în casă? 

— Ba cred că da. 

— Atunci e firesc să plătească, răspunse Gaşpar cu 
toată convingerea. 

— Asta nu. Casa e a voastră. Dacă vedeți astfel 
lucrurile, înseamnă că le pretindeți să vă plătească chiar 
şi mâncarea. Cu ce se aleg ei din leafă? 

— La plata mâncării nu m-am gândit până acum, 
însă voi chibzui. Cât despre leafă, ultima oară mi-au 
pretins-o acum trei ani. Mă nimerisem în toane bune, 
astfel că doar le-am bumbăcit spinările. Vă închipuiți ce 
muncă pe mine, fiindcă nu-i uşor să înmoi spinările a 
cincizeci de servitori. 

— Chestia asta nu-mi place, se încruntă Sigismund. 
De ce nu i-ați plătit? 

— Fiindcă îşi iau singuri. Argintăria mi-au vândut-o 
de mult. Covoarele şi mobila abia acum o jumătate de an. 
În ograda mea au înjghebat o crescătorie de gâşte. Cred 
că sunt câteva mii. Au şi o frumoasă herghelie de cai. În 
bălțile mele de pe lângă Dunăre au prăsit porci. 

— Deci aşa stau lucrurile! zâmbi suveranul. De ce 
nu-i alungați pe netrebnici? 

— Cum o să-i alung, maiestate? Unde mai găsesc eu 
nişte slujitori atât de credincioşi? Când dau uneori pe 
acasă e praznic şi bucurie. Când plec, e sărbătoare. 

— Interesant! râse Sigismund. Însă nu mi-aţi spus 


ce ați făcut cu mia de ducați venețieni. 

— Aşa e! se lumină Gaşpar. M-am luat cu vorba. 
Domnul Lorant a avut plăcerea să vă spună că sunt 
milos. Asta e marea mea slăbiciune. O tânără doamnă, 
atât de neajutorată încât mă implora din priviri să-i acord 
un sprijin, mi-a înduplecat inima. Pe sărman totdeauna e 
bine să-l crezi. Am poftit-o pe tânăra doamnă la un 
bijutier evreu şi i-am cumpărat un colier minunat. 
Răposatul meu părinte îmi zicea adesea că e bine să-i 
ajuţi pe cei săraci. 

— Drace! izbucni Sigismund cu gura până la urechi. 
Şi aţi dat pe el cei o mie de ducați? 

— O mie două sute, măria-ta. Două sute i-am rămas 
dator bijutierului. Din păcate, abia azi dimineață am 
observat că mi-ar trebui ceva mărunțiş să-mi pingelesc 
cizmele. 

Sigismund deveni stacojiu din cauza râsului. Timpul 
trecea iute şi uimitor de plăcut. Discuţia cu cei doi 
cavaleri era o adevărată desfătare pentru suveran. 

„De acum, îi opresc lângă mine, gândi el. Curtenii 
mei doar ştiu să ceară, să vorbească frumos, ori să țeasă 
intrigi. Aceşti cavaleri tineri aduc în palatul regal un aer 
proaspăt şi puțin soare.” 

Apoi îşi aminti de necazurile lui. 

— Domnilor, veţi locui lângă odăile mele. Am dat 
poruncile de cuviință. Sunteţi liberi. La uşă vă aşteaptă 
secretarul meu. 


După vreo trei ceasuri de somn, comitele Staicu, 
refăcut, intră în cabinetul regelui. 

— Aţi dormit puţin, zâmbi suveranul. Vi s-a pregătit 
o odaie în aripa de miazănoapte a palatului. 

— Vă mulțumesc, măria-ta! Din păcate, sunt grăbit. 
Unele treburi grabnice mă reclamă. 

— Credeam că rămâneți aici până la douăzeci 


octombrie. 

— Dacă e o poruncă, rămân. 

— Nu o poruncă, ci o rugăminte, răspunse regele cu 
recunoscuta sa fineţe. 


În dimineața zilei de cincisprezece octombrie, regina 
Maria a Ungariei părăsi Buda pentru a se odihni o vreme 
la Kesztel. Acolo era o localitate frumoasă, cu un castel 
impunător, aşezat aproape de apele minunatului şi 
imensului lac Balaton. Înconjurat de goruni falnici, ale 
căror coroane se vedeau de la mari depărtări, castelul era 
o adevărată oază de linişte. Când bătea vântul, crengile 
scoteau sunete joase, grave ca de orgă. Apele lacului, 
strălucitoare în limpezimea lor, se ridau la cea mai slabă 
adiere. Tânăra suverană iubea mult locurile de la 
marginea Balatonului. Fire sensibilă, visătoare, frumoasa 
regină hoinărea adesea prin codrii ce împrejmuiau lacul 
şi de multe ori îşi închipuia că-i singură, că descoperă 
pământuri noi necălcate de om. Visările erau momentele 
ei de încântare, de fericire. În zori, ieşea cu barca pe lac. 
Nemărginirea lui o înfiora. Uneori le poruncea vâslaşilor 
să tragă la țărm. Apoi sărea sprintenă pe mal, îşi croia 
drum prin hățişuri şi credea că-i prima ființă care pune 
piciorul acolo. Câteodată se cufunda atât de adânc în 
visările ei, încât deşteptarea o supăra. Bolnăvicioasă ca şi 
sora ei Hedviga, regina Maria visa că are un trup voinic, 
puternic, în stare să suporte călătoriile lungi, nesfârşit de 
lungi, la care râvnea. 

Trăsurile goneau către Kesztel. Învăluită în blănuri 
scumpe, suverana închisese ochii şi îşi imagina cântecul 
grav al gorunilor. Fața radioasă, uşor îmbujorată, arăta 
satisfacția ei. O seamă de curteni, slujitori şi doamne de 
onoare părăsiseră Buda odată cu regina Maria. După 
plecarea lor, curtea regală arăta parcă pustiită. Prima 
doamnă a Ungariei pornise către Kesztel din îndemnul 


regelui şi-i era recunoscătoare. De fapt, totul se datorase 
unei întâmplări mărunte, ce trecuse neobservată. O 
întâmplare obişnuită adesea, căreia nimeni nu-i acordă 
vreo atenție deosebită. Domnul Antal, slujitorul ce se 
ocupa cu pregătirea meselor regale, se îmbolnăvi subit. O 
simplă răceală cu ceva fierbințeli, sau o uşoară 
indispoziție. Şambelanul palatului primise un bilețel de la 
domnul Antal. Bolnavul i-l recomanda pe nepotul său 
Peter, cel ce slujea de mulți ani ca al doilea maestru de 
ceremonii al palatului. Cum Peter era bine cunoscut, 
şambelanul fu de acord ca el să se ocupe temporar de 
îndeletnicirile zilnice ale bătrânului Antal. Această 
măruntă schimbare scăpase multora, dar nu şi 
cavalerilor Gaşpar şi Lorant. Nimeni în afară de ei nu 
bănui că plecarea reginei la Kesztel se datorează 
îmbolnăvirii umilului slujitor Antal. 

În dimineaţa zilei de douăzeci octombrie, Peter 
pregătise gustarea regelui cu mult dichis. Toţi curtenii 
ştiau că suveranul obişnuieşte să-şi ia micul dejun în 
odaia de dormit şi că preferă să se servească singur din 
bucate. Peter gustă din fiecare fel de mâncare, după 
datină, şi se retrase. Abia se închise uşa în urma lui când 
Lorant şi Gaşpar intrară pe alta. În mijlocul mesei 
slujitorul aşezase un vas de Boemia cu minunate flori de 
toamnă. Ceaiul regelui, pâinea, mierea, untul şi 
prăjiturile fuseseră gustate de Peter. Cavalerii dimpreună 
cu regele priviră la tot ce se afla acolo. Aşa cum făceau de 
câteva zile, mâncaseră toți trei pe ascuns din proviziile 
aduse de Lorant în mare taină. Pentru a nu trezi 
bănuielile presupusului asasin, Gaşpar înjumătățea de 
fiecare dată gustările şi le căra într-un loc ştiut de el. 
Nimeni nu şi-ar fi închipuit că suveranul nu se atingea de 
mâncare. După plecarea reginei, Sigismund poruncise ca 
prânzul şi cina să-i fie aduse în cabinetul de lucru, aşa 
cum se întâmpla de multe ori când era singur. 

— Eu cred că otrava e undeva aici în fața noastră, 
murmură Lorant preocupat. Asasinarea a fost pregătită 


pentru azi. Dacă aş fi în locul asasinului, eu la gustarea 
de dimineață aş folosi otrava, fiindcă nu văd un motiv de 
amânare. 

— Şi eu cred la fel, aprobă Gaşpar. Totuşi e de 
mirare. Peter a gustat din tot ce e aici. Să fie în flori? 
Parcă nu dau semne de ofilire. Voi lua probe din toate 
bucatele ca de obicei. 

— Poate în unt, sau în miere, îşi dădu Lorant cu 
părerea. 

— Peter le-a gustat. 

— Am văzut şi eu. Însă el a ştiut de unde să o facă. 

— Nu, nici vorbă. Mai degrabă în prăjituri... sau... 
drace! înlemni Gaşpar. Mi se pare că am ghicit. lată aici o 
minunată pară verzui-aurie.Toată lumea ştie că regelui îi 
plac perele. De multe ori nu se atinge de mâncare, dar 
perele rar le uită. lată o frumoasă pară dintr-un soi rar şi 
foarte gustos. O înfăşcă şi părăsi încăperea. 

— Aţi dat porunci la poartă? se interesă Lorant. 

— Da. Am vorbit cu căpitanul de gardă. În afară de 
domnul Gaşpar, nimeni nu poate părăsi azi palatul fără 
voia noastră. 

Trecu o jumătate de ceas. Gaşpar intră zâmbitor în 
odaia de noapte a suveranului. 

— Ei? întrebă regele. 

— În pară era, maiestate. Am făcut aceeaşi probă ca 
şi în ultimele zile. Vierul care a mâncat para e o adevărată 
namilă. A murit în câteva clipe. Întâi a rămas ţeapăn, 
apoi a căzut ca trăsnit. 

— Peter! strigă Lorant sărind de la locul său. 

— A fost reținut la poartă, râse Gaşpar. Din păcate, 
nici el nu mai e viu. Când a văzut că oştenii din gardă 
opresc pe oricine încearcă să părăsească palatul a vrut să 
fugă. Spada unuia dintre oşteni l-a ajuns la timp. Odată 
cu moartea lui, complicii ne scapă. Domnul Antal a 
dispărut. Cred că a fost răpit de complicii lui Peter. 

— Antal? se minună regele. Dar când ai aflat toate 
astea? 


— Ştiam de ieri. Am trecut pe la locuinţa lui. 

— Dar slujitorii ce spun? 

— Spun că doi prieteni ai stăpânului l-au privegheat 
pe acesta câteva zile. Apoi l-au luat cu o trăsură şi au 
părăsit Buda. Cred că presupuşii prieteni l-au silit pe 
Antal să-i scrie şambelanului. 

— Slujitorii îi cunosc? 

— Nu. 

— Păcat! murmură suveranul. Însă cum totul s-a 
sfârşit cu bine, cum nimeni nu ştie despre încercarea 
făcută asupra noastră, să ieşim domnilor la plimbare prin 
oraş. Azi e necesar ca regele Ungariei să fie văzut de 
oameni. De cât mai mulți oameni. Ah, era să uit! 
Domnule Gaşpar, de cât aur ai nevoie pentru a-ţi pingeli 
cizmele? 

Lorant se grăbi să răspundă în locul tânărului său 
prieten: 

— Vistieria palatului regal nu dispune de atâta aur 
cât poate risipi cavalerul Gaşpar. 

— Mein Gott! înlemni Sigismund de Luxemburg. 
Asta înseamnă că fiul risipitor din Biblie a fost un biet 
ageamiu pe lângă domnul Gaşpar. La cât se ridică 
datoriile voastre pe la cămătari? 

Gaşpar se scărpină în creştet încruntat, după care 
grăi: 

— Numai bunul Dumnezeu ştie. 

— Şi cămătarii. 

— Da, maiestate, şi cămătarii. 

— Vom plăti toate datoriile voastre, hotări suveranul. 

— Vai, mie! se tângui cavalerul. Să nu faceți asta! Vă 
implor! Cine s-ar mai ruga pentru viața şi sănătatea 
tânărului Gaşpar? 

Sigismund zâmbi. De mult nu se simțise atât de 
bine. Îi îndrăgise pe aceşti tineri zvăpăiați. Nimic din 
apăsarea firească a primejdiei prin care trecuse nu 
stăruia asupra lui. Suportase şi altă dată astfel de 
încercări. 


— Domnilor! redeveni grav. Azi la prânz vom avea o 
frumoasă ceremonie. Una dintre acele clipe solemne în 
care se răsplătesc virtuțile şi credința. Trei tineri stau în 
atenția noastră. Ei vor deveni cavaleri ai Ordinului 
Dragonului de Aur. Bănuiţi cine sunt? 

— Pe doi dintre ei nu ne e greu să-i ghicim, mustăci 
Lorant. Cât despre al treilea... 

— Al treilea e comitele Staicu, fratele domnului Ţării 
Româneşti. 

— Hm! făcu Gaşpar. 

— Crezi că nu i se cuvine? se încruntă Sigismund. 

— A, nu! Dar va trebui să amânați această cinstire 
pentru o ocazie mai bună. Prințul Staicu a părăsit Buda 
ieri în zori. 

Sigismund rămase o vreme pe gânduri. Când ieşi din 
palat înconjurat de gărzi şi oşteni, chipul său frumos 
trăda voioşie. Regele ştia să-şi ascundă îngrijorarea. 
Gândurile sale rătăceau undeva către malul Mării 
Adriatice. 

„O fi ajuns oare Nicolae de Gara la timp?” se întrebă 
el. 


În dimineaţa zilei de douăzeci octombrie, zece mii de 
călăreți ieşiră din păduri pe țărmul Adriaticei. Nimeni 
dintre oşteni nu ştia de ce veniseră acolo în graba mare. 
Nicolae de Gara privi multă vreme apele uşor răzvrătite de 
vânt. Nicăieri nu se zărea vreo corabie. Doar câteva bărci 
de pescari pluteau departe, legănându-se domol ca nişte 
rațe sătule. Abia a doua zi, când soarele se ridicase 
binişor, o seamă de catarge apărură la orizont. Cu puţin 
înainte de prânz, corăbii grele cârmiră spre țărm. Tânărul 
general slobozi unele porunci. Oştenii săi ieşiră iar din 
păduri. Pe mare fu un moment de derută. Corăbiile 
întoarseră din drum şi aşteptară în larg. Ziua şi noaptea 
trecură în linişte, dar în zorii celei de-a treia, cinci călăreți 


cu caii în spume nimeriră între oştile lui Nicolae de Gara, 
mirați că nimeni nu-i opreşte. A încerca să fugă era prea 
târziu. Îşi mânară caii pe pantele aspre şi descălecară 
chiar lângă apă. O barcă veni dinspre corăbii. Cei cinci 
mesageri ai lui Vladislav de Anjou respirară uşurați când 
barca îi purtă departe de țărmul atât de primejdios. 
Curând, pe corăbii se dădură unele semnale. Pânzele fură 
puse în vânt, iar grelele corăbii porniră să coboare de-a 
lungul Adriaticei către insula Corfu. Tentativa eşuase 
datorită Nufărului Alb, dar Vladislav de Anjou nu avea de 
unde să ştie asta. În schimb ştiau alţii. 

Nicolae de Gara mai zăbovi o săptămână pe malul 
mării. Numai ştafetele sale porniseră în grabă spre Buda. 
Ele îi duceau lui Sigismund doar trei vorbe: „Totul e 
bine.” 


La cetatea Giurgiu, solii padişahului Murad fură 
opriți cu delicate atenţii de Manea, cavaler al Ordinului 
Basarab. Tânărul conducător al soliei era inteligentul 
Ibrahim-paşa, omul ce se ridicase doar în câteva luni 
printre primii sfătuitori ai sultanului. Obişnuit mai mult 
cu rostul armelor, nu-i plăcea îmbrăcămintea fastuoasă. 
Totuşi purta straie de preț acum, fiindcă prin ţinuta sa şi 
a oamenilor ce-l urmau dorea să-i dovedească ghiaurului 
Mircea ceva din bogăţia Imperiului turcesc. Purta pe cap 
un turban roşu în trei colțuri. Cele trei vârfuri ale 
turbanului erau împodobite cu câte cincisprezece pietre 
scânteietoare. Numai turbanul valora câteva mii de ducați 
venețieni. Sub mantia largă de catifea, împodobită la 
poale cu perle mari şi mici, deschisă în față, se vedea o 
haină lungă până la genunchi, încheiată cu doisprezece 
nasturi de aur mari cât oul de porumbiță. Şalvarii intrau 
în cizme scurte ceva mai jos de genunchi. Pe fiecare cizmă 
se vedeau în față, de-a lungul piciorului, câte unsprezece 
perle prinse în montură de aur. Armele sale bătute în 


nestemate întregeau o ţinută a cărei bogăție şi strălucire 
păreau fabuloase. 

Trecuseră trei ceasuri de când Manea îl conducea pe 
Ibrahim prin puternica cetate a Giurgiului, aşezată pe o 
insulă aproape de malul românesc şi unită cu acesta 
printr-un pod de lemn. Gazda îi arătă oaspetului cele 
patru turnuri masive de piatră, fiecare înalt de douăzeci 
şi patru de picioare şi legate între ele de ziduri puternice. 

— Poate că s-ar cuveni să pornim la drum, îl 
întrerupse Ibrahim nerăbdător pe amabilul comandant. 

Manea simţi că turcul îşi cam pierduse răbdarea şi 
răspunse cu prefăcută nelinişte: 

— Oare nu v-am dat destulă cinstire? 

„Afurisit să fii cu vorbăria ta, ghiaurule! gândi solul. 
De câteva ceasuri mă baţi la cap cu aceeaşi poveste. De 
câteva ceasuri îmi vorbeşti despre fiecare pietroi. Allah să 
ne ferească de alți pisălogi!” 

Apoi zâmbi frumos. 

— Niciodată nu am fost primiți undeva cu mai multă 
cinste. Şi numai gîndul de a ne îndeplini misiunea 
încredințată de marele padişah ne mână a ne despărți de 
voi, cu multă părere de rău. 

— Atunci mă supun, se înclină comandantul. Am 
dat poruncă să taie câţiva berbeci. Îndată ce veţi prânzi 
cum se cuvine, mă voi gândi numai la drumul vostru. La 
noi, la creştini, oaspeţii sunt întotdeauna primiţi, după 
datină, cu tot dichisul. Şi nu cred să fie ocară mai mare 
decât aceea ca un musafir de neam ales să respingă 
ospățul pregătit în cinstea lui. 

Manea repezise ştafete spre Argeş îndată după 
apariția solilor. Legătura dintre Giurgiu şi Argeş se facea 
pe etape. La fiecare etapă, alți călăreți cu cai odihniţi 
preluau ştirile astfel că ele ajungeau la curtea domnească 
în mai putin de o zi. Comandantul avea motivele sale să-l 
rețină pe Ibrahim. 

— Priviţi aceste ziduri de protecție! continuă Manea. 
Ele se aseamănă cu o cămaşă de zale. Oricât ar bate 


bombardele aici, ar fi fără folos. Avem meşteri în ridicarea 
cetăților. Aţi auzit despre Anton din Buzău? 

— Nu. 

— Mă mir. Anton e un tânăr mărunțel, sprinten la 
minte ca argintul viu. S-a însurat acum doi ani... adică 
nu... cred, că acum trei ani, cu una de prin părțile... 

— Poate că  ospăţul... îl întrerupse Ibrahim 
reținându-şi o înjurătură: încă nu întâlnise un astfel de 
pisălog. 

— Ospăţul? tresări gazda. Da, aşa e! Uitasem de el. 
Să mergem, strălucitorule sol al padişahului Murad! Rar 
primim oaspeți de seamă aici. Vizita lor e curată 
sărbătoare pentru noi. Apoi, mi-ați plăcut. Sunteţi un om 
înțelept şi cu multă pricepere în prețuirea cetăților. 
Ziceam că Anton s-a însurat acum trei ani, de Sânziene... 

Se aşezară la masă, dar bucatele întârziau. Numai 
strigătele aspre ale comandantului  reuşiră să-i 
dezmorțească pe adormiţii slujitori. Ibrahim nu ştia că 
totul fusese regizat cu grijă. Întâi sosi vinul, în căni mari 
de lut ars. 

— Coranul îi opreşte pe credincioşii lui Allah să 
guste din sufletul strugurilor, zâmbi Manea. Mare păcat! 
Vinul acesta l-am adus tocmai de pe dealurile Prahovei. E 
vin de chef. Duce frumos la un ospăț. Aroma lui e 
gingaşă, blândă, ca a ultimelor flori de toamnă. Anul 
trecut, când am dublat zidurile cetății, aveam tot un vin 
ca ăsta. Şi ne picaseră nişte oaspeți grăbiţi către Brăila. 
Erau negustori de vază. Au coborât de pe corabie. Noi, 
după datină, le-am cercetat rostul prin părțile astea. 
Când să plece, i-am poftit la ospăț. Două săptămâni a 
stat corabia la Giurgiu. Straşnici oameni! 

Soarele cădea uşor către asfințţit. Ibrahim gustase 
atât din vinul bun, cât şi din friptura de berbec, foarte 
prețuită la turci. Limbutul comandant încetase brusc 
vorbăria, însă, spre nemulțumirea oaspetelui, adormise 
buştean. Era criță. 

— Plecăm! hotări Ibrahim. 


Aghiotantul lui Manea îşi reținu un zâmbet şi grăi cu 
glas cumpătat, calm: 

— Strălucitorule sol, ar fi bine să aşteptăm până ce 
se trezeşte comandantul. El e stăpân aici. Fără aprobarea 
lui nu puteţi face un pas. Eu n-am destule puteri pentru 
asta. 

— Să cred că suntem reținuți cu forța? izbucni solul. 

— Nici vorbă, strălucitorule! Numai că fără însoțitorii 
numiți de comandant să vă ducă la curtea de la Argeş, 
atât voi, cât şi cei o sută de achingii, aţi fi loviți de oştile 
noastre ce stau prin păduri. Aşa e porunca domnească pe 
aici. Nici măcar steagul alb care vesteşte o solie nu vă 
apără. Oştenii noştri întâi lovesc şi abia pe urmă întreabă 
dacă mai au la ce. Pieirea voastră ar însemna şi pieirea 
mea. Eu sunt dator să veghez asupra vieții domniei-tale. 

— Şi când se trezeşte comandantul? 

— Asta pot să v-o spun fără sminteală. Când bea 
cinci căni din cele mari, totdeauna începe a se mişca 
după ce apune soarele. Dacă trece de a şasea, abia pe la 
miezul nopții. Numai la bucurii mari, cum a fost sosirea 
voastră aici, comandantul o încearcă şi pe a şaptea. Asta 
înseamnă că mâine în zori e ca pruncul înțărcat de o zi. 
Are toane. Jinduieşte după vin ca pruncul după țâța 
mamei, însă nu-l ține mult. Vom pregăti pentru voi cele 
mai bune aşternuturi. Vremea e frumoasă, iar mâine în 
zori veți porni spre Argeş. 

Aşa cum prevăzuse tânărul aghiotant, Manea arăta 
cam mahmur în zori. Îl privi pe Ibrahim încruntat şi-l 
salută cu răceală. Cu trecerea timpului, fața i se însenină 
treptat până ce ajunse la zâmbet. 

— Strălucitorule sol! îi vorbi turcului cu plăcută 
căldură. Am rânduit oamenii care să vă însoțească până 
la Argeş. Trei sute de călăreți vă aşteaptă gata de drum. 
Poate că s-ar cuveni înainte un mic ospăț în cinstea 
voastră. 

Ibrahim zori către calul gata înşeuat, prefăcându-se 
a nu pricepe invitația gazdei. Alături de el, pisălogul 


comandant melita vorbele fără oprire. lar în clipa când 
convoiul se urni din loc, Manea strigă cu disperare în 
glas: 

— Mărite sol, sunt vinovat cum nu se mai poate. Am 
păcătuit crunt față de voi, fiindcă am uitat să vă arăt 
încăperile de sub cetate. D-aia ziceam, dacă mai zăboviți 
o clipă... 

Dar Ibrahim, îngrozit de pisălogeala acestuia, înfipse 
pintenii în coastele calului. Gazde şi soli tăiară drum 
printre codri către inima Bărăganului. De prin pădurile 
din dreapta şi din stânga apăreau lungi şiruri de călăreți, 
oşteni după straie şi arme. Ibrahim lăsase gonaciul la 
pas. Încercă să-i numere pe călăreţi, fiindcă era dator să 
observe. Însă ce nu ştia înțeleptul sol şedea în faptul că 
demonstrațiile de forță ce i se făceau de-a lungul 
drumului fuseseră chibzuite la Argeş. Călăreţii pe care 
Ibrahim îi zărea prin marginile pădurilor se mistuiau în 
desişuri după trecerea convoiului şi porneau în goană pe 
poteci ştiute de ei. După un timp apăreau din nou pe 
lângă alte păduri, iar Ibrahim număra de zor. Ideea 
fusese a cavalerului Manea. El o propusese prin ştafete la 
Argeş. 

„Are mulți oşteni ghiaurul Mircea! gândi solul. Prea 
mulți! Dacă tratativele cu domnul Ţării Româneşti cad, 
greu vom intra aici.” 


Capitolul 17 


În partea de miazănoapte a Moldovei, cerul devenise 
plumburiu. Ploaia subțire, cu multă răceală în ea, căzuse 
la început într-o burniță slabă, ca un prim semnal al 
stricării timpului. Totuşi, nu era frig. Numai umezeala 
parcă pătrundea ca un fior. Din coşurile caselor ieşeau 
vălătuci de fum. Ei nu se ridicau semeți până în hăurile 
cerului, după obiceiul de peste iarnă, ci zăboveau 
deasupra satelor şi cătunelor până îşi pierdeau vlaga. La 
mănăstirea Siretului, cu locuri atât de plăcute în timp de 
vară, curțile deveniseră pustii. De pe streşinile caselor, 
picăturile cădeau molcom şi îndemnau la somn. Sub 
apăsarea ploii, pământul şi împrejurimile căpătaseră un 
aer morocănos, iar turlele mănăstirii păreau mai zvelte, 
mai înalte. Câinii aciuaţi pe sub şirele de paie sau prin 
fân ieşeau când îi răzbea foamea şi căscau plictisiţi. În 
casa cu cerdac de lemn, tânăra Margareta şedea lângă 
fereastră cu privirile ațintite de-a lungul drumului 
mărginit de plopi. Uneori tresărea la ivirea unui călăreț. 
Săptămâni în şir trăise speranţa că va primi un semn, o 
vorbă, o scrisoare din partea comitelui Staicu. Pe măsură 
ce treceau zilele, nădejdile i se împuţinau. Timpul urât, 
umed, locurile devenite dintr-o dată pustii apăsau asupra 
tinerei doamne cu toată puterea lor, fiindcă totdeauna 
vremea plăcută cu soare mult aduce speranțe, iar 
schimbarea ei în rău parcă le spulberă. Treceau zilele, 
mohorâte şi închise. Margareta ar fi putut să se întoarcă 
la castelul de pe marginea Prahovei. Nimeni nu o oprea, 
câtă vreme era încă soția comitelui. Gândul acesta îi 
venise adesea, dar îl îndepărtase de fiecare dată cu 
groază. Mândria o oprea de la un astfel de pas. Uneori îşi 
închipuia că s-a întors la castel. Că Staicu o întreabă cu 
răceală despre vizita ei acolo. Trăia clipa în toată grozăvia 
ei şi simţea cum o lasă puterile. Îl făcuse de râs pe unul 


dintre cei mai înalți demnitari. Pe cel de-al doilea bărbat 
al Ţării Româneşti. Clevetirile pe seama comitelui cu 
siguranță că nu erau puţine. Abia acum judeca în 
amănunt urmările pripitei sale plecări. Amăricăi făcuse 
un drum la castel, din îndemnurile ei. Cavalerul adusese 
veşti care îi dădură alte prilejuri de a medita. De la 
despărțirea lor, Staicu revenise la castel în două rânduri. 
Toate  rosturile gospodăriei de acolo intraseră sub 
supravegherea frumoasei Irina. 

— Dumnezeule! exclamă tânăra doamnă, săgetată de 
un gând nou. Oare Irina şi Staicu...? 

Refuza să-şi ducă noile gânduri până la capăt, însă 
ele reveneau mereu cu puteri sporite. Şedea lângă 
fereastră, cu o dantelă începută alături. Mâinile ei 
frumoase mângâiau dantela în neştire. Tresări. Pe drumul 
mărginit de plopi, creştea un călăreț, aplecat pe coama 
gonaciului. Din clipă în clipă, tot mai aproape. Ochii ei 
scânteiară din nou. Îşi opri respiraţia. Pe umerii obrajilor 
slăbiți apăru vechea roşeaţă, ce o prindea altădată atât de 
plăcut. Se ridicase pe jumătate. Dar călărețul îşi urmă 
drumul cine ştie spre ce cătun. 

La curtea de Argeş, cinci mii de călăreți îmbrăcați la 
fel şi cu arme bune, strălucitoare, se împărțiseră în 
rânduri mari pentru a lăsa loc de trecere soliei turceşti. 

„Prea multă oaste într-o țărişoară ca asta”, gândi 
Ibrahim. 

Roman Herescu, voinicul cavaler al Ordinului 
Basarab, făcu onorurile de gazdă. Cuvinte dulci fură 
schimbate între oaspeţi şi amfitrioni, fiindcă altele, mai 
aspre, ştiau şi unii, şi alții că vor fi la tratative. Nu mult 
după încheierea ceremoniei de primire, înaltul demnitar 
al Imperiului turcesc fu găzduit într-o veche casă 
boierească din cochetul oraş al Argeşului. 

A doua zi, Ibrahim intră în palatul domnesc alături 
de Roman Herescu. La masa tratativelor luară loc doi 
dregători turci, vechi şi încercați în astfel de treburi. De 
cealaltă parte se aşezară, lângă Herescu, tânărul comite 


Dragomir, mare castelan de Dâmboviţa, şi vornicul 
Vladislav. 

— Strălucitorule! grăi Roman Herescu. După fruntea 
voastră senină, credem că ați venit la noi cu gânduri de 
prietenie şi pace. Sper ca tratativele ce le vom purta acum 
să întărească aceste gânduri. 

— Dar nu-l văd pe domnul Ţării Româneşti! se miră 
Ibrahim. 

— Nici noi pe măritul padişah, zâmbi tânărul 
Dragomir, cu o suavitate de prunc. 

„Drace! Comitele e dat naibii, gândi Roman. Frumos 
răspuns. Nici eu nu aş fi găsit unul atât de bun.” 

— Să cred prin aceasta că domnul Ţării Româneşti 
va lipsi de la tratative? 

— Să credeţi, strălucitorule sol. Sunteţi un mare 
demnitar al Imperiului turcesc, însă nu padişah. Rangul 
vostru nu vă îngăduie a sta la tratative cu măria-sa 
Mircea. Totuşi, vom încerca chiar mâine să căpătăm o 
audienţă pentru voi. Cât despre ce hotărâm aici, să nu vă 
faceți griji. Domnul Ţării Româneşti va fi înştiințat. 

Ibrahim îşi ascunse nemulțumirea sub un zâmbet. 
Intui că tratativele se vor desfăşura de pe poziții egale, 
ceea ce nu-l bucura. Ghiaurii erau puternici. Numai aşa 
se explica lipsa domnului Țării Româneşti. Mizase mult 
pe teama ce o inspira Imperiul turcesc popoarelor din jur. 

— Măritul padişah vă iartă călcarea Dobrogii cu oşti, 
spuse blând. Stăpânul stăpânilor e drept şi bun. 
Înţelegeţi cât de mare este iertarea lui? 

— Înţelegem, râse Dragomir, fiindcă şi măria-sa 
Mircea a iertat oştile voastre de achingii care au lovit în 
vară pământul românesc al Dobrogii. Ar fi însă o mică 
deosebire de bunătate. Domnul Ţării Româneşti a arătat- 
o prin faptă. Acum zece zile, i-a scos din robie pe cei cinci 
mii de achingii, fără a pretinde răscumpărarea lor. 
Măritul padişah o arată doar în vorbe. Poate că înaltul sol 
ne aduce unele dovezi de bunătate a slăvitului Murad. Le 
aşteptăm şi ne bucurăm de pe acum. 


Uimit de frumosul răspuns al tânărului comite, 
Roman Herescu socoti să-i lase acestuia întâietate la 
discuții. Când măria-sa Mircea i-l impusese pentru masa 
negocierilor, Herescu nu se arătase prea încântat. Ştia că 
Dragomir e isteţ, însă era prea tânăr şi lipsit de 
experiență. 

— Dovezi? grăi Ibrahim. Chiar faptul că mă aflu aici 
e o dovadă. Puteam să vin cu oşti. 

— Până la Argeş? Mă îndoiesc, mărite sol. Voi 
sunteți înţelepţi. O astfel de greşeală m-ar mira mult. 
Oştile padişahului au intrat la iernat. Cine porneşte un 
război pe pământ străin la sfârşit de toamnă? 

— După toamnă şi iarnă totdeauna vine primăvara, 
strecură o amenințare Ibrahim. 

— Adevărat! Numai că ea se arată în egală măsură 
pentru toți, răspunse calm Dragomir. De fapt, nu cred că 
ați venit aici ca să ne amenințați. Nu cred, fiindcă chiar 
de la început ne-ați vorbit despre bunătatea padişahului. 

— Aveţi dreptate, recunoscu sincer Ibrahim, socotind 
că împunsăturile nu-şi au rostul şi înseamnă pierdere de 
timp. Măritul padişah vă propune o alianţă cu noi. El vă 
poate oferi mult. Creştinii, atât de dezbinați între ei, 
NIMIC. 

— În ce scop? se interesă Herescu. 

— Sultanul sultanilor lumii doreşte ca voievodul 
Mircea să stăpânească peste țara românilor de la Dunăre 
până la granița cu polonii şi de la părțile tătarilor până la 
regatul Ungariei. 

— lar scopul? repetă Roman Herescu. 

— Unul singur. Prietenia cu noi. Oştile noastre şi ale 
Ţării Româneşti pot lovi prin surprindere Moldova şi 
Transilvania. Voievodul Mircea va fi stăpân peste tot, dar 
şi supus al padişahului. lată dovada bunătăţii despre 
care vă vorbeam de la început. 

— Adică omul de paie al sultanului. Adică rob, zâmbi 
Dragomir. Cu ani în urmă, padişahul Murad le-a promis 
principilor din Asia acelaşi lucru. Apoi oştile sale i-au 


zdrobit. Zadarnic încearcă ei acum unele răscoale. lată că 
vă răspundem fără ocolişuri, fiindcă dorim ca tratativele 
noastre să ducă spre o limpezire. Nu credeți, mărite sol, 
că ar trebui să treacă o vreme până ce ne vom convinge 
de prietenia sinceră a sultanului? încheie Dragomir cu 
viclenie. 

— Înseamnă că nu puneţi temeiuri pe cuvântul său. 

— N-am spus asta. Dar la noi la români există o 
frumoasă zicală. „Să nu dai pasărea din mână pe cea de 
pe gard! 

— Înţeleg,  zâmbi solul.  Respingeţi prietenia 
padişahului. 

— Să o respingem? Nici vorbă, răspunse precaut 
Roman Herescu. Din păcate, voi ne cereți să-i lovim pe 
frații noştri din Moldova şi Transilvania. Eu cred că 
putem găsi alte căi de înțelegere. 

— Mi-e teamă că nu. Ce nu vreţi voi, padişahul va 
face singur. 

— Asta numai viitorul o poate dovedi, încheie Roman 
Herescu. 


După plecarea solilor, domnul Ţării Româneşti îi 
primi în cabinetul său pe Herescu, Dragomir şi Vladislav. 
Dintre cei ce luaseră parte la tratativele cu turcii, lipseau 
boierul Bratei şi logofătul Filos. Roman Herescu porni să 
povestească  încruntat despre  nereuşita discuțiilor 
purtate. Dar, spre mirarea lui, pe măsură ce ieşeau la 
iveală neînțelegerile cu Ibrahim, vodă părea din ce în ce 
mai bine dispus. Când Roman îşi isprăvi ultimele cuvinte, 
măria-sa Mircea ridică o cupă şi spuse râzând: 

— Să bem, domnilor, în sănătatea padişahului! 

— Dacă asta-i voia voastră, să bem, grăi Herescu 
posomorât. Prilej de bucurie nu avem, ci numai 
amenințări din partea turcilor. 

— Te  înşeli, Herescule! strigă vodă cu ochii 


scânteietori. Murad ne-a trimis pe tavă mari câştiguri 
pentru Ţara Românească. 

— Eu nu le văd. 

— Nu le vezi fiindcă n-ai avut vreme să chibzuieşti 
adânc. Eu m-am gândit la ele din clipa în care am aflat că 
Ibrahim a venit la Giurgiu. 

— Şi cum arată acele câştiguri, măria-ta? 

— Eşti nerăbdător, Herescule? 

— Sunt. Eu nu văd decât pagubă. În primăvară 
turcii pot veni peste noi. 

— Pagubă? Niciodată n-am obținut la nişte tratative 
atât de mult ca azi. Acum ştim limpede gândurile turcilor, 
care țintesc spre miazănoapte. Până mai ieri doar le-am 
bănuit. 

— Cam puţin, observă Roman. 

— Aşteaptă, domnule! râse vodă. Prezenţa soliei 
turceşti la Argeş înseamnă prilej de nelinişte pentru 
Sigismund de Luxemburg şi siguranța noastră că vom 
primi sprijin de oşti. 

— Hm! Asta cam aşa e, se înveseli Herescu. 

— Dar nu-i totul. Câştigul cel mare l-am lăsat 
anume la urmă. Sultanul Murad ne-a trimis pe tavă 
minunatele şi vechile noastre ţinuturi ale Amlaşului şi 
Făgăraşului, pierdute vremelnic prin luptă de fratele meu 
Dan-voievod. 

— Nu înțeleg. 

— Răbdare, domnule! Comite Dragomir! i se adresă 
vodă castelanului de Dâmbovița. 

— Poruncă, doamne! 

— Mâine în zori vei pleca spre Buda! Să-i povesteşti 
lui Sigismund de Luxemburg despre tot ce s-a discutat 
aici la masa tratativelor! 

— Numai să mă creadă. 

— Am eu grijă de asta. 

Domnul Ţării Româneşti ştia ce spune. El prevăzuse 
o astfel de manevră când îl trimisese la masa tratativelor 
pe logofătul Filos, care se dovedise iscoada lui Sigismund 


la Argeş. Mircea era sigur că regele Ungariei va afla, pe 
căi ocolite, tot ce s-a discutat între români şi turci. 

— Am eu grijă, repetă vodă. Sigismund va înțelege 
că-i folositor pentru el a ne sprijini în primăvară cu oşti. 
Murad nu ne poate ataca înainte de începutul lunii mai, 
când se statorniceşte vremea bună. Îi propunem regelui 
Ungariei să ne întâlnim cu el în aprilie la Braşov sau la 
Sibiu. Acea întâlnire va aduce nu numai sprijin de oşti, ci 
şi vechile noastre ducate ale Amlaşului şi Făgăraşului. 

— Credeţi că Sigismund se va învoi? întrebă Roman. 

— Cred, însă nu o va face cu inima uşoară. Acele 
ținuturi au fost pierdute de răposatul Dan-voievod. Noi le 
vom lua îndărăt pe cale paşnică. Sigismund nu are de 
ales. El înțelege azi că-i suntem prieteni de nădejde. Că 
Tara Românească înseamnă singura stavilă împotriva 
turcilor, care năzuiesc spre miazănoapte. Dacă noi îl 
părăsim, regatul Ungariei e grav amenințat. Acum a 
căpătat încredere în noi, iar pe nişte prieteni nu-i poți 
păgubi de ce-i al lor. La masa tratativelor cu Sigismund 
voi arăta asta. lată, Herescule, de ce am închinat în 
sănătatea padişahului. Omul înțelept trebuie să tragă 
foloase chiar şi din pagube. Nădăjduiam că Murad va 
trimite o solie la Argeş. Nădăjduiam, fiindcă prezenţa ei 
aici însemna pentru mine arma cu care pot readuce la 
trupul ţării ducatele Amlaşului şi Fărăgaşului. În 
rezultatele tratativelor dintre români şi turci nu-mi 
puneam nici un fel de speranțe. Le bănuiam dinainte. 

— Fir-aş al naibii! şuieră Herescu admirativ, îndată 
ce părăsi palatul domnesc. Acum doi ani credeam că 
Mircea va fi un bun gospodar al țării, dar nu un mare 
diplomat şi general. Stai lângă om vreme îndelungată şi 
nu-l cunoşti destul. În numai câteva luni a unit Dobrogea 
cu Ţara Românească printr-o campanie care m-a uluit, a 
readus sub stăpânirea coroanei noastre Banatul 
Severinului fără a pierde un singur oştean, iar azi a 
pornit pasul cel mare spre ducatele de peste munți. Va 
reuşi oare şi al treilea pas? Când mă uit la el, îmi vine a 


zâmbi. E pus mai mult pe şagă şi crezi că astea sunt 
singurele sale gânduri. Păcăleala lui pe seama unor boieri 
în campania din Dobrogea a rămas de pomină. Dar sub 
şagă, stăruia grija lui ca secretul campaniei să nu ajungă 
la turci. Parcă toate le face în şagă. Fiindcă ceea ce s-a 
întâmplat în Banatul Severinului a dat multe prilejuri de 
zâmbete admirative pe la curțile Europei. Abia acum 
pricep că pe dedesubt el e altfel. El luptă cu armele 
potrivite țărilor mici. Puţini ar şti să le folosească atât de 
bine. 


Un vânt rece bătea peste Adrianopole. Pe străzi, 
negustorii de mărunțişuri, greci, bulgari, armeni, evrei şi 
de alte nații îşi lăudau mărfurile ieftine cu mai mult sârg. 
Schimbarea timpului îi îngrijora ca pe oricare sărac. Doar 
marii negustori, cu prăvăliile lor încăpătoare, cu mărfurile 
frumos adăpostite, dădeau puțină importanță vremii. 
Acolo sobele răspândeau căldura de trebuință. Trecătorii 
zăboveau adesea lângă tejghele, unde aveau ocazia 
plăcută să se tocmească asupra sumei pretinse pentru 
marfă. Când era frig sau umezeală, ori amândouă la un 
loc, negustorii ambulanți rar se bucurau de atenţia 
trecătorilor. Puţini se opreau să cumpere de la ei. Multe 
bazaruri şi prăvălii avea Adrianopole, fiindcă aurul intra 
acolo fără încetare. Îl aduceau oştenii din prăzile de 
război. Dar nu numai aur intra în oraş, ci şi robi, cai, 
vite, covoare, alimente, stofe, bijuterii, arme de toate 
felurile, bani de aramă, de argint şi de aur, dimpreună cu 
o mulțime de obiecte folositoare sau fără rost. Îmbogăţiţi 
peste noapte, mulți oşteni încercau să-şi cheltuiască 
avutul după cum îi tăia capul. Nepriceperea lor însemna 
averi uriaşe pentru negustori. Lipsiţi de familii şi case, 
fiindcă locuiau în cazărmi, speriați de mulțimea prăzilor, 
oştenii se dovedeau ageamii cumpărători sau vânzători. 
Cumpărau la prețuri astronomice obiecte ce nu le 


foloseau la nimic şi nu-şi făceau griji pentru ziua de 
mâine. Mâine însemna pentru ei o nouă campanie. Un 
nou prilej de prăzi. Oştenii păreau nişte copii mari care se 
tăiau între ei pentru o biată podoabă ieftină din aramă 
sau ofereau cu nepăsare un colier bătut în nestemate în 
schimbul unei oale cu vin interzis de Coran. Mulţi 
deveneau pradă bună în mâinile negustorilor dibaci. 
Puţini dintre ei chibzuiau să strângă ceva pentru zile 
negre. 

Vremea rece de la sfârşitul toamnei era semnalul 
unei lungi perioade fără intrări de mărfuri. Oştile vegetau 
la obişnuitul iernat. Preţurile mărunte peste vară 
creşteau de la o zi la alta. Făina, uleiul, măslinele, 
mierea, fructele şi celelalte alimente se împuţținau treptat. 
La bijuterii, la obiecte scumpe meditau doar înalții 
demnitari. Ei nu se amestecau prin prăvălii cu mărunții 
cumpărători de rând, ci erau primiți în alte odăi ale 
negustorilor. În vreme ce-şi alegeau mărfurile dorite, 
slujitorii casei le aduceau pe tăvi ceaiuri fierbinți, 
prăjituri şi vinuri de soi. lar cei mai mulți dintre înalții 
demnitari primeau mărfurile în dar, fiindcă negustorii 
totdeauna aveau nevoie de protecţia lor. 

Marele vizir Ali-paşa îi oferise prințului Vlad o casă şi 
câteva pungi cu aur. În aşteptarea primăverii ce era încă 
atât de departe, pretendentul la coroana Țării Româneşti 
încerca să-şi facă relații cât mai folositoare. Uneori, ieşea 
însoțit de slujitorul său, raguzanul Casaldi. Hoinăreau 
împreună prin prăvălii. Rar făceau cumpărături, fiindcă 
banii zburau iute, pe întreţinerea casei. Îşi petreceau 
timpul prin prăvălii minunându-se de câtă bogăție arăta 
Adrianopolul. Într-o dimineață, Vlad şi raguzanul Casaldi 
nimeriră în prăvălia negustorului Aram. Marea încăpere 
de la stradă tixită cu minunate covoare, cu blănuri, 
butoaie de untdelemn, saci cu făină, stofe şi tot soiul de 
mărfuri, era parcă neîncăpătoare pentru cioporul de 
muşterii. Vânzătorii abia pridideau să servească. Vlad 
cumpără unele alimente ce urmau să fie aduse acasă de 


către un slujitor al armeanului Aram. Stăpânul prăvăliei, 
înalt şi suplu, cam prea tânăr pentru astfel de 
îndeletnicire în stil mare, primise doi demnitari cu care se 
întreținea într-o odaie lăturalnică. Acolo se vindeau 
bijuterii scumpe, iar muritorii de rând nu treceau pragul 
acelei încăperi. De fapt, nici bogatul negustor armean nu 
servea în prăvălia de la stradă, fiindcă păstra obiceiul 
statornicit de breaslă. 

Cei doi demnitari se ridicară să plece, mulțumiți de 
frumoasele daruri primite. Aram îi conduse cu plecăciuni 
adânci. Muşteriii le făcură loc să treacă şi se înclinară la 
fel de respectuoşi. Vlad privi spre uşa deschisă doar 
câteva clipe. Tresări. Uşa se închise. În încăperea de la 
stradă, vocile cumpărătorilor şi ale celor câţiva vânzători 
căpătară din nou putere. Vlad părăsi prăvălia îngândurat. 

— Ştii pe cine l-am văzut adineauri? îi zise 
raguzanului. 

— Nu, dar am observat tresărirea voastră. 

— Marele negustor Aram e de fapt comitele Staicu, 
unchiul meu. 

— Glumiți? 

— Nu. 

— Poate că v-aţi înşelat, zâmbi Casaldi, neîncrezător. 
Mulţi oameni se aseamănă între ei. 

— Nici vorbă. E el. 

— Domnule! îl privi raguzanul şăgalnic. Pe Aram l- 
am zărit şi eu. Tinereţea lui nu-l recomandă ca unchi al 
vostru. Cred că sunteți de aceeaşi vârstă. 

— Staicu e mai mare decât mine cu patru ani. Însă 
asta are puțină importanţă, fiindcă nu mă pot dumiri de 
rostul său aici. Al doilea demnitar al Ţării Româneşti să 
fie un simplu negustor la Adrianopole? Staicu e prea 
bogat pentru a se cobori la o astfel de îndeletnicire. 
Drace! Cred că-i iscoadă. Poate că Mircea a aflat că m-am 
stabilit aici. Că duc tratative cu turcii împotriva lui. lată 
rostul comitelui Staicu în Adrianopole. 

— Dar cine foloseşte ca iscoadă un om atât de 


însemnat? 

— Asta mă nedumireşte şi pe mine, recunoscu 
prințul Vlad. 

Casaldi intră într-o prăvălie apropiată de-a 
armeanului Aram. Când ieşi de acolo, părea cam 
încurcat. 

— Ei? 

— Domnule, negustorul Aram ţine prăvălia de vreo 
doi ani, spuse raguzanul îngândurat. Deci e clar că nu pe 
voi vă caută. 

— Atunci ce? 

— Nu ştiu, însă mă mir. Dacă ar fi un om oarecare, 
mai treacă-meargă. Sunteţi absolut sigur că e el? Poate 
că-i o simplă asemănare. S-au mai văzut cazuri ca acesta. 

— Ce naiba, iar o luăm de la început? se mânie 
tânărul Vlad. 


Raguzanul meditase îndelug asupra puţin obişnuitei 
întâlniri. Dar mai ales făcuse o seamă de presupuneri cu 
privire la rostul comitelui în Adrianopole. Noaptea trecuse 
dincolo de jumătatea ei când îl fură somnul. Puțin după 
revărsatul zorilor, părăsi locuința. Paşii îl purtară spre 
cartierul comercial al oraşului. Zăbovi mult pe acolo. 
Intră în prăvălia armeanului Aram şi se amestecă printre 
obişnuiții muşterii. Pentru a nu bate la ochi că întârzie 
prea mult şi fără rost, făcu unele cumpărături mărunte. 
Privi către uşa care ducea spre odaia lăturalnică, însă 
aceasta nu se deschise. Lăsă în urmă cartierul comercial 
al oraşului. O idee vagă la început, apoi parcă mai 
limpede îşi făcu loc în mintea lui Casaldi. Era atât de 
preocupat, încât se lovea de trecători. Ajunse la palatul 
şefului poliției imperiale. Marile uşi de la stradă aveau 
străji. Chiar şi pe la colțurile clădirii şedeau în pază o 
seamă de oşteni. Din vreme în vreme, prin uşile cele mari 
intrau sau ieşeau slujbaşi. Străjile îi salutau după 


importanța rangului. 

„Va fi greu să ajung la Suhar-paşa, chibzui 
raguzanul. Nimeni nu mă cunoaşte aici. Totuşi, o 
încercare nu strică.” 

Urcă cele câteva trepte şi i se adresă unuia dintre 
oşteni: 

— Strălucitorule, cum pot să ajung până la măritul 
paşă? 

Străjile se priviră o clipă si izbucniră în râs. Parcă 
uitaseră de el. Se înghionteau şi râdeau cu poftă. 

— În vis, răspunse cel întrebat. Dacă ai norocul să-l 
visezi, îndată ajungi lângă el. Hai, ia-o din loc! 

— Îi aduc veşti, stărui Casaldi. 

— Spune-le. 

— Dar nu vouă se cuvine să vi le spun. 

— Aha! Toţi aduc numai veşti mari. la-o din loc! 

Raguzanul se îndepărtă descurajat. Însă nu era el 
omul care să se dea bătut prea uşor. Aşteptă la oarecare 
distanță până când se deschise uşa. Un slujbaş, mărunt 
pesemne după faptul că străjile nu-l salutară, cobori 
treptele. Casaldi îl ajunse din urmă şi-i spuse cu tot 
respectul cuvenit: 

— Mărite demnitar al imperiului, apleacă-ți ochii 
asupra unuia care doreşte a-ţi aduce plocon doi ducați 
venețieni. 

La primele cuvinte, slujbaşul vru să-şi continue 
drumul privindu-l pe raguzan cu dispreț, dar pomenirea 
ducaților hotărî altfel şi-i aduse un zâmbet. 

— Ce doreşti de la mine? 

— Să mă duci la strălucitorul Suhar-paşa. 

— Asta nu pot. Până acolo nici eu nu ajung. 

Raguzanul scoase trei ducați în loc de doi. 

— Dacă mă duci la el, mai primeşti încă pe atât. 

Slujbaşul, destul de cuminte, luă întâi banii. Apoi se 
scărpină în creştet şi chibzui preț de câteva clipe. 

— Eu pot să te duc doar până la stăpânul meu. Pe 
urmă aranjezi cu el dacă vă înțelegeți la preț. 


— Fie! 

Intrară amândoi în palat. Ocoliră scările mari, 
frumoase, ce duceau la etaj şi ajunseră curând într-o 
aripă a clădirii mai puţin arătoasă. Turcul îi făcu semn să 
aştepte. La puţină vreme reveni împreună cu un alt 
slujbaş. Casaldi îi dărui primului încă trei ducați, iar 
celui de-al doilea cinci. Însă turcul nu părea mulțumit. 
Şedea cu mâna întinsă, gata a se răzbândi. Mai scoase 
cinci ducați şi-i lăsă în palma turcului, dar nu înainte de 
a suspina jalnic. Din nou i se porunci să aştepte. Trecu 
multă vreme. 

„Hm! socoti raguzanul. Tâlharii mi-au luat aurul 
degeaba. Până la urmă o să mă dea afară careva dintre 
oştenii de pază.” 

Tocmai când îşi cam pierduse nădejdea, al doilea 
slujbaş îşi făcu apariția şi-i ceru încă cinci ducați. Un 
tânăr îmbrăcat strălucitor luă monedele de aur şi-i făcu 
semn să-l urmeze. Urcară treptele frumoasei scări de 
marmură albă. Suhar-paşa era singur în cabinetul său, 
mulțumit că reuşise cu multă dibăcie să-şi transporte 
averea la Genova şi Florența. Puţinul ce-i rămăsese în 
Adrianopole îl păstrase de ochii lumii. Peste câteva zile va 
părăsi, fără părere de rău, oraşul. În Apus viaţa părea 
mai sigură. Şi totuşi, îşi amânase mereu plecarea, fiindcă 
noua sa funcție îi aducea câştiguri nevisate. Când îi luase 
locul lui Sabahaddin, habar nu avea că un şef al poliției 
imperiale adună averi egale cu ale sultanului. Slujitorii 
cei vechi îl inițiaseră în tainele cunoscute de înaintaşul 
său. Negustorii, cârciumarii, hangiii şi meseriaşii îi 
plăteau peşcheşuri în fiecare lună după puteri, fiindcă 
mânia înaltului demnitar putea să-i ajungă pe negândite. 
Agenţii lui Suhar cutreierau oraşele şi se întorceau 
încărcați cu aur. Totul se făcea în mare taină. Atât cei 
care dădeau cât şi cei care primeau nu aveau interes să 
vorbească. Înaltul demnitar bănuia că agenții îl jumulesc, 
dar, cum grosul aurului ajungea la el, prilejuri de 
supărare apăreau rar. Fiecare zi îi aducea noi venituri. 


Uneori pornea singur prin prăvăliile marilor negustori din 
Adrianopole pentru un plus de peşcheşuri. Buzunarele 
caftanului său atârnau grele de daruri de preţ. 

Raguzanul intrase la el de câteva minute şi aştepta 
umil alături de uşă. Suhar îl privi încruntat. Straiele 
acestuia nu-l recomandau ca om cu stare bună. 

— Ce doreşti? îl întrebă aspru. 

Casaldi puse un genunchi pe covorul moale, 
catifelat. 

— Strălucitorule, îți aduc veşti mari. 

— Veşti? Ce mă privesc pe mine veştile tocmai acum, 
când... 

Îşi luă seama la timp. Preocupat de gândurile sale, 
fusese pe punctul de a spune o prostie fără seamăn. De 
a-şi arăta intenţiile privitoare la părăsirea imperiului. 

— Ce mă privesc pe mine veştile tocmai acum, când 
am atâtea treburi? încercă să repare gafa scăpată pe 
jumătate. Vorbeşte cu slujitorii mei. Ei se ocupă cu 
veştile. Şi acum pleacă! 

Raguzanul intui că o frază lungă nu-i poate fi 
folositoare. Suhar l-ar opri după primele cuvinte şi l-ar da 
afară înainte de a pricepe vestea. Hotări să pronunțe doar 
două cuvinte. 

— Nufărul Alb. 

Înaltul demnitar tresări. Privise prin fereastră şi îl 
uitase pe ghiaur. 

— Ce-i cu Nufărul Alb? se întoarse uimit. 

— Mărite paşă, poate că mă înşel, dar dacă 
bănuielile mele sunt bune, azi ai prilejul să-l prinzi pe 
Nufărul Alb - şi respiră uşurat că-i trezise interesul. 

— Au mai fost şi alții care ne-au dat astfel de veşti, 
grăi Suhar, nu prea entuziasmat. Până acum au pierit 
trei oameni. Despre fiecare s-a crezut că-i Nufărul Alb. 
Cei ce i-au denunțat nu s-au bucurat de aurul pus pe 
viața Nufărului. Dovedindu-se minciuna, denunțătorii au 
sfârşit sub toporul călăului. 

— Strălucitorule, eu nu spun că omul meu e Nufărul 


Alb. Eu doar îl bănuiesc. Deci nu am a mă teme pentru 
viața mea. Rămâne ca voi să descoperiți adevărul. 

Îi povesti demnitarului tot ce aflase despre Staicu, 
ferindu-se a pomeni vreo vorbă la adresa lui Vlad. În caz 
că bănuiala sa era întemeiată, Casaldi spera să obțină 
aurul numai pentru sine. Trei mii de ducați venețieni, la 
cât ajunsese prețul pus pe viața Nufărului, însemnau o 
frumoasă avere. Va încasa banii şi va părăsi oraşul în 
taină. În slujba lui Vlad, câştigurile se arătau prea 
îndepărtate. 

Suhar îl cunoştea pe negustorul Aram. Uneori trecea 
şi pe la acesta, după obişnuitele daruri. Parcă nu-i venea 
a crede că armeanul poate fi Nufărul Alb. Ar fi fost de 
mirare: al doilea demnitar al Ţării Româneşti să stea în 
Adrianopole doar ca simplu negustor? De ce? De obicei, 
iscoadele sunt cavaleri încercaţi, dar nu înalți demnitari. 

„Dacă ghiaurul e Nufărul Alb, înseamnă că prin 
arestarea lui planurile mele de plecare pot fi amânate. 
Oare să am atâta noroc, tocmai când speram atât de 
puţin? Multă vreme se va vorbi despre înțelepciunea lui 
Suhar-paşa. Chiar padişahul va fi încredințat că are în 
mine un demnitar cu care se poate mândri.” 

Îl privi pe raguzan prietenos. Dacă acesta i-ar fi 
ghicit gândurile, s-ar fi îngrozit ca de moarte. 

— Cine mai ştie ce mi-ai spus despre negustorul 
Aram? 

— Nimeni,  strălucitorule, minți  Casaldi cu 
seninătate. Doar nu eram ageamiu să dau norocul din 
mână. 

— Bine! Rămâi aici! Dacă ştirea adusă de tine se 
dovedeşte întemeiată, vei primi ducații chiar azi. 

După acele vorbe, şeful poliției imperiale părăsi 
încăperea. În prăvălia lui Aram era aceeaşi înghesuială ca 
şi la începutul zilei. Când Suhar-paşa intră acolo, 
muşteriii şi vânzătorii încetară forfota. Cel mai vârstnic 
dintre slujitori alergă să-şi anunţe stăpânul. Uşa odăii 
alăturate se deschise în fața înaltului oaspete. Aram, 


onorat chipurile de o astfel de vizită, nu mai contenea cu 
ploconelile. 

— Mărite paşă, vizita voastră cinsteşte această umilă 
prăvălie. Îndată vor veni gustări şi o cupă cu vin grecesc. 
Am pentru voi o căpățână de zahăr ce ar stârni invidia 
unui rege. Ieri ne-a sosit piper, scorţişoară, ulei de camfor 
şi covoare din adâncurile Asiei. Corăbierii genovezi ne-au 
luat pentru ele preţuri înzecite. La fiecare transport, 
genovezii ne jumulesc de-a binelea prin ridicarea 
neruşinată a prețurilor. Dacă lucrurile merg tot aşa, noi, 
negustorii, vom ajunge muritori de foame. 

Suhar-paşa îl asculta amuzat. Inelul descris de 
răposatul Enver stăruia în degetul falsului negustor. 

„lată-mă lângă Nufărul Alb, chibzui el, în vreme ce 
mângâia un frumos colier de perle. Cine şi-ar fi închipuit 
că-l voi prinde atât de uşor? De fapt, ar trebui să-i port 
recunoştinţă. Datorită lui i-am luat locul nesuferitului 
Sabahaddin. Şi tot datorită lui voi ajunge din nou în 
grațiile sultanului Murad. L-am vizitat de atâtea ori fără 
să-mi treacă prin minte cea mai mică bănuială. Era aici 
şi-şi râdea de mine, aşa cum o face poate şi acum. După 
trupul voinic, mlădios, nu încape îndoială că-i foarte ager. 
Foarte puternic. Dacă ar şti el ce gândesc acum, cred că 
m-ar ucide într-o clipă.” 

— Frumos colier! 

— Şi scump, replică Aram prevăzător în fața unei 
eventuale pagube. 

— Credeam că mi-l dăruieşti, se posomori oaspetele. 

— Dar acum trei săptămâni mi-aţi luat unul la fel, se 
văicări presupusul armean. 

— Atunci să nu mai vorbim despre asta. 

— Ba vorbim, strălucitorule, sări Aram speriat că-l 
supărase. Vi-l pot oferi în contul lunii viitoare. 

— La asta mă gândeam şi eu, râse demnitarul. 

Şeful poliției imperiale se despărți de negustor cu o 
seamă de cuvinte frumoase. Părăsi prăvălia fără a se 
arăta prea grăbit. Slujitorul, care nu bănuia nimic din 


gândurile stăpânului, îl urma la câțiva paşi. 

Rămas în cabinetul de lucru al lui Suhar, raguzanul 
Casaldi îşi făcea planuri în privința celor trei mii de 
ducați. Era aproape sigur că nu se înşelase în 
presupunerile sale asupra Nufărului Alb. Când înaltul 
demnitar apăru zâmbind, Casaldi ghici dintr-o privire 
vestea cea bună. 

— Vei primi îndată ducații promişi, grăi Suhar vesel. 
Un slujitor te va conduce la plătitorul meu. Cum te 
cheamă? 

— Casaldi, strălucitorule. 

În cabinet intră un bărbat voinic, smolit la față, cu 
priviri jucăuşe. Acesta îi făcu semn raguzanului să-l 
urmeze, dar nu spre uşa prin care venise, ci prin alta. La 
invitația slujitorului, Casaldi trecu pragul unei odăi ale 
cărei ferestre acoperite de draperii lăsau puţină lumină. 
Instinctiv, simți o primejdie şi vru să se întoarcă, însă era 
prea târziu. Un şnur îi strângea gâtul până la sufocare. 
Încercă să lovească. Nici măcar atâta nu reuşi. Braţe 
puternice îl apăsau fără putință de scăpare. Cercuri 
ciudate îi jucau în fața ochilor. Apoi se muie dintr-o dată. 

Slujitorul deschise uşa şi-i zâmbi lui Suhar. Acesta 
înțelese că totul s-a încheiat cu bună rânduială. 

„Acum voi inventa o poveste frumoasă în legătură cu 
prinderea faimosului Nufăr Alb, chibzui mulțumit. Cei trei 
mii de ducați îmi revin mie, dar asta are puţină 
însemnătate. Numele meu va fi rostit cu cinste de-a 
lungul imperiului. Ibrahim şi marele vizir vor spumega de 
furie. Padişahul îmi va adresa cuvinte de laudă. Iar eu 
mai rămân la Adrianopole, să strâng alte comori. Apoi va 
veni o vreme când totul se va uita. Fiindcă oamenii uită 
uşor. Atunci o iau din loc. S-ar putea să-l prind şi pe 
afurisitul de Fareddin. Caznele trebuie să scoată de la 
Nufărul Alb numele complicelui sau al complicilor. Mă voi 
îngriji singur de asta. Arestarea lui Fareddin mi-ar spori 
faima de om înțelept.” 

Suhar se ridică sprinten şi-l chemă pe aghiotantul 


său. 

— Îl arestăm pe negustorul Aram, spuse aspru, 
ferindu-se a pomeni ceva despre Nufărul Alb, fiindcă 
acesta era rolul cel mare pe care voia să-l joace numai la 
vremea potrivită. 

— Câţi oameni să iau, strălucitorule? 

— O sută. 

— Nu-i prea mult? Cred că doi-trei sunt destui. 

— Nu! Am spus o sută. Agenţii să înconjoare 
prăvălia până într-o jumătate de ceas. Dacă îți scapă 
Aram, poți să te spânzuri. Iertare nu vei găsi la mine. 
Armeanul urzeşte uciderea sultanului. Pe negustor îl 
vreau viu. Moartea lui înseamnă şi a ta. 


Vremea prânzului trecuse. În prăvălia armeanului 
intrară şase bărbaţi cu iatagane în mâini. Vânzătorii şi 
muşteriii încremeniră la apariția lor. Agenţii lui Suhar îi 
îmbrânciră pe cei ce le şedeau în cale. Din câţiva paşi 
ajunseră la uşa odăii laterale. Auzind zgomot neobişnuit, 
Aram îşi părăsi îndeletnicirea şi puse mâna pe o spadă 
chiar în clipa când oamenii lui Suhar îi treceau pragul. 
Alți agenți năvăliră în prăvălie. Aram înțelese că a fost 
descoperit. Prin ce împrejurări, nu avea timp să se 
gândească. Reuşi să doboare doi dintre agenţi. Loviturile 
de iatagane ale adversarilor ținteau nu să-l doboare, ci 
să-l dezarmeze. Deci porunca era să-l prindă viu. Aram 
sări peste masa lui de lucru şi ajunse la fereastră. Dar 
agenţii se înmulțiră. Din nou spada lui lovi în plin. 
Deschise fereastra cu stânga şi sări. Afară, un ciopor de 
trupuri se aruncară peste el. 


Agenţii părăsiră prăvălia în frunte cu Suhar, 
purtându-l pe prizonier între ei. Curând puternica 


fortăreață Deşli îşi deschise porțile mari. Acolo, între 
zidurile reci, grele, păzite de oşteni mulți, înconjurate cu 
brâu de apă, se afla cea mai temută închisoare din 
imperiu. Comandantul ei era Ohran-bey. Omul care se 
putea lăuda că niciodată nu-i scăpase măcar un 
prizonier. Anunţat de oştenii aflați pe zidurile înalte, 
comandantul ieşi în întâmpinarea şefului poliției 
imperiale, aranjându-şi ținuta din mers. 

— Ohran! strigă Suhar cu glas vesel. Ştii pe cine ţi-l 
aduc prins? 

— Numai înțelepciunea-voastră şi a măritului Allah 
mi-ar fi de ajutor, dar, cum nu le am, e greu să ghicesc, 
răspunse comandantul dornic să-i fie pe plac stăpânului 
său. 

— Aşa este, aprobă Suhar, atins plăcut de cuvintele 
lui Ohran-bey. Omul pe care ţi-l aduc e Nufărul Alb. 

Agenţii şi oştenii din gardă încremeniră, ca şi 
comandantul fortăreței. Dacă trăsnetul ar fi căzut alături, 
aşa, din senin, nu i-ar fi mirat mai mult. Omul în jurul 
căruia se țesuseră legende şi cântece şedea priponit în 
fața lor. Mari iubitori de acte vitejeşti, mulți dintre oşteni 
îl priviră pe Nufăr cu o scurtă ochire de simpatie. 

Suhar gustă clipa ca pe un balsam tămăduitor. Tăcu 
multă vreme, dornic să o prelungească. Oştenii îl luară pe 
Nufăr între ei. La spatele lor, uşile se închideau cu zgomot 
repetat în ecouri. Urcară treptele unei scări în spirală. 
Mirosul de mucegai, atât de puternic la parterul 
fortăreței, îşi pierduse puterile. O ultimă uşă se închise 
după comitele Staicu. Era singur. I se tăiaseră legăturile 
şi putea să se mişte. Odaia destul de încăpătoare nu avea 
mobilier. Prin două ferestre înguste, lumina zilei 
pătrundea cu slabe puteri. Se afla într-un turn din 
mijlocul faimoasei închisori Deşi. 

Comandantul îl conduse pe Suhar în odaia sa de 
lucru. 

— Sunteţi sigur, strălucitorule, că arestatul e 
Nufărul Alb? îndrăzni să întrebe. 


— Absolut. Nu am nici un fel de îndoială. Nufărul 
Alb se numeşte de fapt Staicu şi e fratele mai mic al 
ghiaurului Mircea-voievod. 

Ohran scăpă o nouă exclamaţie de uimire, spre 
satisfacția înaltului demnitar. 

— Acum am treburi, grăi oaspetele. Poate că la 
noapte sau mâine mă voi întoarce să-l trec prin cazne pe 
arestat. Nimeni nu are drepturi asupra lui în afară de 
mine şi padişah. Numai porunca scrisă a padişahului sau 
a mea îl poate scoate din fortăreața Deşli. Răspunzi de el 
cu viața ta. 


Vestea prinderii Nufărului Alb trecu prin Adrianopole 
şi prin împrejurimi ca un fior. Suhar nu dorise a păstra în 
secret frumoasa captură. Oamenii aflară curând că 
Nufărul Alb e comitele Staicu, mare demnitar al Ţării 
Româneşti. Asupra lui Fareddin, ştirea pică asemenea 
trăsnetului. Tocmai îşi făcea siesta de după prânz, obicei 
împrumutat de la greci. În prima clipă alergă spre 
fereastră, convins că agenții lui Suhar năvălesc în palatul 
său. Apoi rămase rezemat de perete. Îl încerca o uşoară 
amețeală. 

„Va trebui să fug din Adrianopole, repetă de câteva 
ori. Orice întârziere îmi poate aduce pieirea. Nufărul va fi 
trecut prin cazne. De sub apăsarea lor puţini scapă fără 
mărturisiri. De fapt, nu mai scapă, ci pier. Suhar nu a 
avut vreme pentru cazne. Cred că o va face abia mâine 
noapte, adică după ce va fi dus în fața padişahului. Aşa e 
obiceiul. Ghiaurul mă va trăda chiar fără a fi silit. Nu-mi 
datorează nimic. Puțin îi pasă de mine. Azi, Murad nu-l 
mai primeşte fiindcă e bolnav. Aşa stând lucrurile, ar mai 
fi o cale. Otrava. Secretarul lui Suhar e omul meu. El 
poate strecura otrava în fortăreața Deşli. Are acolo câțiva 
oşteni credincioşi lui. Voi părăsi oraşul până într-un ceas. 
Dacă Nufărul Alb cade sub puterea otrăvii, mă pot 


întoarce fără teamă.” 

În timp ce Fareddin îşi strângea aurul şi bijuteriile, 
prin poarta de miazănoapte a oraşului Adrianopole ieşiră 
călări doi negustori de mărunțişuri. După straiele lor 
ponosite, după gloabele de sub ei şi după înfăţişarea 
neîngrijită, nimeni nu ar fi bănuit că neajutorații 
negustori ambulanți sunt iscoade ale renumitului cavaler 
bulgar Cîrstev. 

Vestea căderii comitelui Staicu îl înmărmuri pe Vlad. 
În primul moment îşi luă pălăria cu gândul să meargă la 
marele vizir şi să-l implore pentru slobozirea unchiului 
său. Apoi ridică din umeri. Era o prostie. Bănuielile sale 
căzură îndată asupra raguzanului. Dar mânia lui se 
dovedea neputincioasă. Casaldi nu-şi mai făcuse apariția 
din zori. Cu siguranţă că luase prețul trădării şi părăsise 
oraşul. 

Peste Adrianopole cerul se înnegura treptat. Cădea 
înserarea. 


Frumosul oraş Ipek era uneori plăcută reşedinţă a 
cneazului Lazăr al Serbiei. Când acesta se stabilea acolo 
pentru o vreme, curtenii îl urmau, încântați de minunatul 
peisaj înconjurător. Liniştit, aproape anonim în lipsa 
cneazului, Ipekul căpăta parcă viață de îndată ce 
trâmbiţele şi cornurile anunțau reîntoarcerea măritului 
autocrat. Cârciumile, hanurile, străzile şi casele din Ipek 
primeau oaspeți. Nenumărați oaspeți. 

Într-un han de la marginea oraşului, vestitul cavaler 
Carapelese înfuleca de unul singur dintr-o uriaşă pulpă 
de porc bine afumată. Degetele lui puternice rupeau 
bucăți mari din carnea împănată cu grăsime. Alături, o 
găleată cu vin dulce, adus de pe coastele Dalmației, îi 
ținea plăcută tovărăşie. Mâncăul Carapelese nu părea în 
toane prea bune. Înfuleca zdravăn, iar înjurăturile dintre 
doi dumicați porneau lungi, curgătoare, în sprintenul grai 


al italienilor. Cavalerul avea motive temeinice să fie 
supărat. Despre el şi despre Ruk Spear mulți vorbeau mai 
în glumă, mai în serios că sunt ca omul şi umbra la 
vreme de vară. Dacă îl căutai pe Ruk, nu trebuia să alergi 
prea mult pentru a da de Carapelese şi invers. Dar 
cavalerul Spear dispăruse de vreo două zile pentru o 
femeie de la curtea cneazului. Se ţinea după ea ca mielul 
după oaie. Lunganul italian nu aflase nici măcar dacă 
muierea merita atenția prietenului său. Curând ulcica 
atinse fundul găleţii cu zgomot neplăcut pentru el. 
Neplăcut, fiindcă îi lipseau banii, iar hangiul dădea pe 
datorie doar când făcea pomană pentru sufletele morților. 
Tresări. Uşa hanului zbură în lături ca la vreme de 
furtună. Carapelese rămase cu ulcica la jumătatea 
drumului dintre găleată şi gură. 

— Santa Agripina! exclamă, cu slabă sclipire de 
luciditate. Ruk e făcut foc. Pesemne că muierea i-a dat 
vânt. 

— Ah, iată-te! grăi Spear cu satisfacție în glas. Mă 
temeam că în lipsa mea ţi-ai luat zborul. 

— Alţii cam aşa fac, bombăni Carapelese. Abia după 
ce li se închide uşa în nas îşi amintesc de prieteni. 

— Lasă! Turcii l-au prins pe Nufărul Alb. 

— Glumeşti? păru a se dezmetici o clipă. 

— Zău că nu! Adineauri am aflat vestea. Din păcate, 
eşti făcut rău. Cu morişca stai binişor, însă nu cred că te 
poți ține în şaua calului. 

— Eu? 

Carapelese făcu un efort lăudabil. Se ridică, 
bâțâindu-şi picioarele lungi. Apoi săltă piciorul de porc în 
aer şi grăi cu trufia omului cherchelit: 

— Îl voi răzbuna pe Nufărul Alb. Unul e Carapelese, 
fraților! 

Prinse ulcica, vărsă câteva picături în cinstea 
mortului, iar restul pe gât, după care continuă măreț: 

— Praf şi pulbere... 

Ruk ştia ce are de făcut. Îşi strecură umărul sub 


pieptul cavalerului, îl prinse cu o mână pe după gât şi ieşi 
în curte către valăul cu apă pentru cai. Italianul, convins 
că e călare, porni să înfiripe un cântec deocheat. Spear îl 
aşeză pe capră deasupra valăului şi aruncă o găleată cu 
apă peste el. 

— Sfinți apostoli şi cardinali! behăi Carapelese. Râul 
prin care trecem e ca gheaţa. Dacă scap din el, trăiesc o 
mie de ani. 

Urmă a doua găleată. 

— Sfinte Augustinus de Padova! răcni lunganul. Mi 
se bat dinții în gură ca la dulăi când sunt în nuntă. 

Spear îl conduse în odaia lor şi îl schimbă cu straie 
curate. 

— Aşa! murmură el satisfăcut. Acum eşti în stare să 
te ţii în şa. 

— Unde mergem? 

— La mănăstirea Snagovului. Cavalerul Cirstev m-a 
înştiințat că ne aşteaptă acolo. 

— Atâta drum? 

— Am bătut noi altele şi mai lungi. 

— Ne lipsesc banii. 

— Aiurea! Am două pungi burduşite cu aur. Mi le-a 
dat chiar cneazul Lazăr, cu care am tăinuit între patru 
ochi. 

— Ce căutăm la Snagov? 

— Pregătim acolo evadarea Nufărului Alb. 

— Parcă ziceai că e mort. 

— Mort pe dracu! se răsti Ruk. Turcii nu sunt chiar 
atât de proşti să-l omoare. Cel puţin aşa sper. Dacă 
Nufărul Alb ar fi un cavaler mărunt, poate că ar face-o. 
Însă el e al doilea demnitar al Ţării Româneşti. Sultanul 
va porni tratative cu Mircea. Murad îi poate cere în 
schimb tot ținutul Dobrogei, sau o mare sumă de bani. 
De va fi altfel, e păcat. 

Părăsiră hanul în goana cailor. Ploaia subțire îşi 
întorcea fustele după tactul vântului aspru. În aceeaşi 
noapte, cei doi vechi prieteni ieşiră din Ipek pe cai 


sprinteni şi tăiară drum peste câmpuri spre Buda. 


* 


La un ceas după prinderea Nufărului Alb, Suhar 
îmbrăcat în ținută de zile mari, ceru să fie primit de 
padişah. Dar, cu toate insistențele sale, nu reuşi. Murad 
făcuse o baie cu sare şi adormise. Medicul său italian 
veghea să nu fie tulburat. Nemulțumit, şeful poliției 
imperiale porni spre casă. Îi mai scăzuse entuziasmul. 
Acum judeca limpede. Somnul padişahului îi răsturnase 
toate planurile. Pe Nufăr nu-l putea trece prin cazne 
înainte de a discuta cu Murad. 

„Arestatul e om de neam ales, reflectă Suhar. Poate 
că sultanul va avea alte gânduri în privința lui. A-l 
supune la cazne pe ghiaur fără ştiinţa padişahului 
înseamnă să-mi atrag mânia acestuia. Cu Murad 
niciodată nu ştii cum se isprăveşte o discuţie. Într-o clipă 
el poate uita că eu l-am prins pe Nufăr. Într-o clipă mă 
poate aresta şi trimite la fortăreața Deşli. Trebuie să fiu 
chibzuit. Să trag multe foloase din capturarea 
ghiaurului.” 


La palatul regal din Buda se aprindeau lumânările. 
Înserase. Sigismund de Luxemburg, ajutat de slujitori, îşi 
făcea pregătirile de culcare. Rar intra el în pat la un astfel 
de ceas. Era răcit. Medicul îi recomandase câteva zile de 
odihnă. Toţi curtenii ştiau că Lorant şi Gaşpar sunt 
favoriţii maiestăţii-sale, cu toate că nu pricepeau cauza. 
Unul dintre slujitori îl zări pe Lorant. Acesta deschisese 
uşa apartamentului regal şi-i făcea semne. Slujitorul ieşi 
pe vârful picioarelor. După un minut reveni şi-i spuse 
regelui: 

— Domnul Lorant vă roagă să-l primiți într-o 
chestiune grabnică. 


— La naiba! se supără Sigismund. Nici pentru boală 
nu am timp. 

Regele avea fierbințeli şi-i era lehamite de orice. Nu 
avea poftă de mâncare, iar trupul său voinic se muiase 
fără pic de vlagă. Ţinea prea mult la tânărul cavaler 
pentru a-l respinge, dar îl primi îmbufnat. 

— Ce e, domnule? 

— Maiestate, vă rog să-mi acordaţi câteva clipe între 
patru ochi. 

Sigismund făcu un semn. Slujitorii şi medicul 
părăsiră încăperea. 

— Acum o jumătate de ceas au sosit la Buda doi 
trimişi ai prietenului meu cavalerul Ruk Spear. 

— Ei şi? 

— Nufărul Alb a căzut în mâna turcilor. 

Sigismund uită dintr-o dată că e bolnav. 

— Nufărul Alb? 

— Da. El e comitele Staicu, fratele domnului Ţării 
Româneşti. 

— Jesus-Maria! Acum îmi explic multe lucruri. Când 
te gândeşti cât de prost l-am primit când a venit la noi în 
chestiunea Banatului! exclamă cu părere de rău. Era gata 
să-l arestez. Straşnic om! Mie mi-a salvat viața. Regatului 
Ungariei i-a adus mari servicii. Un astfel de om... e mort? 
se nelinişti. 

— Cred că nu. 

Îi povesti regelui tot ce aflase de la trimişii lui Spear. 
Spre mirarea slujitorilor, Sigismund ceru uneltele de 
scris. Puțin mai târziu, Lorant şi Gaşpar ieşiră din Buda 
în galopul cailor. Purtau cu ei o scrisoare către sultanul 
Murad. Regele Ungariei oferea douăzeci de mii de ducați 
venețieni pentru eliberarea comitelui Staicu. 


Capitolul 18 


Peste ținutul din jurul mănăstirii Siretului pornise a 
ninge. La început, fluturi mari de zăpadă cădeau lin şi se 
topeau în umezeala pământului. Treptat, fulgii se îndesiră 
mărunți. Ningea de vreo două ceasuri. Stratul de omăt 
creştea molcom. Tânăra Margareta ieşise în cerdac să 
asiste la un spectacol rar. Unul dintre câinii de curte, a 
cărui viață se număra în luni, nu mai văzuse zăpadă. 
Refugiat pe scările cerdacului lătra scurt aşezat pe labele 
din față şi privea năuc întorcând botul când într-o parte 
când în alta. Ghicea el că ceva nu-i în regulă. De lao 
vreme, încetase lătratul mulțumindu-se cu mârâituri nu 
prea amenințătoare. Observase că unul dintre dulăi 
trecea tacticos prin omăt fără să i se întâmple ceva. 
Prinse curaj. Cobori treptele, mirosi zăpada şi întinse o 
labă. O retrase iute. Adulmecă laba. Nimic rău. Mârâi 
încă o dată, mai mult de formă, şi prinse a călca prin 
omăt ca pe picioroange. Câteva clipe mai târziu scoase un 
lătrat vesel. Apoi începu să se rostogolească şi să alerge 
în cercuri mici. Ochii îi străluceau ca la o mare 
descoperire. 

Margareta râse. Era prima dată, după multă vreme, 
când o încerca veselia. leşi în curte. Fulgii îi atingeau fața 
ca o mângâiere. În jur liniştea stăruia adâncă. Nici o 
adiere. Sub stratul de zăpadă parcă încremenise totul. 
Privi spre drumul cu plopi. Falnicii arbori de peste vară 
ce-şi tremurau frunzele a joacă arătau acum singuratici 
şi trişti. De-a lungul drumului, două puncte creşteau în 
repeziciune. Erau doi călăreți. Margareta îi observă cum 
se apropie, dar inima ei nu tresări ca altădată. De mult 
pierduse speranța într-un semn de la Staicu. Urcă 
treptele cerdacului. Călăreţii intrară prin poarta cea mare 
a mănăstirii. După straie păreau oşteni. O cuprinse o 
nelinişte ciudată. Mâinile porniră să-i tremure. Călăreţii 


descălecară şi înaintară către ea. Îl recunoscu pe 
părintele Sima.  Grăsunul o salută după moda 
cavalerească. 

— Ne-a prins iarna pe drum, zâmbi el. 

Intrară în casă. Margareta le oferi ceaiuri fierbinți. 
Degetele-i tremurau atât de puternic, încât vărsă din căni 
pe măsăriță. Nu îndrăznea să-i întrebe rosturile lor la 
Siret. O încerca o teamă lăuntrică. Era limpede că nu 
veneau din partea comitelui. Staicu i-ar fi trimis pe cineva 
de la castel. Poate că măria-sa Mircea aprobase 
desfacerea căsătoriei. Grăsunul Sima îi observă paloarea 
neobişnuită. Margareta aştepta o vorbă. Comandantul 
Snagovului şi ortacul său îşi sorbeau ceaiul cu plescăituri 
puternice. Se încălziseră. Obrajii li se roşiseră ca para 
focului. Când isprăvi, Sima îşi mângâie bărbuța rară. Nu 
ştia cum să înceapă vorba. Adusese veşti proaste. 

— Ce mai e pe la Snagov? îndrăzni Margareta cu 
voce spartă, nefirească. 

— Bine, doamnă. Egumenul vă trimite, prin noi, 
sănătate. 

— Îi mulțumim. Poate că ar fi bine să vă odihniţi. 

— A, nu acum! prinse curaj grăsunul. Am venit, ce-i 
drept, în grabă mare, însă avem timp de odihnă. Noi... 
adică nu noi... egumenul... Nufărul Alb a căzut în mâinile 
turcilor. 

— O! Ne pare rău pentru tânărul blond. Arad parcă îl 
cheamă... 

— Dar nu el e Nufărul Alb, ci comitele Staicu. 

— Stai... cuu? 

Margareta cătă un sprijin bâjbâind cu mâinile în jur. 
Sima o prinse tocmai la timp. 


De câte ori se schimba vremea către ploaie, 
reumatismul îl încerca pe sultanul Murad cu puteri 
înzecite. În astfel de zile devenea acru, morocănos şi se 


înfuria din te miri ce. Pe trimisul împăratului de la 
Constantinopole îl alungase în ocări. Pe generalii care îi 
cereau noi sume de bani pentru oştile aflate la iernat îi 
amuți cu un gest. Medicul palatului fusese decapitat în 
zori, fiindcă nu reuşise a-i alina junghiurile. Înalţii 
demnitari aflați în jurul său ar fi dorit să fie cât mai 
departe de el. Chiar străjile atât de credincioase 
padişahului se rugau în gând lui Allah să le ferească de 
mânia acestui bătrân turbat de-a binelea. 

Murad îl privi pe Suhar-paşa ca prin lunetă. Şeful 
poliției imperiale, recunoscut pentru prostul său gust în 
alegerea straielor, purta un turban galben în trei colțuri, 
caftan violet şi încălțări de un roşu aprins. Padişahul nu 
putea suferi violetul, dar Suhar nu avea de unde să ştie. 

— Frumoasă îmbrăcăminte! mârâi sultanul. 

Suhar păru încântat de remarca stăpânului, fiindcă 
îi lipsea fineţea observației. Era convins că acesta se 
îmblânzise amintindu-şi că Nufărul Alb fusese arestat. 
Acum va începe cu laude. Şeful poliției se pregătea să le 
primească afişând modestie. Doar Ibrahim şi marele vizir 
Ali-paşa înţeleseseră că Murad îi caută nod în papură. 

— Îndrăzneşti a zâmbi, câine! spuse padişahul cu 
aer mieros. 

Crezând că nu lui i se adresează, Suhar privi în jur. 

— Luaţi-i caftanul şi aruncațţi-l în foc! 

Străjile se repeziră asupra lui. 

„Mă arestează, gândi Suhar. Asta-i lucrătura lui Ali- 
paşa.” 

— Eşti sigur că măcar acum Nufărul Alb e cel 
adevărat? 

„Nu mă arestează.” 

— Absolut, strălucitorule. Am chibzuit asupra lui 
până am găsit calea... 

— Asta nu mă interesează. Cine sunt complicii lui? 

— Nu ştiu. La cazne încă nu am îndrăz... 

— Nu ştii? Sunt înconjurat de bicisnici. Pleacă! 

Suhar altfel visase întâlnirea cu padişahul. Părăsi 


încăperea, gândindu-se la vechile sale planuri de a fugi 
din imperiu. În anticameră îl opriră câţiva ofițeri şi 
demnitari dornici să afle amănunte despre capturarea 
Nufărului Alb. Şeful poliției le turnă o poveste frumoasă, 
care nu prea stătea în picioare la o analiză temeinică. 
Aceeaşi pe care dorise a i-o oferi lui Murad. Şi pe măsură 
ce vorbea chipul său oferea seninătate. Pe fețele 
ascultătorilor se citea numai admiraţie. Însă el vedea 
prost. Sub admiraţie se ascundea ironia. 

Ali şi Ibrahim intuiră că nu-i momentul potrivit 
pentru a ridica problema Nufărului. Padişahul era în 
toane prea rele. Dar o făcură după prânz, când noul 
medic îi aplică aceleaşi tratamente cu sare. Băile 
ameliorară junghiurile lui Murad. Acum se putea sta de 
vorbă cu el. 

— Îi cerem lui Mircea-voievod ţinutul Dobrogii, grăi 
Ibrahim. 

— Fleacuri! îl repezi padişahul. Tu l-ai ceda în 
schimbul unui om? 

— Nu-i un om simplu. 

— Prostii! Ne răcim gura degeaba. 

— Mărite padişah! interveni  Ali-paşa. Moartea 
Nufărului ne aduce puţine foloase. Acum îl ştim. Îi vom 
afla şi complicii. Asta înseamnă că în viitor el nu mai cade 
cu amenințare asupra secretelor noastre. Chiar dacă 
ghiaurul Mircea nu ne va ceda ținutul Dobrogii, îl putem 
sili să plătească răscumpărarea cu aur mult. Imperiul are 
azi nevoie de aur. 

— Nu! Arestatul va fi decapitat. 

Cei doi înalți demnitari înțeleseră că orice stăruinţă e 
de prisos. Duseră mâinile la frunte, la gură şi la piept, 
gata a se retrage. 


Prin Codrul Vlăsiei căzuseră frunzele. Pădurea părea 
îmbătrânită, somnoroasă şi neprimitoare. In văzduh 


sumedenie de ciori cârâiau a zăpadă. La mănăstirea 
Snagovului picaseră oaspeţi. Erau acolo Arad, Grama, 
Lorant, Gaşpar, Carapelese, Ruk Spear, Bogdan, Andrei, 
Cîrstev, polonii Sadowski şi  Kapiek,  bosniacul 
Kotormanici şi rusul Savciuk. 

— Domnilor! grăi egumenul Lazăr impresionat de 
graba cu care veniseră tinerii cavaleri. Cred că s-a adunat 
aici toată floarea cavalerilor creştini din răsărit. Numele 
domniilor-voastre sunt rostite cu respect de-a lungul şi 
de-a latul Europei. Ne mândrim de cinstea ce ne-ați adus- 
o. Unirea voastră pentru a-l scoate pe Nufărul Alb din 
mâinile turcilor seamănă a cruciadă. Ştiu că nu va fi 
uşor. Viețile voastre vor intra curând sub grea 
amenințare. Chiar de veți ajunge la Adrianopole prea 
târziu, chiar dacă nu veți izbândi, un fapt rămâne plin de 
măreție: la necazuri oamenii sunt solidari între ei. 

— Sfinția-ta! interveni Arad. Împreună cu scutierii, 
suntem douăzeci şi unu de luptători. Nu mulți, dar nici 
puţini. De va lucra fiecare după cum îl taie capul, mi-e 
teamă că lucrurile nu vor merge prea bine. Avem nevoie 
de un conducător pe care să-l ascultăm cu orice preț. 

— Domnule! se amestecă Lorant, care pricepea 
româneşte. Sunteţi un tânăr înțelept. Fără un conducător 
vom ajunge să ne certăm între noi sau să pierdem o 
groază de timp ascultând părerea fiecăruia. Aproape toți 
ne cunoaştem de pe la turniruri. Uneori am fost 
adversari, însă niciodată duşmani. Cum toţi suntem cam 
de aceeaşi forță, cred că e mai bine să tragem la sorți. 

— Mă iertaţi, cavalere Lorant, zâmbi tânărul blond. 
lată că chiar de la început avem păreri diferite. Nu mă 
îndoiesc nici o clipă că oricare dintre noi ar fi un bun 
conducător, dar azi unul singur îi cunoaşte bine pe turci. 
Cu ani în urmă a fost rob la ei. El le ştie obiceiurile şi 
limba mai bine ca oricare. E vorba de cavalerul Spear. A-l 
alege pe el nu înseamnă să-i acordăm o favoare, ci o 
răspundere grea. Apoi, Ruk cunoaşte româna, maghiara 
şi limba slavilor. Doar el poate fi înțeles de toți. 


Lorant şi Arad grăiseră în maghiară. Cîrstev, 
Sadowski, Kapiek, Kotormanici şi Savciuk aşteptară să li 
se traducă. La propunerea lui Cîrstev se ridicară cu toții, 
îşi uniră spadele şi-i jurară lui Ruk totală ascultare. 

— Mişcarea noastră de-a latul Balcanilor pote fi 
observată de garnizoanele turceşti, vorbi Ruk onorat de 
încrederea acordată. Şi asta nu-i totul. E nevoie să ne 
mişcăm iute. Ar fi păcat să ajungem prea târziu. Vom 
călări spre Caliacra. Acolo ne va lua o corabie, care va 
cobori cu noi pe mare până în dreptul oraşului 
Adrianopole. Restul drumului îl vom continua călări. 
Cunosc bine locurile de la malul mării până la 
Adrianopole. Pe acolo sunt păduri cât vezi cu ochii. 
Aceeaşi corabie ne va aştepta în larg. Şi acum la cai, 
domnilor! 

În vreme ce cavalerii se pregăteau de drum lung, 
Ruk Spear i se adresă egumenului: 

— Sfinția-ta, ştiu că mulți achingii au căzut în 
luptele din Dobrogea. Avem nevoie de straie turceşti. 

Lazăr îi dădu o scrisoare către comandantul din 
Caliacra. Apoi încă una pe care cavalerul o ascunse 
zâmbind. Douăzeci şi unu de călăreți tăiară drum prin 
Codrul Vlăsiei spre miazăzi. Frunzele uscate pocneau 
scurt sub copitele cailor. 


La câteva ceasuri după arestarea Nufărului Alb, 
secretarul lui Suhar trecu pe la fortăreața Deşli, dar nu 
intră acolo, ci în cazarma oștenilor, aflată în afara 
închisorii. Mânat de treburi, secretarul vizita adesea 
cazarma. Se interesă ca de obicei de nevoile păzitorilor, 
iar la plecare îi făcu un semn discret unuia dintre ei. Cui 
i-ar fi trecut prin minte că secretarul venise din îndemnul 
lui Fareddin? Întunericul cuprindea molcom 
împrejurimile. Secretarul şi oşteanul se întâlniră la 
marginea drumului ce ducea spre oraş. 


— Vrei să câştigi cincizeci de ducați de aur? 

— Strălucitorule! bâigui omul. Niciodată nu mi-ai 
promis atât de mult. O fi o treabă peste puterile mele. 

— E foarte uşoară. Am la mine o cutie cu un praf 
verzui. Să-l torni în rația de apă a Nufărului Alb. 

— Nu în mâncare? 

— Nu. La supărare omul rar se atinge de ea. Însă 
apa nu o respinge nimeni. 

— Şi când primesc banii? 

— Ca de obicei, după. 

În turn, comitele Staicu medită mult asupra situației 
sale fără sorți de scăpare. Era clar că nu Fareddin îl 
trădase, fiindcă şi viața lui ar fi fost în primejdie. Oricât 
încercă să priceapă cum ajunsese Suhar să-l descopere, 
nu reuşi. Presupunea doar că întâmplarea căzuse cu 
răutate asupra sa. Şeful poliției imperiale era prea 
neghiob, iar inteligentul Enver căzuse sub cuțitul său. 


Trecuse o noapte şi o dimineață de la arestarea 
Nufărului Alb. La fortăreața Deşli se împărțea mâncarea 
de prânz şi cana cu apă. Un oblon mic, atât cât îi 
îngăduia trecerea unei străchini, se deschise în uşa 
comitelui. Staicu îşi luă rația. Oblonul căzu la locul său 
cu zgomot aspru. Tânărul nu luă seama la mâncare. În 
schimb îi era sete. Ridică micuța cană cu apă, dar 
privirile îi zăboviră mirate asupra unei răni de la 
încheietura mâinii. Pesemne, o crestătură de iatagan. 
Peste rană stăruia o pojghiță de pământ. Poate că 
pământul se lipise de ea când căzuse sub apăsarea 
slujitorilor lui Suhar. Apa nu era prea multă. Totuşi, rana 
avea nevoie de îngrijiri. Turnă câteva picături şi începu să 
o spele. După câteva clipe simți o usturime cumplită. 
Parcă un cuțit îi răscolea carnea. Hotărât lucru, asta nu 
era durerea ce se arată de obicei la spălatul unei răni. 
Lăsă cana deoparte şi începu să-şi sugă rana. Scuipă şi 


supse din nou, cuprins de o bănuială cumplită. 

— Otravă! exclamă. În tot Imperiul turcesc, un 
singur om are interesul să mor înainte de a fi luat la 
întrebări: Fareddin. 

Cu toată intervenţia sa rapidă, şi cu toate că doza de 
apă fusese fără însemnătate, comitele îşi simțea mâna ca 
prinsă de flăcări. 

„Puternică otravă! chibzui. Am scăpat ca prin 
urechile acului, dar la ce-mi foloseşte!” 

Privi în jur. Ferestrele înguste ca şi înălțimea la care 
se aflau nu-i putea oferi o cale de evadare. Cercetă uşa 
masivă şi încăperea complet goală. Nimic bun pentru el. 
Auzi paşi pe coridor. Zgomotul zăvoarelor îl vesti că e 
căutat. Suhar, Ohran şi trei slujitori voinici intrară în 
odaie. Dincolo de uşă rămaseră câteva străji. 

— Ţi-a fost dor de mine, Suhar? întrebă Staicu, 
urmărind o idee. 

Şeful poliției imperiale rămase perplex numai o clipă, 
fiindcă în cea următoare grăi mieros: 

— Ai uitat cine sunt, câine? Curând o să-ți 
aminteşti. 

— Lasă prostiile, Suhar! În rang sunt mai mare 
decât tine. Văd că ţi-ai adus uneltele pentru cazne. La ce 
bun? Numele complicelui ţi-l pot spune şi fără apăsarea 
lor. lar dacă vreau să-l tăinuiesc, nu caznele îl vor scoate 
de la mine. Înainte de a-ţi da numele complicelui, aş dori 
să-ți vorbesc între patru ochi. 

— N-am ce să vorbesc cu tine, câine ghiaur! vorbi 
acesta cu dispret. 

— Fie! Atunci să trecem la cazne. La început voi 
pomeni ceva despre corăbierul Ascanio. 

Suhar simți dintr-o dată că-i lipseşte aerul. Ascanio 
era omul prin care îşi transportase averea la Genova şi 
Florența. Dar de unde ştia Nufărul Alb astfel de lucruri? 
O mărturisire a acestuia faţă de Ohran îl putea pierde. În 
prima clipă, hotări să rămână singur cu arestatul şi să-l 
ucidă. O lovitură de pumnal îi va închide gura ghiaurului 


pentru totdeauna. 

„Totuşi, nu e bine, chibzui el. Chiar dacă voi spune 
că am fost atacat, Murad va fi atât de mânios încât mă va 
da pe mâna călăului. Cred că ghiaurul îmi propune un 
târg. Să vedem ce vrea.” 

— Legaţi-l! 

Slujitorii se repeziră şi-i prinseră mâinile în frânghii 
trainice. Staicu observă cu părere de rău cum i se năruie 
planul. Sperase că-i va smulge lui Suhar pumnalul de la 
şold, iar şeful poliției, sub amenințarea morții, îl va scoate 
din fortăreața Deşli. Erau singuri. Se cercetară din priviri. 

— Vorbeşte! rupse tăcerea Suhar. 

Staicu nu mai avea ce să-i spună, fiindcă urmărise 
un plan. Vorbi totuşi. 

— Adineauri s-a încercat otrăvirea mea. Îţi închipui, 
Suhar, că dacă pieream, tu şi Ohran nu ați fi găsit 
îndurare în fața sultanului. 

Demnitarul râse ca la o glumă bună. La Deşi, viața 
arestatului era în prea mare siguranță pentru a-şi face 
griji. Staicu îi ghici gândurile. De fapt i se citeau pe față. 

— Nu mă crezi? 

— Nu. 

— Atunci porunceşte să fie cercetată apa din cană. 

— O voi face. Pentru asta ai dorit să rămânem 
singuri? 

— Ar fi fost prea puţin, zâmbi Staicu. Cel ce a 
încercat să mă otrăvească e Fareddin. Complicele meu. 
Aşteaptă. Suhar! Nu mă întrerupe! Ştiu că ţi-ai scos 
averea din imperiu cu ajutorul genovezului Ascanio. Dar 
să nu-ţi faci griji. Pieirea ta nu-mi aduce mie nici un 
folos. Însă dacă mă încerci cu cazne, se schimbă 
lucrurile. Dacă padişahul ţi-ar cere să-i arăţi bunurile 
tale, ce te faci? Deci, să ne înțelegem, Suhar. Vreau un 
tratament bun şi siguranța că nu voi fi otrăvit. Tu n-ai s-o 
faci fiindcă răspunzi cu viața ta pentru mine. 

— Te pot scăpa, grăi iute Suhar. 

— Nu poţi. Te-ar costa capul. Dacă îl prinzi şi pe 


Fareddin, e o prostie să fugi din imperiu. Rangul tău de 
şef al poliției imperiale îți va aduce în câțiva ani mai mult 
aur decât are sultanul. Nici o primejdie nu stă asupra ta. 
Ar fi o mare prostie să fugi. Negustorii imperiului sunt 
uimitor de bogaţi. Prin ce capeți de la ei vei deveni cel mai 
bogat om al timpului. 

Demnitarul rămase pe gânduri. Ce spunea ghiaurul 
era numai adevăr. Acum ştia şi numele complicelui. 
Padişahul va recunoaşte că-şi merită rangul. 

— Ohran! strigă cu asprime. 

— Poruncă, strălucitorule! intră comandantul în 
odaie. 

— Omul acesta a făcut mărturisiri. I le-am smuls 
numai cu ajutorul înțelepciunii. Complicele său e 
Fareddin. la cana asta cu apă şi dă-o unui arestat! Să 
stai lângă el după ce o bea! 

Nedumerit, Ohran luă cana şi cobori însoțit de doi 
oşteni. Când reveni, chipul său era pământiu. 

— Nu înțeleg, bâigui el. Arestatul a murit la 
picioarele mele. 

— În schimb înţeleg eu, ridică glasul Suhar. Păzeşti 
prost fortăreața, Ohran! Te-ai îngrăşat, folosi cuvintele 
întrebuințate adesea de Ali-paşa. 

— Iertare,  strălucitorule!  îngăimă comandantul 
năuc. 

— Bine! Mă voi gândi la asta. Să-i aduci Nufărului 
mâncare din mâncarea ta şi apă din apa ta! Să fii cu ochii 
în patru, Ohran! 


Urmat de douăzeci de slujitori, Suhar năvăli în 
palatul lui Fareddin, dar cuibul era gol. Abia acum 
înțelegea şeful poliției imperiale că fusese un mare 
nătărău. Oricine l-ar fi ținut sub supraveghere pe 
Fareddin. El îl uitase, bucuros de captura făcută în 
cartierul comercial al oraşului. Dădu câteva porunci şi 


porni către palatul sultanului. Murad era în toane bune. 
Afară se înseninase, iar nenorocitul de reumatism nu-l 
chinuia. Îl primi pe Suhar cu un zâmbet, lucru rar la el în 
ultimul timp. În fond şeful poliției îşi câştigase 
bunăvoința padişahului prin arestarea Nufărului alb. 

— Te-ai dovedit vrednic, Suhar, îi grăi prietenos. Nu 
te ştiam prea isteț şi asta mă miră. 

— Strălucitorule! căzu în genunchi demnitarul. 
Complicele Nufărului Alb e Fareddin. 

— L-ai arestat? 

— Nu. A fugit din oraş. Oamenii mei sunt pe urmele 
lui. Cine şi-ar fi închipuit că tocmai el e trădătorul? vorbi 
precaut Suhar. 

— Deci el! murmură padişahul mai mult îngândurat 
decât surprins. Bine! Să-l cauţi, Suhar! Să mi-l aduci viu! 
Va fi decapitat dimpreună cu Nufărul Alb. Iar tu vei sta la 
execuţie alături de mine. 

Şeful poliției simţi că se sufocă de bucurie. Chiar 
marelui vizir i se îngăduia rar să stea lângă padişah în 
timpul unei execuţii. Asta însemna un mare favor. O 
dovadă că e în grațiile sultanului. 


* 


Un bărbat în straie nu prea de soi trecu într-o 
dimineață prin imensul bazar din cartierul comercial al 
oraşului Adrianopole. Ziua călduță la sfârşit de toamnă 
nu dădea prilej de mirare, fiindcă în valea fluviului Marița 
clima se dovedea aproape totdeauna blândă. Mulțimea 
cumpărătorilor creştea de la un ceas la altul. Încântati, 
negustorii de mărunțişuri îşi lăudau mărfurile cu strigăte 
puternice. Bărbatul cu straie nu prea de soi zăbovi în fața 
unuia ce vindea piepteni. Proprietarul pieptenilor îşi 
reținu o tresărire şi-i făcu semn presupusului cumpărător 
să treacă în spatele tarabei. Grăiră amândoi în bulgară. 

— Nufărul? Păi toată lumea ştie că e închis în 
fortăreața Deşli, vorbi în  şoaptă negustorul de 


mărunțişuri. Cine vrea să meargă acolo o ia prin poarta 
de miazăzi a oraşului şi face cam un sfert de ceas călare. 
Comandant la Deşli e Ohran. Execuţia Nufărului e 
hotărâtă pentru poimâine. 

Bărbatul cu straie nu prea de soi părăsi bazarul. 


* 


Înnoptase. Nu era lună, dar nici întuneric adânc. 
Optsprezece achingii călăreau la spatele unui ofițer 
chipeş. Greu i-ar fi bănuit cineva că sunt ghiauri, chiar 
dacă o parte din ei erau blonzi. Greu, fiindcă şi Imperiul 
turcesc avea destui oşteni blonzi. La poarta fortăreței 
Deşli, achingiii fură somați de străji. Ofițerul strigă aspru: 

— Din porunca strălucitorului Suhar-paşa, vrem să 
mergem la comandantul Ohran. 

— Aveţi ordin scris? 

— Avem. 

Conducătorul gărzilor veni până lângă ofițer, luă din 
mâna acestuia ordinul scris şi porni să citească la lumina 
unei făclii. 


Purtătorul acestei împuterniciri va fi ascultat şi 
sprijinit de orice slujitor sau supus al imperiului. 

Şeful poliției imperiale, 

Suhar-paşa 


Aceasta era vechea împuternicire obținută cândva de 
răposatul Enver. 

— Poftiti, strălucirea-voastră! se înclină 
conducătorul gărzilor. 

Intrară cu toții într-o curte mai mult lungă decât 
lată. Ruk Spear, cel ce se ascundea sub frumoasa 
îmbrăcăminte de ofițer, arătă cu mâna spre Arad, Lorant, 
Gaşpar şi Carapelese. 

— Urmaţi-mă! porunci. Ceilalți rămâneţi pe loc! Iar 
tu condu-ne! i se adresă unui oştean din gardă. 


Descălecară. Omul porni înaintea lor, grijuliu să nu-l 
supere pe ofițer. Străbătură curtea. Un paznic le deschise 
altă uşă. Locuinţa comandantului era la parterul unuia 
dintre cele şase turnuri. Cum gradul său îl întrecea pe al 
ofițerului, comandantul fortăreței abia catadicsi să-i 
răspundă la salut. Vizitele la vreme de noapte totdeauna 
îl nemulțumeau. 

— Te-ai îngrăşat, Ohran! spuse ofițerul cu glas 
trufaş. Te mişti cam încet. 

Comandantul tăcu speriat. Oamenii lui Suhar nu 
prea ţineau seama de rang şi erau iuți la mânie. 

— Porunceşte să-l aducă pe Nufărul Alb! continuă 
ofițerul. Am venit după el. Strălucitorul şef al poliției 
imperiale îl vrea până într-un ceas. Execuţia nu va mai fi 
poimâine, ci mâine în zori. 

— Aveţi ordin scris? 

— Avem. 

Comandantul citi vechea împuternicire a lui Enver şi 
se încruntă. 

— Aici nu scrie nimic despre Nufărul Alb. 

— Ți-am spus că te-ai îngrăşat, Ohran! strigă ofițerul 
mânios. Te împotriveşti unui ordin al strălucitorului 
stăpân? 

— Lui nu, ci numai ţie, începu să-şi iasă din pepeni 
comandantul. Trimite pe cineva să aducă un ordin clar. 

— Ohran! grăi ofițerul dulceag. Mă sileşti să te 
arestez. lar odată căzut în dizgrație, nimeni nu te mai 
scapă. Recunoşti iscălitura şi pecetea stăpânului nostru? 

— Le recunosc, dar nu mi-e limpede. Dacă se 
întâmplă ceva cu Nufărul Alb eu răspund. Sunt 
comandant vechi şi am văzut multe. 

— Aha! Nu cumva l-ai făcut scăpat pe ghiaur? Tu 
eşti în stare de asta pentru un pumn de aur. Condu-mă 
să-l văd! Apoi voi trimite pe cineva să aducă alt ordin. 

— Aşa, da! respiră uşurat Ohran fără să-i pese de 
insulte. 

Porniră spre turn. Patru oşteni mergeau în fața lor. 


Unul dintre ei deschise uşa odăii. Ridică o făclie. La 
lumina ei, ofițerul îl recunoscu pe comite. Cuţitele 
cavalerilor loviră în aceeaşi clipă. Comandantul şi oştenii 
căzură, luați prin surprindere. Răzbiră câteva strigăte 
înăbuşite, ce greu ar fi putut ajunge până afară. 

Carapelese ridică făclia căzută pe jos. Uimit, comitele 
Staicu auzi vocea lui Ruk într-o românească limpede. 

— Vă legăm, domnule, până ieşim de aici. Să sperăm 
că vom scăpa cu bine. Sunt cavalerul Spear. 

Arad scoase din sân o frânghie. Coborâră apoi pe 
scara în spirală, traversară curtea şi ajunseră lângă 
poartă. 

— Urcaţi arestatul pe calul fără stăpân! porunci 
ofițerul. 

Conducătorul gărzilor îşi întrerupse discuţia cu unul 
dintre achingii, care era de fapt cavalerul Cîrstev, şi 
întrebă cu mirare: 

— Strălucirea-voastră, unde-i comandantul? Numai 
la porunca lui deschidem poarta pentru arestat. 

— Vine îndată, îl linişti ofițerul. 

Cuţitele cavalerilor loviră aproape în acelaşi timp. 

„La naiba! gândi Sadowski. E prima dată când lovesc 
pe cineva fără a-i cere să se apere.” 

Cei şase străjeri căzură. Strigăte de moarte sparseră 
liniştea de la Deşli. Pe ziduri se dădu alarma. Ea răzbi 
până la cazarmă. Douăzeci şi doi de călăreți se pierdură 
în întunericul nopții. Oştenii din gardă strigau agitați. Nu 
dispuneau de cai şi încă nu ştiau ce se petrecuse. 

— Domnilor! strigă Ruk Spear spre tinerii săi 
însoțitori. La Adrianopole vestea va pica abia peste un 
ceas. Deci un avans bun pentru noi. Să profităm de el. 

Goneau în direcția mării aproape lipiți unii de alții. 
Aveau de străbătut drum lung. Pe cerul uşor vălurit de 
nori alburii, apăreau ici-colo stele. Se apropia miezul 
nopții. Caii, obosiţi, călcau la pas domol. Ajunseră la o 
margine de pădure. Spear şuieră puternic. De prin 
împrejurimi îi răspunse un altul la fel. Cotae şi Gogoaşă 


ieşiră curând în fața călăreților. 

— Totul e bine pe aici? întrebă Arad. 

— Totul. 

— Unde sunt caii noştri de schimb? 

— Aproape, răspunse Cotae. I-am ascuns lângă un 
pârâu, însă nu era nevoie. Peste zi nu am văzut pe aici 
nici țipenie de om. 


Într-o dimineaţă din primele zile ale lui decembrie, 
intrară la Snagov douăzeci şi doi de călăreți. Văzându-l pe 
Staicu între ei, fața egumenului străluci de bucurie. 
Porunci să se întindă masă mare şi, pentru prima dată 
după multă vreme, bău cot la cot cu Andrei şi Carapelese 
până când îşi simți genunchii parcă tăiați. 

— Domnilor! se bălăbăni el, susținut creştineşte de 
grăsunul Sima. Domnul ării Româneşti mi-a dat 
poruncă să vă poftesc la Argeş îndată ce vă întoarcețţi. 
Cum drumul vostru s-a făcut cu folos, prevăd sărbătoare 
la curtea măriei-sale Mircea. 

— Noi mergem acasă, arătă comitele cu mâna spre 
sine şi spre cavalerul Bogdan. Mâine vom fi la Argeş 
alături de voi. 

Dacă nu ar fi fost atât de cherchelit, egumenului i-ar 
fi plăcut să stea de taină cu vechiul său prieten. Să-i dea 
o seamă de veşti. Le amână însă, cu acel optimism pe 
care-l au oamenii cam afumațţi: nu intrau zilele în sac, iar 
prilejuri de discuții vor fi destule. Cu o ultimă sclipire de 
luciditate, îşi aminti ceva şi-i aduse comitelui o frumoasă 
cutie din lemn de nuc. Staicu îi mulțumi pentru dar şi i-o 
întinse cavalerului Bogdan. 

La puțină vreme, doi călăreţi ieşiră din Codrul 
Vlăsiei. Tăiară drum prin câmpie, îndemnându-şi caii la 
trap întins. Vântul aspru le mângâia fețele uşor încinse 
de puterea vinului şi le limpezea gândurile. Castelul cu 
zidurile sale roşcate apărea din ce în ce mai clar. Apele 


Prahovei înghețaseră pe lângă maluri, iar bruma groasă 
dădea câmpului o înfăţişare mai tristă. O seamă de 
slujitori le ieşiră în cale. Staicu lepădă frâul în mâinile 
unuia şi zori spre odăile sale de la etaj. Majordomul 
alergă după el gâfâind greu. Un semn al stăpânului îl 
opri. Comitele simțea nevoia unui somn bun. Stăruia 
asupra sa o oboseală căreia nu-i dădea explicaţii. Pe 
coridoare câțiva slujitori îl întâmpinară. Le făcu un semn 
amical. Nu dorea să vadă pe nimeni. Singurul gând era 
spre odihnă. Deschise uşa odăii sale şi rămase înlemnit 
cu mâna pe clanță. Albă la chip ca pânza spălată la râu, 
cu buzele într-un tremur uşor, cu un început de zâmbet 
nesigur, Margareta şedea lipită cu spatele de căminul 
uriaş. Îl aşteptase fără a spera prea mult că se va întoarce 
vreodată. Acum era doar la câţiva paşi, tras la față şi 
palid. Îl văzuse intrând în curtea castelului. Îi urmărise în 
gând fiecare pas pe scări sau de-a lungul coridoarelor. 
Voia să alerge spre el. Să se agațe de umerii lui mari şi să 
nu-i mai dea drumul. În ochii ei se vedea limpede tot ce 
era şi în inimă. Dori să alerge spre el, însă ceva din 
privirile lui o opri. Nu era acolo nici o scânteie de bucurie, 
de surpriză, ci doar oboseală sau poate altceva ce îi scăpa 
ei. 

— Doamnă, sunt de neiertat, îşi reveni Staicu. Nu 
mă aşteptam să vă găsesc aici. Ar fi trebuit să vă aduc un 
dar. 

— Aţi venit voi şi-i mai mult decât speram. 

În cuvintele Margaretei, Staicu nu mai găsi ironia de 
altădată. Căldura glasului ei ar fi trebuit să-l trezească 
din amorțeală. 

— V-am aşteptat mult. 

— Ca întotdeauna, zâmbi el. 

— Nu. Nu ca întotdeauna, îndrăzni Margareta, 
fiindcă mi-am dat seama că vă... că vă... 

— Ştiu, o întrerupse blând. Mă iubiți, doamnă. Se 
vede în privirile voastre, continuă cu glas obosit şi 
indiferent. 


„Nu mă iubeşte, tresări ea scuturată de un fior 
dureros. Nu m-a iubit niciodată, iar eu mă umilesc azi 
cum nu s-a umilit nici o femeie din neamul nostru. Ei 
bine...” 

Dar îşi înfrână primul gând, fiindcă altul îi veni în 
minte. Staicu nu o credea. 

— Vă iubesc de mult, strigă ea cu disperare în glas. 
Abia la Siret mi-am dat seama de asta. Adică, ceva mai 
devreme. Cred că v-am iubit totdeauna şi numai o 
nerozie... 

— Oho! râse el cu blândețe, însă la fel de indiferent. 
Ştiu că mă iubiți, doamnă. Dar voi nu-l iubiți pe omul 
Staicu, ci pe cavalerul Staicu. Pe Nufărul Alb. Voi iubiți 
nişte fapte de arme, nu omul. E de mirare că tocmai 
acum vă descoperiți dragostea pentru mine. Aţi fi avut 
timp în anii care au trecut. 

Margareta îl privi cu mânie abia reținută. Îşi aruncă 
părul într-o parte cu o mişcare bruscă a capului. Firea ei 
de Muşatină aprigă nu putea îndura umilirea. 

— Atunci, cu bine, domnule! Mâine în zori voi pleca 
spre Siret. 

— Cu bine, doamnă! 

Rămas singur, Staicu se trânti pe aşternutul alb aşa 
îmbrăcat, dar curios, îi dispăruse oboseala. Privea cu 
stăruință un colț al tavanului alb, iar gândurile nu se 
adunau între ele. Auzi un ciocănit uşor la uşă. Era 
cavalerul Bogdan. 

— Domnule, v-am adus cutia dăruită vouă de 
egumenul Lazăr. Aţi uitat-o la mine. 

— Mulţumesc! 

Rămas din nou singur privi cutia fără interes. O 
împinse într-o parte hotărât să adoarmă. Cutia alunecă 
pe podea şi se deschise. Două suluri mici, două scrisori 
căzură alături. Staicu le ridică şi vru să le aşeze pe masă. 
Tresări. Recunoscu scrisul energic al Margaretei. Porni să 
citească. Fața lui, şi aşa palidă, păru că îşi pierde tot 
sângele din ea. Mâinile sale puternice, care nu 


tremuraseră niciodată, se bâțâiau fără rost. Unele cuvinte 
ale scrisorii stăruiau în întreaga lui ființă ca nişte strigăte 
puternice, repetate la nesfârşit în ecouri. 


„Sfinția-ta, în ziua în care l-am părăsit pe Staicu mi- 
am dat seama că-l iubesc. Cred că îl iubeam de mult. Nu 
numai mândria m-a oprit să mă întorc, ci şi teama că el nu 
mă iubeşte. Dacă atunci, în zorii zilei, când trăsura mă 
aştepta gata de drum, el mi-ar fi poruncit să nu plec, sunt 
sigură că i-aş fi căzut la picioare. Am tot sperat că soțul 
meu va veni după mine...” 


Margareta şedea lângă fereastră. Uşa odăii sări în 
lături ca lovită de o pală de vânt. Cu scrisoarea în mână, 
Staicu rămase lângă uşă. Ochii săi în flăcări vorbeau 
pentru el. Porni spre ea domol parcă speriat că o va 
pierde în clipa următoare. Mâinile ei încremeniseră. Pe 
buze îi juca un început de zâmbet, palid ca o părere. 
Braţele lui o cuprinseră atât de puternic, încât Margareta 
simți vag că se va sufoca. Şi tot vag îi trecu prin minte că 
nimeni nu murise vreodată dintr-o îmbrăţişare. Alte 
gânduri nu o mai cercară, fiindcă se lăsă în brațele lui cu 
tot focul îndelungatei aşteptări. 


La Argeş era sărbătoare. O vesteau steagurile multe 
ridicate pe ziduri, ca şi trâmbițele sau cornurile ce 
sunaseră puţin după răsăritul soarelui aspru de iarnă. În 
sala cea mare, domnul Ţării Româneşti se aşezase pe 
tron. Purta frumoasa coroană de aur în cinci colțuri. 
Alături de el se aflau doamna Mara, tânăra castelană 
Margareta de Prahova, Irina de Dobrogea, comitele 
Staicu, comitele Dragomir de Dâmboviţa, câțiva cavaleri 
ai Ordinului Basarab, curteni şi înalți demnitari. Feţele 
radioase ale soților Staicu îi smulseră un zâmbet lui vodă. 
Pe o masă din fața tronului, învelită cu pluş negru, 


scânteiau treisprezece spade, ale căror mânere cu 
lucrătură măiastră în aur şi pietre scânteietoare atrăgeau 
privirile tuturor. 

— Domnilor! se ridică vodă. S-au strâns aici o seamă 
de cavaleri vestiți. Poate cei mai buni din toată Europa. Ei 
au adus mari servicii Ţării Româneşti. Cinstindu-i azi pe 
ei, ne cinstim pe noi. Comite Staicu, îngenuchează! 

Trâmbiţele porniră să sune pe ziduri. Domnul Ţării 
Româneşti luă prima spadă şi atinse pe rând umerii 
tânărului cu latul ei grăind solemn: 

— Din mila lui Dumnezeu şi din voia noastră te 
înnobilăm pe viață cu Ordinul Basarab. Ridică-te, 
cavalere Staicu! Ordinul Basarab nu se transmite din tată 
în fiu, ci se capătă prin merite mari. 

Mâna Margaretei o strânse pe a doamnei Mara atât 
de puternic, încât aceasta o privi mirată şi-şi reținu un 
zâmbet. Comitele sărută dreapta lui vodă, apoi spada. 
Cavalerii Ordinului Basarab Manea şi Bogdan îi înveliră 
umerii cu mantia vestitului ordin. Pe pieptul ei era ţesută 
în fir de aur stema Ţării Româneşti. Urmă la rând Ruk 
Spear, apoi Arad, cu care se petrecu un fapt uimitor. 

— Îngenuchează, tinere loan! porunci vodă. 

— Ştiaţi? bâigui blondul. 

— De mult, zâmbi domnul țării. Eşti leit fratele 
nostru Dan-voievod. 

Roşie până în vârful urechilor, Irina de Dobrogea 
prinsese în pumnul ei mic o bucată din rochia Margaretei 
şi o strângea din toate puterile. Înţelegătoare, dar 
înspăimântată, castelana de Prahova încercă zadarnic să- 
şi ascundă genunchii dezveliți într-o clipă. 


Trecuse iarna. Într-o zi de mai, după ce festivitățile şi 
discursurile plictisitoare se încheiaseră cu bine, doi 
bărbaţi încă tineri, frumoşi, cam de aceeaşi statură, 
şedeau pe terasa unei case din Sibiu, la o cupă de vin de 


Tîrnave. Păreau doi prieteni obişnuiţi. 

— Pe ce se întemeiază cererile voastre, serenissime? 
întrebă Sigismund de Luxemburg. 

— Pe drepturi vechi, măria-ta, răspunse domnul 
Ţării Româneşti. Ducatele Amlaşului şi Făgăraşului 
totdeauna au fost ale noastre, iar marea lor populație o 
formează românii. Părinţii mei s-au războit adesea cu 
regatul Ungariei pentru ele, dar azi nu războiul trebuie să 
hotărască, ci dreptatea. 

În vorbele blânde ale voievodului român, Sigismund 
intui o mică urmă de ameninţare cu război. Însă lui nu-i 
convenea un război sau a pierde prietenia marelui domn 
de la Dunărea de Jos, fiindcă asta ar fi însemnat drum 
liber al turcilor spre regatul Ungariei. Hotărât lucru, 
Mircea ştia când şi ce să ceară. 

— Serenissime! grăi el cu aceeaşi blândețe. Vom 
întocmi actele de reîntoarcere a ducatelor în stăpânirea 
Ţării Româneşti. Peste două săptămâni puteți aduce 
oştile voastre la graniţele lor. 

— Le-am adus, zâmbi vodă. 

— Eraţi sigur că ne învoim? păru să se încrunte 
Sigismund. 

— Eram sigur de marea voastră înțelepciune, 
răspunse Mircea, cu fineţea unui diplomat. 

Ridicară cupele şi se priviră cu admirație rău 
ascunsă. Prevedeau amândoi o lungă prietenie între ei. 

Sub apăsarea vântului slab, florile piersicilor din 
curte îşi lepădau rochiile ca miresele în noaptea nunții. 
Parcă, sfioase, parcă în mici ezitări. 


- sfârşit - 


